
Χαιρετισμός Δημάρχου Θεσσαλονίκης κ. Β. Παπαγεωργόπουλου
Τοποθέτηση Προέδρου ΚΕΔΚΕ κ. Π. Κουκουλόπουλου
Τοποθέτηση Προέδρου ΤΕΕ κ. Γ. Αλαβάνου

Απολογισμός από την πορεία υλοποίησης της ΕΠΑ

Πρόεδρος: κ. Α. Τζακόπουλος, Πρόεδρος ΤΕΕ, Τμήμα Κεντρικής Μακεδονίας

Επιστημονική Στήριξη: κυρία Μ. Κηπουρού, Προϊσταμένη Οργανισμού Ρυθμιστικού Σχεδίου Θεσσαλονίκης

Σχολιασμός της έρευνας ΚΕΔΚΕ: κ. Κ. Παπαστεργίου, μέλος Δ.Σ. του ΙΤΑ

Συμμετέχοντες στο στρογγυλό τραπέζι:

· Ε. Σέμψη, Πολεοδόμος-Χωροτάκτης, ΤΕΕ Κεντρικής Μακεδονίας

· Α. Καράβολας, Δήμαρχος Πάτρας

· Γ. Λουλουργάς, Δ/ντής Δ/νσης Πολεοδομικού Σχεδιασμού ΥΠΕΧΩΔΕ

· Στ. Μπαϊρακτάρη, Πρόεδρος Ε.Ε.  Οργανισμού Ρυθμιστικού Σχεδίου Θεσσαλονίκης

· Μ. Βογιατζάκη, Αντιπρόεδρος ΣΕΠΟΧ

· Γ. Μπακλατζή, Τεχνικός Σύμβουλος Δήμου Βόλου σε θέματα Πολεοδομίας

· Εκπρόσωπος Κεντρικής Ένωσης Επιμελητηρίων Ελλάδας

Σχολιασμός ευρημάτων δειγματοληπτικής έρευνας στις πρωτεύουσες Νομών
Παρεμβάσεις – Ερωτήσεις

Συζήτηση στρογγυλής τραπέζης

Συμπεράσματα

Πορεία Υλοποίησης των ΓΠΣ/ΣΧΟΟΑΠ

Πρόεδρος: κ. Δ. Οικονόμου, Καθηγητής Χωροταξίας-Πολεοδομίας Πανεπιστημίου Θεσσαλίας
Επιστημονική Στήριξη: κ. Γ. Αγγελίδης, Πολεοδόμος-Χωροτάκτης ΤΕΕ Κεντρικής Μακεδονίας
Σχολιασμός της έρευνας ΚΕΔΚΕ: κ. Λ. Μαλούτας, Αντιδήμαρχος Κοζάνης
Συμμετέχοντες στο στρογγυλό τραπέζι:

· Β. Μπάτσου, Αρχιτέκτων-Πολεοδόμος, μέλος Δ.Ε. ΤΕΕ
· Γ. Αμοιρίδης, Μέλος Δ.Σ. ΚΕΔΚΕ, Δήμαρχος Κατερίνης
· Γ. Λουλουργάς, Δ/ντής Δ/νσης Πολεοδομικού Σχεδιασμού ΥΠΕΧΩΔΕ

· Μ. Παπανικολάου, Προϊστάμενος Οργανισμού Ρυθμιστικού Σχεδίου Αθήνας

· Εκπρόσωπος ΠΕΧΩ Κεντρικής Μακεδονίας

· Α. Γιαννακού, Πολεοδόμος, Συνεργάτης Δήμου Κιλκίς

· Κ. Δημόπουλος, Μέλος Δ.Σ. ΣΕΠΟΧ

· Μ. Καβουρας, Αντιπρόεδρος «Κτηματολόγιο Α.Ε.», Εκπρόσωπος Ο.Κ.Χ.Ε.

Σχολιασμός έρευνας για πορεία υλοποίησης των ΠΓΣ/ΣΧΟΟΑΠ βάσει Ν.2508/97
Παρεμβάσεις – Ερωτήσεις

Συζήτηση στρογγυλής τραπέζης

Συμπεράσματα

Ολοκληρωμένες παρεμβάσεις στον Αστικό και Αγροτικό Χώρο

Πρόεδρος: κ. Σ. Δανιηλίδης, Μέλος Ε.Ε. ΚΕΔΚΕ, Δήμαρχος Συκεών
Επιστημονική Στήριξη: κ. Γ. Βασαρδάνης, Δ/νων Σύμβουλος ΠΕΤΑ

Σχολιασμός της έρευνας ΚΕΔΚΕ: κ. Γ. Ιωακειμίδης, Δήμαρχος Αγίου Ιωάννη Ρέντη

Συμμετέχοντες στο στρογγυλό τραπέζι:

· Ν. Ταχιάος, Μέλος Δ.Ε. ΤΕΕ
· Β. Παπαγεωργόπουλος, Μέλος Ε.Ε. ΚΕΔΚΕ, Δήμαρχος Θεσσαλονίκης (παρεμβάσεις ανάπτυξης σε αστικό/μητροπολιτικό κέντρο)

· Κ. Τζανακούλης, Μέλος Ε.Ε. ΚΕΔΚΕ, Δήμαρχος Λάρισας (παρεμβάσεις ανάπτυξης σε μεσαίου μεγέθους πόλεις)

· Γ. Καρούτας, Πρόεδρος Κοινότητας Πενταλόφου (παρεμβάσεις ανάπτυξης σε αγροτικό χώρο)

· Χ. Παλαιολόγος, Γενικός Γραμματέας ΚΕΔΚΕ (Κοινωνικές δομές και απασχόληση)

· Κ. Μανώλα, Προϊσταμένη ΕΥΔ των ΕΠ της Κοινοτικής Πρωτοβουλίας URBAN 2 – ΥΠΕΧΩΔΕ)

· Χ. Αντωνόπουλος, Αν. Προϊστάμενος Δ/νσης Οικιστικής Πολιτικής και Κατοικίας ΥΠΕΧΩΔΕ

· Εκπρόσωπος Ειδικής Υπηρεσίας Συντονισμού ΥΠ.ΟΙ.Ο.

· Π. Καστάνη, Αναπληρώτρια Προϊσταμένη ΕΥΣΕΚΤ

· Εκπρόσωπος ΕΥΔ του ΕΠ Αγροτικής Ανάπτυξης και Ανασυγκρότησης της Υπαίθρου

· Κ. Μαρκάκης, Προϊστάμενος Μονάδας Α΄ Προγραμματισμού και Αξιολόγησης ΕΥΔ ΠΕΠ Αττικής

· Ν. Ζαμπούνη, Προϊσταμένη Γ΄ Ενότητας  ΕΥΔ ΠΕΠ Θεσσαλίας

· Γ. Αμανατίδης, Γενικός Δ/ντής ΑΝ.ΚΟ.
· Εκπρόσωπος Εθνικής Συνομοσπονδίας Ελληνικού Εμπορίου

Σχολιασμός ευρημάτων της έρευνας από την πορεία υλοποίησης των ολοκληρωμένων παρεμβάσεων στον αστικό και αγροτικό χώρο

Παρεμβάσεις – Ερωτήσεις

Συζήτηση στρογγυλής τραπέζης

Συμπεράσματα

Ο ρόλος των ΟΤΑ στη διακυβέρνηση και την ενίσχυση των μικρών και μεγάλων πόλεων

Πρόεδρος: κ. Α. Κοιμήσης, Μέλος Ε.Ε. ΚΕΔΚΕ, Δήμαρχος Αμφιλοχίας
Επιστημονική Στήριξη: κυρία Α. Λαγουδάκη, Πολεοδόμος-Χωροτάκτης, συνεργάτης ΚΕΔΚΕ
Συμμετέχοντες στο στρογγυλό τραπέζι:

· Π. Κουκουλόπουλος, Πρόεδρος ΚΕΔΚΕ
· Γ. Αλαβάνος, Πρόεδρος ΤΕΕ

· Χ. Παλαιολόγος, Γενικός Γραμματέας ΚΕΔΚΕ

· Δ. Κατσιγιάννης, Γ.Γ. Περιβάλλοντος-Χωροταξίας ΥΠΕΧΩΔΕ

· Θ. Βεζυργιάννης, Γενικός Γραμματέας ΥΠΕΣΔΔΑ

Συζήτηση στρογγυλής τραπέζης

Γενικά Συμπεράσματα
Π. ΚΟΥΚΟΥΛΟΠΟΥΛΟΣ: Η σημερινή διαδικασία που ανοίγει τη διημερίδα για τα θέματα του πολεοδομικού κυρίως σχεδιασμού στην Ελλάδα και τα προβλήματά τους είναι μια συνδιοργάνωση του Τεχνικού Επιμελητηρίου Ελλάδας και της ΚΕΔΚΕ. Θέλω να ενημερώσω με την ευκαιρία όλους και όλες παρόντες και παρούσες είτε προέρχονται και υπηρετούν τον χώρο της Αυτοδιοίκησης, είτε είναι συνάδελφοι μηχανικοί, ότι η ΚΕΔΚΕ και το ΤΕΕ έχουμε υπογράψει πολύ πρόσφατα ένα μνημόνιο συνεργασίας, στο οποίο τα ζητήματα πολεοδομικού και χωροταξικού σχεδιασμού και η ανάγκη δραστηριοποίησης από κοινού για την επίλυσή τους έχουν κεντρικό χαρακτήρα στο μνημόνιο αυτό. 

Αυτή η διημερίδα που διοργανώνουμε σήμερα και αύριο στα πλαίσια της έκθεσης POLIS είναι μια συγκεκριμένη απτή απόδειξη της απόφασης και όχι απλά της έκφρασης μιας διάθεσης για να ενεργοποιηθούμε πραγματικά από κοινού, μιας και από κάθε άποψη έχουμε συναρμοδιότητα. Άλλου χαρακτήρα αρμοδιότητα φυσικά έχουν οι Οργανισμοί Αυτοδιοίκησης, άλλου χαρακτήρα αρμοδιότητα έχουν τα μέλη του Τεχνικού Επιμελητηρίου ή το ΤΕΕ αυτό καθ’ αυτό ως θεσμοθετημένος Τεχνικός Σύμβουλος της Πολιτείας, κατά συνέπεια και των ΟΤΑ. Βεβαίως και δεν πρόκειται να σταματήσει εδώ αυτή η συνεργασία. 

Να σας καλωσορίσουμε όλους λοιπόν εκ μέρους των συνδιοργανωτών και θα αναλάβω εγώ, είπα του Αντιδημάρχου, αλλά μου είπε να το κάνει κάποιος από εμάς, θα το κάνω εγώ λοιπόν, ζητώντας και από τον ίδιο συγνώμη. Θα ξεκινήσω με το καλωσόρισμα και τον χαιρετισμό του Δημάρχου Θεσσαλονίκης, του οποίου ζητάμε εμείς την κατανόηση για τον ίδιο που δεν είναι εδώ, γιατί ήταν η ώρα 9:30 αλλά ήταν μόνος του εδώ και οι ανάγκες του προγράμματος αυτές τις μέρες τον ανάγκασαν να αφήσει τον χαιρετισμό. Υπάρχει μια πολύ αργή προσέλευση δυστυχώς και μας οδήγησε σε καθυστέρηση, την οποία θα προσπαθήσουμε βέβαια στο διάβα του χρόνου να την καλύψουμε. 

Διαβάζω λοιπόν τον χαιρετισμό του Δημάρχου Θεσσαλονίκης κυρίου Παπαγεωργόπουλου: «Με ιδιαίτερη χαρά και ικανοποίηση σας καλωσορίζω στη Θεσσαλονίκη, την πόλη των αυτοδιοικητικών αγώνων και των αυτοδιοικητικών κατακτήσεων, αλλά και την πόλη της καινοτομίας και της τεχνολογίας που φιλοξενεί τη μοναδική ίσως Διεθνή Έκθεση Αυτοδιοίκησης, το πιο σημαντικό φόρουμ για την ουσιαστική προώθηση και αναβάθμιση του θεσμού που υπηρετούμε. Η διημερίδα που ξεκινά σήμερα αποτελεί μια ιδιαίτερα σημαντική συμβολή στον προβληματισμό που αναπτύσσεται σχετικά με τον ρόλο της Τοπικής Αυτοδιοίκησης, τον χωρικό σχεδιασμό και την πολεοδομική συγκρότηση, έναν ρόλο που κατά αποκλειστικότητα και μετ’ επαίνων ασκείται από τους Δήμους στις ευρωπαϊκές χώρες. Αξίζει να σημειωθεί ότι σε όλες τις μελέτες και τις αναλύσεις στη θεωρία, αλλά και στους Δήμους, ιδιαίτερα στα μητροπολιτικά κέντρα της Ευρώπης, στη πράξη ο χωρικός σχεδιασμός είναι πρώτος στη κορυφή των αξόνων που περιλαμβάνουν και συνιστούν τις τοπικές υποθέσεις και εν γένει τις αυτοδιοικητικές αρμοδιότητες. Είναι βέβαια γνωστό ότι η θεσμοθέτηση της απόδοσης μιας αρμοδιότητας είναι η μόνη ικανή συνθήκη επιτυχούς άσκησής της, καθώς αναγκαία προϋπόθεση αποτελεί η συγκρότηση των κατάλληλων δομών, υπηρεσιών και μηχανισμών για την αποτελεσματική παρέμβαση και υλοποίηση του πολεοδομικού σχεδιασμού. Στις δύο αυτές κατευθύνσεις η συμβολή της διημερίδας αυτής είναι ιδιαίτερα σημαντική και ελπίζουμε να επιταχύνει τις εξελίξεις, που άργησαν για δεκαετίες και στέρησαν από τους συμπολίτες μας τις πολύτιμες υπηρεσίες των ΟΤΑ με τα ιδιαίτερα χαρακτηριστικά της αμεσότητας, της γνώσης του τοπικού περιβάλλοντος, των προβλημάτων, των αναγκών και των δυνατοτήτων. Ζήσαμε και συνεχίζουμε να ζούμε τις καθυστερήσεις, τις γραφειοκρατικές εμπλοκές, τα κενά και τις ανακολουθίες σε όλα τα επίπεδα του πολεοδομικού σχεδιασμού, γεγονός που καθιστά τη πολεοδομική ανασυγκρότηση απαραίτητη με την ενεργό συμμετοχή ωστόσο της Τοπικής Αυτοδιοίκησης. Οι προσπάθειες που γίνονται σήμερα από τους Δήμους με την αξιοποίηση των πόρων της Ευρωπαϊκής Ένωσης για την ανάπλαση και την ολοκληρωμένη ανάπτυξη ολόκληρων περιοχών του αστικού και του αγροτικού χώρου αποτελούν τεκμήριο αξιοπιστίας του νέου ρόλου που πρέπει να παίξει η Τοπική Αυτοδιοίκηση. Συγχαίρω ειλικρινά τη ΚΕΔΚΕ και το ΤΕΕ για τη πρωτοβουλία τους αυτή και εύχομαι μέσα από τη καρδιά μου καλή επιτυχία στις εργασίες, τα πορίσματα των οποίων περιμένουμε με ιδιαίτερο ενδιαφέρον, προκειμένου να αποτελέσουν πιλότο για τη προώθηση των επόμενων σημαντικών θεσμικών ρυθμίσεων στη μεγάλη αυτή ενότητα, προϋπόθεση της ποιότητας ζωής των πολιτών μας.»
Ήταν ο χαιρετισμός και το καλωσόρισμα του Δημάρχου Θεσσαλονίκης, τον ευχαριστούμε και όπως είπα ζητάμε τη κατανόησή του γιατί τελικά ήταν από όλους μας ανεξαιρέτως ο μόνος συνεπής στην ώρα του όπως είπα. 

Έχουμε μια μικρή αλλαγή στο πρόγραμμα και θα παρακαλέσω τον κύριο Νίκο Ταχιάο μέλος της Διοικούσας Επιτροπής του ΤΕΕ να χαιρετίσει εκ μέρους του Τεχνικού Επιμελητηρίου την εναρκτήρια συνεδρία μας. 

Ν. ΤΑΧΙΑΟΣ: Αγαπητές και αγαπητοί συνάδελφοι, που νομίζω ότι με τους περισσότερους εδώ μέσα είμαι συνάδελφος είτε με την έννοια του μηχανικού, είτε με την ιδιότητα του Δημοτικού Συμβούλου, θα ήθελα να σας μεταφέρω τον χαιρετισμό του Προέδρου του ΤΕΕ κυρίου Γιάννη Αλαβάνου στην σημερινή διημερίδα. Θα έχει την ευκαιρία να είναι αύριο μαζί μας να συμμετάσχει στις εργασίες στο ίσως πιο ουσιαστικό μέρος αυτών στο κλείσιμό τους μαζί με τον Πρόεδρο της ΚΕΔΚΕ κύριο Πάρι Κουκουλόπουλο. Σήμερα το ΤΕΕ εκπροσωπείται εδώ από τον υποφαινόμενο, την Βιβή Μπάτσου μέλος της Διοικούσας Επιτροπής και τον Σάκη Ζακόπουλο Πρόεδρο του Τοπικού Τμήματος της Κεντρικής Μακεδονίας. 

Η αλήθεια είναι ότι και εγώ ήρθα νωρίς και μάλιστα ήρθα τόσο βιαστικά που πήγα στο γραφείο το πρωί, έγραψα κάποιες σκέψεις για τη σημερινή παρουσίαση και τις ξέχασα εκεί. Αυτό μπορεί να είναι καλό για να τελειώσω γρήγορα ή μπορεί να είναι και ένας λόγος για να αργήσω και καταλαβαίνω το πρόβλημα του χρόνου και της σύντμησης που χρειάζεται για όλους. 


Θέλω όμως να καταθέσω μερικές σκέψεις οι οποίες ξεκινούν από αυτό το μνημόνιο στο οποίο αναφέρθηκε προηγουμένως ο Πρόεδρος της ΚΕΔΚΕ. Πραγματικά μέσα στο καλοκαίρι η ΚΕΔΚΕ με το ΤΕΕ πραγματοποίησαν επανειλημμένες συναντήσεις στην Αθήνα, οι οποίες κατέληξαν στην υπογραφή ενός μνημονίου για κάποιες κοινές δράσεις και ήδη σε κάποιες κοινές συναντήσεις με στελέχη της κυβέρνησης, με αξιωματούχους της Πολιτείας. Μια από τις δεσμεύσεις αυτού του μνημονίου ήταν και η συμμετοχή στο POLIS και η διενέργεια της διημερίδας, της οποίας την έναρξη πραγματοποιούμε αυτή τη στιγμή.


Θέματα τα οποία τίθενται μέσα από αυτό το μνημόνιο στη μεγάλη τους πλειοψηφία αντιμετωπίζονται μέσα από τη σημερινή διημερίδα. Έχει σημασία όμως να δούμε από ποια οπτική γωνία τα βλέπει ο καθένας και αυτό γιατί ίσως σε ένα μνημόνιο ανάμεσα στο Τεχνικό Επιμελητήριο της Ελλάδας και τη ΚΕΔΚΕ για κάποιους να ήταν αυτονόητο και για κάποιους να μην είναι καθόλου αυτονόητο, ίσως να μην είναι και αναμενόμενο.

Θέλω λοιπόν να σας εξηγήσω ποια είναι η αφετηρία αυτής της ενέργειας. Το ΤΕΕ για πολλούς από εσάς στο μυαλό σας είναι καταγεγραμμένο σαν ένα συνδικαλιστικό Όργανο των Ελλήνων μηχανικών. Αυτό είναι μια εντελώς λάθος άποψη, πρέπει να ξέρετε ότι δεν είναι αυτό. Το ΤΕΕ είναι ο επίσημος Τεχνικός Σύμβουλος της Πολιτείας, αυτός είναι ο κύριος ρόλος του, είναι ένα Νομικό Πρόσωπο Δημοσίου Δικαίου. Τα μέλη τα οποία μετέχουν στη Διοίκηση του ΤΕΕ έχουν ασυμβίβαστο με την άσκηση συνδικαλιστικής δραστηριότητας σε οποιαδήποτε άλλη οργάνωση μηχανικών. Αυτό σημαίνει δηλαδή ότι η αντιμετώπιση των πραγμάτων από το Τεχνικό Επιμελητήριο της Ελλάδας στο μέτρο  του ανθρωπίνου βεβαίως και του εφικτού. Από ένα σημείο ξεκινά και σε ένα σημείο καταλήγει, από αυτό το οποίο αποκαλούμε δημόσιο συμφέρον.
Όντας λοιπόν το ίδιο θεσμικός Τεχνικός Σύμβουλος της Πολιτείας θεωρεί αυτονόητο ότι αυτό τον ρόλο θα τον παίξει και στις σχέσεις του με τη Τοπική Αυτοδιοίκηση. Και οφείλω να ξεκαθαρίσω ότι αυτές οι σχέσεις είτε αφορούν τη Πολιτεία, είτε αφορούν τη Τοπική Αυτοδιοίκηση είναι πάντα σχέσεις έρωτος, δηλαδή είναι σχέσεις οι οποίες έχουν και τις καλές τους στιγμές και τις κακές τους στιγμές, αλλά αφετηρία είναι η θετική θεώρηση των πραγμάτων. 
Έτσι λοιπόν για εμάς ήταν αυτονόητο ότι με τη Τοπική Αυτοδιοίκηση, αλλά και με τη Νομαρχιακή Αυτοδιοίκηση σε β΄ βαθμό θα καθίσουμε με αυτά τα μεγάλα εργαλεία αποκέντρωσης να συζητήσουμε τα κοινά προβλήματα, θα καθίσουμε να συνδράμουμε στις δράσεις τους και να αντλήσουμε και πληροφόρηση, αλλά και αυτή την αίσθηση κλίματος που πιθανόν να απουσιάζει από το Τεχνικό Επιμελητήριο για τα προβλήματα τα οποία καλούνται να αντιμετωπίσουν.
Έτσι λοιπόν μέσα από τη δημοσιοποίηση αυτής της εργασίας η οποία ξεκινά με τη σημερινή διημερίδα ερχόμαστε να συζητήσουμε για πολύ σημαντικά θέματα, που σας ομολογώ ότι τουλάχιστον σε προσωπικό επίπεδο ως στέλεχος της Τοπικής Αυτοδιοίκησης κατανοώ και από τις δυο πλευρές και πολλές φορές αντιλαμβάνομαι ότι τα πράγματα έχουν πολλαπλές όψεις. Εκείνο που έχει σημασία είναι να βρούμε την ισορροπία των πραγμάτων. Σε τι αναφέρομαι συγκεκριμένα; Ένα μεγάλο μέρος της διημερίδας αυτής αφορά τον πολεοδομικό και χωροταξικό σχεδιασμό, αφορά τα γενικά πολεοδομικά σχέδια, τα ΣΧΟΟΑΠ, αλλά φυσικά δεν είναι μόνο αυτό. Ξέρετε ότι το ΓΠΣ ακολουθείται από μια πολεοδομική μελέτη, από μια πράξη εφαρμογής, που όλα αυτά είναι ζητήματα που έχουν μια αλληλουχία χρονική και διαδικαστική διοικητική μεταξύ τους.
Χωροταξικός και πολεοδομικός σχεδιασμός στα αυτιά των Δημάρχων τουλάχιστον, των Δημοτικών Συμβουλίων είναι μια πολύ περίπλοκη διαδικασία, η οποία έχει μπροστά της πάρα πολλές γεωγραφικές δυσχέρειες, εμπλέκεται στον κυκεώνα των αρμοδιοτήτων πολλαπλών φορέων, πολλαπλών επιπέδων οργάνωσης του κράτους, αλλά και ο ίδιος για να καταλήξει χρειάζεται να περάσει από πολλαπλά επίπεδα σχεδιασμού. Αυτό είναι ένα πρόβλημα το οποίο είναι πάρα πολύ κατανοητό.

Από την άλλη μεριά θα μπορούσε καταρχήν να μην υπάρχει σχεδιασμός ακριβώς επειδή η ίδια η ελληνική Πολιτεία είναι ανίκανη να ανταποκριθεί στις πραγματικές ανάγκες του σήμερα και του αύριο αυτού του τόπου; Νομίζω πως όχι, νομίζω ότι σε αυτό όλοι τείνουμε να καταλήξουμε και πιστεύω ότι όλοι οι Δήμαρχοι στη Τοπική Αυτοδιοίκηση καταλαβαίνουν πόσο σημαντικά εργαλεία ανάπτυξης μπορούν να γίνουν στα χέρια τους τα Γενικά Πολεοδομικά Σχέδια, τα ΣΧΟΟΑΠ, αλλά και πόσο σημαντικό είναι αυτό για τη περαιτέρω πορεία. 

Άκουγα σήμερα το πρωί κάποιον δημότη ενός Δήμου της Αττικής να γκρινιάζει για το γεγονός ότι συγκεντρώθηκαν λεφτά από την εισφορά σε χρήμα από την ένταξη του Λαγονησίου αν δεν κάνω λάθος στο σχέδιο πόλεως, αλλά τα οποία δεν πραγματοποίησαν έργα υποδομής αντιπλημμυρικής προστασίας, δεν χρησιμοποιήθηκαν για αυτό τον σκοπό, αλλά παραμένουν εκκρεμή ως κονδύλια, χωρίς αυτά να έχουν πραγματοποιηθεί.

Νομίζω ότι πρέπει να ξεκαθαρίσουμε και θα το ξεκαθαρίσουν και οι άνθρωποι της Τοπικής Αυτοδιοίκησης προς τους δημότες τους, αλλά και να το ξεκαθαρίσουν είτε ο τεχνικός κόσμος, είτε οι άνθρωποι της Τοπικής Αυτοδιοίκησης στο μυαλό τους ότι η υπεραξία την οποία αποκτά μια περιουσία από την ένταξή της στο σχέδιο πόλεως δεν είναι κάτι το οποίο εξαντλείται από κοινωνικής άποψης από την εισφορά σε γη και την εισφορά σε χρήμα. Αυτά σήμερα δεν αρκούν για μια ρεαλιστική πραγματοποίηση πολεοδομικού σχεδιασμού και για την εφαρμογή του στη πράξη που είναι το σημαντικότερο. 

Νομίζω ότι αυτό είναι μια πτυχή που πρέπει να τη συζητήσουμε σήμερα σε αυτή τη διημερίδα. Δεν αρκεί μονάχα να θεσμοθετηθούν ΓΠΣ, τα ΓΠΣ πρακτικά δεν είναι εργαλεία επεκτάσεων, είναι εργαλεία αναβίωσης των Δήμων, αυτό είναι το σημαντικότερο. Είναι εργαλεία ανάπτυξης, δεν είναι εργαλεία που απλώς καταγράφουν χώρους επεκτάσεων και νομίζω ότι τέτοια πρέπει να είναι και η αντιμετώπιση προς τη πλευρά των δημοτών σε κάθε Δήμο. Πρέπει να υπάρξει δηλαδή μια ισορροπία ακριβώς στο πώς ο καθένας αντιλαμβάνεται τα πράγματα, πώς ο καθένας αντιλαμβάνεται τη χρήση αυτών των εργαλείων στη πράξη. 

Από την άλλη μεριά κατανοούμε πολύ καλά ότι υπάρχουν πάρα πολλές δυσχέρειες, όταν εκτός από τη πολυεπίπεδη δημόσια διοίκηση έχεις να αντιμετωπίσεις και τον οικολογικό ακτιβισμό ο οποίος πολλές φορές καταγράφεται στη νομολογία του Συμβουλίου της Επικρατείας και όχι μόνο και το γεγονός ότι και οι ίδιες οι αρμοδιότητες τίθενται αν αμφιβόλω με αποφάσεις όπως πρόσφατες αποφάσεις που αφορούν τις τροποποιήσεις των σχεδίων πόλεως. 
Πρέπει όμως να ξεκαθαρίσουμε εδώ κάτι: προφανώς ο πολεοδομικός σχεδιασμός είναι μια υπόθεση η οποία αντιμετωπίζεται με γνώμονα το δημόσιο συμφέρον όταν αντιμετωπίζεται σε ένα επίπεδο διοίκησης, που πιθανότατα είναι κατά τι υψηλότερο από αυτό το οποίο είναι ο άμεσος διαχειριστής του προβλήματος. Όπου πιθανότατα επίσης να μπορούν να παρεισφρήσουν άλλες πιο προσωποπαγείς αντιλήψεις και μια προσωποπαγής θεώρηση των πραγμάτων. 

Αυτό όμως δεν σημαίνει ότι θα πρέπει οι τοπικές κοινωνίες όπως εκφράζονται από τα Δημοτικά τους Συμβούλια ή τις Νομαρχιακές τους Αυτοδιοικήσεις να εξοριστούν από τις αρμοδιότητες του πολεοδομικού σχεδιασμού, που ούτε αυτό σημαίνει ότι είναι δυνατόν στο επίπεδο της κεντρικής εξουσίας να δημιουργηθεί ένας λεβιάθαν ο οποίος μόνο εκείνος θα διαχειρίζεται αυτά τα ζητήματα και σε αυτό το θέμα πρέπει να βρούμε μια ισορροπία και δυστυχώς χάθηκε η μεγάλη ευκαιρία της τροποποίησης του συντάγματος. 

Ενώ υποτίθεται ότι ένα από τα κύρια ζητήματα της τροποποίησης του συντάγματος πριν από λίγα χρόνια ήταν αυτό, φαίνεται ότι παρά ταύτα το θέμα των αρμοδιοτήτων θα μας απασχολήσει για σημαντικό χρονικό διάστημα ακόμα. Άρα στη σημερινή συζήτηση πρέπει να μπουν στο τραπέζι και ζητήματα αρχής, αλλά και ζητήματα που αφορούν τη τρέχουσα πραγματικότητα. Δηλαδή το πώς θα μπορέσουν εκκρεμή γενικά πολεοδομικά σχέδια, ΣΧΟΟΑΠ, αλλά και πολεοδομικές μελέτες να γίνουν θεσμοί του κράτους, να πάρουν έναν επίσημο χαρακτήρα.
Από εκεί και πέρα έχουμε να συζητήσουμε πρακτικά και για άλλα ζητήματα τα οποία η Τοπική Αυτοδιοίκηση έχει μπροστά της και αφορούν τον τεχνικό κόσμο. Ουσιαστικά η κουβέντα για τις ολοκληρωμένες παρεμβάσεις στον αστικό και τον αγροτικό χώρο δεν αφορά μονάχα τα επίπεδα αρμοδιοτήτων για μια τέτοια πραγματική παρέμβαση, το πόσο έχει ενεργοποιηθεί ο νόμος 2508 ή ο 2742 ή αν μπορεί να ενεργοποιηθεί, δεν αφορά μόνο τα θεσμικά ζητήματα του ίδιου του σχεδιασμού του χώρου, του αστικού χώρου και της αναδιοργάνωσής του, που είναι η νέα γενιά προβλημάτων που καλείται να αντιμετωπίσει κυρίως η Τοπική Αυτοδιοίκηση, αλλά αφορά και το θεσμικό περιβάλλον της εκτέλεσης έργων και άλλων δράσεων στην Ελλάδα, που πραγματικά σε πολλές περιπτώσεις αποδείχτηκε τροχοπέδη. 

Αύριο το πρωί θα γίνει μεγάλη συζήτηση για την διαχείριση των αστικών ολοκληρωμένων και των αγροτικών ολοκληρωμένων προγραμμάτων στα πλαίσια των ΠΕΠ ανά την Ελλάδα. Αυτή είναι μια μεγάλη συζήτηση, εκεί θα τεθούν επί τάπητος πολύ σημαντικά ζητήματα, όχι μόνο ζητήματα αρμοδιοτήτων, όχι μόνο ζητήματα τα οποία έχουν να κάνουν με το γεγονός ότι αν το επιχειρησιακό σχέδιο το οποίο προβλέπονταν από τα ΠΕΠ είναι συναφές με αυτό της νομοθεσίας περί αναπλάσεων του 2508 που τροποποίησε τον 1337, όμως και τα πρακτικά προβλήματα τα οποία η Τοπική Αυτοδιοίκηση αντιμετώπισε μπροστά της. 

Διαβλέπουμε αυτή τη στιγμή στο ΤΕΕ ότι η Τοπική Αυτοδιοίκηση στο θέμα των έργων έχει πάρα πολλούς προβληματισμούς και όχι μόνο θα έλεγα, αλλά και πολλές ενστάσεις για πολλές από τις επιλογές οι οποίες έχουν γίνει. Πρέπει όμως να ξεκαθαρίσουμε μερικά ζητήματα. Αυτή τη στιγμή για τα έργα, για την εκτέλεση των έργων ανά την Ελλάδα έχει ψηφιστεί ένας πολύ σημαντικός νόμος, ο 3316 – στη θεσμοθέτηση του οποίου συμμετείχα και εγώ ως εκπρόσωπος του Τεχνικού Επιμελητηρίου, χωρίς να σημαίνει ότι συμφωνήσαμε σε όλες τις διατάξεις του νόμου – ο οποίος αν το σκεφτείτε δεν αφορά μόνο την ανάθεση μελετών, αυτό που ξέραμε ως σήμερα ως 716, αλλά αφορούσε τον σχεδιασμό ενός τεχνικού έργου από την αρχή του μέχρι το τέλος του με εξαίρεση τις διαδικασίες ανάθεσης κατασκευής και εκτέλεσης του έργου.
Πρακτικά δηλαδή αφορά πολύ μεγαλύτερο κομμάτι και πολύ σημαντικότερο κομμάτι ενός έργου, διότι τα ζητήματα κατασκευής κατά κανόνα είναι ειλημμένα. Αφορά το έργο από την ώρα που αρχίζει να ωριμάζει στο μυαλό ενός Δημάρχου, ενός πολιτικού άρχοντα, μέχρι τη στιγμή που κάποιος θα το παραλάβει. Αυτό είναι ένα νέο θεσμικό πλαίσιο το οποίο η Τοπική Αυτοδιοίκηση πρέπει να το κάνει εργαλείο. 

Δυστυχώς ήρθε αργά και δυστυχώς έχει προβλήματα, που πρέπει μαζί να τα αντιμετωπίσουμε. Ήρθε αργά γιατί για πάρα πολύ μεγάλο χρονικό διάστημα ενώ έτρεχαν τα ΠΕΠ, ενώ υπήρχε η ανάγκη απορρόφησης από το Γ΄ Κοινοτικό Πλαίσιο Στήριξης, οι Δήμαρχοι ήταν ανίκανοι να θέσουν μελέτες από το ίδιο το θεσμικό πλαίσιο, είτε γιατί ο τρόπος με τον οποίο γίνονταν οι αναθέσεις δεν ήταν αποδεκτός για χρηματοδότηση από την Ευρωπαϊκή Ένωση, εφόσον ο 716 θεωρείτο ότι αντίκειται στο ευρωπαϊκό δίκαιο.

Καταλαβαίνετε λοιπόν ότι όντως η Τοπική Αυτοδιοίκηση σε αυτό τον τομέα είχε μια κακή εμπειρία και βρήκε μπροστά της πολλές εκκρεμότητες, οι οποίες με διάφορους πλάγιους τρόπους έγιναν προσπάθειες να παρακαμφθούν. Πρέπει όμως να ξεκαθαρίσουμε το εξής: για να γίνουν έργα και να γίνουν και σωστά έργα από τη Τοπική Αυτοδιοίκηση χρειάζεται και σωστή διοίκηση των έργων και σωστή διοίκηση των μελετών και σωστή σύλληψη και σωστές μελέτες. 

Αυτά, αγαπητοί συνάδελφοι, δεν μπορούν να γίνουν με ψευδεπίγραφες μελέτες που ανατίθενται με το 30% της πρώτης τάξεως και το 410, ούτε βεβαίως καταλαβαίνω ότι αυτή τη στιγμή θεωρείτε ότι η Τοπική Αυτοδιοίκηση μπορεί να ενεργοποιήσει άλλα εργαλεία όπως ο 3316, εφόσον διαφαίνεται ότι οι διαδικασίες του είναι αργές. Θα έλεγα κάτι στο οποίο μπορούμε να καταλήξουμε, είναι να συμφωνήσουμε ότι πρέπει να προσαρμόσουμε τη φιλοσοφία του 3316, που είναι αυτή που μας επιβάλλει η Ευρωπαϊκή Ένωση με τις οδηγίες 1718 στις πραγματικές δυνατότητες της Τοπικής Αυτοδιοίκησης σήμερα. Για αυτό ήδη έχουμε κάνει μια δουλειά με τη ΚΕΔΚΕ, αλλά έχει σημασία αυτή να τη συστηματοποιήσουμε και να τη καταστήσουμε θεσμικό πλαίσιο για τις μελέτες.

Από την άλλη μεριά, αν αναφερθούμε στην ίδια την εκτέλεση των έργων πρέπει να πούμε ότι κατανοούμε και την γκρίνια η οποία σήμερα ακούγεται από πολλές πλευρές για τα αποτελέσματα του μειοδοτικού συστήματος ανάθεσης των έργων ανά την Ελλάδα και ακούγεται από πολλούς Δημάρχους. Όχι μόνο αυτό, διαβλέπουμε ότι σε πάρα πολλές περιπτώσεις εκπτώσεις των εργολάβων οι οποίες είναι κάτω από το εύλογο όριο έκπτωσης το οποίο έχει θεσπίσει ο 3263, θεωρούνται ως μη ικανοποιητικές από πολλές αναθέτουσες Αρχές, Δημαρχιακές Επιτροπές δηλαδή και για αυτό τον λόγο πολλοί διαγωνισμοί καθίστανται άγονοι. 

Πρέπει να ξεκαθαρίσουμε το εξής: το Τεχνικό Επιμελητήριο είχε εξαρχής ταχθεί υπέρ του μειοδοτικού συστήματος των έργων, διότι δεν μπορεί τα έργα να εκτελούνται, να ανατίθενται με διαδικασίες χειραγώγησης όπως αυτές στις οποίες είχε καταλήξει ο μαθηματικός τύπος. Πρέπει να εκτελούνται, να ανατίθενται με το διαφανέστερο δυνατό σύστημα και αυτό είναι ο πλέον καλύτερος από οικονομική προσφορά. 
Από το σημείο αυτό όμως μέχρι τη σωστή χρήση αυτού του εργαλείου θα χρειαστεί να τρέξει νερό στο αυλάκι και θα χρειαστεί εκεί εσείς οι άνθρωποι της Τοπικής Αυτοδιοίκησης, εμείς οι άνθρωποι της Τοπικής Αυτοδιοίκησης να επιβάλλουμε τη σωστή χρήση του εργαλείου εκτέλεσης των έργων, είτε παρακολουθώντας σφιχτά τα έργα με σωστές επιβλέψεις, είτε καθιστώντας πράξη τις διαδικασίες εκείνες οι οποίες οδηγούν σε κήρυξη ως εκπτώτου του κακού εργολάβου. 

Αυτά πλέον αποτελούν βασικά εργαλεία στα χέρια των χρηστών των έργων, ώστε να επιβληθεί μια τάξη. Δεν εξαντλείται το θέμα της εκτέλεσης των έργων, ούτε στις εκπτώσεις, ούτε σε άλλα ζητήματα που αφορούν μόνο την ανάθεση, παρά το γεγονός ότι κατανοούμε και την αγωνία της Τοπικής Αυτοδιοίκησης ότι τα πράγματα και εκεί γίνονται πολύ σύνθετα και δεν θα ήθελα να αναφερθώ στο γεγονός ότι οι Δήμαρχοι έχουν περάσει μια μεγάλη περιπέτεια από την άλλη πραγματικότητα που τους επέβαλλε να αναθεωρήσουν πάρα πολλές από τις μελέτες τους, διότι εν τω μεταξύ άλλαξαν τα τιμολόγια του ΥΠΕΧΩΔΕ και χρειάστηκε για να μπορέσουν να δημοπρατηθούν έργα να υπάρξουν τροποποιήσεις των μελετών. 

Ένα τελευταίο ζήτημα που θα έπρεπε να τεθεί, γιατί έχει να κάνει με τη κουβέντα αυτή της σύγχρονης διακυβέρνησης των Δήμων. Κυρίες και κύριοι συνάδελφοι, πρέπει κάποτε να συμφωνήσουμε ότι Δήμος δεν είναι ο Δήμαρχος, Δήμος δεν είναι καν το Δημοτικό Συμβούλιο, Δήμος στη πραγματικότητα είναι ένας μηχανισμός της δημόσιας διοίκησης ο οποίος θα πρέπει να δουλεύει στο ακέραιο, θα πρέπει να δουλεύει ρολόι, είτε σήμερα Δήμαρχος είναι ο άλφα, είτε είναι ο βήτα και ανεξάρτητα από τις χρωματικές πολιτικές αποχρώσεις του καθενός. Αυτό είναι ο Δήμος. Αυτό σημαίνει ότι πρέπει να υπάρχει μια διοίκηση με απόλυτη επάρκεια.

Εμάς λοιπόν στο ΤΕΕ μας ενδιαφέρει η επάρκεια των Τεχνικών Υπηρεσιών, που είναι ένα πάρα πολύ καίριο ζήτημα και αφορά την ετοιμότητα του Δήμου να ανταποκρίνεται στα προβλήματα της σημερινής πραγματικότητας, ένα ζήτημα το οποίο μη νομίζετε ότι ακούγεται τόσο εύκολα και στον ίδιο τον χώρο του Τεχνικού Επιμελητηρίου, πρέπει να ξέρετε ότι από την ώρα που τέθηκε αυτό το θέμα επί τάπητος υπήρξαν πάρα πολλές αντιδράσεις ιδίως από την ΕΜΒΙΔΑΣ, δηλαδή από τους μηχανικούς δημοσίους υπαλλήλους για την πιθανή θεσμοθέτηση κριτηρίων επάρκειας των Τεχνικών Υπηρεσιών. 

Για εμάς όμως αυτό είναι πάρα πολύ σημαντικό και είναι σημαντικό διότι επάρκεια δεν σημαίνει ότι έχεις να κάνεις με καλούς μηχανικούς ή με κακούς μηχανικούς, αλλά ότι έχεις να κάνεις με Υπηρεσίες των οποίων οι δυνατότητες είναι πιστοποιημένες και έχεις να κάνεις και με Υπηρεσίες οι οποίες έχουν μια συγκεκριμένη χωρητικότητα δυνατοτήτων. Δηλαδή αποτελεί ένα ποιοτικό και ποσοτικό κριτήριο το οποίο πρέπει να το θέσουμε.

Κυρίες και κύριοι συνάδελφοι, δεν είναι δυνατόν ένας Δήμος ο οποίος έχει μείνει με έναν τοπογράφο μηχανικό που του ξέμεινε, γιατί οι υπόλοιποι που διορίστηκαν με το ΑΣΕΠ πήραν μετάταξη σε κάποιον μεγαλύτερο Δήμο, να έρθει αύριο να επιβλέψει ένα ΣΧΟΟΑΠ, όταν ζητάς ότι αυτό θα σου το κάνει ένας μελετητής 4ης ή 5ης τάξεως. Δεν είναι δυνατόν να ζητάς από τον ανάδοχο αυτών των εργασιών, δηλαδή από αυτόν ο οποίος θα υποκαταστήσει τον δημόσιο υπάλληλο στον ρόλο του, στις ευθύνες του και στις αρμοδιότητές του, χωρίς να έχεις πιστοποιημένο αυτόν ο οποίος θα κληθεί για να διοικήσει αυτή την μελέτη. 

Αυτά είναι πολύ κρίσιμα ζητήματα για εμάς, είναι ζητήματα τα οποία επιτέλους θα μπορέσουν να καταστήσουν τη δημόσια διοίκηση στην Ελλάδα ένα πραγματικό εργαλείο ανάπτυξης την ίδια και εμείς θα επιμείνουμε σε αυτά και θα συνεργαστούμε με τη ΚΕΔΚΕ και σε αυτό τον τομέα. Ήδη αυτή τη στιγμή στο ΤΕΕ δουλεύει μια Επιτροπή η οποία επεξεργάζεται τις διατάξεις της Υπουργικής Απόφασης που αφορούν την επάρκεια των Τεχνικών Υπηρεσιών, αλλά ένας από τους βασικούς στόχους αυτής της Επιτροπής είναι αυτές οι διατάξεις να ανταποκρίνονται στις πραγματικές δυνατότητες της Τοπικής Αυτοδιοίκησης. 

Αυτό είναι πολύ σημαντικό για τους Δημάρχους, είναι πολύ σημαντικό και για τους υπαλλήλους της Τοπικής Αυτοδιοίκησης, τους τεχνικούς υπαλλήλους, διότι προφανώς από την άλλη μεριά δεν μπορεί να είναι ο επιβλέπων ενός έργου ή επιβλέπων μιας μελέτης ή αυτός ο οποίος με τη πράξη εφαρμογής θα δίνει οικόπεδα ή αυτός ο οποίος θα χαράσσει πράσινες και κόκκινες γραμμές στη πολεοδομική μελέτη ο Δήμαρχος ή οποιοσδήποτε Δημοτικός Σύμβουλος, ούτε είναι δυνατόν από τέτοια θέματα να κρίνεται ακόμα και η συμμετοχή και η συνοχή Δημοτικών Συμβουλίων.
Νομίζω, κύριε Πρόεδρε της ΚΕΔΚΕ, ότι υπάρχει πεδίο δόξης λαμπρό για αυτό το μνημόνιο συνεργασίας μεταξύ του ΤΕΕ και της ΚΕΔΚΕ. Βεβαίως υπάρχει ένα πρόβλημα, ότι η χρονιά στην οποία καλούμαστε να συζητήσουμε αυτά τα ζητήματα είναι μάλλον δύσκολη, είναι χρονιά εκλογών και είναι ίσως πολύ δύσκολο να βάλεις τέτοια προβλήματα επί τάπητος σε μια χρονιά που ο Δήμαρχος θα θέλει να είναι ευχάριστος και όχι χρήσιμος ή θα μετράει περισσότερο ή θα ζυγίζεται περισσότερο από τους πολίτες του ως ευχάριστος και όχι χρήσιμος. 
Νομίζω όμως ότι έχει σημασία ακόμη και σε αυτή τη χρονιά να ανοίξουμε αυτή την ατζέντα. Τα νέα Δημοτικά Συμβούλια, οι νέες Διοικήσεις των Δήμων, η νέα Διοίκηση της ΚΕΔΚΕ η οποία θα προκύψει την επομένη των εκλογών, θα έχει μπροστά της μια τετραετία που θα είναι πάρα πολύ κρίσιμη για μια μεταρρύθμιση σε όλα αυτά τα επίπεδα στα οποία μπορούμε από κοινού να συνεργαστούμε, διότι νομίζω ότι αποτελεί κοινός στόχος στον οποίο μπορούμε να συμφωνήσουμε ότι η Τοπική Αυτοδιοίκηση ως ένα κομμάτι της δημόσιας διοίκησης που είναι κοντύτερα από κάθε άλλο στον πολίτη πρέπει να είναι αυτή η οποία θα δώσει πρώτη το παράδειγμα της τάξης, της εύρυθμης λειτουργίας, αλλά και αυτών των οριζόντων που βρίσκονται μπροστά μας στο μέλλον.
Νομίζω λοιπόν ότι αυτή η όσμωση μηχανικών και αρχόντων της Τοπικής Αυτοδιοίκησης και ανθρώπων της Τοπικής Αυτοδιοίκησης με κάθε έννοια η οποία επιχειρείται από τη σημερινή διημερίδα, αποτελεί ακριβώς ένα πάρα πολύ καλό φόρουμ για να μπορέσουμε να βάλουμε όλα αυτά τα προβλήματα πάνω στο τραπέζι και για να μπορέσουμε στον χρόνο που μας έρχεται με πολύ ψυχραιμία όχι μόνο να τα συζητήσουμε, αλλά και να δράσουμε.

Ευχαριστώ πάρα πολύ και καλή επιτυχία στη διημερίδα. 

Π. ΚΟΥΚΟΥΛΟΠΟΥΛΟΣ: Ευχαριστούμε τον κύριο Ταχιάο. Θα κάνουμε μια μικρή εξαίρεση γιατί νομίζω πρέπει, να χαιρετίσει με ένα ολιγόλεπτο χαιρετισμό εκ μέρους του Περιφερειακού Παραρτήματος Κεντρικής Μακεδονίας του ΓΕΩ-ΤΕΕ, του Γεωτεχνικού Επιμελητηρίου Ελλάδας δηλαδή, το μέλος του, κύριος Παντόπουλος Παντελής, δασολόγος-περιβαλλοντολόγος
Π. ΠΑΝΤΟΠΟΥΛΟΣ: Κύριε Πρόεδρε της ΚΕΔΚΕ, αγαπητοί κύριοι Σύνεδροι, αγαπητοί συνάδελφοι. Το Παράρτημα Κεντρικής Μακεδονίας του Γεωτεχνικού Επιμελητηρίου Ελλάδος χαιρετίζει τη σημερινή διημερίδα με θέμα POLIS, που διοργανώνεται σήμερα στη Θεσσαλονίκη από τη ΚΕΔΚΕ, το ΤΕΕ και το Ινστιτούτο Τοπικής Αυτοδιοίκησης. 


Ταυτόχρονα όμως εκφράζει τη πικρία του γιατί δεν κλήθηκε να συμβάλλει σε ένα τόσο μεγάλης βαρύτητας Συνέδριο. Το ΓΕΩ-ΤΕΕ σύμφωνα με τον ιδρυτικό του νόμο 1474/84 αποτελεί θεσμοθετημένο Όργανο της Πολιτείας εξίσου όπως αυτό ισχύει και για το Τεχνικό Επιμελητήριο, επειδή μιλάμε για δύο Επιστημονικά Επιμελητήρια και ως γνωστόν είναι το μόνο Επιμελητήριο που είναι αποκεντρωμένο, δηλαδή δεν βρίσκεται στην Αθήνα, έχει τη κύρια έδρα του στη Θεσσαλονίκη.

Έτσι λοιπόν είναι αρμόδιο για ζητήματα προστασίας του περιβάλλοντος, υδατικών και φυσικών πόρων, αγροτικής οικονομίας, ιδιαίτερα δε όταν στη σημερινή συγκυρία της κοινής αγροτικής πολιτικής καλείται να διαδραματίσει πρωταρχικό ρόλο. Παρά ταύτα όπως αναφέρει στην επιστολή του ο Πρόεδρος του Επιμελητηρίου μας κύριος Παναγιώτης Λεφάκης, με εξουσιοδοτεί να συμμετάσχω στο Συνέδριο και να εισηγηθώ το θέμα, τη συμβολή μιας ορθολογικής διαχείρισης του πρασίνου των πόλεων κατά της μόλυνσης του ατμοσφαιρικού αέρα και του φαινομένου του θερμοκηπίου. 

Αυτό μάλιστα δείχνει και η πολύ ωραία αφίσα που βλέπουμε όλοι μας δίπλα, που πιστεύω ότι αποτελεί έργο γεωτεχνικών και όχι έργο μηχανικών. Πιστεύουμε δηλαδή ότι με τον τρόπο αυτό και με τη συμμετοχή μας το Συνέδριο θα έχει επιτυχία, ωστόσο όμως περιμένουμε τα συμπεράσματα με μεγάλο ενδιαφέρον. 
Σας ευχαριστώ. 

ΠΡΟΕΔΡΕΙΟ (Α. ΤΖΑΚΟΠΟΥΛΟΣ): Ευχαριστούμε τον κύριο Παντόπουλο, τον εκπρόσωπο του Γεωτεχνικού Επιμελητηρίου Τμήματος Κεντρικής Μακεδονίας. Μετά την τοποθέτηση του κυρίου Ταχιάου, του εκπροσώπου του ενός οργανωτή του διημέρου θα ήθελα να καλέσω τον άλλον οργανωτή του διημέρου, τον Πρόεδρο της ΚΕΔΚΕ και Δήμαρχο Κοζάνης κύριο Πάρι Κουκουλόπουλο, αλλά θα ήθελα να απαντήσει και σε αυτό που είπε ο κύριος Ταχιάος, ότι φέτος θέλετε να είστε ευχάριστοι και όχι χρήσιμοι. 

Π. ΚΟΥΚΟΥΛΟΠΟΥΛΟΣ: Αυτό είναι γνωστό ότι το είπε πρόσφατα ο κύριος Πρωθυπουργός και κατ’ επέκταση μπορεί να αφορά και τους Δημάρχους, αφού έχουμε εμείς δημοτικές εκλογές. Αν και όπως το είπε ο κύριος Ταχιάος νόμιζε ότι έδωσε είδηση, γιατί είπε ότι μάλλον είναι εκλογικό έτος. Δημοτικό έτος είναι έτσι και αλλιώς. 

Εγώ κατά τα άλλα χθες διάβασα μια ωραία γελοιογραφία όπου ένα ζευγάρι ανθρώπων βλέπει τον Δήμαρχο ας πούμε να λέει: προτιμώ να είμαι χρήσιμος παρά ευχάριστος και λέει: ποιος είναι αυτός που τα λέει αυτά; Και απαντάει ο άντρας: θυμάσαι έναν ευχάριστο τύπο που ψηφίσαμε για Δήμαρχο; 


Κυρίες και κύριοι, αγαπητοί συνάδελφοι, πρώτα από όλα – γιατί το λησμόνησα στη Ρόδο και το έφερα βαρέως – θέλω να ευχαριστήσω και να συγχαρώ δημόσια πρώτα από όλα τον συνδιοργανωτή μας Τεχνικό Επιμελητήριο Ελλάδας, στη συνέχεια όλους εκείνους τους ανθρώπους και από το Επιμελητήριο και από την Ένωσή μας που εργάστηκαν σκληρά και σε πολύ περιορισμένα χρονικά πλαίσια, γιατί το τακτικό Συνέδριο της ΚΕΔΚΕ είχε προγραμματιστεί για τις 3 Νοεμβρίου και μετατέθηκε μια βδομάδα αργότερα για λόγους αντικειμενικούς. 
Έτσι λοιπόν υπήρξε πολύ λίγος χρόνος για να οργανωθεί αυτό το Συνέδριο, αλλά όπως θα διαπιστώσετε στη συνέχεια των εργασιών του έχει γίνει πάρα πολύ καλή δουλειά. Ιδιαίτερα όλους λοιπόν ανεξαίρετα τους ανθρώπους που δούλεψαν όπως είπα και από το Επιμελητήριο και από την Ένωσή μας θέλω να τους ευχαριστήσω δημόσια από το βήμα και ιδιαίτερα θέλω να κάνω αναφορά βέβαια σε δύο κυρίες, στη κυρία Λαγουδάκη και στη κυρία Μπάτσου από τη ΚΕΔΚΕ και από το ΤΕΕ αντιστοίχως, που δούλεψαν με πολύ καλό πνεύμα συνεργασίας για να φτάσουμε σε αίσιο πέρας.
Εγώ πιστεύω ότι το Συνέδριό μας αυτό θα είναι ιδιαίτερα σημαντικό, όχι μόνο γιατί θα δώσει υπόσταση πραγματική στο μνημόνιο, γιατί μνημόνια συνεργασίας υπογράφονται και υπογράφηκαν κατά το πρόσφατο παρελθόν και απώτερο πάρα πολλά μεταξύ διαφόρων θεσμικών εκπροσωπήσεων και φορέων και τελικά έμειναν στις καλές διαθέσεις.

Θέλω εκ μέρους και του Προέδρου του ΤΕΕ, δεν τον εκπροσωπώ, αλλά θέλω να διαβεβαιώσω όλους και όλες ότι αυτή η συνεργασία θα κρατήσει και η κοινή προσπάθεια βέβαια είναι να επεκταθεί και σε άλλους τομείς και να μη μείνει βέβαια στα ζητήματα αυτά τα πολυσήμαντα του πολεοδομικού και χωροταξικού σχεδιασμού. Ένα από τα ζητήματα που έχουμε προσυμφωνήσει να εξειδικεύσουμε τη συνεργασία μας είναι και το Γ΄ και Δ΄ Κοινοτικό Πλαίσιο Στήριξης. 

Ήδη θέλω να πω ότι συνεργαζόμαστε σε αυτό που λέγεται πιστοποίηση υπηρεσιών, πολεοδομικών αφετέρου, τεχνικών κατά δεύτερον, έτσι ώστε να είναι ικανές και επαρκείς για να ανταποκριθούν στις αυξημένες απαιτήσεις του Δ΄ Κοινοτικού Πλαισίου Στήριξης και πάει λέγοντας. Βέβαια δεν σημαίνει πως όλα τα ζητήματα τα προσεγγίζουμε ίδια, όπως για παράδειγμα για την ώρα τουλάχιστον αν αυτή είναι επίσημη θέση του ΤΕΕ – που δεν γνωρίζω, αν και είμαι μέλος του και θα έπρεπε να γνωρίζω – η θέση που είπε ο κύριος Ταχιάος για τα τιμολόγια εμάς δεν μας βρίσκει σύμφωνους. 

Η πρακτική του ΥΠΕΧΩΔΕ με τα τιμολόγια έχει οδηγήσει σε μεγάλη περιπέτεια το Γ΄ Κοινοτικό Πλαίσιο Στήριξης και το πρόγραμμα ΘΗΣΕΑΣ, γιατί ιδιαίτερα στην ελληνική περιφέρεια και ειδικότερα σε απομακρυσμένες περιοχές – Μυτιλήνη όπου είχαμε πρόσφατα ένα Συνέδριο στο οποίο θα κάνω αναφορά στον χαιρετισμό μου – οι εργολήπτες απαντούν στα συγκεκριμένα τιμολόγια του ΥΠΕΧΩΔΕ δια της αποχής και να εκπέμπουμε γενικώς κατηγορίες επειδή υπάρχει σε εξέλιξη μια διαδικασία ποινικοποίησης της παραγωγής έργων στην Ελλάδα, γεγονός που καθιστά εύκολο τον ρόλο του καθενός από εμάς να λέει: δεν βαριέσαι, αυτοί τα οικονόμησαν τώρα, ας τα οικονομήσουν και κάποιοι άλλοι, γιατί περίπου μια τέτοια εικόνα και περιβάλλον δημιουργείται γύρω από τα έργα. 

Δεν είναι το πρέπον και εμείς τουλάχιστον ως ΚΕΔΚΕ τα έχουμε επισημάνει αυτά στον κύριο Σουφλιά, γιατί νομίζω ότι η αλλαγή του νόμου αναγκαία ή όχι και τα τιμολόγια οδήγησαν και σε μεγάλη καθυστέρηση, μας οδήγησαν σε μια τρύπα ενός έτους στην εκτέλεση έργων του Γ΄ Κοινοτικού Πλαισίου Στήριξης και με τα τιμολόγια ακόμη δεν έχουμε ξεμπλέξει. Επαναλήψεις, επαναλήψεις, επαναλήψεις, είναι η άλλη πλευρά των πολύ μεγάλων εκπτώσεων. Η μια πλευρά είναι οι μεγάλες εκπτώσεις που προβληματίζουν όλους όσους σχετίζονται με τα έργα, αυτό αφορά τα μεγάλα έργα και στα μικρομεσαία έργα τα οποία κυρίως αφορούν την Αυτοδιοίκηση η εικόνα είναι άγονοι διαγωνισμοί. Είναι οι δύο όψεις του ίδιου νομίσματος. Εν πάση περιπτώσει, δεν είναι το ζήτημά μας όμως τα έργα. 

Κυρίες και κύριοι, η σύγχρονη αντίληψη για την ανάπτυξη επιβάλλει τη διαρκή επιδίωξη ανάμεσα στα άλλα για ανθρώπινες πόλεις, βιώσιμους οικισμούς και τον απόλυτο σεβασμό στο περιβάλλον, με ειδική βέβαια μέριμνα στις περιοχές ιδιαίτερου φυσικού κάλλους. Με λίγα λόγια είναι αυτό που αποκαλούμε αειφόρο ανάπτυξη. 

Δεν είναι τυχαίο ότι στο κείμενο του σχεδίου ανάπτυξης κοινοτικού χώρου, το γνωστό ΣΑΚ, ο χώρος αναφέρεται ως μια νέα διάσταση της ευρωπαϊκής πολιτικής. Διαβάζω από το σχέδιο ανάπτυξης του κοινοτικού χώρου ένα πολύ σημαντικό κομμάτι: «Το χαρακτηριστικό γνώρισμα χωρικής οργάνωσης της Ευρωπαϊκής Ένωσης συνίσταται στην πολιτιστική της πολυμορφία, η οποία συγκεντρώνεται σε μικρή έκταση. Η πολυμορφία αυτή που αποτελεί πιθανώς και έναν από τους σημαντικότερους παράγοντες ανάπτυξης της Ευρωπαϊκής Ένωσης θα πρέπει να διατηρηθεί κατά τη διαδικασία της ευρωπαϊκής ολοκλήρωσης. Κατά συνέπεια οι πολιτικές που έχουν επιπτώσεις στη χωρική οργάνωση και την οικιστική διάρθρωση της Ευρωπαϊκής Ένωσης δεν θα πρέπει να οδηγούν σε εξομοίωση των τοπικών και περιφερειακών ταυτοτήτων στην Ευρωπαϊκή Ένωση, καθώς τα στοιχεία αυτά συντελούν στον εμπλουτισμό της ποιότητας ζωής των πολιτών της και των δύο φύλων» και συνεχίζει.
Οι αναφορές αυτές οδηγούν εντελώς αβίαστα νομίζω σε δύο πολύ συγκεκριμένα συμπεράσματα: πρώτον, ο πολεοδομικός και χωροταξικός σχεδιασμός αποτελεί ένα πολυσήμαντο εργαλείο, το σημαντικότερο ή μοναδικό μάλιστα θα έλεγα εργαλείο στα χέρια της θεσμοθετημένης Πολιτείας είτε κεντρικών, είτε αποκεντρωμένων φορέων, προκειμένου να επιτευχθεί ο στόχος της αειφόρου ανάπτυξης. 

Το δεύτερο συμπέρασμα που προκύπτει ακόμα πιο αβίαστα είναι πως ο ρόλος των τοπικών κοινωνιών είναι καθοριστικός ή πρέπει να είναι καθοριστικός όταν μιλάμε για τη χώρα μας στη διαδικασία του σχεδιασμού, αφού οι πολίτες δικαιούνται να γνωρίζουν και να συμμετέχουν στις αποφάσεις που τους αφορούν, αλλά και επίσης να αναλαμβάνουν τις συνέπειες και τις ευθύνες των αποφάσεων τις οποίες συνδιαμόρφωσαν, αν φυσικά έχουν συμμετέχει.

Αυτές οι απλές αλήθειες έχουν υιοθετηθεί εδώ και πολλά χρόνια από τις σύγχρονες και ανεπτυγμένες χώρες και στο επίπεδο της Ευρωπαϊκής Ένωσης γίνεται προσπάθεια συντονισμού και ανταλλαγής εμπειριών μεταξύ των κρατών-μελών, αλλά και απευθείας μεταξύ των τοπικών και περιφερειακών Αρχών, ακριβώς λόγω της σημαντικότητας που έχουν ως προτεραιότητες σε αυτό που λέμε ανάπτυξη και ιδιαίτερα αειφόρος ανάπτυξη. 

Στην Ελλάδα επικρατεί μια άλλη κατάσταση, την οποία θα χαρακτήριζα λίαν επιεικώς ιδιαίτερα δυσάρεστη, για να μη χρησιμοποιήσω πιο ακραίους όρους. Οι ριζοσπαστικές τομές που ξεκίνησαν από τον κύριο Στέφανο Μάνο και συνεχίστηκαν από τον αείμνηστο Αντώνη Τρίτση έχουν μείνει δυστυχώς στη μέση. Η Ελλάδα σχεδιάζει σήμερα έτος 2005 το Δ΄ Κοινοτικό Πλαίσιο Στήριξης, έχει δηλαδή υλοποιήσει το Α΄, το Β΄ και ολοκληρώνεται σε λίγο και το Γ΄ Κοινοτικό Πλαίσιο Στήριξης και στερείται ολοκληρωμένου χωροταξικού σχεδιασμού. Οι συνέπειες είναι πολλαπλές και προφανείς, αλλά κυρίως έχουν τεράστιο κόστος πολλαπλό και βέβαια οικονομικό. 

Πριν από λίγες βδομάδες όπως σας είπα στη Μυτιλήνη σε συνεργασία με το Πανελλήνιο Δίκτυο Οικολογικών Οργανώσεων η ΚΕΔΚΕ διοργανώσαμε Συνέδριο για τις ανανεώσιμες πηγές ενέργειας. Το σημαντικότερο πρόβλημα που εμποδίζει την απρόσκοπτη ανάπτυξη των ανανεώσιμων πηγών ενέργειας στη χώρα μας είναι η παντελής σχεδόν απουσία πρόβλεψης χρήσεων γης ανά την επικράτεια. Αυτό είναι το βασικό πρόβλημα, αυτό προέκυψε ως συμπέρασμα από όλους τους εμπλεκόμενους στις ανανεώσιμες πηγές ενέργειας.

Κατά τα άλλα από τη 1/1/2008 η Ελλάδα θα πληρώνει βαρύ τίμημα γιατί θα αγοράζει πράσινα δικαιώματα από χώρες που διαθέτουν είτε περίσσια ανανεώσιμων πηγών ενέργεια, είτε είναι καθυστερημένες, έχουν δηλαδή χαμηλότερο επίπεδο ανάπτυξης από εμάς, θα ζουν αυτοί καλά και εμείς χειρότερα βέβαια. Το παράδειγμα δεν είναι το σημαντικότερο από οικονομική άποψη, αλλά νομίζω πως είναι αρκετά χαρακτηριστικό, για αυτό και το μνημόνευσα σε ότι αφορά το χωροταξικό. Η κατάσταση βέβαια δεν είναι καθόλου καλύτερη και στον τομέα του πολεοδομικού σχεδιασμού, που αποτελεί και το βασικό ίσως θέμα του διήμερου Συνεδρίου μας. 

Από τον Απρίλιο του 1985 οπότε και εγκρίθηκε το πρώτο Γενικό Πολεοδομικό Σχέδιο στα πλαίσια της ΕΠΠΑ, μέχρι τις 13/6/97 που δημοσιεύτηκε ο νόμος 2508, εγκρίθηκαν 395 ΓΠΣ, ενώ στα πλαίσια του νέου νόμου άλλα 24 ΓΠΣ. Σύνολο 419. Σε πολλούς Δήμους ακόμα και σήμερα περίπου 15 χρόνια μετά την έγκριση των αντίστοιχων γενικών πολεοδομικών βρίσκονται σε διαδικασία εκπόνησης ή δεν έχουν ακόμα ενεργοποιηθεί πολεοδομικές μελέτες και πολύ περισσότερο βέβαια πράξεις εφαρμογής. 
Προσέξτε λίγο, δεν θα σας κουράσω με νούμερα, θα τα ανακεφαλαιώσω κιόλας για να συγκρατήσετε αυτό που λέω, είναι η έρευνα που έχουμε κάνει. Σε 419 εγκεκριμένα ΓΠΣ με τρεις κατ’ ελάχιστον πολεοδομικές ενότητες οι εγκεκριμένες πολεοδομικές μελέτες είναι μόλις 950. Δηλαδή σε ένα σύνολο πάνω από 2.000 πολεοδομικές ενότητες που αφορούν τα 419 ΓΠΣ έχουμε ολοκληρωμένη πολεοδομική μελέτη στις 950 πολεοδομικές ενότητες, 846 με Προεδρικά Διατάγματα και 104 με απόφαση Υπουργού ή Νομάρχη. 
Με λίγα λόγια μετά από 20 χρόνια δεν έχει ολοκληρωθεί καν το 50% των μελετών από το σύνολο των εγκεκριμένων πολεοδομικών ενοτήτων αν το κάνουμε προβολή σε επίπεδο πολεοδομικών ενοτήτων. Είναι 2.000 οι πολεοδομικές ενότητες που αφορούν τα 419 ΓΠΣ και έχουν εγκριθεί οι 950.

Ο λόγος λοιπόν είναι απλός: με βάση τους χρόνους ολοκλήρωσης των θεσμοθετημένων πολεοδομικών μελετών προκύπτει θεωρητικά ότι στη καλύτερη περίπτωση ο χρόνος ολοκλήρωσης μιας πολεοδομικής μελέτης κυμαίνεται από 3 ως 5 χρόνια από την ημερομηνία ανάθεσης, με μέσους χρόνους ανάθεσης 6 ως 12 μήνες. Οι χρόνοι αυτοί που προκύπτουν από το θεσμικό πλαίσιο και από μια ρεαλιστική εκτίμησή του καταγράφονται δυστυχώς μόνο στο 20% των εγκεκριμένων πολεοδομικών μελετών, αφού στη πλειοψηφία των περιπτώσεων οι απαιτούμενοι χρόνοι ολοκλήρωσης των πολεοδομικών μελετών κυμαίνονται μεταξύ 8 και 12 ετών. Αυτά είναι απολογιστικά στοιχεία 20ετίας.
Οι αντίστοιχοι χρόνοι ολοκλήρωσης των πράξεων εφαρμογής κυμαίνονται σε ελάχιστες περιπτώσεις από 2 ως 4 χρόνια, εκεί είναι πάλι η ρεαλιστική αποτίμηση του υφιστάμενου θεσμικού πλαισίου, αλλά κατά κανόνα ο μέσος όρος μιας πράξης εφαρμογής, κυρίες και κύριοι, δυστυχώς κυμαίνεται μεταξύ 4 και 6 χρόνων. Και αυτό απολογιστικό στοιχείο 20ετίας. Έτσι λοιπόν και σε ότι αφορά τις πράξεις εφαρμογής είναι απόλυτα φυσιολογικό ότι στο σύνολο των 950 πολεοδομικών μελετών που είπαμε πράξη εφαρμογής έχει ολοκληρωθεί μόνο στο 55%. 

Να τα ανακεφαλαιώσουμε λίγο όλα μαζί; Έχουμε 419 εγκεκριμένα γενικά πολεοδομικά στα τελευταία σχεδόν 21 χρόνια, 21 θα συμπληρώσουμε τον Απρίλιο και αυτά αφορούν περίπου 2.000 πολεοδομικές ενότητες και έχουμε ολοκλήρωση πολεοδομικών μελετών στο 48% και ολοκλήρωση πράξεων εφαρμογής στο 26,4%. Αυτή είναι λοιπόν η κατάσταση, δεν θέλω να προχωρήσω. 

Στο τι γίνεται με το 26,4% που έχουμε ολοκληρώσει πράξεις εφαρμογής, γιατί νομίζω ότι ειδικά εδώ στη Θεσσαλονίκη παραβιάζονται ανοιχτές θύρες. Εδώ έχουμε κατασχέσεις ως αποτέλεσμα ελλειμμάτων, τα ξέρει καλά ο Δήμαρχος Καλαμαριάς, ο Δήμαρχος Εύοσμου και πολλοί άλλοι Δήμαρχοι, ως αποτέλεσμα των ελλειμμάτων που υπάρχουν σε γη, έχουμε τεράστια προβλήματα με το οξύμωρο Δήμαρχος και Νομάρχης Θεσσαλονίκης να διαδηλώνουν πριν ένα χρόνο γιατί δεν μπορούν να βρουν οικόπεδα για σχολεία. 

Είναι μερικά από τα αποτελέσματα των προβλημάτων που υπάρχουν στη φάση εφαρμογής πια, για να μη μιλήσω δε για το μείζον πρόβλημα ότι δεν υπάρχει επί της ουσίας σοβαρός οικονομικός μηχανισμός υλοποίησης μιας πράξης εφαρμογής. Καλά που υπήρξαν το Α΄, Β΄ και Γ΄ Κοινοτικό Πλαίσιο Στήριξης και το Α΄ και Β΄ Ταμείο Συνοχής. Για το 26% κόμμα τάδε βέβαια των πράξεων εφαρμογής που ολοκληρώθηκαν.
Επειδή μας έτυχε ως Δημοτική Αρχή ο κλήρος να υλοποιήσουμε, να ολοκληρώσουμε, εμείς ευτυχώς ολοκληρώσαμε και τώρα κάνουμε καινούργιο πολεοδομικό, καινούργια επέκταση, είμαστε ίσως από τις ελάχιστες εξαιρέσεις στην Ελλάδα ως Δήμος, δώσαμε μεγάλη προτεραιότητα, αλλά αξιοποιήσαμε αυτά τα κονδύλια. Σκέφτομαι πραγματικά με έναν τεράστιο προβληματισμό τι θα κάνουν οι Δήμοι εκείνοι που θα αρχίσουν να ολοκληρώνουν τα επόμενα χρόνια τις πράξεις εφαρμογής, όταν η χώρα θα διαθέτει ελάχιστα εργαλεία σε σχέση με αυτά που διέθετε στο πρόσφατο παρελθόν, προκειμένου να υλοποιηθούν τα απαραίτητα έργα υποδομής που έχουν τεράστιο κόστος. 

Όταν μάλιστα ως χώρα δεν έχουμε καν αποτιμήσει, δεν τολμάμε να αποτιμήσουμε το ότι οι ακραίες επιλογές του 0,4% παράδειγμα που υιοθετήθηκαν σε πολλές περιπτώσεις είναι εντελώς αντιοικονομικές και παράγουν και αμφίβολα αποτελέσματα από πλευράς συνεκτικότητας του κοινωνικού ιστού και όλα τα υπόλοιπα. Εμείς δεν τα έχουμε αξιολογήσει, δεν τα έχουμε αποτιμήσει όλα αυτά. Αυτή, κυρίες και κύριοι, δυστυχώς είναι η κατάσταση. 

Ανάλογη εικόνα βέβαια – για να μην σας κουράζω παραλείπω ένα κομμάτι του χαιρετισμού μου – υπάρχει και στις μελέτες σχεδίων χωρικής οικιστικής οργάνωσης ανοιχτής πόλης, τα γνωστά ΣΧΟΟΑΠ και θα παρουσιαστεί και αυτή όπως και η κατάσταση παλαιών και νέων γενικών πολεοδομικών σχεδίων αναλυτικά στα διάφορα τραπέζια του Συνεδρίου μας που σε λίγο θα ξεκινήσει.
Όλη αυτή η δυσάρεστη πραγματικότητα έχει πολλαπλές αρνητικές συνέπειες για τη χώρα μας, κυρίως όμως θέλω να σταθώ σε μία ή σε δύο αν θέλετε: πλήττεται καίρια, θα έλεγα θανάσιμα αφενός μεν η ανταγωνιστικότητα της ελληνικής οικονομίας και εξίσου καίρια αν όχι θανάσιμα το κύρος της θεσμοθετημένης Πολιτείας και των Οργάνων της, γιατί ο πολίτης όταν περιμένει δεκαετίες επί δεκαετιών τότε μετέρχεται και άλλα μέσα και έχει απαλλάξει τον εαυτό του και από κάθε ενοχή. Κάπως έτσι γεννιούνται οι πρώτης, δεύτερης, τρίτης, τέταρτης γενιάς αυθαιρέτων και τρέχουμε από πίσω με νέα νομοθετήματα να τους προλάβουμε.

Οι αιτίες, φίλες και φίλοι, για τη κατάσταση είναι πολλαπλές και θα τεθούν αναλυτικά για συζήτηση και θέλω εδώ να πω ότι αναμένουμε ιδιαίτερα από τη σύνθεση του Συνεδρίου να εμπλουτιστούν κιόλας αυτές οι αιτίες, τόσο από τεχνικούς, όσο και από αιρετούς της Αυτοδιοίκησης που έχουν ιδιαίτερη εμπειρία σε όλο αυτό τον τομέα του πολεοδομικού σχεδιασμού από το ΓΠΣ μέχρι και την εκτέλεση έργων υποδομής ή εξασφάλισης κοινοχρήστων χώρων ή οτιδήποτε άλλων. Είναι πάρα πολλές λοιπόν όπως είπα και πολλαπλές οι αιτίες για τις οποίες έχουμε όλη αυτή την ιδιαίτερα δυσάρεστη εικόνα στη πατρίδα μας.

Από τη πλευρά μου θέλω να ονοματίσω πέντε αιτίες που τις θεωρώ πιο σημαντικές από τις υπόλοιπες. Πρώτη αιτία για όλη αυτή τη κατάσταση: το κόστος των μελετών – και εδώ πρέπει να συμφωνήσουμε, αγαπητοί συνάδελφοι, του ΤΕΕ, ως μέλος του ΤΕΕ και εγώ να απευθυνθώ, όπως ο κύριος Ταχιάος ως αιρετός, με τη διπλή μου ιδιότητα – είναι αντικειμενικά μεγάλο και θέλω να θυμίσω ότι επιβαρύνεται το κόστος των πολεοδομικών μελετών σε ένα ποσοστό περίπου 60% από την ανάγκη για την δημιουργία των απαραίτητων υποβάθρων και νομίζω καταλαβαινόμαστε και συνεννοούμαστε μεταξύ μας πολύ καλά.

Σημειώνω με ιδιαίτερη έμφαση και προβληματισμό ότι δεν έχει υπάρξει – και αυτό αφορά και εμάς, δεν αφορά μόνο τη Πολιτεία – μέχρι σήμερα η παραμικρή μέριμνα τουλάχιστον τα υπόβαθρα ανάμεσα σε πολεοδομικές μελέτες, πράξεις εφαρμογής και Κτηματολόγιο να ενιαιοποιηθούν και να μην τα κάνουμε δυο φορές. Δεν είναι κερδισμένος ούτε ο τεχνικός κόσμος με αυτή τη κατάσταση, ούτε βέβαια η Αυτοδιοίκηση και ούτε θα τελειώσουμε και το Κτηματολόγιο βέβαια με αυτή τη κατάσταση, ούτε από την άλλη θα τελειώσουμε τις πράξεις εφαρμογής. Θα έρθουν μετά από 20 χρόνια κάποιοι άλλοι στις θέσεις μας και θα αθροίζουν μικρότερα ποσοστά από αυτά που εγώ μνημόνευσα. Αυτό πρέπει να συνειδητοποιήσουμε.

Δεύτερη αιτία, που αφορά ιδιαίτερα τους νόμους 2508 και 2742: δεκάδες είναι τα Εκτελεστικά Διατάγματα και οι Υπουργικές Αποφάσεις, που κατά τη νεοελληνική πρακτική να παραπέμπουμε τα μισά και παραπάνω ενός νόμου σε εκτελεστικά γενικώς. Είναι τεράστιες οι εκκρεμότητες και έχουμε κλείσει, διανύουμε ήδη τον ένατο χρόνο, περάσαμε τα 8 χρόνια από τότε που ψηφίστηκε ο νόμος 2508.

Τρίτη αιτία, κατά τη ταπεινή μου γνώμη ίσως το κλειδί της υπόθεσης, η σημαντικότερη είναι η τελευταία: χρόνια τώρα υπάρχει σε πλήρη εξέλιξη μια αμείωτη σε ένταση διαμάχη μεταξύ της Διοίκησης του ΥΠΕΧΩΔΕ και του Συμβουλίου Επικρατείας, η οποία δεν οδηγεί πουθενά. Η διαμάχη αυτή έχει καταστήσει το θεσμικό πλαίσιο κυριολεκτικά κινούμενη άμμο και ιδιαίτερα η τελευταία απόφαση του Συμβουλίου της Επικρατείας γύρω από τις πολεοδομικές αρμοδιότητες δημιουργεί ανυπέρβλητα κυριολεκτικά προβλήματα, είναι πυρηνική βόμβα κυριολεκτικά στα θεμέλια του πολεοδομικού σχεδιασμού. Νομίζω τη ξέρετε οι περισσότεροι, θα γίνει ειδική αναφορά στο Συνέδριό μας. Είναι αποτέλεσμα μιας σύγκρουσης που έχει σχεδόν τυφλό χαρακτήρα. 
Ως αποτέλεσμα αυτής της διαμάχης, πάω στη τέταρτη αιτία, το θεσμικό πλαίσιο γίνεται ολοένα και πιο δαιδαλώδες και έτσι πληθαίνουν αντικειμενικά οι ανολοκλήρωτες πλευρές του, αυτό που λέγαμε νωρίτερα για τα εκτελεστικά, με τελικό φυσιολογικό αποτέλεσμα τις καθυστερήσεις και αναξιοπιστία. 

Πάνω από όλα όμως – και έρχομαι στη πέμπτη αιτία – η βασικότερη αιτία, κυρίες και κύριοι, κατά τη γνώμη μου είναι καθαρά πολιτική. Μετά από το φωτεινό διάλειμμα Μάνου-Τρίτση οι πολιτικές ηγεσίες του ΥΠΕΧΩΔΕ διαχρονικά 20 χρόνια τώρα δεν φαίνεται να έχουν συνειδητοποιήσει το μέγεθος των συνεπειών αυτής της κατάστασης. Δεν ξέρω αν η αιτία βρίσκεται, όπως ισχυρίζονται πολλοί, στη συνένωση των Υπουργείων Δημοσίων Έργων και τέως ΥΧΟΠ σε ενιαίο Υπουργείο ΠΕΧΩΔΕ. Πιθανά να είναι έτσι, δεν ξέρω αν είναι έτσι πάντως γιατί εγώ προσωπικά πιστεύω στις επιτελικές κυβερνήσεις και τα λίγα Υπουργεία και δεν δέχομαι εύκολα αυτή την εξήγηση, γιατί στο κάτω-κάτω υπάρχουν και οι Υφυπουργοί. 

Η αιτία κατά τη γνώμη μου μάλλον πρέπει να αναζητηθεί στο ότι οι αποφάσεις στα πολεοδομικά και χωροταξικά και οι πρωτοβουλίες στα πολεοδομικά και χωροταξικά ζητήματα δεν παράγουν άμεσα αποτελέσματα, επικοινωνιακά που λέμε στις μέρες μας. Είναι τελικά ζήτημα πολιτικών προτεραιοτήτων.

Ανάλογες δυστυχώς λογικές, για να είμαστε πλήρεις, ολοκληρωμένοι και καθαροί μεταξύ μας, επικράτησαν και επικρατούν διαχρονικά και σε ένα μεγάλο συσχετισμό, τεράστιο θα πω μέρους αιρετών της Αυτοδιοίκησης. Αυτή είναι η ουσιαστική μου απάντηση, αγαπητέ Πρόεδρε κύριε Τζακόπουλε, σε αυτό που είπε ο Αντιδήμαρχος. Δεν μας φταίνε οι εκλογικές χρονιές, ανάλογες λογικές επικρατούν και στους αιρετούς της Αυτοδιοίκησης σε ένα δυστυχώς πολύ μεγάλο κομμάτι. Δεν έχουν άμεσα μετρήσιμα αποτελέσματα τέτοιες πρωτοβουλίες και κατά συνέπεια ας πάνε στην άλλη τετραετία και μένουν βέβαια πίσω.
Το ζήτημα είναι βέβαια ότι στη κατάσταση αυτή πρέπει να μπει ένα τέλος, διαφορετικά ως χώρα θα πληρώνουμε διαρκώς συνέπειες. Το Κτηματολόγιο πέραν της σκανδαλολογίας μέσω της οποίας έγινε γνωστό στους νεοέλληνες μετά τη γνωστή του διαφήμιση αποτελεί ύψιστη προτεραιότητα για την ανάπτυξη της χώρας. Αν δεν υπάρξουν τα ενιαία υπόβαθρα στα οποία έκανα νωρίτερα αναφορά δεν πρόκειται να τελειώσει ποτέ και δεν είναι μόνο το Κτηματολόγιο, οι καθυστερήσεις στα εκτελεστικά που αναφέρθηκαν για τους νόμους 2508 και 2742 έχουν οδηγήσει σε αδιέξοδο τολμηρές και προωθημένες πρωτοβουλίες σε ολοκληρωμένα προγράμματα τόσο του αστικού, όσο και του αγροτικού χώρου, με σημαντικές συνέπειες στο μείζον πρόβλημα της μειωμένης απορροφητικότητας του Γ΄ Κοινοτικού Πλαισίου Στήριξης. 

Το χειρότερο από όλα δεν είναι αυτό, γιατί η χώρα θέλω να σας πω ότι κατά τη πρόβλεψη και τη δικιά μου που θα την επαναλάβω στις 8 Δεκεμβρίου στην Επιτροπή Παρακολούθησης του τρίτου, η χώρα θα έχει με μαθηματική ακρίβεια απώλεια 10.000.000.000 € δημόσια δαπάνη στο Γ΄ Κοινοτικό Πλαίσιο Στήριξης, για όσους δεν γνωρίζουν και εδώ είμαστε να δούμε ποια πρόβλεψη θα επιβεβαιωθεί. Πρέπει να τα συζητά σοβαρά η χώρα μας αυτά τα ζητήματα, εκτός από τα προσφιλή θέματα των τηλεπαραθύρων. 
Οι καθυστερήσεις λοιπόν έλεγα στα εκτελεστικά οδηγούν σε τεράστιο πρόβλημα με τα αστικά ολοκληρωμένα και βέβαια συμβάλλει αυτή η καθυστέρηση στην μειωμένη απορροφητικότητα του Γ΄ Κοινοτικού Πλαισίου Στήριξης. Το χειρότερο όμως σε ότι αφορά τις δράσεις ολοκληρωμένου χαρακτήρα και στον αστικό και στον αγροτικό χώρο είναι ποιο; Είναι κάτι άλλο, ότι το Δ΄ Κοινοτικό Πλαίσιο Στήριξης θα είναι διάχυτο, γεμάτο κυριολεκτικά από τέτοιου τύπου δράσεις. 
Έχει συμφωνηθεί για όσους δεν γνωρίζουν με την Ευρωπαϊκή Επιτροπή ότι τα προγράμματα αστικά ολοκληρωμένα και τα ολοκληρωμένα αγροτικού χώρου θα αποτελέσουν τον προθάλαμο εκπαίδευσης των αποκεντρωμένων φορέων και της Πολιτείας, γιατί θα κυριαρχηθούν από αυτή τη λογική το Δ΄ Κοινοτικό Πλαίσιο Στήριξης και εμείς τα κατεξοχήν προγράμματα προθάλαμο του Δ΄ Κοινοτικού Πλαισίου Στήριξης δεν μπορούμε να τα ξεκινήσουμε γιατί σκοντάφτουν στο θεσμικό πλαίσιο.

Αντιλαμβάνεστε λοιπόν ότι η κατάσταση δεν είναι απλά σοβαρή, είναι πολύ σοβαρότερη από ότι φαίνεται. Για αυτό πρέπει να υπάρξει, εμείς εδώ μιλάμε για πέντε Υπερπεριφέρειες και άλλα τέτοια στα ελληνικού τύπου τα ονόμασε ένας συνάδελφος προερχόμενος από το συντηρητικό χώρο στο προηγούμενο Συνέδριο με τις εταιρείες του κράτους που θα μας κάνουν τα έργα και η Ευρώπη καλεί τους Δήμους και τις πόλεις να πάρουν στα χέρια τους τις τύχες και τις πέριξ αυτών υπαίθρου. Εκεί βαδίζει η Ευρώπη, προς τα εκεί βαδίζουμε, σε ακριβώς αντίθετη κατεύθυνση.
Για αυτό λοιπόν πρέπει να υπάρξει και άμεση ενεργοποίηση όλων των εμπλεκόμενων στα ζητήματα αυτά. Η ΚΕΔΚΕ συλλογική έκφραση του πλησιέστερου προς τον πολίτη θεσμό ήταν λογικό να ευαισθητοποιηθεί και να ενεργοποιηθεί από τη πλευρά της, αφού οι αιρετοί του Α΄ βαθμού βρίσκονται κυριολεκτικά αντιμέτωποι σε καθημερινή βάση με τις συνέπειες όλων αυτών των προβλημάτων που ανέφερα. Έτσι λοιπόν αποφασίσαμε εδώ και καιρό να δώσουμε στη πολεοδομία και χωροταξία την προτεραιότητα που αξίζουν ως έννοιες. 

Πρώτον, πραγματοποιήσαμε έρευνα καταγράφοντας για πρώτη φορά δυστυχώς στην Ελλάδα την κατάσταση στην οποία βρίσκονται οι πολεοδομικές μελέτες. Έκανα ήδη αναφορά σε κάποια στοιχεία, η έρευνα αυτή θα παρουσιαστεί σε συνέχεια των εργασιών του Συνεδρίου μας. 

Δεύτερον, προχωρήσαμε στην υπογραφή του ήδη γνωστού μνημονίου συνεργασίας με το Τεχνικό Επιμελητήριο, όπου τα ζητήματα επαναλαμβάνω πολεοδομικής και χωροταξικής οργάνωσης έχουν κεντρικό χαρακτήρα σε αυτό το μνημόνιο. 
Τρίτον, αναθέσαμε στο Ινστιτούτο Τοπικής Αυτοδιοίκησης που μας έπεισε για την επάρκειά του με τη τολμηρή και ολοκληρωμένη πρόταση που κατέθεσε για το σύγχρονο κράτος στο Συνέδριό μας στη Ρόδο και η οποία υιοθετήθηκε με συντριπτική πλειοψηφία. Αναθέσαμε λοιπόν στο Ινστιτούτο Τοπικής Αυτοδιοίκησης την υλοποίηση ενός φιλόδοξου προγράμματος με τον τίτλο «Χώρος», με βασικό αντικείμενο τη δημιουργία βάσης δεδομένων, πλήρους φυσικά, την διαρκή υποβοήθηση των ΟΤΑ και τη λειτουργία ενός διαρκούς παρατηρητηρίου που θα καταγράφει και θα κωδικοποιεί τα προβλήματα στους τομείς πολεοδομίας και χωροταξίας.

Μεγαλύτερη όμως σημασία από όλα αυτά έχει το γεγονός ότι το Ινστιτούτο Τοπικής Αυτοδιοίκησης έχει ήδη ξεκινήσει με απόφαση του Διοικητικού του Συμβουλίου τη προετοιμασία της Αυτοδιοίκησης για την από ότι φαίνεται επικείμενη επόμενη συνταγματική αναθεώρηση και αναφέρομαι σε αυτά που έλεγε ο Δήμαρχος Θεσσαλονίκης στον χαιρετισμό του, γιατί σκοντάφτουν και εκεί πατάει και το Συμβούλιο Επικρατείας με όλα αυτά που τινάζει στον αέρα και πρέπει να υπάρξει μια σοβαρή αναθεώρηση που θα δίνει ρόλο στις τοπικές κοινωνίες και στους θεσμικούς εκφραστές των τοπικών κοινωνιών, στα πλαίσια φυσικά συγκεκριμένης νομοθεσίας.

Η Ελλάδα δεν μπορεί να αντιμετωπίζει τα ζητήματα πολεοδομίας και χωροταξίας με τις τοπικές κοινωνίες και τους αποκεντρωμένους θεσμούς χωρίς να έχουν λόγο. Αγωνιζόμαστε για μια Αυτοδιοίκηση αρμοδιοτήτων και ευθυνών, αγωνιζόμαστε τελικά για μια κοινωνία της πρωτοβουλίας και της ευθύνης. Θέλω να πιστεύω ότι το Συνέδριο που ξεκινάει σήμερα θα μας δώσει συγκεκριμένες προτάσεις για το καίριο ζήτημα της πολεοδομικής και χωροταξικής οργάνωσης, κυρίως όμως θα μας δώσει την απαραίτητη δύναμη για να συνεχίσουμε τον αγώνα μας για μια σύγχρονη και ισχυρή χώρα, για μια χώρα δηλαδή με αποκέντρωση και Αυτοδιοίκηση, για μια χώρα που θα στηρίζει την ανάπτυξή της με απόλυτο σεβασμό στο περιβάλλον.
Ευχαριστώ. 

ΠΡΟΕΔΡΕΙΟ: Θα παρακαλέσουμε τον Γενικό Γραμματέα του Υπουργείου Εσωτερικών, κύριο Βεζυργιάννη, να κηρύξει την έναρξη της σημερινής διημερίδας. 
Α. ΒΕΖΥΡΓΙΑΝΝΗΣ: Κύριε Πρόεδρε, αγαπητά μέλη του Προεδρείου, αγαπητές κυρίες και κύριοι συνάδελφοι και εγώ με την ιδιότητα και του μέλους του Τεχνικού Επιμελητηρίου, του Νομαρχιακού Συμβούλου που είμαι τώρα στην Αθήνα και του πρώην συνάδελφου εγώ σαν Δήμαρχος στο Νέο Ψυχικό, που είναι γνωστό ότι χρόνια τώρα, φίλες και φίλοι, έχουμε ασχοληθεί με το μεγαλύτερο ίσως πρόβλημα που έχει σχέση με την λειτουργία της πόλης, που έχει σχέση με το ΥΠΕΧΩΔΕ, που έχει σχέση κυρίως με αυτά τα όσα είπαν οι προλαλήσαντες.

Θέλω να χαιρετίσω πραγματικά ότι έστω καθυστερημένα, έστω θα έλεγα λίγο πριν τη κατάρρευση ξεκινούν κάποιες συνεργασίες, σωστές συνεργασίες που με επιμονή, υπομονή και κουράγιο θα μπορέσουν να δώσουν ένα αποτέλεσμα.

Κυρίες και κύριοι, είναι γεγονός ότι οι μεγαλουπόλεις έχουν διώξει αρκετά χρόνια τώρα τον πληθυσμό τους, δηλαδή έχει υπάρξει μια εξωτερική μετανάστευση από τις κεντρικές πόλεις προς τα έξω, προς τα έξω πού; Στα ονομαζόμενα προάστια, χωρίς υποδομές, χωρίς έλεγχο, χωρίς τη θεσμοθέτηση αυτών των εργαλείων που χρειάζονται να υπάρχουν για να μπορέσουμε να έχουμε αυτή τη περιβόητη ανθρώπινη πόλη που όλοι επικαλούμεθα, μιλάμε για βιώσιμη ανάπτυξη, μιλάμε για αειφόρο ανάπτυξη και δυστυχώς εμείς οι ίδιοι τορπιλίζουμε την προσπάθεια αυτή ή κλείνουμε τα μάτια μας. 

Χθες είχαμε πλημμύρες και κάθε φορά που βρέχει έχουμε κάποια πλημμύρα, κάποιο γεγονός το οποίο έρχεται δημιουργεί καταστροφές. Ποιος φταίει; Ο πολίτης δικαιολογημένα έρχεται και αυτός ο οποίος έχει παρανομήσει και αυτός ο οποίος έχει κάνει αυθαίρετο μέσα στο ρέμα έρχεται και παραπονιέται και ζητάει κάθε φορά και την αποζημίωσή του. Ποιος φταίει φίλες και φίλοι; Μήπως δεν φταίμε όλοι μας; Μήπως η Αυτοδιοίκηση η οποία βρίσκεται εγγύτερα στον πολίτη πολλές φορές και εκείνη κάνει τα στραβά μάτια; 

Έχουμε συνεργαστεί, βλέπω εδώ τον Αντρέα Καράβολα Δήμαρχο Πατρέων, που συνεργαστήκαμε τότε σαν μέλος της Επιτροπής Περιβάλλοντος και εγώ, εκείνος Πρόεδρος, για τον περιβόητο νόμο 2508, πώς θα μπορούσε η Αυτοδιοίκηση να αποκτήσει επιτέλους θεσμοθετημένους χώρους που χρειάζεται να έχει για να λειτουργήσει η πόλη. Πώς θα λειτουργήσει η πόλη όταν όπως πολύ σωστά είπε πριν και ο Πρόεδρος της ΚΕΔΚΕ αναφέρθηκε στην έλλειψη οικοπέδων; 

Έχω πάει στον Δήμο Ευόσμου και σε άλλους Δήμους που είχαμε έλλειψη γης και διαπιστώνει κανείς τον τεράστιο όγκο των οικοδομών, που είναι μαθηματικό σίγουρο ότι σε 10 χρόνια αυτοί οι άνθρωποι θα σηκωθούν να φύγουν και όσοι, φίλες και φίλοι, έχουν χρήματα θα πάνε να αντιμετωπίσουν και να βρουν μια καλύτερη περιοχή για να ζήσουν. Συντελεστές δομήσεως υπέρογκοι, ποιος διαμαρτυρήθηκε ή διαμαρτυρηθήκαμε; Ποιος άκουσε όσους διαμαρτυρήθηκαν για το περιβόητο ΓΟΚ του ’85, με τους περιβόητους ημιυπαίθριους χώρους; Είχαν κάνει αγώνα προηγουμένως για τη μείωση των συντελεστών δομήσεως.

Αναφέρθηκε πολύ σωστά και ο Πρόεδρος της ΚΕΔΚΕ στον αείμνηστο Τρίτση και στον Μάνο και γενικά κάποιους άλλους ανθρώπους που προσπάθησαν τότε να κάνουν ανθρωπινότερες τις πόλεις. Ήρθε ο Γενικός Πολεοδομικός του ’85, χαρακτηρίστηκα θα έλεγα στο Εθνικό Ίδρυμα Ερευνών όταν ήταν μια συνάντηση για να συζητήσουμε για τον οικοδομικό κανονισμό του 1987, νεοεκλεγής τότε Δήμαρχος μαζί με τον Θανάση Αλαβατινό τον καθηγητή Πολυτεχνείου της Πολεοδομίας και όταν εκφράσαμε τις απόψεις μας και είπαμε ότι είναι λάθος αυτό που κάνετε, μας κατηγόρησαν ότι εμείς έχουμε στο μυαλό μας ειδικά συμφέροντα και για αυτό συζητάμε έτσι.

40% αύξηση συντελεστή δομήσεως με τον ΓΟΚ του ’85, η περιβόητη μεταφορά συντελεστή δομήσεως που πραγματικά θα έπρεπε να είναι ένα καλό εργαλείο για να μπορέσει η Αυτοδιοίκηση να αποκτήσει τους ελεύθερους χώρους όταν τροποποιήθηκε και ήρθε και λειτούργησε πώς; Ακόμη και η εκκλησία η καθολική επί της οδού Πανεπιστημίου έχει μεταφορά συντελεστή δομήσεως, η Ακρόπολης έχει μεταφορά συντελεστή δομήσεως, παραλίγο. Έχουν κλείσει όλοι οι χώροι, δεν μπορούμε πια να λειτουργήσουμε. 

Τα Ι.Χ. – και το πάω πολύ γρήγορα, κύριε Πρόεδρε, αλλά επειδή θυμάμαι κάποια παλιά για αυτό ακριβώς, μου είπατε να κάνω την κήρυξη των εργασιών – θανάσιμο όπλο εναντίον της καλής λειτουργίας και της ανθρώπινης διαβίωσης των κατοίκων. Είπα κάποια στιγμή μαζί με άλλους συνεργάτες όταν επισκέφτηκα το ΥΠΕΧΩΔΕ, τότε ήταν Γενικός Γραμματέας ο κύριος Βασιλείου, λέω στην Υπουργό τότε κυρία Παπανδρέου: γιατί αυτή η μεγάλη διαφήμιση του Ι.Χ.; Με 1 € - λέει - αγοράζεις Ι.Χ. Γιατί; Έχουμε καμιά βιομηχανία στην Ελλάδα και θέλουμε να τη στηρίξουμε; 

Για ποιο λόγο αυτό και δεν λέμε Μέσα Μαζικής Μεταφοράς και αυτά τα οποία λέγαμε και τότε, όταν και εγώ στους αγώνες πια για καλύτερη ποιότητα ζωής προσπαθούσα να επιβιώσω και να πω ότι οι κάτοικοί μου ναι, έχουν το δικαίωμα να ζήσουν και αυτοί που έχουν λεφτά και δεν θέλουν να φύγουν και αυτοί που δεν έχουν λεφτά και πρέπει να παραμείνουν. 
Οι πόλεις με λίγες παρεμβάσεις, ήδη κατασκευασμένες πόλεις, με λίγες παρεμβάσεις μπορούν να γίνουν πόλεις ανθρωπινότερες. Τι κάνουμε; Συνεχώς διώχνουμε τον κόσμο προς τα έξω, χωρίς οι χώροι οι οποίοι έρχονται να είναι κατάλληλοι για να υποδεχτούν την μάζα και τη μεταφορά όλων αυτών των ανθρώπων.

Για τον θόρυβο δεν μιλάμε καθόλου, χρόνια τώρα το κομπρεσέρ σε μια οποιαδήποτε άλλη ευρωπαϊκή πόλη δεν ακούγεται καλά-καλά. Στην Ελλάδα αν δεν σηκωθούν δέκα Οικοδομικά Τετράγωνα από τον θόρυβο δεν σημαίνει ότι δουλεύουν οι εργάτες, οι εργαζόμενοι, δεν σημαίνει ότι δουλεύει το κομπρεσέρ. Κανένας δεν σέβεται τον διπλανό του. Ο ρόλος της Αυτοδιοίκησης είναι ο μοναδικός, η Αυτοδιοίκηση είναι η μοναδική θα έλεγα η οποία μπορεί να επιβάλλει φρένο στην κατρακύλα θα έλεγα της ποιότητας ζωής, που δεν έχουν δυστυχώς οι κάτοικοι των πόλεων. 

Το χειρότερο από όλα, συνάδελφοι, είναι τι; Πως ότι κακό έγινε στην Αθήνα, ότι κακό έγινε στη Θεσσαλονίκη, ότι κακό έγινε στο Ηράκλειο μεταφέρεται. Πηγαίνω τώρα με αφορμή σαν Γενικός Γραμματέας και με τον Υπουργό που γυρίζουμε όλες τις περιφέρειες της χώρας, σε κάθε περιοχή λένε: να μην έχουμε και εμείς μερικά εξαόροφα; Μιλάμε σε μικρές πόλεις. Το Τεχνικό Επιμελητήριο με πολύ χαρά βλέπω τη συνεργασία που ξεκινήσατε με την Αυτοδιοίκηση και νομίζω με τη προσπάθεια η οποία έχει ξεκινήσει, ανεξαρτήτως αν καθυστέρησε πάρα πολλά χρόνια, το τονίζω. 

Σε αυτό είμαστε όλοι υπεύθυνοι και ο τεχνικός κόσμος, που με «γιουχάρισαν» όταν εγώ μιλούσα στο Τεχνικό Επιμελητήριο για κατάθεση μεταφοράς συντελεστή δομήσεως συνάδελφοί μου μηχανικοί. Είχε αποχωρήσει τότε ο Πρόεδρος του Τεχνικού Επιμελητηρίου, ήταν τότε ο Αντιπρόεδρος με κάποιον μεγαλοκατασκευαστή να βρίσκονται μηχανικοί και να με «γιουχάρουν» γιατί εγώ μιλούσα για την ανθρώπινη πόλη το 1992. 
Κύριοι συνάδελφοι, κύριε Πρόεδρε της ΚΕΔΚΕ, κύριε Πρόεδρε του ΤΕΕ, κύριε Πρόεδρε του Τοπικού Παραρτήματος, είναι σίγουρο ότι με τη προσπάθεια την οποία κάνουμε και σαν Υπουργείο Εσωτερικών, με τον ΘΗΣΕΑ ο οποίος χρηματοδοτεί μελέτες, μελέτες που θα μπορέσουν να βοηθήσουν τη Τοπική Αυτοδιοίκηση να περάσει στο επόμενο στάδιο που λέγεται Δ΄ Κοινοτικό Πλαίσιο Στήριξης, με τη δυνατότητα να μπορούν να παρατεθούν και χώροι οι οποίοι είναι θεσμοθετημένοι, γιατί το να βρίσκεσαι σε μια περιοχή και να έχεις ελεύθερους χώρους είναι καλό, το να βρίσκεσαι σε μια περιαστική περιοχή και να μην ελέγχεις ελεύθερους χώρους είναι σίγουρο ότι η ποιότητα ζωής δεν θα υπάρξει και μέχρι να χτιστούν τα επόμενα οικόπεδα μπορεί να μένει ο κόσμος εκεί, οπότε αν χτιστούν και τα υπόλοιπα οικόπεδα είναι σίγουρο ότι θα σηκωθούν να φύγουν και αυτοί οι οποίοι θα έχουν χρήματα.

Έλεγα λοιπόν ότι με τη βοήθεια και με τη προσπάθεια που έχει ξεκινήσει για τη προετοιμασία της Αυτοδιοίκησης να μπορέσει να μπει πιο άνετα στο Δ΄ Κοινοτικό Πλαίσιο Στήριξης, με τη στελέχωση των Υπηρεσιών, των δικών σας Τεχνικών Υπηρεσιών κυρίως που είναι το άλφα και το ωμέγα για την ανάπτυξη της περιοχής σας. Με το ελεύθερο που υπάρχει πια, που μπορείτε να προσλάβετε οποιοδήποτε άτομο θέλετε. Βεβαίως μέσα από τη διαδικασία του ΑΣΕΠ, πλην όμως τη διαδικασία τη κάνετε εσείς οι Δήμαρχοι, τα Δημοτικά Συμβούλια. Πρέπει να στελεχώσετε τις Τεχνικές σας Υπηρεσίες με το κατάλληλο προσωπικό για να μπορέσετε να ανταποκριθείτε σε αυτά που οι δημότες, οι πολίτες σας θέλουν.

Κύριε Αντιπρόεδρε του Τεχνικού Επιμελητηρίου, οι δημότες θέλουν αυτά, ευχάριστος είναι ο Δήμαρχος ο οποίος λέει την αλήθεια. Οι καιροί που παλαιότερα λέγαμε ότι εντάξει, θα δούμε και θα κάνουμε έχουν περάσει. Ο κόσμος γνωρίζει και θέλει από τη τοπική Δημοτική Αρχή να του πει την αλήθεια και να προχωρήσει όσο και εναντίον του είναι κάποιες αποφάσεις, να προχωρήσει τολμηρά στις αποφάσεις. 

Τελειώνοντας, αγαπητέ Πρόεδρε, κάπου δεν κατάλαβα για τις σαλονικού τύπου εταιρείες που είπες προηγουμένως. Είναι γεγονός όμως αυτό το οποίο είπε ο Πρόεδρος της ΚΕΔΚΕ, ότι δυστυχώς χάνουμε πολλά χρήματα από το Γ΄ Κοινοτικό Πλαίσιο Στήριξης. Αυτό είναι μια πραγματικότητα, δεν ξέρω αν θα φτάσουν 10.000.000.000 δραχμές. Πού οφείλεται όμως αυτό; Αυτό οφείλεται στο ότι εκτός από ορισμένους Δήμους που πραγματικά έχουν στελεχώσει τις Υπηρεσίες τους, οι υπόλοιποι Δήμοι δεν έχουν τα στελέχη εκείνα για να μπορέσουν να κάνουν τις μελέτες, να κάνουν τα έργα για να μπορέσουν να απορροφήσουν τα χρήματα.

Προσπάθεια και στόχος είναι μέσα από τις εταιρείες που θα συσταθούν, πρώτα από όλα στις εταιρείες αυτές θα συμμετέχει η Αυτοδιοίκηση του Α΄ και Β΄ βαθμού. Η προσπάθεια είναι η προετοιμασία της χώρας σε κάθε γωνιά της και όχι μόνο στα μεγάλα κέντρα, αλλά σε κάθε Καποδιστριακό Δήμο να μπορέσουν να απορροφηθούν τα χρήματα και να γίνουν τα έργα. Στο κάτω-κάτω της γραφής μας ενδιαφέρουν να γίνουν τα έργα, όποιος και να τα κάνει αυτά.

Εύχομαι λοιπόν με τα λόγια αυτά με επιμονή, υπομονή να κερδίσουμε το στοίχημα που σημαίνει ανθρώπινες πόλεις και συγχαίρω τη ΚΕΔΚΕ και το ΤΕΕ, άλλωστε και το Υπουργείο Εσωτερικών συμμετέχει σε μια συνεργασία τριμερή που έχει ξεκινήσει και χρηματοδοτείται νομίζω από το Υπουργείο Εσωτερικών.
Να ευχηθώ καλή επιτυχία στο διήμερο και η καινούργια προσπάθεια που ξεκίνησε της Τοπικής Αυτοδιοίκησης και του τεχνικού κόσμου της χώρας στο να δούμε ανθρωπινότερες πόλεις είναι σίγουρο ότι θα πετύχει. 

Κήρυξα την έναρξη των εργασιών του Συνεδρίου εννοείται με αυτό.

Π. ΚΟΥΚΟΥΛΟΠΟΥΛΟΣ: Ετοιμαζόμουν να το πω. Εδώ ολοκληρώθηκε και η εναρκτήρια διαδικασία μας. 


Ξεκινάμε ευθύς αμέσως χωρίς διάλειμμα φυσικά, έχουμε έτσι και αλλιώς και τον Προεδρεύοντα κύριο Τζακόπουλο στην πρώτη ενότητα, που αφορά τον απολογισμό από τη πορεία υλοποίησης της επιχείρησης πολεοδομική ανασυγκρότηση. Εδώ θα ακούσετε ολογράφως, εγώ σας έδωσα ένα πολύ μικρό δείγμα του τι θα ακούσετε, θα τα ακούσετε όλα αναλυτικά. Είναι η έρευνα που έχουμε κάνει και θα ακολουθήσει μια συζήτηση.


Παρακαλώ τον αγαπητό Πρόεδρο να προεδρεύσει. 

ΠΡΟΕΔΡΕΙΟ (Α. ΤΖΑΚΟΠΟΥΛΟΣ): Ας συνεχίσουμε λοιπόν. Καταρχήν θα παρακαλέσω να γίνει ένας χαιρετισμός του Προέδρου του Συλλόγου Ελλήνων Πολεοδόμων και Χωροτακτών Ηλία Μπεριάτου από την Αντιπρόεδρο του Συλλόγου. 
Μ. ΒΟΓΙΑΤΖΑΚΗ: Ευχαριστώ πολύ κύριε Πρόεδρε. Θα απευθύνω χαιρετισμό εκ μέρους του Προέδρου του Συλλόγου μας κυρίου Ηλία Μπεριάτου: 

Κύριοι εκπρόσωποι της Διοίκησης και Αυτοδιοίκησης, 
Κυρίες και κύριοι,

Ευρισκόμενος στο εξωτερικό και μη μπορώντας να παρευρεθώ στο διήμερο POLIS θα ήθελα εκ μέρους του ΣΕΠΟΧ να εκφράσω προς τους οργανωτές τις ευχαριστίες μου για τη πρόσκλησή τους, καθώς και τα ειλικρινά μου συγχαρητήρια για τη διοργάνωση της σημαντικής αυτής εκδήλωσης. Είναι γνωστό ότι η χώρα μας έχει αφθονία σχεδίου, αλλά έλλειμμα σχεδιασμού. Για αυτό και κάθε προσπάθεια για τη πολιτική, διοικητική και κοινωνική ενεργοποίηση των μηχανισμών ενίσχυσης του ουσιαστικού σχεδιασμού είναι όχι μόνο ευπρόσδεκτη, αλλά και πολύτιμη στις μέρες μας. Ειδικότερα ο χωρικός σχεδιασμός στο τοπικό και δημοτικό επίπεδο που εξ ορισμού βρίσκεται πιο κοντά στον πολίτη, αποτελεί κρίσιμο και καταλυτικό μέσο για την επίτευξη του στόχου της σύγχρονης, ολοκληρωμένης και βιοτικής ανάπτυξης. Επιπλέον η πρωτοβάθμια Αυτοδιοίκηση είναι προνομιακός χώρος για τη κατανόηση από τον πολίτη της σημασίας και της χρησιμότητας του πολεοδομικού και χωροταξικού σχεδιασμού στη καθημερινή ζωή, πράγμα που αποτελεί απαραίτητη προϋπόθεση για την επιτυχία του κάθε είδους προγράμματος. Ασφαλώς η γνώση της πρόσφατης ιστορικής εξέλιξης και ένας νηφάλιος απολογισμός είναι απαραίτητα εφόδια για το μέλλον. Τη τελευταία 20ετία έλαβαν χώρα σημαντικές μεταρρυθμίσεις στο πεδίο του σχεδιασμού που σφράγισαν την πολεοδομική ιστορία της σημερινής εποχής. 
Η μεγάλη προσπάθεια που έγινε με την ΕΠΑ, Ν.947/79 και 1337/83, ακόμα και αν αγνοήσουμε τα όποια αποτελέσματά της άφησε μια μεγάλη παρακαταθήκη στους ειδικούς, αλλά και στον κόσμο της Αυτοδιοίκησης: τη κουλτούρα του σχεδιασμού. Από την άλλη πλευρά στη δεκαετία του ’90 υπήρξε σημαντική θεσμική παραγωγή στη πολεοδομία και χωροταξία προς χρήση από την Διοίκηση και την Αυτοδιοίκηση, που βασίστηκε και στα ευρωπαϊκά δεδομένα, σχέδιο ανάπτυξης κοινοτικού χώρου και κινήθηκε χρηματοδοτικά από το Γ΄ και Δ΄ Κοινοτικό Πλαίσιο Στήριξης. Σήμερα στη πρώτη δεκαετία του 21ου αιώνα βρισκόμαστε μπροστά σε νέα προβλήματα και προκλήσεις. Δυστυχώς το υπάρχον θεσμικό πλαίσιο, νόμος 2508 και 2742, δεν έχει ακόμα αξιοποιηθεί κατάλληλα ποσοτικά και ποιοτικά, κυρίως ως προς το τοπικό επίπεδο. Τα ΓΠΣ, ΣΧΟΑΠ και τα Σχέδια Ολοκληρωμένων Αστικών Παρεμβάσεων δεν έχουν δώσει καρπούς, παρά τις τεράστιες δυνατότητες που έχουν. Ιδιαίτερα τα ΓΠΣ συνιστούν την ουσία το ειδικό σύνταγμα κάθε ΟΤΑ και λόγω της οριζόντιας διάστασης που εκφράζει, μορφοποιεί και συνθέτει τις τοπικές δραστηριότητες και πολιτικές, με στόχο την οικονομική, κοινωνική και πολιτιστική ανάπτυξη. Συνιστά το μοναδικό πλαίσιο συντονισμού και γεωγραφικής ολοκλήρωσης των κάθε είδους προγραμμάτων τοπικής κλίμακας. Χωρίς αυτό οι δράσεις των επιχειρησιακών προγραμμάτων δεν αποτελούν παρά μια μονότονη λίστα έργων χωρίς κανένα ουσιαστικό νόημα. Ο ΣΕΠΟΧ χρόνια τώρα σε συνεργασία με το ΤΕΕ και άλλους σχετικούς με τον σχεδιασμό φορείς αγωνίζεται με κάθε πρόσφορο μέσο για την ενεργοποίηση των προαναφερόμενων θεσμών και στηρίζει κάθε ενέργεια θεσμική και προγραμματική της Πολιτείας και της Αυτοδιοίκησης προς τη κατεύθυνση αυτή. 
Αποτελώντας το ελληνικό τμήμα του Ευρωπαϊκού Συμβουλίου Πολεοδόμων έχει αναλάβει σημειακές πρωτοβουλίες για τη βιώσιμη και ολοκληρωμένη οικιστική ανάπτυξη και γενικότερα την αναβάθμιση των πόλεων. Ειδικότερα έχει πρωτοστατήσει στη σύνταξη και έγκριση της νέας Χάρτας της Αθήνας, που αποτελεί το νέο πλαίσιο αρχών της σύγχρονης πολεοδομίας. Επίσης προωθεί την εφαρμογή στην Ελλάδα και των άλλων συναφών διεθνών ντοκουμέντων της Ευρωπαϊκής Ένωσης των 25 χωρών, αλλά και του Συμβουλίου της Ευρώπης των 40 χωρών. Με την ίδια διάθεση συνεργασίας και προσφοράς και υπό το φως των τελευταίων ερευνητικών δεδομένων ο ΣΕΠΟΧ θα συνεχίσει και στο μέλλον να στηρίζει τις προσπάθειες που γίνονται από τους φορείς της Αυτοδιοίκησης για την εφαρμογή του σχεδιασμού σε τοπικό επίπεδο και όχι μόνο, προσφέροντας πάντοτε την εμπειρία και τη γνώση των μελών του, αλλά και το δίκτυο των επαφών και σχέσεών του που έχει αναπτύξει σε διεθνές επίπεδο. Πρόσφατα έχουμε διοργανώσει μια ημερίδα στην Αθήνα την ημέρα της πολεοδομίας 8 Νοεμβρίου με θέμα Σχεδιασμός και Διαχείριση Στερεών Αποβλήτων, που είχε επιτυχία και είχε παραχθεί ένας γόνιμος προβληματισμός και αρκετά χρήσιμα συμπεράσματα. Εύχομαι καλή επιτυχία στις εργασίες του διήμερου POLIS, αλλά και καλή συνέχεια στη συνεργασία μεταξύ των αρμόδιων φορέων πολεοδομικής, χωροταξικής και αναπτυξιακής πολιτικής και προς όφελος της χώρας αυτής και των πολιτών της. 

Ηλίας Μπεριάτος
Απολογισμός από την πορεία υλοποίησης της ΕΠΑ

ΠΡΟΕΔΡΕΙΟ: Να ξεκινήσουμε την πρώτη ενότητα που είναι ο απολογισμός από την πορεία υλοποίησης της ΕΠΑ. Εγώ θα διαβάσω την εισηγητική έκθεση του Ν.1337/83, που έλεγε τότε ότι αποτελεί τη νομοθετική έκφραση της επιχείρησης πολεοδομικής ανασυγκρότησης. Περιλαμβάνει ένα ευρύ φάσμα ρυθμίσεων σε ότι αφορά θέματα της πολεοδομικής και οικιστικής πολιτικής τα οποία διακρίνονται στις εξής βασικές κατηγορίες: πολεοδομικός σχεδιασμός, αυθαίρετα, πολιτική γη, στεγαστική πολιτική, παραθεριστική κατοικία, προστασία ακτών, οικοδομικοί συνεταιρισμοί και πολιτική προστασία της πολιτιστικής κληρονομιάς. 

Καταλαβαίνουμε ότι τότε είχε διαπιστωθεί ένα πολεοδομικό αδιέξοδο που παρουσίαζαν οι πόλεις και οι οικισμοί της χώρας, εσωτερική και εξωτερική μετανάστευση, εγκατάλειψη της υπαίθρου και καταστροφή των παραγωγικών περιοχών, υπερσυγκέντρωση πληθυσμού, επεκτάσεις χωρίς πρόγραμμα ή σχέδιο σε περιοχές ακατάλληλες, δόμηση ανεξέλεγκτη στις εκτός σχεδίου περιοχές οι οποίες μπορούσαν να αξιοποιηθούν για άλλες δραστηριότητες και σίγουρα υπήρχε και μια ανεπάρκεια νομοθεσίας.
Οδηγήθηκε τότε η θέσπιση του τότε νέου οικιστικού νόμου, ο οποίος σύμφωνα πάλι με την εισηγητική έκθεση είχε δύο βασικούς στόχους: την ευέλικτη και άμεση αντιμετώπιση των χρόνιων και πιεστικών πολεοδομικών προβλημάτων που αφορούν τόσο τις εντός σχεδίου περιοχές, όσο και τις λαϊκές περιοχές αυθαιρέτων και τη καθιέρωση νέων θεσμών που θα μεταβάλλουν ριζικά τον τρόπο ανάπτυξης των οικισμών μας και θα καταστήσουν τη πόλη και τη κατοικία κοινωνικό δικαίωμα για τη κάθε ελληνική οικογένεια. Αλήθεια, 22 χρόνια μετά πόσα από αυτά δεν είναι πραγματικότητα και για τη σημερινή κατάσταση;
Αυτό θα το αντιμετωπίσουμε, θα δούμε στη πορεία τι έχει γίνει αυτά τα 20 τόσα χρόνια και θα ήθελα να κάνω ένα περίγραμμα της κουβέντας του πώς θα γίνει. Θα ξεκινήσουμε μετά σχολιασμό της έρευνας από τον κύριο Παπαστεργίου, της έρευνας που έκανε η ΚΕΔΚΕ, από εκεί και πέρα θα μπουν τα ερωτήματα πάνω στα οποία όλοι οι συμμετέχοντες στο στρογγυλό τραπέζι θα δώσουν απαντήσεις και θα ακολουθήσει μετά μια γενικότερη κουβέντα από όποιον θέλει να κάνει και προτάσεις, αλλά κυρίως διαπιστώσεις οι οποίες θα πάρουν απάντηση από το τραπέζι. 

Παρακαλώ λοιπόν τον κύριο Παπαστεργίου στο βήμα να κάνει τον σχολιασμό και τη βασική θεματολογία πάνω στην οποία στηρίχθηκε η ΚΕΔΚΕ για το σημερινό διήμερο.

Κ. ΠΑΠΑΣΤΕΡΓΙΟΥ: Ευχαριστώ πολύ κύριε Πρόεδρε. Το να διαδέχεται κάποιος στο βήμα τον κύριο Κουκουλόπουλο, τον πολλαπλό συνάδελφο και Δήμαρχο και μηχανικό και παλιό συνεργάτη του Τρίτση ή να διαδέχεται τον κύριο Ταχιάο είναι λίγο δύσκολο να μπορέσει να διακριθεί. Θα προσπαθήσω μέσα στο χρόνο που μου διατίθεται, κύριε Πρόεδρε και κυρίες και κύριοι, να φέρω σε φως τα αποτελέσματα της έρευνας που έκανε η ΚΕΔΚΕ καθόσον αφορά την επιχείρηση πολεοδομικής ανασυγκρότησης 22 χρόνια μετά από την θεσμοθέτησή της. 

Είναι η δεύτερη φορά που με τιμάει η ΚΕΔΚΕ με αυτό τον τρόπο, η πρώτη φορά ήταν πριν από 12 χρόνια όταν τον Γενάρη του 1993 σε μια επιτυχημένη διημερίδα την οποία έκανε στην Αθήνα το ΤΕΕ πάνω στο ίδιο θέμα με τίτλο και θεματολόγιο «ΕΠΑ-10 χρόνια μετά, πραγματικότητες και προοπτικές».

Τότε ως Γενικός Γραμματέας της ΚΕΔΚΕ και άμεσος συνεργάτης του αείμνηστου Αντώνη Τρίτση τα προηγούμενα χρόνια, γιατί αυτή τη χρονιά έλλειπε, είχα από πρώτο χέρι τις απόψεις του με συχνές συνεργασίες που κάναμε και στον Δήμο Αθηναίων και στην ΚΕΔΚΕ γύρω από τους οραματισμούς τους οποίους είχε πάνω στον νόμο 1337, αλλά και χειροπιαστές τις πικρίες του. 10 χρόνια μετά δεν είχε υλοποιηθεί ο οραματισμός του ούτε καν σε μικρό ποσοστό και ήταν η πικρία του εύλογη και έντονη. 
Ωστόσο σε εκείνη τη διημερίδα καταθέσαμε και τις καινοτόμες παραμέτρους που είχε ο νόμος 1337, αλλά και τις αδυναμίες τις οποίες παρουσίασε μέχρι εκείνη τη στιγμή. Τώρα 22 χρόνια μετά από τη θεσμοθέτηση του πρωτοποριακού νόμου 1337 που ήταν ο διάδοχος του 947, του νόμου του Μάνου, μπορούμε με νούμερα, με ποσοστά, με απόλυτους αριθμούς να προσδιορίσουμε πού βρισκόμαστε από πλευράς προόδου στη πορεία της ΕΠΑ. Αυτό το μεσολαβήσαν διάστημα μας δίνει και το δικαίωμα και την υποχρέωση με νηφαλιότητα και υπευθυνότητα να προσδιορίσουμε το δια ταύτα, τι μπορούμε να κάνουμε από εδώ και πέρα.
Είπε ο αγαπητός Πρόεδρος κύριος Κουκουλόπουλος νωρίτερα ότι από τον Απρίλιο του 1985 αφότου εγκρίθηκε το 1ο Γενικό Πολεοδομικό Σχέδιο στα πλαίσια της ΕΠΑ, στα πλαίσια του νόμου 1337, η πρώτη γενιά των Γενικών Πολεοδομικών Σχεδίων έφτασε τον αριθμό 395 και μέχρι τον Ιούλιο του 1967 οπόταν θεσπίστηκε ο νόμος 2508. Η δεύτερη γενιά αυτών των Γενικών Πολεοδομικών Σχεδίων είναι άλλα 24 και συνολικά έχουμε 419 εγκεκριμένα Γενικά Πολεοδομικά Σχέδια.

Ωστόσο όμως τα 117 από αυτά τα εγκεκριμένα στη πορεία υλοποίησης τροποποιήθηκαν διότι είχαν ατέλειες και είναι μεγάλο ποσοστό, 36%. Η ΚΕΔΚΕ θέλοντας να έχει μια τεκμηριωμένη εικόνα και μια άποψη πάνω στο τι πέτυχε αυτά τα 22 χρόνια η επιχείρηση πολεοδομικής ανασυγκρότησης, διακίνησε ένα ειδικά σχεδιασμένο ερωτηματολόγιο στις 50 πρωτεύουσες των Νομών που είχαν γενικό πολεοδομικό σχεδιασμό και στις 419 άλλες πόλεις που είχαν επίσης γενικό πολεοδομικό σχεδιασμό. 

Οι απαντήσεις που ήρθαν αποβελτιώθηκαν και απογοήτευσαν μαζί. Το 50% των πόλεων απάντησαν σε όλα τα ερωτήματα τα οποία είχε θέσει η ΚΕΔΚΕ, από τις 419 άλλες πόλεις μόνο οι 120 ανταποκρίθηκαν. Τα βασικά ερωτήματα τα οποία προσεγγίστηκαν σε αυτό το ερωτηματολόγιο ήταν κυρίαρχα τρία: το πρώτο ερώτημα ήταν σε ποιο βαθμό έχουν αναπτυχθεί οι νέες περιοχές των σχεδίων πόλεων και πόσο επιβάρυναν τους Δήμους πέρα από την εισφορά σε γη και σε χρήμα. Ασφαλείς απαντήσεις δεν ήρθαν και δεν μπορούσαν άλλωστε να έρθουν τέτοιες απαντήσεις, διότι το επανέλαβε και ο Πρόεδρός μας και η επανάληψη είναι αρχή μάθησης. Επαναλαμβάνω και εγώ ότι δεν μπορούσαν να δοθούν ασφαλείς και τεκμηριωμένες απαντήσεις διότι δεν έχουν ακόμη τελειώσει σε πολλούς Δήμους ούτε οι αναθέσεις των πολεοδομικών μελετών. 

Οι χρόνοι είναι συντριπτικοί, είναι χρόνοι οι οποίοι καταθλίβουν. Οι χρόνοι από την ημέρα ανάθεσης μέχρι την ολοκλήρωση των πολεοδομικών μελετών, των πράξεων εφαρμογής. Τα μεν Γενικά Πολεοδομικά Σχέδια έχουν τελειώσει, αλλά ο μέσος όρος του χρόνου ανάθεσης των μελετών είναι από 6 ως 12 μήνες, ο μέσος χρόνος για την σύνταξη των μελετών για το πολύ μικρό δείγμα για 20% είναι 3-5 χρόνια, τα υπόλοιπα 80% της σύνταξης των μελετών απαίτησε και απαιτεί 8 ως 12 χρόνια. Οι δε πράξεις εφαρμογής ακολουθούν και αυτές περίπου το ίδιο χρονικό διάγραμμα. Ελάχιστες έχουν τελειώσει σε 3-4 χρόνια και οι περισσότερες 4 ως 6 χρόνια και υπάρχουν πράξεις εφαρμογής οι οποίες διαιωνίζονται και χθες έμαθα ότι υπάρχουν πράξεις εφαρμογής σε Δήμο 10 και 12 χρόνια. 
Ποια είναι τα αίτια αυτών των καθυστερήσεων και των αυξημένων χρόνων; Για να μην φάμε τον χρόνο, γιατί μπορεί αυτό που θα λεχθεί εδώ να ειπωθεί και σαν ερώτηση από το ακροατήριο, εντελώς τηλεγραφικά σας λέω ότι είναι το μεγάλο κόστος των πολεοδομικών μελετών και των πράξεων εφαρμογής με σημαντικό τμήμα της τάξης του 60% να αφορά στη δημιουργία υποβάθρων και στη καταγραφή χρήσεων και στο ιδιοκτησιακό καθεστώς όπως αυτό ίσχυε στις 10 Μαρτίου του 1982, ένα χρόνο νωρίτερα από τη θέσπιση του νόμου 1337.

Οι πολλαπλές ενστάσεις καθόσον αφορά το ιδιοκτησιακό καθεστώς, 75% αυτές οι ενστάσεις και το 25% αφορά στην αντίρρηση καθόσον αφορά τον τρόπο πολεοδόμησης των περιοχών. Το αρνητικό ισοζύγιο της γης, το οποίο φτάνει στα 15%-20%. Η αδυναμία δέσμευσης κοινοχρήστων και κοινωφελών χώρων στις περιοχές αναθεώρησης. Εδώ θα κάνουμε και μια ειδική μνεία για να δούμε ότι αυτοί οι κοινωνικοί χώροι και οι ελεύθεροι χώροι στα παλιά σχέδια πόλεων είναι καταδικασμένοι να χτιστούν γιατί ακόμα ισχύει ο Ν.5249/31. Θα μας δοθεί η ευκαιρία να εξηγήσουμε την άποψη της ΚΕΔΚΕ για να μπορέσουν να διασωθούν και αυτοί οι κοινόχρηστοι χώροι.

Το υψηλό κόστος δημιουργίας τεχνικών υποδομών στις νεοεντασσόμενες περιοχές, ο χαρακτηρισμός πάρα πολλών περιοχών που ενώ είχαν ενταχθεί στον γενικό πολεοδομικό σχεδιασμό και στις πολεοδομικές μελέτες, βρέθηκε ότι εκεί υπάρχει κάποια δασική έκταση και συνεπώς έχουν παγώσει. Ένας τελευταίος λόγος είναι η συσσώρευση πάρα πολλών μελετών προς έγκριση στις κεντρικές Υπηρεσίες του ΥΠΕΧΩΔΕ. 

Το δεύτερο ερώτημα το οποίο προσεγγίστηκε με την έρευνα της ΚΕΔΚΕ ήταν ποια ήταν η πολιτική για τους συντελεστές δόμησης στα παλιά σχέδια. Ο Πρόεδρος είχε τη καλοσύνη να διαβάσει την εισηγητική έκθεση του νόμου 1337, τι προέβλεπε και τι επεδίωκε. Δύο βασικές επιδιώξεις αυτού του νόμου ήταν οι μεν νεοεντασσόμενες περιοχές να έχουν ένα μικρό κατά το δυνατόν συντελεστή δόμησης, ο οποίος ως μέγιστος καθορίστηκε στο 0,8%, αλλά παράλληλα μπήκε και σαν επιδίωξη βασική να γίνει αναθεώρηση στα υφιστάμενα πολεοδομικά σχέδια των παλιών πόλεων και εκεί να καταβληθεί μια προσπάθεια όσο το δυνατόν να μειωθούν οι μέγιστοι συντελεστές δόμησης.

Από τις πενήντα πρωτεύουσες Νομών πρέπει να σας πω για να έχετε μια ιδέα ότι σε δέκα πόλεις ο μέγιστος συντελεστής κυμαίνεται από 2,5% μέχρι 3%, σε δεκατρείς πόλεις καταγράφεται από 2% μέχρι 2,5%, σε δεκαέξι πόλεις καθορίζεται από 1,5% μέχρι 2% και στις υπόλοιπες 11 πόλεις καθορίζεται από 1% ως 1,5%. Αντίστοιχα ο ελάχιστος συντελεστής στις νεοδομημένες περιοχές, στις νεοεντασσόμενες περιοχές είναι από 0,25% μέχρι 0,8%.

Παρουσιάστηκε πάντως μεγάλη δυσκολία, όπως απαντούν οι ερωτώμενοι, σχεδόν ανυπέρβλητη δυσκολία καθόσον αφορά τη βούληση και τη θέληση να αναθεωρηθούν τα παλιά σχέδια των μητροπολιτικών πόλεων, των μεγάλων πόλεων. Αυτό κυρίως διότι δεν υπάρχει η συναίνεση του τοπικού πληθυσμού και διότι οι πόλεις αυτές όπως είναι γνωστό έχουν χτιστεί με το σύστημα της αντιπαροχής. Εκεί υπήρξε η συνένωση μικρών οικοπέδων, άρα ο κάθε συνιδιοκτήτης είχε ένα μικρό ποσοστό στην ανεγερθείσα οικοδομή και δεν είναι διατεθειμένος αυτό το μικρό ποσοστό να το απαλλοτριώσει με οποιοδήποτε νομοθέτημα το οποίο θα έβλαπτε το ιδιοκτησιακό του καθεστώς. 

Φυσικά είναι μια αδυναμία και των Δήμων να ασκήσουν μια πολιτική εξασφάλισης κοινοχρήστων χώρων. Ειπώθηκε εδώ πριν από λίγο ότι υπάρχουν Δήμοι οι οποίοι αυτή την ώρα φροντίζουν και πασχίζουν να βρουν οικόπεδα, γιατί ο ΟΣΚ δεν προβαίνει σε αγορά οικοπέδων ιδίως σε επαρχιακές πόλεις γιατί θεωρεί δεδομένο ότι οι Δήμοι αυτοί έχουν πλεόνασμα γης και δεν μπορούν να δώσουν οικόπεδα για να χτίσουν τα σχολεία τους και βρίσκονται πολλοί Δήμοι σε μια απογοητευτική κατάσταση διότι δεν μπορούν να εξοικονομήσουν κοινόχρηστους χώρους, τουλάχιστον και για σχολεία. 
Το τρίτο ερώτημα το οποίο μπήκε και απαντήθηκε είναι ποιες ήταν οι επιπτώσεις των πολεοδομικών σχεδιασμών στο εμπόριο, στη βιομηχανία και στον τουρισμό; Επί αυτού οι απαντήσεις των 50 πρωτευουσών-πόλεων υπήρξαν εντυπωσιακές. Σε 30 πόλεις καθορίζονται ζώνες βιοτεχνίας και βιοτεχνικά πάρκα, σε 19 πόλεις ορίζονται ζώνες τουριστικής ανάπτυξης, σε 13 πόλεις οι ζώνες βιομηχανίας. Βέβαια πέρα από αυτές τις ζώνες υπάρχει και η ΖΟΕ, η οποία είναι η κυριαρχούσα άποψη και η κυριαρχούσα μονάδα σε κάθε πόλη.

Παρεμπιπτόντως απλώς αναφέρω, γιατί ανέφερε και ο Πρόεδρός μας νωρίτερα, ορισμένες δυσκολίες και τις αντιπαλότητες που έχουν προκύψει μεταξύ ΥΠΕΧΩΔΕ και Συμβουλίου Επικρατείας. Πρέπει να σας πω ότι στον Δήμο (…) ενώ πριν από 7-8 χρόνια δώσαμε 70 στρέμματα να ανεγερθούν με εργατικές πολυκατοικίες και η πίστωση είναι εξασφαλισμένη, οι μελέτες είναι έτοιμες, δεν μπορέσαμε ακόμη να θεμελιώσουμε τις εργατικές κατοικίες σε έναν συνοικισμό έξω από τα Τρίκαλα 3,5-4χλμ., διότι αυτά τα 70 στρέμματα είχαν ενταχθεί το 1990 σε ΖΟΕ και το Συμβούλιο Επικρατείας είναι εντελώς αντίθετο για να αποδεσμεύσει τα 70 στρέμματα και να γίνουν οι εργατικές κατοικίες.
Πρέπει να πούμε ότι ειδικώς αυτός ο τομέας που προβλέπει τις ζώνες τουρισμού, πολιτισμού, εμπορίου, είναι ανενεργός, δεν έχει προχωρήσει σχεδόν τίποτα. Τα εμπορικά καταστήματα είναι διασπαρμένα στο καθεστώς που ίσχυε παλαιότερα, αυτοαπάντησαν οι πόλεις οι οποίες συμμετείχαν στο ερωτηματολόγιο. Κατά μήκος των σημαντικών οδικών αξόνων αναπτύχθηκαν αυθαίρετα από πλευράς χρήσης γης εμπόρια αυτοκινήτων και άλλες δραστηριότητες, οι οποίες δεν προβλέπονταν καν μέσα στον γενικό πολεοδομικό σχεδιασμό. 

Επειδή υπάρχει και υπερτιμημένη γη εκεί όπου έχει ολοκληρωθεί η αντίστοιχη ζώνη και έχει ολοκληρωθεί η ΔΥΠΕ, εκεί υπάρχει μια πανάκριβη γη προκειμένου οι θέλοντες να ανοίξουν μια οποιαδήποτε επιχείρηση τις εκτός σχεδίου πόλης περιοχές οι οποίες είναι πάμφθηνες, για αυτό άλλωστε η επιθυμία επικράτησης των σούπερ-μαρκετ και των μεγάλων καταστημάτων είναι στις περιοχές εκτός σχεδίου πόλεως. 

Από αυτά τα ερωτήματα έχουν προκύψει τα εξής βασικά θέματα τα οποία ακριβώς θα συζητήσουμε στη συνέχεια. Απλώς θα τα αναφέρω, δεν θα αναπτύξω την άποψη της ΚΕΔΚΕ στο καθένα, θα τα αναφέρω για να κερδίσουμε και χρόνο, να προβληματιστεί ο καθένας από εμάς και να δώσει την αντίστοιχη απάντηση, την όποια θεωρεί ότι προσήκει στο συγκεκριμένο ζήτημα. Η ΚΕΔΚΕ έχει κωδικοποιήσει αυτά τα βασικά θέματα και επί αυτών ή και κάποια άλλα, διότι η ΚΕΔΚΕ κωδικοποίησε τα θέματα αυτά σε επτά τον αριθμό, μπορεί να είναι λιγότερο διότι ένα ή δύο μπορεί να είναι ταυτόσημα ή και να συγχωνευτούν ή και να υπάρξουν και περισσότερα, ένα πρόβλημα το οποίο μπορεί να θέσει το ακροατήριο και ευχαρίστως θα το ακούσουμε.

Το πρώτο είναι οι επιπτώσεις των ήδη εγκεκριμένων γενικών πολεοδομικών σχεδίων στην ανάδειξη παραγωγικών δραστηριοτήτων και στην ανάδειξη των πόλεων. Το δεύτερο βασικό θέμα: μέτρα για τη σύντμηση χρόνων εκπόνησης των πολεοδομικών μελετών και αποδοχής της ενστάσεων. Ακούσατε ότι είναι πάρα πολλές, πάμπολλες οι ενστάσεις και είναι χρονοβόρος διαδικασία ωσότου εκδικαστούν αυτές οι ενστάσεις. 

Τρίτο θέμα: μέτρα και πολιτικές για τις περιοχές αναθεώρησης των εγκεκριμένων σχεδίων πόλεων, τα παλιά σχέδια. Και εκεί υπάρχει μεγάλος τομέας και μπορούμε να συζητήσουμε.

Τέταρτο θέμα: αρμοδιότητες έγκρισης και πλαίσιο γνωμοδότησης των συναρμοδίων φορέων στα διάφορα επίπεδα σχεδιασμού. 

Πέμπτον, ο υπολογισμός των εισφορών σε γη και σε χρήμα, ημερομηνία και αναφορά στο ιδιοκτησιακό καθεστώς και κλιμάκωση των εισφορών σε συνάρτηση με το μέγεθος της ιδιοκτησίας. Εδώ παρουσιάζεται μια πανσπερμία, πολλοί Δήμοι εφαρμόζουν καθόσον αφορά την εισφορά σε χρήμα, εξακολουθούν ακόμη να εφαρμόζουν την διάταξη του άρθρου 1 του νόμου 5 του ’86 και να κάνουμε μια τριμερή Επιτροπή η οποία καθορίζει τη τιμή μονάδος στις νεοεντασσόμενες περιοχές, αγνοώντας το τελευταίο Διάταγμα το οποίο βγήκε, το 3212, το οποίο καθορίζει και πολύ σωστά ότι η τιμή μονάδος, η εισφορά σε χρήμα στην κάθε πολεοδομική ενότητα θα είναι ο αντικειμενικός προσδιορισμός και επί αυτού δεν υπάρχει και καμία ένσταση. 

Έκτο θέμα είναι το Κτηματολόγιο και η πορεία ολοκλήρωσης των πολεοδομικών μελετών και των πράξεων εφαρμογής και έβδομο θέμα και βασικό, που θα παρακαλούσα τον καθένα από εμάς να προβληματιστεί: είναι σε θέση οι Δήμοι οικονομικά, οργανωτικά και επιχειρησιακά να αντιμετωπίσουν το κόστος ανάπτυξης και ευημερίας των νέων τμημάτων των πόλεων ή και την ανάπλαση των περιοχών τους; Γιατί κεντρική ιδέα σε όλα αυτά τα θέματα, σε όλες τις καθυστερήσεις, μη κρυβόμαστε πίσω από το δάχτυλό μας, είναι το οικονομικό θέμα. 
Είναι το θέμα της αποπληρωμής των μελετών και των πράξεων εφαρμογής, διότι παλαιότερα υπήρχε ένα τριμερές σχήμα καθόσον αφορά την αποπληρωμή των μελετών. Υπήρχε ο Δήμος κατά το 1/3, υπήρχε το ΥΠΕΧΩΔΕ κατά το άλλο 1/3 και υπήρχε και το Νομαρχιακό Ταμείο κατά το τελευταίο 1/3. Το είπα και το 1993 στη διημερίδα την οποία έκανε το Τεχνικό Επιμελητήριο, ότι ο πλέον αναξιόπιστος εταίρος σε αυτό το τριμερές σχήμα ήταν το ΥΠΕΧΩΔΕ, που δεν είχε ανταποκριθεί ποτέ στις υποχρεώσεις του. Με τα πενιχρά οικονομικά μέσα που είχε το κάθε νομαρχιακό ταμείο μπορούσε και συνέβαλλε και φυσικά ο Δήμος ήταν υποχρεωμένος να συμβάλλει. 

Σήμερα Νομαρχιακά Ταμεία δεν υπάρχουν, το ΥΠΕΧΩΔΕ έπαψε να χρηματοδοτεί και όλο το βάρος αυτό πέφτει στις πλάτες του αντίστοιχου Δήμου. Τα χρήματα που θα βρεθούν για να αποπληρωθούν, διότι οι ανάδοχοι και καθυστερούν και όσο υπάρχει αυτή η καθυστέρηση, όσοι ασχολούνται με αυτά ξέρουν ότι το Λ αυξάνει, το Λ είναι ένας παράγων και μια παράμετρος στην αμοιβή των μελετητών και πάει υπό μορφή χιονοστιβάδας, αυξάνουν οι απαιτήσεις των εργολάβων, οι απαιτήσεις των μελετητών. 

Είναι λοιπόν σε θέση ο κάθε Δήμος να ανταποκριθεί σε αυτό το οικονομικό βάρος και πώς θα το αντιμετωπίσει; Υπάρχει η άποψη της ΚΕΔΚΕ, υπάρχει η άποψη του Ινστιτούτου Τοπικής Αυτοδιοίκησης, περιμένουμε να ακούσουμε και τις δικές σας απόψεις και θα εκθέσουμε και εμείς τις δικές μας απόψεις. 
Ευχαριστώ πολύ. 

ΠΡΟΕΔΡΕΙΟ: Θα παρακαλέσω τώρα όλους τους παρευρισκόμενους στο στρογγυλό τραπέζι καταρχήν να κάνουν έναν σχολιασμό στην έρευνα, αλλά να απαντήσουν και στα βασικά ερωτήματα αυτής της έρευνας. Δηλαδή τα κύρια ερωτήματα ήταν τρία: σε τι βαθμό έχουν αναπτυχθεί νέες περιοχές των σχεδίων πόλεων και πόσο επιβάρυναν τους Δήμους πέραν των εισφορών σε γη και χρήμα, ποια ήταν η πολιτική για τους συντελεστές δόμησης στα παλιά σχέδια και ποιες ήταν οι επιπτώσεις του πολεοδομικού σχεδιασμού στο εμπόριο, στη βιομηχανία και στον τουρισμό. Αυτό είναι καταρχήν ένα θεματολόγιο το οποίο θα μπορούσε να απαντηθεί στην εισήγηση που θα κάνει το κάθε μέλος του στρογγυλού τραπεζιού.
Θα ήθελα καταρχήν να παρακαλέσω την κυρία Ελένη Σέμψη που είναι πολεοδόμος-χωροτάκτης εκ μέρους του ΤΕΕ Κεντρικής Μακεδονίας να κάνει την εισήγησή της. 

Ε. ΣΕΜΨΗ: Κυρίες και κύριοι χαίρεται. Νομίζω ότι το να μιλάμε για την ΕΠΑ τόσα πολλά χρόνια έχει γίνει βαρετό και σε εμάς τους ίδιους που ασχολούμαστε. Εντούτοις ήταν η πρώτη και η πιο σημαντική προσπάθεια να γίνει ένα πρόγραμμα για να αλλάξει η πολεοδομία στην Ελλάδα. Ήταν μια εξαιρετικά φιλόδοξη επιχείρηση, που προκηρύχθηκε για το διάστημα 1982-84. Ο βραχυχρόνιος στόχος της ήταν να δώσει ένα πλαίσιο μέσα σε αυτά τα 2 χρόνια ανασυγκρότησης ενός μεγάλου αριθμού ελληνικών πόλεων, με προβλέψεις για μια 5ετία. 

Ο μεσοπρόθεσμος και μακροπρόθεσμος στόχος της ήταν να αλλάξει το σύστημα παραγωγής του χτισμένου περιβάλλοντος, να θεσπίσει προγραμματισμό ως μέσο ανάπτυξης, να εισάγει νέους τύπους σχεδίων και τρόπων εκπόνησής τους, να προβλέψει για την εφαρμογή των σχεδίων αυτών και να καθορίσει ποιοι είναι οι αρμόδιοι και με ποιο τρόπο να αποφασίζουν για τους στόχους και την αστική ανάπτυξη. 
Επομένως με προσδιορισμένο τον χρονικό ορίζοντα, με ορισμένους στόχους και με τις διαδικασίες φιλοδοξούσε να αποτελέσει ένα πρόγραμμα που θα εξυπηρετούσε τον θεσμό του αστικού προγραμματισμού. Άλλωστε και ο μεταβατικός νόμος στον οποίο βασίστηκε ήταν με περιορισμένη χρονική διάρκεια, να τελειώσει δηλαδή το πρόγραμμα αυτό. 

Βέβαια όλοι γνωρίζουμε ότι η ΕΠΑ ήταν μια πυροσβεστική επιχείρηση, η οποία ξεκίνησε με λίγα χρήματα, με καθόλου υπόβαθρα. Ο Τρίτσης τότε παρότρυνε τους μελετητές να χρησιμοποιηθούν ακόμη και τουριστικοί οδηγοί. Με ελάχιστους πολεοδόμους και με αυτούς που βαφτίστηκαν πολεοδόμοι ενώ δεν είχαν ασκήσει ποτέ την πολεοδομία, με ανεπαρκή υποστήριξη επιστημονική από τη δημόσια διοίκηση και τέλεια άγνοια του προγραμματισμού της Αυτοδιοίκησης και των πολιτών που θα το στήριζαν.

Το αποτέλεσμα δεν είναι εύκολο να αξιολογηθεί, διότι σε ορισμένες περιπτώσεις ολοκληρώθηκαν οι διαδικασίες αλλού με επιτυχία, αλλού με αδυναμίες εφαρμογής, πάντα όμως και παντού με καθυστερήσεις. Πάντα η ΕΠΑ υποστηρίχτηκε από τον ενθουσιασμό και τη προσπάθεια των ανθρώπων που ασχολήθηκαν, μπροστά ο Τρίτσης, από πίσω οι μελετητές και οι υπάλληλοι μέχρι εξαντλητικής εργασίας. Ξεκίνησε πολύ φιλόδοξα, αλλά δεν κατάφερε να ολοκληρωθεί και να αξιολογηθεί.

Στα θετικά ήταν ότι διασφαλίστηκαν σημαντικοί χώροι για κοινωφελείς λειτουργίες και κυρίως στις περιοχές επεκτάσεων. Δεν πέτυχε τον διαχωρισμό των χρήσεων γιατί δεν υπήρξαν οι απαιτούμενες διαδικασίες για την επιβολή τους. Οι μέθοδοι ήταν μάλλον ανορθόδοξες, δηλαδή πολλές φορές οι πολεοδομικές μελέτες προηγούνταν των γενικών πολεοδομικών, δεν υπήρξαν κτηματογραφήσεις, οι εισφορές εκτιμήθηκαν σε τελείως λάθος στοιχεία, η διάσταση του χωροτακτικού σχεδιασμού ήταν τελείως επιφανειακή και ο προγραμματισμός των έργων και η εκτέλεσή τους έγινε με τρόπο άναρχο και ευκαιριακό.
Τέλος, σε έναν σημαντικό βαθμό το περιεχόμενο της ΕΠΑ καθορίστηκε από πιέσεις εκ των κάτω και πάντα με μαξιμαλιστικά αποτελέσματα ως προς τις επεκτάσεις και τους συντελεστές δόμησης. Δηλαδή οι πιέσεις ήταν να έχουμε μεγαλύτερες επεκτάσεις και υψηλότερους συντελεστές. 

Τώρα γιατί συζητάμε για την ΕΠΑ; Δεν είναι για να συμμετέχουμε σε ένα μνημόσυνό της, αλλά με την εμπειρία που αποκτήθηκε να εκτιμήσουμε τις σημερινές δυνατότητές μας και να μεριμνήσουμε για τη λύση προβλημάτων που εξακολουθούν να υπάρχουν και να υποσκάπτουν την άσκηση του σχεδιασμού και προγραμματισμού. 

Κατά την άποψή μας μερικά από τα σπουδαιότερα είναι τα εξής: υπήρχε τότε που έγινε η ΕΠΑ έλλειψη αναπτυξιακού και χωροταξικού σχεδιασμού, για αυτό και η διάσταση του χωροταξικού σχεδιασμού έμεινε επιφανειακή. Ακόμη επιχειρήθηκε να γίνουν κάποια χωροταξικά των Νομών που εκπονήθηκαν από τις περιφερειακές Υπηρεσίες του ΥΠΕΧΩΔΕ, τα οποία ξεχάστηκαν πριν τελειώσουν. 

Έγινε μια προσπάθεια οργάνωσης του χώρου μέσω των Συμβουλίων Περιοχών, αλλά και αυτό δεν καρποφόρησε. Σήμερα υπάρχουν τα περιφερειακά πλαίσια χωροταξικού σχεδιασμού και αειφόρου ανάπτυξης των Περιφερειών της χώρας. Είναι μια σημαντική προσπάθεια οργάνωσης των Περιφερειών, λείπουν όμως πάλι οι μηχανισμοί σύνδεσης των προτάσεων με τη παραγωγή και τους φορείς ελέγχου. 

Στον σχεδιασμό όπως ξέρετε αυτό τον χωροταξικό έχουν λόγο οι απόψεις, τα προγράμματα και τα έργα άλλων Υπουργείων και φορέων εκτός του ΥΠΕΧΩΔΕ με τις αντίστοιχες Υπηρεσίες τους. Σοβαρό ακόμη και σήμερα εξακολουθεί να παραμένει το πρόβλημα συνεργασίας μεταξύ των Υπουργείων. Ενώ καταλαβαίνουμε όλοι ότι υπάρχει άμεση συνάφεια του χωρικού και οικονομικού προγραμματισμού και μόνο όταν υπάρχει σύμπνοια στις πολιτικές τους υπάρχει ουσιαστικός σχεδιασμός. Οι δύο αυτοί τομείς αντιμετωπίζονται χωριστά και αποσπασματικά από το κράτος με εξαιρετικά αρνητικά αποτελέσματα. 
Η ΕΠΑ έκανε ανάγλυφη την ανυπαρξία συνεργασίας ή ακόμη και έντονων ανταγωνισμών μεταξύ Υπηρεσιών και Υπουργείων με επικαλυπτόμενες αρμοδιότητες, πράγμα το οποίο εξακολουθεί και σήμερα. Οι Περιφερειακές Υπηρεσίες των Υπουργείων εξάλλου και πολλοί φορείς δεν έχουν ιδέα για τον προγραμματισμό του Υπουργείου τους ή των κεντρικών φορέων στα θέματα που τους αφορούν. Ρωτάμε τι θα γίνει για αυτό το αντικείμενο σε κάποια Υπηρεσία και μας απαντούν: δεν ξέρω, στα κεντρικά Υπουργεία. Πιστεύω πως ούτε αυτοί ξέρουν αν υπάρχει προγραμματισμός ή όχι. 
Επομένως τα γενικά πολεοδομικά σχέδια είναι στον αέρα τις περισσότερες φορές και μάλιστα αυτές τις χρήσεις που αναφέραμε για βιομηχανία, για τουρισμό, για ανάπτυξη γενικά. Βέβαια θα πρέπει να τονιστεί ότι το θέμα του χωροταξικού σχεδιασμού είναι άμεσα συνυφασμένο με το θέμα της συνεχούς ενημέρωσης και δράσης σε όλα τα επίπεδα, αλλιώς δεν υπάρχει πρακτική σχεδιασμού και προγραμματισμού. Δυστυχώς η χώρα μας υστερεί σημαντικά στον τομέα αυτό και δεν φαίνεται και πολιτική αντιστροφής της κατάστασης. 

Τέλος, οι περιφερειακοί και τοπικοί φορείς που πρέπει να τον εφαρμόσουν αυτό τον σχεδιασμό δεν έχουν καμία οργάνωση και σύγχρονες υποδομές για την άσκηση της λειτουργίας αυτής. 

Άλλο πρόβλημα που είχαμε με τον 1337, με την ΕΠΑ και με τις σημερινές μελέτες, οι οποίες σήμερα εκπονούνται σε όλη την έκταση των Δήμων. Τις περισσότερες φορές τα όρια αυτά δεν συμπίπτουν με τις διακεκριμένες χωρικές ενότητες, με κοινά χαρακτηριστικά και κοινά προβλήματα. Έτσι ο σημερινός σχεδιασμός παρ’ όλο που διευρύνει τα όρια σε σχέση με τα αρχικά ΓΠΣ της ΕΠΑ, εξακολουθεί να περιορίζεται σε περιοχές μικρότερες από αυτές που θα μπορούσαν πραγματικά να αποτελέσουν προγραμματικές ενότητες στις οποίες θα έπρεπε να εφαρμοστούν κοινές πολιτικές. 

Εκτός αυτού και τα όρια των Δήμων όπως καθορίστηκαν από τον Καποδίστρια δεν ανταποκρίνονται σε αυτοτελείς χωρικές ενότητες, έστω και απλά διακριτές, με αποτέλεσμα να δημιουργούνται προβλήματα στην εφαρμογή των πολιτικών που προτείνονται. Ακόμη Δήμοι δεν ξέρουν ούτε καν τα διοικητικά τους όρια, δεν ξέρουν πώς απεικονίζονται στους χάρτες και πολλές φορές χρειάζεται να γίνει ολόκληρη μελέτη για να περαστούν τα όρια τώρα που κάνουμε τα γενικά πολεοδομικά σύμφωνα με διανομές, αν υπάρχουν και αυτές. Έτσι δημιουργούνται επικαλύψεις και προβλήματα στην εφαρμογή των μελετών. 

Άλλο πρόβλημα το οποίο εξακολουθεί να υπάρχει είναι οι μεγάλες καθυστερήσεις στο θέμα της αποκέντρωσης. Η ΕΠΑ καθυστέρησε πολύ γιατί καθυστέρησε πολύ και στις Υπηρεσίες του ΥΠΕΧΩΔΕ και τις εγκρίσεις. Στο διάστημα της 20ετίας που πέρασε έγινε μια σημαντική πρόοδο στο θέμα της αποκέντρωσης στη λήψη των αποφάσεων με μεταφορά αρμοδιοτήτων στις Περιφερειακές και Νομαρχιακές Υπηρεσίες του ΥΠΕΧΩΔΕ και έγκριση των μελετών από τους Νομάρχες και τους Περιφερειάρχες.

Αυτή όμως η επιτυχία τώρα τελευταία κλυδωνίζεται από τη πρόσφατη απόφαση του Συμβουλίου Επικρατείας για την αντισυνταγματικότητα των αρμοδιοτήτων αυτών. Είμαστε όλοι σε αγωνία και αναμονή για την επίλυση του θέματος, διότι η επαναφορά των μελετών στο ΥΠΕΧΩΔΕ πιστεύουμε ότι ήταν δυσβάσταχτο βάρος και για αυτό με αναμενόμενες καθυστερήσεις και δυσμενείς επιπτώσεις και για τους Δήμους όλης της χώρας και για τους κατοίκους των περιοχών και των περιφερειών.

Λένε μερικοί ότι η απόσταση αμβλύνει τις πιέσεις και θα έχουμε κέρδος από αυτό, αλλά πιστεύουμε ότι το θέμα των καθυστερήσεων είναι περισσότερο επιβλαβές για τη πορεία των μελετών, αν ληφθεί υπόψη – και να το γνωρίζουμε αυτό – ότι υπάρχει κακή επικοινωνία ανάμεσα στις κεντρικές και τις περιφερειακές Υπηρεσίες του ΥΠΕΧΩΔΕ. 

Ας δούμε λιγάκι τη φιλοσοφία και τη πρακτική του σχεδιασμού και την εφαρμογή του. Η ΕΠΑ όπως είπαμε ξεκίνησε με φιλόδοξους στόχους για ολοκληρωμένο σχεδιασμό σε επίπεδο πόλης και ευρύτερης περιοχής, με οράματα για δίκαιη κατανομή του χώρου, με προσδοκίες για τακτοποίηση δραστηριοτήτων σε αυτόν. Στη πράξη η ΕΠΑ εστιάστηκε στην επιφάνεια των εκτάσεων που εντάχθηκαν στο σχέδιο πόλης και δεν αναφέρθηκε σε ευρύτερα ζητήματα. Ούτε ο έλεγχος των χρήσεων εφαρμόστηκε, αλλά ούτε επιλύθηκε και το πρόβλημα των αυθαιρέτων που ήταν και σημαία της και σταμάτησε. 

Θυμάστε όλοι το: αν το δηλώσεις θα το σώσεις. Αποδείχθηκε ότι έδρασε μάλλον αρνητικά στο πρόγραμμα της αυθαίρετης δόμησης, αφού έγινε πεποίθηση – η οποία εξακολουθεί να υφίσταται και σήμερα – ότι με οικονομικό τρόπο τακτοποιούνται όλα, προς μη βέβαια της αξιοπιστίας του σχεδιασμού. 
Ας σημειωθεί ότι οποιοσδήποτε σχεδιασμός δεν μπορεί να εφαρμοστεί αν δεν υπάρχουν μηχανισμοί ελέγχου, αλλά και επιβολής του. Χωρίς βέβαια να υποτιμάται και η ευσυνείδητη αποδοχή του από τους κατοίκους. Λείπει το νομοθετικό πλαίσιο και οι διοικητικές ρυθμίσεις που θα επιβάλλουν σε δημόσιες Υπηρεσίες, φορείς και Οργανισμούς την αναγκαία ταχεία συνεργασία τους για την εκπόνηση των πολεοδομικών χωροταξικών μελετών, αλλά και στη συνέχεια αποδοχή της εφαρμογής τους. 

Λίγοι είναι αυτοί οι φορείς οι οποίοι προγραμματίζονται και δρουν σύμφωνα με τον προγραμματισμό που προδιαγράφει το γενικό πολεοδομικό. Οι Υπηρεσίες που είναι επιφορτισμένες με την ευθύνη διαχείρισης δασών, ρεμάτων, μεταφορών, τουριστικής ανάπτυξης, αρχαιολογίας και άλλων κρίσιμων θεμάτων για τον σχεδιασμό, συχνά δεν συνεργάζονται ή έχουν και δικά τους εντελώς χωρικά και μη συμβατά πλάνα δραστηριοποίησης. 

Το ίδιο όμως συμβαίνει και με κεντρικές Υπηρεσίες και φορείς για ειδικά τομεακά προγράμματα. Γενικά δεν υπάρχει οργανωμένη δομή σε Υπηρεσίες και φορείς κεντρικούς, περιφερειακούς ή τοπικούς ώστε να είναι δράστες και υποδοχείς του προγραμματισμού-σχεδιασμού σε αρμονική συμπληρωματική σχέση. Όμως ούτε υπάρχει και η απαιτούμενη σύγχρονη υποδομή στους φορείς αυτούς ώστε να είναι εφικτό να ανταποκριθούν σε τέτοιο ρόλο. 

Πάμε λίγο και στα προβλήματα των μελετών. Ουσιαστικά τα προβλήματα των μελετών όπως είναι και σήμερα, είναι η πληρέστερη αξιοπιστία, η χρηματοδότηση και οι μηχανισμοί εφαρμογής. Τα υπόβαθρα και τα στατιστικά στοιχεία: σήμερα ζούμε στην κοινωνία της πληροφορίας, όλα τα δεδομένα είναι απαραίτητο να τοποθετηθούν σε φάσεις δεδομένων οργανώνοντας ανοιχτά δίκτυα επικοινωνιών και πληροφόρησης, ώστε να μπορούν να χρησιμοποιηθούν στο μέλλον. 

Αξίζει να αναφερθούμε ότι από τη δεκαετία του ’70 ακόμη στην Ευρωπαϊκή Ένωση η Τοπική Αυτοδιοίκηση, που έχει και την ευθύνη άσκησης του προγραμματισμού, έχει αποκτήσει δικά της συστήματα πληροφοριών και ψηφιακούς χάρτες, χρησιμοποιεί εξειδικευμένες μεθόδους ανάλυσης και πρόβλεψης της μελλοντικής εξέλιξης του πληθυσμού και των διαφόρων δραστηριοτήτων. Εδώ οι μελετητές προσπαθούν να συγκεντρώσουν ψηφιακά υπόβαθρα και πολλές φορές με δική τους οικονομική επιβάρυνση. 

Αποτέλεσμα αυτής της έλλειψης και της οργάνωσης ήταν πολλές από τις μελέτες της ΕΠΑ να εξαφανιστούν. Σήμερα η χρησιμότητά τους έγκειται στο να βλέπουμε το τι συντελεστές ισχύουν στα ΦΕΚ και να προσπαθούμε να βρούμε στους κιτρινισμένους χάρτες τις χρήσεις γης που είχαν θεσμοθετηθεί. Αν αναφερθούμε δε και στα στοιχεία της Στατιστικής Υπηρεσίας σας πληροφορώ ότι σήμερα χρησιμοποιούμε ακόμη στοιχεία του ‘91, διότι δεν υπάρχουν πολλά στοιχεία του 2001. 
Τα δε στοιχεία που μας δίνουν οι φορείς και οι Υπηρεσίες είναι ακόμη σε αρχέγονη κατάσταση, χώρια δε ότι παρατηρείται και απροθυμία των υπαλλήλων τις περισσότερες φορές για να βοηθήσουν. Σοβαρό πρόβλημα υπάρχει στη πολυνομία και στην έλλειψη κωδικοποίησης της νομοθεσίας. 

Ας πάμε και στα αυθαίρετα και στους υψηλούς συντελεστές. Διαπιστώνεται και σήμερα ότι υπάρχει μια απροθυμία των υπαλλήλων και των διοικούντων ακόμη – και αυτό θα ήθελα να το ακούσουν οι Δήμαρχοι – για συνεργασία και οι μελετητές αντιμετωπίζουν τις πιέσεις για εντάξεις στο σχέδιο, ευνοϊκό καθορισμό χρήσεων και επιβολή υψηλών συντελεστών δόμησης. 

ΠΡΟΕΔΡΕΙΟ: Κυρία Σέμψη, ένα λεπτό ακόμη γιατί και διάλογος πρέπει να γίνουν και πρέπει να μιλήσουν όλοι όσοι είναι στο τραπέζι. 
Ε. ΣΕΜΨΗ: Δεν ξέρω αν το αφήσω, δεν ξέρω τι θέλετε, εγώ εδώ έχω μαζέψει αρκετά στοιχεία τα οποία νομίζω ότι ενδιαφέρουν το ακροατήριο. Αν νομίζει το Προεδρείο ότι πρέπει να σταματήσω. 

ΣΥΝΕΔΡΟΣ: (εκτός μικροφώνου) 
Ε. ΣΕΜΨΗ: Ναι, η χρηματοδότηση είναι και η εφαρμογή είναι κάτι που πρέπει να πούμε, γιατί δεν ξέρω αν νομίζετε ότι πρέπει να σταματήσουμε. Δεν μας είπε κανείς πόση ώρα είναι αυτή που έπρεπε να μιλήσουμε και θεωρήσαμε σκόπιμο να μαζέψουμε αυτό το υλικό που είχαμε, που θα βοηθούσε να καταλάβουν και οι άνθρωποι σε τι επίπεδα πρέπει να δουλέψουν.


Θεωρώ ότι το θέμα της αντιπαροχής, δεν ξέρω αν έχει αναφερθεί, πιστεύουμε ότι η πίεση για υψηλούς συντελεστές ήταν για να προκύψουν αξιώματα οικόπεδα στον στίβο της αντιπαροχής. Πρόβλημα είναι και η μη συσχέτιση του συντελεστή δόμησης με τις εισφορές σε γη, νομίζω ότι αυτό πρέπει να το τονίσουμε γιατί δεν υπάρχει καμιά πολιτική για να προβληματιστεί κανείς.

Εφόσον ένας ιδιοκτήτης καλείται να πληρώσει την ίδια εισφορά σε γη για το ίδιο οικόπεδο που έχει μεγαλύτερο συντελεστή δόμησης, είναι σίγουρο ότι θα πιέσει για θέσπιση υψηλών συντελεστών. Αιτία λοιπόν για τις πιέσεις είναι η έλλειψη παιδείας για τον πολεοδομικό χώρο, με την έννοια της πληροφόρησης για τη λειτουργικότητα και τη καλύτερη ποιότητα του δομημένου χώρου.

Από την άλλη, η παντελής έλλειψη και η ανεπάρκεια της κρατικής παρέμβασης στον τομέα της παραγωγής δόμησης και ειδικότερα της κατοικίας και εδώ πρέπει νομίζω να σταθούμε γιατί σήμερα αν πάτε μέχρι την Κωνσταντινούπολη θα δείτε ότι σε όλο τον δρόμο από την Ραιδεστό μέχρι τη πόλη υπάρχουν προγράμματα κατοικίας για ολόκληρες πόλεις χιλιάδων κατοίκων και εμείς εδώ δεν έχουμε δραστηριοποιηθεί καθόλου στον τομέα της κατοικίας. 

Για τη χρηματοδότηση, όλοι γνωρίζουμε πώς ήταν το άγχος για την απορρόφηση των κοινοτικών πόρων. Συνήθως η τακτική ήταν η προώθηση των ώριμων μελετών και έργων και όχι των αναγκαίων.

ΠΡΟΕΔΡΕΙΟ: Να δώσουμε τη δυνατότητα μετά στον κύριο Καράβολα να πει πώς έχει αντιμετωπίσει τόσα χρόνια τη χρηματοδότηση, για να κάνουμε οικονομία του χρόνου.

Ε. ΣΕΜΨΗ: Ακόμη καλύτερα, εγώ θα ήθελα όμως για το θέμα της χρηματοδότησης ένα πράγμα να πω. Είπαμε ότι ο προγραμματισμός των μελετών δεν γίνεται με βάση τις ανάγκες που προκύπτουν από τις ανώτερες βαθμίδες σχεδιασμού. Υπάρχουν ακόμη μελέτες σε εκκρεμότητα διότι το ΥΠΕΧΩΔΕ δεν διαθέτει πλέον κονδύλια στους Δήμους λόγω του Καποδίστρια και επομένως δεν μπορούν να αποπερατωθούν οι μελέτες. Οι πολεοδομικές μελέτες, δεν μιλάμε για τις πράξεις εφαρμογής. 

Σήμερα τα οικονομικά των Δήμων δεν επαρκούν. Θεωρούμε ότι εδώ είναι κάτι το οποίο θα πρέπει να συζητηθεί σωρηδόν και αυτό οδηγεί και σε απευθείας συνδιαλλαγή των Δήμων με τους μελετητές, σε συνδιαλλαγές κάτω από το τραπέζι για να πετύχουν σημαντικές εκπτώσεις. 

Αντίθεση σε αυτό όμως αποτελούν και οι γιγαντομελέτες, οι αναθέσεις των γιγαντομελετών, που εδώ έγινε πολύ της μόδας τελευταία και μάλιστα που έφτασαν σε κόστος μέχρι 4.500.000 €. Είναι απίθανο βέβαια να μπορέσουν οι Δήμοι να πληρώσουν έστω και τις κτηματογραφήσεις ακόμη, αλλά και αν τις πληρώσουν μέχρι να βρουν κονδύλια για να γίνουν οι πολεοδομήσεις και μετά οι πράξεις εφαρμογής θα χρειαστεί ξανά να ενημερώσουν τη κτηματογράφηση με κόστος επιπλέον για τη συμπληρωματική κτηματογράφηση. 

Πρόταση υπάρχει μέσα του ΤΕΕ. Δεν τελείωσα, αλλά εν πάση περιπτώσει αν νομίζετε να το αφήσουμε γιατί υπάρχει και το θέμα της εφαρμογής και των συμπερασμάτων. Αν είναι μου κάνετε ερωτήσεις.

ΠΡΟΕΔΡΕΙΟ: Ο Δήμαρχος Πατρέων, κύριος Καράβολας, έχει τον λόγο, που θα ήθελα να πει και την άλλη εκδοχή γιατί δεν προχώρησε και ποιες είναι οι ευθύνες της Τοπικής Αυτοδιοίκησης. Έχετε μεγάλη εμπειρία, για αυτό σας ρωτάω. 

Α. ΚΑΡΑΒΟΛΑΣ: Κοιτάξτε, καλό είναι να μην αδικήσουμε ορισμένα πράγματα τα οποία νομίζω θα είναι προσδιοριστικά και για το μέλλον της χώρας μας. Θα ήθελα λοιπόν να ξεκινήσω και να αιτιολογήσω γιατί αισθάνθηκε την αναγκαιότητα ύπαρξης του 1337 ο Αντώνης Τρίτσης. 

Είναι γεγονός ότι στη δεκαετία του ’50 υπήρξε μια φοβερή και έντονη εξωτερική μετανάστευση των πολιτών μας και βέβαια υπήρξε και μια έντονη αστυφιλία. Αυτό οφειλόταν ασφαλώς σε μια ανάπτυξη της βιομηχανικής δραστηριότητας κύρια στα μεγάλα αστικά κέντρα, με αποτέλεσμα να μεταφέρονται όλοι από τον αγροτικό τομέα στα μεγάλα αστικά συγκροτήματα. Αυτό έφερε σαν αποτέλεσμα να δημιουργηθούν μεγάλες ανάγκες κοινωνικού χαρακτήρα και ειδικά στέγασης. 

Αυτό λοιπόν αναγκάστηκαν να προχωρήσουν με δύο μορφές αντιμετώπισης του ζητήματος, με την απάνθρωπη διαδικασία της αντιπαροχής και με φοβερά υψηλούς συντελεστές δόμησης. Αυτό είχε σαν αποτέλεσμα να δημιουργηθούν πραγματικά οι απάνθρωπες πόλεις, τα μεγάλα αστικά συγκροτήματα. Ο συντελεστής με την εκμετάλλευση του οικοπέδου στο 100% σε πολλές περιπτώσεις να υπάρχει και συντελεστής 10%, απάνθρωπος που δεν υπάρχει πουθενά.

Επίσης για να αντιμετωπιστούν αυτά τα προβλήματα υπήρξε η παράνομη και η άναρχη δόμηση, στα περιαστικά μέρη. Αυτά τα έζησαν τουλάχιστον και το Λεκανοπέδιο Αττικής και το συγκρότημα Θεσσαλονίκης και τα πολλά αστικά κέντρα. Πώς θα έπρεπε λοιπόν τώρα να αντιμετωπιστεί το θέμα αυτό; Το θέμα αυτό αντιμετωπίστηκε με διάφορους τρόπους. Ο ένας τρόπος ας πάμε λίγο στον Ν.947/79 του Μάνου, μιας και μνημονεύτηκε αυτός, ήταν ένας καλός νόμος ο οποίος μάλιστα εκεί χωροθετούσε τις διάφορες χρήσεις γης και καθιέρωνε ακόμα-ακόμα και τις χρήσεις αμιγούς κατοικίας. Κάτι βέβαια που έφερναν στο μυαλό τους τη χάρτα της Αθήνας του 1933, αλλά μετά όμως από 34 χρόνια. Ήταν τότε ανεπίκαιρη, διότι οι πολεοδόμοι της Ευρωπαϊκής Ένωσης θεωρούσαν τις αμιγείς κατοικίες σαν ησυχαστήρια και όχι σαν περιοχές ενεργού δράσης όλων των πολιτών και έτσι καθιέρωσαν όχι την αμιγή κατοικία, αλλά τη γενική. 

Έρχεται λοιπόν με τον 1337 ο Αντώνης ο Τρίτσης να αντιμετωπίσει το πρόβλημα. Το πρόβλημα αυτό χωρίστηκε σε δύο κατηγορίες: η μία κατηγορία ήταν η αραιοδομημένες περιοχές και οι άλλες ήταν οι πυκνοδομημένες περιοχές των επεκτάσεων. Δεν υπεισήλθε καθόλου στα παλαιά σχέδια. Αυτό τι είχε σαν αποτέλεσμα; Βεβαίως να εξασφαλιστούν αρκετοί κοινόχρηστοι χώροι, αλλά ήταν άδικος νόμος, διότι αυτοί που αυθαιρετούσαν δεν συνεισέφεραν καθόλου στη συμβολή τους για τους κοινόχρηστους και κοινωφελείς χώρους, διότι οι αυθαίρετες δομήσεις ήταν σπίτια που χτίζονταν το ένα κοντά στο άλλο σε αποστάσεις μικρότερες των 40μ. Άδικος νόμος και όμως εφαρμόστηκε αυτός, αλλά ήταν ριζοσπαστικός για την εποχή του. 

Όμως ο Αντώνης ο Τρίτσης δεν έκανε μόνο αυτό, έκανε και κάτι άλλο πολύ σημαντικό και πρέπει να το λαμβάνουμε σοβαρά υπόψη προτού υπεισέλθω στην επιχείρηση πολεοδομικής ανασυγκρότησης. Έκανε ακριβώς προτάσεις χωροταξικής οργάνωσης σε όλους τους Νομούς της χώρας μας. Ξέρετε τι περιγράφει αυτό το κείμενο; Αν το πάρουν οι Καποδιστριακοί Δήμοι που άλλαξε η δομή τους, αποτελεί τον βασικό μπούσουλα πάνω στον οποίο θα στηριχτούν τα νέα σχέδια χωρικής οργάνωσης οικιστικής των ανοιχτών πόλεων. Πάρτε το, εφαρμόστε το και αναπροσαρμόστε αυτά τα πράγματα. Θα αποτελέσουν το βασικό εργαλείο πάνω στο οποίο θα στηριχτεί πια η οργάνωση ακριβώς του αγροτικού χώρου.

Επομένως αυτό το εργαλείο μην το παραλείψετε, διότι ξέρετε ποιο είναι το αμάρτημά μας; Νομίζουμε ότι πάντοτε είναι αργά και τώρα δεν θα μπορέσουμε να εκμεταλλευτούμε το Δ΄ Κοινοτικό Πλαίσιο Στήριξης και θα αφήσουμε λοιπόν τον καθένα να κατασκευάζει πράγματα τα οποία δεν εντάσσονται σε ένα συγκεκριμένο χωροταξικό αναπτυξιακό σχεδιασμό. Μέσα σε έναν τέτοιο σχεδιασμό και μια καταγραφή των δεδομένων και όλου του φυσικού πλούτου μιας περιοχής εκεί συμπράττει ο ιδιωτικός και δημόσιος τομέας με τεράστια προσθετικά αποτελέσματα. Ο δημόσιος στις υποδομές και ο ιδιωτικός στην αξιοποίηση. Άρα χρησιμοποιείστε σαν πρόπλασμα αυτό και προσαρμόστε τα νέα δεδομένα. 

Η εφαρμογή του νόμου αυτού για τις αραιοδομημένες πλέον περιοχές ήταν σε εισφορά σε γη και σε χρήμα. Τότε λοιπόν είχε συγκροτηθεί μια περιοχή, η οποία επειδή υπήρχαν κοινωνικές αντιδράσεις υπήρξαν τιμές οι οποίες ήταν χαμηλές. Αποτέλεσμα; Αποτέλεσμα είναι ότι η συμβολή σε χρήμα για τα έργα υποδομής ήταν υποπολλαπλάσια των αναγκών. Γιατί παιρνόταν το χρήμα; Για να κάνουμε υπονόμους, ύδρευση, φωτισμό, δρόμους. Αυτό ήταν το 1/100 των υποδομών, ορίστε η δυσκολία του. 

Εμείς που κάναμε μια επέκταση από το 1987 που είμαι Δήμαρχος σε μια έκταση περίπου των 7.000 στρεμμάτων, ένα συγκριτικό στοιχείο μπορεί να είναι αν θέλετε από ότι πληροφορίες έχω παραδείγματος χάρη ο Δήμος Περιστερίου που είναι περίπου 7.000 ή 8.000 στρέμματα. Αυτό τι δημιούργησε; Δημιούργησε έναν ζωτικό χώρο επέκτασης, κάτω όμως από κάποιες προϋποθέσεις. Πώς θα επεκτεινόταν η πόλη από το μεγάλο αστικό συγκρότημα στη περιφέρεια; Μόνο με τη τόλμη να μειώσουμε τον συντελεστή δόμησης.

Ερχόμαστε λοιπόν από 3,6 συντελεστή δόμησης και γίνεται μια πρόταση σε 1,6. Πρωτοφανές ίσως για τα ελληνικά δεδομένα. Συγκρούσεις τεχνικών, μηχανικός είμαι, συντεχνία μου έλεγαν γιατί, για ποιο λόγο ας πούμε τη χτυπάω. Μα εγώ ήμουν μηχανικός και έβλεπα ότι η πόλη μου δεν άντεχε ούτε αυτά τα ύψη, ούτε τις υποδομές. Εν τέλει ισορροπήσαμε κάτω από αυτές τις αντιδράσεις στο 2,4 μέγιστο συντελεστή δόμησης. Αυτό τι έφερε; Μια υπεραξία όλων των οικοπέδων στη περιφέρεια και αρχίζει η αποκέντρωση κατασκευής έργων στη περιφέρεια, είτε με τη μορφή της αντιπαροχής, γιατί δώσαμε ύψος με 0,8 συντελεστή δόμησης και με τέσσερις ή πέντε ορόφους, αλλά με 20% κάλυψη. Κοιτάξτε τι συγκριτικά πλεονεκτήματα δημιουργούνταν, σημαντικά.
Έγινε λοιπόν και ήρθη κατά κάποιο τρόπο η οικονομική διαφορά μεταξύ κέντρου και περιφέρειας. Υπήρχαν ελλείμματα; Σαφές, υπήρχαν ελλείμματα. Όμως δεν σας κρύβω ότι το 80% είχαν εξασφαλιστεί. Μπορούσαν να είχαν εξασφαλιστεί 100%; Εγώ λέω ναι. Ποια ήταν η αδυναμία; Η αδυναμία ήταν ότι πρώτα κάναμε τη ρυμοτόμηση και μετά τη πράξη. Αν όμως είχαμε κάνει καταρχήν την κτηματογράφηση, αν είχαμε κτηματολόγιο και ξέραμε επακριβώς τις ιδιοκτησίες θα μπορούσαμε να κάνουμε μια τέτοια κατανομή των βαρών των κοινωφελών, των κοινοχρήστων χώρων, που θα μπορούσαμε να έχουμε μηδενικά ελλείμματα. Αυτή είναι η διαπίστωσή μου, την οποία έκανα ίσως αρκετά αργά, αλλά οι σχεδιασμοί είχαν ολοκληρωθεί σε μια έκταση των 7.000 στρεμμάτων. 

Τι γίνεται λοιπόν τώρα; Τώρα πρέπει να γίνει το εξής βασικό: καταρχήν ποιος ωφελείται από την οικοδομή; Αυτός ο οποίος εντάσσεται παίρνει μια πολύ μεγάλη υπεραξία, φόρος επί της οικοδομής, υπέρ της Τοπικής Αυτοδιοίκησης, διότι αυτός ωφελείται. Ποιος κυκλοφορεί στους δρόμους; Το αυτοκίνητο, ένα ειδικό τέλος, ένα ποσοστό στη Τοπική Αυτοδιοίκηση. Αποκέντρωση πόρων, έτσι θα υλοποιηθούν όλα αυτά.

Έρχομαι λοιπόν στο άλλο, διότι αυτό είχε σαν σκοπό να εντάξει μέσα στο σχέδιο και να άρει την αυθαιρεσία. Για να μπούμε λοιπόν τώρα στα παλιά σχέδια έρχεται να το διορθώσει ο Ν.2508/97 με τον τίτλο «Βιώσιμη οικιστική ανάπτυξη των πόλεων», που πραγματικά ρυθμίζει ορισμένα ζητήματα. Πού ήταν όμως η αδυναμία εφαρμογής αυτού του νόμου; Δεν είχαμε κτηματολόγια; Γιατί οι κοινόχρηστοι χώροι και οι βασικές αρτηρίες εξασφαλίζονταν όχι μόνο από τους γύρω-γύρω από μια πλατεία, αλλά οριοθετούσες μια ευρύτερη περιοχή και έκανες κατανομή των βαρών ανάλογα με τις ιδιοκτησίες. Όμως αυτό είναι απαραίτητο να έχεις το Κτηματολόγιο. Πόσοι το έχουν; Εμείς το αποκτήσαμε. 

Ποιες είναι οι κυβερνητικές δυσκολίες; Η κυβερνητική δυσκολία είναι ότι το Κτηματολόγιο επειδή υπάρχουν τα απόρρητα των ιδιοκτητών δεν εκχωρούνται στους Δήμους τα κτηματολόγια, δεν ξέρουμε ποιοι είναι οι ιδιοκτήτες. Κοιτάξτε μια κρατική αγκύλωση, το κρατάει ο Οργανισμός. Μα τι να το κάνεις εσύ; Δώστε μας εμάς να το χρησιμοποιήσουμε σαν εργαλείο. Άρα λοιπόν δυσκολία στην εφαρμογή αυτού του νόμου. 
Έρχεται λοιπόν τώρα η συνταγματική αναθεώρηση του 2001 και τι κάνει; Αποκεντρώνει καταρχήν τις αποφάσεις από τα Συμβούλια Επικρατείας στα Διοικητικά Εφετεία. Τεράστια αγορά για τους δικηγόρους, για τους πάντες αυτή η πρόκληση. Καταθέτουν μόνο μια αίτηση και προχωρούν τη διαδικασία του εύλογου χρόνου και προχωρούν στη διαδικασία αποχαρακτηρισμού. Αν ο αποχαρακτηρισμός δεν θέλει να το κάνεις πρέπει να καταθέτεις στον ερχόμενο προϋπολογισμό τα χρήματα. Τα παλιά σχέδια για να υλοποιηθούν στη περιοχή τη δική μας που είναι 23.000 στρέμματα και αν αφαιρέσω τα 7.000 στρέμματα είναι περίπου 16.000 στρέμματα, χρειαζόμαστε πάνω από 120.000.000.000 δραχμές. Καταλαβαίνετε λοιπόν οι δυστοκίες οι κυβερνητικές και οι δικές μας παραλείψεις.
Να πω λοιπόν κάτι τώρα, μετά από αυτό το σχέδιο ήρθε η απαλλοτρίωση; Προσέξτε λοιπόν κάτι το οποίο λάβετέ το σοβαρά υπόψη, τουλάχιστον υπάρχουν από το ΥΠΕΧΩΔΕ κάποιος και οι συνάδελφοί μας. Ακούστε να δείτε, υπάρχει Προεδρικό Διάταγμα στις 3 Μαΐου του 1985, ΦΕΚ1811, όπου δίνει επεκτάσεις σχεδίων σε ακτίνα 800μ. πέρα από τους οικισμούς και θεωρούν ότι αυτές οι εκτάσεις είναι οικοδομήσιμες. Με τι όρους; Ξέρετε πολλοί από εσάς ότι με τον τελευταίο νόμο η αρτιότητα στους οικισμούς είναι 2.000 στρέμματα, εκτός και αν υπάρχουν οικόπεδα τα οποία είναι προϋπάρχοντα και εκεί μπορούμε να οικοδομήσουν και στα 2.000μ. δεν μπορούν να οικοδομήσουν παραπάνω από 400μ.

Στο εκτός σχεδίου τώρα ποια είναι η αρτιότητα; 500μ. και ακούστε το εξωφρενικό για να καταλάβετε πώς σχεδιάζουν: το εξωφρενικό είναι αν έχει ένας μια έκταση 10 στρεμμάτων μπορεί να αφήσει δρόμους 4μ. για να οικοδομηθούν δίπλα-δίπλα και ακούστε το εξοργιστικότερο από όλα: επειδή δίνει 4μ. δρόμο για να είναι οικοδομήσιμο, το 30% του δρόμου που αφήνει το παίρνει σαν υπεραξία στον συντελεστή δόμησης. Το ακούτε; Μα ποιος σχεδιάζει αυτά τα πράγματα; Ξεκάθαρο είναι ότι αυτές είναι «βλαχοπολιτικές», είναι πολιτικές που εξυπηρετούν κάποιους για να πάρουν κάποιες ψήφους.

Και βέβαια ένα Υπουργείο το οποίο έχει την απόλυτη ευθύνη δεν είναι δυνατόν αυτά να μην τα βλέπει. Τα βλέπουμε, τα επισημαίνουμε, τα βάζουν στον κάλαθο των αχρήστων και τελειώνει η υπόθεση. Άρα, φίλοι, υπάρχουν πάρα πολλές δυσκολίες για να αντιμετωπίσουμε τα ζητήματα αυτά όπως είδατε, δεν θέλω να σας κουράσω άλλο. 

Εδώ λοιπόν είναι μεγάλη η ευθύνη την οποία αναθέτουν σε εμάς, δεν αναθέτουν ούτε καν τον σχεδιασμό, αλλά αναθέτουν την εφαρμογή, εκεί που έχεις την υποχρέωση να βγάλεις χρήμα για να το πληρώσεις και έχεις τα δικαστήρια, στα οποία δεν σας κρύβω ότι δεν ξέρω πώς εκτιμάει ο καθένας, είναι που λέει ότι κατά την εκτίμησή μου; Ο ένας εδώ με δέκα δραχμές και ο παραδίπλα με εκατό δραχμές ή με εβδομήντα δραχμές. Μα πώς είναι δυνατόν να υπάρχουν τέτοιες διαφορές; Άλλη αγκύλωση από εκεί, άλλη υπεραξία, άλλη κατανάλωση δηλαδή χρήματος από τον Δήμο.
Όλα αυτά λοιπόν έχουν μπει σε έναν τεράστιο κυκεώνα που θα θέλει κάποιον συντονισμό, κάποια κατανόηση των προβλημάτων, διότι το μεγάλο ζήτημα είναι ότι δεν έχουμε κατανοήσει τα προβλήματα. Όχι οι Δήμαρχοι, αλλά οι κρατούντες, οι οποίοι δεν έρχονται να δουν τι ιδιαίτερα προβλήματα έχουμε, αλλά έχουμε τον Συνήγορο του Πολίτη ο οποίος να μας λέει ότι: κύριε ήσουν υποχρεωμένος να το απαλλοτριώσεις. 

Άρα λοιπόν είναι καταγγελτικός εναντίον των Δήμων, απαξιώνει έναν θεσμό, που στον ευρωπαϊκό χώρο ο θεσμός αυτός έχει την πρωτοκαθεδρία. Όμως ένας θεσμός ισχυρός και ελπίζω μέσα από το τελευταίο Συνέδριο να κατανοήσουν ότι πρέπει επιτέλους να δώσουν, να δημιουργήσουν ισχυρούς θεσμούς πέραν από τους Καποδιστριακούς να διευρύνουν και να μην έχουν παραπάνω από 350-400 Δήμους.

Βέβαια η Περιφερειακή Αυτοδιοίκηση αν θέλει να παίξει τον αναπτυξιακό της ρόλο θα πρέπει να είναι Αυτοδιοίκηση Περιφερειακή. Αν δε τώρα με την ακύρωση αυτή που είπατε από το Συμβούλιο Επικρατείας των αποφάσεων των αιρετών Δημάρχων, διότι ο βραχίονας του κράτους οφείλει να κάνει επεκτάσεις, αναθεωρήσεις ή οτιδήποτε. Ακυρώθηκαν ολόκληρα σχέδια και μπαίνουμε σε μια άλλη διαδικασία όπου έξαφνα σε μια στιγμή ακυρώνονται σε αυτά και επανέρχεται το παλιό καθεστώς και το παλιό καθεστώς δεν είναι πλέον όπως με τον συντελεστή που είχαμε μειώσει εμείς από το 2 στο 1,2, έρχεται πάλι στο 2 και δώσε του λοιπόν ανέβασμα των οικοδομών. Κάνουμε αίτηση αναστολής για να σταματήσουμε αυτή τη λαίλαπα, αλλά και πάλι υπάρχουν αγκυλώσεις. 

Βλέπετε λοιπόν πόσες μεγάλες δυσκολίες ανακύπτουν σε εμάς που ερχόμαστε και καλούμαστε να εφαρμόσουμε μια πολιτική. Πόσο δύσκολο είναι να την εφαρμόσεις και βέβαια ο καθένας που βρίσκεται σε αξιώματα να ερμηνεύει έναν νόμο είναι εύκολο και έχεις ας πούμε πραγματικά το Συμβούλιο Επικρατείας που έχει εναγκαλιστεί τόσο πολύ το περιβάλλον, που ακόμα και στην αμιγή κατοικία δεν μπορεί να κατανοήσει ότι είναι ένα ησυχαστήριο. Μα δεν επιτρέπεται να κάνεις ένα ιατρείο; Ένα γραφείο; Ένα μαγαζί για μπλούζες και οτιδήποτε; Είναι δυνατόν αυτό να μην επιτρέπεται; Κοιτάξτε λοιπόν πόσες δυσκολίες έχουμε να αντιμετωπίσουμε.

Για να κλείσω και να μην σας κουράσω άλλο, διότι νομίζω ότι κουραστήκαμε πάρα πολύ όλοι, εγώ αυτά θα τα αντιμετωπίσω με τον άλφα ή βήτα τρόπο, θα δούμε, θα πιέσουμε και μέσα από τη ΚΕΔΚΕ. Έβαλα και παρακάλεσα στον ΘΗΣΕΑ να μπορέσουμε να βάλουμε επιλέξιμη δαπάνη τις οποιεσδήποτε απαλλοτριώσεις και πραγματικά πέρασε, αλλά στα μεγάλα πολεοδομικά συγκροτήματα μετά την έγκριση του γενικού πολεοδομικού σχεδίου χρειάζονται και άλλα εργαλεία. Ένα εργαλείο σημαντικό το οποίο θα σας δείξω, αυτά εδώ πέρα ξέρετε τι είναι; Αυτό είναι το γεωλογικό υπόβαθρο της Πάτρας και της ευρύτερης περιοχής. Τι πάει να πει αυτό; Πάει να πει ότι ξέρω ποιες είναι οι κατολισθαίνουσες περιοχές, ξέρω ποιες είναι οι μπαζωμένες, ξέρω ποια είναι τα φερτά υλικά, ποιο είναι σταθερό, ποιο είναι αργιλικό, ποιο είναι αργελοαμμώδες.

Εμείς στη Πάτρα είχαμε μια πικρή εμπειρία, σε μια εμπειρία αρνητική όπου ένα σπίτι ολόκληρο το ρούφηξε μια κατολισθαίνουσα περιοχή, γιατί αυτά τα γεωλογικά υπόβαθρα τα οποία είναι απαραίτητα και σαν απαραίτητη προϋπόθεση για να γίνει ποια; Η μικροζωνική, η αντισεισμική προστασία των μεγάλων αστικών συγκροτημάτων. Είναι απλά, ποιος μας το έκανε; Σε συνεργασία με το Πανεπιστήμιο. 

Επειδή τώρα βέβαια υπάρχουν και χιλιάδες προγράμματα, ο στόχος είναι οι συνεργασίες αυτές να έχουν απόδοση, διότι το πανεπιστήμιο έχει μια μαθητική κοινότητα, φοιτητές που είναι πάρα πολλοί, χιλιάδες σε κάθε ένα τμήμα. Έχω κάνει αντιδημαρχία μόνο για αυτό, μήπως και μπορέσουμε και συνεργαστούμε και κάνουμε και εκμεταλλευτούμε αυτή τη κρίσιμη μάζα, που μαζί με το επιστημονικό δυναμικό να βοηθήσει τη Τοπική Αυτοδιοίκηση. 

Έτσι λοιπόν, συνάδελφοι, εγώ τουλάχιστον κλείνοντας επειδή με έχει διδάξει πάρα πολύ η Ευρώπη, γιατί συμμετείχα στην Επιτροπή Περιφερειών, το πρώτο πράγμα που είδα το ’94 που συμμετείχα ήταν ποιο; Το σχέδιο ανάπτυξης κοινοτικού χώρου και έβλεπα τις συνδυασμένες μεταφορές εκείνες που επέτρεπαν σε όλο τον ελλαδικό χώρο μέσα από έναν τέτοιο προγραμματισμό της Ευρωπαϊκής Ένωσης. 

Ο Τρίτσης όμως το κατάλαβε ο άνθρωπος, το έφτιαξε. Όλοι οι Νομοί το έχουν και μετά από πολύ καιρό έρχεται να κάνουμε τα χωροταξικά σχέδια σε επίπεδο κρατικό και περιφερειακό και τα πιο κάτω χρησιμοποιήστε τα. Πιστεύω ότι με όλα αυτά μπορούμε να πάμε μπροστά. Μην μας πιάσει το άγχος αυτό που είπα λίγο πριν, να κάνουμε όλες αυτές τις εταιρείες, γιατί οι Δήμοι είναι αδύναμοι, οι Δήμοι είναι αδύναμοι διότι θα αδυνατίσετε εσείς. Δεν αδυνάτισαν οι Δήμοι επειδή δεν μπορούσαν, δεν μπορούν γιατί δεν έχουν υποδομή, δεν έχουν τη δυνατότητα εκείνων των πόρων, δεν έχουν αν θέλετε τα γεωγραφικά μεγέθη, που τώρα αν αλλάξουν στην ερχόμενη δεκαετία θα είναι ευχής έργο. Να προσεγγίσουμε σε εκείνα ας πούμε της Ευρωπαϊκής Ένωσης, οι οποίες τουλάχιστον ένας Δήμος ή μια Περιφέρεια που είναι της Γερμανίας είναι όσο είναι ολόκληρη η Ελλάδα. 
Άρα βλέπετε λοιπόν ότι χρειάζεται για όλα προγραμματισμός, σχεδιασμός, επιχειρησιακά σχέδια, πάντρεμα του δημόσιου και ιδιωτικού τομέα, μακριά από την οποιαδήποτε μορφή «βλαχοπολιτικής» των Διαρθρωτικών Ταμείων και των Ταμείων Συνοχής, στα οποία χάθηκαν για τι πράγματα; Για ψιλογούβες, για ψιλοπράγματα, χωρίς να υλοποιώ έναν σκελετό και ένα συγκεκριμένο προσανατολισμό.
Στα πλαίσια του γενικού πολεοδομικού σχεδίου όταν το ’87 αναλάβαμε, τα πρώτα πράγματα που χωροθετήθηκαν ποια ήταν; Τα σκουπίδια πού θα τα πάμε και τα λύματα του Δήμου. Μέσα στο αστικό συγκρότημα της Πάτρας έχουμε τον βιολογικό. 

Ευχαριστώ.

ΠΡΟΕΔΡΕΙΟ: Επειδή πολλά ακούστηκαν για το ΥΠΕΧΩΔΕ και όλα αυτά τα οποία δεν έκανε, θα καλέσω τον κύριο Λουλουργά, Διευθυντή Διεύθυνσης Πολεοδομικού Σχεδιασμού του ΥΠΕΧΩΔΕ, να δώσει κάποιες απαντήσεις και σε όλα αυτά που ακούστηκαν ήδη, αλλά και στην έρευνα την οποία έχει γίνει από τη ΚΕΔΚΕ. 

Γ. ΛΟΥΛΟΥΡΓΑΣ: Γεια σας, είμαι ο Διευθυντής Πολεοδομικού Σχεδιασμού στο ΥΠΕΧΩΔΕ, αλλά τυγχάνει να είμαι σε αυτή τη θέση από το 1980 και συμμετείχα σε όλη τη διαδικασία παραγωγής των σχεδίων της ΕΠΑ μαζί με τον Τρίτση και σε όλη τη προσπάθεια να καταλάβουμε το τι εννοούσε ο νόμος του 1937, ποιος ήταν ο στόχος του και για να κρίνουμε το αποτέλεσμα πρέπει να δούμε καταρχήν τι προσπαθούσαν να φτιάξουν αυτά τα σχέδια. 

Ο Τρίτσης λοιπόν με τον 1337 είχε βάλει σαν στόχο την επιτελική οργάνωση των πόλεων άνω των 2.000 κατοίκων και των σημαντικών οικισμών κάτω των 2.000 κατοίκων, κάνοντας ένα σχέδιο το οποίο θα οργάνωνε όχι μόνο τη πόλη, αλλά και τη γύρω-γύρω περιοχή. Για αυτό και σύμφωνα με τις συμβάσεις που είχαν υπογραφτεί στη πρώτη φάση της μελέτης για γενικά πολεοδομικά σχέδια παρέδιδαν οι μελετητές ένα σχέδιο που ήταν η ζώνη οικιστικού ελέγχου.
Έλεγε λοιπόν η φιλοσοφία του νόμου ότι καταρχήν πρέπει να δεσμεύσουμε τη γύρω-γύρω περιοχή, να ελέγξουμε τις χρήσεις για να σταματήσει η αυθαίρετη δόμηση και στη συνέχεια να δώσουμε σαν παροχή τις επεκτάσεις. Αυτό όμως είχε πολύ μεγάλη αντίδραση, καμία κοινωνία, κανένας Δήμος δεν το δέχτηκε, για αυτό και θεωρώ ότι αυτός ο στόχος δεν επετεύχθη. Δηλαδή κατέληξε η ΕΠΑ να είναι παροχές, να είναι ας πούμε προβλέψεις επεκτάσεων και δεν έγινε ο έλεγχος των χρήσεων γης γύρω-γύρω από τους οικισμούς.
Ταυτόχρονα επειδή δεν έγιναν επιτελικές μελέτες από το ΥΠΕΧΩΔΕ, αλλά υπήρχε μια ανάθεση αν θυμάμαι καλά για 230 οικισμούς ταυτόχρονα. Εκείνη τη στιγμή λοιπόν χωρίς να υπάρχουν πρότυπες μελέτες και επειδή και τα μελετητικά γραφεία που μπορούσαν να κάνουν αυτές τις μελέτες ήταν πολύ λίγα, ήταν της τάξης των 10-15, ο Τρίτσης έδωσε τη δυνατότητα σε όλους τους μηχανικούς να κάνουν πολεοδομικές μελέτες βαφτίζοντάς τους πολεοδόμους. 
Αυτό είχε σαν αποτέλεσμα, η έλλειψη εμπειρίας των μελετητών, η έλλειψη εμπειρίας των επιβλεπόντων, να οδηγήσει σε σχέδια τα οποία πολλές φορές είχαν ασάφειες και δεν οργάνωσε σωστά τη περιοχή, ατέλειες. Για αυτό και καθυστέρησαν για να εγκριθούν, αλλά και όταν εγκρίθηκαν υπήρχαν τα χίλια μύρια προβλήματα στο τι εννοούν αυτά που εγκρίθηκαν. 
Παρ’ όλα αυτά εμείς σαν ΥΠΕΧΩΔΕ θεωρούμε πολύ σημαντική τη προσπάθεια της ΕΠΑ, θεωρούμε ότι είναι πολύ βασικό να βλέπεις μια πόλη στο σύνολό της, γιατί μέχρι τότε τι γινόταν; Ο κάθε οικοπεδούχος πήγαινε ένα σχεδιάγραμμα με ένα μοίρασμα οικοπέδων, έμπαινε η σφραγίδα του κράτους και αυτό ήταν σχέδιο πόλης. Με τον 1337 μπήκε η φιλοσοφία ότι αν κάνεις μια επέκταση σε κάποια περιοχή αυτό επηρεάζει το κέντρο της πόλης, το οποίο πρέπει αντίστοιχα να διογκωθεί, πρέπει να προβλέψει σχολεία, αθλητικές εγκαταστάσεις και ένα ολόκληρο σύστημα που να αντιστοιχεί σε αυτή την επέκταση που κάνεις. Αυτό ήταν μια φιλοσοφία πολύ σημαντική και σε αυτή στηριζόμαστε ακόμη.

Βέβαια όλα αυτά έγιναν χωρίς να υπάρχουν εγκεκριμένα χωροταξικά πλαίσια, ούτε σε επίπεδο χώρας, ούτε περιφέρειας, ούτε Νομού. Ακόμη και σήμερα αυτά τα πλαίσια δεν υπάρχουν. Έχουν εγκριθεί μόνο τα χωροταξικά των περιφερειών, δεν υπάρχουν χωροταξικά Νομών και τα καινούργια γενικά πολεοδομικά που γίνονται προσπαθούν ας πούμε να πάρουν πληροφορίες από το χωροταξικό της Περιφέρειας, αλλά είναι πολύ δύσκολο να το μεταφέρουν σε επίπεδο του χώρου ενός ΟΤΑ. 

Αυτό λοιπόν είναι μεγάλη απόσταση και για να καλυφθεί αυτή η απόσταση γίνεται επιλογή, αντί να εκπονηθούν χωροταξικά των Νομών να εκπονηθούν τα χωροταξικά πλαίσια τουρισμού, βιομηχανίας και βάσει αυτών να μπορέσει να πάρει κατευθύνσεις το γενικό πολεοδομικό σχέδιο και να οργανώσει τον χώρο της πόλης.

Τώρα εγώ ήθελα να διευκρινίσω ότι επειδή ακριβώς δεν επετεύχθη ο στόχος και δεν καθορίστηκαν ζώνες οικιστικού ελέγχου, για αυτό ο νέος οικιστικός νόμος, ο Ν.2508/97, σαν περιεχόμενο του γενικού πολεοδομικού σχεδίου παρότι έχει τον ίδιο τίτλο είναι και ΓΠΣ του 1337 και ΖΟΕ μαζί. Δηλαδή λέει το κράτος ότι εφόσον δεν δεχόσαστε τη διαδικασία της ΖΟΕ θα το θεσμοθετήσουμε μαζί με την οργάνωση του οικισμού και για αυτό σας λέμε ότι ΓΠΣ δεν είναι πλέον ο οικισμός, ΓΠΣ είναι όλη η πόλη, ο νέος Καποδιστριακός Δήμος στα διοικητικά του όρια, τα βουνά και τα λαγκάδια. Αυτό έχει για εμάς μια εκτίμηση δυσκολίας να περάσει στο κόσμο και την επισημαίνω αυτή τη δυσκολία και θεωρώ πολύ σημαντικό τον ρόλο της Τοπικής Αυτοδιοίκησης να μπορέσει μέσα από ζυμώσεις με τους κατοίκους κάθε περιοχής να ισορροπήσει τα συμφέροντα, τις τάσεις ανάπτυξης και να βρει λύσεις που να είναι αποδεκτές από το κοινωνικό σύνολο και να προκύψει μια οργάνωση του οικισμού.
Επομένως έχουμε ένα πλαίσιο για γενικά πολεοδομικά σχέδια με τον 1337, το οποίο δεν πέτυχε στο βαθμό που έπρεπε να πετύχει, αλλά που ήταν θετική η όλη προσπάθεια και που τώρα έχουμε μια επόμενη προσπάθεια βάσει του 2508 να έχουμε καλύτερα αποτελέσματα. Και σε αυτή τη περίπτωση όμως δεν υπάρχουν πρότυπες μελέτες και δεν υπάρχει ο συντονιστικός ρόλος του ΥΠΕΧΩΔΕ. Αυτό προέκυψε γιατί ο οικιστικός νόμος 2508 προβλέπει ότι τα σχέδια αυτά τα εγκρίνει ο Γενικός Γραμματέας της Περιφέρειας και επομένως το ΥΠΕΧΩΔΕ νύπτει τας χείρας και λέει ότι αφού εσείς θα τα εγκρίνετε εσείς θα επιβλέπετε, εμείς δεν έχουμε ευθύνη. Αυτό βέβαια το λέει από το 1997. 

Εγώ θεωρώ ότι το ΥΠΕΧΩΔΕ έχει ευθύνη και αυτό τον συντονιστικό ρόλο που προσπαθεί να παίξει η ΚΕΔΚΕ θα έπρεπε να τον παίζει το ΥΠΕΧΩΔΕ από το ’97 και πέρα. Παρ’ όλα αυτά επειδή δεν έγινε αυτό από το ΥΠΕΧΩΔΕ και γιατί και αυτή η προσπάθεια έχει ένα κόστος και θέλει και κάποια απασχόληση, που η κεντρική Υπηρεσία του ΥΠΕΧΩΔΕ έχει λίγα άτομα και πολύ μεγάλο φόρτο εργασίας, δεν μπορεί να αντεπεξέλθει σε αυτό, θεωρώ πολύ θετική τη πρωτοβουλία της ΚΕΔΚΕ να γίνει αυτή η προσέγγιση και να συντονιστούν οι Δήμοι μεταξύ τους που εκπονούν γενικά πολεοδομικά σχέδια και να πάρουν οδηγίες σαν κατευθύνσεις και από εμάς και από τη ΚΕΔΚΕ και από το ΤΕΕ, για να μπορέσουν να φέρουν το επιθυμητό αποτέλεσμα. Σε αυτή τη προσπάθεια έχουμε αιρέσεις σε σχέση με το Δασαρχείο, με τη Διεύθυνση Γεωργίας, το τι είναι δασικές εκτάσεις, τι είναι γεωργική γη υψηλής παραγωγικότητας, ποιες είναι NATURA. 

Αυτά όλα είναι βόμβες στον σχεδιασμό, δηλαδή μπορεί στο τέλος να μην προκύψει αποτέλεσμα, γιατί αν τα γενικά πολεοδομικά σχέδια τα θεωρήσουμε ότι είναι σχέδια ακριβείας, ψηφιακά και πρέπει να έχουμε δασικές εκτάσεις οριοθετημένες με ψηφιακές κορυφές αυτό σημαίνει δασικό κτηματολόγιο και αν για δασικό κτηματολόγιο σε επίπεδο χώρας για να γίνει θέλουμε 20-30 χρόνια, άρα γενικά πολεοδομικά σχέδια δεν θα έχουμε. 

Επομένως θέλει και μια άλλη προσέγγιση το τι σημαίνει το γενικό πολεοδομικό σχέδιο. Επειδή τώρα βγήκε αυτή η ακυρωτική απόφαση από το Συμβούλιο Επικρατείας, η υπ’ αριθμόν 3661/05, που λέει ότι ο πολεοδομικός σχεδιασμός είναι ευθύνη του κράτους και όλα τα σχέδια πρέπει να εγκρίνονται με Προεδρικά Διατάγματα, ούτε καν με υπογραφή Υπουργού ΠΕΧΩΔΕ. Εκτός από εντοπισμένες τροποποιήσεις σχεδίου πόλης που αφορούν είπε ο Νομικός Σύμβουλος ένα Οικοδομικό Τετράγωνο, αυτό σημαίνει εντοπισμένη τροποποίηση. Επομένως όλα αυτά θα έρθουν στο ΥΠΕΧΩΔΕ. 
Αν έρθουν όλα στο ΥΠΕΧΩΔΕ είναι σίγουρο ότι δεν θα βγουν ποτέ, γιατί το ΥΠΕΧΩΔΕ και να πάρει άτομα και γραφεία και να οργανωθεί αντίστοιχα για να βγάλει αυτή τη δουλειά θα πάνε στο Συμβούλιο Επικρατείας και θα περιμένουν εκεί με τα χρόνια, γιατί και πριν γίνει η μεταβίβαση αρμοδιοτήτων και πάλι εκεί περίμενες 1 με 2 χρόνια να δώσει κάποια έγκριση το Συμβούλιο Επικρατείας, κάποιες παρατηρήσεις, που συνήθως τα γύριζε πίσω με παρατηρήσεις μετά από 1-2 χρόνια και ενώ ίσχυε η μεταβίβαση αρμοδιοτήτων. Δηλαδή οι τροποποιήσεις στους Νομάρχες είχαν δοθεί από το 1985-1986, κάπου εκεί. Άρα η προοπτική είναι ότι αν έρθουν τα θέματα στο ΥΠΕΧΩΔΕ θα παγώσει το σύμπαν, δεν θα γίνεται τίποτα.
Άρα πιστεύω ότι και η εισήγηση η δική μας και η πολιτική ηγεσία του ΥΠΕΧΩΔΕ προτίθεται να φροντίσει να ξαναδοθούν αρμοδιότητες στους Νομάρχες και στους Περιφερειάρχες. Όμως αυτό για να γίνει θα πρέπει να αλλάξει ο νόμος. Καταρχήν σεβόμαστε την απόφαση του Συμβουλίου Επικρατείας και την εφαρμόζουμε, δεν μπορούμε να κάνουμε και αλλιώς. Δεν υπάρχει ανώτατο Όργανο να απευθυνθούμε και να πούμε ότι εδώ γίνεται λάθος και πρέπει κάπως αλλιώς να είναι τα πράγματα. Άρα τώρα την εφαρμόζουμε. 
Ο Υπουργός έχει εξαγγείλει ότι θα τροποποιηθεί ο οικιστικός νόμος, ούτως ώστε το τελικό αποτέλεσμα είναι να δοθούν πάλι αρμοδιότητες στους Νομάρχες και Περιφερειάρχες. Για να γίνει αυτό πρέπει να εγκρίνονται σε επίπεδο Προεδρικών Διαταγμάτων με έλεγχο από το ΣΤΕ κάποια επιτελικά σχέδια-πλαίσια και ότι θεωρείται εξειδίκευση να μπορεί να μεταβιβαστεί σαν αρμοδιότητες πάλι σε Νομάρχες και Περιφερειάρχες. 

Άρα μπαίνει ένα προβληματισμός μήπως το Γενικό Πολεοδομικό Σχέδιο θα πρέπει να είναι ένα επιτελικό σχέδιο που να εγκρίνεται με Προεδρικό Διάταγμα και στη συνέχεια οι πολεοδομικές μελέτες να μπορούν να εγκρίνονται από κατώτερα Όργανα, ίσως Υπουργό ΠΕΧΩΔΕ, Νομάρχες και Περιφερειάρχες. Αυτό σημαίνει ότι πρέπει να έχουμε μια δομή και μια πληροφορία, δηλαδή στις επεκτάσεις που προβλέπουν τα Γενικά Πολεοδομικά Σχέδια να μην είναι απλώς ένα όριο και μέσα σε κυκλάκια ότι εδώ θα μπει αθλητισμός ή θα μπει ένα σχολείο, αλλά να υπάρχει κάποια πολεοδομική προμελέτη, που είναι οι κεντρικοί δρόμοι, που είναι τα πράσινα, που είναι οι πλατείες και τα σχολεία. 

Αυτό το σχέδιο που έχει ψηφιακό υπόβαθρο, πιθανόν αεροφωτογραφία, να εγκρίνεται με Προεδρικό Διάταγμα και να περνάει έλεγχο από το Σ.τ.Ε και βάσει αυτού του εγκεκριμένου να μπορέσουμε να δώσουμε αρμοδιότητες να εγκρίνει κατώτερο Όργανο μέσα σε αυτά τα όρια και μέσα σε αυτές τις προβλέψεις τις πολεοδομικές ρυθμίσεις, Οικοδομικά Τετράγωνα και ούτω καθ’ εξής. 

Αυτή είναι μια προσπάθεια που κάνουμε όλοι μας, σεβόμαστε τον ρόλο της Τοπικής Αυτοδιοίκησης. Θεωρούμε ότι το σημαντικότερο είναι ότι εκπροσωπεί τις τοπικές κοινωνίες, μιλάει μαζί τους και θα πρέπει να περάσουν κάποια μηνύματα, ότι η οργάνωση του χώρου συμφέρει και είναι απαραίτητη για όλους. Γιατί τι γίνεται; Μιλάτε για καθυστερήσεις, η εικόνα που έχουμε στο ΥΠΕΧΩΔΕ είναι ότι όταν ξεκινήσουμε σχέδιο πόλης για μια περιοχή με το που θα ανακοινωθεί κάποιο σχέδιο θα τρέξουν όλοι να χτίσουν ότι προβλέπεται για δρόμους, για πλατείες, για κοινόχρηστους χώρους, θα πάνε να βγάλουν άδειες οικοδομής, με πρώτους τους μηχανικούς. 

Άρα γίνεται ένας πόλεμος μεταξύ όποιων Υπηρεσιών προσπαθούν να εγκρίνουν κάποιο σχέδιο πόλης ή οργάνωσης της περιοχής και όλων αυτών που το καταστρατηγούν, είτε θέλουν να το καθυστερήσουν για να προλάβουν να βγάλουν την άδεια οικοδομής και να το χτίσουν. Άρα δεν είναι τόσο απλά τα πράγματα και μονοσήμαντα, ότι καθυστερούν κάποιοι υπάλληλοι και τέλος πάντων αυτοί φταίνε που δεν γίνεται ο πολεοδομικός σχεδιασμός.
Το πρόβλημα είναι σύνθετο και το κυριότερο είναι η αποδοχή του σχεδιασμού από τις τοπικές κοινωνίες. Για αυτό είναι πολύ βασικότερο. Ο 2508 όρισε σαν επισπεύδοντες τους Δήμους, ο επισπεύδων είναι ή ο Περιφερειάρχης ή ο Δήμος. Συνήθως το σχήμα που λειτουργεί είναι ότι ο Δήμος αναθέτει μελέτη γενικού πολεοδομικού σχεδίου είτε από δικούς του πόρους, είτε από πόρους που του δίνονται από τη Περιφέρεια. Με αυτό τον τρόπο έχει πιο άμεση σχέση με τον μελετητή, που του δίνει κατευθύνσεις, που τον επιβλέπει και που με αυτό τον τρόπο μπορεί να οργανώσει καλύτερα τη περιοχή γιατί ξέρει και τις τάσεις, τις προοπτικές ανάπτυξης και το τι θα ήθελε ας πούμε ο ίδιος σαν ρυθμίσεις που να είναι αποδεκτές από τις τοπικές κοινωνίες. 

Άρα το βασικότερο από όλα και θεωρώ ότι αυτό θα έπρεπε να ήταν το μήνυμα από πλευράς δικιάς μας μέσω αυτού του Συνεδρίου, θα είναι να κατευθύνουν οι ΟΤΑ τους κατοίκους κάθε περιοχής που τους εκπροσωπούν, να αξιολογήσουν τα προβλήματα και την ανάπτυξη κάθε τόπου με γνώμονα το κοινό συμφέρον της περιοχής, το κοινό συμφέρον το δικό τους παραπάνω, υπερβάλλοντάς το από το ατομικό συμφέρον όσο γίνεται, γιατί και αυτό είναι θετικό. 

Όποια προσπάθεια γίνεται για να μειωθούν οι διαδικασίες ανάπτυξης, υποβολής ενστάσεων, κρίσης ενστάσεων και αυτά, εγώ νομίζω ότι θα πέσουν στο κενό γιατί αυτά αν τα παραλείψουμε θα βγουν ακυρωτικές αποφάσεις δικαστηρίων και θα είναι τσάμπα οι ρυθμίσεις. Αν και έγινε μια προσπάθεια με τον προηγούμενο Γενικό Γραμματέα κύριο Χαμπέλη, ο οποίος είχε αναθέσει σε μια μελετητική ομάδα ιδιωτική να του βρει τρόπους πώς να θεσμοθετούνται πιο γρήγορα τα σχέδια πόλης και του είπαν να προσδιορίσει με νόμο ότι γίνονται μέχρι δύο αναρτήσεις και όχι περισσότερες. Αυτό εμείς εκτιμούμε ότι δεν είναι λύση, γιατί αν τροποποιηθεί το σχέδιο με κάποια απόφαση του Κεντρικού Συμβουλίου Χωροταξίας ή όποιου Συμβουλίου και δεν λάβει γνώση ο θιγόμενος έμμεσα ή άμεσα, αυτό μετά έχει ακυρότητα και θα το ρίξει το ακυρωτικό δικαστήριο. 
Εγώ αυτά ήθελα να πω σε πρώτη φάση.

ΠΡΟΕΔΡΕΙΟ: Να ευχαριστήσω τον κύριο Λουλουργά, αλλά εγώ τώρα επειδή είμαστε στη μέση του στρογγυλού τραπεζιού θα κάνω μια διαπίστωση: ότι και τα τρία μέρη που πρέπει να συνεργάζονται, οι μελετητές, η Τοπική Αυτοδιοίκηση και το ΥΠΕΧΩΔΕ, ο ένας ρίχνει τα βάρη στον άλλον. Εγώ θα πω ότι θα περίμενα να είναι καταρχήν ότι αυτός που δίνει τη δυνατότητα να ξεκινήσουν είναι το ΥΠΕΧΩΔΕ. Το ΥΠΕΧΩΔΕ εδώ και 20 και πλέον χρόνια δεν μπόρεσε να κάνει έναν εθνικό χωροταξικό σχεδιασμό, δεν τέλειωσε τους τομεακούς σχεδιασμούς. Θα ήθελα να πείτε πάνω σε αυτά, επειδή βλέπουμε ότι ξεκινάει, αλλά δεν υπάρχει σύνδεση των τοπικών κοινωνιών. Να πούμε ότι ο προηγούμενος χωροταξικός σχεδιασμός σταματούσε στη Λαμία με τη Κύμη να είναι το λιμάνι για την Ανατολή. Καταλαβαίνετε ότι υπάρχουν συγκεκριμένες δυνατότητες οργάνωσης οι οποίες πρέπει να υπάρχουν. Νομίζω ότι πρέπει να απαντήσετε σε αυτό.
Γ. ΛΟΥΛΟΥΡΓΑΣ: Ναι, εγώ να σας απαντήσω σε αυτό. Καταρχήν συμμετείχα και στη προσπάθεια του χωροταξικού σχεδιασμού. Είχαμε κάνει τότε με τον Τρίτση, εγώ είχα κάνει τον χωροταξικό Νομού Σάμου γιατί είναι και τόπος καταγωγής μου. Συμμετείχα λοιπόν σε αυτή τη προσπάθεια και αφού συγκεντρώσαμε στοιχεία από Υπηρεσίες το πού είναι οι καλλιέργειες, το πού είναι τα δασικά και όλα αυτά και τα βάλαμε σε έναν χάρτη 1:100.000 σε μια αναγνώσιμη κλίμακα, μετά είχε εμπλακεί το Υπουργείο Εσωτερικών που έκανε παράλληλα δικό του πρόγραμμα και μας δόθηκε εντολή να σμικρύνουμε την κλίμακα. Με την σμίκρυνση της κλίμακας ήταν ευχολόγια, τα οποία και να τα θεσμοθετούσες και να μην τα θεσμοθετούσες ήταν άχρηστα. Για αυτό και έγινε επιλογή να μην θεσμοθετηθούν. Αυτό ήταν η εμπειρία του τι έγινε.

Εγώ να σας πω το εξής: το ΥΠΕΧΩΔΕ όλα αυτά δεν τα έχει πάρει εργολαβία. Αυτό που λέει ο νόμος 2508 ότι εγκρίνεται το Γενικό Πολεοδομικό Σχέδιο από τον Γενικό Γραμματέα Περιφέρειας ο νόμος το προβλέπει και δεν έχει συμμετοχικές διαδικασίες του ΥΠΕΧΩΔΕ. Εκεί είναι το παράλογο, ότι μας ζητούν εμάς σαν κεντρικές Υπηρεσίες να γνωμοδοτήσουμε επί ενός προτεινομένου σχεδίου πριν να έχουμε εικόνα πού είναι αρχαιολογικοί χώροι, πριν να πει η Διεύθυνση Γεωργίας πού είναι τα δασικά, πού είναι η γη υψηλής παραγωγικότητας. Άρα δεν μπορούμε να παίξουμε συντονιστικό ρόλο, δεν μπορούμε να παίξουμε κανέναν ρόλο. Αυτά όμως είναι θεσμοθετημένα.
Η έλλειψη τώρα του χωροταξικού επειδή είχα προβληματιστεί για το ρυθμιστικό της Αθήνας, στο ρυθμιστικό της Αθήνας ρώτησα και εγώ κάποια στιγμή πώς προέκυψε, πώς έγινε το ρυθμιστικό. Μου είπαν ότι έγιναν τομεακές μελέτες, πήραν στοιχεία από τις τομεακές μελέτες, προβληματίστηκαν και έβγαλαν έναν επιτελικό σχεδιασμό. Με την ίδια συλλογιστική φαντάζομαι ότι θα βγει το χωροταξικό της χώρας, δηλαδή έγιναν τα χωροταξικά των Περιφερειών, συγκέντρωσαν μια πρώτη πληροφορία, πρώτες εκτιμήσεις και θα έρθει ένα υψηλότερου επιπέδου χωροταξικό σχέδιο το οποίο θα συντονίσει τα χωροταξικά των Περιφερειών και από εκεί και κάτω κανονικά για μένα θα έπρεπε να γίνουν τα χωροταξικά των Νομών, γιατί έχει μεγάλη απόσταση να πας από το χωροταξικό της Περιφέρειας στο ΓΠΣ. 
Δηλαδή αν το χωροταξικό της Περιφέρειας προβλέπει μια βιομηχανική ανάπτυξη τόσων στρεμμάτων για μια περιοχή, κάθε Δήμος που θα εκπονεί Γενικό Πολεοδομικό Σχέδιο μέσα στη Περιφέρεια θα παίρνει αυτή τη πρόβλεψη του χωροταξικού και θα την εξειδικεύει στον Δήμο του. Άρα αν δεν υπάρχει του Νομού, να κατέβεις σε κάποια κλίμακα, να δεις τη κατανομή αυτή που προβλέπει η Περιφέρεια ανά Νομό, δεν μπορείς να έχεις σαφείς δεσμεύσεις και προοπτικές για το Γενικό Πολεοδομικό Σχέδιο που εκπονείς. 

ΠΡΟΕΔΡΕΙΟ: Καταρχήν να σας ευχαριστήσουμε, αλλά θα έχετε μάλλον αρκετές ερωτήσεις στον Β΄ κύκλο. Να συνεχίσουμε με την κυρία Μπαϊρακτάρη που είναι η Πρόεδρος της Εκτελεστικής Επιτροπής του Οργανισμού Ρυθμιστικού Σχεδίου Θεσσαλονίκης, αλλά θα ήθελα να βάλω και δυο ερωτήματα σαν Θεσσαλονικείς. Καταρχήν ποιος είναι ο ρόλος και αν τηρούνται αυτά που γράφουν ή υπάρχουν στους σχεδιασμούς του ρυθμιστικού και κατά δεύτερον τι γίνεται με τη ΖΟΕ, γιατί εδώ πάμε σε ένα επιμέρους κομμάτι της Θεσσαλονίκης. 
ΣΤ. ΜΠΑΪΡΑΚΤΑΡΗ: Μιας και υπάρχει αυτή η στενότητα του χώρου αφήνουμε κατά μέρος όλες τις εισηγήσεις που έχουμε γράψει και μιλάμε με ανοιχτά χαρτιά, γιατί νομίζω ότι είναι μια ευκαιρία. Λυπάμαι που δεν υπάρχουν Δήμαρχοι εδώ, θα έπρεπε να είναι για να μας ακούν. Εν πάση περιπτώσει εγώ έχω να πω ότι εκ μέρους του Οργανισμού Ρυθμιστικού είχα ετοιμάσει κάποιον απολογισμό, εν πάση περιπτώσει δεν ζούσε τα χρόνια της ΕΠΑ ο Οργανισμός, γεννήθηκε το 1986 και μέσα στο έργο του είναι και η εκπόνηση των γενικών πολεοδομικών στην περιοχή ευθύνης του. 

Μέχρι τότε τα γενικά πολεοδομικά εκπονούνταν από την τότε Διεύθυνση Οικισμού, τη σημερινή ΔΥΠΕΧΟ. Από τότε, από το ’90 και μετά που άρχισε ουσιαστικά να ασκεί τον ρόλο του έχει εκπονήσει κάποια γενικά πολεοδομικά και αρκετές τροποποιήσεις των ήδη εγκεκριμένων. Σήμερα σαν νέα Διοίκηση μπορώ να μιλήσω εγώ, γιατί ο απολογισμός του έργου σχετικά με τα γενικά πολεοδομικά δεν είναι ιδιαίτερα μεγάλος. Θα μπορούσα όμως να πω ότι αυτή τη στιγμή έχουμε ξεκινήσει ένα πρόγραμμα εκπόνησης και παρακολούθησης σύμφωνα με τις αρμοδιότητές μας σε εννέα Καποδιστριακούς Δήμους και στον Δήμο Πυλαίας, που χρηματοδοτούνται άλλα από το ΕΠΕΡ, από το ΠΕΠ και άλλα από ιδίους πόρους. 

Αυτό που έχω να παρατηρήσω εγώ ως νέα Διοίκηση είναι ότι έχουμε μια πολύ καλή συνεργασία μπορώ να πω μέχρι στιγμής με τους Δήμους, γιατί θα πρέπει και αυτοί να καταλάβουν τον ρόλο του Οργανισμού και θα πρέπει να αποδεχτούν ότι είμαστε ένα εργαλείο που βοηθάμε στην ανάπτυξη των Δήμων τους και μπορούμε νομοθετικά, ακόμα και θεσμικά, να μπορέσουμε να λύσουμε ότι προβλήματα προκύπτουν σε αυτούς. 


Άλλωστε και φαντάζομαι ότι και η τόση συχνή και καθημερινή επαφή που έχουμε και η παρουσία τους στον Οργανισμό μας, αναδεικνύει αυτό. Ότι πραγματικά έχουμε, πιστεύω δηλαδή ότι έχουμε μία πολύ καλή συνεργασία και αναγνωρίζουν τον ρόλο μας. 


Δεν θα ήθελα να θίξω άλλα θέματα, παρά μόνον δύο και στο ένα θα απαντήσω στον κύριο Πρόεδρο του ΤΕΕ. Θα είμαι πολύ σύντομη. Συμφωνώ με τον προλαλήσαντα κύριο ότι το διάταγμα της εκτός σχεδίου δόμησης εκείνη την εποχή, 1980-87, υπήρχε πραγματικά μία πληθώρα νομοθετημάτων, τα οποία μπορώ να πω επειδή τα δούλεψα και τα έζησα από κοντά, ήταν πραγματικά περιεκτικά και σημαντικά. Μετά άρχισαν να προκύπτουν τροποποιήσεις αυτών και μία χαώδης νομοθεσία και δαιδαλώδης ερμηνεία και εγκύκλιοι και διάφορες άλλες παραπομπές σε άλλους νόμους, που πραγματικά δεν μπορούν ούτε οι υπάλληλοι, ούτε οι μελετητές, αλλά ούτε και οι διοικούντες και πόσο μάλλον οι Δήμοι που δεν έχουν Τεχνικές Υπηρεσίες και μπορεί να στελεχώνονται από ένα ή δύο άτομα μηχανικούς, να μπορέσουν να ερμηνεύσουν και να παρακολουθήσουν αυτήν την εξέλιξη. Πάντοτε βάζω την παράμετρο της επαρχίας εγώ, γιατί πραγματικά εμείς αυτό το αισθανόμαστε όχι για να μεμψιμοιρούμε, αλλά γιατί πραγματικά ίσως το νιώθουμε στο πετσί μας. 


Απαιτείται οπωσδήποτε επικαιροποίηση του νόμου για την εκτός σχεδίου δόμηση. Είναι ένας νόμος του ’85, δεν έχει τροποποιηθεί από τότε και σας θυμίζω ότι η εκτός σχεδίου δόμηση που αφορά τα πολυκαταστήματα, που έχουν κατακλύσει την Ελλάδα, αναφέρεται μόνο σε δύο γραμμές. Λέει: όσοι κάνουν υπεραγορές, μπορούν να έχουν παρέκκλιση στο 20% της κάλυψης. 


Αν αναλογιστείτε δίπλα σας σε τι πολυκαταστήματα επισκέπτεστε και τι χρήσεις έχουν αυτά και τι επιβάρυνση έχουν στο περιβάλλον, νομίζω ότι πλέον πρέπει το Υπουργείο να το δει αυτό σοβαρά και επιτέλους να το λύσει γιατί βλέπουμε ότι γίνεται μία πολύ σοβαρή προσπάθεια και με αυτά που μας αναφέρατε πριν κύριε Λουλουργά, που τουλάχιστον προσπαθείτε να απλοποιήσετε την νομοθεσία και να επικαιροποιήσετε. 


Από την μέχρι σήμερα πορεία που έχουμε από τα ΓΠΣ, έχουμε διαπιστώσει ότι η Δυτική Θεσσαλονίκη, που αυτήν την στιγμή έχουμε σχεδόν όλη την περιοχή της και την δουλεύουμε σαν Γενικό Πολεοδομικό Σχέδιο και ΖΟΕ, με τον καινούργιο νόμο, παρουσιάζει προβλήματα με τις βιομηχανίες. Άλλος ο σχεδιασμός μας, είχε ξεκινήσει μία ΖΟΕ, υπάρχει τώρα η δεύτερη που έχει κατατεθεί στο Υπουργείο το 2003, θα σας πω τι γίνεται με αυτήν, όμως ως νέα Διοίκηση παρατηρούμε ότι δεν έχει αντιμετωπιστεί το Γενικό Πολεοδομικό ως τις επιπτώσεις του στο περιβάλλον. Στον όμορο Δήμο, τι γίνεται με αυτό; Δηλαδή, νομίζω ότι ο ρόλος μας δεν είναι απλώς να δούμε, να βάλουμε κάποιες χρήσεις μέσα εκεί και να δούμε που θα θεσμοθετήσουμε τις χρήσεις ή ότι προβλέπεται από εκεί. 


Αυτό που μας ενδιαφέρει περισσότερο εμάς και έχουμε εντοπίσει πλέον το πρόβλημα, είναι ότι μέσα στις προδιαγραφές θα πρέπει να περιλαμβάνονται και μελέτες περιβαλλοντικών επιπτώσεων ολόκληρου του ΓΠΣ. Δηλαδή να ξέρουμε τι γίνεται, τι επιπτώσεις θα έχει αυτό που εμείς μελετάμε και προσφέρουμε σήμερα στο Ρυθμιστικό Σχέδιο Θεσσαλονίκης εν προκειμένω, τι επιπτώσεις μπορεί να έχει στους όμορους Δήμους και τι γενικότερα στην ευρύτερη περιοχή. Παράδειγμα ότι και η εκτός σχεδίου δόμηση, ο νόμος και από τα γενικά πολεοδομικά από την νομοθεσία, δεν προβλέπεται τι κάνουμε με τις βιομηχανίες. Δεν προβλέπεται. Πολύ απλά είναι μιάμιση σειρά πάλι. Το 1985 είχαν προβλέψει ότι όταν έχουμε έναν οικισμό κάτω των 2.000 κατοίκων, απαγορεύεται η βιομηχανία στα οκτακόσια μέτρα και λοιπά. Δεν υπάρχει όμως το αμφίδρομο. Δεν λέει ότι γύρω από τα θεσμοθετημένα βιομηχανικά πάρκα ή τις άλλες περιοχές ή ακόμα και τα επικίνδυνα που εντάσσονται σε αυτήν την Συνθήκη ΣΕΒΕΖΟ – θα σας την θυμίσω σε λίγο – τι κάνουμε εκεί, που ο κάθε ένας σύμφωνα με την εκτός σχεδίου δόμηση μπορεί και πάει και κτίζει αρκεί να έχει τέσσερα στρέμματα. Δεν έχουμε αναρωτηθεί. 


Άρα, θα πρέπει αυτό να μπει μέσα σαν πλαίσιο. Δηλαδή, εμείς κάνουμε μία διερεύνηση, θα κάνουμε προτάσεις στο Υπουργείο, ήδη τα έχω θίξει εγώ και στην συνεδρίαση που είχαμε στο ΕΠΕΡ, ότι θα πρέπει τα γενικά πολεοδομικά να μελετηθούν πλέον με μία μελέτη περιβαλλοντικών επιπτώσεων που να προβλέπει αυτά καθαυτά τι επιπτώσεις έχουν στον ευρύτερο χώρο και επίσης να θεσμοθετηθούν από το ελληνικό δημόσιο, το ΥΠΕΧΩΔΕ εν προκειμένω, οι αποδεκτές χρήσεις που μπορούμε να υλοποιήσουμε εμείς που  σχεδιάζουμε και αφορά όλη την Ελλάδα, γιατί η Οδηγία ΣΕΒΕΖΟ έχει ενσωματωθεί στην ελληνική νομοθεσία και είναι η πρώτη φορά που τίθενται θέματα χρήσεων γης. Εκεί λοιπόν, κάπως αόριστα το θέτει και θα πρέπει τώρα να κάνουμε γρήγορα βήματα γιατί ο σχεδιασμός υπάρχει, γίνεται, αύριο το πρωί μπορεί να έχουμε, Θεός φυλάξει, κάποιο ατύχημα, άρα το Υπουργείο Ανάπτυξης έχει προβλέψει ότι συντάσσονται αυτά τα ΣΑΤΑΜΕ, είναι αυτές οι ζώνες επικινδυνότητας οι οποίες καθορίζουν κάθε φορά μπορείς να πάθεις μέσα σε κάθε ακτίνα που βρίσκεσαι. Αυτές κατατίθενται. Υπάρχουν οι διαδικασίες έκτακτης ανάγκης από τους Δήμους. Είναι όλοι οι Δήμαρχοι ενημερωμένοι και θα κλείσω με αυτό σε αυτό το θέμα, ότι δεν νοείται σήμερα Δήμαρχος ο οποίος έχει στην περιοχή του βιομηχανίες οι οποίες είναι επικίνδυνες και υπάγονται σε αυτήν την Οδηγία ΣΕΒΕΖΟ, δεν νοείται να έρχεται και να μας ζητά εμάς, που εμείς κάνουμε τον σχεδιασμό αλλά βέβαια πάντοτε βάσει κάποιων αρχών, να ζητά να επεκτείνουμε τον οικισμό του όσο γίνεται πιο εκεί και δεν τον ενδιαφέρει καθόλου αν αυτός ο οικισμός έχει πλησιάσει τα όρια ή υπερκαλύπτεται από αυτές τις ζώνες επικινδυνότητας. 


Θεωρώ λοιπόν ότι είναι πάρα πολύ σημαντικό και κύριε Πρόεδρε, σχετικά με τις ΖΟΕ. Οι ΖΟΕ από την προηγούμενη Διοίκηση είχαν ολοκληρωθεί, εγκρίθηκαν από την Εκτελεστική Επιτροπή και στάλθηκαν στο ΥΠΕΧΩΔΕ. Όμως εμείς ως νέα Διοίκηση λάβαμε υπόψη μας τις ενστάσεις που έκανε το Τεχνικό Επιμελητήριο, η Νομαρχία Θεσσαλονίκης και ο Σύνδεσμος Βιομηχάνων. Εντοπίσαμε ήδη αυτά τα προβλήματα που σας προανέφερα και άλλα που έκανα έτσι μία επιλογή των πιο σημαντικών, οπότε θεωρήσαμε σωστό και δίκαιο να ξανά δούμε όχι κάνοντας ανατροπή γενικότερη, απλώς οι Κοινοτικές Οδηγίες οι οποίες τρέχουν, είναι θέματα τα οποία τρέχουν και θα πρέπει από άλλες νομοθεσίες ή την Ευρωπαϊκή Ένωση, να τις ενσωματώσουμε ή τουλάχιστον να τις αντιμετωπίσουμε.


Επομένως, επειδή ο Οργανισμός έχει αυτήν την αρμοδιότητα και είναι τόσο ευαίσθητη αυτή η περιοχή της Θεσσαλονίκης, θεωρήσαμε σωστό να καθυστερήσουμε την έγκριση των ΖΟΕ, δηλαδή την εισήγησή μας προς τον Υπουργό ΠΕΧΩΔΕ εννοώ, ούτως ώστε να μπορέσουμε να καλύψουμε όλα αυτά τα προβλήματα τα οποία έχουν δημιουργήσει ερωτηματικά. Εμείς ως Οργανισμός στηρίζουμε την Τοπική Αυτοδιοίκηση. Είμαστε κοντά τους, βέβαια πάντα στα πλαίσια της ενημέρωσης και της συνεργασίας. 


Αυτά ήθελα να πω, δεν ξέρω αν σας κάλυψα. Ευχαριστώ. 

ΠΡΟΕΔΡΕΙΟ: Θα παρακαλέσω την Αντιπρόεδρο του ΣΕΠΟΧ, κυρία Βογιατζάκη, να κάνει μία εισήγηση, σύντομη παρακαλώ, για να έχουμε τον χρόνο να απαντήσουμε και σε ερωτήσεις.

Μ. ΒΟΓΙΑΤΖΑΚΗ: Ευχαριστώ κύριε Πρόεδρε. Απαντώντας στις ερωτήσεις που έθεσε το πρόγραμμα του Συνεδρίου, πριν ξεκινήσω θα κάνω την διαπίστωση και εγώ, την μεγάλη προσπάθεια της ΕΠΑ στις αρχές της δεκαετίας του ’80 που ουσιαστικά εισήγαγε τον σχεδιασμό των πόλεων και των οικισμών στην χώρα μας. Πέρα από τα όποια ποσοτικά ή ποιοτικά μεγέθη, ο σχεδιασμός ξεκίνησε. Η πορεία ήταν και είναι δύσκολη. Τα προβλήματα που υπάρχουν ανάγονται στην πολιτική βούληση, στην ενημέρωση και ενεργοποίηση των πολιτών, στον τρόπο που θέλουμε να οργανώσουμε τελικά τον χώρο και την ελληνική κοινωνία. 


Σχετικά με την αξιοπιστία των προγραμματικών μεγεθών, θέλω να πω ότι η μεγάλη διάρκεια των μελετών και των διαδικασιών έγκρισης ξεπερνά εκ των πραγμάτων τα προγραμματικά μεγέθη. Μετά την έγκριση, τα ΓΠΣ δεν έχουν καμία σχέση με την πραγματικότητα και χρειάζεται αναθεώρηση-επικαιροποίηση που ή δεν γίνεται ή επίσης αργεί το ίδιο. 


Ως προς το θεσμικό πλαίσιο και τις προδιαγραφές των μελετών, αρχικά την πρώτη πενταετία οι προγραμματικοί στόχοι της ΕΠΑ, πρόβλεψη μικρής αύξησης, ήταν σφιχτοί και αποσκοπούσαν στην εξασφάλιση υλοποίησης των ελάχιστων χώρων κοινωνικής υποδομής τοπικά. Περιοχή, επέκταση και για το σύνολο της πόλης. Αργότερα βέβαια, στην δεύτερη δεκαετία, ο στόχος διευρύνθηκε σε πιο ρεαλιστικούς δείκτες, με στόχο πάντα την εξασφάλιση μίας καλής σχέσης ανάμεσα στο δημόσιο και ιδιωτικό χώρο. 


Εδώ να παρατηρήσουμε ότι τα προγραμματικά μεγέθη είναι δύσκολο να επιτευχθούν και να καταφέρουν να προσομοιώσουν την κινητικότητα και τις πραγματικές ανάγκες του πληθυσμού. Όταν όμως ο ΟΤΑ έχει εγκαίρως αποκτήσει σχέδιο και πρόγραμμα, θα είναι σε θέση μετρώντας την πραγματικότητα με ρεαλιστικούς δείκτες, να αναθεωρεί τον σχεδιασμό όπως προβλέπεται και από το θεσμικό πλαίσιο. 


Ο βαθμός ανάπτυξης των περιοχών επεκτάσεων και των περιοχών αναθεώρησης. Στις περιοχές επέκτασης τα σχέδια ακολούθησαν την πραγματικότητα. Τα ιδιωτικοοικονομικά κριτήρια ατομικού οφέλους κτίζουν πριν καν σχεδιαστούν αυτές οι περιοχές. Τώρα, για τις περιοχές επέκτασης όπου υπήρχαν κοινωνικά προβλήματα, αλλά στηρίχτηκαν από την πολιτική βούληση και τους τοπικούς άρχοντες, αυτά έχουν προχωρήσει. Σε όσα υπερίσχυσε η κερδοσκοπία της γης, προεβλήθησαν κωλύματα που καθυστέρησαν και εμπόδισαν τον σχεδιασμό.


Για τις εντός σχεδίου περιοχές ο στόχος ήταν αφενός η διόρθωση των λαθών από την εφαρμογή του παλιού σχεδίου και η νομιμοποίηση αυθαιρεσιών των ιδιοκτητών, αλλά κυρίως η αναβάθμιση συνολική και τοπική της πόλης με απόκτηση περισσότερων κοινόχρηστων χώρων και διαμόρφωση-ανάπλαση του δημόσιου χώρου. 


Εδώ πάλι υπήρχαν προβλήματα όσον αφορά την εφαρμογή, που έχουν να κάνουν και με το καθεστώς της εισφοράς σε γη και χρήμα που υπήρχε και από την άλλη στην απαλλοτρίωση που ήταν ένα εργαλείο που τελικά δεν χρησιμοποιήθηκε όσο θα έπρεπε λόγω της οικονομικής κατάστασης των Δήμων. 


Για την πολιτική των συντελεστών δόμησης στα προ του 1337 σχέδια πόλης, ο συντελεστής δόμησης ήταν αυθαίρετος, είχε τεθεί αυθαίρετα σε κάθε περίπτωση, εξυπηρετώντας τις ανάγκες εκμετάλλευσης των ιδιοκτησιών, σύμφωνα βέβαια με τα κοινωνικά πρότυπα της περιοχής και της εποχής. Το πλαφόν του συντελεστή δομήσεως του 0,8 για την πρώτη κατοικία, θεωρούμε ότι ήταν ένα αποτέλεσμα εξορθολογισμού ανάμεσα στις απαιτήσεις για οικιστική ανάπτυξη και βιώσιμη λειτουργία της πόλης. 


Βέβαια, εδώ μπαίνει και το θέμα που έθιξε ο Δήμαρχος, κύριος Καράβολας, σχετικά με τις περιοχές που ήταν ήδη κτισμένες και πυκνοκατοικημένες. Για την δεύτερη κατοικία ο συντελεστής δόμησης στο 0,4 θεωρείται επαρκής. 


Σχετικά με την πολιτική χρήσεων γης. Γενικά οι παραγωγικές χρήσεις δεν ακολούθησαν τον σχεδιασμό, αν και υπήρχε. Αναπτύχθηκαν και αναπτύσσονται σε περιοχές εκτός σχεδίου λόγω χαμηλού κόστους γης και μη ύπαρξης περιορισμών στις χρήσεις γης. Κύριες επιπτώσεις η αστικοποίηση της υπαίθρου, η αλλοίωση περιβαλλοντικών και πολιτιστικών πόρων, η αλλαγή χρήσης της καλλιεργήσιμης γης υψηλής παραγωγικότητας. Το ίδιο συμβαίνει και με την βιομηχανία και με τον τουρισμό.


Στις πόλεις με σχέδιο που προϋπήρχε του 1337, στον βαθμό που ο σχεδιασμός υλοποιήθηκε, εφαρμόστηκε το ισχύον Προεδρικό Διάταγμα 166 για τις χρήσεις γης. Έχουμε θετικές επιπτώσεις από την οργάνωση των γενικών χρήσεων, όπως του πολεοδομικού κέντρου, των λοιπών παραγωγικών και κοινωφελειών λειτουργιών σε σχέση με την γενική και αμιγή κατοικία. 


Βέβαια εδώ έχω και εγώ να παρατηρήσω ότι αυτός ο άτεγκτος διαχωρισμός για την αμιγή κατοικία, πολλές φορές δημιουργεί μεγάλα προβλήματα στην καθημερινότητά μας και θα πρέπει να εξεταστεί καλύτερα σε σχέση και με την, ίσως να περιοριστεί στις οχλούσες και μη οχλούσες δραστηριότητες. 


Στην εκτός σχεδίου, ο 1337 χωροθετεί τις παραγωγικές δραστηριότητες στα πλαίσια της ΖΟΕ. Το γεγονός ότι λίγες περιπτώσεις ΖΟΕ θεσμοθετήθηκαν, ήταν αποτέλεσμα του γεγονότος ότι ο θεσμός των ΖΟΕ δημιουργήθηκε για τον έλεγχο της περιαστικής δόμησης ως συνέπεια της πολεοδόμησης και όχι ως εργαλείο για την χωροθέτηση δραστηριοτήτων στον εξωαστικό χώρο, όπως μεταγενέστερα με τον 2508. Η ζωνοποίηση ήταν εκτός αναπτυξιακών στόχων. Η ΕΠΑ στράφηκε κυρίως στην εξασφάλιση της κατοικίας. 

Οι επιπτώσεις στο σύστημα των τιμών γης. Στα πλαίσια της εμπορευματοποίησης της γης που γενικά ισχύει στην Ελλάδα, η ένταξη στα σχέδια πόλης βοήθησε την άνοδο στο σύστημα των τιμών γης. Είναι κοινός τόπος η μετάβαση από αγροτεμάχιο σε γεωτεμάχιο ή γεωτεμάχιο σε αστικό οικόπεδο, να περιέχει πάντα μία υπεραξία που καθορίζεται από τις δυνάμεις της αγοράς. Το ζητούμενο είναι ο εξορθολογισμών των τιμών των ακινήτων και μία τέτοια προσπάθεια θα μπορούσε να είναι ο θεσμός των αντικειμενικών αξιών. Ελάχιστα όμως συμβάλλει στην παρούσα φάση, δεδομένου ότι δεν έχουμε ακόμα Κτηματολόγιο συνδεδεμένο με τις χρήσεις γης. Κτηματολόγιο που μέσα από την επεξεργασία των δεδομένων, θα μπορούσε να έχει ζώνες αξιών γης πιο αντικειμενικές, πιο ρεαλιστικές. 

Το θέμα των εισφορών σε γη και χρήμα είναι ένα μεγάλο ζήτημα. Ο στόχος του 1337 είναι η όσο το δυνατόν μεγαλύτερη εξασφάλιση κοινόχρηστων και κοινωφελών χώρων μέσα από τις εισφορές σε γη και χρήμα. Αυτό είναι σημαντικό και δίκαιο εργαλείο που συμβάλλει θετικά στην υλοποίηση του σχεδίου. Η απαλλοτρίωση δεν είναι συμφέρουσα ως μέσο απόκτησης χώρων από τον Δήμο. Το ξανά είπαμε αυτό. Επίσης, υπάρχουν προβλήματα σχετικά με τις εισφορές και το τι ο Δήμος εισπράττει τελικά από αυτά. 

Η οικονομική επιβάρυνση των ΟΤΑ. Ο στόχος του 1337 είναι η όσο το δυνατόν μεγαλύτερη εξασφάλιση κοινοχρήστων και κοινωφελών χώρων. Μία σωστή πολεοδομική μελέτη όμως, οφείλει να προβλέπει όλα τα στάδια για την εξασφάλιση όσο το δυνατόν απρόσκοπτης εφαρμογής του σχεδίου στα πλαίσια του ισοζυγίου γης. Αν μια πολεοδομική μελέτη εξασφαλίζει ισορροπημένο ισοζύγιο, θα είναι μία προϋπόθεση για να υλοποιηθεί σωστά το σχέδιο. 

Βέβαια, εδώ πρέπει να πούμε ότι υπήρχαν προβλήματα τεχνικών υποδομών και τα λοιπά. Επίσης πρέπει να πούμε ότι παίζουν ρόλο και τα χαρακτηριστικά της περιοχής. Μεγέθη των οικοπέδων, οικονομικά των κατοίκων και λοιπά. 

Σχετικά με το κόστος των υποδομών, είναι επιπλέον συνάρτηση των επιμέρους μελετών διότι με εμπεριστατωμένες οικονομοτεχνικές μελέτες μπορούν οι Δήμοι να προτείνουν μεγαλύτερη συμμετοχή των πολιτών και οποίοι στο τέλος καρπούνται τα οφέλη από την υλοποίηση του σχεδιασμού. Προείσπραξη εισφορών για τεχνικά έργα, όπου υπάρχει συναίνεση με τους πολίτες, όπως και έγκαιρη εισφορά των πολιτών για την εκπόνηση πολεοδομικών μελετών. 

Η αυθαίρετη δόμηση στην περιοχή των επεκτάσεων. Ώσπου να εγκριθούν οι επεκτάσεις, η αυθαίρετη δόμηση ανθεί. Ιδίως αν υπάρχει αναστολή δόμησης που δεν μπορεί να διαρκέσει για μεγάλα χρονικά διαστήματα. 

Η οικοδομησιμότητα πριν την κύρωση της πράξης εφαρμογής, είναι επίσης ένα θέμα. Ο πρωταρχικός επιχειρησιακός στόχος του 1337 ήταν να εντάξει με γρήγορους ρυθμούς στο σχέδιο περιοχές αυθαιρέτων πρώτης κατοικίας. 

Γενικά μπορούμε να πούμε ότι το πρώτο στάδιο τουλάχιστον των μελετών και γενικά έχει υποτιμηθεί το διοικητικό μέρος και διαχειριστικό. Η νομοθεσία είχε όραμα, αλλά μπορούμε να πούμε ότι αγνοούσε ορισμένες φάσεις της πραγματικότητας. Επίσης, αυτό το όραμα μεταφράστηκε νομικά, με τρόπο ώστε να έχουμε σήμερα τα προβλήματα που υπάρχουν με το ΣτΕ και τα λοιπά. 

Για το νομικό πλαίσιο, επίσης θα πρέπει να πω ότι δεν αρκεί η κωδικοποίηση, αλλά χρειάζεται μία απλοποίηση και ενοποίηση των νόμων. 

Σας ευχαριστώ.

ΠΡΟΕΔΡΕΙΟ: Πάμε στο τελευταίο μέλος του τραπεζιού, που είναι Τεχνικός Σύμβουλος του Δήμου Βόλου σε θέματα Πολεοδομίας, την κυρία Μπακλατσή. Προέρχεται από έναν μεγάλο Δήμο, με κάποια προβλήματα για τα οποία θα μας ενημερώσει και κυρίως την γνώση και σε μικρότερους Δήμους νομίζω, του τι γίνεται και σε μικρότερους Δήμους, νομίζω πως θα μπορούσε να δώσει κάποια πληροφορία στο τραπέζι σήμερα.

Γ. ΜΠΑΚΛΑΤΣΗ: Σας ευχαριστώ πάρα πολύ. Σας χαιρετώ. Σε αρκετούς μπορεί να είμαι γνωστή, διότι η ιδιότητά μου μπορεί να λέει Τεχνικός Σύμβουλος, όμως 15 χρόνια είμαι υπάλληλος στον Δήμο, στο Γραφείο Πολεοδομικού Σχεδιασμού και έχω παρακολουθήσει τις διαδικασίες εκπόνησης των πολεοδομικών μελετών, πράξεων εφαρμογής και του Γενικού Πολεοδομικού Σχεδίου. 


Καταρχήν θα ήθελα να πω ότι τα πράγματα λίγο τα έχουμε μπλέξει και σωστά τα έχουμε μπλέξει. Δηλαδή πέρα από το να κάνουμε διαπιστώσεις για το τι έχουμε αποκομίσει σαν εμπειρία από όλα αυτά τα  χρόνια, βλέπουμε και μπροστά πώς αυτά θα μπορέσουμε να τα χρησιμοποιήσουμε ως εφόδια για τα καινούργια Γενικά Πολεοδομικά Σχέδια και τις καινούργιες μελέτες οι οποίες θα εκπονηθούν. 


Σωστά το Τεχνικό Επιμελητήριο και η ΚΕΔΚΕ πιστεύω ότι έβαλε μία ιεράρχηση μπροστά, να κάνουμε μία σύντομη ανασκόπηση ώστε αυτήν την εμπειρία και τις διαπιστώσεις να τις χρησιμοποιήσουμε ως εργαλείο για τον επόμενο πολεοδομικό σχεδιασμό. 


Η εισήγησή μου αφορά, είναι μία αποτίμηση θα έλεγα των στόχων της ΕΠΑ, τον τρόπο εφαρμογής των στόχων, πως εφαρμόστηκαν μέχρι σήμερα ή δεν εφαρμόστηκαν και τέλος, κάποιες προτάσεις. 


Προσπάθησα να είναι γενικού χαρακτήρα, γιατί όπως πολύ σωστά είπε και ο Πρόεδρος, ναι μεν είμαστε ένας μεγάλος Δήμος, αλλά τα προβλήματα σε έναν μεγαλύτερο ή μικρότερο βαθμό είναι τα ίδια σε όλες τις περιοχές της Ελλάδας σε ότι αφορά την εφαρμογή της ΕΠΑ. 


Ξεπερνώντας λοιπόν όλα τα εισαγωγικά, θα μπω στο κυρίως θέμα λέγοντας ότι είναι γνωστό πως με τον νόμο 1337 ο σχεδιασμός του χώρου γίνεται σε τρία στάδια. Το γενικό πολεοδομικό σχέδιο, την πολεοδομική μελέτη και τις πράξεις εφαρμογής.


Το Γενικό Πολεοδομικό Σχέδιο είναι ένα σχέδιο που θέλει να πετύχει καταρχήν την επιστημονικά άρτια εφαρμογή των προτύπων για την οργάνωση του αστικού και περιαστικού χώρου. Το ΓΠΣ αποτελεί την διαδικασία για το ξεπέρασμα των αδιεξόδων των πόλεων και την οργάνωση των χρήσεων γης. Δίνει τις κατευθύνσεις για τον ολοκληρωμένο σχεδιασμό της πόλης. 


Με το Γενικό Πολεοδομικό Σχέδιο επιχειρήθηκε να περάσει ακριβώς η φιλοσοφία του περιεχομένου των κατηγοριών χρήσεως γης, του Γενικού Πολεοδομικού Σχεδίου, έτσι ώστε οι διάφορες δραστηριότητες στην εκτός σχεδίου περιοχή να μην αντιστρατεύονται, αλλά αντίθετα να κατευθύνονται στις προβλέψεις του σχεδίου. Δεν επιτρέπεται παραδείγματος χάριν, να αναπτύσσεται μία βιομηχανική ή μια οχλούσα επαγγελματική εγκατάσταση σε περιοχές κατοικίας και αντίστροφα. Όπως επίσης δεν επιτρέπεται να οικοδομούνται δασικοί κοινόχρηστοι χώροι. 


Υπάρχει βέβαια, λόγω της κλίμακας της μελέτης του Γενικού Πολεοδομικού Σχεδίου που είναι 1:5000 και 1:10000, η δυσχέρεια να καθοριστούν ακριβώς στην πράξη και να εφαρμοστούν δηλαδή τα όρια των χώρων που προτείνονται για κοινωφελείς και κοινόχρηστες λειτουργίες. 


Το Γενικό Πολεοδομικό Σχέδιο εκφράζει την μέλλουσα εικόνα του χώρου σε πλήρη και άρτια λειτουργία του. Ας δούμε λοιπόν θεωρητικά πώς σκόπευε να υλοποιηθεί ο σχεδιασμός. Καταρχήν τα νομικά εργαλεία εφαρμογής των προβλέψεων του Πολεοδομικού Σχεδίου, εξυπηρετούν την εφαρμογή του σχεδιασμού. Πρώτα από όλα η θεσμοθετημένη μέσα από τον οικιστικό νόμο 1337 εισφορά σε γη και χρήμα, η οποία βοηθά στην εξασφάλιση των κοινοχρήστων και κοινωφελών χώρων και στην κάλυψη ενός μέρους της τεχνικής υποδομής των περιοχών. 


Δεύτερον, οι διάφορες ζώνες κινήτρων. Μέσα στα πλαίσια του σχεδιασμού, αποτελούν μία πρόκληση εκδήλωσης ενδιαφέροντος για συγκεκριμένης φύσεως επενδύσεις από τους φορείς τόσο  του δημοσίου, όσο και του ιδιωτικού τομέα. Τα κίνητρα είναι πολεοδομικά, όπως η ζώνη του κοινωνικού συντελεστή που δίνει την δυνατότητα στους Οργανισμούς Τοπικής Αυτοδιοίκησης για την δημιουργία προγραμμάτων κοινής ωφέλειας ή στέγασης. Οικονομικά, όπως οι ζώνες ειδικής ενίσχυσης και ειδικών κινήτρων. Κοινωνικά, όπως ο θεσμός της οικογενειακής στέγης. 


Υπάρχουν ακόμα και οι δυνατότητες αναδασμού και οργανωμένης δόμησης μέσα από τις ζώνες ενεργού Πολεοδομίας και τους οικοδομικούς συνεταιρισμούς. Οι δυνατότητες αναγκαστικής απαλλοτρίωσης και το δικαίωμα προτίμησης που δίνει προτεραιότητα για αγορά γης σε φορείς του δημοσίου τομέα. 


Ακόμα, σε τοπική κλίμακα υπάρχει η δυνατότητα ανάπλασης και βελτίωσης του περιβάλλοντος. Υπάρχουν παρεμβάσεις και έργα στρατηγικής σημασίας με περιφερειακή και εθνική ακτινοβολία, όπως παρακαμπτήριοι άξονες, αναπλάσεις περιοχών, προστασία αξιόλογων οικοσυστημάτων και προβλέπονται έργα τεχνικής υποδομής, οδοποιίας, κοινωνικής και πολιτιστικής αξίας.


Αυτά τα έργα και οι προτάσεις υλοποιούνται μέσα από τον συντονισμό των φορέων. Ο νόμος όριζε ότι μετά την έγκριση του Γενικού Πολεοδομικού Σχεδίου, οι δημόσιες Υπηρεσίες και Οργανισμοί και επιχειρήσεις κοινής ωφέλειας, ήταν υποχρεωμένες να προσαρμόσουν τα στεγαστικά προγράμματα και σχέδια ανάπτυξης των δικτύων υποδομής ή παροχής υπηρεσιών για την ικανοποίηση των αναγκών της περιοχής σύμφωνα με τις προβλέψεις του Γενικού Πολεοδομικού Σχεδίου. 


Από τις ρυθμίσεις που αποφασίστηκαν στο Γενικό Πολεοδομικό Σχέδιο της περιοχής μας και γενικότερα του νομού από ότι γνωρίζω, το μόνο που έγινε ήταν η ένταξη στο σχέδιο πόλης κάποιων στρεμμάτων για την επέκταση της πόλης κυρίως σε περιοχές αυθαιρέτων και αυτό βέβαια αντιμετώπισε μία υπάρχουσα κατάσταση, όμως ήδη είχε ξεκινήσει η καινούργια γενιά αυθαιρέτων όπως σημειώθηκε και προηγουμένως, κυρίως σε παραλιακούς και παραθεριστικούς οικισμούς.  


Σαν βασικές αιτίες της αδυναμίας εφαρμογής της ΕΠΑ, εντοπίσαμε τα εξής: Για το Γενικό Πολεοδομικό Σχέδιο. Το Γενικό Πολεοδομικό Σχέδιο κατέληξε να είναι μία κατασκευασμένη εικόνα στατικής και αυστηρής εικόνας της πόλης, που προβάλλεται σε κάποιο χρονικό στόχο. Συνήθως αυτός ο στόχος έχει μία απόσταση κάποιων δεκαετιών από τον χρόνο εκπόνησης και υποθέτει ιδεώδη αποτελέσματα. Ξεκινώντας από τις χρονικές περιόδους που προβλέπει ως τους τρόπους και τα μέσα που θα χρησιμοποιηθούν για την επίτευξη των στόχων. 


Ο απαιτούμενος χρόνος για την επίτευξη μιας εικόνας έτσι όπως αυτή φαίνεται στο Γενικό Πολεοδομικό Σχέδιο, είναι αρκετά ικανός για να βγάλει την εικόνα την ίδια εκτός πραγματικότητας την στιγμή που ίσως αυτή θα πραγματοποιείται εξαιτίας της ταχύτητας που σήμερα χαρακτηρίζει την εξέλιξη των φαινομένων της. 


Επίσης, κατά δεύτερο λόγο, ένα Γενικό Πολεοδομικό Σχέδιο που απαιτεί μία σημαντική χρονική περίοδο για να πραγματοποιηθεί μέσω μιας σειρά ενδιαμέσων φάσεων, όλες θεωρούμενες με σκοπό την τελική εικόνα, έχει τα χαρακτηριστικά μίας διαδικασίας. Η μελέτη των ενδογενών μεταβλητών της, της οποίας δεν προσδίδει κάποια πιθανότητα επιτυχίας σύμφωνα με τις προβλέψεις που χαρακτηρίζουν τις διάφορες ενδιάμεσες φάσεις. Ιδιαίτερα αυτό συμβαίνει ότι οι πιθανότητες επιτυχίας, όταν το Γενικό Πολεοδομικό Σχέδιο προβλέπει ουσιώδεις τροποποιήσεις των υπαρχόντων τάσεων ανάπτυξης του αστικού περιβάλλοντος, πράγμα το οποίο συμβαίνει πάρα πολύ συχνά. 


Η εκπόνηση του Γενικού Πολεοδομικού Σχεδίου επίσης, δεν έγινε με την ευρύτερη συνεργασία διαφόρων επιστημονικών κλάδων, με αποτέλεσμα οι προτάσεις του πολλές φορές να μην έχουν την επαρκή επιστημονική ισχύ. Η μελέτη καταπιάστηκε πολλές φορές επιφανειακά με ένα πολύ ευρύ φάσμα τομέων και κλάδων της οικονομικής, κοινωνικής και πολιτιστικής υπόστασης της πόλης, των δραστηριοτήτων της και του πληθυσμού της. Δίνοντας περίπου το αυτό βάρος σε όλα αυτά. Κάτι που θεωρητικά βέβαια έχει μία λογική αφού μιλάμε για έναν καθολικό σχεδιασμό. Όμως τελικά το πρακτικό αποτέλεσμα από αυτήν την διασπορά δυνάμεων σε αυτό το τεράστιο εύρος, δεν επιτρέπει την σε βάθος προώθηση των επιμέρους θεμάτων πέρα από την διατύπωση ορισμένων ευχών ή θεωρητικών θέσεων ή και προτάσεων, χωρίς πάντως την απαραίτητη διείσδυση. 


Για την εκπόνηση των πολεοδομικών σχεδίων, δίνονται κάποιοι στόχοι γενικοί, αλλά κατά την εκπόνηση ενός Γενικού Πολεοδομικού Σχεδίου επαληθεύεται δυστυχώς και ευτυχώς ότι οι στόχοι οι ειδικοί δεν είναι πάντα καθορισμένοι από την πολιτική βούληση της εκάστοτε αρμόδιας Αρχής. Αυτοί είναι μάλλον στις περισσότερες των περιπτώσεων, τα αποτέλεσμα μίας επιστημονικής επεξεργασίας πραγματοποιούμενης από τους πολεοδόμους που έχουν κληθεί να μελετήσουν την αντίστοιχη περιοχή. 


Έτσι, οι στόχοι του Γενικού Πολεοδομικού Σχεδίου δεν είναι εγγυημένοι από την πολιτική βούληση της εκάστοτε κυβέρνησης, της οποίας οι πολιτικές δυνάμεις μπορούν να εγγυηθούν ένα βαθμό επίτευξης. 


Για τις πολεοδομικές μελέτες και τις πράξεις εφαρμογής. Παρουσιάστηκαν σημαντικά προβλήματα, όπως προανέφεραν και οι προηγούμενοι ομιλητές, στην ολοκλήρωση των πολεοδομικών μελετών και των πράξεων εφαρμογής και αυτό οφείλεται διότι υπήρχε μία χρονική απόσταση στον σχεδιασμό που ήταν η πολεοδομική μελέτη και στην υλοποίηση που ήταν η πράξη εφαρμογής μετά την έγκριση της πολεοδομικής μελέτης, με αποτέλεσμα όταν τα προβλήματα γίνονταν αντιληπτά και κατανοητά από όλους μας, να είναι πλέον αργά.


Ο 1337 χρησιμοποίησε ως βασικό εργαλείο, αναγκαίο για την υλοποίηση της πολεοδομικής μελέτης, την εισφορά σε γη, χωρίς όπως πάλι επισημάνθηκε, να έχει ξεκάθαρο ιδιοκτησιακό καθεστώς και αυτό δημιούργησε πολλά προβλήματα πρακτικά, με αποτέλεσμα μέχρι και σήμερα να μην έχουν ολοκληρωθεί πάρα πολλά σχέδια. 


Προβλήματα κατά την εκπόνηση των πολεοδομικών μελετών πολλά υπήρξαν λόγω της έλλειψης εμπειρίας και των μελετητών και της κρατικής μηχανής και της επιβλέπουσας Υπηρεσίας και αυτό οδήγησε βέβαια σε μία πρόχειρη σύνταξη σχεδίων. 


Η έλλειψη οικονομικής και τεχνικής υποδομής από την πλευρά των Δήμων για την ουσιαστική παρακολούθηση των μελετών, ήταν πάλι ένα από τα σημαντικά προβλήματα. Οι Δήμοι δεν μπόρεσαν ουσιαστικά να παρακολουθήσουν αυτά τα σχέδια. Θα έλεγα ότι ήταν οι γραμματοκομιστές των φακέλων. Έπαιρναν τον φάκελο, τον οδηγούσαν στα Δημοτικά Συμβούλια και από εκεί και πέρα υπήρχε μία έλλειψη σωστής γνωμοδότησης και παραγωγής απόψεων από την πλευρά της Τοπικής Αυτοδιοίκησης. 


Ένα σημαντικό ζήτημα ήταν τα τοπογραφικά υπόβαθρα τα οποία συντάσσονταν κατά την διαδικασία των κτηματογραφικών διαγραμμάτων, τα οποία δεν αποτύπωναν, τα περισσότερα ήταν από αεροφωτογραφίες του 1984, οι πολεοδομικές μελέτες σέρνονταν όπως πολύ σωστά ειπώθηκε, για πάρα πολλά χρόνια, με αποτέλεσμα αυτά τα διαγράμματα εκτός από την ανακρίβεια που είχαν από την αεροφωτογράφησή τους και την έλλειψη του ιδιοκτησιακού καθεστώτος, έρχονταν να είναι όσο περνούσε ο καιρός και πιο ανεπίκαιρα. Το αποτέλεσμα βέβαια ήταν να μην αποτυπώνουν μία σωστή υπάρχουσα κατάσταση και η πολεοδομική μελέτη να μην είναι ρεαλιστική και εφαρμόσιμη. 


Οι Δήμοι επιβαρύνθηκαν λόγω του αρνητικού ισοζυγίου, πέραν της εισφοράς και χρηματοδότησαν τα έργα υποδομής τα οποία πρέπει να πούμε ότι είχαν ένα πολύ μεγάλο κόστος. Από ότι γνωρίζω, κάτι το οποίο και στον δικό μας Δήμο συνέβη διότι έχουμε κυρώσει πάνω από το 70% των πράξεων εφαρμογής εδώ και χρόνια και υλοποιούμε τα σχέδια πόλης, οι περισσότεροι Δήμοι έχουν καταφύγει στον δανεισμό από το Ταμείο  Παρακαταθηκών και Δανείων προκειμένου να καλύψουν τις απαιτούμενες αποζημιώσεις απέναντι στους ιδιώτες. 


Εδώ όμως υπάρχει και μία ευθύνη της ίδιας της Τοπικής Αυτοδιοίκησης, του ότι οι Δήμοι δεν είχαν στείλει εγκαίρως τις βεβαιώσεις στους ιδιώτες για τις υποχρεώσεις τις οποίες είχαν ως προς να εισπράξουν το χρήμα. Κωλυσιέργησαν για πολλούς λόγους και κυρίως πολιτικούς στο να φεύγουν οι βεβαιώσεις ομαδικά για να έρχονται οι ιδιώτες και να πληρώνουν το 20% και να κάνουν τον διακανονισμό ώστε ο Δήμος να εισπράττει και να έχει ένα αποθεματικό και να υλοποιεί στην συνέχεια τα απαιτούμενα έργα. 


Αυτό ήταν ένα από τα σημαντικά προβλήματα τα οποία τουλάχιστον εμείς παρατηρήσαμε, δεδομένου ότι υποχρέωση των ιδιοκτητών στο να έρθουν και να τακτοποιήσουν τις υποχρεώσεις τους, είναι με την έκδοση οικοδομικής αδείας. Βέβαια, ο Δήμος Βόλου από την αρχή με το που κύρωσε τις πράξεις εφαρμογής, έκανε και κάτι πρωτοποριακό ας το πούμε. Έβαλε κατά την σύνταξη του συμβολαίου την υποχρέωση, μεταβίβασης δηλαδή, κάτι το οποίο δεν ήταν υποχρεωτικό από το νόμο, ήταν μία απόφαση του Δήμου να το κάνει αυτό και δεν υπήρχε κανένα πρόβλημα από τους ιδιώτες με αποτέλεσμα να έχουμε μπει σε μία διαδικασία είσπραξης κάποιων χρημάτων. Βέβαια, έρχονται και δίνουν την προκαταβολή οι ιδιοκτήτες, χωρίς όμως μετά να έρχονται στα τακτά χρονικά διαστήματα να πληρώνουν και τις απαιτούμενες δόσεις προς εξόφληση αυτών των οικονομικών υποχρεώσεών τους και εκεί είναι ένα θέμα του μηχανισμού είσπραξης από την πλευρά του Δήμου. 


Δεν θα σας κουράσω άλλο. Απλά και μόνο θα ήθελα να σας πω ότι κατά την άποψη την δική μας ο πολεοδομικός σχεδιασμός σαφώς είναι μία τοπική υπόθεση του κάθε Δήμου, χωρίς βέβαια να εννοούμε ότι τα προβλήματα τα τοπικά δεν συναρτώνται με γενικότερα προβλήματα, που η μελέτη και οι λύσεις τους δεν μπορούν να πραγματοποιηθούν ούτε με τον διαχωρισμό των γενικών από τα ειδικά προβλήματα και να έχουμε τέτοιου τύπου στεγανά. Όμως στους κατοίκους της κάθε πόλης ανήκει η πρωτοβουλία του καθορισμού των στόχων για την εξέλιξη της πόλης τους. Ο σχεδιασμός, ο προγραμματισμός των επεμβάσεων και η διαχείριση των νέων και ήδη υπαρχόντων εγκαταστάσεων, είναι ένα ζήτημα της τοπικής κοινωνίας. 


Η πρόταση σαφώς έχει να κάνει με την σωστή οργάνωση των Δήμων και την ενίσχυσή τους με τους αντίστοιχους πόρους και την στελέχωσή τους, ώστε να υπάρχει μία σύσταση ενός ειδικού γραφείου πολεοδομικού σχεδιασμού σε κάθε Δήμο, το οποίο θα εκπονεί τον σχεδιασμό της πόλης, θα προσαρμόζει συνεχώς αυτόν στις πολεοδομικές ανάγκες και στις καταστάσεις που εξελίσσονται, όχι πάντα σύμφωνα με τις εκ των προτέρων προβλέψεις. Το γραφείο αυτό θα πρέπει να είναι υπεύθυνο για την σύνταξη των προδιαγραφών οι οποίες κατά την άποψή μας είναι λάθος να συντάσσονται και να είναι ίδιες για όλες τις πόλεις της Ελλάδας. Πρέπει να λαμβάνουν υπόψη τα τοπικά δεδομένα. 


Επειδή η ανάγκη της τροποποίησης ενός Γενικού Πολεοδομικού Σχεδίου είναι αναμφισβήτητη, σκόπιμο θα είναι να υπάρχει πραγματικά η αρμοδιότητα σε ένα αποκεντρωμένο φορέα. Η ενεργοποίηση του Γενικού Πολεοδομικού Σχεδίου θα πρέπει  να αντιμετωπίζεται συστηματικά. Ήδη και από τον νόμο 2508 προβλέπεται σε κάθε Νομαρχία να συσταθεί ειδική Επιτροπή στην οποία θα συμμετέχουν εκπρόσωποι των φορέων που θα συντελούνται μαζί με τους εκπροσώπους των Δήμων και των Κοινοτήτων στην παρακολούθηση των Γενικών Πολεοδομικών Σχεδίων, καθώς επίσης να εισηγούνται προς το Νομαρχιακό Συμβούλιο και τον καθορισμό των προτεραιοτήτων μέσα από ένα πρόγραμμα αξιολόγησης και ιεράρχησης των έργων υποδομής τα οποία θα πρέπει να αντιμετωπίζονται για το μέλλον. 


Επίσης, το δημοτικό πρόγραμμα και ο ετήσιος δημοτικός προϋπολογισμός θα πρέπει να εστιάζεται στις προτεραιότητες του Γενικού Πολεοδομικού Σχεδίου. Μετά την έγκριση του Γενικού Πολεοδομικού Σχεδίου, είμαστε στα στάδια της εφαρμογής των πολεοδομικών μελετών και των πράξεων εφαρμογής και αυτό είναι και το εργαλείο το οποίο ενεργοποιεί το Γενικό Πολεοδομικό Σχέδιο. 


Σας ευχαριστώ πολύ. 

ΠΡΟΕΔΡΕΙΟ: Πιστεύω ότι με όλες τις εισηγήσεις που ακούστηκαν, απαντήθηκαν πάρα πολλά ή όλα τα ερωτήματα που θα είχαν, που μας έβαλαν οι οργανωτές για να απαντήσουμε. 


Επειδή όμως σκοπός δεν ήταν να υπάρχει ένας μονόλογος σε αυτό το τραπέζι, νομίζω πως ήρθε η ώρα να γίνουν κάποιες μικρές τοποθετήσεις ή ερωτήσεις, διευκρινίσεις από εσάς όλους. Απλά για την οικονομία του χρόνου, αν υπάρχει ερώτηση ή διευκρίνιση, σε ποιον συγκεκριμένα είναι. 

Μ. ΕΥΑΓΓΕΛΙΔΟΥ: Δεν είναι ερώτηση, είναι μία μικρή παρατήρηση τέλος πάντων, για τρία πράγματα που επισημάνθηκαν και τα οποία νομίζω πως είναι αρκετά κρίσιμα. 


Καταρχήν λέγομαι Μάρω Ευαγγελίδου, είμαι πολεοδόμος στο ΥΠΕΧΩΔΕ χρόνια και είμαι μέλος της Επιτροπής Αυτοδιοίκησης του Τεχνικού Επιμελητηρίου. 


Θέλω να πιάσω τρία σημεία που μου φάνηκαν αρκετά κρίσιμα και τα οποία συνδέονται με αυτό που λέμε αποτίμηση της ΕΠΑ, αλλά και ο δρόμος μπροστά μας. Ένα είναι το θέμα σύνδεσης χωροταξίας – πολεοδομίας και της αναγκαιότητας ή μη μιας άλλης βαθμίδας σχεδίου. 


Νομίζω ότι συζητώντας για την πρόταση χωροταξικών νομού, επαναλαμβάνουμε ένα λάθος που κάναμε και επί ΕΠΑ, που φανταζόμαστε ότι ο σχεδιασμός είναι περίπου οι μελέτες και μετά η εφαρμογή γίνεται με κάποιο θαυματουργό τρόπο.


Νομίζω ότι ο σχεδιασμός είναι ένα σύστημα πλήρες που έχει να κάνει με το μελετητικό σκέλος, έχει να κάνει με το διοικητικό, πολιτικό σκέλος των διαδικασιών έγκρισης και των διαδικασιών εφαρμογής και έχει να κάνει και με το κοινωνικό μέρος της συναίνεσης, την εξασφάλιση συναίνεσης.


Το σύστημα λοιπόν, είναι αυτά τα τρία πράγματα. Αν λοιπόν τώρα σε αυτό το πρόβλημα, που υπάρχει πράγματι ένα πρόβλημα, ανάμεσα στα Περιφερειακά που εγκρίθηκαν και στα Γενικά Πολεοδομικά προσθέσουμε μια άλλη μελέτη, δεν πιάνουμε το πρόβλημα στην σύνδεσή του.


Μέσα από μία ομάδα εργασίας που δουλέψαμε στο Τεχνικό Επιμελητήριο, της οποίας ένα κομμάτι είναι στα υλικά του φακέλου, αλλά οι προτάσεις δεν έχουν ακόμα υιοθετηθεί τελείως από το ΤΕΕ και για αυτό υποθέτω δεν είναι στον φάκελο, προτείνουμε να δούμε αυτό το θέμα της σύνδεσης σαν εμβάθυνση των βασικών σχεδίων που έχουμε μέχρι τώρα, που είναι το Περιφερειακό και το Γενικό Πολεοδομικό Σχέδιο. Το Περιφερειακό απαιτείται να έχει ένα πρόγραμμα εφαρμογής. Έτσι όπως βγήκε μέχρι τώρα, είναι αρκετά γενικόλογο και πάλι δεν έχει αυτήν την ιστορία, δεν έχει την άμεση εφαρμοσιμότητα και άρα δεν δίνει κατευθύνσεις. Το πρόγραμμα εφαρμογής έχει και αυτό ένα σκέλος μελέτης και έχει και ένα σκέλος διοίκησης, έχει ένα  σκέλος πως συντονίζεις τις Υπηρεσίες. Έχει να καλύψει λοιπόν ένα σκέλος που είναι ενδοδιοικητικός συντονισμός, ούτως ώστε να μην κάνει κάθε χωριό το ΓΠΣ του και κάθε χωριό να κάνει ανάλυση ευρύτερης περιοχής για παράδειγμα, που είναι πράγματα τα οποία μπορούν να συνδεθούν. Άρα, με την σύσταση ενδεχομένως κάποιων Επιτροπών Παρακολούθησης καλύπτεται ένα θέμα συνεργασιών που δεν έχει καλυφθεί και επίσης αναβαθμίζεται, αν θέλετε μεταφέρεται η στρατηγική αντίληψη και στο Γενικό Πολεοδομικό Σχέδιο, το οποίο είναι της επόμενης συζήτησης, αλλά μπορεί με αυτήν την μέθοδο να γίνει τοπικό στρατηγικό σχέδιο. 


Αυτό είναι το ένα. Το άλλο θέμα που πιάστηκε κυρίως από την εκπρόσωπο του Οργανισμού Θεσσαλονίκης και νομίζω πως είναι θετικό, είναι το θέμα της εκτός σχεδίου δόμησης και πως αντιμετωπίζεται το πρόβλημα αυτό της εκτός σχεδίου δόμησης, η οποία νομίζω ότι κατέλυσε κάθε φερεγγυότητα του σχεδιασμού με δεδομένο βεβαίως ότι η ΕΠΑ ήταν κατοικιοστρεφείς όπως είπε και η κυρία Βογιατζάκη και αφορούσε μόνο μεταβατική και δεν έπιανε τον εξωαστικό χώρο. 


Αυτό το θέμα της εκτός σχεδίου δόμησης μπορεί να το δει κανείς μέσα και από τα Γενικά Πολεοδομικά Σχέδια, αλλά και μέσα από εξειδίκευση του Περιφερειακού. Δηλαδή τα Περιφερειακά μπορούν με βάση την νομοθεσία να κάνουν διάφορες εξειδικεύσεις είτε οριζόντιες, είτε κάθετες, είτε κατά ανθρωπογεωγραφική ενότητα, είτε κατά θέμα. Κάποια σχέδια Περιφερειακά τύπου προστασία τοπίου, που εξάλλου θυμίζω για όσους δεν το ξέρουν ότι έχουν μία υποχρέωση, υπάρχει μία σύμβαση για το τοπίο την οποία την έχουμε υπογράψει κάποια στιγμή αλλά δεν την έχουμε κυρώσει. Δηλαδή υπάρχει ένα θέμα πολιτικής προστασίας του εξωαστικού χώρου το οποίο δεν καλύπτουμε. Θα μπορούσε παραδείγματος χάριν, να αντιμετωπίσει βεβαίως με κεντρικές κατευθύνσεις, το θέμα του περιορισμού, αν όχι της κατάργησης της εκτός σχεδίου δόμησης η οποία από ότι φαίνεται έχει μία πολιτική δυστοκία να περάσει. 


Το τρίτο θέμα που θίχτηκε και νομίζω πως είναι πολύ σημαντικό, είναι πάλι από την εκπρόσωπο του Οργανισμού Θεσσαλονίκης για τις περιβαλλοντικές επιπτώσεις των Γενικών Πολεοδομικών Σχεδίων. Νομίζω πως είναι μία πολύ μεγάλη συζήτηση και ένα πολύ σημαντικό πεδίο. Υπάρχει ένα εργαλείο, πάλι έχουμε μία υποχρέωση από την Ευρώπη. Αυτό πλέον είναι Οδηγία και είμαστε υποχρεωμένοι και μάλιστα έπρεπε να την είχαμε κυρώσει, της στρατηγικής περιβαλλοντικής εκτίμησης που είναι για σχέδια και προγράμματα και όχι για έργα όπως είναι οι γνωστές ΜΠΕ που ξέρουμε μέχρι τώρα. Εκεί λοιπόν, είναι και αυτό ένα θέμα που πρέπει να καλύψουμε και νομίζω ότι θ καλύψει αυτό που προτείνεται. Τέλος πάντων, θέλει μεγάλη συζήτηση και δεν θέλω να φάω τον χρόνο παραπάνω, αλλά ίσως σε άλλες ενότητες. 

ΠΡΟΕΔΡΕΙΟ: Ευχαριστούμε την κυρία Ευαγγελίδου, η οποία έδωσε και τις απαντήσεις. 

ΓΚΑΡΤΣΟΣ: Λέγομαι Γκάρτσος και είμαι μελετητής-πολεοδόμος. Ήθελα να βάλω κάποια ερώτηση. Βέβαια, μπορώ να το βάλω είτε σαν ερώτηση στον κύριο Λουλουργά, είτε ως θέση. Θα προτιμούσα να το βάλω ως θέση, αλλά να ακούσω μετά την άποψη του κυρίου Λουλουργά, γιατί ίσως υπάρχει μία μικρή διαφωνία. 


Κατά την γνώμη, γενικά το τραπέζι αυτό τείνει να ταυτίσει τα ΓΠΣ του 1347 με τα λεγόμενα ΓΠΣ του 2508 και απλώς να πει ότι ενώ τα πρώτα έβαζαν κάποια ζώνη οικιστικού ελέγχου γύρω-γύρω, μία ΖΟΕ, ότι αυτό δεν ήταν αρκετό για να αντιμετωπιστεί συνολικά το περιβάλλον και για αυτό τα κάναμε στα όρια των Δήμων ώστε να είναι πιο αποτελεσματικό. Στην πραγματικότητα όμως και αυτό ΖΟΕ το ονομάζουμε. Ο κύριος Λουλουργάς είπε είναι μία επέκταση της ΖΟΕ. Μα ΖΟΕ σημαίνει Ζώνη Οικιστικού Ελέγχου, ενώ κατά την γνώμη μου τα ΓΠΣ του 2508 δεν είναι ΖΟΕ, είναι χωροταξικά σχέδια. Είναι σχέδια ανάπτυξης με χωρική έκφραση. Αυτό είναι μία βασική διαφορά που νομίζω ότι πρέπει να την σκεφτούμε. Ας πούμε, περιέχουν μέσα τους, πιάνουν μία διάσταση περιβαλλοντική, που είναι οι περιοχές ειδικής προστασίας. Μα μονάχα να πάρουμε την υπόθεση δάση και να πούμε ότι πρέπει να επιμείνουμε, να εξαναγκάσουμε τα Δασαρχεία και τις Διευθύνσεις Δασών να μας δώσουν δασικούς χάρτες οι οποίοι να προσδιορίζουν τις ζώνες δασών, τα γεωργικά και τα λοιπά και μάλιστα αυτό να είναι θεωρημένο. 

Εμείς το κάναμε αυτό. Βέβαια, δεν έχει τον χαρακτήρα της τελεσίδικης πράξης χαρακτηρισμού γιατί αυτό θα έκλεινε την δυνατότητα των Δασαρχών να κάνουν διάφορες «διαπραγματεύσεις», αλλά παρ’ όλα αυτά μας έδωσαν μία σφραγίδα η οποία για εμάς είναι μία βάση. Όταν πάμε μετά να προτείνουμε κάποιες ζώνες ανάπτυξης, δεν θα πρέπει μετά το Δασαρχείο να έρχεται και να λέει ότι εδώ δεν γίνεται αυτό που λέτε γιατί είναι δασικό. 


Έπειτα, μία περιοχή, ένας Δήμος Καποδιστριακός, έχει πολλές δυνατότητες οι οποίες μπορούν να μεταφραστούν σε παραγωγικές ενέργειες. Μπορεί να έχει ορυκτά, μπορεί να έχει αγροτική γη, μπορεί να έχει τουρισμό, να έχει εκπληκτικούς τουριστικούς πόρους. Αυτά όλα δεν έχουν να κάνουν άμεσα με το περίγραμμα του σχεδίου πόλεως της πρωτεύουσας του Δήμου…

ΠΡΟΕΔΡΕΙΟ: Κύριε Γκάρτσο, συγνώμη που θα σας διακόψω, αλλά η επόμενη ενότητα είναι ακριβώς για αυτά τα οποία μιλάτε. Μάλλον θα την παρακολουθήσετε και θα ξανά κάνετε την ερώτηση εκεί.

ΓΚΑΡΤΣΟΣ: Όχι, δεν θα κάνω ερώτηση. Απλώς το βάζω σαν μία διάσταση και απλώς αν θέλετε να έχω μία ανταπόκριση. Ευχαριστώ.

ΣΥΝΕΔΡΟΣ: Νομίζω πως δεν δόθηκε στις πραγματικές της διαστάσεις αυτό που λέμε ΕΠΑ. Ήταν  μία ιστορική στιγμή θα έλεγα, στην ιστορία της πατρίδας μας και ήταν ταυτόχρονα μία πρόκληση. Εγώ την θεωρώ και στην σύλληψη και στην έμπνευσή της κάτι πρωτοποριακά. Το θέμα είναι ποιοι μπόρεσαν να ανταποκριθούν σε αυτήν την πρόκληση, διότι πιστεύω πως όσοι μπόρεσαν να ανταποκριθούν και ήταν πάρα πολλοί αποδέκτες, από την τοπική κοινωνία, κύρια την Τοπική Αυτοδιοίκηση, αλλά και πάρα πολλούς εμπλεκόμενους φορείς, εκείνοι κέρδισαν. Είχαμε την τιμή βέβαια εκεί να γίνει και η πρώτη πράξη εφαρμογής, που ήταν τότε πιλοτική και είχε πάρα πολλές δυσκολίες. Μάλιστα, κάποια στιγμή είδα τον κύριο Τρίτση όταν δεν ήταν πια Υπουργός και καθώς απολαμβάναμε τα αποτελέσματα της ΕΠΑ, όπως την αξιοποιούσαμε, του είπα Υπουργέ, ήσουν της ώρας της σποράς και λείπεις την ώρα της συγκομιδής. Ήταν πεζός εκεί στην οδό Πραξιτέλους, εποχούμενος εγώ, κατέβηκα και συζητήσαμε αρκετά αυτό και ήταν μία συναισθηματική στιγμή για τον Τρίτση όταν το δέχτηκε πραγματικά, δέχτηκε και την σημασία της ΕΠΑ, αλλά και το ότι πράγματι ήταν απών, γεγονός που οπωσδήποτε συνέβαλλε αρνητικά στην μη ολοκληρωμένη πορεία, εξέλιξη και εφαρμογή της. 

Στον 1337 που ήταν το βασικό εργαλείο, εγώ βλέπω  μία βασική αδυναμία. Ότι προσπάθησε αυτός ο νόμος να αντιμετωπίσει τις κοινωφελείς και κοινόχρηστες ανάγκες, δηλαδή και τα κοινωφελή και τα κοινόχρηστα και τα πράσινα και όλα αυτά, με μία αυτοδυναμία. Να κάνει αυτοδύναμη αντιμετώπιση. Μέσα από τις ίδιες τις δυνάμεις που είχε. Δεν μπορούσε όμως. Όπου υπήρχε μικρός μέσος όρος κατάτμησης, δεν μπορούσε να προκύψει απόθεμα γης για να μπορέσει να εξασφαλίσει επαρκείς κοινωφελείς και κοινόχρηστους χώρους και εδώ υπάρχει πάντα ένα μεγάλο θέμα, της άμβλυνσης των ανισοτήτων. Αυτό που είναι και ο κεντρικός άξονας του Ρυθμιστικού Σχεδίου της Αθήνας και της Θεσσαλονίκης. Η άμβλυνση των ανισοτήτων και εκεί έπρεπε να μπει σαν εφεδρική βάρδια για να στηρίξει η κεντρική εξουσία. Η άμβλυνση των ανισοτήτων είναι ένα δεδομένο που νομίζω ότι κυριαρχεί σε όλες τις δράσεις και ενέργειές μας, διότι υπάρχουν Δήμοι οι οποίοι έχουν παγιώσει τον πολεοδομικό τους σχεδιασμό, δεν θέλουν να κάνουν τίποτα άλλο, αλλά υπάρχουν άλλοι οι οποίοι προσπαθούν να κάνουν ανάταξη. Εκεί που υπάρχει κρίση αστικού περιβάλλοντος, είναι το μεγαλύτερο πρόβλημα. Είναι, όπως έχω πει αρκετές φορές και επιτρέψτε μου να το επαναλάβω, είναι όπως μία ομάδα ποδοσφαιρική η οποία στον προηγούμενο αγώνα εκτός έδρας ηττήθηκε με ένα βαρύ σκορ και στην ρεβάνς προσπαθούμε να πετύχουμε μία αξιοπρεπή ήττα ή αν είναι δυνατόν και να νικήσουμε. Εκεί θέλει τόλμη, θέλει ανάταξη του αστικού περιβάλλοντος και εκεί χρειάζονται χρήματα, χρειάζονται πιστώσεις, οι οποίες δεν μπορούν να αντιμετωπιστούν αυτοδύναμα από τον ίδιο τον χώρο. 

Από εκεί και πέρα, ας μου επιτραπεί να κάνω μία σκέψη και να πω ότι εκείνο που χρειάζεται είναι η θεσμική θωράκιση όλης της έκτασης, από την ακτή μέχρι την κορυφή του ορεινού όγκου. Είναι η ακτή, είναι η εντός σχεδίου περιοχή, είναι ο χώρος, η έκταση, η οποία παρεμβάλλεται ανάμεσα στην οριογραμμή του σχεδίου και τους ορεινούς όγκους. Οι ορεινοί όγκοι και οι ακτές και οι βιότοποι και ορισμένα άλλα σημεία, είναι αδιαπραγμάτευτα. Πρέπει να προστατευτούν. Έχουμε μία θετική εμπειρία. Έστω και με κάποιες παρεκκλίσεις, η ζώνη προστασίας της Πεντέλης και του Υμηττού αναχαίτισε πάρα πολλά πράγματα και ήταν πάρα πολύ ωφέλιμη. Το διάταγμα των ακτών έχει αργήσει να έρθει, αλλά είναι και αυτό αδιαπραγμάτευτο. Πρέπει να ανακτήσει, να κάνουμε ανάκτηση των ακτών. 

Από εκεί και πέρα, μέσα στην περιοχή την εντός σχεδίου, εκεί έχει κυρίαρχο λόγο το πολεοδομικό σχέδιο και επιτρέψτε μου να πω ότι σε όλα αυτά τα θέματα διάχυτη είναι μία αντιπαλότητα. Κάθε θέμα όπως ξέρετε, έχει δύο στοιχεία. Είναι το τεχνοκρατικό, το επιστημονικό και το πολιτικό. Αυτά αντιπαλεύουν. Η πιο σωστή λύση είναι αυτή που έρχεται από την ορθή μίξη και των δύο στοιχείων. Προσπαθούν οι μεν να επιβληθούν στους δε. Υπάρχουν υπερβολές πολλές φορές από την Διοίκηση ενός Δήμου ή από ένα άλλο πολιτικό Όργανο. Οι τεχνοκράτες, εγώ μάλιστα σέβομαι τον όρο γιατί μερικές φορές έχει δημιουργηθεί κάποια άλλη εντύπωση, οι επιστήμονες λοιπόν, έχουν και εκείνοι τις δικές τους απόψεις που τις δίνουν όμως μία υπερβολή, ιδιαίτερα για την εντός σχεδίου περιοχή, με αποτέλεσμα να υπάρχουν υπερβολές που κυριαρχούν συνολικά στον σχεδιασμό. 


Σας ευχαριστώ. Αυτές τις σύντομες αναφορές ήθελα να κάνω και πιστεύω ότι στην συνέχεια, με μία καλή επιρροή, κυριαρχεί βλέπω ο Οργανισμός του Ρυθμιστικού Σχεδίου της Θεσσαλονίκης, θα έχει την εμφάνισή του και την παρουσία του και ο Οργανισμός του Ρυθμιστικού Σχεδίου της Αθήνας για να καταθέσει τις δικές του εμπειρίες. 


Σας ευχαριστώ.

ΠΡΟΕΔΡΕΙΟ: Μια και είμαστε όμως στην Θεσσαλονίκη, νομίζω ότι πρώτα έπρεπε να βάλουμε την Θεσσαλονίκη και μετά την Αθήνα.


Η κυρία Κορώνη.

Μ. ΚΟΡΩΝΗ: Λέγομαι Μυρτώ Κορώνη, είμαι αρχιτέκτων-μηχανικός και δουλεύω 40 χρόνια στην περιφερειακή ανάπτυξη, χωροταξία και περιβάλλον και πολεοδομία. 20 χρόνια στο Δημόσιο σε Υπηρεσία Περιφερειακής Ανάπτυξης και 20 χρόνια στον ιδιωτικό τομέα και έτσι ξέρω και τις δύο πλευρές αρκετά καλά. Ήμουν και στους δύο τομείς μελετήτρια. Στο Δημόσιο μελέτες έκανα και παρακολουθούσα. Ήμασταν μελετητές τότε, όχι απλώς διεκπεραιωτές. 


Επειδή το θέμα μας τώρα είναι η ΕΠΑ, να πω τα λάθη στα οποία βασίζεται και τα οποία είναι η κακοδαιμονία της χώρας. Αναφέρθηκε από το ΤΕΕ ότι δεν υπήρχε αναπτυξιακό πλαίσιο για την ΕΠΑ και αυτό δεν είναι σωστό. Υπήρχε το πρόγραμμα 1387 το οποίο είχε ψηφιστεί από την ελληνική Βουλή, το πρώτο που ψηφίστηκε από την ελληνική Βουλή, το οποίο περιλάμβανε μέσα δράσεις όπως ο χωροταξικός και η πολεοδομική ανασυγκρότηση. Αυτά όλα βέβαια, σε αυτά τα γενικά όπως και στους νόμους, είναι γενικής φύσεως. Από εκεί και μετά θα πρέπει τα επιτελικά στελέχη κάθε Υπουργείου να εξειδικεύσουν αυτές τις πολιτικές. Επιπλέον, υπήρχε και ο νόμος περί χωροταξίας και περιβάλλοντος, ο 360/76, ο οποίος και αυτός έμεινε στην άκρη, δεν αξιοποιήθηκε. 


Βέβαια, στην Υπηρεσία Περιφερειακής Ανάπτυξης που ήμασταν εμείς από την δεκαετία του ’60 που ξεκινήσαμε, μέχρι το ’80 που πέρασε στο ΥΧΩΠ η αρμοδιότητα της χωροταξίας, υπήρχε χωροταξία μαζί με την οικονομική πολιτική, γιατί χωροταξία τι σημαίνει; Την οικονομική πολιτική, την κοινωνική πολιτική, την περιβαλλοντική πολιτική, που αυτά είναι θεωρητικά. Εδικά η οικονομική πολιτική, είναι τελείως θεωρητικό θέμα. Είναι πως τα εφαρμόζεις στον χώρο. Αυτόν τον ρόλο έχει η χωροταξία και είναι σφάλμα το ότι εκδιώχθηκε από το τότε Υπουργείο Εθνικής Οικονομίας και πήγε στο ΥΠΕΧΩΔΕ, όπου βέβαια εκεί η εμπειρία που υπήρχε ήταν μονάχα στις πράξεις εφαρμογής και σε αυτήν την μιζέρια της Πολεοδομίας και ακόμα δεν έχει ανακάμψει αυτή η ιστορία. 


Θέλω να προσθέσω πάνω σε αυτό ότι όλοι οι νόμοι μέχρι σήμερα, όπως και τα Κοινοτικά Πλαίσια Στήριξης και όλα τα κοινοτικά προγράμματα, άμα διαβάσετε τους στόχους, θα πείτε ωραιότατοι στόχοι. Γιατί είμαστε σε αυτό το χάλι; Άμα όμως δείτε πως διαμορφώνεται το κάθε πρόγραμμα, η εφαρμογή ενός νόμου, είναι τελείως από την άλλη μεριά από ότι δείχνουν οι στόχοι. Βέβαια, οι πολλές συγκρούσεις του ΥΠΕΧΩΔΕ με το Συμβούλιο της Επικρατείας, οφείλονται και σε αυτόν τον λόγο.


Ως προς τον νόμο 1337…

ΠΡΟΕΔΡΕΙΟ: Κυρία Κορώνη, για την πορεία της ΕΠΑ είναι το θέμα. Όλα τα προηγούμενα ήταν εκτός.

Μ. ΚΟΡΩΝΗ: Δεν ήταν εκτός. Αναφέρθηκε ότι δεν υπήρχε αναπτυξιακό πλαίσιο. Με συγχωρείτε, αλλά υπήρχε και όφειλε και το ΤΕΕ να ασχοληθεί με αυτό το αναπτυξιακό πλαίσιο και όλοι οι φορείς και οι επιστημονικοί και οι πάντες. Όχι μονάχα οι υπάλληλοι και εν πάση περιπτώσει, εμείς ως υπάλληλοι τότε, είχαμε δώσει οδηγίες για την ΕΠΑ και κανείς δεν ακούστηκε, ως Υπηρεσία Περιφερειακής Ανάπτυξης. Αναλύαμε τις αναπτυξιακές προοπτικές και ακόμα και τα ΚΕΠΑ τα λεγόμενα που είχαν τότε χαρακτηριστεί επί εποχής Τρίτση και αυτά κακόπεσαν. 


Δεν θα επεκταθώ παραπάνω γιατί δεν υπάρχει χρόνος. Αλλιώς θα μπορούσα να σας πω πάρα πολλές ιστορίες. Η ίδια παρακολούθησα 35 μελέτες Γενικών Πολεοδομικών Σχεδίων της ΕΠΑ για 35 οικισμούς και πόλεις της περιφέρειας. Σας πληροφορώ ότι είχα αγανακτήσει και αν θέλετε να δείτε το σφάλμα που ήταν, στις προδιαγραφές. Οι προδιαγραφές ήταν για πρωτοετείς της Πολεοδομίας, κάτι τέτοιο ας πούμε. Ένα πράγμα τελείως ισοπεδωτικό, δεν έπαιρνε καθόλου υπόψη του τις ιδιαιτερότητες της Ελλάδας από τόπο σε τόπο και βέβαια αυτό το απαράδεκτο πράγμα, τον χαρακτηρισμό ενός οικισμού ως κάτω των 2.000 ή πάνω των 2.000 ανάλογα με το αποτέλεσμα που βγάζει η απογραφή πληθυσμού, αυτό είναι έξω από κάθε λογική και έξω από κάθε πολεοδομική επιστήμη. Πολεοδομούμε οικισμούς κάτω των 2.000, ενώ είναι 40.000, 50.000, 100.000 κόσμος που εξυπηρετούν. Αυτά είναι απαράδεκτα πράγματα και ισχύουν ακόμα και ξεκίνησαν με την ΕΠΑ αυτές οι ιστορίες. 


Λοιπόν, τα θετικά του νόμου 1337 ήταν ότι εισήγαγε επιτέλους την έννοια του κοινόχρηστου μέσα στον πολεοδομικό σχεδιασμό, γιατί έως τότε ψάχναμε, μετά κάναμε αγώνες για να  πάμε να βρούμε οικόπεδα για σχολεία και δεν βρίσκαμε και τούτα και εκείνα. Όμως αυτά τα κοινόχρηστα τα έβαλαν με τέτοια μιζέρια μέσα, που τελικά φτάνουμε τώρα να μην μπορούμε να τα υλοποιήσουμε βέβαια, διότι η εισφορά σε γη που καθιερώθηκε, από το Σύνταγμα της χώρας προβλέπεται, από το Σύνταγμα του ’75, πήγε να υλοποιηθεί μέσω του 943, του νόμου του Μάνου, τον έφαγε η μαρμάγκα. Εν συνεχεία, στο 1337 που υπάρχει μέσα, δεν μπαίνει με την λογική, λέει το Σύνταγμα ότι τα κοινόχρηστα εξασφαλίζονται από τις ιδιοκτησίες που ωφελούνται και πολεοδομούνται. Όχι να πληρώνει ο φορολογούμενος δεν ξέρω ποιας πόλης ή οποιοσδήποτε, το δημόσιο εν πάση περιπτώσει, τους δημόσιους χώρους που χρειάζεται μία πόλη για να ζήσει. Αυτό δεν καλύφτηκε από τον νόμο και έχουμε όλα αυτά τα περίεργα πράγματα. 


Βέβαια, αν εκδιώχτηκε ο αείμνηστος Τρίτσης από το ΥΠΕΧΩΔΕ, δεν εκδιώχθηκε για τα δέκα στραβά που είχε, αλλά για τα τρία καλά που είχε και ακολούθησε μετά η μεγάλη κατηφόρα με τον ΓΟΚ και άλλα διάφορα. Μειώσεις εισφορών σε γη και διάφορα κόλπα. 


Ως προς τη γη υψηλής παραγωγικότητας δε, αυτό το παιχνίδι, το παραμύθι, το έχουμε χορτάσει πια τόσα χρόνια. Αφού επιτρέπεται η εκτός σχεδίου δόμηση. Για ποια υψηλή παραγωγικότητα μιλάμε; Όταν προσπάθησα στο χωροταξικό σχέδιο της Περιφέρειας Ανατολικής Μακεδονίας-Θράκης, που είχα την τύχη να κάνω, να πω ότι επιτέλους, εντάξει εκτός σχεδίου πόλεως, αλλά όχι εκεί που έχουμε κάνει αρδευτικά έργα, εγγειοβελτιωτικά έργα και έχει πληρώσει δισεκατομμύρια ο ελληνικός λαός. Κόντεψαν να με φάνε οι συνάδελφοι, όχι οι κάτοικοι. Με τους κατοίκους τόσα χρόνια, επειδή δουλεύω και χωροταξία και πολεοδομία, έχω μάθε και δουλεύω με τον κόσμο, τις αγωνίες τους και τον πόνο τους. Λοιπόν, δεν είχα ποτέ πρόβλημα με τους ιδιώτες. Στα καφενεία, με τον κόσμο τον απλό. Δεν ξέρω τώρα ποιος κάνει περισσότερο πολιτική, αν όχι εμείς οι μηχανικοί που είμαστε σε κάποια Υπουργεία ή οι ίδιοι οι Υπουργοί, γιατί βέβαια όλα αυτά τα κόλπα που βγαίνουν, τα διατάγματα τα περίεργα και κάτι παράγραφοι και κάτι εγκύκλιοι και κάτι τούτα, αυτά  δεν τα σοφίζεται κανένας Υπουργός. Κάποιοι άλλοι τα σοφίζονται. 

ΠΡΟΕΔΡΕΙΟ: Κυρία Κορώνη, θέλω να σας παρακαλέσω, έχει περάσει πάρα πολύ ώρα. Να βοηθήσουμε λίγο την συζήτηση.

Μ. ΚΟΡΩΝΗ: Μία παρατήρηση μόνο για το Ρυθμιστικό Σχέδιο της Θεσσαλονίκης, που δυστυχώς με την ιδέα να μην ξεχειλώσει η πόλη, που δεν μπορώ να καταλάβω τι πολεοδομικός όρος είναι αυτός, την στριμώξαμε να μην τυχόν επεκταθεί και φωνάζαμε τότε κάποιοι να επεκταθεί, ειδικά στην ανατολική περιοχή που γέμισε τώρα εκτός σχεδίου δόμηση, ήταν μεγάλες ιδιοκτησίες. Οι εισφορές σε γη που θα έπαιρνε το κοινωνικό σύνολο, θα ήταν δεκάδες χιλιάδες στρέμματα και όχι το Μέγαρο Μουσικής που το πετάξαμε στην θάλασσα, όχι ρόλους να αναπτύξουμε για την Θεσσαλονίκη και λοιπά και έτσι αφέθηκε τελικά και εκμεταλλεύεται τώρα από διάφορες εταιρείας. Τα συγχαρητήριά μας. 


Αυτό που έχουμε να πούμε στο επόμενο, είναι ότι κληρονομήσαμε μεγαλύτερα προβλήματα. Τίποτα άλλο, ευχαριστώ.

ΠΡΟΕΔΡΕΙΟ: Υπάρχει κάποιος άλλος που θέλει να ρωτήσει; 

ΣΥΝΕΔΡΟΣ: Σκέφτηκα να μην κάνω την παρέμβαση αυτή, την ερώτηση, γιατί έχουν τεθεί και τα δύο θέματα που θέλω να θίξω, αλλά νομίζω ότι λόγω της σημασίας τους είναι καλό να ειπωθεί και από ακόμα έναν παρεμβαίνοντα. 


Το ένα σχετίζεται με την εκτός σχεδίου δόμηση. Το έθεσε και η κυρία Μπαϊρακτάρη και ο κύριος Λουλουργάς όσον αφορά την αποτυχία των ΖΟΕ. Είναι προφανές. Είναι ένα θέμα το οποίο αιωρείται στην ελληνική πολεοδομική πολιτική δεκαετίες. Μια από τις αιτίες της αποτυχίας των ΓΠΣ της ΕΠΑ, είναι το καθεστώς εκτός σχεδίου δόμησης και το συναφές καθεστώς της αυθαίρετης δόμησης εκτός σχεδίου. Αυτά τα δύο συμβιώνουν μαζί, το ένα υποστηρίζει το άλλο. 


Αναρωτιέμαι αν υπάρχει κάποια πρόθεση από την πλευρά του ΥΠΕΧΩΔΕ και απευθύνομαι αναγκαστικά στον κύριο Λουλουργά γιατί είναι το αλεξικέραυνο. Το ΥΠΕΧΩΔΕ έχει την τελική πολιτική ευθύνη για την πολεοδομική πολιτική, άρα αναγκαστικά σε αυτόν απευθυνόμαστε. 


Κατά καιρούς έχουν υπάρξει εξαγγελίες για παρεμβάσεις σε αυτό το απίστευτο καθεστώς εκτός σχεδίου δόμησης. Δεν υπάρχει άλλη ευρωπαϊκή χώρα η οποία να επιτρέπει την δόμηση εκτός σχεδίου με αυτόν τον τρόπο, τον αρνητικό και με την…

ΠΡΟΕΔΡΕΙΟ: Επειδή μάλλον θα παρακολουθήσετε το επόμενο, νομίζω ότι και στο επόμενο είναι θέμα και θα είναι ο κύριος Λουλουργάς και στο άλλο. Επειδή έχει περάσει πάρα πολύ ώρα, καθυστερήσαμε και μία ώρα περίπου, να επικεντρώσουμε λίγο στην ΕΠΑ.

Ε. ΜΑΚΡΗ: Λέγομαι Ελπίδα Μακρή, είμαι Γενική Διευθύντρια Πολεοδομίας στο ΥΠΕΧΩΔΕ και αυτήν την στιγμή βέβαια είμαι ακροατής των όσων ειπώθηκαν προηγουμένως. 


Δεν θα ήθελα να τοποθετηθώ γενικά, γιατί θέλω να ακούσω και την άλλη συζήτηση που θα γίνει για τον 2508, διότι θέματα που τέθηκαν από τους ομιλητές έχουν να κάνουν και με την επόμενη ενότητα. Η δόμηση εκτός σχεδίου είναι κάτι που έχει απασχολήσει από παλιά το Υπουργείο, αλλά ο κύριος Οικονόμου θα ξέρει ότι σε αυτήν εδώ την αίθουσα με τα υπηρεσιακά στελέχη, δεν μπορεί να παρθεί οποιαδήποτε απόφαση ή να δοθεί οποιαδήποτε κατεύθυνση για την δόμηση εκτός σχεδίου. Είναι θέμα πολιτικής, έχει απασχολήσει και την Διεύθυνση Χωροταξίας, όλα τα πλαίσια τείνουν προς την κατάργηση της δόμησης εκτός σχεδίου, αλλά αυτό βέβαια δεν αυτοκαταργείται με ένα περιφερειακό πλαίσιο. 


Θα σας πω λίγο και για την χωροταξία, όχι τώρα, γιατί βλέπω ότι έχει περάσει η ώρα, στην επόμενη ενότητα και θα απαντήσω και μάλλον θα δεσμευτώ για κάποια θέματα, που είπε και ο Δήμαρχος Πατρέων, ο κύριος Καράβολας, σε ότι αφορά τους οικισμούς και τους δρόμους των τεσσάρων μέτρων και σε ότι αφορά την μείωση των συντελεστών.


Σας ευχαριστώ.

ΠΡΟΕΔΡΕΙΟ: Νομίζω πως δεν υπάρχει κάποιος άλλος ο οποίος θέλει να κάνει κάποια παρέμβαση ή ερώτηση. Απλά να κάνουμε μία μικρή σύνοψη όλων αυτών που ακούστηκαν. Να ακούσουμε από την κυρία Κηπουρού να την κάνει, πεντάλεπτη αν είναι δυνατόν, για να κλείσουμε, να ακολουθήσει διάλειμμα, για να μπορέσει να συνεχίσει και η επόμενη ενότητα.

Μ. ΚΗΠΟΥΡΟΥ: Θα προσπαθήσω να είμαι πάρα πολύ σύντομη. Είναι άλλωστε τόσα πολλά τα θέματα τα οποία τέθηκαν, που είναι και δύσκολο να γίνει και κάποια γενικότερη αναφορά σε όλα. Απλώς να επισημάνω ότι αυτό κατά την γνώμη μου και νομίζω ότι συμφωνείτε όλοι, δείχνει το πόσο πολυσύνθετο είναι το θέμα αυτό του πολεοδομικού σχεδιασμού και θα μου επιτρέψετε να κάνω μία μικρή ανάγνωση δύο μικρών αποσπασμάτων. 


Είμαστε στον Μάρτιο του 1983. Υπάρχει η εισήγηση του Υπουργού ΠΕΧΩΔΕ στο έντυπο το οποίο δημοσίευσε το νόμο 1337. «Τις όμορφες πόλεις μας, όταν ήταν όλες οι πόλεις όμορφες, τις έφτιαξε ο πολιτισμός μας με εργαλείο το χέρι του λαϊκού τεχνίτη. Σήμερα όλες οι ελληνικές πόλεις βρίσκονται σε κρίση. Διάσπαση της κοινωνικής επικοινωνίας και λειτουργίας, αμορφοποίηση του αστικού χώρου, υποβάθμιση του περιβάλλοντος ζωής και εργασίας, συσσώρευση κοινωνικών προβλημάτων, αισθητική κρίση. Ο νέος νόμος, ο 1337 και η επιχείρηση ΕΠΑ, στοχεύει στην συστηματική μελέτη, την αναθεώρηση και την επέκταση των σχεδίων, καθώς και το πρόγραμμα ανάπτυξης όλων των πόλεων και κυριότερων οικισμών της χώρας.»


Πάλι τον Ιούνιο του 1984, σε αντίστοιχη εισήγηση του Υπουργού ΠΕΧΩΔΕ για τον χωροταξικό σχεδιασμό σε επίπεδο νομών, όπου προβλεπόταν ένα συνοπτικό σχέδιο δομικών παρεμβάσεων, οι βασικοί αναπτυξιακοί στόχοι και οικιστική δομή, μια αναφορά στο ότι ο χωροταξικός σχεδιασμός αποσκοπεί στην δομική αναδιάρθρωση του παραγωγικού συστήματος της χώρας, ώστε αυτό να προσαρμόζεται στα χαρακτηριστικά κάθε περιοχής, φυσικά, δημογραφικά, κοινωνικά και πολιτισμικά και να αποτελεί το συνδετικό πλαίσιο που αξιοποιεί και κατευθύνει μεταξύ άλλων, το έργο της ΕΠΑ.


Αυτά λοιπόν είναι το όραμα που νομίζω ότι σε ευρύ φάσμα προσπαθήσαμε να αξιολογήσουμε. Να αναφερθούμε στις δυσκολίες, στα προβλήματα και στα εμπόδια που αφορούσαν την ολοκλήρωσή του και σαν γενική διαπίστωση νομίζω είναι από όλους ότι δεν μπόρεσε ούτε σχεδιαστικά, ούτε θεσμικά, αλλά ούτε και χρονικά να φτάσει το πρόγραμμα αυτό στον υψηλό θα ομολογήσω στόχο που είχε. 


Μία μικρή αναφορά στα όσα είπε η έρευνα της ΚΕΔΚΕ. Η μικρή ανταπόκριση στο ερωτηματολόγιο, θα ήταν ένας προβληματισμός. Δεν υπήρξε ενδιαφέρον από τους ΟΤΑ; Δεν εκτίμησαν πόσο σημαντικό είναι με τις απαντήσεις τους να συμβάλλουν στον περαιτέρω σχεδιασμό; Η αναφορά στο μεγάλο ποσοστό, το 36%, των Γενικών Πολεοδομικών που αναθεωρήθηκαν. Δεν θεωρώ ότι αυτό θα προερχόταν μόνο από ατέλειες. Τα Γενικά Πολεοδομικά Σχέδια ίσως θα πρέπει να έχουν έναν μηχανισμό ανατροφοδότησης, γιατί προφανώς δεν μπορούν να είναι στατικά και είναι λογικό να υπάρξει στα είκοσι αυτά χρόνια μία επικαιροποίησή τους. 


Δεν φαίνεται να προωθήθηκε η οργάνωση του χώρου εκτός σχεδίου σε ζώνες εμπορίου, βιομηχανίας. Αναφερθήκαμε, έγινε εκτεταμένη αναφορά, στο πόσο οι ζώνες αναπτύχθηκαν με την εκτός σχεδίου δόμηση και όλα τα προβλήματα που έχουν, την πίεση των χρήσεων και συγχρόνως την μη οργάνωση των χώρων αυτών είτε σε δίκτυα κυκλοφορίας, είτε σε αναγκαίες υποδομές. 


Αναφορά βέβαια στο πρόβλημα που είχε η ΕΠΑ ως προς την έλλειψη εμπειρίας και όλου του τεχνικού εξοπλισμού που χρειαζόταν για την ανάπτυξή του. Έγινε όμως μία μικρή αναφορά στον ενθουσιασμό και θέλω να θυμίσω σε όλους που άρχισαν στην λειτουργία της ΕΠΑ αυτής, πράγματι μιλούσαμε για μία επιχείρηση και δουλέψαμε όλοι, λέει και η κυρία Κορώνη, ήμασταν μελετητές εκείνη την περίοδο και προσπαθήσαμε και οι μελετητές και οι υπηρεσιακοί παράγοντες να προσφέρουμε κατά το δυνατόν το καλύτερο του τότε εαυτού μας λέτε. Με όλες μας τις γνώσεις. 


Αναφορά έγινε στο γενικό πλαίσιο του νομού. Είπαμε ότι θα χρειαζόταν ίσως αυτό να χρησιμοποιηθεί. Βέβαια, θα θυμίσω όπως είπα και στην αρχή, ότι είναι ένας σχεδιασμός που έγινε το 1984. Αν αποφασίσουμε να χρησιμοποιήσουμε ένα τέτοιο εργαλείο, σίγουρα τα δεδομένα της εποχής εκείνης, πριν από είκοσι χρόνια, δεν ξέρω κατά πόσο θα μπορούν σήμερα να είναι εφαρμόσιμα ή να αποτελούν στόχο. 


Μια αναφορά από τον Δήμαρχο της Πάτρας στο ότι θα έπρεπε ίσως να έχουμε ένα Κτηματολόγιο πριν ολοκληρώσουμε τις πολεοδομικές μελέτες. Ασφαλώς είναι μία πολύ χρήσιμη νομίζω πληροφορία το να ξέρεις τις δυνατότητες εισφορών που έχεις για τον πολεοδομικό σου σχεδιασμό, δεν νομίζω όμως ότι ο πολεοδομικός σχεδιασμός μπορεί απόλυτα να καθοδηγείται από την εισφορά της γης που μπορείς να έχεις και να μειώνεις τις απαιτήσεις σου με βάση την γη που μπορείς να αποκτήσεις.


Έγινε μία αναφορά για την ανάγκη συντονιστικού ρόλου του ΥΠΕΧΩΔΕ ή κάποιου Οργάνου τέλος πάντων, σε συνεργασία με το ΤΕΕ και την ΚΕΔΚΕ, που όντως πρέπει να δίνει τις γενικές κατευθύνσεις για την ανάλογη αντιμετώπιση των θεμάτων στο επίπεδο της χώρας. 


Αναφέρθηκε η ανάγκη και το καλό παράδειγμα του Ρυθμιστικού Θεσσαλονίκης, που έχει μία καλή συνεργασία και συνεχή διάλογο με τους Δήμους στην ολοκλήρωση των προτάσεων των Γενικών Πολεοδομικών και την ανάγκη βέβαια κάποιες ειδικές κατηγορίες χρήσεων να τύχουν ειδικών κατευθύνσεων προκειμένου να αντιμετωπιστούν σε επίπεδο χώρας. 


Επισημάνθηκε για μία ακόμα φορά το πόσο τα Γενικά Πολεοδομικά καμιά φορά γίνονται στατικά. Δίνουν μία εικόνα της πόλης σε ένα συγκεκριμένο χρονικό ορίζοντα και λόγω του ότι ολοκληρώνονται και σε χρονικό διάστημα το οποίο δεν είναι το προγραμματιζόμενο, πόσο γίνονται ανεπαρκή. 


Θα μου επιτρέψετε να σταματήσω εδώ. Ελπίζω ότι δεν σας κούρασα.

ΠΡΟΕΔΡΕΙΟ: Υπήρξαν κάποια ερωτήματα και καλό είναι να απαντηθούν. Στον κύριο Λουλουργά έγινε ερώτηση, θα απαντήσει μετά. Κυρία Σέμψη, εσείς ζητήσατε να απαντήσετε σε κάτι νομίζω.

Ε. ΣΕΜΨΗ: Θα ήθελα να απαντήσω για το θέμα του μοντέλου ανάπτυξης της Θεσσαλονίκης. Δεν ήταν στα πλαίσια της μελέτης η συρρίκνωση της πόλης γύρω από κάποιο όριο. Ήταν ένα μοντέλο ανάπτυξης, περιορισμού αν θέλετε, της υπάρχουσας πόλης, ώστε να μην έχουμε την συνεχή εξάπλωση, που δυστυχώς την έχουμε με άλλους τρόπους και σήμερα και να αναπτυχθούν πόλοι γύρω από την πόλη οι οποίοι θα αναλάμβαναν την ανάπτυξη την οικιστική. Δύο τέτοιοι πόλοι έχουν γίνει βέβαια, αλλά στα είκοσι χρόνια και που βλέπουμε ότι υπάρχει τέτοια τάση για ανάπτυξη κυρίως της ανατολικής Θεσσαλονίκης, θα πρέπει να ξανά ειδωθούν ώστε να διευρυνθούν. Ήδη στην Θέρμη υπάρχει αυτήν την στιγμή μία επέκταση 4.500 στρεμμάτων. Από την άλλη μεριά, στο Ωραιόκαστρο, υπάρχει άλλη τόση ή δεν ξέρω πόση.  


Εν πάση περιπτώσει, το μοντέλο της πόλης ήταν ακριβώς αυτό. Να μην υπάρχει μία συνεχής αστική εξάπλωση, που υπάρχει και στην Αθήνα και σε πολλές άλλες πόλεις, που δυστυχώς δεν είναι το καλύτερο. Από εκεί και πέρα, να μπορεί να υπάρχει  κάποιος…

ΠΡΟΕΔΡΕΙΟ: Κυρία Σέμψη, νομίζω πως είναι εκτός του τραπεζιού και η ερώτηση και η απάντηση. 

Ε. ΣΕΜΨΗ: Έπρεπε όμως να απαντηθεί. 

ΠΡΟΕΔΡΕΙΟ: Ο κύριος Παπαστεργίου.

Κ. ΠΑΠΑΣΤΕΡΓΙΟΥ: Κύριε Πρόεδρε, ευχαριστώ πάρα πολύ, θα είμαι σύντομος. Επειδή εκ μέρους της ΚΕΚΔΕ έθεσα τα ερωτήματα προς συζήτηση, τα θέματα, έμμεσα ή άμεσα, συνοπτικά ή περιφραστικά, έχουν δοθεί απαντήσεις. Μόνο θέλω να τονίσω τρία σημεία τα οποία θεωρούμε καίρια. 


Το πρώτο είναι το θέμα της χρηματοδότησης των μελετών που είναι ήδη σε εκκρεμότητα και των πράξεων εφαρμογής, διότι το τριμελές σχήμα έχει εξαλειφθεί, δεν υπάρχει πλέον ούτε ΥΠΕΧΩΔΕ, δεν υπάρχει ούτε Νομαρχιακό Ταμείο. 


Μία πρόταση είναι τα χρήματα του ΕΤΕΡΠΣ. Το ΕΤΕΡΠΣ θα πρέπει κατά κάποιον τρόπο να τροποποιηθεί ο νόμος 960/97, έτσι ώστε να έρχονται τα χρήματα που εισπράττει το ΕΤΕΡΠΣ από την καταστροφή των πόλεων, διότι δίνεται η δυνατότητα οι θέσεις στάθμευσης από κάποιον εργολάβο ή κάποιον της αντιπαροχής, να μετατρέπεται σε χρήμα και το χρήμα αυτό πάει στο ΕΤΕΡΠΣ. Λοιπόν, πέραν της καταστροφής που γίνεται μέσα στις πόλεις διότι καταργούνται οι θέσεις στάθμευσης και εισπράττει το ΕΤΕΡΠΣ, το ΕΤΕΡΠΣ απουσιάζει αυτήν την ώρα, κατά συνέπεια θα πρέπει ή το ΕΤΕΡΠΣ να έρθει ως αρωγός και να έρθει στο σχήμα χρηματοδότησης των πράξεων εφαρμογής ή θα πρέπει να γίνει σε αυτό το σημείο τουλάχιστον τροποποίηση του νόμου 960 ώστε να σταματήσει αυτή η φάμπρικα, να μετατρέπονται οι θέσεις στάθμευσης σε χρήματα τα οποία πάνε στο ΕΤΕΡΠΣ.


Το δεύτερο. Απαντώ στην αγωνία του Δημάρχου της Πάτρας, του κυρίου Καράβολα, ο οποίος είπε ότι θα χρειαστούν πολλά δισεκατομμύρια για να απαλλοτριώσει τις παλιές πλατείες. Είχαμε κάνει ως ΚΕΔΚΕ μία πρόταση παλαιότερα στο ΥΠΕΧΩΔΕ, την οποία δέχτηκε και την έφτασε μέχρι σχέδιο νόμου. Αντί να εφαρμόζεται ο νόμος 5269/31 και να γίνονται πράξεις αναλογισμού και τακτοποίησης, που φέρει ως υπόχρεους μόνο τους παρόδιους, εμείς είπαμε ως ΚΕΔΚΕ να γίνει ένας ομαδικός αναλογισμός, να συγκεντρωθούν όλες αυτές οι εκτάσεις οι οποίες είναι προς απαλλοτρίωση και τώρα που έχουμε και το Ε9, αφού επισημάνουμε πόσα είναι τα τετραγωνικά τα δομημένα ή τα δομήσιμα, να γίνει ένα αναλογισμός σε αυτά μέσα σε τρία χρόνια. Για τα Τρίκαλα που είχα κάνει εγώ την αντίστοιχη πράξη, βγήκε ότι 3 δραχμές το τετραγωνικό σε τρία χρόνια με 9 δραχμές το τετραγωνικό θα μπορούσαν να έχουν εξασφαλιστεί όλες οι πλατείες μας. 


Το τελευταίο. Αν μπορεί ο κάθε Δήμος να ανταποκριθεί ή όχι σε αυτές τις απαιτήσεις των καιρών και στην επιχείρηση πολεοδομικής ανασυγκρότησης. Ναι και όχι. Μονολεκτικά δεν  μπορεί να λεχθεί. Όμως μην ξεχνάτε ότι έχουμε πάλι έναν πρωτοποριακό νόμο ο οποίος δημιούργησε τις ΔΕΥΑ, ο νόμος 1069/80, που έδωσε την δυνατότητα στις Δημοτικές Επιχειρήσεις Ύδρευσης και Αποχέτευσης να λύσουν μέσα σε δέκα χρόνια ότι δεν έλυσε το ελληνικό κράτος από την σύστασή του μέχρι τα τότε. Κάναμε και υδρεύσεις και αποχετεύσεις και βιολογικούς καθαρισμούς. Κατά το πρότυπο αυτό θα μπορούσε ο κάθε Δήμος και αυτό είναι βέβαια θέμα κεντρικό, να δημιουργήσει μία επιχείρηση πολεοδομικής ανασυγκρότησης με την οργάνωση και της προϋποθέσεις των ΔΕΥΑ.


Ευχαριστώ πολύ.

ΠΡΟΕΔΡΕΙΟ: Τώρα νομίζω πως ήρθε η ώρα να γίνει το διάλειμμα. Απλά θέλω να σας ευχαριστήσω και νομίζω πως και στην επόμενη κουβέντα η οποία είναι συνεχόμενη, θα είναι και οι εισηγήσεις ενδιαφέρουσες, όπως και οι ερωτήσεις και οι απαντήσεις. 


Σας ευχαριστούμε.

Πορεία Υλοποίησης των ΓΠΣ/ΣΧΟΟΑΠ
ΠΡΟΕΔΡΕΙΟ (Δ. ΟΙΚΟΝΟΜΟΥ): Περνάμε στην δεύτερη ενότητα. Έχει ως αντικείμενο της πορεία της υλοποίησης των Γενικών Πολεοδομικών Σχεδίων του νέου νόμου, του 2508 και των ΣΧΟΟΑΠ επίσης. Θα δούμε επομένως σε ποιον βαθμό, ήδη είμαστε σε μία χρονική στιγμή γύρω στα οκτώ χρόνια μετά την ψήφιση του νόμου, αλλά τα πράγματα θεωρητικά είναι ώριμα για να γίνει ένας πρώτος απολογισμός της μέχρι τώρα εξέλιξης. 


Ένα μέρος του νόμου, όπως ξέρουμε, έχει ενεργοποιηθεί. Όχι όλο. Υπάρχουν σημαντικά κομμάτια του νόμου, τουλάχιστον σημαντικά όσον αφορά τις προθέσεις, που δεν έχουν ακόμα ενεργοποιηθεί, αλλά αυτά που έχουν ενεργοποιηθεί ήδη επιτρέπουν να προχωρήσει κανείς σε έναν πρώτο απολογισμό και ενδεχομένως να δει και σε ποιον βαθμό ο 2508 κατάφερε να αντιμετωπίσει κάποια από τα προβλήματα που εντοπίστηκαν μέσω της ΕΠΑ και στην εφαρμογή του 1337. Θεωρητικά δηλαδή, ένας από τους στόχους ενός νέου νόμου πλαισίου όπως είναι ο νόμος 2508, είναι ακριβώς να διορθώσει προβλήματα που είχαν παρατηρηθεί. 


Η  παρουσίαση της έρευνας της ΚΕΔΚΕ θα μας επιτρέψει να έχουμε μία εικόνα και για αυτό το ζήτημα. Κατά πόσο δηλαδή δεν αναπαράγονται στην πορεία υλοποίησης του 2508, τα ίδια προβλήματα και θα δούμε φυσικά και άλλα ζητήματα, όπως την εσωτερική λογική του ίδιου του νόμου και την σχέση του με το σημαντικό σύστημα σχεδιασμού επίσης, ένα εξαιρετικά κρίσιμο θέμα. 


Λοιπόν, για να μην μακρηγορώ, θα παρακαλούσα τον κύριο Αγγελίδη, που είναι πολεοδόμος-χωροτάκτης και εκπρόσωπος του ΤΕΕ Κεντρικής Μακεδονίας, να πάρει τον λόγο.

Γ. ΑΓΓΕΛΙΔΗΣ: Γεια σας και από εμένα. Είμαι ο Γιάννης ο Αγγελίδης, πολεοδόμος-χωροτάκτης, μέλος του ΤΕΕ και φυσικά μετέχω και σε αρκετές από τις μελετητικές ομάδες οι οποίες ήδη εκπονούν Γενικά Πολεοδομικά Σχέδια εδώ στην Κεντρική Μακεδονία και αλλού. Εκείνο που εγώ θα θέσω και σαν εκπρόσωπος του Τεχνικού Επιμελητηρίου και σαν μελετητής αν θέλετε, θα θέσω ορισμένα θέματα που σχετίζονται με τα Γενικά Πολεοδομικά και ελπίζοντας ότι στην συνέχεια θα δοθούν κάποιες απαντήσεις και διευκρινίσεις για αυτά τα θέματα. 


Με τα Γενικά Πολεοδομικά νομίζω ότι βρισκόμαστε πλέον στο πιο ενδιαφέρον σημείο της σημερινής ημερίδας. Δεν είναι τυχαίο ότι και ένα μέρος της προηγούμενης συνεδρίας ουσιαστικά αναλώθηκε σε θέματα που αφορούν τα Γενικά Πολεοδομικά. Η ΕΠΑ με τα καλά της και τα στραβά της, ότι και αν ήταν, είναι πλέον παρελθόν. Μας έχει βέβαια κληρονομήσει μία σειρά νομοθετήματα που μας δεσμεύουν νομικά και τεχνικά, αλλά οπωσδήποτε τώρα το ενδιαφέρον όλων και των αιρετών της Τοπικής Αυτοδιοίκησης και των μηχανικών και των πανεπιστημιακών, όλων, στρέφεται πλέον στα νέα Γενικά Πολεοδομικά.


Ξεκινάω με το εξής θέμα: Άκουσα στην προηγούμενη ήδη συνεδρία διάφορους χαρακτηρισμούς για τα Γενικά Πολεοδομικά και διάφορες σκέψεις. Ακούστηκε και γράφεται μέσα στον νόμο, ότι αυτά είναι τοπικά χωροταξικά, γράφεται ότι είναι τοπικά αναπτυξιακά, ελέχθη ότι είναι ή πιθανώς να είναι επιτελικά σχέδια, ότι είναι σχέδια χρήσεων γης, ότι είναι πιθανώς ή πρέπει να είναι σχέδια περιβαλλοντικής προστασίας. 

Αυτή η πολύ μεγάλη γκάμα των ρόλων τους οποίους καλούνται να παίξουν τα Γενικά Πολεοδομικά, εμένα με τρομάζει διότι θεωρώ ότι πολλά από αυτά είναι αντετιθέμενα μεταξύ τους. Επισημαίνω ότι τα στοιχεία αυτά είναι αντιφατικά. Άλλο πράγμα είναι αν θέλουμε τα Γενικά Πολεοδομικά να είναι τελικά σχέδια και άλλο πράγμα είναι αν θέλουμε να είναι σχέδια χρήσεων γης. Άλλα υπόβαθρα πρέπει να έχουμε για να παίξουν τον έναν ρόλο, άλλα υπόβαθρα πρέπει να έχουμε για να παίξουν τον άλλον ρόλο. Αλλιώς πρέπει να ορίσουμε τις ζωνοποιήσεις αν είναι να παίξουν τον ρόλο, αλλιώς πρέπει να τις ορίσουμε, πολύ πιο ακριβέστερα και πολύ πιο ακριβείς καθορισμούς, εάν παίξουν τον άλλον ρόλο. 

Επομένως, θεωρώ ότι υπάρχει ένα πολύ πρώτο και επείγον σημείο το οποίο η Πολιτεία δια του Υπουργείου, δια των περιφερειακών Υπηρεσιών ή δεν ξέρω δια ποιων, θα πρέπει να το ξεκαθαρίσει. Τι περιμένει από τα Γενικά Πολεοδομικά. Ποιον ρόλο τους επιφυλάσσει, που έχει και βέβαια σχέση και με το πώς, με τι είδους νομοθετήματα θα κυρώνονται και τι είδους συνέχεια εφαρμογές θα έχουν. 

Επίσης, σχετικό πάλι και με αυτό είναι ότι άλλους φορείς διαχείρισης απαιτείται εν συνεχεία αν τα ΓΠΣ έχουν έναν αναπτυξιακό κυρίως χαρακτήρα και τελείως άλλο αν έχουν ή αν είναι σχέδια χρήσεων γης. 

Το πράγμα λοιπόν αυτό πρέπει να ξεκαθαρίσει γρήγορα, διότι υπάρχουν ήδη πάρα πολλά Γενικά Πολεοδομικά τα οποία είναι σε εξέλιξη και πρέπει οι μελετητικές ομάδες και οι επιβλέποντες να ξέρουν τι απαιτήσεις έχει η Πολιτεία για αυτά. 

Περνάω σε μία σειρά άλλα προβλήματα τα οποία συνδέονται με τα Γενικά Πολεοδομικά. Ένα θέμα υποβάθρων, είναι γνωστό, υπάρχει μία γενική πρόβλεψη σε όλες τις προδιαγραφές ότι τα υπόβαθρα τα δίνει ο εργοδότης. Αυτό στην πράξη δεν τηρείται. Το αποτέλεσμα είναι ότι οι μελετητικές ομάδες δουλεύουν σε υπόβαθρα διαφορετικά ο καθένας, άλλος δουλεύει πάνω σε ορθοφωτοχάρτες, άλλος δουλεύει σε ψηφιακά αρχεία άλλου τύπου, άλλος σε ψηφιοποιημένες εικόνες γης και λοιπά και θα πρέπει η Πολιτεία να ξέρει ότι θα πάρει ένα προϊόν, αν σε αυτά δεν μπει κάποια προδιαγραφή, το οποίο θα είναι διαφοροποιημένο και το οποίο ενδεχομένως δεν θα μπορεί να συνδεθεί το ένα Γενικό Πολεοδομικό με το άλλο. 

Υπάρχει ένα πολύ μεγάλο θέμα το οποίο συνδέεται με τις ζωνοποιήσεις των Γενικών Πολεοδομικών Σχεδίων. Τι περιμένει η Πολιτεία από τις ζωνοποιήσεις των ΓΠΣ; Περιμένει κάτι ανάλογο με τις Ζώνες Οικιστικού Ελέγχου; Δηλαδή μία λεπτομερειακή καταγραφή η οποία θα φτάνει μέχρι συγκεκριμένους όρους δόμησης ή περιμένει μία πολύ πιο γενική αντιμετώπιση επιτελικού χαρακτήρα; Αυτό βέβαια, οι ζωνοποιήσεις, συνδέεται με τον χαρακτήρα της πάλι που είπα στην αρχή. Πάντως είναι ένα πολύ καυτό θέμα το οποίο χρήζει ταχύτατης αντιμετώπισης και πρέπει να ξέρουμε σε ποια λεπτομέρεια θα προχωρήσει η ζωνοποίηση. Πάλι εδώ, αν δεν έχουμε μία προτυποποίηση των κατηγοριών των ζωνών που χρησιμοποιούμε για τις εξωαστικές περιοχές, δεν μιλάω για τις αστικές περιοχές των ΓΠΣ, εκεί μπορούμε να πούμε ότι έχουμε το παλιότερο Προεδρικό Διάταγμα που ίσχυσε και για τα μη Καποδιστριακά ΓΠΣ. Όμως για τα Καποδιστριακά ΓΠΣ, για τον εξωαστικό χώρο, δεν υπάρχει κατηγοριοποίηση των χρήσεων. Θα γίνουν χίλια Γενικά Πολεοδομικά και θα έχουμε χίλιες διαφορετικές κατηγοριοποιήσεις χρήσεων. Άλλος θα μιλάει για αγροτικές χρήσεις, άλλος για γεωργικές, άλλος θα μιλάει για κοινωνικό εξοπλισμό, άλλος θα αναφέρεται σε εγκαταστάσεις κοινής ωφέλειας. Δηλαδή πράγματα τα οποία είναι μεν έννοιες συγγενικές ίσως, αλλά όχι και ταυτόσημες. 

Αν δεν υπάρχει κατηγοριοποίηση, το αποτέλεσμα είναι ότι στην συνέχεια θα υπάρξει ένα πολύ μεγάλο μπέρδεμα σε αυτούς που θα κληθούν να εφαρμόσουν, είτε θα είναι οι Πολεοδομίες οι οποίες θα πρέπει με βάση τα νέα ΓΠΣ να δίνουν άδειες για τον εξωαστικό χώρο και δεν θα είναι βέβαιες τις περιλαμβάνεται στην κατηγορία βιομηχανικές εγκαταστάσεις ή εγκαταστάσεις κοινής ωφέλειας ή δεν ξέρω όποια άλλη εγκατάσταση. Θα γίνονται συνεχείς και εκτεταμένοι καβγάδες και αυτό δεν υπάρχει κανένας λόγος να γίνει. Πρέπει να γίνει μία κατηγοριοποίηση των χρήσεων, την οποία λίγο ή πολύ, μπορεί να μην είναι πολύ αυστηρή, το αντιλαμβάνομαι διότι δεν είναι ο εξωαστικός χώρος σαν τον αστικό και έχει πολύ περισσότερα πράγματα και δεν μπορεί ίσως να τυποποιηθεί τόσο, αλλά στον βαθμό που μπορεί να τυποποιηθεί, πρέπει αυτό να γίνει. 

Υπάρχει ένα πρόβλημα μεγάλο με την εκτός σχεδίου δόμηση, για το αν οι ζωνοποιήσεις θα περιλαμβάνουν περιορισμούς στην εκτός σχεδίου δόμηση και αν αυτό ήδη μας δίνεται από το νομοθετικό πλαίσιο που υπάρχει σαν δυνατότητα, πράγμα το οποίο δεν είναι καθόλου σίγουρο. Υπάρχει ένα πρόβλημα με το πως παίρνουμε από τους φορείς την γη υψηλής παραγωγικότητας, τις δασικές εκτάσεις και τους αρχαιολογικούς χώρους. Δεν μπαίνω στην λεπτομέρεια του καθενός από αυτά. Πάντως είναι τρεις περιπτώσεις συγκεκριμένες όπου οι ανάλογοι φορείς δεν μπορούν να δώσουν το output το οποίο χρειάζεται για να το περάσουμε στα σχέδια, οπότε ο κάθε μελετητής ουσιαστικά κάνει άλλο πράγμα και υπάρχει βέβαια και ένα πολύ μεγάλο πρόβλημα, κατά πόσο τα νέα ΓΠΣ θα πρέπει να είναι συμβατά ή όχι με προηγούμενες τοπικές ρυθμίσεις, είτε αυτά είναι Ζώνες Οικιστικού Ελέγχου που υπάρχουν στην περιοχή, είτε είναι διατάγματα για την χωροθέτηση της βιομηχανίας ή τουριστικών εγκαταστάσεων τοπικά που υπάρχουν σε πολλές συγκεκριμένες περιοχές, είτε είναι διατάγματα περιβαλλοντικής προστασίας, άλλα τα οποία έχουν γίνει ή άλλα τα οποία γίνονται. 

Νομίζω πως δεν θέλω να προχωρήσω παρακάτω. Αυτός ο προβληματισμός για την ώρα φτάνει και νομίζω πως από εκεί και πέρα στην συζήτηση θα φανούν τα υπόλοιπα.

ΠΡΟΕΔΡΕΙΟ: Μπορούμε να προχωρήσουμε μετά από τις πρώτες παρατηρήσεις του κυρίου Αγγελίδη, που θέτει ένα γενικό πλαίσιο για τον προβληματισμό που πρέπει να ακολουθήσουμε, στον σχολιασμό της έρευνας της ΚΕΔΚΕ, τον οποίο θα κάνει ο Αντιδήμαρχος Κοζάνης, κύριος Μαλούτας.

Λ. ΜΑΛΟΥΤΑΣ: Αγαπητοί συνάδελφοι, δανείζομαι την προσφώνηση που χρησιμοποίησαν αρκετοί προλαλήσαντες γιατί με τον τρόπο αυτό νομίζω πως καλύπτω το σύνολο του ακροατηρίου που είναι είτε άνθρωποι της Αυτοδιοίκησης, είτε μηχανικοί. 


Αυτό είναι ένα μεγάλο ευτύχημα γιατί υπάρχει ένας μεγάλος κοινός τόπος ανάμεσα στους μηχανικούς και την Αυτοδιοίκηση και αυτό διευκολύνει αφάνταστα την επικοινωνία μας. Ανέλαβα να παρουσιάσω τα αποτελέσματα της έρευνας της ΚΕΔΚΕ σχετικά με την πορεία υλοποίησης των μελετών που εκπονούνται με βάση τον 2508, σαν ένας άνθρωπος της Αυτοδιοίκησης που ταυτόχρονα έχει και την ευκαιρία είτε από επαγγελματική σχέση από το 1982 και πέρα, είτε από αυτοδιοικητική σχέση από το 1990 και μετά, να παρακολουθεί τις εξελίξεις του πολεοδομικού σχεδιασμού στον Δήμο της Κοζάνης. Με την έννοια αυτή, ζητώ την κατανόησή σας γιατί η προσέγγισή μου στην παρουσίαση των συμπερασμάτων της έρευνας της ΚΕΔΚΕ, είναι μερική αφού προέρχεται κυρίως από την εμπειρία μου στον Δήμο Κοζάνης.


Με βάση λοιπόν τα στοιχεία του Παρατηρητηρίου του Τεχνικού Επιμελητηρίου της Ελλάδας έως και τον Οκτώβριο του 2005, βρίσκονται σε εξέλιξη 250 Γενικά Πολεοδομικά και σχέδια χωρικής οικιστικής οργάνωσης ανοικτής πόλης, με βάση τις σχετικές διατάξεις του 2508. Η ΚΕΔΚΕ έχει προσεγγίσει τον βαθμό υλοποίησής του μέσα από ειδικά σχεδιασμένο ερωτηματολόγιο που διακινήθηκε μέχρι και τον Σεπτέμβριο του 2005 σε 100 Δήμος, δηλαδή σε ένα μέγεθος δείγματος 40% περίπου από τα εκπονούμενα Γενικά Πολεοδομικά, έτσι που είναι ένα πάρα πολύ σοβαρό και αξιόπιστο δείγμα, στους 100 Δήμους που εκπονούν Γενικά Πολεοδομικά και ΣΧΟΟΑΠ.

Επί του συνόλου λοιπόν των 100 Δήμων που συμμετείχαν στην έρευνα, έχουμε και όπως είπε και ο Πρόεδρος πριν, οκτώ χρόνια μετά την ισχύ του 2508. Οκτώ Δήμοι ήταν στο Β2 στάδιο, έχουν δηλαδή ολοκληρωθεί οι διαδικασίες δημοσιοποίησης και γνωμοδότησης επί των προτάσεων. Εννέα Δήμοι ήταν στην φάση έναρξης των διαδικασιών δημοσιοποίησης του Β1 σταδίου. Δεκαεπτά Δήμοι στην διαδικασία εκπόνησης του Β1 σταδίου, διατύπωση προτάσεων. Δώδεκα Δήμοι είχαν ολοκληρώσει την πρώτη φάση, καταγραφή, ανάλυση, στρατηγικές επιλογές ανάπτυξης. Σαράντα Δήμοι ήταν σε διαδικασία εκπόνησης της πρώτης φάσης και δεκατέσσερις Δήμοι ήταν στην διαδικασία ανάθεσης. 

Καταρχήν, επειδή το δείγμα ήταν εκατό Δήμοι, φαντάζομαι είναι αντιληπτό ότι οι αριθμοί που λέω είναι αυτόματα και ποσοστιαία συμμετοχή στο σύνολο των Δήμων που εκπονούν ΓΠΣ και ΣΧΟΟΑΠ. 

Έχουμε δηλαδή μία πρώτη παρατήρηση που μπορούμε να πούμε από τα μέχρι τώρα στοιχεία. Ότι έχουμε μία σημαντική υστέρηση στην ενεργοποίηση του 2508 και των μελετών που εκπονούνται μέσα από αυτόν, αφού για να πάρω ένα μόνο νούμερο να σχολιάσω, είκοσι Δήμοι στο σύνολο της έρευνας, ένα ποσοστό 8% μόνο, είναι στο Β2 στάδιο, δηλαδή σε αρκετά προχωρημένο στάδιο εκπόνησης της μελέτης. 

Τα βασικά προβλήματα που εντοπίστηκαν από την πορεία υλοποίησης των Γενικών Πολεοδομικών και των ΣΧΟΟΑΠ είναι η σημαντική διακύμανση των χρόνων από την ημερομηνία λήξης της υποβολής εκδηλώσεων ενδιαφέροντος έως την ημερομηνία ολοκλήρωσης της διαδικασίας αξιολόγησης. Με τον μέσο όρο να κινείται γύρω στους δύο με τρεις μήνες, η διαδικασία συχνά αγγίζει τον έναν χρόνο.

Εδώ βέβαια, πέρα από τα ζητήματα ασάφειας και προβλημάτων της νομοθεσίας, αναδεικνύονται και τα προβλήματα στελέχωσης των ΟΤΑ με το απαραίτητο και έμπειρο προσωπικό. 

Συνολικά – το σχόλιο αυτό ισχύει και για την επόμενη παρατήρηση – από την ημερομηνία λήξης υποβολής εκδηλώσεως ενδιαφέροντος έως την ημερομηνία υπογραφής σύμβασης, ο απαιτούμενος χρόνος κυμαίνεται από δώδεκα έως δεκαοκτώ μήνες. 

Πάμε στο επόμενο σημείο. Μόνο έξι Γενικά Πολεοδομικά Σχέδια και ΣΧΟΟΑΠ εκπονούνται σε διαδημοτική συνεργασία δεκαεπτά Δήμων. Εδώ είναι ένα ιδιαίτερα σημαντικό ζήτημα που πρέπει να το συσχετίσουμε με τον χάρτη της Αυτοδιοίκησης στην χώρα μας, την πολυδιάσπαση και τον κατακερματισμό της Αυτοδιοίκησης και την άποψη όπως έχει διατυπωθεί επανειλημμένα από την ΚΕΔΚΕ για το ποια πρέπει να είναι η μορφή της Αυτοδιοίκηση αύριο και του νέου Καποδίστρια που πρέπει να περάσουμε και πως τέτοιου είδους ζητήματα πρέπει να αντιμετωπιστούν και από μία τέτοια οπτική. 

Ο προσδιορισμός των  ζωνών που καλύπτονται από δάση, οι δασικές εκτάσεις, καθώς και της γεωργικής γης υψηλής προτεραιότητας. Αυτό συνάδελφοι, είναι ένα σημείο που θίχτηκε και στο προηγούμενο τραπέζι, αλλά δεν νομίζω ότι αφορά μόνο τα δάση και τις δασικές εκτάσεις και την γεωργική γη υψηλής παραγωγικότητας. Νομίζω πως αυτό το κομμάτι περιλαμβάνει όλον τον δημόσιο τομέα. Περιλαμβάνει όλη την ανταπόκριση του δημόσιου τομέα απέναντι στις διαδικασίες γνωμοδότησης στις προτάσεις που τους  στέλνονται από τους Δήμους. 

Εδώ είναι ένα σημείο έντονης διαφοροποίησης σε σχέση με την επιχείρηση πολεοδομική ανασυγκρότηση. Ενώ στην περίοδο της ΕΠΑ, που εκπονούνταν οι ΕΠΑ και λόγω του γενικότερου χαρακτήρα που είχε αφού περιλάμβανε όλη την χώρα και επειδή κινούνταν από το ΥΠΕΧΩΔΕ κεντρικά, όλη η διαδικασία είχε πάρει μία μορφή κινήματος και οι Υπηρεσίες γενικότερα, αλλά και οι φορείς του Δημοσίου και του ευρύτερου δημόσιου φορέα, μπορούμε να πούμε ότι ανταποκρίνονταν αρκετά καλά, ενώ σήμερα είναι τελείως διαφορετική η εικόνα. Αντιμετωπίζεται το Γενικό Πολεοδομικό σαν να πρόκειται για μία μελέτη ανάπλασης ενός κοινοχρήστου χώρου. Δεν είναι έτσι. 

Το επόμενο σημείο αφορά την εκτίμηση του προγραμματικού μεγέθους του πληθυσμού με βάση τις απογραφές πληθυσμού της Στατιστικής Υπηρεσίας, σε συνδυασμό με την εκτίμηση χωρητικότητας των υφιστάμενων οικιστικών υποδοχέων και δημιουργούνται μία σειρά από ερωτήματα. 

Το πρώτο, ως προς το προγραμματικό μέγεθος πληθυσμού για τους Δήμους με ήδη εγκεκριμένο Γενικό Πολεοδομικό Σχέδιο. Για δέκα πρωτεύουσες νομών, ο πραγματικός πληθυσμός απογραφής του 2001 οριακά φτάνει το 60% του προγραμματικού πληθυσμού ’87-’89 των αντίστοιχων εγκεκριμένων Γενικών Πολεοδομικών Σχεδίων. Ως προς την συσχέτιση με τον σχεδιασμό στο χωροταξικό επίπεδο, στα τέσσερα από τα δώδεκα εγκεκριμένα Περιφερειακά Πλαίσια Χωροταξικού Σχεδιασμού και Αειφόρου Ανάπτυξης δεν δίνεται προγραμματικό μέγεθος πληθυσμού για το 2015. Στα υπόλοιπα δίνεται κάποια πληθυσμιακή δυναμική σε ενότητες μικρότερες της περιφέρειας, ενώ σε άλλα δίνεται εκτίμηση μόνο για το επίπεδο της περιφέρειας συνολικά. 

Ως προς την αξιοπιστία του πραγματικού πληθυσμού της απογραφής του 2001. Σε αρκετές περιπτώσεις ο πληθυσμός της απογραφής υπολείπεται σημαντικά του πραγματικού πληθυσμού των πόλεων, ο οποίος προκύπτει με βάση τους μετρητές κατανάλωσης ηλεκτρικού, νερού και ούτω καθεξής. 

Εδώ είναι ένα ιδιαίτερα σημαντικό πρόβλημα που έχει κυρίως μεγάλη και συχνή εμφάνιση στα αστικά κέντρα της περιφέρειας με τα γνωστά φαινόμενα που παρατηρούνται κατά την ημέρα της απογραφής, με τον τρόπο που διενεργούνται οι απογραφές στην χώρα μας και έχουν σαν συνέπεια την στρέβλωση της εικόνας της χώρας μας. 

Επίσης, ως προς την δυνατότητα εκτίμησης της δυναμικής του πληθυσμού στις επιμέρους πολεοδομικές ενότητες, με δεδομένο ότι οι απογραφικοί τομείς της Στατιστικής Υπηρεσίας δεν ακολουθούν τις πολεοδομικές ενότητες και επιπλέον οι τομείς της Στατιστικής Υπηρεσίας διαφοροποιήθηκαν από το ’91. Άλλοι ήταν το 1991 και άλλοι ήταν το 2001. Όπως αντιλαμβάνεστε, με τέτοια αντιμετώπιση είναι πολύ δύσκολο, να μην πω αδύνατο, να βγουν συμπεράσματα για το τι μετακινήσεις γίνονται και το ποια πραγματικά είναι η εξέλιξη των πόλεών μας. 

Επίσης, ως προς την χωρητικότητα των περιοχών εντός των ορίων των οικισμών κάτω των 2.000 που είναι πολύ διευρυμένα, ενώ συχνά περιλαμβάνουν ζώνες ακατάλληλες για οικιστική χρήση. 

Οι περισσότεροι από εσάς είστε πολύ πιο σχετικοί από εμένα και έχετε ακριβέστερη εικόνα για το πώς έγινε η οριοθέτηση των οικισμών κάτω των 2.000 κατοίκων. Τι κριτήρια επικράτησαν και πόσες φορές είτε από συμφέροντα, είτε από μεγαλοϊδεατισμό των Κοινοταρχών τότε, πώς ορίστηκαν τα όρια του Νομάρχη. Τι φαινόμενο έχουμε σήμερα; Έχουμε φαινόμενα να έχουμε μεγάλες οριοθετήσεις και το ζητούμενο να είναι όχι πλέον να πάμε ακόμα παραέξω, αλλά πως μικραίνουμε αυτήν την οριοθέτηση. Πώς μικραίνουμε τα όρια Νομάρχη και εδώ βρισκόμαστε σε αδιέξοδο. Δεν γίνεται. 

Νομίζω είναι ένα ζήτημα το οποίο και αυτό πρέπει να αντιμετωπιστεί. Έγιναν κάποιες λάθος επιλογές στο παρελθόν, σήμερα αναγνωρίζουμε αυτό το λάθος και πρέπει να βρούμε μία λύση. 

Το επόμενο ζήτημα που αναδεικνύεται από την έρευνα της ΚΕΔΚΕ, αφορά το μέγεθος των πολεοδομικών ενοτήτων. Στην Υπουργική Απόφαση που εγκρίνει τα πολεοδομικά σταθερότυπα για την εκπόνηση των μελετών, αναφέρεται ότι ο πληθυσμός της μίνιμουμ πολεοδομικής ενότητας κυμαίνεται από 1.500 έως 5.000 κατοίκους που καλύπτεται από τον ελάχιστο κοινωνικό εξοπλισμό. Στα μεγάλα αστικά κέντρα ο πληθυσμός της πολεοδομικής ενότητας είναι κατά κανόνα μεγαλύτερος του παραπάνω μεγέθους των 5.000 κατοίκων. Αν πάρουμε λοιπόν ένα δείγμα με βάση τα εγκεκριμένα Γενικά Πολεοδομικά των 50 πρωτευουσών νομών, αφήνουμε έξω τα μεγάλα αστικά κέντρα της Αθήνας και της Θεσσαλονίκης, για πόλεις με πληθυσμό γύρω στις 50.000 κατοίκους οι οποίες είναι 14 στον αριθμό που έχουν εγκεκριμένα Γενικά Πολεοδομικά, έχουμε 5 έως 8 πολεοδομικές ενότητες για τις τρεις περιπτώσεις. 10 έως 15 πολεοδομικές ενότητες για τις πέντε περιπτώσεις. 17 έως 22 πολεοδομικές ενότητες για τις τέσσερις των περιπτώσεων. 3 πολεοδομικές ενότητες σε μία περίπτωση και 43 πολεοδομικές ενότητες για άλλη μία. 

Όπως βλέπετε, γίνεται να μην το πω μία ευρεία ερμηνεία των κατευθύνσεων που έχουν γίνει από το ΥΠΕΧΩΔΕ, που κάθε άλλο παρά συμβάλλει στο να έχουμε μία ενιαία και συστηματική αντιμετώπιση των προβλημάτων.

Το επόμενο ζήτημα που αναδεικνύεται από την έρευνα, θίχτηκε ελαφρά στο προηγούμενο τραπέζι. Είναι το ζήτημα της ΖΟΕ και πως οι ΖΟΕ ενσωματώνονται στον νέο σχεδιασμό. Ο Δήμος της Κοζάνης ήταν από αυτούς που είχαν σχετικό Διάταγμα ΖΟΕ. Στις περιπτώσεις λοιπόν που εκπονούνται Γενικά Πολεοδομικά ή ΣΧΟΟΑΠ και έχουν εγκριθεί ΖΟΕ, δεκατρείς περιπτώσεις επί των είκοσι τεσσάρων Προεδρικών Διαταγμάτων για το σύνολο της χώρας, ακόμα και όταν είναι περιαστικές και αφορούν έλεγχο χρήσεων γης και αύξηση των επιτρεπομένων ορίων κατάτμησης και αρτιότητας για διασφάλιση μελλοντικών επεκτάσεων, εκκρεμεί η προσαρμογή σχετικής διάταξης του 2508 ώστε να επιτρέπεται η τροποποίησή τους για ένα πράγμα δηλαδή που υπήρχε πρόβλεψη στο 1337. Έχουμε δηλαδή άλλο ένα εμπόδιο που θα το βρούμε μπροστά μας και θα εμποδίσει την ομαλή εξέλιξη των Γενικών Πολεοδομικών. 

Επίσης, ο συγχρονισμός των Γενικών Πολεοδομικών Σχεδίων, ΣΧΟΟΑΠ, στο επίπεδο των Δήμων με τις υπό εκπόνηση μελέτες γενικών κατευθύνσεων στο επίπεδο των νομών. 

Επίσης, η αντιμετώπιση των ζωνών NATURA στο επίπεδο των Γενικών Πολεοδομικών Σχεδίων ΣΧΟΟΑΠ. Από τα 252 πολεοδομικά σχέδια, τα 82 υλοποιούνται σε Δήμους που κατά το μέρος ή σύνολό τους εμπίπτουν σε τμήματα περιοχών που εντάσσονται στο δίκτυο NATURA.

Παίρνω αφορμή από αυτό για να σχολιάσω και άλλο ένα ζήτημα, το θέμα της περιβαλλοντικής αδειοδότησης στο ΓΠΣ. Θίχτηκε και αυτό εν μέρει στο προηγούμενο τραπέζι. Καταρχήν συνάδελφοι, νομίζω ότι πρέπει να ξεκαθαρίσουμε κάτι. Περιβαλλοντική αδειοδότηση των Γενικών Πολεοδομικών με βάση τις διατάξεις του 1650 δεν νοείται. Άλλο πράγμα περιγράφουν οι διαδικασίες περιβαλλοντικής αδειοδότησης του 1650, άλλο πράγμα είναι το Γενικό Πολεοδομικό. Ένα σημείο αυτό. 

Ένα δεύτερο σημείο είναι ότι μεγάλο μέρος των περιεχομένων του Γενικού Πολεοδομικού, είναι ταυτόχρονα και περιεχόμενο των μελετών περιβαλλοντικών επιπτώσεων. Συνεπώς, δεν μπορούμε να αντιμετωπίζουμε το Γενικό Πολεοδομικό σαν μία μονάδα, σαν μία βιοτεχνία που πάει να αδειοδοτηθεί περιβαλλοντικά, υποβάλλει μία μελέτη τυπική ή ουσιαστική και παίρνει άδεια από τον Νομάρχη. 

Είναι ένα ζήτημα αν πρέπει το περιεχόμενο του Γενικού Πολεοδομικού να εμπλουτιστεί με ένα ή με κάποια κεφάλαια που αφορούν κάποιες επιπτώσεις για το πώς χωροθετούμε κάποιες δραστηριότητες υψηλής όχλησης εδώ και πως κάποιες άλλες εκεί και ούτω καθεξής, αλλά πρέπει να είναι καθαρό. Το ότι το ΓΠΣ δεν μπορεί να αδειοδοτηθεί με διαδικασίες 1650. 

Τέλος, το τελευταίο σημείο που αναδεικνύεται από την έρευνα της ΚΕΔΚΕ, είναι η μη έκδοση εκτελεστικών διατάξεων του 2508 και του 2742, κύρια αυτών που αφορούν στην δημιουργία παραγωγικών ζωνών, περιοχές οργανωμένης ανάπτυξης παραγωγικών δραστηριοτήτων, αλλά και των ζωνών ανάπλασης. Ιδιαίτερα των ζωνών ανάπλασης, που δίνει την δυνατότητα να προγραμματίσουμε και να εκτελέσουμε σαν Αυτοδιοίκηση μια σειρά από παρεμβάσεις στις πόλεις μας που τόσο πολύ τις έχουμε ανάγκη. 

Κλείνοντας, νομίζω πως αυτά τα ευρήματα της έρευνας που διενήργησε η ΚΕΔΚΕ είναι ζητήματα που πρέπει να συζητηθούν, να διευκρινιστούν και να θεσμοθετηθούν όπου αυτό απαιτείται, προκειμένου να επιταχυνθούν οι ρυθμοί εκπόνησης μελετών, οι ρυθμοί ενεργοποίησης του 2508. 

Η σημερινή κατάσταση σε συνδυασμό με το θεσμικό πρόβλημα που ανέκυψε τελευταία από το Συμβούλιο της Επικρατείας, σε συνδυασμό με την δυσκολία των Δήμων να ανταποκριθούν στα υψηλά οικονομικά του πολεοδομικού σχεδιασμού, σκιαγραφεί ένα εντελώς αβέβαιο τοπίο για τα ΓΠΣ και τα ΣΧΟΟΑΠ. 

Οι Δήμοι, η Τοπική Αυτοδιοίκηση στο σύνολό της, θεωρούν τα Γενικά Πολεοδομικά ένα μοναδικό εργαλείο για τον σχεδιασμού τα του οίκου τους και την  προστασία του περιβάλλοντος και την ανάπτυξη. Η Πολιτεία θέτει το πλαίσιο εκπόνησης, δίνει τις κατευθύνσεις μέσω των χωροταξικών της Περιφέρειας και βέβαια ελέγχει αν τα ΓΠΣ και τα ΣΧΟΟΑΠ συμμορφώνονται με αυτήν την κατεύθυνση μέσω των γνωμοδοτήσεων των Συμβουλίων Χωροταξίας, είτε ισχύει αυτό το πράγμα όπως είναι σήμερα της Περιφέρειας ή κάτι αλλάξει στο μέλλον. Χρέος της είναι να εξασφαλίσει πόρους για να αντιμετωπίσει τα θεσμικά ζητήματα που αναφύονται και εμποδίζουν την ομαλή εξέλιξη των μελετών. 

Επίσης, πρέπει να σημειώσω πως θεωρώ ότι το υφιστάμενο πλαίσιο σχεδιασμού, δηλαδή το χωροταξικό της Περιφέρειας, το Γενικό Πολεοδομικό, βρίσκεται σε πλήρη αρμονία με τις προτάσεις της Αυτοδιοίκησης για την Τοπική και Περιφερειακή Αυτοδιοίκηση. Νομίζω πως κάθε παρεμβολή νέων επιπέδων σχεδιασμού, όπως και αν λέγονται αυτά, θα βρει την Αυτοδιοίκηση αντίθετη αφού μόνο προβλήματα και εμπόδια θα επιφέρει. 

Σας ευχαριστώ.

ΠΡΟΕΔΡΕΙΟ: Ευχαριστούμε τον κύριο Μαλούτα για την παρουσίαση της εξαιρετικά ενδιαφέρουσας έρευνας, η οποία δίνει λαβή για περαιτέρω προβληματισμό. 


Θα ήθελα να προχωρήσουμε τώρα στις τοποθετήσεις των μελών του στρογγυλού τραπεζιού. Πριν προχωρήσουμε, θα ήθελα να θέσω ορισμένα σημεία από τα οποία περιμένουμε από τα μέλη τοποθετήσεις και απαντήσεις.  Υπενθυμίζω επίσης και κάποια γενικότερα ερωτήματα που έθεσε ο κύριος Αγγελίδης πριν και υποθέτω ότι θα επανέλθει αργότερα. 

Κάποια σημεία τα οποία θεωρούμε κρίσιμα και πρέπει να συζητηθούν.  Το πρώτο είναι το θέμα της προσαρμογής ή της ολοκλήρωσης ή της βελτίωσης, του νόμου 2508, αλλά και του 2742/99, δηλαδή του νόμου της χωροταξίας μεν, ο οποίος όμως και εμπεριέχει και αυτός εργαλεία χαμηλότερης κλίμακας, αλλά υπάρχει και το μεγάλο θέμα της συναρμογής αυτών των δύο μορφών σχεδιασμού. Το πώς δηλαδή συνδέονται τα χωροταξικά πλαίσια με τα Γενικά Πολεοδομικά Σχέδια και με τα άλλα υποκείμενα σχέδια, καθώς βέβαια και με τις αδειοδοτήσεις. Υπάρχει λοιπόν ένα τέτοιο ζήτημα. 

Στο προηγούμενο τραπέζι τέθηκαν συναφή ερωτήματα. Ένα συναφές ερώτημα ήταν αυτό με το οποίο κατέληξε ο κύριος Μαλούτας, το ζήτημα του αν είναι ανάγκη να υπάρξουν καινούργια επίπεδα σχεδιασμού, καινούργια επίπεδα στον συνολικό σχεδιασμό και έδωσε και την απάντησή του βέβαια και νομίζω πως είναι πολύ λογική. Ήδη στην Ελλάδα έχουμε περισσότερα επίπεδα σχεδιασμού από κάθε άλλη ευρωπαϊκή χώρα και λιγότερα αποτελέσματα. Άρα ίσως η λύση δεν είναι στο να τα αυξήσουμε. Εν πάση περιπτώσει όμως, θα τοποθετηθεί το τραπέζι. 

Ένα δεύτερο, πάλι το έθεσε ο κύριος Μαλούτας με πολύ σαφή τρόπο, είναι το ζήτημα της αναπροσαρμογής των ορίων των οικισμών κάτω των 2.000 κατοίκων. Εκεί υπάρχει τεράστιο πρόβλημα, νομοθετική αδυναμία. Όλοι οι μελετητές των Γενικών Πολεοδομικών Σχεδίων έχουν αντιμετωπίσει τα προβλήματα που προκαλεί αυτή η υπερβολική διόγκωση αυτών των ορίων, που έχουν ως αποτέλεσμα ούτε οι περιοχές αυτές να είναι περιοχές υπαίθρου πια στις οποίες μπορείς να παρέμβεις με σχεδιασμό χρήσεων γης, ούτε όμως και να είναι πραγματικές οικιστικές περιοχές που κάποτε θα οργανωθούν πολεοδομικά, με ρυμοτομικά σχέδια, με τις αναγκαίες υποδομές. Έχουν δημιουργηθεί χώροι υβριδικού χαρακτήρα που έχουν τα χειρότερα στοιχεία και των δύο κατηγοριών χώρων στις οποίες μετέχουν και εκεί υπάρχει ένα τεράστιο θέμα. Κάπως πρέπει να αντιμετωπιστεί. 

Ένα τρίτο ζήτημα είναι ο συντονισμός των συναρμόδιων Υπουργείων, Υπηρεσιών και φορέων, που είτε εμπλέκονται στην γενικότερη πλαισίωση του πολεοδομικού σχεδιασμού, στο νομοθετικό έργο, στις κατευθύνσεις, είτε εμπλέκονται στην συγκεκριμένη παραγωγή συγκεκριμένων Γενικών Πολεοδομικών Σχεδίων και ΣΧΟΟΑΠ, γνωμοδοτήσεις και εγκρίσεις. Υπάρχουν συγκεκριμένα ευρήματα της έρευνας, τα οποία μας δείχνουν ότι υπάρχει πρόβλημα και εκεί λοιπόν θα πρέπει να γίνει μία συζήτηση. 

Άλλο ζήτημα είναι η διαδικασία ενσωμάτωσης Οδηγιών της Ευρωπαϊκής Ένωσης που επηρεάζουν τον πολεοδομικό και χωροταξικό σχεδιασμό. Υπενθυμίζω την Οδηγία 42 του 2001, η οποία αναφέρεται ακριβώς στην στρατηγική περιβαλλοντική εκτίμηση – όπως είναι η κατά λέξη μετάφραση – που όμως επί της ουσίας δεν είναι μία περιβαλλοντική εκτίμηση ακριβώς με την έννοια που έχει ο όρος στον 1650 ή έστω στην έγκριση περιβαλλοντικών όρων. Στην ουσία είναι μία εκτίμηση επιπτώσεων ευρύτερου χαρακτήρα. Ουσιαστικά χωροταξικού και πολεοδομικού και περιβαλλοντικού βέβαια, αλλά με μία στρατηγική έννοια. 

Όπως θα ξέρουμε, η χώρα μας ενώ έπρεπε από τον Ιούλιο του 2004 αν θυμάμαι καλά, να έχει ενσωματώσει την Οδηγία, δεν την έχει ενσωματώσει ακόμα. Βέβαια, δεν είναι η μόνη. Υπάρχουν νομίζω και άλλες επτά ή οκτώ ευρωπαϊκές χώρες που βρίσκονται στο ίδιο στάδιο. Δεν είναι απλό το θέμα, αλλά αυτή η καθυστέρηση κάπως θα πρέπει να αντιμετωπιστεί. Αυτό θα απαντούσε και σε προβληματισμούς του πρωινού τραπεζιού, τέθηκε από την κυρία Μπαϊρακτάρη αν θυμάμαι καλά, ακριβώς αυτό το ζήτημα. Άρα λοιπόν, εκεί είναι ένα ζήτημα στο οποίο πολύ θα θέλαμε και απόψεις, αλλά και πληροφορίες από το ΥΠΕΧΩΔΕ ενδεχομένως για το που βρίσκεται η ιστορία. 

Άλλο κρίσιμο θέμα είναι οι νέες απαιτήσεις που θέτουν και για τους αιρετούς και για τα στελέχη των ΟΤΑ, τα νέου τύπου ΓΠΣ και τα ΣΧΟΟΑΠ. Προϋποθέτουν συστάσεις φορέων εφαρμογής. Εκεί βρισκόμαστε πολύ πίσω ούτως ή άλλως. Είναι και αυτό ένα κρίσιμο θέμα, αλλά και στην διαδικασία παραγωγής τους. Η διαδικασία παραγωγής τους θέτει τέτοιες απαιτήσεις και στους αιρετούς και στα στελέχη και στις Υπηρεσίες των ΟΤΑ, όπου υπάρχει το συγκεκριμένο ζήτημα, αν η σημερινή κατάσταση είναι ικανοποιητική. Νομίζω και η πρωινή συζήτηση έδειξε ότι και εκεί υπάρχει τεράστιο πρόβλημα.

Άλλο ζήτημα, πάλι το έθεσε ο κύριος Μαλούτας, είναι η ενίσχυση των διαδημοτικών συνεργασιών. Η απάντηση της έρευνας είναι ότι έως τώρα δεν φαίνεται να υπάρχει και λαμβανομένου υπόψη του μικρού μεγέθους των ΟΤΑ, το ζήτημα είναι ακόμα πιο κρίσιμο από ότι θα φαινόταν έτσι αφηρημένα. Άρα εκεί υπάρχει το ερώτημα όχι τόσο της αξιολόγησης, είναι σαφές ότι είναι κακό το ότι δεν υπάρχει, αλλά πως μπορούμε να βελτιώσουμε αυτό το θέμα. 

Άλλο ένα θέμα, το έθεσε ο κύριος Αγγελίδης, αλλά καλό είναι να συζητηθεί γενικότερα, η κωδικοποίηση των χρήσεων γης. Δεν θέλω να επεκταθώ γιατί το έθεσε πάρα πολύ καλά. Είναι σαφές ότι αν η θεσμοθέτηση των Γενικών Πολεοδομικών Σχεδίων και των ΣΧΟΟΑΠ στον εκτός σχεδίου χώρο, αν γίνει μαζικά – γιατί οι ΖΟΕ δεν έγιναν μαζικά, οπότε δεν τέθηκε πολύ εκεί ουσιαστικά το θέμα – θα οδηγήσει σε χάος στην διαδικασία εφαρμογής. Άρα, επειδή ήδη παράγονται Γενικά Πολεοδομικά Σχέδια, κάποια είναι στο παρά δύο της θεσμοθέτησης αν δεν υπάρξει καμιά δυσκολία, άρα αυτά έχουν ήδη ενσωματώσει το πρόβλημα, υπάρχει ένα ζήτημα που καλό θα ήταν να αντιμετωπιστεί άμεσα ει δυνατόν. Όσο πιο άμεσα, τόσο λιγότερα προβλήματα θα έχουμε σε σχέδια που βρίσκονται καθ’ οδό ή για τα οποία έχουν υπογραφεί και συμβάσεις ακόμα, γιατί οι συμβάσεις γίνονται με συγκεκριμένες προδιαγραφές. Υπάρχει λοιπόν και το ερώτημα αν θα μπορούσε μία εκ των υστέρων αλλαγή σε αυτό το ζήτημα να τα καλύψει. Πιθανόν να μπορούσε, αλλά είναι και θέμα timing.

Το προτελευταίο ζήτημα που θα θέλαμε να συζητηθεί, είναι το ζήτημα των στοιχείων και πληροφοριών που παράγονται ή που απαιτούνται κατά την διαδικασία παραγωγής των Γενικών Πολεοδομικών Σχεδίων. Αυτές οι πληροφορίες είναι πάρα πολλές, προκύπτουν μέσα από διάφορες τεχνολογίες. Οι νέες τεχνολογίες βοηθούν πάρα πολύ σε αυτό το ζήτημα, παράγουν πληροφορία. Υπάρχει το τεράστιο ζήτημα της αξιοποίησής τους, κάτι που προφανώς προϋποθέτει έναν κεντρικό μηχανισμό ο οποίος θα τα εμπεριέχει με συγκεκριμένα πρωτόκολλα, με τρόπους ανανέωσης, επικαιροποίησης, με διαδικασίες πρόσβασης. 

Η έρευνα της ΚΕΔΚΕ είναι ασφαλώς ένα πολύ θετικό βήμα προς αυτήν την κατεύθυνση, αλλά φυσικά απαιτείται κάτι πολύ μεγαλύτερο και αυτό το μεγαλύτερο πρέπει να εμπεριέχει και χαρτογραφικά δεδομένα, θέμα το οποίο με οδηγεί και στο τελευταίο σημείο που νομίζουμε ότι πρέπει να συζητηθεί, το Κτηματολόγιο και οι χρήσεις γης από αυτήν την άποψη, την άποψη καταγραφής. Το λέω πολύ σύντομα, αλλά γνωρίζουμε την κρισιμότητα του ζητήματος του Κτηματολογίου και των χαρτογραφικών υπόβαθρων και προηγουμένως τέθηκε και το πρωί. 

Δεν θέλω να μακρηγορήσω άλλο. Νομίζω ότι αυτά δίνουν ένα πλαίσιο της συζήτησης. Θα παρακαλούσα τα μέλη του τραπεζιού να τοποθετηθούν σε αυτά τα ζητήματα. Ίσως το κάθε μέλος ανάλογα με την οπτική του γωνία μπορεί να δώσει έμφαση σε περισσότερα, αλλά καλό είναι να μην ξεφύγουμε ει δυνατόν και θα ξεκινήσω από την κυρία Βιβή Μπάτσου, η οποία είναι εκπρόσωπος του ΤΕΕ και μέλος της Διοικούσας Επιτροπής. 

Η κυρία Μπάτσου. 

Β. ΜΠΑΤΣΟΥ: Αγαπητοί συνάδελφοι, εγώ πριν απαντήσω στα ερωτήματα τα τόσο σημαντικά που έβγαλε και η έρευνα της ΚΕΔΚΕ, αλλά από το 2004 και η έρευνα του Επιμελητηρίου, να κάνω μια παρένθεση και να πω ότι η προσπάθεια ΚΕΔΚΕ-ΤΕΕ στόχο είχε και έχει να βοηθήσει τη προώθηση του σχεδιασμού.


Όμως έχω προβληματιστεί πάρα πολύ από την τοποθέτηση του Διευθυντή του ΥΠΕΧΩΔΕ στο προηγούμενο τραπέζι και θα παρακαλούσα πριν απαντήσουμε σε αυτά τα ερωτήματα, στα οποία απαντάμε γιατί έχουμε εντοπίσει προβλήματα και άρα από την άποψή μας ή ο καθένας θα προτείνει τι τρόπο μπορούν και πώς μπορούν να λυθούν αυτά τα προβλήματα και πώς πρέπει ή να προωθηθεί ο σχεδιασμός. 

Αν αντιλήφθηκα λάθος δεν νομίζω, αλλά θα ήθελα να μας ξεκαθαρίσει το Υπουργείο: θα συνεχίσουμε να έχουμε γενικά πολεοδομικά σχέδια; Με τη τοποθέτηση του συνάδελφου κυρίου Γιάννη Λουλουργά μου δημιουργήθηκε αυτό το μεγάλο ερωτηματικό, δηλαδή τι θα γίνει με τα 252 που είναι στον αέρα; Πού πάμε; Δηλαδή πριν συνεχίσουμε, κύριε Πρόεδρε, αν μου επιτρέπεις θα ήθελα το Υπουργείο να τοποθετηθεί. 

Αντιλαμβάνομαι ότι είναι θέμα πολιτικής, πρέπει όμως να ξέρουμε το θεσμικό πλαίσιο του 2508 το Υπουργείο βλέπει να το ολοκληρώνει; Βλέπει να βγάζει τις 21 αν δεν κάνω λάθος Υπουργικές Αποφάσεις που λείπουν από το ’97 και έξι Προεδρικά Διατάγματα ώστε να ολοκληρωθεί το θεσμικό πλαίσιο και να προχωρήσουμε προς αυτή τη κατεύθυνση; Βλέπει να παίζει τον επιτελικό του ρόλο διότι από το 2003 όταν το Τεχνικό Επιμελητήριο είχε εντοπίσει τη δυσκολία του ξεκινήματος με τον 2508 και είχε οργανώσει αυτή τη διημερίδα στην Αθήνα και είχαν έρθει τότε πάνω από 400 Δήμαρχοι γιατί η αγωνία τους ήταν μεγάλη στο πώς θα προχωρήσουν.

Είχε πει και τότε και στη συνέχεια μετά από την έρευνα που έκανε το Επιμελητήριο πού βρίσκονταν οι αναθέσεις, η πορεία γενικότερα των Γενικών Πολεοδομικών Σχεδίων και τα ΣΧΟΑΠ. Το ΤΕΕ είχε εκφράσει μια θέση και είχε πει ότι το Υπουργείο έχει να παίξει έναν πάρα πολύ σημαντικό επιτελικό ρόλο, το Υπουργείο έπρεπε να είχε συντονίσει τα υπόβαθρα για να μην έχουμε αυτά τα προβλήματα που παρατήρησε πριν ο συνάδελφος κύριος Αγγελίδης, ότι σε κάθε Γενικό Πολεοδομικό Σχέδιο μπορούμε να έχουμε διαφορετικές προσεγγίσεις ακόμη και στη κλίμακα.

Το Υπουργείο έπρεπε να παίξει έναν επιτελικό ρόλο πληροφόρησης προς τις ΠΕΧΟ, οι οποίες στη συνέχεια θα έπρεπε και αυτές να καθοδηγήσουν, να επιβλέψουν, να παρακολουθήσουν για να απορροφηθεί ο σχεδιασμός. Τελικά πριν πω τη θέση του Επιμελητηρίου στα επιμέρους θέματα και το τι κάνει το ΤΕΕ προς αυτή τη κατεύθυνση θα ήθελα, κύριε Πρόεδρε, να δώσεις τον λόγο στο Υπουργείο και στον Διευθυντή, αλλά και στη Γενική Διευθύντρια που είναι εδώ τουλάχιστον να αντιληφθούμε πού πηγαίνουμε, διότι πραγματικά θα ολοκληρώσουμε και αυτό το κομμάτι της ημερίδας, θα ολοκληρωθεί και αυτή η ημερίδα, θα έχουμε εντοπίσει τα προβλήματα, θα έχουμε πει προτάσεις που ίσως στη σημερινή ηγεσία δεν προσθέτουν τίποτα, γιατί διαφορετικά επίπεδα σχεδιασμού σχεδιάζει. 

ΠΡΟΕΔΡΕΙΟ: Ευχαριστούμε την κυρία Μπάτσου. Θα δώσω τον λόγο στον κύριο Λουλουργά ο οποίος εκπροσωπεί το ΥΠΕΧΩΔΕ και όπως είπα και το πρωί, είναι αλεξικέραυνο. 

Γ. ΛΟΥΛΟΥΡΓΑΣ: Εγώ να εκφράσω τις απόψεις του ΥΠΕΧΩΔΕ, όσο μπορώ βέβαια γιατί είμαι σε μία θέση που είμαι Διευθυντής. Η πολιτική ηγεσία είναι άλλη. Επειδή όμως έχω γνώση του αντικειμένου, μπορώ να πω ότι όλα αυτά τα θέματα χρειάζονται μία επεξεργασία. Όταν έχουν περάσει οκτώ χρόνια από την έκδοση του νόμου, ο 2508 βγήκε το 1997 και σήμερα από ότι είπε ο συνάδελφος, προβληματιζόμαστε τι είναι το ΓΠΣ και τι θα έπρεπε να είναι και αν είναι αναπτυξιακό και δεν είναι και εν τω μεταξύ έχουν ανατεθεί διακόσιες μελέτες και εκπονούνται, πάει να πει ότι γίνονται ενέργειες στο χάος ήδη. 


Εγώ συμφωνώ με την Βιβή την Μπάτσου, ότι  έπρεπε το ΥΠΕΧΩΔΕ να παίξει συντονιστικό ρόλο. Όχι μόνο τώρα, αλλά από το 1997. Ποτέ όμως δεν είναι αργά. Εγώ προτίθεμαι να παίξει το ΥΠΕΧΩΔΕ αυτόν τον ρόλο. Έχω εισηγηθεί στην πολιτική ηγεσία την συγκρότηση ενός γραφείο που θα παρακολουθεί τις μελέτες από πλευράς ΥΠΕΧΩΔΕ και θα δίνει κατευθύνσεις και θα οργανώνει όλες αυτές τις ερωτήσεις και πως θεσμοθετούνται οι χρήσεις γης και όλα αυτά τα πράγματα και βρίσκεται σε μία διαδικασία στο να συγκροτηθεί αυτό το γραφείο. 


Προέκυψε ένα πρόβλημα διοίκησης, ότι έπρεπε λέει να τροποποιηθεί ο Οργανισμός του ΥΠΕΧΩΔΕ για να μπορεί να συγκροτηθεί αυτό το γραφείο, αλλά τελικά πιστεύω ότι με την παρέμβαση του Γενικού Γραμματέα θα ξεπεραστεί, θα το συγκροτήσουμε και θα παίξουμε αυτόν τον ρόλο που πρέπει να παίξουμε. 


Όμως συμβαίνει το εξής. Για να δούμε τι είναι το νέο ΓΠΣ, να μπω λίγο στην ουσία, θα πρέπει να δούμε τι θεσμοθετείται. Αν δεν φτάσει κάποιο Γενικό Πολεοδομικό Σχέδιο στην φάση θεσμοθέτησης, δεν ξέρουμε ακόμα τι θα θεσμοθετηθεί. Ήδη από τα ΓΠΣ του 1337, τα οποία είχαν από τις προδιαγραφές τους, έπρεπε να παραδοθούν 16-25 χάρτες, τελικά αυτοί που θεσμοθετήθηκαν ήταν 8 με 9. Πάει να πει ότι από αυτά που γίνονται σαν μελέτες, δεν θεσμοθετούνται όλα. Είναι πληροφοριακά στοιχεία και κάποια θα γίνει επιλογή τι θα θεσμοθετηθούν.


Τώρα ερχόμαστε στην φάση του όταν θεσμοθετηθούν, τι γίνεται μετά. Ήδη έχει βγει κάποιος νόμος ο οποίος λέει ότι όταν εγκριθεί Ζώνη Οικιστικού Ελέγχου και με ΓΠΣ και με οτιδήποτε, δεν μπορείς να την τροποποιήσεις επί το δυσμενέστερο για το περιβάλλον. Αυτό σημαίνει πως ότι θεσμοθετείς, είναι δεσμευτικό. Αν αλλάξει ο νόμος, θα μπορείς να το κάνεις με τα νέα ΓΠΣ, αλλά και αυτό έχει την αίρεση του Συμβουλίου της Επικρατείας το οποίο μπορεί να ακυρώσει ρυθμίσεις γιατί είναι δυσμενέστερες για το περιβάλλον. 


Παράλληλα, το Συμβούλιο Επικρατείας λέει ότι εκεί που έχεις καθορίσει γενική κατοικία, δεν μπορείς να την πεις ότι είναι πολεοδομικό κέντρο, εκεί που έχει καθοριστεί αμιγής κατοικία δεν μπορείς να την κάνεις γενική κατοικία και όλο αυτό το σύστημα έχει αίρεση στον σχεδιασμό γιατί τι συμβαίνει; Όταν σχεδιάζεις μία πόλη για 100.000 κατοίκους και κάνεις το τέλειο σχέδιο, συμφωνήσουν όλοι, χειροκροτήσουν και είναι αυτό το σχέδιο και μετά ο πληθυσμός βγαίνει 120.000, για να βάλεις τους υπόλοιπους 20.000 τους πρόσθετους, πρέπει να κάνεις κινήσεις επιβαρυντικές στο περιβάλλον. Δηλαδή και επέκταση πρέπει να κάνεις εις βάρος της ΖΟΕ, πράγμα το οποίο έχει αίρεση και το κέντρο πρέπει να το διογκώσεις και να το βάλεις εις βάρος της γενικής κατοικίας και την γενική κατοικία εις βάρος της αμιγούς κατοικίας. 


Άρα, υπάρχει ένα πρόβλημα του τι θεσμοθετείς και αν αυτό μπορεί να είναι σύννομο ή όχι. Εγώ σαν Υπηρεσία, αυτό που θεωρώ ότι θα κατοχυρώσει τις ρυθμίσεις, είναι από την αρχή να προσδιορίζεις ποιες είναι ελαστικές και ποιες είναι ανελαστικές δεσμεύσεις. Δηλαδή εκεί που έχεις βιότοπο, όταν το προσδιορίσεις, δεν μπορείς να τον καταργήσεις μετά. Εκεί που έχεις δάση, δεν μπορείς να το καταργήσεις. Εκεί όμως που λες αμιγής κατοικία, γενική κατοικία, βιομηχανική περιοχή, μπορείς να επανέλθεις και να πεις ότι εδώ έχω αύξηση πληθυσμού και θέλω να κάνω άλλη κατανομή χρήσεων γης. Άρα, ο νόμος 2508 θέλει τροποποίηση, θέλει να προσδιορίσεις που είναι οι ανελαστικές δεσμεύσεις, που είναι ας πούμε οι οριστικές δεσμεύσεις και άρα θέλει κάποια πλαίσια, θέλει τροποποίηση ο νόμος. 


Τώρα, όσον αφορά τα πολλά άρθρα που έχει και που δεν είναι ενεργά, έπρεπε να βγουν Προεδρικά Διατάγματα, Υπουργικές Αποφάσεις, που να εξειδικεύουν, να ερμηνεύουν τον νόμο, να δίνουν κατευθύνσεις, που δεν βγήκαν. Όλα αυτά θέλουν ψάξιμο, επικαιροποίηση και κάτι το οποίο είναι ανενεργό, κόβεται κιόλας. 


Επίσης, επειδή εγώ προΐσταμαι μίας Υπηρεσίας που έχει πολύ μεγάλο φόρτο και η μεγαλύτερη δουλειά που κάνουμε είναι με την απειλή δικηγόρων, να δίνουμε εγκρίσεις να κτίζουν μέσα στις πλατείες και στους δρόμους, γιατί βγάζουν αποφάσεις δικαστηρίων που αποκεντρώθηκε η αρμοδιότητα από το Συμβούλιο Επικρατείας και βγαίνουν εύκολα οι αποφάσεις των δικαστηρίων και έρχονται οι ιδιοκτήτες που δεν αποζημιώθηκαν και παίρνουν τροποποίηση σχεδίου για να κτίσουν μέσα σε πλατείες. Αυτό το θεωρούμε απαράδεκτο. Εμείς τρέχουμε δηλαδή, για να καταστρέφεται το περιβάλλον. Την δουλειά μας κάνουμε, αλλά το αποτέλεσμα είναι κακό. Πρέπει λοιπόν να τροποποιηθεί ο νόμος και να βρεθεί τρόπος να αποζημιώνονται αυτοί οι χώροι με τον επιμερισμό της δαπάνης σε αυτούς που ωφελούνται σε κάποια γειτονιά ή πολεοδομική ενότητα και να δούμε πως ένας καινούργιος οικιστικός νόμος θα προβλέψει πιο εύκολες, πιο απλές διαδικασίες να κατοχυρώνονται τα παλιά σχέδια πόλης. 


Τώρα, εντάξει, είπα μερικά…

ΣΥΝΕΔΡΟΣ: Συνάδελφε, είπατε μερικά που δεν έχουν σχέση με το ερώτημα. Συνεχίζουμε την πορεία αυτή των ΓΠΣ με την όποια προσαρμογή του 2508; Λέμε ότι καλώς οι Δήμαρχοι προκηρύσσουν μελέτες; Έχουν υπογραφεί οι πενήντα από τις διακόσιες πενήντα ή οι εκατό. Υποτίθεται ότι εδώ ήρθαμε να δώσουμε απαντήσεις για να λύσουμε ή να βοηθήσουμε ώστε αυτά να λυθούν. Όμως το επίπεδο, μιλήσατε για άλλο επίπεδο σχεδιασμού.

ΠΡΟΕΔΡΕΙΟ: Θα δώσω τον λόγο στην κυρία Μακρή. 

ΜΑΚΡΗ: Καταρχήν ο 2508, όπως γνωρίζετε, έχει κάποια συγκεκριμένα προβλήματα. Το μεγαλύτερο που έχει εντοπιστεί από την Διοίκηση, είναι το θέμα της ένταξης των ΖΟΕ μέσα στα καινούργια Γενικά Πολεοδομικά. Ο ίδιος ο 2508 σε κάποιο σημείο λέει ότι είναι δυνατόν οι ζώνες αυτές να ενταχθούν στον πολεοδομικό σχεδιασμό, πλην όμως για μεγαλύτερη προστασία. 


Η διάταξη αυτή μπήκε στον 2508 και αν κανείς την δει εντελώς αντικειμενικά, ανατρέπει τον πολεοδομικό σχεδιασμό. Αν πάρουμε το παράδειγμα της Μυκόνου που είναι πρόσφατο, η Μύκονος όλη είναι μία ΖΟΕ. Έγινε πολύ πρόσφατα, δεν έχει κλείσει χρόνο. Είναι και ένας Καποδιστριακός Δήμος, ο οποίος έχει δύο Κοινότητες, την Χώρα και την Άνω Μερά, αν θυμάμαι καλά. 


Η ΖΟΕ αυτή έχει αρκετά σημεία τα οποία είναι ας το πούμε απαγορευτικά. Βάζει αρτιότητες δέκα στρέμματα, σε κάποιες περιοχές δεν επιτρέπει να δομήσει κανείς, απόλυτη προστασία και επομένως σύμφωνα με την νομοθεσία που υπάρχει αυτήν την στιγμή, δεν θα μπορέσει ποτέ να κάνει έναν πολεοδομικό σχεδιασμό. Εντελώς ερμηνεύοντας τον νόμο.


Αυτό βέβαια, δεν είναι στις προθέσεις του Υπουργείου και  για τον λόγο αυτό σύντομα θα οδηγηθεί σε μία τροποποίηση της  συγκεκριμένης διάταξης και μάλιστα επειδή δεν μπορεί να καταργηθεί διότι όταν φτάνουμε σε ακραίες λύσεις, πάντοτε οι λύσεις αυτές είναι αρνητικές. Μία μέση οδός εξασφαλίζει και το ακυρωτικό δικαστήριο, αλλά και την διοίκηση. Δηλαδή δεν θα μπορούσε κανείς να πει έχω ΖΟΕ, κάνω Γενικό Πολεοδομικό, δεν τις λαμβάνω υπόψη και όλες τις καταργώ και τις πολεοδομώ, αλλά τουλάχιστον τις ζώνες της απόλυτης προστασίας ή τις περιοχές που έχουν ένα τέτοιο καθεστώς που δεν θα μπορούσαν να πολεοδομηθούν, αυτές πρέπει να τις εξαιρέσουμε. 


Νομίζω ότι σε κάποια προηγούμενη συνάντηση που είχε ο κύριος Υπουργός, αρχές του έτους αν θυμάμαι και ήταν και ο εκπρόσωπος της ΚΕΔΚΕ, ο κύριος Κουκουλόπουλος, είχε δεσμευτεί ότι η διάταξη αυτή θα αλλάξει και εμείς, οι υπηρεσιακοί παράγοντες, γιατί ως εκεί φτάνει η δική μας ευθύνη, έχουμε ήδη ετοιμάσει ως κείμενο μία διάταξη. Μας ήρθε βέβαια τώρα και η τελευταία απόφαση του Συμβουλίου της Επικρατείας και θα ειδωθεί μέσα σε αυτά πλαίσια, τα οποία είμαστε πλέον δέσμιοι να βρούμε κάποια λύση διότι το να ξανά έρθει στην Τοπική Αυτοδιοίκηση ο σχεδιασμός θα ήταν ευχής έργο για όλους, γιατί εκεί είναι το φυσικό αντικείμενο. Όμως όπως γνωρίζετε, το ακυρωτικό δικαστήριο, το ΣτΕ, έχει άλλες θέσεις και έχει δημιουργήσει μία νομολογία που δεσμεύει την κεντρική διοίκηση να βρει τις όποιες λύσεις. Αν όμως δείτε την γνωμοδότηση αυτή του Συμβουλίου της Επικρατείας και διαβάσετε την μειοψηφούσα μερίδα του Συμβουλίου Επικρατείας, έχει μία πολύ σημαντική τεκμηρίωση και αναπέμπει στο άρθρο 103 του Συντάγματος που λέει ότι μπορεί με νόμο το κράτος να δίνει στην Τοπική Αυτοδιοίκηση τον σχεδιασμό και βέβαια δεν θα φτάσουμε στο σημείο να πούμε όλος ο σχεδιασμός στην Τοπική Αυτοδιοίκηση, αλλά στο κομμάτι που μπορεί να της ανήκει και με την τεχνογνωσία που έχει αποκτήσει στα είκοσι χρόνια της ΕΠΑ, γιατί πριν είκοσι χρόνια, όταν ήταν ο αείμνηστος Τρίτσης, ας μην γελιόμαστε, ούτε η κεντρική διοίκηση είχε την τεχνογνωσία και την «σοφία» που έχει σήμερα, μα ούτε και η Περιφέρεια, ούτε και η Νομαρχιακή Αυτοδιοίκηση, ούτε η Τοπική Αυτοδιοίκηση. 


Σήμερα τα πράγματα έχουν ωριμάσει. Πιστεύω ότι η κεντρική διοίκηση και η Τοπική Αυτοδιοίκηση είναι δεμένες στο ίδιο κατάρτι. Αυτό που πρέπει να βρουν, είναι τον σχεδιασμό. Θα πρέπει να κάτσουν όλοι σε ένα τραπέζι, ο καθένας από την μεριά του, όπως γίνεται σήμερα και να λυθούν τα προβλήματα. Βέβαια, ο κύριος Λουλουργάς, ο οποίος έχει αναλάβει πολύ πρόσφατα, δεν μπορεί να είναι ο απολογητής των όποιων αστοχιών της διοίκησης επί περίπου είκοσι χρόνια. Τα υπόλοιπα περί σχεδιασμού χωροταξικού, αφού τοποθετηθούν και άλλοι, για να μην κάνω πολλές παρεμβάσεις και τρώω τον χρόνο των άλλων. 


Ευχαριστώ. 

ΠΡΟΕΔΡΕΙΟ: Ευχαριστούμε την κυρία Μακρή για τις διευκρινίσεις. Υποθέτω το νόημα όλων αυτών των τοποθετήσεων από το ΥΠΕΧΩΔΕ, είναι ότι πρέπει να γίνουν αλλαγές στον 2508. Αυτό δεν σημαίνει όμως ότι σταματά η διαδικασία των μελετών. Δηλαδή δικαίως νομίζω η κυρία Μπάτσου έθεσε το θέμα, αλλά υποθέτω ότι η απάντηση είναι πως είναι δύο ανεξάρτητα ζητήματα. Προχωρούν οι μελέτες και αν γίνουν αλλαγές, δεν θα είναι τέτοιας φύσεως που θα πρέπει να…


Συνεχίζω με τον κύριο Αμοιρίδη, ο οποίος είναι μέλος του Διοικητικού Συμβουλίου της ΚΕΔΚΕ και Δήμαρχος Κατερίνης. 

Ι. ΑΜΟΙΡΙΔΗΣ: Ευχαριστώ κύριε Πρόεδρε. Εγώ θα πιαστώ λίγο από τα τελευταία λόγια της κυρίας Μακρή. Θα δω το ζήτημα από την πολιτική πλευρά των μηχανικών σαν Αυτοδιοίκηση, όχι σαν πολιτικός μηχανικός. Το μηχανικός το εξαιρώ, να βάλω το πολιτικός μέσα από την προσωπική μου εμπειρία. Αν δεν συμμετέχει η τοπική κοινωνία, έχω μία διαμαρτυρία εδώ από την Πεντέλη, η κεντρική πλατεία της Πεντέλης είναι εκτός σχεδίου γιατί αποφάσισαν κάποιοι άλλοι για την τοπική κοινωνία. Νομίζω ότι αυτό τα λέει όλα. Το Δ΄ Κοινοτικό Πλαίσιο Στήριξης δεν είναι σαν τα άλλα. Είναι χωρικό και προγραμματικό. Άρα πρέπει να βρει η πόλη την θέση της στον χώρο και να έχει προγραμματίσει ποια έργα θέλει πάνω στις προγραμματικές συμβάσεις που θα γίνουν στα πλαίσια της Ευρωπαϊκής Ένωσης. 


Θεωρώ λοιπόν ότι μία προεργασία και ένα τοπικό αναπτυξιακό σχέδιο από κάθε ΟΤΑ είναι απαραίτητο και αν μάλιστα είναι μικροί ΟΤΑ, θα μπορούν μαζί να έχουν έναν σχεδιασμό πολύ πριν ανατεθούν τα Γενικά Πολεοδομικά και προχωρήσουν. Έτσι, θα έχουν στόχους, θα γνωρίζουν τα προβλήματα, θα βλέπουν την προοπτική του Δ΄ και τι μπορεί να χρηματοδοτήσει και θα προτείνουν και λύσεις για τα Γενικά Πολεοδομικά και δεν θα υπάρχουν επικαλύψεις στις επεκτάσεις ή στις χρήσεις γης. 


Προχωράμε για δύο Βαθμούς Αυτοδιοίκησης. Έτσι λέει τουλάχιστον το Σύνταγμα. Αν εμείς που υπηρετούμε σήμερα αρχίσουμε και κάνουμε σχεδιασμό σε τοπικό, νομαρχιακό, περιφερειακό, υπερπεριφερειακό και κρατικό επίπεδο, το χάσαμε το παιχνίδι. Θεωρώ λοιπόν, ο κάθε ΟΤΑ θα πρέπει να κάνει τον αρχικό σχεδιασμό και ο δεύτερος σχεδιασμός να είναι σε περιφερειακό επίπεδο. Δεν είναι οι Δήμοι πλέον της παλιάς εποχής. Έχουν τεχνογνωσία, υπάρχει τεχνική στήριξη και υπάρχει και η τοπική κοινωνία που αυτή αποφασίζει για το μέλλον της. Αν πάμε σε μία Νομαρχία, την δική μας για παράδειγμα, την Πιερία, που αλλιώς αναπτύσσεται ο Όλυμπος από εδώ, αλλιώς από εκεί και μεγαλύτερο παράδειγμα τα Τζουμέρκα. Η μία πλευρά έχει αναπτυχθεί, η άλλη καθόλου, γιατί ήταν διανομαρχιακό. Έτσι λοιπόν, ένας περιφερειακός σχεδιασμός και ο κάθε ΟΤΑ ξέρει τα προβλήματά του και τα θέματά του και μπορεί να προτείνει τις ανάγκες του. 


Κάνουμε μία επέκταση σχεδίου. Αναφέρθηκε ο συνάδελφος, σαν μηχανικός, προηγούμενα για τις χρήσεις γης και που θα κάνουμε την επέκταση. Αν θα μπορέσουμε αν εξασφαλίσουμε ζώνη υψηλής γεωργικής παραγωγικότητας. Μπαίνει κάπως έτσι. Όμως μπαίνει και κάπως αλλιώς. Πόσο είναι το κόστος των έργων αν πάμε προς το βουνό και όχι προς την πεδιάδα; Αν έχει βράχο ή αν έχει κλίσεις; Πώς είναι το ανάγλυφο; Έχει ποτάμια γύρω-γύρω και θα πρέπει να κτίσουμε δίπλα στα ποτάμια, που δεν θα πειράξουμε την ζώνη υψηλής παραγωγικότητας; Δεν είναι τόσο απλά δηλαδή, να πούμε ότι να μην πειράξουμε αυτήν την ζώνη. Υπάρχουν πολλά προβλήματα που θα βγουν στο μέλλον. Πώς θα καλύψουμε το έλλειμμα γης; Εκεί γύρω από τις πόλεις υπάρχουν στρατόπεδα; Να μην τα αξιοποιήσουμε, να τα βάλουμε στο σχέδιο πόλης και να κερδίσουμε γη; Τα παλιά σχέδια, τα Γενικά Πολεοδομικά, έκαναν έναν σχεδιασμό που δεν ήταν βιώσιμος. Από τα 800 στρέμματα, τα 400 κοινόχρηστα και κοινωφελείς χώροι, 15 χρόνια δεν τελειώνουν οι πράξεις εφαρμογής, οφείλει η Αυτοδιοίκηση εξήντα και εκατό στρέμματα που δεν έχει να τα πληρώσει, στην ουσία δεν κτίζει κανείς, τα δίκτυα ύδρευσης και αποχέτευσης αν δεν είναι λειτουργικά βάσει των προδιαγραφών της Ευρωπαϊκής Ένωσης, δεν μπορούν να γίνουν στις περιοχές αυτές γιατί πρέπει να λειτουργεί το δίκτυο, δεν υπάρχουν διανοίξεις για να λειτουργήσει. Τι σχεδιάσαμε τελικά; Κάναμε ένα πολύ ωραίο σχέδιο στον χάρτη και έναν πολύ ωραίο νόμο, που δεν έχουν αποτέλεσμα. 


Πώς λοιπόν θα αξιοποιήσουμε όλα αυτά τα προγράμματα που τρέχουν, τουλάχιστον στα μεγάλα αστικά κέντρα τα οποία αποκτούν μία δυναμική και να πω και για το πληθυσμιακό, όταν έχεις ένα τοπικό αναπτυξιακό και βλέπεις μία πορεία μιας πόλης τριάντα χρόνων ή έχεις μία εμπειρία τριών προηγουμένων Κοινοτικών Πλαισίων Στήριξης ή βλέπεις την γεωγραφική της θέση ή την εξέλιξη που μπορεί να έχει μία περιοχή και πόσες είναι οι δυνατότητες να αναπτυχθεί μία χώρα σε γενικότερο πλαίσιο, τότε μπορείς να δεις και που φτάνει ο πληθυσμός σου για να κάνεις και έναν βιολογικό για παράδειγμα. Δεν είναι μόνο το σχέδιο πόλης. Δεν θα κάνεις έναν βιολογικό με μεγαλύτερη προοπτική, έναν ΧΥΤΑ με μεγαλύτερη προοπτική; 


Όλα αυτά λοιπόν, θα πρέπει να βγουν μέσα από μία μελέτη ενός τοπικού αναπτυξιακού που θα υπάρχει μία συνεργασία ενός πανεπιστημιακού φορέα με την Αυτοδιοίκηση λίγο πριν από το Γενικό Πολεοδομικό, για να υπάρχει αυτή η άποψη και η στήριξη. Έτσι λοιπόν, θεωρώ ότι πολλά προβλήματα και εμπειρία έχουμε αποκτήσει από αυτά τα προβλήματα, μπορούμε να καταθέσουμε σαν Αυτοδιοίκηση τις απόψεις μας και να βοηθήσουμε σε αυτές τις λύσεις. Πρέπει να ακούσουμε του πολίτες. Δυστυχώς λέμε συμμετοχή των πολιτών σε τοπικό επίπεδο, αλλά κανένας δεν είναι ενημερωμένος. Έρχονται πέντε μηχανικοί εκεί που συζητάμε, προσπαθούν να μάθουν που θα γίνει η επέκταση και τι κάναμε; Δεν κάναμε τίποτα. 


Αυτό που πρέπει εμείς να καταθέσουμε και να πω μία προσωπική εκτίμηση, όπως είναι οι πόλεις σήμερα, διακόσια μέτρα ζώνη γύρω-γύρω δάσος και μετά η νέα πόλη με πολύ χαμηλό συντελεστή. Δεν υπάρχουν άλλες λύσεις. Πώς θα λύσουμε το κυκλοφοριακό πρόβλημα. Εδώ είναι ο Ανδρέας ο Καράβολας. Θυμάστε μία περίπτωση που έχουν κάνει τους τέσσερις κεντρικούς δρόμους με ύψος τριάντα, πενήντα και εκατό μέτρα, για να μένουν οι άνθρωποι στις πολυκατοικίες, για να παίρνουν το μέσο μαζικής μεταφοράς, ενώ πιο πίσω, εκεί είναι χαμηλά ο συντελεστής δόμησης και εκεί μπορούν να χρησιμοποιούν τα αυτοκίνητα. Άρα ο μεγαλύτερος πληθυσμός μένει πάνω σε τέσσερις οδικούς άξονες, που παίρνει το τραμ ή το λεωφορείο και όχι το αυτοκίνητο για να κατέβει στην πόλη. Υπάρχουν πολλοί σχεδιασμοί και πολλά προβλήματα, αυτά τουλάχιστον  που έχουμε δει εμείς. 


Δηλαδή το να σχεδιάσουμε σήμερα ένα μέσο σταθερής τροχιάς, το τραμ, αν θέλει να περάσουμε μέσα από ένα ρέμα, υπολογίζουμε το κόστος; Αν θα περάσουμε μία σιδηροδρομική γραμμή, αν θα υπογειοποιηθούν; Όλα αυτά τα σχεδιάζουμε. Έχουμε συνυπολογίσει το ανάγλυφο του εδάφους και το κόστος ποιος θα το πληρώσει και αν αυτά είναι εφικτά; Ή μόνο τα σχεδιάζουμε. 


Έρχεται και η Πολιτεία ενδιάμεσα τα προηγούμενα χρόνια και λέει, αναγνωρίζουμε τις αγωγές που γίνονται στο δικαστήριο, αναγνωριστικές αγωγές με ιδιωτικά συμφωνητικά και το ένα στρέμμα παίρνει ιδιοκτήτες και εκεί που έχουμε να πάρουμε 25 στρέμματα από 1.700, στο τέλος χρωστάμε και 120 στρέμματα στα δέκα χρόνια που τελειώνει η πράξη εφαρμογής. 


Λύνονται έτσι τα προβλήματα; Αυτά είναι τα βασικότερα προβλήματα που θα πρέπει να δούμε. Πώς πάμε στο μέλλον, πώς εκμεταλλευόμαστε το Δ΄ Κοινοτικό Πλαίσιο Στήριξης, πώς σαν τοπικές κοινωνίες μπορούμε να συμφωνήσουμε σε κάποια πράγματα και εμείς είμαστε ένας Δήμος που στην εμπειρία την δική μου δεν κάναμε ποτέ Ζώνες Οικιστικού Ελέγχου και μάλλον γλιτώσαμε. Έτσι το είχαμε δει από τότε, δεν δεσμεύαμε τίποτα.


Για το θέμα των οικισμών προ του ’23, επιγραμματικά κάποιες κουβέντες. Νομίζω ότι και εκεί πρέπει να υπάρχει ένας συνολικός προγραμματισμός. Πού πάει αυτός ο οικισμός πληθυσμιακά; Τι έργα θέλουμε και εκεί κλείνουμε την επέκτασή του και τελειώνει. Δεν είναι κανένα τεράστιο θέμα πια. 

ΣΥΝΕΔΡΟΣ: (εκτός μικροφώνου)

Ι. ΑΜΟΙΡΙΔΗΣ: Πρέπει να μειωθούν. Δεν συζητάμε ένας οικισμός προ του ’23 να γίνει ολόκληρη πόλη. Δηλαδή θα κάνουμε μία πρωτεύουσα νομού σαν οικισμό προ του ’23; Είναι δυνατόν ποτέ;


Να πω και κάτι ακόμη και κλείνω. Φαντάζομαι τα άλλα θα τα πείτε εσείς. Συμφωνώ με την κατηγοριοποίηση όπως την βάλατε και το θέμα της κοινωνίας της πληροφορίας. Θα πρέπει οι Πολεοδομίες όπως οργανώνονται σήμερα, να έχουμε όλα τα στοιχεία που έχει ένα Υποθηκοφυλακείο. Να μην πάει κανένας πολίτης πρώτα στην Πολεοδομία και στο Υποθηκοφυλακείο και μετά κάπου αλλού. Όλα πρέπει να ψηφιοποιηθούν και να υπάρχουν σε ένα portal που θα μπορεί ο καθένας, μηχανικός είναι, δικηγόρος, πολίτης, από το σπίτι του μπαίνοντας στο site, να έχει το οικοδομικό τετράγωνο, τα οικόπεδα, τι αλλαγές συμβολαίων έγιναν και να βγαίνουν αμέσως. Υπάρχει αυτή η δυνατότητα σήμερα. Ας ξεκινήσει και το ΥΠΕΧΩΔΕ μία πρωτοβουλία και η Αυτοδιοίκηση και οι φορείς οι τεχνικοί να το κάνουν. Είναι μία ευκαιρία μαζί με το Κτηματολόγιο και να μην πληρωθούν δέκα φορές όλα και να κάνουν ένα βασικό κεντρικό portal, που τουλάχιστον τα Γενικά Πολεοδομικά που εξελίσσονται τώρα, να μπορούμε να τα περάσουμε μέσα. Τα 200-250. Το κόστος δεν είναι μεγάλο. Νομίζω ότι μπορεί να γίνει και ας γίνει μία πρόταση της ΚΕΔΚΕ και του ΤΕΕ. 


Ευχαριστώ πολύ.

ΠΡΟΕΔΡΕΙΟ: Ευχαριστούμε πολύ τον Δήμαρχο, ο οποίος προσπάθησε να μείνει και στα σημεία κιόλας. Σημαντική συμβολή αυτό στην ανάγκη να έχει μία συνοχή η συζήτηση.


Θα δώσω τον λόγο στον κύριο Κάβουρα, ο οποίος είναι Αντιπρόεδρος της Κτηματολόγιο Α.Ε. και έτσι πιστεύω ότι θα δοθούν και κάποιες απαντήσεις στο τελευταίο θέμα που τέθηκε προηγουμένως. 


Κύριε Κάβουρα, έχετε τον λόγο.

Μ. ΚΑΒΟΥΡΑΣ: Σας ευχαριστώ πολύ κύριε Πρόεδρε. Χαίρομαι πολύ που είμαι εδώ. Κοίταξα τα ερωτήματα. Νόμιζα πως δεν θα ήμουν σε θέση να συμβάλλω σε αυτήν την συζήτηση, αλλά με το τελευταίο σχόλιο που δεν ξέρω αν ήταν επί τούτου ή τυχαίο…

ΣΥΝΕΔΡΟΣ: (εκτός μικροφώνου)

Μ. ΚΑΒΟΥΡΑΣ: Θα προσπαθήσω λοιπόν να συμβάλλω σε τρία από τα ερωτήματα, σε μία λίστα που έχω σαν τελευταία τρία ή σε ένα διάγραμμα που έχω, στα πάνω τρία αριστερά. 


Ξεκινώντας από το Κτηματολόγιο, νομίζω όλοι έχετε ακούσει τις τελευταίες εξαγγελίες του Υπουργού. Στόχος μας είναι να ξανά  βγουν δουλειές Κτηματολογίου, κτηματογραφήσεις, το συντομότερο δυνατό και για να το πετύχουμε αυτό συνδέσαμε το Κτηματολόγιο με το Γ΄ Κοινοτικό Πλαίσιο Στήριξης. 


Εδώ έρχομαι στο θέμα των υποβάθρων, που είναι πολύ σημαντικό. Στο Γ΄ Κοινοτικό Πλαίσιο Στήριξης που έχει μόλις 80 εκατομμύρια, ουσιαστικά δεν χρηματοδοτεί Κτηματολόγιο αυτό καθαυτό, αλλά χρηματοδοτεί υποστηρικτικές ενέργειες και υπόβαθρα. Επομένως, θα προσπαθήσω να μιλήσω για τα υπόβαθρα εδώ.


Εδώ μπορώ να πω ότι υπάρχει κάποιο υλικό που ίσως να σας είναι χρήσιμο. Το ένα υλικό είναι η συλλογή των ενεργών τίτλων για όλη την χώρα, επομένως μιλάμε για ένα πολύ μεγάλο αριθμό τίτλων που αυτήν την στιγμή βρίσκονται στα Υποθηκοφυλακεία. Δεν θα είναι μία απλή μηχανοργάνωση των Υποθηκοφυλακείων. Στόχος μας  είναι όλο το υλικό αυτό να περάσει σε Κτηματολόγιο. Όταν το Κτηματολόγιο λειτουργεί κανονικά, δεν χρειάζεται να υπάρχουν τα Υποθηκοφυλακεία τουλάχιστον με την προηγούμενή τους δομή. 


Είναι όμως ένα έργο, που επειδή υπάρχει και η πίεση του χρόνου και επειδή θα συνδεθούν και με τις κτηματογραφήσεις, εφόσον προχωρήσει το συνολικό έργο των κτηματογραφήσεων, θα ολοκληρωθεί σε πολύ σύντομο χρονικό διάστημα. 


Υπάρχουν ακόμα και κάποιες άλλες ενέργειες υποστηρικτικές, ειδικά Κτηματολόγια, όπως αυτό της Ρόδου και της Κω, που θα μηχανογραφηθεί στο πλαίσιο του Γ΄ Κοινοτικού Πλαισίου Στήριξης, στο πλαίσιο δηλαδή αυτών των 80 εκατομμυρίων. 


Υπάρχει όμως και ένα άλλο υλικό που επίσης πιστεύω ότι μπορεί να σας είναι χρήσιμο. Καταρχήν θα υπάρχουν μέσα σε δύο με τρία χρόνια, μέχρι το τέλος του 2008, πολύ καλής ποιότητας ψηφιακοί ορθοφωτοχάρτες για όλη την χώρα σε κλίμακα 1:5000 και μάλιστα για τον αστικό χώρο, γιατί το Κτηματολόγιο θα προχωρήσει πρώτα με τις μελέτες αυτές που σας λέω να καλύψει όλα τα αστικά κέντρα, θα έχουμε αυτό πολύ καλούς ορθοφωτοχάρτες που λαμβάνουν υπόψη τους και το πρόβλημα με τα κτίρια, για τον αστικό χώρο και σε κλίμακα 1:1000. Επομένως μιλάμε για πολύ καλά ψηφιακά υπόβαθρα, που θα είναι ελπίζω διαθέσιμα το πολύ μέχρι τέλος του 2008.


Τώρα, υπάρχει και μια άλλη δράση που ίσως δεν σας είναι γνωστή. Το ΧΕΠΟΣ, το Ελληνικό Σύστημα Εντοπισμού. Πάλι στον ίδιο χρόνο θα δημιουργηθεί μία υποδομή για όλη την χώρα με εκατό μόνιμους σταθμούς που θα επικοινωνούν μεταξύ τους και αυτοί σε συνδυασμό με το GPS θα δίνουν την δυνατότητα σε οποιονδήποτε από εσάς με ένα απλό GPS χειρός, να εντοπίζει συντεταγμένες σε οποιοδήποτε σημείο στον ελληνικό χώρο με ακρίβεια τριών περίπου εκατοστών. 


Όπως καταλαβαίνετε, το κόστος πλέον της κτηματογράφησης ή οποιασδήποτε αποτύπωσης, μειώνεται δραστικά και γενικά ανοίγει και μία αγορά για την κοινωνία της γεωπληροφορίας όπως λέμε. Δεν μιλώ για το επιχειρησιακό πρόγραμμα, μιλώ γενικότερα για την ουσία της κοινωνίας της γεωπληροφορίας. 


Πιστεύουμε ότι αυτά πέρα από την βοήθεια στο Κτηματολόγιο, μπορούν να βοηθήσουν και ένα σωρό άλλους χρήστες και εσείς εν προκειμένω είστε υποψήφιοι για αυτό και ελπίζω να πετύχουν. Βασιζόμαστε σε αυτά.


Όμως θα μιλήσω και για κάποια άλλη ενέργεια, την εθνική υποδομή γεωγραφικών πληροφοριών, η οποία συνδέεται και με το πρόγραμμα της κοινωνίας της πληροφορίας. Σκοπεύουμε στο τέλος του Γ΄ ΚΠΣ και στην αρχή του Δ΄, να ιδρυθεί αυτό που λέγεται πραγματικά εθνική υποδομή γεωγραφικών πληροφοριών και μιλάμε για μία σειρά πληροφορίες υποβάθρων, μέρος των οποίων θα είναι και τα προηγούμενα τα οποία ανέφερα, αλλά θα είναι και τα στοιχεία που συλλέγει η Γεωγραφική Υπηρεσία Στρατού, το Υπουργείο Γεωργίας, το ΥΠΕΧΩΔΕ, αλλά και οποιοιδήποτε τοπικοί φορείς. Αυτά τα στοιχεία θα περνούν μέσα από έναν κεντρικό κόμβο, τον κόμβο της ΕΥΓΕΠ, Εθνική Υποδομή Γεωγραφικών Πληροφοριών, που με κάποιους κανόνες διαλειτουργικότητας και εδώ είναι το λεπτό σημείο, θα μπορεί οποιοσδήποτε χρήστης να μπαίνει μέσα στο σύστημα, να ζητά πληροφορίες με θέμα και χρόνο που τον ενδιαφέρει και κλίμακα και λεπτομέρεια δηλαδή, για κάποια περιοχή και να του έρχεται ότι πληροφορία υπάρχει, η οποία θεωρητικά θα πρέπει να είναι συμβατή μεταξύ της, γιατί αυτό είναι το μεγαλύτερο πρόβλημα της διαλειτουργικότητας και έτσι να μην νοιάζεται ο χρήστης πραγματικά από πού έρχονται τα στοιχεία. Δεν θα χρειάζεται δηλαδή ο χρήστης να μπαίνει στον τόπο της γης, στον τόπο του ΥΠΕΧΩΔΕ, στον τόπο του ΟΚΧΕ. Απλά θα θέτει τα κριτήριά του και ενιαία πλέον το σύστημα θα φέρνει τα δεδομένα που χρειάζεται ο αναλυτής ή ο χρήστης ή ο χωροτάκτης ή ο πολεοδόμος. 


Η λέξη κλειδί εδώ είναι η διαλειτουργικότητα. Δυστυχώς, πάρα πολλοί συλλέγουν στοιχεία στην χώρα μας εδώ και χρόνια, τα στοιχεία όμως αυτά αν τα βάλουμε μαζί δεν είναι συμβατά. Δεν είναι συμβατά και χωρικά ως προς τις ακρίβειες, τις χωρικές, τα όρια, οι θέσεις, τα συστήματα αναφοράς. Υπάρχει σοβαρότατο πρόβλημα. Δεν είναι συμβατά χρονικά. Έχουν συλλεχθεί σε διαφορετικές χρονικές περιόδους και τέλος, δεν είναι συμβατά και θεματικά. Η ΕΣΥΕ, το γνωρίζετε πολύ καλά, αλλάζει τον τρόπο κωδικοποίησης των χρήσεων γης από απογραφική περίοδο σε απογραφική περίοδο. Επίσης, οι χρήσεις γης της ΕΣΥΕ ή αυτές που επιτάσσονται από ευρωπαϊκές οδηγίες, δεν ταιριάζουν με αυτές που συλλέγει το ΥΠΕΧΩΔΕ. Επομένως, καθόλου δεν διευκολύνουν την δουλειά όλων μας και πολύ περισσότερο την δική σας. 


Σε μία λοιπόν προηγούμενη δουλειά που είχε γίνει με την ΕΣΥΕ, προσπαθήσαμε να συνδέσουμε – τώρα μιλώ ως ΟΚΧΕ περισσότερο, όχι ως Κτηματολόγιο – τα στοιχεία προηγούμενων απογραφικών περιόδων για τις χρήσεις, καλύψεις γης, με αυτά που πρέπει να συλλεχθούν στην συγκεκριμένη περίοδο. Μόνο με πολύ καλή τεκμηρίωση δημιουργήθηκε μια βάση θα έλεγα, στην οποία κάποιος μπορούσε να πει ότι η χρήση αυτή η σημερινή, με την σημερινή κατηγοριοποίηση, ποια χρήση ήταν την εποχή εκείνη και να μπορέσει επομένως να έχει πλήρη διαλειτουργικότητα. 


Είναι ένα δύσκολο θέμα, είναι και επιστημονικά δύσκολο, αλλά δεν θα αγγίξω τις επιστημονικές του διαστάσεις. Ο Κώστας ο Δημόπουλος μου το απαγόρευσε, αλλά μία εθνική υποδομή για να σέβεται τον εαυτό της, θα πρέπει πράγματι να αντιμετωπίζει και τέτοια προβλήματα. Ούτως ή άλλως η Οδηγία Inspire είναι επί θύρας. Θα απαιτήσει από όλους τους φορείς να διαθέτουν τα στοιχεία τους ευρύτατα στο κοινό και θα την δούμε να έρχεται τα επόμενα τρία-τέσσερα χρόνια. 


Το τελευταίο που πρέπει να πω, είναι ότι το Κτηματολόγιο έχει μία μεγάλη δράση στην πληροφορική. Στόχος είναι να δημιουργηθεί ένα σύστημα «παρόμοιο» με το TAXIS, όπου οποιοσδήποτε Υποθηκοφύλακας, συμβολαιογράφος, δικηγόρος, μηχανικός, θα μπορεί να μπαίνει στο σύστημα με κάποιον ειδικό κωδικό και να παίρνει ότι πληροφορία του χρειάζεται για το ιδιοκτησιακό καθεστώς και την χωρική πληροφορία για κάποια περιοχή. Είναι μια αρκετά μεγάλη δράση και φιλόδοξη και ελπίζω και αυτή να πετύχει μαζί με τις προηγούμενες.


Δεν ξέρω αν άφησα κάτι. Σας ευχαριστώ που μου δώσατε τον λόγο σε αυτήν την φάση. Αν έχετε κάποια ερώτηση, είμαι στην διάθεσή σας. 

ΛΑΓΟΥΔΑΚΗ: (εκτός μικροφώνου)
ΠΡΟΕΔΡΕΙΟ: Θα το πω από το μικρόφωνο συνοπτικά για αυτούς που δεν άκουσαν. Τέθηκε το θέμα των προσωπικών δεδομένων. Τι γίνεται με τα προσωπικά δεδομένα όσον αφορά το να μπαίνουν τέτοιες πληροφορίες στο διαδίκτυο και να είναι προσβάσιμες. 

ΣΥΝΕΔΡΟΣ: Με κάλυψε η κυρία Λαγουδάκη στο ερώτημα αυτό, δηλαδή αυτήν την στιγμή τα Γενικά Πολεοδομικά Σχέδια έχουν ανάγκη από εισροή πληροφοριών για δεδομένα Κτηματολογίου. Δεν μας ενδιαφέρει το μοναδιαίο ή το προσωπικό, δηλαδή το όνομα του ιδιοκτήτη. Μας ενδιαφέρει ο κωδικός του γεωτεμαχίου, η επιφάνειά του και η χρήση του. Τίποτα παραπάνω. Αυτό μπορεί κεντρικά το Κτηματολόγιο κεντρικά να μας απαντήσει αν μπορούμε να έχουμε πρόσβαση συγκεκριμένα; Σε πόλεις μεσαίες και μεγαλύτερες, που αυτό το θέμα μας διευκολύνει πάρα πολύ στην κωδικοποίηση των χρήσεων γης και στην αξιοποίηση των ζωνοποιήσεων. Μπορούμε με κάποια συμφωνία, κεντρικά όμως, γιατί όπου έχουμε απευθυνθεί με έγγραφα, Δήμοι, έχουμε εισπράξει άρνηση. Δεν σας κρύβω ότι άτυπα μπορούμε να έχουμε κάποια πρόσβαση, τουλάχιστον να έχουμε τα γεωτεμάχια και την επιφάνειά τους. Μας ενδιαφέρει και η χρήση. Τυπικά, ουσιαστικά, μπορούμε να έχουμε κάτι συγκεκριμένο; 


Έχω μία ερώτηση ακόμη. Οι διαδικασίες που αφορούν την Εθνική Υποδομή Γεωγραφικών Δεδομένων, επειδή έχει συμβάλλει προσωπικά ο κύριος Κάβουρας και πραγματικά είναι ίσως το έργο του, το ερώτημα είναι σε ποιο στάδιο βρίσκεται και αν με τις διαδικασίες που προχωρούν τα Γενικά Πολεοδομικά Σχέδια, η ΕΓΥΕΠ θα είναι λειτουργική, θα είναι προσπελάσιμη ή θα έχουμε τελειώσει τα Γενικά Πολεοδομικά Σχέδια ενδεχομένως και η ΕΓΥΕΠ θα είναι ακόμα στο ξεκίνημά της; Το λέω έτσι, ας μου επιτραπεί. 


Ευχαριστώ.

Μ. ΚΑΒΟΥΡΑΣ: Θα είμαι λακωνικός. Το θέμα των προσωπικών δεδομένων είναι πολύ σοβαρό, αλλά βρίσκεται σε καλό δρόμο αναφορικά με τα στοιχεία του Κτηματολογίου. Άκουσα κάτι προχθές, δεν είμαι σε θέση να σας το μεταφέρω, είναι πάντως  σε καλό δρόμο. Γιατί τα στοιχεία του Κτηματολογίου δεν τα συλλέγουμε για την εταιρεία και για τους ιδιοκτήτες μεμονωμένα. Τα συλλέγουμε και για να αναπτυξιακούς σκοπούς. Επομένως, έγινε μία προσπάθεια τα στοιχεία αυτά εφόσον δεν παραβιάζουν σοβαρά προσωπικά δεδομένα, να διατίθενται για γενικότερη χρήση. 


Για το θέμα της ΕΥΓΕΠ θα ήθελα να το συζητήσουμε, για να μην διακόψουμε την συζήτηση…

ΣΥΝΕΔΡΟΣ: (εκτός μικροφώνου)

Μ. ΚΑΒΟΥΡΑΣ: Είναι στην αρχή ακόμα και τα χρήματα που διατεθούν από την κοινωνία της πληροφορίας είναι η μαγιά, για αυτό θα περάσει στο Δ΄ ΚΠΣ. Δεν είμαι σε θέση να σας πω αν θα είναι όλα τα στοιχεία που χρειάζεται έτοιμα για αυτόν τον σκοπό.

ΠΡΟΕΔΡΕΙΟ: Ευχαριστούμε. Θα μπορούσε να γίνει μία πολύ ενδιαφέρουσα συζήτηση, αλλά θα πηγαίναμε αλλού. Το τραπέζι δεν αφορά μόνο αυτά τα θέματα. 


Θα ζητήσω από την κυρία Αθηνά Γιαννακού, που είναι πολεοδόμος και συνεργάτης του Δήμου Κιλκίς, να πάρει τον λόγο.

Α. ΓΙΑΝΝΑΚΟΥ: Θα μου επιτρέψετε να ξεκινήσω και εγώ με μία στατιστική κύριε Αντιδήμαρχε. Η στατιστική λέει το εξής: ο νόμος 2508 ψηφίστηκε το 1997. Εγώ προσωπικά ανέλαβα το πρώτο ΓΠΣ με βάση τον 2508 το 2001, πριν προκηρυχθούν μαζικά τα Γενικά Πολεοδομικά Σχέδια. Ήταν το Γενικό Πολεοδομικό Σχέδιο, κοιτάζω προς την πλευρά της ΔΗΠΕΧΩ, του Δήμου Μυγδονίας. 


Αυτήν την στιγμή, το 2005, έχω ολοκληρώσει τέσσερα ΓΠΣ Β1 στάδιο, φεύγουν για φορείς, το ένα ολοκλήρωσε και τις γνωμοδοτήσεις των φορέων. Είναι πάλι το ΓΠΣ Μυγδονίας και περιμένει εδώ και ενάμισι χρόνο μία απάντηση από το Υπουργείο. Η περίφημη ΚΥΑ της περιοχής Κορώνειας-Βόλβης και μετά από οκτώ χρόνια και από όλα αυτά τα στάδια στα οποία βρίσκονται οι προσωπικές μου μελέτες, είναι η πρώτη συνάντηση στην οποία βρίσκομαι στην οποία συζητάω και θέτω τις απόψεις μου και ακούω τα ερωτήματα αναφορικά με τα ζητήματα που ανοίγει ο 2508 και τα καινούργια Γενικά Πολεοδομικά Σχέδια. 


Όμως επειδή δεν μου αρέσει να παραπονιέμαι και δεν μου αρέσει να μιλάω αρνητικά, εγώ θα μπω κατευθείαν στις απόψεις. Έχω καλυφθεί πλήρως στα ερωτήματα που έχουν υποβληθεί μέχρι τώρα. Τα είπε πάρα πολύ ωραία και ο Δημήτρης ο Οικονόμου και ο Γιάννης ο Αγγγελίδης. Θα τολμήσω να πω μερικές απόψεις έτσι όπως προκύπτουν από την εμπειρία τόσο την γενικότερη εκπόνησης κάποιων ΓΠΣ, όσο και την ειδικότερη εκπόνησης ορισμένων ΓΠΣ και ένα από αυτά είναι του Κιλκίς, πόλεων πολύ σημαντικών – το τονίζω αυτό – για την χωροταξική οργάνωση της Ελλάδας. Θα ακολουθήσουν και τα ερωτήματα για να ομαδοποιήσω την παρέμβασή μου σε συγκεκριμένα ερωτήματα. 


Το πρώτο θέμα που εγώ προσωπικά τοποθετούμαι κάθετα, είναι ότι δεν πρέπει να χαθεί ο στρατηγικός χαρακτήρας των Γενικών Πολεοδομικών Σχεδίων. Αυτό ήταν το πνεύμα και του 2508 και των προδιαγραφών έτσι όπως βγήκαν, αλλά αυτή είναι και η εμπειρία που κατά την γνώμη μου μας βγαίνει από την υλοποίηση της ΕΠΑ και όχι απλώς δεν πρέπει να χαθεί, αλλά πρέπει να αναδειχθεί αυτός ο στρατηγικός χαρακτήρας και έχει την δυνατότητα να αναδειχθεί με νέους τρόπους. Είναι η πρώτη φορά που η Τοπική Αυτοδιοίκηση εμπλέκεται ενεργά στην εκπόνηση Γενικών Πολεοδομικών Σχεδίων με την ιδιότητα του εργοδότη, αλλά και αυτού που παρακολουθεί από κοντά την πορεία τους. 


Επομένως, τα Γενικά Πολεοδομικά Σχέδια μπορούν να γίνουν σχέδια, θα τα πω με τους καινούργιους όρους, αλλά πρέπει κάποτε να τα βλέπουμε με αυτούς τους όρους, διαβούλευσης μεταξύ της κεντρικής διοίκησης, της Τοπικής Αυτοδιοίκησης, για την από κοινού δέσμευση γύρω από συγκεκριμένους στόχους ανάπτυξης των περιοχών στις οποίες υποδιαιρείται η χώρα μας, είτε λέγονται αυτοί Καποδιστριακοί Δήμοι, είτε λέγονται ορεινές ζώνες, είτε λέγονται περιοχές προστασίας και τα λοιπά. 


Έχω την γνώμη ότι κάθε τροποποίηση του θεσμικού πλαισίου η οποία μας προκύπτει είτε από το ΣτΕ, είτε από το οτιδήποτε, σε καμία περίπτωση δεν πρέπει να θίξει τον στρατηγικό χαρακτήρα των Γενικών Πολεοδομικών Σχεδίων, γιατί αν περάσουμε σε άλλα πράγματα, η δική μου πρόταση είναι απλή: να καταργήσουμε τα Γενικά Πολεοδομικά Σχέδια και να κάνουμε απευθείας πολεοδομικές μελέτες. Δεν υπάρχει κανένας λόγος να ξοδεύουμε λεφτά, χρόνο, ιστορία, κούραση και μεγάλη ταλαιπωρία του Έλληνα πολίτη, συντάσσοντας σχέδια και φτιάχνοντας μέσα από σχέδια τα οποία από την ίδια τους την κλίμακα, 1:25000 και 1:5000, να βγάζουμε μέσα από εκεί υποχρεώσεις και να θίγουμε δικαιώματα για τα οποία τουλάχιστον οφείλουμε να ζητήσουμε την ίδια την γνώμη, το δικαίωμα του πολίτη να διαμαρτυρηθεί μέσα από αυτά που λέει η νομοθεσία μας περί αναρτήσεων, σχεδίων και τα λοιπά. Ή να πάμε απευθείας σε πολεοδομικές μελέτες ή να προστατεύσουμε θρησκευτικά, θα πω αυτόν τον όρο, τον στρατηγικό χαρακτήρα των Γενικών Πολεοδομικών  Σχεδίων.


Δεύτερον. Το θέμα της ΖΟΕ σε σχέση με αυτό. Θεωρώ ότι οι ΖΟΕ είναι αυτό που λέει η ελληνική γλώσσα, ζώνη οικιστικού ελέγχου. Συμφωνώ απόλυτα με την παρέμβαση του κυρίου Γκάρτζου σε αυτό το πράγμα και οι ΖΟΕ πρέπει να συντάσσονται για περιοχές που χρήζουν πραγματικά προστασίας. Ο εξωαστικός χώρος είναι κενός νομικά και πρέπει να συζητήσουμε νέο νομοθέτημα για το τι θα γίνει με τον εξωαστικό χώρο.


Εμείς αυτό που κάναμε και στο Κιλκίς και στην Μυγδονία που είναι σαφώς εξωαστικός χώρος και σε πάρα πολλά άλλα ΓΠΣ, προτείναμε έτσι όπως μας τις λένε οι καινούργιες προδιαγραφές, τις περιοχές ειδικών περιορισμών δόμησης, ουσιαστικά σχεδιάσαμε τις περιοχές όπου μπορούμε να υποδεχτούμε χρήσεις εξωαστικές. Εκεί βεβαίως, έχουμε ένα κενό. Πώς θα προχωρήσει περαιτέρω αυτός ο σχεδιασμός; Πώς θα αξιολογήσουμε το capacity των δικτύων, κυρίως των μεταφορικών. Να μην φέρω το παράδειγμα του τι γίνεται στην Θεσσαλονίκη. Είναι το πιο χαρακτηριστικό. Την φέρουσα ικανότητα των δικτύων, την  φέρουσα ικανότητα του περιβάλλοντός μας. Όλα αυτά τα στοιχεία στα οποία η νομοθεσία, ούτε ο 1337 με τις ΖΟΕ, ούτε ο 2508 μας καλύπτει. 


Θεωρώ λοιπόν ότι μπορούμε με ένα κάπως πιο χαλαρό εργαλείο στα ΓΠΣ να δώσουμε την στρατηγική  μας και να συζητήσουμε μετά πως αυτά παρακάτω θα τους κάνουμε κάποιου είδους, επιμένω σε αυτό από το 1990 και κανείς δεν με είχε ακούσει, κάποιου είδους σχεδιασμό, για να ξέρουμε που είναι τα δίκτυά τους. Εδώ βοηθούν τα ΓΠΣ. Πραγματικά μπορούν να βοηθήσουν εδώ. 


Ένα επόμενο ζήτημα είναι μέσα από το ΓΠΣ οφείλουμε να ασκήσουμε πρακτικά την χωροταξική μας πολιτική. Έθεσε ένας συνάδελφος, δεν έχουν τα χωροταξικά σχέδια προγραμματικά μεγέθη. Υποχρεούνται τα Γενικά Πολεοδομικά Σχέδια να έχουν προγραμματικά μεγέθη και είναι ευκαιρία η Τοπική Αυτοδιοίκηση με την Περιφερειακή Διοίκηση και με το Υπουργείο να καθορίσουν τέτοιες στρατηγικές προγραμματικών μεγεθών. Μέσα από αυτά τα προγραμματικά μας μεγέθη, θα εκφράσουμε και τις πολιτικές μας. 


Εδώ εμείς βρισκόμαστε σε σοβαρά διλήμματα. Εγώ επειδή συμβαίνει να χειρίζομαι και ΓΠΣ της Θεσσαλονίκης και ΓΠΣ κάποιων για εμένα πάρα πολύ σημαντικών πόλεων για την χωροταξία της Κεντρικής Μακεδονίας, βρίσκομαι στο εξής θέμα: από την μία γνωρίζω ότι εγκρίνονται 17.000 στρέμματα εντάξεων στον Δήμο Μίκρας και συζητάμε με την ΔΗΠΕΧΩ να θα εντάξουμε 1.500 στρέμματα στον Δήμο Κιλκίς. Το τι σημαίνει αυτό χωροταξικά για όσους καταλαβαίνουμε, κατανοούμε και πονούμε την χωροταξία, είναι προφανές. Θέλει λοιπόν μία συζήτηση, διαβούλευση, συμφωνία, δέσμευση, υπογραφή πάνω στην δέσμευση, πως προχωράμε σε αυτά τα προγραμματικά μεγέθη. 


Έρχομαι στο ζήτημα των αγροτικών οικισμών. Οι προδιαγραφές του ΥΠΕΧΩΔΕ είναι συνταγμένες, το κατανοώ απολύτως, από την πλευρά των αστικών περιοχών, να το ξεκαθαρίσουμε και από την πλευρά των περιοχών που βαπτίστηκαν αγροτικές με εκείνες τις οριοθετήσεις των δύο χιλιάδων και που ήταν παραθεριστικές, περιαστικές και τα λοιπά. Όμως η Ελλάδα έχει και πολλούς καθαρά αγροτικούς οικισμούς. Άπειρους αγροτικούς οικισμούς, οι οποίοι σχεδιάστηκαν με το ιστορία μου αμαρτία μου που είπε και ο συνάδελφος, αυτά τα τεράστια όρια και τα λοιπά. 


Αυτοί οι οικισμοί δεν μπορούν να σχεδιαστούν, η δική μας εμπειρία αυτό λέει, με τις προδιαγραφές αυτές. Ούτε ενότητες φτιάχνουν 1.500 με 5.000, ούτε είναι δυνατόν να επιβάλλουμε μέσους συντελεστές, προσέξτε και να υποχρεώνουμε την Τοπική Αυτοδιοίκηση να τρέχει να βρει λεφτά για μία μικρή πολεοδόμηση που έχουμε προτείνει, να βρει λεφτά επιτόπου για να μην μεταβάλλει συντελεστές και τα λοιπά. 


Έχω την γνώμη ότι αυτούς τους αγροτικούς οικισμούς θα πρέπει να τους χειριστούμε με τον χαρακτήρα που έχουν. Είναι ζωτικοί πολλοί από αυτούς, αλλά είναι κέντρα ουσιαστικά αξιοποίησης της γεωργικής οικονομίας. Έχουν σχέσεις με την πόλη, συχνά αυτός ο πληθυσμός πρέπει πραγματικά να προσμετράται διπλά γιατί έχει δύο κατοικίες αυτός ο πληθυσμός. Έχει και στην πόλη και στο χωριό και βεβαίως εγώ φρίττω να πω την λέξη δεύτερη κατοικία στο Χορήγι Κιλκίς, γιατί αλίμονο να στείλω αυτό το πράγμα να πάει να εγκριθεί από την Διεύθυνση Πολεοδομικού Σχεδιασμού της Αθήνας. Αυτό δεν γίνεται. 


Άρα, πρέπει να έχουμε μία ευελιξία σε αυτόν τον σχεδιασμό και πιστεύω πως αυτήν την ευελιξία η ΔΗΠΕΧΩ Κεντρικής Μακεδονίας την έχει υιοθετήσει, έχει βοηθήσει σε αυτήν την κατεύθυνση και μέσα από εντολές που μας έχει δώσει, δείχνει πραγματικά μία ανοχή, σωστή ανοχή, σε αυτόν τον σχεδιασμό. Όμως δεν μπορούμε σε αυτά τα χωριά να σχεδιάζουμε και σχολεία για μόνιμο πληθυσμό και γυμνάσια και λύκεια και τα λοιπά. Όταν θα μπείτε να δείτε αυτά τα σχέδια, θα δείτε ότι γίνονται ισχυρισμοί που δεν έχουν σχέση με την πραγματικότητα. 


Ένα ζήτημα να πω σε ότι αφορά την διαδημοτική συνεργασία. Εγώ συμβαίνει να εκπονώ δύο ΓΠΣ που αφορούν το ένα δύο Καποδιστριακούς Δήμους και το άλλο μία Κοινότητα και έναν Καποδιστριακό Δήμο. Πάνε άψογα, δεν υπάρχει κανένα πρόβλημα. Είναι προς τιμήν της Τοπικής Αυτοδιοίκησης που ξέρει, κάθεται και συζητάει. Προχωρούν εξαιρετικά. 


Όπου είναι δυνατόν να γίνουν ενιαία τέτοια σχέδια, είναι υπέρ του χωροταξικού και στρατηγικού χαρακτήρα του Γενικού Πολεοδομικού Σχεδιασμού και μόνο. Νομίζω πως η δική μας εμπειρία είναι πάρα πολύ θετική από την εκπόνηση τέτοιων σχεδίων. 


Για την κατηγοριοποίηση των χρήσεων, έθεσε πολύ ωραία τα ερωτήματα ο Γιάννης. Υπάρχει μία άποψη του ΤΕΕ Κεντρικής Μακεδονίας. Νομίζω πως μπορούμε να την δούμε. Εγώ αυτό που θέλω να πω, είναι ότι αυτό το πράγμα πρέπει το Υπουργείο ταχύτατα να μας πει κάποιες κατευθύνσεις. Δεν μπορούμε να προχωρήσουμε διαφορετικά. Είναι πρακτικό το θέμα. 


Θέλω να κάνω ένα σχόλιο σχετικά με το τελευταίο ζήτημα, για την αξιοποίηση του πληροφορικού υλικού. Επειδή έχω μία εμπειρία σε αυτά τα θέματα λόγω της εμπλοκής μου στο Παρατηρητήριο της Εγνατίας Οδού, θέλω να πω το εξής: αυτή η αξιοποίηση μόνο από κεντρικούς φορείς μπορεί να γίνει ολοκληρωμένα ή να το πω έτσι, από συντονιστικού φορείς. Όταν λέω κεντρικούς, δεν εννοώ κατ’ ανάγκη από Αθήνα ή από Θεσσαλονίκη, αλλά κάποιος ο οποίος παίζει συντονιστικό ρόλο. Θα πρέπει να θέσει στρατηγικές προτεραιότητες. Τι θέλουμε να βάλουμε στο πληροφοριακό μας σύστημα; Τι έχει προτεραιότητα; Για εμένα ας πούμε, έχει πάρα πολύ μεγάλη προτεραιότητα επιτέλους να έχουμε όλοι ένα όριο σχεδίου. Ένα όριο Δήμου. Δεν έχουμε πουθενά μία ενιαία βάση κύριε Κάβουρα, ενός ορίου Δήμου. Ένα όριο οικισμού κάτω των 2.000 κατοίκων. Ένα όριο σχεδίου. Λόγω της εμπλοκής μου αυτής στο Παρατηρητήριο, έχω δει συστηματικά το αρχείο του ΥΠΕΧΩΔΕ που είχατε το παλιό. Έχει προβλήματα. Ήταν πολύ καλό όταν συντάχθηκε, γιατί συντάχθηκε για να στηρίξει τις χωροταξικές μελέτες. Αυτό τώρα πλέον, δεν μπορεί να παραμείνει έτσι. 


Από την άλλη μεριά, η έλλειψη αυτών των πληροφοριών νομίζω ότι αντιλαμβάνεστε τι προβλήματα μπορεί να δημιουργήσει. Ο κάθε ένας μας μελετητής, βάζω πρώτα τον εαυτό μου, μπορούμε να σας φέρουμε ότι μας κατέβει. Αυτό να το ξέρετε. Δεν το επιθυμείτε αυτό και κανείς δεν το επιθυμεί αυτό, γιατί τώρα δεν χειριζόμαστε ένα Κιλκίς. Ο Δήμος Κιλκίς, που συμβαίνει να αναφέρομαι εδώ ως συνεργάτης του, ουσιαστικά έχω την μελέτη του ΓΠΣ Κιλκίς, ο Δήμος Κιλκίς είναι η πόλη του Κιλκίς και 23 αγροτικοί οικισμοί. Είναι πρακτικά αδύνατον για την ΔΗΠΕΧΩ να ελέγξει τα όρια όλων αυτών των 23 οικισμών. Βάζω ότι μου κατέβει. 


Άρα, τα πληροφοριακά μας συστήματα και τα γεωγραφικά μας συστήματα θα πρέπει να βάλουν τις πέντε προτεραιότητες τις άμεσες που έχουμε αυτήν την στιγμή και αυτά να προχωρήσουν και αυτές οι πληροφορίες να μας δώσουν για να ενσωματώσουμε στις μελέτες των Γενικών Πολεοδομικών Σχεδίων.


Ευχαριστώ πολύ.

ΠΡΟΕΔΡΕΙΟ: Ευχαριστούμε την κυρία Γιαννακού. Έμεινε και εκείνη στα σημεία και ήταν  πολύ ενδιαφέρουσες οι παρεμβάσεις της. Θα δώσω τον λόγο τώρα στον κύριο Παπανικολάου, ο οποίος είναι ο Προϊστάμενος του Ρυθμιστικού Σχεδίου της Αθήνας, για να απαντήσει ή να τοποθετηθεί σε όσα σημεία κρίνει σκόπιμο.

Μ. ΠΑΠΑΝΙΚΟΛΑΟΥ: Ευχαριστώ κύριε Πρόεδρε. Θα αρχίσω με ένα σχόλιο το οποίο δείχνει πως και το ΤΕΕ και η ΚΕΔΚΕ αντιλαμβάνονται τον Οργανισμό της Αθήνας. Αν θα δείτε στον τίτλο εδώ, λέει Οργανισμός Ρυθμιστικού Σχεδίου Αθήνας, ενώ ο πλήρης τίτλος είναι Οργανισμός Ρυθμιστικού Σχεδίου και Προστασίας Περιβάλλοντος της Αθήνας. Ξέρει προφανώς και η ΚΕΔΚΕ και το ΤΕΕ ότι ο Οργανισμός της Αθήνας έχει πάρα πολύ λίγη δικαιοδοσία σε ότι αφορά την προστασία περιβάλλοντος, άρα έκρινε ότι έπρεπε να το ξυρίσει. Δεν σας θυμώνει. 


Μάλιστα, υπήρχε το φαιδρό της υποθέσεως ότι η συντομογραφία του Οργανισμού Ρυθμιστικού Σχεδίου Αθήνας ήταν το ΟΡΣΑ. Αυτό το ΟΡΣΑ παρακάλεσα να το καταργήσουμε διότι αναπέμπει σε άλλα όρσα γαμπρέ κουφέτα.


Είναι ευχάριστο το γεγονός ότι μετά από αρκετά χρόνια κάποια πράγματα σίγουρα έχουν λυθεί σε ότι αφορά τον σχεδιασμό στην χώρα. Όμως αυτό τι σημαίνει; Κατά την άποψή μας ο σχεδιασμός δεν είναι μόνο τεχνοκρατική αντίληψη. Είναι κοινωνική αντίληψη, είναι οικονομική προσέγγιση, είναι παιδεία με την ευρύτερη έννοια της λέξης. Μου θύμισε ο κύριος Δήμαρχος της Κατερίνης, όταν πριν από περίπου είκοσι χρόνια ίσως, συμμετείχα στην Επιτροπή Επίβλεψης για το ειδικό χωροταξικό σχέδιο του Ολύμπου. Αν θυμάμαι καλά, η περιοχή μελέτης ήταν 1.240.000 στρέμματα. Εμπλεκόμενες Νομαρχίες, δύο. Η κάθε Νομαρχία έβλεπε τον Όλυμπο από την δική της πλευρά. Από φυσικής πλευράς αντιληπτό, αλλά από πλευράς σημασίας αυτού του βουνού για την χώρα, η κάθε Νομαρχία είχε διαφορετική αντίληψη. Αυτό ήταν το πρώτο μάθημα που πήρα ως νεαρός τότε πολεοδόμος, όχι στην ηλικία αλλά στο επάγγελμα, με την έννοια ότι υπήρχε λόγω ανάγκης αν θέλετε, λόγω φυσικών δεδομένων, λόγω κοινωνικοπολιτικών δεδομένων, η διαφορετική προσέγγιση στο ίδιο αντικείμενο. 


Κατά την ίδια έννοια είναι η διαφορετική η προσέγγιση στο ίδιο αντικείμενο σε όμορους Δήμους σε ότι αφορά τα Γενικά Πολεοδομικά, για να έρθω στο δικό μας επίπεδο σχεδιασμού. Οι περισσότεροι θα ξέρετε οπωσδήποτε ότι η λεωφόρος Κηφισίας δεξιά έχει γενική κατοικία και αριστερά έχει αμιγή κατοικία. Τουλάχιστον σε ένα της τμήμα, σε ότι αφορά το Χαλάνδρι και το Νέο Ψυχικό και μου φέρνει στο μυαλό αυτό μία περίπτωση όπου είχαμε στον ίδιο μικρό δρόμο τα όρια δύο ΟΤΑ, όπου ο ένας είχε πολεοδομικό κέντρο και ο άλλος είχε αμιγή κατοικία, δεν επέτρεπε ούτε αυτά τα μικρά μαγαζάκια για την εξυπηρέτηση της γειτονιάς που λέμε. 


Όταν διαπιστώσαμε αυτό το πράγμα, τους καλέσαμε και τους δύο ας πούμε Δημάρχους, για να μην προσδιορίσουμε αν ήταν Δήμοι ή Κοινότητες, γιατί στην Αττική υπάρχουν και οι Κοινότητες και τους είπαμε ότι αυτή η κατάσταση δεν μπορεί να υπάρχει. Την λειτουργία του ενός να την δέχεται θετικά ή αρνητικά ο απέναντι, θεωρούμε ότι είναι άνιση μεταχείριση. Βρείτε κοινή λύση και ελάτε με κοινή πρόταση. Σημειωτέον ότι και τα δύο ήταν Γενικά Πολεοδομικά σε εξέλιξη. Τελικά πιστεύω ότι σε ένα μέτρο αυτό το πετύχαμε και λέω πιστεύω διότι ακόμα πήραμε τις πρώτες εισηγήσεις τους, αλλά δεν ξέρουμε αν στο τέλος αυτό θα μείνει έτσι και δεν θα ξανά γυρίσει ο καθένας στο καβούκι του. 


Σε ότι αφορά τώρα την θεσμοθέτηση Γενικών Πολεοδομικών, περίπου 48 Δήμοι ή Κοινότητες έχουν εγκεκριμένο Γενικό Πολεοδομικό, ενώ περίπου ο ίδιος αριθμός έχουν υποβάλλει και μελέτες αναθεώρησης. Δηλαδή έχουν το αρχικό και έχουν υποβάλλει και μελέτες αναθεώρησης. Όμως με το νέο θεσμικό πλαίσιο, εννέα μόνο έχουν υποβάλλει αναθεώρηση και έχουν εγκριθεί μόνο δύο και μιλάμε για την περιοχή δικαιοδοσίας του Οργανισμού Αθήνας, δηλαδή για όλον τον Νομό Αττικής πλην της νήσου των Κυθήρων και για μια περιοχή που κατά την απογραφή ο πληθυσμός είναι περίπου το 40%, αλλά αν συνεκτιμήσουμε τον τρόπο με τον οποίο γίνονται οι απογραφές, τότε στην πραγματικότητα ο πληθυσμός πρέπει να πλησιάζει τα πέντε εκατομμύρια. 


Ανακεφαλαιώνω λοιπόν και λέω 48 περίπου Δήμοι έχουν εγκεκριμένα ΓΠΣ, περίπου ο ίδιος αριθμός έχει κάνει αίτηση αναθεώρησης, δύο μόνο έχουν εγκεκριμένο ΓΠΣ με το νέο θεσμικό πλαίσιο, εννέα έχουν υποβάλλει αναθεώρηση με το νέο θεσμικό πλαίσιο από τους περίπου 48-49, σε ένα σύνολο περίπου 100 Οργανισμών Τοπικής Αυτοδιοίκησης. 


Τώρα, τι σημαίνει κατά την άποψή μας αυτό. Είτε κάποιοι Δήμοι έχουν απογοητευτεί και δεν περιμένουν τίποτα από το Γενικό Πολεοδομικό Σχέδιο, είτε έχουν προβλήματα αλλά δεν μπορούν να προχωρήσουν σε μία αναθεώρηση του σχεδίου τους διότι δεν έχουν ούτε την τεχνογνωσία, ούτε την οικονομική δυνατότητα, είτε γιατί κάποιοι από τους Δήμους του λεκανοπεδίου, όρα Αθήνα, Πειραιάς, Περιστέρι, οι μεγάλοι Δήμοι, έχουν κάποιο Γενικό Πολεοδομικό Σχέδιο παλιό.
Θα προσπαθήσω να ακολουθήσω και το ερωτηματολόγιο που μας τέθηκε κάποια στιγμή σε ότι αφορά την διαδικασία ενσωμάτωσης των οδηγιών της Ευρωπαϊκής Ένωσης, όρα την περιβαλλοντική προσέγγιση των Γενικών Πολεοδομικών Σχεδίων. Εκτιμούμε ότι μια περιβαλλοντική θεώρηση σε επίπεδο Γενικού Πολεοδομικού Σχεδίου μπορεί να γίνει. Όμως αυτό το οποίο εκτιμούμε εμείς δεν σημαίνει ότι δεν πρέπει κάποια στιγμή η χώρα μας να ευθυγραμμιστεί με αυτά τα οποία ζητά η Ευρωπαϊκή Ένωση, με την έννοια ότι ζητήσαμε να μπούμε στην Ευρωπαϊκή Ένωση. Αν δεν το είχαμε ζητήσει, τότε δεν θα ήμασταν και υποχρεωμένοι. Από τη στιγμή που είμαστε στην Ευρωπαϊκή Ένωση οφείλουμε αυτά τα δεχόμαστε.


Σε ότι αφορά τις απαιτήσεις για τους αιρετούς και τα στελέχη των Οργανισμών Τοπικής Αυτοδιοίκησης σε ότι αφορά την επεξεργασία, τη συμμετοχική διαδικασία σε ότι αφορά τα Γενικά Πολεοδομικά Σχέδια, θα σας πω ότι η εμπειρία μας διαβαθμίζεται σε μεγάλη έκταση. Δηλαδή έχουμε δει ότι υπάρχουν Δήμοι, οι οποίοι και γνώση έχουν και προσωπικό έχουν και υπάρχουν Δήμοι ή Κοινότητες, οι οποίοι έχουν επιεικώς ελάχιστη γνώση του Γενικού Πολεοδομικού Σχεδίου, τι είναι, τι τους προσφέρει, πως μπορεί να το διαχειριστούν και δεν έχουν και το προσωπικό αυτό, το οποίο θα τους στηρίξει. Εάν λοιπόν σε αυτό προσθέσετε και την δυσκολία που υπάρχει, λόγω του κόστους ενός Γενικού Πολεοδομικού Σχεδίου, τότε θα μπορούσαμε ενδεχομένως να ερμηνεύσουμε, γιατί μόνο το 50% των Οργανισμών Τοπικής Αυτοδιοίκησης του Νομού Αττικής έχει Γενικά Πολεοδομικά Σχέδια.


Θα σας πω το εξής χαρακτηριστικό: υπάρχει ΟΤΑ, του οποίου τα διοικητικά όρια είναι 28.000 στρέμματα, όμως η πραγματικά οικιστική περιοχή με την ευρύτερη έννοια που θα μπορούσαμε να πούμε είναι τα 1.100 μόνο. Όμως αυτός ο ΟΤΑ καλείται από τον 2508 να κάνει Γενικό Πολεοδομικό Σχέδιο και να πληρώσει τον μελετητή για τα 24.000 στρέμματα. Πρόβλημα αυτό.

ΣΥΝΕΔΡΟΣ: Γιατί είναι πρόβλημα.

Μ. ΠΑΠΑΝΙΚΟΛΑΟΥ: Γιατί δεν έχει τα λεφτά να τον πληρώσει.


Σε ότι αφορά την ενίσχυση των διαδημοτικών συνεργασιών, νομίζω ότι το παράδειγμα που σας έφερα με τους δύο ΟΤΑ, όπου ο ένας είχε αμιγή κατοικία αυστηρά και ο άλλος είχε Πολεοδομικό Κέντρο και εμείς προσπαθούμε αυτές τις διαδημοτικές συνεργασίες να τις βοηθήσουμε, εάν υπάρχουν, να τις δραστηριοποιήσουμε, αν δεν υπάρχουν, να τις υποδείξουμε, αν δεν υπάρχουν ούτε στο μυαλό τους και εν πάση περιπτώσει, να παίξουμε κατά το μέτρο του δυνατού έναν θετικό ρόλο σε αυτό το κοινό ζητούμενο όλων μας που είναι, αν θέλετε, η σωστή οργάνωση του χώρου.


Σε ότι αφορά την αξιοποίηση των πολυάριθμων στοιχείων και πληροφοριών από διαφορετικούς τομείς, στο μέτρο που αυτό έχει αμφίπλευρη σχέση. Δηλαδή και οι πληροφορίες από φορείς προς τον Οργανισμό και οι πληροφορίες που έχει ο Οργανισμός προς τους φορείς. Αυτά στην περίπτωση του ενός Γενικού Πολεοδομικού Σχεδίου προσπαθούμε με τη διαδικασία που ακολουθεί ο Οργανισμός Αθήνας εδώ και αρκετά χρόνια να έχουμε τη μέγιστη δυνατή δημοσιοποίηση, άρα άμεση ή έμμεση γνώση των στοιχείων. Τι εννοώ, όταν λέω αυτό που ο Οργανισμός ακολουθεί; Αν κοιτάξτε στη διαδικασία, οι περισσότεροι το ξέρετε, αν όχι όλοι, του 2508 και του 1337 προβλέπει τη διαδικασία δημοσιοποίησης. Στον Οργανισμό της Αθήνας αυτό το οποίο γίνεται – και εξακολουθεί να γίνεται, γιατί το θεωρούμε σωστό – είναι ότι ο ΟΤΑ, ο οποίος κινείται η διαδικασία του Γενικού Πολεοδομικού Σχεδίου, αφού κάνει μια δική του διαδικασία δημοσιοποίησης και επεξεργασίας των προτάσεων από τους αυστηρά τοπικούς φορείς, στέλνει την πρότασή του στον Οργανισμό της Αθήνας. Ο Οργανισμός της Αθήνας αυτή την πρόταση, η οποία στις περισσότερες περιπτώσεις είναι το αποτέλεσμα συνεργασίας μεταξύ του Δήμου με τον Οργανισμό, με την έννοια ότι ενθαρρύνουμε τη συμμετοχή μας με εκπρόσωπο στην Επιτροπή επίβλεψης της μελέτης, αυτό που έρχεται από τον ΟΤΑ κατά κανόνα είναι αποτέλεσμα σε πολύ μεγάλο ποσοστό, αν όχι καθολικά, συμφωνίας μεταξύ Δήμου και Οργανισμού σε ότι αφορά την πρόταση για το Γενικό Πολεοδομικό Σχέδιο. Αυτό περνά η Εκτελεστική Επιτροπή, εισάγεται στην Εκτελεστική Επιτροπή και εν συνεχεία το ότι έχει αποφασίσει η Εκτελεστική Επιτροπή στέλνεται με αλληλογραφία στους φορείς, για να συγκεντρώσει πλέον ο Οργανισμός της Αθήνας την άποψη των φορέων. Για τη διαδικασία αυτή αφήνουμε ένα διάστημα δύο μηνών, πλην των Δήμων, οι οποίοι θα πρέπει αυτή την άποψη να την έχουν και με απόφαση του Δημοτικού Συμβουλίου. Δηλαδή μπορεί να υπάρχει η πρώτη απόφαση του Δημοτικού Συμβουλίου σε ότι αφορά την πρώτη εισαγωγή της πρότασής του στον Οργανισμό και μπορεί να υπάρχει μεταγενέστερη, εξειδικευμένη, ελαφρά τροποποιημένη άποψη του Δημοτικού Συμβούλιο, σε ότι αφορά την πρόταση που και επισήμως τους επιστρέφεται από τον Οργανισμό. Οι Δήμοι απαντούν σε τρεις μήνες, ενώ όλοι οι άλλοι σε δύο. Παρά ταύτα δεν είμαστε τόσο αυστηροί στις προθεσμίες, γιατί άνθρωποι είμαστε, ο καθένας δεν έχει μόνο ένα αντικείμενο, έχει διάφορα αντικείμενα, άρα πρέπει να δώσουμε αυτή την ευελιξία και επανεισάγεται πλέον η πρόταση του Γενικού Πολεοδομικού Σχεδίου στην Εκτελεστική Επιτροπή για να πάει για θεσμοθέτηση. Αυτή είναι χονδρικά η διαδικασία που ακολουθούμε.


Τώρα, επειδή στην πρωινή συνεδρίαση ακούστηκε το παράπονο από μέλος του Διοικητικού Συμβουλίου, συγγνώμη δεν το συγκράτησα, τον εκπρόσωπο του ΓΕΩΤΕ, ότι δεν τους παίζουμε. Όταν το άκουσα αυτό έκανα ένα αστείο ολίγον πικρό και ολίγον θλιβερό σχόλιο. Είπα ότι εμείς στην Αθήνα δε έχουμε γη, τσιμέντο έχουμε. Όμως, εν πάση περιπτώσει, έχουμε ακόμα γη, η οποία μπορεί να αξιοποιηθεί και για αυτό παρακαλώ τον εκπρόσωπο του ΓΕΩΤΕ να επικοινωνήσουμε μετά το τέλος αυτού του τραπεζιού, να ανταλλάξουμε διευθύνσεις για να σας στέλνουμε και εσάς ως φορέα τις προτάσεις του Γενικού Πολεοδομικού Σχεδίου. Αυτό δεσμεύομαι να το κάνω ως διοικητικό στέλεχος. Όχι τώρα, μετά. Μετά, γιατί θα μας ακούσει και μέλος της Εκτελεστικής Επιτροπής. Αυτό σε ότι αφορά τη συμμετοχή αυτών των φορέων.


Ένα τελευταίο σχόλιο, το οποίο είναι εξειδικευμένο, αφορά τον Σύλλογο Προστασίας των Περιοχών του Πεντελικού Όρους και την εκπρόσωπο του Συλλόγου θα την παρακαλούσα για το θέμα αυτό να έχουμε μια συζήτηση, διότι διάβασα εν συντομία βέβαια το υπόμνημά σας. Θίγει θέματα, τα οποία δεν είναι μονομερή, δεν είναι λίγα, πρέπει όντως να δούμε ορισμένα πράγματα. Υπάρχει το Πεντελικό Όρος, το οποίο, όπως ξέρετε και εσείς πολύ καλά, ο Οργανισμός της Αθήνας σε μια απόπειρα που έκανε το ’91 να κάνει μια τροποποίηση των ορίων συνάντηση την άρνηση του Συμβουλίου Επικρατείας για την οποιαδήποτε αλλαγή. Μπορεί και εμείς σαν τεχνοκράτες με τη στενότερη, ευρύτερη έννοια να βλέπουμε ορισμένα πράγματα, όμως δεν σημαίνει ότι αυτά΄, τα οποία βλέπουμε να χρειάζονται αλλαγή, ότι είναι εφικτό από νομικής πλευράς να αλλαχτούν.


Πάντως είμαστε ανοικτοί σε συνεργασία και πιστεύω ότι το τελικό αποτέλεσμα θα είναι, αν όχι 100% θετικό, θα είναι σοβαρό θετικό.


Σας ευχαριστώ πάρα πολύ.

ΠΡΟΕΔΡΕΙΟ: Ευχαριστούμε τον κύριο Παπανικολάου.


Θα δώσω τον λόγο στον κύριο Δημόπουλο, ο οποίος είναι μέλος του Διοικητικού Συμβουλίου του Συλλόγου Ελλήνων Πολεοδόμων και Χωροτακτών για την παρέμβασή του.

Κ. ΔΗΜΟΠΟΥΛΟΣ: Ευχαριστώ, κύριε Πρόεδρε. Οφείλω να πω ότι βρισκόμαστε στο τέλος, είμαι ο τελευταίος ομιλητής. Αισθάνομαι ότι πάρα πολλά πράγματα από αυτά που θα πω έχουν ήδη και ειπωθεί, ενδεχομένως έχουν καταγραφεί στη συνείδησή μας. Όμως θα μου επιτραπεί να διαβάσω αυτά που έχω να πω, αφενός μεν γιατί εκπροσωπώ τον Σύλλογο Ελλήνων Πολεοδόμων και Χωροτακτών, αφετέρου, γιατί πιστεύω ότι απαντούν στα συγκεκριμένα ερωτήματα, οπότε η τοποθέτηση θα είναι αρκετά συμπυκνωμένη και σύντομη.


Επίσης θα μου επιτραπεί να κάνω μια πολύ μικρή εισαγωγή και κλείνοντας, επειδή έχουμε κάποιες προτάσεις, τις οποίες τις έχουμε επαναλάβει σε προηγούμενες συναντήσεις, αυτές οι προτάσεις μοιραία απευθύνονται προς το ΥΠΕΧΩΔΕ. Όμως οι περισσότερες από αυτές τις προτάσεις ήδη εμπεριέχονται στο εξαιρετικής σημασίας κείμενο προτάσεων ΚΕΔΚΕ-ΤΕΕ για θέματα χωροταξίας-πολεοδομίας, οπότε θα περιοριστώ σε δύο-τρεις από αυτές.


Ξεκινώντας υπενθυμίζουμε ότι η συζήτηση για τις πόλεις δεν μπορεί να περιορίζεται μόνο στα θέματα του θεσμικού πλαισίου και της εφαρμογής του. Στο κέντρο της συζήτησης πρέπει να βρίσκεται ο άνθρωπος και η συμβολή, ο ρόλος του καθένα μας σε αυτό που αποκαλούμε βιώσιμες πόλεις.


Δεν θα ήταν αρνητική κριτική, αν λέγαμε ότι οι πόλεις μας στην πραγματικότητα αναπτύχθηκαν χωρίς εφαρμοσμένο σχέδιο. Η αλήθεια είναι ότι η όποια ανάπτυξη συνήθως προηγείται του σχεδιασμού ή της εφαρμογής του. Ο σχεδιασμός του χώρου δεν ήταν και δεν είναι μέσα στις κεντρικές πολιτικές επιλογές. Το θεσμικό πλαίσιο στην Ελλάδα δεν αποτελεί ολοκληρωμένη πρόταση για τον σχεδιασμό του χώρου, αλλά είναι μια διαχρονική προσθήκη επί μέρους νομοθετημάτων και η όποια προσπάθεια σύνθεσής του ή κωδικοποίησης, όπως συνήθως λέγεται, έχει αποβεί μάταιη.


Κατά την άποψή μας είναι απαραίτητη η ενοποίηση και η απλοποίησή του. Χρησιμοποιήθηκε όρος και από το πρωί από τη συνάδελφο του Διοικητικού μας Συμβουλίου. Προτείνουμε την έννοια ενοποίηση και απλοποίησή του σε ενιαίο κείμενο, θα έλεγα, ολοκληρωμένο και αυτό πρέπει γίνει άμεσα. Η ΕΠΑ, η Επιχείρηση Πολεοδομικής Ανασυγκρότησης και το θεσμικό πλαίσιο που συζητάμε, δηλαδή η συνδυασμένη νομοθεσία 2508 και 2742, κεντρικό στόχο είχαν και έχουν την ανατροπή των παραπάνω, αυτό που είπα προηγουμένως ότι δεν έχουμε ουσιαστικά σχεδιασμό, τέλος πάντων οι πόλεις αναπτύχθηκαν χωρίς σχέδιο, μέσα από τον σχεδιασμό του χώρου. Συγκριτικά, ενώ ο Ν.1337 στόχευε με τις εντάξεις στο σχέδιο να αντιμετωπίσει το πρόβλημα των αυθαιρέτων και να προωθήσει δικαιότερη συμμετοχή των πολιτών στο κόστος εφαρμογής των σχεδίων με αδικαιολόγητη, κατά την άποψή μας, όμως υστέρηση στη θεσμοθέτηση και ενεργοποίηση του υπερκείμενου χωροταξικού σχεδιασμού, υστέρηση που εκτιμούμε ότι είχε σημαντικό κόστος στην τεχνική σχεδιαστική προσπάθεια για μια δεκαετία. Αυτά για τον 1337.


Το νέο θεσμικό πλαίσιο στόχευσε σε ένα ολοκληρωμένο πολυπεπίπεδο σχεδιασμό για τις ανάγκες της χώρας με κυρία χαρακτηριστικά, έχουν ειπωθεί αυτά, αλλά θα ήθελα έτσι πολύ συμπυκνωμένα, ένα ιεραρχημένο σύστημα τριών τουλάχιστον επιπέδων, την αποκεντρωμένη διαδικασία σχεδιασμού έγκρισης και θεσμοθέτησης, τη χωρική εμβέλεια στα γεωγραφικά όρια του Καποδιστριακού ΟΤΑ σε ότι αφορά τα Γενικά Πολεοδομικά Σχέδια ή όπως αλλιώς θα έπρεπε να λέγονταν αυτά, τον συνδυασμό της χωρικής με την αναπτυξιακή και την περιβαλλοντική διάσταση. Προσθέτω επίσης τη δυνατότητα σύνδεσης του φυσικού με τον αναπτυξιακό σχεδιασμό, που δεν προωθήθηκε επιτυχώς βεβαίως και τέλος την ανάπλαση των πόλεων για αναβάθμιση της ποιότητας ζωής.


Ερχόμενος τώρα στα ερωτήματα σχετικά με τη βελτίωση – προσαρμογή – ολοκλήρωση του θεσμικού πλαισίου, θα ήθελα να πω ότι τα προγράμματα της περιόδου που διανύουμε είναι προγράμματα εφαρμογής ενός θεσμικού πλαισίου, για το οποίο έχει διεξαχθεί μακρά διεξοδική και αρκετά ικανοποιητική συμμετοχική συζήτηση μιας δεκαετίας περίπου και το οποίο οφείλει να τύχει εφαρμογής για περαιτέρω κριτική αντιμετώπισή του.


Το νέο αυτό πλαίσιο ήταν γενική απαίτηση όλων των φορέων και ιδίως στο επίπεδο Γ.Π.Σ. και ΣΧΟΟΑΠ ήταν απαίτηση της Αυτοδιοίκησης και της περιφερειακής κοινωνίας, απαίτηση, γιατί η Πολιτεία και οι φορείς υποσχέθηκαν την υποστήριξή τους και ενεθάρρυναν τις πρωτοβουλίες προώθησής του από την προηγούμενη ήδη δεκαετία, όπως προανέφερα.


Θεωρούμε ότι το θεσμικό πλαίσιο αυτό είναι επαρκές. Εμπεριέχει σε μεγάλο βαθμό αρχές και κατευθύνσεις της Ευρωπαϊκής Ένωσης για αειοφόρο ανάπτυξη με συνδυασμένο σχεδιασμό και με διευρυμένη συμμετοχή των πολιτών. Βλέπε πράσινη βίβλος ευροχωροταξικό και λοιπά.


Δεν παραγνωρίζουμε το γεγονός ότι έχει ελλείψεις και κενά, που ήδη συν τον χρόνο εντοπίζονται. Έχουν ήδη επισημανθεί σε μια σειρά από ημερίδες, πρέπει να είναι η τέταρτη αυτή, αυτές οι ελλείψει και τα κενά και αναφερθήκαμε και σε αυτά σήμερα, εγώ απλώς θα αναφέρω δύο-τρία μόνο, τα υπόλοιπα – επαναλαμβάνω – είναι καταγεγραμμένα σε αυτή τη δουλειά εδώ, που είναι εξαιρετικά σημαντική. Βεβαίως αυτές οι προτάσεις απευθύνονται μοιραία στο ΥΠΕΧΩΔΕ και όχι στους αιρετούς της Τοπικής Αυτοδιοίκησης.


Κυρίως όμως το σύστημα πάσχει στον έλεγχο και στην εφαρμογή και εκεί πρέπει να εστιάσουμε. Αυτό που χρειαζόμαστε είναι να το καταστήσουμε επιχειρησιακό και εφαρμόσιμο και αυτό πρέπει να γίνει με διάλογο με τους φορείς που εμπλέκονται.


Ως προς την ολοκλήρωση του θεσμικού πλαισίου, που είναι και ένα από τα ερωτήματά μας, προτείναμε, όπως είπαμε, τον όρο ενοποίηση και απλοποίηση σε λίγα ολοκληρωμένα κείμενα. Το βάζω ολοκληρωμένα, γιατί τίθεται το θέμα της ολοκλήρωσης του θεσμικού πλαισίου. Εμείς προτείνουμε ενοποίηση σε ολοκληρωμένα κείμενα.


Ως προς τον συντονισμό των συναρμόδιων φορέων, Υπουργείων και υπηρεσιών. Θα πω μόνο ότι είναι κοινή διαπίστωση όσων ασχολούνται άμεσα με τον σχεδιασμό της έλλειψης συντονισμού Υπουργείων, υπηρεσιών και φορέων. Είναι επίσης αισθητή η έλλειψη κατευθύνσεων από το ΥΠΕΧΩΔΕ, η έλλειψη κριτηρίων για αντικειμενική γνωμοδότηση, η έλλειψη συνέχειας και συνοχής σε όλα τα θέματα του σχεδιασμού.


Σε ότι αφορά στη διαδικασία ενσωμάτωσης των οδηγιών της Ευρωπαϊκής Ένωσης που επηρεάζουν τον Πολεοδομικό και Χωροταξικό Σχεδιασμό. Είναι γενικευμένη η εντύπωση ότι οι οδηγίες της Ευρωπαϊκής Ένωσης ενσωματώνονται λεκτικά, επιφανειακά και όχι ουσιαστικά. Παραδείγματος χάρη, ο όρος αειφορικότητα. Η ενσωμάτωση στο εθνικό δίκαιο γίνεται χωρίς διάλογο με τους φορείς και τους πολίτες, ως μια επιπλέον διαδικασία ρουτίνας γραφειοκρατών και ειδικών, με την έκδοση του Προεδρικού Διατάγματος είναι δυνατόν να ακολουθήσει, ενδεχομένως ενημερωτική εγκύκλιος, η οποία δεν είναι σίγουρο ότι φτάνει μέχρι τον ΟΤΑ.


Θα ήθελα να δώσω ένα απλό παράδειγμα, που αφορά ενσωμάτωση οδηγίας και εφαρμογή της στα πολεοδομικά σχέδια, στις πολεοδομικές μελέτες. Αναφέρομαι στο παράδειγμα της οριοθέτησης των υδατορεμάτων. Από την ενσωμάτωση της οδηγίας προκύπτει η οριοθέτηση των ρεμάτων μόνιμης και μη μόνιμης ροής, ενώ έχει υπάρξει εγκύκλιος και γίνεται ειδική αναφορά στον κτιριοδομικό κανονισμό, υπάρχει η σημαντική δυσκολία συνεννόησης και εφαρμογής στο επίπεδο της πολεοδομικής μελέτης, σε σχέση με τους ΟΤΑ και τη διευθύνουσα υπηρεσία, για την οριοθέτηση όλων των ανοικτών ρεμάτων.


Είναι σαφές ότι δεν μπορεί να θεσμοθετηθεί πολεοδομική μελέτη, εάν δεν έχουν οριοθετηθεί όλα τα ρέματα. Αυτό ήταν απλό παράδειγμα, για να πω ότι δεν είναι σίγουρο ότι οι ΟΤΑ, οι τοπικοί άρχοντες, ακόμα και οι διάφορες υπηρεσίες, με τη διαδικασία που σήμερα ακολουθείται, έχουν την πλήρη ενημέρωση και αυτό είναι ένα κεντρικό θέμα.


Ένα μείζον όμως και άμεσης προτεραιότητας στην αντιμετώπισή του ζήτημα είναι η επικείμενη ενσωμάτωση στην εθνική νομοθεσία της Ευρωπαϊκής Οδηγίας 2001-42 για την εκτίμηση περιβαλλοντικών επιπτώσεων ορισμένων σχεδίων και προγραμμάτων.


Η οδηγία αυτή που αναφέρεται στην στρατηγική περιβαλλοντική εκτίμηση αφορά στην ουσιαστική σχέση σχεδιασμού-προγραμματισμού με την πολιτικοκοινωνική επιδίωξη της βιώσιμης ανάπτυξης. Το πεδίο εφαρμογής της υπερβαίνει κατά πολύ τις γραφειοκρατικές διαδικασίες ενσωμάτωσης.


Οι σχετικές οδηγίες της αρμόδιας διεύθυνσης της Ευρωπαϊκής Ένωσης για την εφαρμογή της θέτουν όλες τις διαστάσεις του θέματος. Η εκτίμησή μας είναι ότι οι συνδυασμένοι νόμοι 2742 και 2508 που συζητούμε αναδεικνύουν την περιβαλλοντική διάσταση, ως κύρια παράμετρο του σχεδιασμού και είναι οι νόμοι αρκετά έτοιμοι να αναλάβουν την ενσωμάτωση με τρόπο ολοκληρωμένο, χωρίς πρόσθετες αντιφατικές προσεγγίσεις. Όμως πέραν από αυτό η σοβαρότητα του θέματος είναι τέτοια που απαιτεί πολύ σοβαρό διάλογο και σε αυτή την κατεύθυνση πρέπει να ζητήσουμε άμεσα από τον Υπουργό ΠΕΧΩΔΕ να θέσει τα πλαίσια αυτού του διαλόγου.


Ο Σύλλογος Ελλήνων Πολεοδόμων και Χωροτακτών προβληματίζεται και θεωρεί αναγκαία την έγκαιρη προετοιμασία με ανταλλαγή απόψεων τουλάχιστον όλων των φορέων του Εθνικού Συμβουλίου Χωροταξίας. 


Είναι απαραίτητο να διερευνηθεί τι είδους περιβαλλοντική μελέτη επιπτώσεων είναι απαραίτητη και σε πιο επίπεδο σχεδιασμού αυτή εκπονείται και αντίστοιχα εγκρίνεται, εις τρόπο, ώστε να απαλλάσσονται από νέα μελέτη-έγκριση τα επόμενα επίπεδα στάδια σχεδιασμού. Στόχος είναι η αποφυγή η πρόσθετη της γραφειοκρατίας και σημαντικών καθυστερήσεων στην ήδη βεβαρημένη διαδικασία για τη θεσμοθέτηση των Γενικών Πολεοδομικών και ΣΧΟΟΑΠ.


Τώρα ως προς τις νέες απαιτήσεις για τους αιρετούς και τα στελέχη των ΟΤΑ, με βάση τη φύση και τον χαρακτήρα των νέων Γενικών Πολεοδομικών Σχεδίων, είναι γενικά αποδεκτό ότι υπάρχει σχετικά ελλιπής ενημέρωση και πληροφόρηση αιρετών και στελεχών. Βεβαίως υπάρχουν και πολύ καλά ενημερωμένα στελέχη, αλλά βεβαίως στην απόφαση ενδεχομένως πάντα υπερισχύει η γνώμη του αιρετού. Τι θέλω να πω με αυτό; Ότι οι συμμετοχικές διαδικασίες, είναι γνωστό σε όλους μας, πάσχουν. Αναφέρθηκε προηγουμένως ότι χρειάζεται παιδεία και πολιτισμός για την καλή πρακτική των συμμετοχικών διαδικασιών. Μόνο μέσα από ενημέρωση και διάλογο είναι δυνατόν και πρέπει να αλλάξουν πολιτικές και πρακτικές των εκπροσώπων Τοπικής Αυτοδιοίκησης, σαν την παρακάτω, που συναντάμε στις μελέτες πολύ συχνά.


Αναφέρω ένα απλό παράδειγμα. Ενώ οι εκπρόσωποι της Τοπικής Αυτοδιοίκησης είναι επιρρεπείς και ζητούν μεγάλες εκτάσεις για πολεοδόμηση, οι ίδιοι εκπρόσωποι, υποκύπτοντας στις τοπικές πιέσεις και συμφέροντα, τείνουν να αναιρέσουν έναν από τους σημαντικότερους στόχους του 2508 για τα Γενικά Πολεοδομικά Σχέδια, τον συστηματικό έλεγχο των περιοχών που δεν πολεοδομούνται, επειδή αναφερθήκαμε προηγουμένως στη ΣΟΕ και λοιπά.


Έχουμε τις περιοχές που πολεοδομούμε, τις περιοχές ειδικής περιβαλλοντικής προστασίας και έχουμε και τις περιοχές που δεν πολεοδομούνται. Εκεί λοιπόν, ενώ θα πρέπει να υιοθετήσουμε μεγαλύτερα όρια κατάτμησης και να επιβάλουμε κάποιους περιοριστικούς όρους σε ότι αφορά την εκτός σχεδίου δόμηση, οι ίδιοι οι τοπικοί άρχοντες που ζητούν μεγάλες επεκτάσεις έρχονται και λένε να μείνουμε στο όριο κατάτμησης των 4 στρεμμάτων. Αυτό είναι μια φοβερή αντίφαση κατά την αντίληψή μας. Το αναφέρω και σαν απλό παράδειγμα ως μελετητής πλέον και ζητάμε από τους εκπροσώπους της Τοπικής Αυτοδιοίκησης μέσα από διάλογο και από ενημέρωση να καταλήξουμε σε κοινές απόψεις, δεδομένου ότι δεν είναι δυνατόν σε σημαντικούς Δήμους, είτε παράκτιοι αυτοί ή παράλιοι, είτε βρίσκονται στις παρυφές πολεοδομικών συγκροτημάτων, να θέλουμε να οικοπεδοποιήσουμε και ουσιαστικά να δώσουμε πολεοδομικό δικαίωμα σε όλες τις ιδιοκτησίες. Πρέπει κάποια ποσοστά, πέραν από τις θεσμοθετημένες ή τέλος πάντων από τις ζώνες, οι οποίες έχουν ίδιο καθεστώς, δασικά και λοιπά, γης να είναι ελεύθερα, να ορισθούν ως περιοχές που δεν πολεοδομούνται και να καθοριστούν όροι δόμησης και αυστηρότερα όρια κατάτμησης.


Θα προχωρήσω ακόμα στο θέμα των Δήμων. Προκειμένου να γνωμοδοτήσουν οι Δήμοι για τον σχεδιασμό, γιατί ουσιαστικά για τους Δήμους ήρθαμε εδώ σήμερα, για τους αιρετούς, της γεωγραφικής τους περιφέρειας απαιτείται σύσταση Επιτροπής τριμελούς τουλάχιστον, η οποία να έχει μελετήσει τη νομοθεσία, να γνωρίζει τα δεδομένα του ευρύτερου χώρου, να βρίσκεται σε συχνή επαφή με τους μελετητές, να τους τροφοδοτεί με νέα δεδομένα και να συντάσσει εισηγήσεις στο Δημοτικό Συμβούλιο. Να φροντίζουν για τη διαθεσιμότητα και την πρόσβαση του κοινού στις μελέτες, πριν τις δημόσιες παρουσιάσεις. Η δημοσία παρουσίαση και η διαβούλευση με ενημερωμένους πολίτες και αιρετούς είναι το μυστικό της αποδοχής και της προώθησης του σχεδιασμού.


Στο τελευταίο ερώτημα που αφορά την αξιοποίηση των δεδομένων από διαφορετικούς φορείς μέσα από τις νέες τεχνολογίες, θα πω επιγραμματικά τέσσερα σημεία.


Ο χωροταξικός και ο πολεοδομικός σχεδιασμός από τη φύση τους αξιώνουν αξιοπιστία, ακρίβεια και εγκυρότητα, ως προς τις μεθοδολογίες, τα εργαλεία και τις τελικές παρεχόμενες πληροφορίες. Τα ψηφιακά προϊόντα πρέπει να παρέχουν μεταξύ άλλων επαρκή μετρητική αξιοπιστία, μήκη και εμβαδά, καθώς και αναγνωρισιμότητα των φυσικών στοιχείων.


Είναι θέση μας, όπως και των περισσοτέρων συναδέλφων μελετητών, ότι το πρόβλημα των ψηφιακών υποβάθρων πρέπει να αντιμετωπιστεί κεντρικά από το ΥΠΕΧΩΔΕ, με στόχο την απόκτηση ενιαίας χωρικά συσχετισμένης και πιστοποιημένης βάσης δεδομένων χαρτών και εικόνων προσιτών στους μελετητές του χώρου και στους πολίτες με συμβολικό τίμημα, ως δεδομένα δημόσιου χαρακτήρα.


Η θέση που υποστηρίζουμε στο σημείο αυτό είναι ότι ο σχεδιασμός στο επίπεδο Δήμου και η ψηφιακή υποδομή των χωρικών δεδομένων που παράγεται ως προϊόν από τα Γενικά Πολεοδομικά Σχέδια, πέραν της ιδιαίτερης σημασίας του στο επίπεδο της ρύθμισης του χώρου, είναι κομβικός και προς τα πάνω και προς τα κάτω, για τη συνολική εθνική σχεδιαστική προσπάθεια, όσο και για την εθνική υποδομή χωρικών δεδομένων, που προαναφέρθηκε ο κύριος Κάβουρας. Θα πρέπει λοιπόν να ληφθεί πρόνοια σε κεντρικό συντονιστικό επίπεδο, ώστε τα ψηφιακά προϊόντα των τοπικών χωροταξικών, αλλά και όλων των επιπέδων σχεδιασμού, να παραχθούν με ορθολογικό τρόπο προς όφελος της οικονομίας, της κοινωνίας και της αειφόρου ανάπτυξης. Σε ένα πρώτο στάδιο απαιτούνται από το ΥΠΕΧΩΔΕ βεβαίως για την παραγωγή ψηφιακών χωρικών δεδομένων, ενιαίες προδιαγραφές για όλα τα επίπεδα σχεδιασμού, συσχετισμένες με αυτές του Κτηματολογίου και με πρόβλεψη μελλοντικής ένταξής τους στο σύστημα εθνικής υποδομής χωρικών δεδομένων.


Επιτρέψτε μου δύο μόνο σημεία – και κλείνω – που αφορούν προτάσεις μας προς το ΥΠΕΧΩΔΕ. Να ολοκληρωθούν τα εκτελεστικά Προεδρικά Διατάγματα το έχουμε πει. Να προωθηθούν οι σχετικές εγκύκλιοι που αφορούν το περιεχόμενο των μελετών, την οριοθέτηση του αντικειμένου κάθε ειδικού επιστήμονα, την προώθηση ενιαίας αντίληψης για το περιεχόμενο των αναπτυξιακών και λοιπών ζωνών. Να οριστικοποιηθεί με πρωτοβουλία του ΥΠΕΧΩΔΕ η διαδικασία γνωμοδότησης των φορέων που εμπλέκονται. Είναι ένα κρίσιμο θέμα. 


Θα πω ακόμη ένα. Είναι αναγκαία η αναμόρφωση του Προεδρικού Διατάγματος 166/87 για τις χρήσεις γης στο πνεύμα και τη λογική του νέου θεσμικού πλαισίου, υιοθετώντας τη λογική χρήσεις γης ανά επίπεδο σχεδιασμού, απαιτείται εξειδίκευση ως προς τον χωρικό, ρυθμιστικό, θεσμικό προσδιορισμό των χρήσεων γης ανά επίπεδο σχεδιασμού, ειδικότερα στο τοπικό χωροταξικό επίπεδο, για τις ζώνες που διέπει τις περιοχές ειδικής προστασίας, καθώς και αυτές, για τις οποίες απαιτείται έλεγχος και περιορισμός της οικιστικής εξάπλωσης.


Ευχαριστώ πάρα πολύ.

ΠΡΟΕΔΡΕΙΟ: Ευχαριστούμε τον κύριο Δημόπουλο.


Θα κλείσει ο κύκλος των παρεμβάσεων από το τραπέζι με την κυρία Μπάτσου, η οποία δεν ολοκλήρωσε την αρχική της παρέμβαση. Απλώς πυροδότησε μια πρώτη συζήτηση και τώρα θα ολοκληρώσει. 


Ευχαριστώ.
Β. ΜΠΑΤΣΟΥ: Δεν θα σας κουράσω πολύ. Θα σταθώ σε πολύ λίγα σημεία που απαντούν και στις ερωτήσεις που βάζει αυτό το τραπέζι, για να είναι ξεκάθαρη η θέση του Τεχνικού Επιμελητηρίου. Για εμάς τα Γενικά Πολεοδομικά Σχέδια ΣΧΟΟΑΠ είναι ο στρατηγικός σχεδιασμός σε τοπική κλίμακα. Αυτό φαίνεται ξεκάθαρα και από τις προδιαγραφές του και από το θεσμικό πλαίσιο. Φυσικά ζητούμε και την αναβάθμιση του ρόλου και της σημασίας του, αποσαφηνίζοντας οπωσδήποτε και συμπληρώνοντας, όπου χρειάζεται, το περιεχόμενό του, διευκρινίζοντας τον κανονιστικό χαρακτήρα από τον αναπτυξιακό προγραμματικό χαρακτήρα που έχει. 


Προς αυτή την κατεύθυνση το Επιμελητήριο θέλει να στηρίξει τη διοίκηση, για εμάς είναι πρωταρχικής σημασίας η ενίσχυση της δομής της διεύθυνσης πολεοδομικού σχεδιασμού, ώστε να παίξει και να ασκήσει τον επιτελικό της ρόλο. Είναι πολύ σημαντικό για την προώθηση όλου του σχεδιασμού. Επίσης την ενίσχυση των ΠΕΧΩ, ώστε να μπορέσουν να παρακολουθήσουν όλη αυτή τη διαδικασία για την ολοκλήρωσή του.


Το Τεχνικό Επιμελητήριο λέει και ζητά την ενίσχυση της μέχρι σήμερα αποφασισμένης αποσυγκέντρωσης. Προς αυτή την κατεύθυνση στηρίζει ότι είναι θέμα Τοπικής Αυτοδιοίκησης και Τοπικής Αρχής το θέμα του σχεδιασμού σε αυτό το επίπεδο και για αυτό έχει αναλάβει πρωτοβουλία και τις επόμενες ημέρες θα συναντηθεί με το Συμβούλιο Επικρατείας και θα προσπαθήσει να συμβάλλει, όσο είναι δυνατόν, ως τεχνικός σύμβουλος της Πολιτείας, προς την επίλυση των προβλημάτων που προκάλεσε και η τελευταία απόφαση του Συμβουλίου Επικρατείας.


Δεν θέλω να επεκταθώ παραπέρα. Σας έχει μοιραστεί ένα φυλλάδιο το τι κάνει το ΤΕΕ. Έχουν ολοκληρώσει τρεις ομάδες εργασίας και μέσα στον φάκελο έχετε περιλήψεις, αποτελέσματα αυτών των μελετών. Η συνέχειά τους είναι ότι στην Αθήνα θα οργανώσουμε με αφορμή τα αποτελέσματα αυτών των μελετών για τη συνέχιση και την προώθηση αυτού του προβληματισμού. Άρα για το ΤΕΕ δεν μπαίνει θέμα πισωγυρίσματος. Πρέπει να προχωρήσουμε, να ολοκληρώσουμε αυτό τον σχεδιασμό και προς αυτή την κατεύθυνση θα συμβάλλουμε.


Για το ΤΕΕ, το έχουμε συζητήσει και συνεχίζεται ο διάλογος, δεν μπαίνει θέμα αδειοδότησης περιβαλλοντικής στο επίπεδο Γ.Π.Σ. και ΣΧΟΑΠ. Οι προδιαγραφές έχουν ένα μεγάλο σκέλος που αντιμετωπίζουν το περιβάλλον. Πρέπει να βρούμε τον τρόπο της διαβούλευσης της ανάρτησης αυτού του σχεδίου, ώστε να ξεπεράσουμε αυτό το πρόβλημα. Δηλαδή είναι και το πώς ερμηνεύουμε τελικά τις οδηγίες και πως εναρμονίζονται οι οδηγίες στην Ελλάδα της Ευρωπαϊκής Ένωσης. Ήθελα να είναι ξεκάθαρο αυτό στη θέση του ΤΕΕ.


Ευχαριστώ.

ΠΡΟΕΔΡΕΙΟ: Όντως δεν σημαίνει ότι θα πρέπει να υπάρχει μια συγκεκριμένη, είναι αρκετά χαλαρή η οδηγία, αλλά πρέπει με κάποιον τρόπο να ενσωματωθεί, ενδεχομένως  με ενσωμάτωση στρατηγικής εκτίμησης του Γ.Π.Σ. Ευχαριστούμε την κυρία Μπάτσου και γιατί ήταν πολύ σύντομη.


Θα περάσουμε τώρα σε ερωτήσεις ή τοποθετήσεις, κυρίως ερωτήσεις, από την αίθουσα. 


Έχει ζητήσει ο Σύνδεσμος Δήμων και Κοινοτήτων για την προστασία και ανάπλαση του Πεντελικού να κάνει μια παρέμβαση. Μας έχει δώσει και ένα κείμενο. Θα παρακαλούσα τον Πρόεδρο να είναι πολύ σύντομος, γιατί έχουμε πρόβλημα χρόνου. Στις 7.00΄πρέπει να αδειάσουμε την αίθουσα και πρέπει ως τότε να γίνει και μια σειρά από πράγματα που προβλέπει η διαδικασία.

ΣΥΝΕΔΡΟΣ: Καταρχήν θα ήθελα να σας ευχαριστήσω που μας δίνετε αυτή την ευκαιρία με αυτή την ημερίδα να τοποθετηθούμε εδώ σε ένα από τα κυριότερα προβλήματα της πιο ευαίσθητης περιοχής της Αττικής που είναι η περιοχή του Πεντελικού Βουνού.


Θα μου επιτρέψετε να σας παρουσιαστώ. Είμαι ο Πρόεδρος των 21 Δήμων και Κοινοτήτων της Αττικής που αφορούν στο Πεντελικό και ξεκινά από τα παράλια της Ραφήνας και της Νέας Μάκρης και τελειώνει στα υψώματα του Αγίου Στεφάνου, της Ροδόπολης και της Σταμάτας.


Θα ήθελα να σας πω ότι θεωρώ την όλη διαδικασία που έχει προωθηθεί μέχρι τώρα από μέρους του Συνδέσμου μας και σε ότι αφορά έναν-έναν Δήμο και Κοινότητα χωριστά και τον ΟΡΣΑ, τον Οργανισμό Ρυθμιστικού Σχεδίου και Περιβάλλοντος της Αθήνας, παρά πολύ θετική και θεωρώ ότι προωθήθηκαν τα τελευταία χρόνια αρκετά από τα Γ.Π.Σ. των πόλεων, των οποίων την ευθύνη έχουμε σαν σύνδεσμος, με συνέπεια σήμερα να είμαστε σε μια καλύτερη κατάσταση από ότι ήμασταν τα προηγούμενα χρόνια.


Θα ήθελα να σας πω ότι το Πεντελικό Βουνό παρουσιάζει μια κατάσταση τέτοια, η οποία δρομολογεί έτσι τα θέματα, ώστε να υπάρχει ένα πολεοδομικό αλαλούμ και συγγνώμη για τη λέξη. Αυτό που συνηγορεί σε αυτό το αλαλούμ που υπάρχει είναι πρώτα και κύρια το ιδιοκτησιακό, αφού η ιδιοκτησία στο Πεντελικό είναι κάτι που αποτελεί μόνιμη διελκυστίνδα μεταξύ τη Μονής και του κράτους, είναι το δασικό, είναι το αναδασωτέο, είναι οι περιβαλλοντικοί φορείς, που πολλές φορές μεγαλοποιούν τα θέματα, είναι τέλος το πολιτικό κόστος των όποιων κυβερνήσεων, προκειμένου να προωθήσουν καταλυτικές λύσεις.


Όμως σε όλα αυτά από τη μια μεριά, έρχεται από την άλλη μεριά το κράτος, το οποίο παίρνει σήμερα το τετραγωνικό μέτρο και το εκτοξεύει από 1.683 € σε 3.500 €. Καταλαβαίνετε λοιπόν σε ποια κατάσταση συμφερόντων βρισκόμαστε σε εκείνο το τριγωνάκι που λέγεται Πεντελικό με ένα 1.000.000 κατοίκους.


Εμείς έχουμε αυτή τη στιγμή στη ζώνη ευθύνης των 21 Δήμων και Κοινοτήτων μας μια κατάσταση, από την οποία φαίνεται, αγαπητοί μου, κύριε Πρόεδρε, ότι υπάρχει παντελής ανυπαρξία του κράτους στα τελευταία χρόνια. Το κράτος μη λειτουργώντας στον τόπο μας, στην περιοχή μας στο Πεντελικό, στη μισή Αττική, το φιλέτο της Αθήνας, όπως λέγεται, στην περιοχή που το στρέμμα ξεκινά από 1.000.000 €, εκεί λοιπόν σε εκείνο τον χώρο έδρασαν οι οικοπεδικοί-οικοδομικοί συνεταιρισμοί, οι οποίοι με διαδικασίες και μεθόδους κατόρθωσαν να αποκτήσουν Πεντελικές πλαγιές από την Ιερά Μονή Πεντέλης αντί 33.000 δραχμών την περίοδο της χούντας. Αυτά λοιπόν τα οικόπεδα τα προώθησαν, τα ενέταξαν στο σχέδιο, τα απάλλαξαν του δασικού με τη συνηγόρηση του κράτους, που όλοι μας αντιπροσωπεύουμε εδώ.

Νομίζω ότι ένα κλασικό παράδειγμα είναι ότι ο οικισμός ΠΑΝ, είναι οικισμός, ο οποίος αναπτύχθηκε σε ακραιφνώς δασική περιοχή από υπάλληλους του Υπουργείου Γεωργίας και αγοράστηκε με τριάντα τρεις χιλιάδες το στρέμμα και σήμερα πωλείται με 700.000 € το στρέμμα και αν βρείτε στρέμμα τέτοιο θα σας δώσω 710.000 €. 

Σε αυτή λοιπόν την κατάσταση ερχόμαστε να έχουμε αφήσει την ασυδοσία και με όλη αυτή τη διαδικασία που λειτουργούμε σήμερα μάλλον να την προωθούμε σε ανάπτυξη και από την άλλη μεριά έρχεται η Κοινότητα Πεντέλης, ένα στοιχείο στη δομή του κράτους, το οποίο στοιχείο αυτό έχει κατορθώσει να μην έχει Γενικό Πολεοδομικό Σχέδιο μια Κοινότητα, ένας Δήμος στην αρχαιότητα εβδομήντα χρονών και πλέον. Η κεντρική της πλατεία δομημένη με άδειες το ’47 και το ’49 σήμερα να ερχόμαστε να λέμε ότι δεν μπορείς να βάλεις μια πέτρα, γιατί θα πας μέσα από τον Χωροφύλακα, οι πατροπαράδοτοι οικισμοί να είναι στην ίδια κατάσταση και δεν μιλώ για την αυθαίρετη καταπάτηση και δόμηση, που οι καταστάσεις αυτές δρομολογούν.

Επιπρόσθετα δε θέλω να σας πω ότι υπάρχουν δεκαπέντε οικοπεδικοί-οικοδομικοί συνεταιρισμοί στο Πεντελικό Βουνό, οι οποίοι έχουν στα χέρια τους συμβόλαια κτήσεων γης από τη Μονή της τάξεως των 500-1.500 στρεμμάτων, που δρομολογούνται στην ίδια διαδικασία.

Θέλω λοιπόν, για να τελειώσω, αν και θα έπρεπε, κύριε Πρόεδρε, αυτό το Συμβούλιο εδώ και οι σημερινή ημερίδα να είναι πραγματικά της Αυτοδιοίκησης και να επιτραπεί τουλάχιστον 10 λεπτά σε έναν Σύνδεσμο 21 Δήμων και Κοινοτήτων να τοποθετηθεί, να βρισκόμαστε σε μια κατάσταση σήμερα μαρασμού μιας πόλης και στοιβάγματος των Γ.Π.Σ. των 21 Δήμων και Κοινοτήτων στο Υπουργείο Γεωργίας επί δύο χρόνια για να αποφασίσουμε.

Αυτά όλα είναι στοιχεία που πρέπει να προβληματίσουν ένας κράτος δικαίου, διότι άκουσα από εδώ στις διαδικασίες της τοποθετήσεώς σας πολλά για την Τοπική Αυτοδιοίκηση και τις δυνατότητές της.

Θα πρέπει από την άλλη μεριά, σαν εκπρόσωποι του κράτους, να εξετάσετε και την απέναντι πλευρά, η οποία ευλογεί την ύπαρξη και τη συνέχιση ισχύος τέτοιων καταστάσεων.

Σας ευχαριστώ.

ΠΡΟΕΔΡΕΙΟ: Ευχαριστούμε για την παρέμβαση.


Για την Τοπική Αυτοδιοίκηση είναι η οργάνωση. Όμως εδώ αναγκαστικά δεν μπορούμε να παρουσιάσουμε συγκεκριμένα ζητήματα. Μιλάμε για συστήματα γενικότερα, γιατί αλλιώς δεν θα βγάλουμε άκρη. Έχουμε μέχρι στις 7.00΄να τελειώσουμε, υπάρχει μια αίθουσα, η οποία επίσης έχει δικαίωμα να παρέμβει. Δεν είναι λοιπόν το θέμα ότι δε μπορεί να μιλήσει η Τοπική Αυτοδιοίκηση, αλλά ότι έχει συγκεκριμένο θέμα η ημερίδα.


Θα παρακαλούσα τώρα την αίθουσα να εκδηλώσει ενδιαφέρον για τοποθετήσεις, παρεμβάσεις. Αν θέλετε σηκώσετε το χέρι, για να έχουμε μια πρώτη εκτίμηση του αριθμού.


Ας αρχίσουμε από την κυρία Σκαλτσά.

Μ. ΣΚΑΛΤΣΑ: Λέγομαι Μόνικα Σκαλτσά και είμαι στη Διαχειριστική Αρχή του ΕΠΕΡ, στο μέτρο 7.1 που είναι για Γενικά Πολεοδομικά Σχέδια, ΣΧΟΟΑΠ και αναπλάσεις.


Μέχρι τώρα ένα πολύ μεγάλο κομμάτι του προϋπολογισμού του μέτρου 7.1 έχει δοθεί για Γ.Π.Σ. και ΣΧΟΟΑΠ. Συγκεκριμένα έχουμε εντάξει μέχρι τώρα 53 Γ.Π.Σ. και ΣΧΟΟΑΠ, από τα οποία 15 είναι σε μεγάλες πόλεις και 12 είναι σε διαδημοτική συνεργασία. Δηλαδή 5 συνολικά.


Τι είναι τα Γ.Π.Σ. και ΣΧΟΟΑΠ, πως τα έχουμε δει ως τώρα; Τα έχουμε δει ως στρατηγικά σχέδια. Αυτό είναι για το ένατο θέμα, που αποτέλεσε και το ένα ερώτημα. Συγχρόνως ότι ενσωματώνουν το περιβάλλον σε όλη τη ρύθμιση του χώρου και σε αυτό. Επειδή έχουν γίνει πάρα πολλές συνεργασίες και σε επίπεδο Υπουργείου και τέθηκε από πάρα πολλούς, σχετικά με το θέμα των περιβαλλοντικών επιπτώσεων, ήδη το 2003, έπειτα από δύο χρόνια συνεχών συνεργασιών και διαβουλεύσεων, έγινε στο ΥΠΕΧΩΔΕ μια τελική σύσκεψη, από την οποία κρατήθηκαν και πρακτικά, που μετείχαν οι αρμόδιες διευθύνσεις και αποφασίστηκε ότι αυτός ο τύπος σχεδίων δεν απαιτεί περιβαλλοντική αδειοδότηση και ότι πιθανά θα μπορούσε στις προδιαγραφές να προστεθούν, αν χρειαστούν κάποια στοιχεία και να υπάρξει ένας άλλος τρόπος αντιμετώπισης.


Ένα τρίτο σημείο είναι ότι σε αυτά τα συγκεκριμένα τα σχέδια παραμένει ακόμα η ασάφεια τη σημερινή ημέρα ανάμεσα στον κανονιστικό τους χαρακτήρα και στον στρατηγικό. Πιστεύουμε ότι τις επόμενες ημέρες θα πρέπει αυτό όντως το θέμα να ξεκαθαρίσει.


Θα ήθελα να πω σχετικά με τον στρατηγικό χαρακτήρα και αν είναι εφαρμόσιμος ή όχι, γιατί από πολλούς θεωρείται πολλές φορές ευχολόγιο και θα διαφοροποιηθώ για τα χωροταξικά των Νομών, με τα οποία – νομίζω – μοιάζουν πάρα πολύ αυτά τα σχέδια, σαν σχέδια τέτοιων δομικών παρεμβάσεων, ότι προσωπικά θεωρώ ότι είναι από τα πλέον εφαρμοσμένα σχέδια χωροταξικά, τα οποία έχουν γίνει σε τεράστια διάρκεια χρόνου από πάρα πολλούς φορείς και με πολλαπλή χρησιμότητα. Ήταν ένα από τα πιο σημαντικά εργαλεία της αποκέντρωσης. Ευαισθητοποίησαν, επιμόρφωσαν φορείς, συντόνισαν, ήταν στοιχείο προγραμματισμού και του προγράμματος δημοσίων επενδύσεων, χρησίμευσαν στις χωροθετήσεις και επιπλέον – εκτός από αυτό – και στους μελετητές για οποιουδήποτε τύπου μελέτη. Δηλαδή θέλω να πω, ένας τύπος σχεδίων που ποτέ δεν αναθεωρήθηκε και προφανώς είναι τεράστιο πια το διάστημα για να μιλά κανείς για εκείνα τα χωροταξικά Νομών και που ήταν απλώς κατευθύνσεων, έτυχε τα μη θεσμοθετημένα να έχουν εφαρμοστεί από πάρα πολλούς φορείς. Αν ρωτήσει κανείς τις Νομαρχίες ή τις Περιφέρειες ή και λοιπά, για σειρά ετών. Αυτό απλώς σαν στοιχείο.


Δηλαδή είναι αν θα πιστέψει κανείς αυτά τα σχέδια, αν θα μπορούν να είναι στρατηγικά, είναι πως θα ευαισθητοποιήσεις, αν θα αισθανθούν ότι είναι πραγματικά σχέδια βιώσιμης ανάπτυξης, αν ενσωματώνουν το περιβάλλον και επιπλέον μπορούν πραγματικά να αποτελέσουν και ένα στοιχείο, επιμόρφωση κατά τον ίδιο τρόπο όλων των φορέων σε τοπικό επίπεδο, οι οποίοι θα διαχειρίζονται πάρα πολλά άλλα θέματα.


Τώρα σχετικά με τα προβλήματα τα συγκεκριμένα και το ερωτηματολόγιο. Είχαν εντοπιστεί όντως από τις αρχές του 2001 στο ΕΠΕΡ αυτά τα προβλήματα. Τα περισσότερα είναι, όπως μπήκαν σήμερα και αναφέρθηκαν. Έχουν γίνει διάφορες προσπάθειες. Έγινε μια ομάδα εργασίας στην αρχή στην Πολεοδομικού Σχεδιασμού, δεν λειτούργησε, έγινε μια ημερίδα, έγινε έπειτα το Συνέδριο του ΤΕΕ, έγινε γραφείο αποκλειστικής απασχόλησης στο τέλος του 2003, για να βγάλει οδηγίες και εγκυκλίους για τα Γ.Π.Σ. και ΣΧΟΟΑΠ στην Πολεοδομικού Σχεδιασμού, δεν ενεργοποιήθηκε και στη συνέχεια την ίδια περίπου εποχή, τέλη του 2003 έγινε μια ανάθεση.
Το ένα έργο είχε σκοπό να βγάλει σχέδια οδηγιών και εγκυκλίων, που θα αποτελούσαν έναν οδηγό και αυτή τη στιγμή αυτόν τον μήνα ο Γενικός Γραμματέας του ΥΠΕΧΩΔΕ κύριος Κατσιγιάννης υπέγραψε τις προδιαγραφές του δεύτερου έργου, που είναι τεχνική στήριξη στους τελικούς δικαιούχους για αυτά τα έργα, για να βγει αυτός ο οδηγός μέσα σε ένα τρίμηνο – και είναι και πρόταση για το στρογγυλό τραπέζι αυτό και ιδιαίτερα για την ΚΕΔΚΕ και το ΤΕΕ, γιατί πραγματικά πιστεύω ότι θα είναι οι βασικοί συντελεστές στη διαδικασία εκπόνησης, μαζί φυσικά με την Διεύθυνση Πολεοδομικού Σχεδιασμού για αυτόν τον οδηγό – υπάρχει μια πρώτη αντιμετώπιση, υπάρχει και το έχω φέρει και σε δισκέτα μαζί μου, υπάρχει το σχέδιο των εγκυκλίων και των οδηγιών που έχουν παραδοθεί από το 2003, που μπορεί να αποτελέσουν και απαντούν στα περισσότερα από αυτά τα ερωτήματα, που μπορεί να αναιρεθούν, να συμπληρωθούν, αλλά νομίζω ότι είναι αρκετά καλή βάση για συζήτηση. Δηλαδή νόμιζα σήμερα πιο συγκεκριμένα πράγματα σήμερα θα μπορούσαν να προγραμματιστούν. Ένα για αυτό. Δηλαδή με ποιον τρόπο. Θα μπορούσε να γίνει μια συνάντηση εργασίας, θα μπορούσε από κοινού με τον Σύμβουλο που θα αναλάβει με στήριξη της ομάδας που υπάρχει στην ΚΕΔΚΕ και στο ΤΕΕ να αποκρυσταλλωθούν οι απόψεις και που στη συνέχεια να μπορούν να υποστηριχτούν καλύτερα στη Διεύθυνση Πολεοδομικού Σχεδιασμού τα θέματα αυτά. Ένα θέμα είναι αυτό.


Ένα δεύτερο, ένας άλλος ρόλος αυτής της τεχνικής στήριξης που θα παραστεί, εκτός από αυτόν τον οδηγό, μέχρι το τέλος της εκπόνησης των Γ.Π.Σ., ΣΧΟΟΑΠ θα υπάρχει μια συνεχή συνεργασία και στήριξη. Εκεί θα μπορούσε κανείς να βρει και άλλες μεθόδους σε περιφερειακό επίπεδο, σε Νομαρχίες, πιο ζωντανά δηλαδή, αφού κωδικοποιούνται τα προβλήματα.


Εμείς, όταν βάλαμε το έργο αυτό, ήταν για τα έργα τα δικά μας τα 55. Δηλαδή θα μπορούσε να υπάρξει μια ιστοσελίδα από τη μεριά ΚΕΔΚΕ ή ΤΕΕ που να τίθενται τα ερωτήματα και ο Σύμβουλος τεχνικής στήριξης με τη Διεύθυνση Πολεοδομικού Σχεδιασμού να τα απαντούν, το γραφείο το οποίο θα γίνει.

Β. ΧΑΤΖΗΓΙΑΚΟΥΜΗΣ: Λέγομαι Βασίλης Χατζηγιακουμής, είμαι Δήμαρχος στον Δήμο Δικαίου, έναν Καποδιστριακό Δήμο της Κω.


Έχουμε ξεκινήσει οι ΣΧΟΟΑΠ να εκθέσουμε μια παρατήρηση, με βάση αυτών που είπε η κυρία Γιαννάκου, γιατί λέμε ότι 2508 είναι οκτώ χρόνων. Έχει όμως ενδιαφέρον να δούμε πότε ανατέθηκε η πρώτη μελέτη. Γιατί και εμείς ξεκινήσαμε το ’99, την αναθέσαμε το 2001. Δηλαδή ουσιαστικά ο νόμος έχει τέσσερα χρόνια ζωής, αφού μέχρι τότε δεν είχαν βγει οι προδιαγραφές των μελετών, με ευθύνη όχι μόνο του ΥΠΕΧΩΔΕ, απ’ ότι είχαμε πληροφορηθεί, αλλά και του Τεχνικού Επιμελητηρίου και αυτό είναι ένα άλλο ζήτημα που μας αφορά και ως μέλη του Τεχνικού Επιμελητηρίου, να μην προβάλουμε τόσο πολύ τα συντεχνιακά μας, να βλέπουμε λίγο και τα συνολικά κοινωνικά, γιατί αυτό που είπε ο κύριος Παπανικολάου είναι πάρα πολύ σωστό. Για το τι ποσά χρειάζονται οι Δήμοι, για να πληρώσουν τις αμοιβές όλων αυτών των μελετών. Είναι ένα ζήτημα σοβαρό.


Εμείς λοιπόν ξεκινήσαμε το ΣΧΟΟΑΠ και έχουμε διάφορα προβλήματα, τα οποία θα σας θέσω υπό μορφή ερωτημάτων και δεν ξέρω τι απαντήσεις μπορεί να πάρουμε. Πρώτα απ’ όλα από τα 63.000 στρέμματα του Δήμου το 60% στη ζώνη NATURA.


Παρένθεση εδώ. Είναι ένα άλλο ζήτημα, πως το ΥΠΕΧΩΔΕ καθορίζει τις ζώνες αυτές, χωρίς να ρωτήσει κανέναν, όταν το μέσο ποσοστό σε επίπεδο Ευρωπαϊκής Ένωσης το 2%-3% της έκτασης; Σε εθνικό επίπεδο το 18% της έκτασης συμπεριλαμβανομένων των θαλάσσιων περιοχών, πως έχουμε φτάσει στον δικό μας τον Δήμο να είναι το 60%; Και 40% να ήταν, εμείς θα ήμασταν ικανοποιημένοι, γιατί είναι μια υπερβολή, που αν δει κανείς τα ειδικά στοιχεία, είναι εκτός τόπου και χρόνου. Το κυριότερο για εμένα είναι το εξής: φθείρει στη συνείδηση του κόσμου – και αυτό είναι το βασικό για εμένα – την έννοια της προστασίας του περιβάλλοντος.


Μέσα στην έκταση λοιπόν αυτή έχουμε μια ζώνη απόλυτης προστασίας, ένα διάταγμα του ’97, μιας αλυκής, η οποία έγινε χωρίς να προηγηθεί καμία ειδική περιβαλλοντική μελέτη, όπως απαιτεί ο νόμος. Σε έναν χάρτη ένας Δήμαρχος τότε, Πρόεδρος του Συμβουλίου περιοχής, έβαλε μια ζώνη αναστολής οικοδομικών εργασιών και μετά την τριετία την προβλεπόμενη, αυτό, επειδή δεν ανατέθηκε καν η ειδική περιβαλλοντική μελέτη, μετατράπηκε σε Προεδρικό Διάταγμα, που αντί να προστατεύσει την περιοχή, μας έχει δημιουργήσει τεράστια προβλήματα. Μπαίνει τώρα το ζήτημα σε σχέση με το ΣΧΟΟΑΠ, το οποίο συζητώ με το ΥΠΕΧΩΔΕ από το 2001 και δεν ξέρω που θα καταλήξω.


Είπε η κυρία Μπάτσου ότι ο 2508 – και αυτή την πληροφόρηση έχω και εγώ – μπορεί να τροποποιεί αυτές τις ισχύουσες ζώνες εν πάση περιπτώσει, εφόσον προσφέρει μεγαλύτερη προστασία. Πως ερμηνεύεται αυτό το μεγαλύτερη προστασία; Μπορούμε δια του ΣΧΟΟΑΠ, που θα είναι απόφαση Περιφερειάρχη, να τροποποιήσουμε το διάταγμα αυτό που είναι Προεδρικό Διάταγμα και έχει την υπογραφή του Προέδρου της Δημοκρατίας;
Οι απαντήσεις που είχαμε κατά διαστήματα από το ΥΠΕΧΩΔΕ ήταν οι εξής: επειδή αυτό έγινε χωρίς ειδική περιβαλλοντική μελέτη και επειδή εμείς το εντάσσουμε σε μια χωροταξική μελέτη συνολική, άρα λογική η προστασία του περιβάλλοντος που θα επιτευχθεί είναι μεγαλύτερη και λογικά μπορεί να γίνει. Στέκει όμως νομικά αυτό ή στην προσφυγή του πρώτου όλο αυτό το οικοδόμημα που στήνουμε θα καταρρεύσει;

Επίσης με τον 2508 μας έχει δημιουργηθεί ένα άλλο πολύ σοβαρό πρόβλημα. Η έδρα του Δήμου έχει ένα ρυμοτομικό σχέδιο του 1970. Χρειάζεται αναθεώρηση εδώ και δεκαετίες. Ξεκινήσαμε να κάνουμε τη διαδικασία αναθεώρησης και λέει, αν δεν κλείσετε το ΣΧΟΟΑΠ δεν μπορείτε να αναθέσετε μελέτη αναθεώρησης. Παρά το γεγονός ότι εμείς δεν θέλουμε να επεκτείνουμε τα όρια. Στα συγκεκριμένα όρια. Αν αυτό συμβαίνει θα παρακαλούσα με τις τροποποιήσεις του νόμου δεν μπορεί να υπάρξει μια πρόβλεψη σε αυτές τις περιπτώσεις οι αναθεωρήσεις να αποδεσμευτούν από την ολοκλήρωση των ΣΧΟΟΑΠ, τα οποία καθυστερούν για τους γνωστούς λόγους που αναφέρθηκαν, με αποτέλεσμα να μπλοκάρεται και η διαδικασία των αναθεωρήσεων;

Ταυτόχρονα έχουμε έναν άλλον οικισμό με καθορισμένα όρια προ του ’23, δομείται άναρχα, δεν μπορούμε να αναθέσουμε τη μελέτη πολεοδομήσης, επειδή ακριβώς πρέπει να ολοκληρωθεί το ΣΧΟΟΑΠ, να καθοριστεί η πολεοδομική έκταση και βέβαια αυτό κατανοώ ότι είναι λογικό και δεν ξέρω αν μπορεί να γίνει και διαφορετικά.

Να αναφέρω τώρα δύο άλλα ζητήματα που έχουν σχέση με το Κτηματολόγιο, γιατί για εμάς στην Κω το Κτηματολόγιο ήταν ένα πολύ σοβαρό εργαλείο ανάπτυξης. Βέβαια σε ορισμένα ζητήματα έχει δημιουργήσει, όχι απλώς αναστολές, αλλά και πολλά προβλήματα στους πολίτες. Να σας πω χαρακτηριστικά ότι καμία πράξη εφαρμογής δεν έχει μεταγραφεί ακόμα.

Εκεί λοιπόν, όταν το ΥΠΕΧΩΔΕ θεσμοθετεί, ψηφίζει νόμους, κατά κανόνα δεν λαμβάνει υπόψη του τον κτηματολογικό κανονισμό του Κτηματολογίου της Κω, που είναι άλλος νόμος και έτσι όταν φτάνουμε στο σημείο να υλοποιήσουμε τον σχετικό νόμο του ΥΠΕΧΩΔΕ κολλάμε. Χαρακτηριστικό παράδειγμα είναι το Διάταγμα για τα εκτός σχεδίου που καθορίζει ότι οι κατατμήσεις στις εκτός σχεδίου πρέπει να δημιουργούν τμήματα με πρόσωπο 25 μέτρα σε δημόσιο δρόμο. Μπαίνει το ερώτημα ποιος είναι ο δημόσιος δρόμος.

Πως, ερώτημα δικού μου, στην ηπειρωτική Ελλάδα καθορίζεται ποιος είναι ο δημόσιος δρόμος; Στην Κω θα πρέπει να καθοριστεί με βάση τον κτηματολογικό κανονισμό και στις εκτός σχεδίου περιοχές δεν υπάρχει πρόβλεψη. Υπάρχει ένα κενό νομικό. Δρόμοι δημιουργημένο μέσα σε, κατά Κτηματολόγιο τμήματα ιδιοκτησιών, ασφαλτοστρωμένοι εδώ και δεκαπέντε-είκοσι χρόνια. Δεν μπορούν να υλοποιήσουν τον σχετικό νόμο, γιατί ο δρόμος αυτός δεν μπορεί να μεταγραφεί στο Κτηματολόγιο, δεν έχει προβλεφθεί μια τέτοια διαδικασία και κάτι πρέπει να γίνει.

Θα παρακαλούσα τους εκπροσώπους του ΥΠΕΧΩΔΕ σε κάθε ψήφιση κάποιου συγκεκριμένου νόμου που αφορά χωροταξία ή δόμηση και τα λοιπά, να λαμβάνουν υπόψη, θα έλεγα και κατ’ επιταγή του συντάγματος για την ειδική πρόβλεψη για το πώς πρέπει να εφαρμόζεται η δόμηση στις νησιωτικές περιοχές, τον κτηματολογικό κανονισμό, για να μπορούμε εμείς στην πράξη να εφαρμόσουμε τον νόμο, αλλιώς ψηφίζονται οι νόμοι να λύσουν κάποια προβλήματα και σε εμάς αυξάνονται τα προβλήματα.

Να κλείσω με ένα τελευταίο ζήτημα σε σχέση με την οριοθέτηση των ανοικτών ρεμάτων που έβαλε ο κύριος Δημόπουλος. Εμείς από το Κτηματολόγιο έχουμε τα όρια οριοθετημένα. Στους χάρτες που είναι σε κλίμακα 1 προς 2.000 είναι και καθορισμένη η έκταση των ρεμάτων και δημόσια έκταση και δεν κινδυνεύει να την καταπατήσει κανείς, γιατί και αν την καταπατήσει, δεν μπορεί να την παρακρατήσει. Γιατί θα πρέπει λοιπόν στη δική μας την περιοχή να συντάσσονται μελέτες οριοθέτησης εξαρχής;

Να σας πω για πολύ απλές περιπτώσεις. Κάποιος έπρεπε να κάνει μια μελέτη για μήκος 100 μέτρων ρέματος και πλήρωσε 7.000 €. Δηλαδή για να αποδείξει τι; Ότι το κατά Κτηματολόγιο ρέμα επαρκεί να δεχτεί τη βροχή, με τα μέγιστα ποσοστά που έχουν πέσει τα τελευταία εκατό χρόνια.

Γίνεται μια γραφειοκρατική διαδικασία ταλαιπωρίας των πολιτών και οικονομικής αφαίμαξης. Αφού υπάρχει το Κτηματολόγιο που λέει ότι αυτό είναι το ρέμα. Είναι και τα ρέματα και τα χαντάκια σημειωμένα, είναι οριοθετημένα, ποια άλλη οριοθέτηση να κάνουμε;

Ευχαριστώ πολύ.

ΠΡΟΕΔΡΕΙΟ: Ευχαριστούμε για τι πολύ ενδιαφέρουσες παρατηρήσεις όντως.

Ε. ΠΑΠΑΔΟΠΟΥΛΟΥ: Λέγομαι Ελένη Παπαδοπούλου, είμαι αρχιτέκτων-ανθρωπογεωγράφος, πρώην υπάλληλος του ΥΠΕΧΩΔΕ και νυν υπάλληλος της Περιφέρειας Κεντρικής Μακεδονίας. Είμαι συνεργάτης στον Δήμο Καλλικράτειας Χαλκιδικής, ένας Δήμαρχος Καποδιστριακός, που ενώ έχει στην τελευταία απογραφή 11.000 κατοίκους περίπου τον χειμώνα, το καλοκαίρι έχουμε γύρω στους 110.000 κατοίκους, δεκαπλασιάζεται. Το ποσό των αυθαιρέτων κατασκευών έχει γίνει σε 17 χιλιόμετρα ακτές, είναι γύρω στις 35.000 και από τις 50 πολεοδομικές μελέτες περίπου, αν δεν απατώμαι, παραθεριστικής κατοικίας, που άλλες εγκρίθηκαν και άλλες είναι υπό έγκριση, άλλες πράξεις εφαρμογής και τα λοιπά, τα γνωρίζετε όλα, 23 μελέτες είναι του Δήμου Καλλικράτειας. Καταλαβαίνετε το μέγεθος της αυθαιρεσίας.


Επειδή ζω και εργάζομαι εκεί τα τρία τελευταία χρόνια, έχω δύο μικρές λεπτομέρειες να σας ανακοινώσω από την παρατηρητικότητά μου μόνο. Καταρχήν, όποιος νόμος και αν ετοιμάζεται από το ΥΠΕΧΩΔΕ, θα πρέπει να τον προσέχετε πάρα πολύ καλά, γιατί πολλές φορές, ενώ είναι να προστατεύσουμε το περιβάλλον και να σώσουμε γενικά τη γη μας από την αυθαίρετη δόμηση, στην ουσία επιτείνουμε το φαινόμενο αυθαίρεσης της δόμησης.

Το τελευταίο παράδειγμα είναι με τη ρευματοδότηση των αυθαιρέτων μέχρι, που υπέβαλαν αιτήσεις, 1/13/04. Εγώ η ίδια περιτρέχοντας τους οικισμούς όλους αυτούς παρατηρούσα καινούργιες κατασκευές που φύονταν σαν τα μανιτάρια και κάθε φορά και οτιδήποτε να πάμε να επιβάλουμε, μόλις μαθαίνουν ότι εδώ το αγροτεμάχιο αυτό θα γίνει πάρκινγκ ή κοινόχρηστος χώρος, αμέσως, τη μεγαλύτερη βέβαια καταστροφή την κάνουν οι μεσίτες καταρχήν. Θέλω ακριβώς να καταγγείλω αυτό το επάγγελμα, που εμένα μου φαίνεται ένα αγκάθι, ότι κάθε ημέρα και κάθε στιγμή, κάθε δευτερόλεπτο πουλούν και κατακερματίζουν αγροτεμάχια με ένα θράσος φοβερό και με μια αυθεντικότητα πολεοδόμου, που κόβουν και ράβουν δρόμους και χωράφια και κομμάτι γης.

Εδώ θέλω να κάνω μια πρόταση, που ίσως θα το έχετε σκεφτεί μερικοί από εσάς. Όμως εγώ, δεν ξέρω, θα το θεωρήσω θέμα ζωής μέχρι να πεθάνω να το εφαρμόσουμε. Γιατί στα συμβόλαια που συντάσσονται σε αγορά γης και σε αγορά ακίνητης περιουσίας πρέπει να λαμβάνουν μέρος συμβολαιογράφος, τα τελευταία χρόνια μπήκαν και δικηγόροι νομίζω από ένα ποσό και πάνω και γιατί αυτός ο κοσμάκης που βάζει τα χρήματα μιας ολόκληρης ζωής για να αποκτήσει ένα κομμάτι γη, φυσικά στην Ελλάδα γίνεται αυτό πιο πολύ, η ατομική ιδιοκτησία, γιατί να μην μπορέσουμε εμείς να επιβάλουμε την παρουσία του μηχανικού, που τη διαπιστώνω κάθε ημέρα ιδίοις όμμασι, τουλάχιστον σε ορισμένα θέματα να μην αγοράζουν αυθαίρετες κατασκευές ή αν θέλουν να αγοράσουν κάτι με γεια τους, με χαρά τους, να ξέρουν τι τιμή θα πληρώσουν και όχι σαν να είναι νόμιμη κατασκευή, να μην συνοδεύουν οποιοδήποτε σχέδιο άσχετο, ανεύθυνο τα συμβόλαια, παρά να είναι επικυρωμένα από Πολεοδομία, γιατί αυτά καταστρέφουν περισσότερο το είδος που αγοράζεται και πωλείται και να επιβληθεί επιτέλους η παρουσία μηχανικού με κάποιους όρους. 

Έχω πάρα πολλά παραδείγματα που τα βλέπω καθημερινά στη λεπτομέρειά τους και λυπάμαι. Δεν μπορείτε να δείτε τη νοοτροπία του κοσμάκη, το πώς αγοράζει ένα κομμάτι γης, που πέφτει τελικά πάνω σε δρόμο, που υπάρχει, έχει προταθεί σχέδιο πόλεως και τον διαβεβαιώνουν οι μεσίτες, οι οποίοι φέρνουν δικούς τους μηχανικούς, γιατί φυσικά αυτοί έχουν το συμφέρον και μεταξύ τους τα φτιάχνουν τα πράγματα, ότι ναι, μπορεί να χτίσουν και τελικά δεν μπορούν να χτίσουν ή αν χτίσουν το παράνομό τους είναι σε χώρο που είναι πάνω σε δρόμο και πάνε επί τούτου και χτίζουν, μόνο και μόνο για να εμποδίσουν να περάσει ο δρόμος, γιατί αυτοί μόνοι τους, οι μεσίτες δηλαδή, έχουν χαράξει κάπου αλλού τον δρόμο, 10 μέτρα πιο κάτω.

Ευχαριστώ.

ΠΡΟΕΔΡΕΙΟ: Ευχαριστούμε. Φαντάζομαι βέβαια ότι οι μηχανικοί θα πρέπει να έχουν και ευθύνη τότε, αλλά λογικό είναι προφανώς.

Λ. ΚΑΣΑΓΙΑΝΝΗΣ: Γεια σας. Θα είμαι σύντομος. Είμαι ο Δήμαρχος Γλυκών Νερών Αττικής. Εκλεκτά μέλη του Προεδρείου, κύριε καθηγητά, εκπρόσωποι της Πολιτείας, αγαπητοί φίλοι, δεν ήταν μόνο δύο Δήμαρχοι εδώ πέρα, ήταν παραπάνω. Είμαι Δήμαρχος ενός μικρού Δήμου. Δεν θα ήθελα να μιλήσω για τον Δήμο μου, αλλά επειδή συμβαίνει να είμαι μηχανικός, είμαι Δήμαρχος τριών, πρέπει να γνωρίζει η Πολιτεία τα προβλήματα που έχουμε όλοι και ειδικά, όταν δεν έχουμε στελεχωμένες υπηρεσίες. Γιατί, όταν εγώ αναλαμβάνω με έναν αρχιτέκτονα-μηχανικό και έναν τεχνολόγο σε μια πόλη που είναι χτισμένη αυθαίρετα, που δεν έχει τίποτα όρθιο, πρέπει να μου δίνει τη δυνατότητα σε σύντομο χρονικό διάστημα να πάρω μηχανικούς να δουλέψουμε. Σε δεκαεπτά μήνες πήρα πολιτικό μηχανικό έναν. Δεν θα συνεχίσω πάνω σε αυτό το μοτίβο.


Σε ένδεκα μήνες, επειδή ήμουν μηχανικός και επειδή παρέκαμψα όλες τις διαδικασίες νόμιμα, έκανα αναθεώρηση σχεδίου από το ’73. Σε δύο χρόνια έκανα επέκταση σχεδίου που καρκινοβατούσε δύο χρόνια, γιατί θέλαμε – και μιλώ και για τους συναδέλφους – να σπεκουλάρουμε πάνω στη γη.

Σε έναν μήνα ξεμπερδεύω, κάνω επέκταση Γ.Π.Σ. Πρέπει να βοηθήσουν η Πολιτεία, οι Γενικοί Γραμματείας, το ΥΠΕΧΩΔΕ να φύγουν όσες διατάξεις εμποδίζουν το έργο μας. Καμία ένσταση δεν θα περάσει από το Δημοτικό Συμβούλιο και θα πάνε κατευθείαν στην Περιφέρεια ή στη Νομαρχία. Πρέπει όλοι να βοηθήσουν. Δεν υπήρχε κοινόχρηστος χώρος στο διάταγμα από το 1973 της περιοχής μου και δεν έχω πλατεία καμία πλατεία, αποχαρακτηρίζονται κάθε ημέρα κομμάτια.


Ανέθεσα σε δέκα μηχανικούς δέκα κοινόχρηστους χώρους με διατάξεις του ’23 να αποκτήσουμε τους κοινόχρηστους χώρους. Δέκα κοινόχρηστους χώρους. Είμαι σε αναμονή των πράξεων αναλογισμού, πρέπει να βρω τα χρήματα. Πρέπει να βοηθηθούμε όλοι και εσείς, κύριε καθηγητά και εσείς Πολιτεία, να βοηθήσετε.


Ήμουν σύντομος, γιατί πρέπει να ακουστούν και άλλοι συνάδελφοι.


Η Αυτοδιοίκηση στέκεται στο πλευρό σας. Πρέπει να σταθεί και η Πολιτεία και όσοι βοηθούν στο νομοθετικό πλαίσιο και όσοι βοηθούν μέσα από το ΥΠΕΧΩΔΕ και εσείς, αγαπητέ συνάδελφε και όλοι μας και να ελαχιστοποιήσουμε τους χρόνους και τη γραφειοκρατία.


Σας ευχαριστώ πολύ.

ΠΡΟΕΔΡΕΙΟ: Ποιον Δήμο είπατε;

Λ. ΚΑΣΣΑΓΙΑΝΗΣ: Γλυκών Νερών Αττικής. Δεν υπάρχει κοινόχρηστος χώρος σε Διάταγμα από το ’73. Τώρα εγώ, μετά από τέσσερις Δημαρχίες που έχουν περάσει, προσπαθώ να φτιάξω μια πλατεία.

ΠΡΟΕΔΡΕΙΟ: Αν χρειαστείτε και άλλους μηχανικούς, υπάρχουν μηχανικοί Πολεοδομίας, Χωροταξίας πολύ κατάλληλοι για τη δουλειά σας. Με την ευκαιρία να το πω.

ΣΥΝΕΔΡΟΣ: Θέλω να σταματήσω σε τρία από τα σημεία που έχουν τεθεί στην όλη κουβέντα. Πραγματικά αυτά που έβαλε η εισαγωγή και του κυρίου Αγγελίδη και του κυρίου Οικονόμου είναι τα καίρια σημεία, αλλά δυστυχώς δεν υπάρχει χρόνος να τα πούμε όλα.


Αυτό που θα ήθελα λοιπόν, το πρώτο, είναι το θέμα που έβαλε ο κύριος Αγγελίδης για τον κανονιστικό ή στρατηγικό ρόλο του Γενικού Πολεοδομικού Σχεδίου. Νομίζω, συνάδελφοι, ότι έχουμε μια φοβία να ομολογήσουμε μερικά πράγματα. Το Γενικό Πολεοδομικό Σχέδιο, όπως περιγράφεται στον Ν.2508, δεν είναι σαφώς στρατηγικό σχέδιο. Δυστυχώς δεν είναι. Θα θέλαμε – εγώ προσωπικά πάρα πολύ – και οι προδιαγραφές επιχείρησαν να το κάνουν, αλλά δεν τα κατάφεραν.


Το περιεχόμενου του Γενικού Πολεοδομικού Σχεδίου, όπως περιγράφεται στον νόμο, είναι ελλιπέστατο. Σε αυτό το κείμενο της δουλειάς υπάρχει αντιγραμμένο πραγματικά που μοιράστηκε. Είναι ελλιπέστατο. Κατά συνέπεια τίθεται ένα θέμα εξέτασης πως το κάνουμε. Βεβαίως η πολιτική κάποτε, όταν λεγόταν αυτό, υπήρχε μια φοβία μεταξύ των μελών των πολεοδόμων ότι, όποιος βάζει κριτική στον 2508, πάει να τον μπλοκάρει που ακόμα δεν ξεκίνησε. Σωστά ενδεχομένως, δικαιολογημένη η φοβία, γιατί υπάρχουν γραφειοκρατικές αδράνειες. Όμως αυτή τη στιγμή που το αρχίσαμε και που φτάσαμε στο σημείο τέλος πάντων να βλέπουμε και τη Β φάση και όχι μόνο τη διαδικασία της ανάλυσης, βλέπουμε λοιπόν τα προβλήματά του, όσον αφορά τη θεσμοθετημένη. Το είπε και ο κύριος Λουλουργάς, δεν είναι καθαρό λοιπόν το τι θεσμοθετείται.


Πολλά από τα πράγματα μπορούν να επιλυθούν, κατά τη γνώμη μου, μέσα από μια αναθεώρηση των προδιαγραφών, για να μην προστρέχει κανείς σε νομοθετικές ρυθμίσεις και λοιπά. Άρα μέσα από μια επανεξέταση των προδιαγραφών μπορούν να αποσαφηνιστούν πάρα πολλά πράγματα, τα οποία είναι ελλιπώς διατυπωμένα.


Ένα παράδειγμα θα φέρω μονάχα. Το ανέφερε η κυρία Γιαννακού. Το θέμα των μέσων συντελεστών δόμησης για την εντός σχεδίου περιοχή. Οι συντελεστές δόμησης είναι ένα στοιχείο που δεν μελετάται σε κλίμακα 1 προς 1.000. Στην Αττική έχουμε εγκεκριμένα Γ.Π.Σ. από τη δεκαετία του ’80, τα οποία μειώνουν τους συντελεστές δόμησης και οι συντελεστές δόμησης δεν έπεσαν. Θυμίζω όμως ότι το ’79 επί Μάνου εν μια νυχτί έπεσαν οι συντελεστές δόμησης με σχέδια σε 1 προς 10.000. Δεν είναι δυνατόν να πληρώσει ο Δήμος αναθεώρηση σε 1 προς 1.000, για να κάνει μια πολιτική, που του χαράσσει το Γενικό Πολεοδομικό Σχέδιο μείωσης συντελεστών. 


Βεβαίως υπήρχε το σχέδιο που λέγαμε, αναθεώρηση στο 5.000, η οποία μπορούσε να κάνει μια άμεση εφαρμογή του Γ.Π.Σ. Αν θέλετε από πολιτική αδράνεια δεν κινήθηκε, αλλά δεν το υποκίνησε και κανείς σαν κατεύθυνση, γιατί υπήρχε μια φοβία ότι αυτό είναι υποκατάσταση ενός επιπέδου μελέτης που είναι η πολεοδομική μελέτη και άρα είναι ένα κόλπο για να μην γίνονται μελέτες, για να γίνεται απομείωση αμοιβών. Εν κατακλείδι, βεβαίως μελέτες δεν ανατίθενται, γιατί σε 1 προς 1.000 πραγματικά αν πάρεις όλο το Λεκανοπέδιο και βάλετε κάτω το κόστος με τις προδιαγραφές, είναι ένα υπερβολικό ποσό, για να γίνει τι; Μια πολιτική, που στην οποία όλοι συμφωνούμε, αλλά η οποία έχει και πολιτικές αντιστάσεις. Άρα παρέχουμε ένα πρόσχημα σε αυτές τις πολιτικές αντιστάσεις, εάν δεν ξεκαθαρίσουμε δηλαδή σε ποιο επίπεδο κάθε σχεδίου και το επίπεδο του Γενικού Πολεοδομικού Σχεδίου, κατά τη γνώμη μου, προσφέρεται για πολλά πράγματα, σε ποιο επίπεδο λοιπόν μελέτης μπορούν άμεσα να θεσμοθετηθούν μερικά πράγματα.


Εδώ πιστεύω – και το είπε η κυρία Μπάτσου – από το Τεχνικό Επιμελητήριο θα είναι πάρα πολύ βοηθητικό να διακριθεί το αναπτυξιακό, το στρατηγικό από το κανονιστικό σκέλος των Γενικών Πολεοδομικών Σχεδίων. Το ένα μπορεί να έχει ευελιξία, το άλλο μπορεί να μην έχει. Το ένα μπορεί να θεσμοθετείται με Προεδρικό Διάταγμα, το άλλο με Υπουργική Απόφαση ή δεν ξέρω τι, με απόφαση Περιφερειάρχη ή να μην θεσμοθετείται καν και να είναι αποτέλεσμα μιας διαβούλευσης, όπως η κυρία Γιαννακού και ενός συμβολαίου εντός εισαγωγικών τιμής μεταξύ φορέων. Άρα να βάλει μπρος ήδη τη διαδικασία στρατηγικού σχεδιασμού που λέμε σε τοπικό επίπεδο.

Δηλαδή τι είναι ο στρατηγικός σχεδιασμός; Είναι επιχειρησιακός σχεδιασμός. Είναι ένας σχεδιασμός, ο οποίος ξέρει αυτό που λέει πως θα το πετύχει και για να ξέρει πώς να το πετύχει, πρέπει να μαζευτούν τα μέρη τα οποία εμπλέκονται και να πάρουν κάποιες δεσμεύσεις το πώς θα το πετύχουν.

Αυτή τη στιγμή έχουμε μια κατάσταση, η οποία ευνοεί ένα σύστημα ανευθινοϋπευθυνότητας μεταξύ των φορέων, με μια πληθώρα κατανομής και η οποία τελικά είναι αυτή που τσακίζει τη δουλειά μας. Δεν αρκεί – και απευθύνομαι ως μέλος της Διοίκησης και ως δημόσιος υπάλληλος αυτή τη στιγμή – προς το κομμάτι εδώ που είναι μελετητές να κοιτάμε μόνο το κομμάτι-μελέτη, αν δεν δούμε και τη διαδικασία αυτή, που είπα και στην προηγούμενη παρέμβαση ότι είναι ένα σύστημα ενιαίο η διοικητική και η πολιτική διάσταση του σχεδιασμού.

Το τρίτο και τελευταίο θέμα είναι αυτό με τις ΣΠΕ. Πιστεύω ότι θα υπάρξει πρόβλημα, εάν προσπαθήσουμε να συνδυάσουμε, όπως λέει η πρόταση, το κείμενο αυτού του ΤΕΕ και της ΚΕΔΚΕ, αν προσπαθήσουμε να δούμε τις ΣΠΕ, δηλαδή Στρατηγική Περιβαλλοντική Εκτίμηση, σαν παρακλάδι της οδηγίας του ’91 και να μην δούμε ότι είναι μια καινούργια οδηγία. Όπως και το κάνουμε  θέλει μια ειδική πράξη η έγκριση της στρατηγικής αποτίμησης. Είναι μια ειδική πράξη, η οποία ανά την Ευρώπη, όπου έχει περάσει, συνέβαλε στην αναβάθμιση του σχεδιασμού, συνέβαλε στη σύνδεση περιβαλλοντικής πολιτικής και στρατηγικού σχεδιασμού, συνέβαλε σε αυτό λέμε εκτίμηση αειοφορίας, στο να αναδείξει καταστάσεις δείκτες αειοφορίας, ενδεχομένως η αντίληψη αειοφορίας τέλος πάντων πάνω στα πράγματα. Δεν είναι κάτι που θα το περάσουμε στο ντούκου. Βεβαίως δεν είναι κάτι που θα συνδεθεί, αλλά θα το περνούσαμε στο ντούκου. Όταν είδα και εγώ την οδηγία στην ΚΥΑ που βγήκε την τελευταία, ότι έμπαινε και η διάσταση πολεοδομικός σχεδιασμός, είπα καλά είναι. Καλά είναι, όπως λέγαμε και πριν, όπως τα χωροταξικά των Νομών, ότι από το ολότελα, καλή και η Παναγιώταινα. Όμως σε αυτό τον τόπο έχουμε γεμίσει Παναγιώταινες και ιδίως στο θέμα του σχεδιασμού.

Μερικά πράγματα κάποια στιγμή πρέπει να τα δούμε στις διαστάσεις, σε τέτοιες διαστάσεις που να μπορούμε πραγματικά να είναι κοινής αποδοχής και να είναι και εφαρμόσιμες και να έχουν και μια φερεγγυότητα, μια αξιοπιστία, διότι εκεί χωλαίνουμε απέναντι στον κόσμο πιστεύω, απέναντι στο κοινό.

Τελείωσα. Ευχαριστώ.

ΠΡΟΕΔΡΕΙΟ: Η ώρα είναι 7.00΄. Θέλουμε δέκα λεπτά για να γίνουν κάποιες απαντήσεις από το τραπέζι. Θα ήθελα να δω ποιοι θέλουν να μιλήσουν, αλλά θα έχουν από ένα λεπτό. Τρεις ομιλητές ακόμα.

ΣΥΝΕΔΡΟΣ: Ήταν ωραία και ενδιαφέρουσα όλη αυτή η συζήτηση που κάναμε το πρωί μέχρι τώρα, αλλά δεν μιλήσαμε για την ουσία. Θέλουμε αειφόρο ανάπτυξη στη χώρα μας και θέλουμε βιώσιμους οικισμούς, ναι ή όχι; Αυτό δεν το συζητήσαμε καθόλου. Συζητούμε για αυτό το σύρσιμο της πολεοδομικής νομοθεσίας που μας έχει αλλάξει τα φώτα.


Θα πω μόνο ότι η αειφόρος ανάπτυξη όσο προχώρησε μέχρι τώρα με το περίφημο ΠΠΧΣΑΑ, τα Περιφερειακά Πλαίσια Χωροταξικού Σχεδιασμού και Αειφόρου Ανάπτυξης, αυτοί οι κάπως κομπλεξικοί τίτλοι τέλος πάντων, είναι μόνο στον τίτλο ο χωραταξικός σχεδιασμός και η αειφόρος ανάπτυξη. Στην πραγματικότητα νομιμοποιούν και παγιοποιούν την υπάρχουσα κατάσταση, όλα τα προβλήματα και τις τάσεις.


Τελειώνω εδώ. Δηλαδή δεν έχουμε να πάρουμε καμία εισροή στα Γ.Π.Σ. Τώρα τα Γ.Π.Σ. είναι ατυχής ο τίτλος, γιατί η λέξη Πολεοδομικό Σχέδιο παραπέμπει αμέσως σε αβέρτα πολεοδομήσεις. Υπάρχει κατάλληλη γη για γεωργία και για κατοικία. Θα προτιμήσουμε τη γεωργία, αν πρέπει να προτιμηθεί η γεωργία.


Όταν λέμε εκτός σχεδίου δόμηση σημαίνει πολεοδόμηση. Δεν σημαίνει ότι πρέπει να έρθει το Υπουργεί να βάλει και την τζίφρα του, διότι πολεοδόμηση σημαίνει αλλάζω τη γεωργική χρήση σε αστική χρήση. Κάπου πρέπει να πούμε ότι δεν χτίζουμε επιτέλους. Η Ελλάδα δεν χτίζεται όλη. 


Όσον αφορά με τις μελέτες περιβαλλοντικών επιπτώσεων και την περιβαλλοντική διάσταση, που βάλατε και όλα αυτά, αυτές οι περίφημες ΜΠΕ να μην πω τι είναι. Ένα εμπόριο του περιβάλλοντος είναι. Δεν μπαίνουμε σε αυτή τη λογική. Ο Ν.1650 ήταν πολύ ωραίος, τον παραποιήσαμε και αυτόν, όσο μπορούσαμε, όπως παραποιούμε και τους τωρινούς ως προς τους στόχους.


Αυτά. Ευχαριστώ πάρα πολύ. Όμως μόνο να τονίσω στους συναδέλφους ότι τα λάθη της ΕΠΑ και η αποτυχία ΕΠΑ βαρύνει εμάς τους τεχνικούς. Ουδείς εξαμαρτείν, ουκ ανδρός σοφού με τα Γ.Π.Σ.

ΓΙΑΜΟΥΓΙΑΝΝΗ: Σας ευχαριστώ πολύ που μου δίνετε τον λόγο. Είμαι Σύμβουλος της Νέας Πεντέλης, ονομάζομαι Γιαμουγιάννη.


Θα ήθελα έτσι επιγραμματικά να σας αναφέρω για το Γενικό Πολεοδομικό της Νέας Πεντέλης. Η Νέα Πεντέλη είναι μια περιοχή αμιγούς κατοικίας και ιδιαιτέρου φυσικού κάλους. Τον Μάιο του 2005 εγκρίθηκε το Πολεοδομικό Σχέδιο της Νέας Πεντέλης και δημοσιεύτηκε και στην Εφημερίδα της Κυβέρνησης. Όμως πέρασε πιο πολύ σαν ένταξη 38 στρεμμάτων, διότι δεν έχει καμία τροποποίηση. Είχε εκπονηθεί επί Τρίτση. Ασχολήθηκε ξανά ο ΟΡΣΑ το 1997 και μιλούσαν τότε για βάθος χρόνου οκτώ έτη, δέκα έτη με πληθυσμό 8.000.


Σήμερα το 2005 η Νέα Πεντέλη έχει ήδη πληθυσμό 8.000 και πάλι το Γενικό Πολεοδομικό μιλά για βάθος άλλα πέντε χρόνια. Δηλαδή μέχρι το 2010 να γίνει 8.000, ενώ είναι ήδη. Δεν έχει κοινωνικό εξοπλισμό, δεν προβλέπονται χώροι.


Το 2007 από 1/1 σύμφωνα με τον νέο Κώδικα γίνεται επίσημα Δήμος και το ερώτημα είναι πως θα λειτουργήσει. Η πόλη ασφυκτιά, δεν υπάρχουν χώροι για να εγκαταστήσει κάτι, οτιδήποτε, ένα ΚΑΠΗ, έναν Αστυνομικό Σταθμό, έναν Πυροσβεστικό Σταθμό. Πως θα λειτουργήσει αυτή η πόλη.


Ήδη η Διοικούσα Αρχή για να λύσει το πρόβλημα των χώρων στήνει παράγκες. Γυρνάμε τη Νέα Πεντέλη στην εποχή του ’50.

ΠΡΟΕΔΡΕΙΟ: Με συγχωρείτε, επειδή όμως είναι ένα πολύ ενδιαφέρον θέμα, δεν είναι συγκεκριμένο. Σας παρακαλώ ελάτε στο δια ταύτα, αν θέλετε.

ΓΙΑΜΟΥΓΙΑΝΝΗ: Σας είπα, το δια ταύτα είναι πως θα λειτουργήσει. Δηλαδή το Γενικό Πολεοδομική της Νέας Πεντέλης θα έπρεπε να αναθεωρηθεί. Δεν μπορεί να λειτουργήσει η πόλη.


Ένα δεύτερο που θέλω να θίξω είναι το Κτηματολόγιο. Δυστυχώς ο κύριος Κάβουρας απεχώρησε. Το Κτηματολόγιο στις περιοχές που έχει ολοκληρωθεί και έχει ήδη κλείσει έχει δημιουργήσει πάρα πολλά προβλήματα στους πολίτες. Η πραγματικότητα είναι τελείως διαφορετική και απέχει μακράν των κτηματολογικών χαρτών, όπου πάει κανείς εκεί πέρα και βρίσκεται σε μια άλλη Ελλάδα.


Η λύση ποια είναι; Αγωγές κατά του Ο.Κ.Χ.Ε. και αγωγές κατά ανυποψίαστων πολιτών. Δεν νομίζω ότι είναι αυτή η λύση. Ίσως σε περιοχές που ξέρει ήδη το Κτηματολόγιο ότι υπάρχει πρόβλημα θα έπρεπε να βρεθεί κάποια άλλη ρύθμιση.


Σας ευχαριστώ.

Σ. ΜΑΜΟΥΝΗ: Λέγομαι Στέλλα Μαμούνη, είμαι αρχιτέκτων-πολεοδόμος στη Θεσσαλονίκη. Ήθελα να θέσω ένα ερώτημα στους εκπροσώπους του Υπουργείου σε σχέση με την ΚΥΑ προστασίας των λιμνών Κορώνειας και Βόλβης, η οποία ψηφίστηκε στις αρχές του 2004. Έχει σχεδόν δύο χρόνια από τότε που ισχύει.


Στην περιοχή αυτή της Μιγδονίας Λεκάνης, στην οποία αφορά η προστασία της ΚΥΑ, υπάρχουν περίπου διακόσιοι οικισμοί και υπάρχουν και οικισμοί, όπως είναι ο Λαγκαδάς με πληθυσμό μεγάλο, υπάρχουν περιαστικοί οικισμοί και είχαμε εντοπίσει το πρόβλημα, όσον αφορά στην Γ΄ ζώνη που επέτρεπε για επεκτάσεις όλων αυτών των οικισμών, που ήταν περίπου διακόσιοι, 2.000 κατοίκους.


Έχουν γίνει στο διάστημα αυτό που πέρασε αρκετές παρεμβάσεις και από την ΥΠΕΧΩ εδώ και από τους φορείς.

ΠΡΟΕΔΡΕΙΟ: Σας παρακαλώ, διατυπώστε το ερώτημα όμως, γιατί πρέπει να κλείσουμε.

Σ. ΜΑΜΟΥΝΗ: Το ερώτημα είναι σε τι ενέργειες έχει προβεί το Υπουργείο, έτσι ώστε να τροποποιηθεί η ΚΥΑ, γιατί εκπονούνται είκοσι Γενικά Πολεοδομικά, τα οποία τα περισσότερα από αυτά εμπίπτουν στα ΠΕΠ, χρηματοδοτούνται και έχουν σταματήσει. Ένα από αυτά είναι της συναδέλφου, που είπε ότι ξεκίνησε πριν από οκτώ χρόνια και για αυτό τον λόγο έχει σταματήσει.


Ευχαριστώ.

ΠΡΟΕΔΡΕΙΟ: Ευχαριστούμε. Ας αρχίσει ο κύριος Λουλουργάς.

Γ. ΛΟΥΛΟΥΡΓΑΣ: Εγώ να ξεκινήσω από μια παρατήρηση, γιατί δεν είχα κανονική ομιλία προηγουμένως, έγινε κάπως γρήγορα και σταμάτησα νωρίς. 


Ήθελα να πω ότι η ακύρωτη απόφαση του Συμβουλίου Επικρατείας, που ακυρώνει τη μεταβίβαση αρμοδιοτήτων, αναφέρει μέσα εκεί ότι τα Γενικά Πολεοδομικά Σχέδια μπορούν να συνεχίσουν να εγκρίνονται με απόφαση του Υπουργού ΥΠΕΧΩΔΕ, γιατί επίσης σε ένα Συμβούλιο Επικρατείας μπορούμε μετά από οποιαδήποτε προσφυγή να τα ακυρώνουμε. Βέβαια το Συμβούλιο Επικρατείας δεν είχε λάβει υπόψη ότι έχει μεταβιβαστεί η αρμοδιότητα στον Γενικό Γραμματέα Περιφέρειας, αλλά αυτό είναι μια άλλη λεπτομέρεια. Η πρόθεσή του όμως να τα ακυρώνει εκ των υστέρων, σε συνδυασμό με την εμπειρία που έχουμε σαν ΥΠΕΧΩΔΕ, την εικόνα που έχουμε, όπου σε εγκεκριμένα Γενικά Πολεοδομικά Σχέδια, όπως στην Κυπαρισσία στείλαμε να εγκριθεί μια πολεοδομική μελέτη επέκταση στην παραλία της Κυπαρισσίας, όπως προβλεπόταν από το Γενικό Πολεοδομικό Σχέδιο.


Το Συμβούλιο Επικρατείας λέει ότι εκεί έχει ελιές και δεν δικαιούστε να κάνετε επέκταση. Εμείς λέμε ότι εντός Γενικού Πολεοδομικού Σχεδίου και εκτελούμε ότι προβλέπει αυτό. Λέει, όχι είναι γεωργική γη που προστατεύεται. Λέμε σαν ΥΠΕΧΩΔΕ ότι δεν προστατεύεται από καμία νομοθεσία η ελιά. Δεν είναι γη υψηλής παραγωγικότητας, δεν είναι κάτι που να προστατεύεται. Απαντά το Συμβούλιο Επικρατείας οι δενδρώδεις καλλιέργειες, οι κατευθύνσεις της Ευρωπαϊκής Ένωσης, κόβονται τα 2/3 της επέκτασης, δεν εγκρίθηκε τελικά, με εγκεκριμένο Γενικό Πολεοδομικό Σχέδιο.


Εν τω μεταξύ έχουμε και άλλη πληροφόρηση. Στο Αίγιο με εγκεκριμένο Γενικό Πολεοδομικό Σχέδιο, εγκεκριμένη και η πολεοδομική μελέτη, προσφεύγει πολίτης και λέει το οικόπεδό μου που ήταν κάποτε στην άκρη είναι γη υψηλής παραγωγικότητας και ακυρώνει και το Γενικό Πολεοδομικό Σχέδιο και την πολεοδομική μελέτη στο οικόπεδό του και αυτός χτίζει σαν οικισμός, γιατί χρησιμοποίησε το επιχείρημα ότι είναι γη υψηλής παραγωγικότητας για να έρθει σαν οικισμός.


Άρα τα Γενικά Πολεοδομικά Σχέδια και αν θεσμοθετηθούν έχουν αίρεση. Για αυτό εμείς σαν κεντρική υπηρεσία του ΥΠΕΧΩΔΕ, επειδή θέλουμε να θωρακίσουμε όλη αυτή τη δουλειά, ψάχνουμε να βρούμε τον τρόπο πως θα είναι ισχυρά σαν σχέδια και πιθανόν αυτά να πρέπει να εγκριθούν με Προεδρικά Διατάγματα ή κάποιες ρυθμίσεις από αυτά που προβλέπουν. Αυτό ήθελα να πω σαν γενική τοποθέτηση.

Επίσης ήθελα να πω και για τα ρυθμιστικά σχέδια. Το ΥΠΕΧΩΔΕ έχει ξεκινήσει να προκηρύξει τέσσερις μελέτες ρυθμιστικών σχεδίων και θα ξεκινήσουν να γίνουν αυτές οι μελέτες.

Κανονικά τα Γενικά Πολεοδομικά Σχέδια πρέπει να υπακούουν στο ανώτερο επίπεδο σχεδιασμού που θα είναι τα ρυθμιστικά. Όμως εμείς σαν κεντρική υπηρεσία και σαν πολιτική του Υπουργείου θεωρούμε ότι δεν πρέπει να σταματά ο Πολεοδομικός Σχεδιασμός περιμένοντας το ένα επίπεδο το άλλο. Συνεχίζουν τα Γενικά Πολεοδομικά Σχέδια στις περιοχές αυτές, όπως εκπονούνται κανονικά και όταν εγκριθούν τα ρυθμιστικά, τότε θα πρέπει να προσαρμοστούν τα Γενικά Πολεοδομικά Σχέδια που εκπονούνται ανάλογα στο επίπεδο που βρίσκονται. Αν είναι στη β΄ φάση, να προσαρμοστούν και εγκεκριμένα να είναι, να τροποποιηθούν. Βέβαια αυτό δεν σημαίνει ότι δεν πρέπει να λάβουν υπόψη τις κατευθύνσεις των ρυθμιστικών σαν μελέτες, να πληροφορείται το ένα επίπεδο από το άλλο.

Τώρα ήθελα να απαντήσω και σε κάποια συγκεκριμένα ερωτήματα. Ο Δήμαρχος από την Κω. Εκεί που έχει καθοριστεί κάποια ζώνη οικιστικού ελέγχου η προστασία αφορά τη συγκεκριμένη περιοχή και αυτή η συγκεκριμένη περιοχή δεν μπορεί να τροποποιηθεί με βάση την ισχύουσα νομοθεσία. Εάν τροποποιηθεί ο νόμος και αρθεί η δέσμευση είναι άλλο θέμα, τότε μπορεί να επανεξεταστεί στο σύνολο του Δήμου.


Οι αναθεωρήσεις δεν δεσμεύονται από τον συνολικό σχεδιασμό. Αν έχουμε εγκεκριμένο σχέδιο πόλης, μπορούμε να το αναθεωρήσουμε οποιαδήποτε στιγμή, δεν έχουμε δέσμευση.


Για τη NATURA τώρα, που μπορεί να αφορά μια περιοχή ενός Δήμου, εάν χρησιμοποιήσουμε την πρακτική που είχαν τα προηγούμενα Γενικά Πολεοδομικά Σχέδια που παρέπεμπαν σε ειδικές μελέτες, θεωρώ ότι η καλύτερη φόρμουλα είναι το Γενικό Πολεοδομικό Σχέδιο να παραπέμπει σε μια ειδική μελέτη και μέχρι τότε να βάζει κάποια πλαίσια και κάποια δέσμευση χρήσεων γης, για να προστατέψει καταρχήν την περιοχή. Όμως οι χρήσεις στην περιοχή να καταλήξουν μετά από ειδική μελέτη και με την επισήμανση, όπως μας έχει η Διεύθυνση Περιβαλλοντικού Σχεδιασμού, ότι και οι NATURA χτίζονται, δεν είναι απαγορευτικές στη δόμηση. Αυτό που θα μελετήσει η ειδική μελέτη είναι σε τι ποσότητα θα μπει η δόμηση και με ποιες χρήσεις.


Ένα άλλο θέμα που τέθηκε, ο δημόσιος δρόμος πρέπει να είναι προ του ’23, για αυτό έχει βγει μια εγκύκλιος της ΣΔΟΚ που λέει ότι για τη δόμηση εκτός σχεδίου, το οικόπεδο, για να είναι άρτιο και οικοδομήσιμο, πρέπει να έχει πρόσωπο σε δρόμου που να προϋφίσταται του ’23. Αυτό δημιουργεί πολλά προβλήματα ανά την Ελλάδα και θα δουν πως θα πάρουν πίσω, που είναι εγκύκλιος και δεν είναι νόμος, γιατί θα θέλει το Υπουργείο να χτίζουν και περισσότεροι.


Η οριοθέτηση των ανοικτών ρεμάτων, όταν υπάρχει Κτηματολόγιο, η άποψή μου είναι ότι τα νερά δεν ακολουθούν τα όρια ιδιοκτησιών, τα νερά πάνε όπου θέλουν και μπορεί κάποια στιγμή να έγινε μια αποτύπωση πως ήταν να νερά και που ήταν τα κτήματα, αλλά συν το χρόνο μπορεί με τις βροχές να έφυγαν τα όρια και να έγιναν διαφορετικά. Άλλωστε, όταν γίνεται οριοθέτηση των ρεμάτων, καν δεν κοιτούν την οριοθέτηση που υπάρχει, την κοίτη που υπάρχει την αποτυπωμένη. Μάλλον είναι ένα από τα στοιχεία αυτό.

Το άλλο στοιχείο είναι ότι εξετάζουν σε περίοδο επαναφοράς 50 ετών τη μέγιστη ποσότητα υδάτων και από εκεί με βάση αυτό οριοθετούν τα ρέματα. Άρα υπάρχει θέμα και εκεί που έχουμε κτηματολόγιο τα ρέματα πρέπει να οριοθετούνται.

Να πω και για τη λίμνη Βόλβη-Κορώνη, επειδή τέθηκε το θέμα και έγινε κάποια συνεργασία με τη Διεύθυνση Περιβαλλοντικού Σχεδιασμού, ο Γενικός Διευθυντής Περιβάλλοντος ο κύριος Βουρνάς μου είπε ότι η δέσμευση των 2.000 κατοίκων δεν μπήκε κατά λάθος. Η δέσμευση μπήκε επίτηδες, επειδή να προστατευτεί η περιοχή και ότι είναι μια περιοχή που χρήζει προστασίας και πρέπει να προσαρμοστεί ο Πολεοδομικός Σχεδιασμός.

ΣΥΝΕΔΡΟΣ: Η β΄ ζώνη όμως έχει χαλαρότερους όρους από τη γ΄ ζώνη,  κύριε Λουλουργά.

Γ. ΛΟΥΛΟΥΡΓΑΣ: Δεν εγώ ξέρω τη συγκεκριμένη μελέτη.

ΣΥΝΕΔΡΟΣ: Προσέξτε το αυτό που σας λέω, γιατί είναι σημαντικό.

Γ.  ΛΟΥΛΟΥΡΓΑΣ: Εγώ σας μεταφέρω το τι μου είπε ο Διευθυντής Περιβάλλοντος, γιατί αυτή δέσμευση έχει βγει από την Περιβαλλοντικού Σχεδιασμού.


Εγώ σαν Διεύθυνση Πολεοδομικού Σχεδιασμού, που είμαι διαφορετική θέση, θεωρώ ότι, εάν γίνει μια καταγραφή και υπάρξουν στοιχεία και προοπτικές και καταγραφή κτισμάτων που υπάρχουν ή τάσεις ανάπτυξης ή δεν ξέρω τι, μπορεί να αιτιολογηθεί κάποια πρόταση.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Με συγχωρείτε, δυστυχώς δεν έχουμε χρόνο, συζητήστε το μετά.
Β ΜΠΑΤΣΟΥ: Χαίρομαι ιδιαίτερα το τι έχει ενταχθεί αυτό το θέμα και χρηματοδοτείται. Το Τεχνικό Επιμελητήριο από το 2003 έχει στείλει ολοκληρωμένη πρόταση και προς το ΥΠΕΧΩΔΕ και προς τον ΥΠΕΣΔΔΑ και μάλιστα με περιεχόμενα, γιατί είχε βγει ως συμπέρασμα από το διήμερο, το θυμάστε, του 2003. Το ΤΕΕ είναι στη διάθεση της διαχειριστικής. Έχουμε τη δυνατότητα ως τράπεζα πληροφοριών με site και λοιπά. Πρέπει να συναντηθούμε να το συζητήσουμε, αυτός είναι και ο ρόλος μας. Θέλουμε να βοηθήσουμε προς όποια κατεύθυνση βοηθά τον σχεδιασμό.


Τώρα ως προς τις αμοιβές. Κύριε Δήμαρχε συνάδελφε, οφείλω να τοποθετηθώ σε αυτό το θέμα ως Τεχνικό Επιμελητήριο. Δεν είναι οι αμοιβές των χωροτακτών πολεοδόμων τα λεφτά. Ένα ΣΧΟΟΑΠ έχει 60.000 €. Αλλού είναι το πρόβλημα. Είναι τα υπόβαθρα, είναι η κτηματογράφηση, είναι όλα αυτά τα θέματα. Εκεί είναι τα λεφτά. Δεν είναι στον μελετητή του Γ.Π.Σ. ΣΧΟΟΑΠ τα λεφτά. Είναι το λιγότερο.

Μην δημιουργούμε εντυπώσεις και λυπάμαι, μιλώ ως συνάδελφο σε συνάδελφο και απευθύνομαι και προς το Υπουργείο, διότι έχει αλλάξει η νομοθεσία, τρέξαμε ως Επιμελητήριο να προτείνουμε και να θεσπίσουμε αμοιβές με τον νέο νόμο και περιμένουμε να ολοκληρωθεί αυτή η διαδικασία.

Οι μελετητές των Γ.Π.Σ. και ΣΧΟΟΑΠ αυτή τη στιγμή προκηρύσσονται με κατ’ αποκοπή. Προκηρύσσονται με κατ’ αποκοπή και τα ρυθμιστικά. Είναι ανεπίτρεπτο σήμερα. Δηλαδή ένας Δήμος, όπως ο Βόλος, ένα ρυθμιστικό σχέδιο, όπως των Ιωαννίνων, βγάλαμε μια προσέγγιση αμοιβής κατ’ αποκοπή. Δεν γίνονται αυτά τα πράγματα. Υπάρχουν προδιαγραφές, υπάρχουν χρόνοι, οι μελετητές πρέπει να πληρώνονται για αυτό που κάνουν. Αρκετά ο πατριωτισμός.

Μην δημιουργούμε παρεξηγήσεις ότι οι μηχανικοί είναι αυτοί που πληρώνονται σε αυτή τη διαδικασία. Είμαστε εδώ και προσφέρουμε και αυτό καταρχήν το έχουμε δει ως κοινωνικό ρόλο.

ΣΥΝΕΔΡΟΣ: (εκτός μικροφώνου)

Β. ΜΠΑΤΣΟΥ: Εξήντα χιλιάδες έχει ένα ΣΧΟΠ.

ΠΡΟΕΔΡΕΙΟ: Ευχαριστούμε την κυρία Μπάτσου. Θα κλείσει η πολύ ενδιαφέρουσα ενότητα από τον κύριο Αγγελίδη, ο οποίος θα συνοψίζει ορισμένα από τα συμπεράσματα.

Γ. ΑΓΓΕΛΙΔΗΣ: Θα προσπαθήσω, για να κλείσουμε την ημερίδα αυτή, η οποία ήταν εξαιρετικά ενδιαφέρουσα, να συνοψίσω ορισμένα συμπεράσματα, όσο μπορώ και όπως τα άκουσα και θα με συγχωρέσετε καταρχήν για τις όποιες παρουσιαστούν.


Το πρώτο και πιο σημαντικό εγώ που κατέγραψα σε αυτή την ημερίδα είναι ένα πολύ μεγάλο ενδιαφέρον και για πρώτη φορά μια πολύ καλή γνώση και πολύ καλές επισημάνσεις από τους εκπροσώπους της Τοπικής Αυτοδιοίκησης και μια συνειδητοποίηση της ανάγκης του σχεδιασμού. Τουλάχιστον είναι η πρώτη φορά που άκουσα εγώ τόσο σωστές επισημάνσεις από όλους τους εκπροσώπους της Τοπικής Αυτοδιοίκησης.


Το δεύτερο είναι ότι απαιτείται ολοκλήρωση του θεσμικού πλαισίου, αναφέρθηκε από πάρα πολλούς. Δεν χρειάζεται να μπω μέσα σε αυτό το πράγμα. 


Το τρίτο είναι ότι τα προβλήματα και οι ελλείψεις ουσιαστικά έχουν καταγραφεί, δηλαδή τα ξέρουμε πλέον, τα επαναλαμβάνουμε οι ίδιοι και οι ίδιοι τα ίδια πράγματα. Δεν τίθεται θέμα να τα ψάχνουμε τα προβλήματα. Τα προβλήματα τα ξέρουμε. Οι λύσεις είναι που πρέπει να ψάχνουμε.


Το άλλο είναι ότι πολλούς ανθρώπους απασχολεί η περιβαλλοντική διάσταση του σχεδιασμού σε σχέση και με τις οδηγίες της Ευρωπαϊκής Ένωσης. Άρα ίσως αυτό το θέμα πρέπει να το κοιτάξει κανείς. Απ’ ότι τουλάχιστον εγώ κατάλαβα, οι περισσότεροι τίθενται ενάντια σε μια διαδικασία κλασικής περιβαλλοντικής αδειοδότησης. Απλώς ίσως θα πρέπει να υπάρχει μια συμπλήρωση, μια περιβαλλοντική έκθεση μέσα στο ίδιο το Γενικό Πολεοδομικό Σχέδιο. Συμμερίζομαι και εγώ ο ίδιος αυτή την άποψη.

ΣΥΝΕΔΡΟΣ: (εκτός μικροφώνου)

Γ. ΑΓΓΕΛΙΔΗΣ: Υπάρχει. Πολύ σωστό. Το άλλο, το οποίο διαπιστώθηκε είναι ότι εξακολουθεί και σήμερα, όπως και το ’85, όπως και σε άλλες χρονικές περιόδους, να υπάρχει μεγάλη διάσταση ανάμεσα στην υφιστάμενη κατάσταση επί τόπου και τις δυνατότητες χειρισμού που προσφέρουν οι νομικές και τεχνικές δεσμεύσεις και τα πολεοδομικά εργαλεία που έχουμε εμείς. Υπάρχουν χιλιάδες αυθαίρετα. Κλείνουμε τα μάτια, το αγνοούμε. Κάνουμε σαν μην υπάρχουν. Έχουν δημιουργηθεί οικισμοί ολόκληροι, Πεντέλη ή οπουδήποτε αλλού, για την επίσημη Πολιτεία δεν υπάρχουν, υπάρχουν εκτός σχεδίου καταστάσεις. Αυτό το πράγμα εξακολουθεί να είναι μια σοβαρή πληγή σήμερα στο έτος 2005, όπως ήταν το ’85 που αντιμετωπίζαμε τις πρώτες γενιές των αυθαιρέτων.


Τώρα η τελική κατάληξη ποια είναι; Η κατάληξη είναι ότι το μπαλάκι πλέον περνά ουσιαστικά στη Διοίκηση, δεν θέλω να πω στο ΥΠΕΧΩΔΕ μόνο, για αυτό χρησιμοποιώ γενικά τον όρο Διοίκηση. Αν είναι το ΥΠΕΧΩΔΕ, είναι οι τοπικές ΔΥΠΕΧΩ, αν είναι οι περιφέρειες ή δεν ξέρω ποιοι άλλοι φορείς της Διοίκησης, η οποία πρέπει πλέον να κάνει διάφορα πράγματα.

Φερ’ ειπείν, πρώτον, να ολοκληρώσει το θεσμικό πλαίσιο και να άρει τις αντιθέσεις που υπάρχουν. Δεύτερον να επιλύσει πολλά πρακτικά προβλήματα του σχεδιασμού. Τρίτον, να συντονίσει τους φορείς. Τέταρτον, να οργανώσει την αξιοποίηση των δεδομένων που προκύπτουν ή που χρειάζονται για τον Πολεοδομικό Σχεδιασμό.

Νομίζω ότι αυτή είναι η τελική κατάληξη. Νομίζω ότι όλοι πρέπει να βοηθήσουμε την προσπάθεια αυτής της Διοίκησης και η ΚΕΔΚΕ και το Τεχνικό Επιμελητήριο και νομίζω ότι πράγματι είμαστε διατεθειμένοι να το κάνουμε αυτό το πράγμα. 

Ξέχασα να αναφερθώ – και πρέπει να το πω τώρα – ότι εμείς σαν Τεχνικό Επιμελητήριο Κεντρικής Μακεδονίας έχουμε μόλις τελειώσει μια εργασία για τον σχεδιασμό τον ζωνών χρήσεων γης και της τυποποίησης, η οποία θα περάσει από την Διοικούσα Επιτροπή και μετά είναι στη διάθεση των όποιων ασχοληθούν με αυτό το πράγμα. Ευχαρίστως να τη στείλουμε και στο κεντρικό ΤΕΕ και στην κυρία Σκαλτσά και οπουδήποτε αλλού και είμαστε στη διάθεσή της για να προχωρήσει αυτό το πράγμα και πρέπει να προχωρήσουμε με γρήγορες αποφάσεις.

Νομίζω ότι εδώ κλείνω. Δεν ξέρω αν ο κύριος Οικονόμου θέλει κάτι να προσθέσει.

ΠΡΟΕΔΡΕΙΟ: Ευχαριστώ πολύ και τον κύριο Αγγελίδη και όλους όσους συμμετείχαν με διάφορους τρόπους. Εδώ πρέπει να κλείσουμε.

ΣΥΝΕΔΡΙΑ ΤΗΣ 26ης ΝΟΕΜΒΡΙΟΥ

Ολοκληρωμένες παρεμβάσεις στον Αστικό και Αγροτικό Χώρο

ΠΡΟΕΔΡΕΙΟ (Σ. ΔΑΝΙΗΛΙΔΗΣ): Συνάδελφοι στη Τοπική Αυτοδιοίκηση, αγαπητές φίλες και φίλοι, στη δεύτερη μέρα της ημερίδας μέσα στα πλαίσια της Διεθνούς Έκθεσης POLIS που συνδιοργανώνεται από την ΚΕΔΚΕ, την ΕΕΤΑΑ και την HELEXPO, η ΚΕΔΚΕ οργανώνει σήμερα στην διημερίδα την τρίτη ενότητα με θέμα ολοκληρωμένες παρεμβάσεις στον αστικό και αγροτικό χώρο.


Επειδή είναι ένα μεγάλο και ενδιαφέρον θέμα, υπάρχουν και αρκετοί εισηγητές, παρακαλούμε εκ των προτέρων να είμαστε συγκεκριμένοι και περιορισμένοι στο χρόνο, έτσι ώστε να μπορέσουμε να προλάβουμε μέσα στα χρονικά περιθώρια που έχουν καθοριστεί, γιατί αμέσως μετά την ολοκλήρωση της τρίτης ενότητας θα ακολουθήσει το άλλο θέμα με τη τέταρτη ενότητα, που αναφέρεται στο θέμα «Ο ρόλος των ΟΤΑ στη διακυβέρνηση για την ενίσχυση της ανταγωνιστικότητας των μικρών και μεγάλων πόλεων».


Η διαδικασία την οποία θα ακολουθήσουμε είναι η εξής: αμέσως μετά θα πάρει τον λόγο ως σχολιαστής από τη πλευρά της ΚΕΔΚΕ ο Δήμαρχος Αγίου Ιωάννη Ρέντη κύριος Γιώργος Ιωακειμίδης, που μαζί με τον κύριο Γιώργο Βασαρδάνη Διευθύνοντα Σύμβουλο της ΠΕΤΑ θα παρουσιάσουν τα ευρήματα της έρευνας που έχει γίνει. 


Αμέσως μετά θα πάρουν με τη σειρά που αναγράφονται στο πρόγραμμα τον λόγο οι ομιλητές, παρακαλούμε όλους τους ομιλητές να περιοριστούν στο θέμα και να επικεντρώσουν στο θέμα το οποίο έχουν αναλάβει και να ολοκληρώνουν πριν από τα 10 λεπτά, για να έχουμε χρόνο για να γίνει και συζήτηση. Στα 5 λεπτά θα ειδοποιήστε για να ολοκληρώνετε.


Τον λόγο λοιπόν έχει ο κύριος Ιωακειμίδης, Δήμαρχος του Αγίου Ιωάννη Ρέντη στην Αθήνα.

Γ. ΙΩΑΚΕΙΜΙΔΗΣ: Καλή σας μέρα. Θα ξεκινήσω παρουσιάζοντας πόσοι Δήμοι σε κάθε περίπτωση και σε κάθε πρόγραμμα υλοποιούν και ποια είναι τα προβλήματα που αντιμετωπίζουν. Στη διάρκεια υλοποίησης του Κοινοτικού Πλαισίου Στήριξης 2000-2006 συγχρηματοδοτούνται από το ΕΠΤΑ ή το ΕΚ σημαντικός αριθμός ολοκληρωμένων παρεμβάσεων ανάπτυξης αστικών περιοχών. Ειδικότερα στο πλαίσιο των 13 Περιφερειακών Επιχειρησιακών Προγραμμάτων υλοποιούνται 72 ολοκληρωμένες παρεμβάσεις αστικής ανάπτυξης σε τοπικές ζώνες για ισάριθμους Δήμους, ενώ υλοποιείται σε διαδημοτική συνεργασία 11 Δήμων στο μητροπολιτικό συγκρότημα Θεσσαλονίκης μία. Λέμε λοιπόν πρώτα από όλα ότι οι διαδημοτικές δεν προχωράνε, μόνο μία καταφέρνουμε να υλοποιούμε στη Θεσσαλονίκη.


Από τη κοινοτική πρωτοβουλία URBAN 2 υλοποιούνται τρία ολοκληρωμένα πολεοδομικά προγράμματα ανάπτυξης αστικής περιοχής για ισάριθμους Δήμους. Στο πλαίσιο του επιχειρησιακού προγράμματος Περιβάλλον υλοποιούνται 30 ολοκληρωμένα τοπικά προγράμματα βιώσιμης ανάπτυξης σε εφαρμογή της habitat agenda για ισάριθμους Δήμους, ενώ υλοποιούνται σε διαδημοτική συνεργασία 22 Δήμων στο μητροπολιτικό συγκρότημα της Αθήνας.

Σε 9 Δήμους υλοποιούνται ταυτόχρονα ολοκληρωμένες παρεμβάσεις αστικής ανάπτυξης σε τοπικές ζώνες με ολοκληρωμένα πολυτομεακά προγράμματα ανάπτυξης αστικής περιοχής. Εδώ λοιπόν έχουμε και ολοκληρωμένα αστικά και URBAN 2 σε 9 Δήμους και σε 5 Δήμους υλοποιούνται ολοκληρωμένες παρεμβάσεις αστικής ανάπτυξης σε τοπικές ζώνες, έχοντας ήδη την εμπειρία από την υλοποίηση ολοκληρωμένων πολυτομεακών προγραμμάτων ανάπτυξης αστικής περιοχής του URBAN 1. Εδώ έχουμε URBAN 1 που συνεχίζεται, δηλαδή είναι το δεύτερο πρόγραμμα που παίρνουν στη συνέχεια 5 Δήμοι. 

Ο χαρακτήρας των περιοχών εφαρμογής, οι στόχοι και το περιεχόμενο αυτών των προγραμμάτων είναι πανομοιότυπα με τις παρεμβάσεις: αναπλάσεις των αναμορφώσεων και σχεδίων ολοκληρωμένων αστικών παρεμβάσεων, για την εφαρμογή των οποίων εκκρεμεί η έκδοση εκτελεστικών Υπουργικών Αποφάσεων. Με βάση τη μέχρι σήμερα πορεία υλοποίησης των ολοκληρωμένων παρεμβάσεων αστικής ανάπτυξης διαφαίνεται πως η έλλειψη θεσμοθετημένων μελετών ανάπλασης είναι βασικό αίτιο για καθυστερήσεις και προβλήματα στα επίπεδα: πρώτον, του σχεδιασμού των ολοκληρωμένων προγραμμάτων, δεύτερον της ωρίμανσης των επιμέρους πράξεων, αδειοδοτήσεις και εγκρίσεις, τρίτον στον συντονισμό και τη κινητοποίηση των πολλαπλών φορέων με αρμοδιότητες στον σχεδιασμό, αλλά και τη λειτουργία του αστικού χώρου, τέταρτον στη δυνατότητα υλοποίησης παρεμβάσεων στον ιδιωτικό χώρο, ζήτημα ιδιαίτερα κρίσιμο για αναπλάσεις σε γερασμένες αστικές περιοχές, μιας και ο δημόσιος χώρος καταλαμβάνει κατά κανόνα το 23% ως 30% του αστικού χώρου. 

Να θυμίσω εδώ ότι στα ολοκληρωμένα αστικά, για αυτό και λέγονται ολοκληρωμένα αστικά, θα έπρεπε να συμμετέχει και το δημόσιο και η ιδιωτική πρωτοβουλία και οι δράσεις βέβαια να είναι και οικιστικές και κοινωνικές και ανεργία, πολλαπλές. Για αυτό και λέγονται ολοκληρωμένα αστικά. Υπάρχει μια πολύ μεγάλη δυσκολία στη συμμετοχή της ιδιωτικής πρωτοβουλίας και αυτό είναι και από τη μεριά τη δικιά μας, των Δήμων εννοώ, που δεν έχουμε μάθει να ανοιγόμαστε και να ψάχνουμε και από τη μεριά της ιδιωτικής πρωτοβουλίας. 

Σίγουρα το γεγονός ότι βρίσκονται ακόμα σε εξέλιξη τα γενικά πολεοδομικά σχέδια που εκπονούνται με βάση τον Ν.2508/97 και δεν υπάρχει πλήρης ενεργοποίηση αυτών των νόμων, δεν επέτρεψε την εκπόνηση ολοκληρωμένων μελετών ανάπλασης. Από την έρευνα όμως φαίνεται ότι σε ελάχιστες περιπτώσεις αξιοποιούνται θεσμοθετημένες ρυθμίσεις στα πλαίσια των ήδη εγκεκριμένων γενικών πολεοδομικών σχεδίων ή και πολεοδομικοί μηχανισμοί, ζώνες ενίσχυσης και κινήτρων, όπως οι ζώνες ειδικής ενίσχυσης, ζώνες ειδικών κινήτρων, ενεργό Οικοδομικό Τετράγωνο που περιλαμβάνεται στο θεσμικό πολεοδομικό σχέδιο ήδη από τη δεκαετία του ’80. 

Εδώ λέει εν ολίγοις ότι ναι μεν το καινούργιο νομοθετικό πλαίσιο που περιμένουμε δεν έχει έρθει να μας καλύψει πλήρως, αλλά και στις δυνατότητες που υπήρχαν με το υπάρχον πολεοδομικό σχέδιο δεν τις έχουμε αξιοποιήσει πλήρως από τη δική μας μεριά. 

Από την επεξεργασία των εγκεκριμένων γενικών πολεοδομικών σχεδίων για τις 50 πρωτεύουσες των Νομών προκύπτει ότι: πρώτον, στη μεγάλη πλειοψηφία των πρωτευουσών 37 πόλεις, το 75,5% του συνόλου των πρωτευουσών που εξετάζονται, καθορίζονται ζώνες ειδικών κινήτρων. Σε 31 πόλεις, το 63,3%, καθορίζονται ζώνες ειδικής ενίσχυσης. Σε 30 πόλεις, 61,2%, προσδιορίζονται ζώνες κοινωνικού συντελεστή. Σε 23 πόλεις ζώνες αγοράς συντελεστή, σε 21 πόλεις ζώνες ενεργού πολεοδομίας, σε 18 πόλεις ζώνες ανάπλασης αστικού αναδασμού και ζώνες κανονιστικών όρων δόμησης, σε 8 πόλεις προσδιορίζονται ζώνες προστασίας χώρων ιστορικού ενδιαφέροντος και σε δύο πόλεις καθορίζονται ζώνες προγραμμάτων κοινωνικής κατοικίας.

Αναφέρεται ενδεικτικά ότι προκειμένου να υλοποιηθούν οι παρεμβάσεις σε όψεις ιδιωτικών κτιρίων στο πλαίσιο των ολοκληρωμένων παρεμβάσεων αστικής ανάπτυξης σε τοπικές ζώνες, εκδόθηκε εγκύκλιος του Γενικού Γραμματέα του Υπουργείου Οικονομίας και Οικονομικών. 

Πέραν των παρεμβάσεων στον αστικό χώρο, ολοκληρωμένες παρεμβάσεις υλοποιούνται και στον αγροτικό χώρο, συγχρηματοδοτούμενος από το ΕΚΠΕΡ, από το ΕΚΤ και το ΕΠΤΑ. Ειδικότερα 455 Δήμοι εντάσσονται στο σύνολό τους ή με μέρος των Δημοτικών τους Διαμερισμάτων σε 87 ολοκληρωμένα προγράμματα ανάπτυξης αγροτικού χώρου και 40 από το πρόγραμμα της αγροτικής ανάπτυξης και ανασυγκρότησης της υπαίθρου. 4 Δήμοι που εντάσσονται στα ολοκληρωμένα προγράμματα ανάπτυξης αγροτικού χώρου υλοποιούν ταυτόχρονα ολοκληρωμένα τοπικά προγράμματα βιώσιμης ανάπτυξης σε εφαρμογή της habitat agenda και άλλοι τέσσερις Δήμοι υλοποιούν στις έδρες τους ολοκληρωμένες παρεμβάσεις αστικής ανάπτυξης. 

Ο χαρακτήρας των περιοχών εφαρμογής, οι στόχοι και το περιεχόμενο αυτών των προγραμμάτων προσομοιάζουν με τις περιοχές ειδικών χωρικών παρεμβάσεων όπως αυτές προσδιορίζονται στο άρθρο 11 του Ν.2742/99, για την ενεργοποίηση των οποίων εκκρεμεί η έκδοση εκτελεστικών Υπουργικών Αποφάσεων. Στο πλαίσιο αυτών των ολοκληρωμένων παρεμβάσεων προβλέπονται παρεμβάσεις ανάπλασης σε οικισμούς ιδιαίτερα μικρού μεγέθους, που έχουν κατά κανόνα χαρακτηριστεί και υιοθετηθεί με βάση το Πολεοδομικό Διάταγμα 2404/85, όπως αυτό τροποποιήθηκε στη συνέχεια.

Σε λίγες περιπτώσεις αυτών των οικισμών υπάρχουν πολεοδομικές μελέτες συγκεκριμένες και ακόμη λιγότερες μελέτες ανάπλασης. Για την υλοποίηση των παρεμβάσεων ανάπλασης σε οικισμούς στο πλαίσιο των ολοκληρωμένων αστικών προγραμμάτων, δόθηκαν κατευθύνσεις για το ελάχιστο περιεχόμενο μελέτης πλαισίου για την αναβάθμιση των οικισμών. 

Πέραν των δυσκολιών υλοποίησης ολοκληρωμένων παρεμβάσεων στον αστικό και αγροτικό χώρο, που συναρτώνται με το πολεοδομικό θεσμικό πλαίσιο, διαφαίνονται και δυσκολίες που πηγάζουν από την ίδια την οργάνωση και στελέχωση των Υπηρεσιών των ΟΤΑ Α΄ βαθμού. Οι αδυναμίες εντοπίζονται τόσο στο επίπεδο του σχεδιασμού, όσο και της υλοποίησης. Σε πολλές Περιφέρειες έχουν τοποθετηθεί Τεχνικοί Σύμβουλοι για την υποστήριξη των Δήμων που υλοποιούν ολοκληρωμένες παρεμβάσεις αστικής ανάπτυξης. Αντίστοιχα για την υλοποίηση των ολοκληρωμένων προγραμμάτων ανάπτυξης αστικού χώρου υπάρχουν ανά Περιφέρεια δομές στήριξης και αντένες ανά Νομό.

Πρέπει να πούμε εδώ ότι οι 500 από τους 1.000 Δήμους ή Κοινότητες έχουν πλήρη αδυναμία τεχνικής στήριξης των προγραμμάτων αυτών και εδώ είναι ένα πολύ μεγάλο θέμα στο οποίο η ΚΕΔΚΕ πρώτα από όλα και οι υπόλοιποι πρέπει να βοηθήσουν για να μπορέσουν να τα ολοκληρώσουν και να τα προχωρήσουν. 

Σημαντικές επίσης παράμετροι για την επιτυχή υλοποίηση των ολοκληρωμένων παρεμβάσεων στον αστικό και αγροτικό χώρο είναι η διασφάλιση της συναίνεσης και της συμμετοχής των τοπικών κοινωνικών και οικονομικών εταίρων. Η κινητοποίηση των ιδιωτικών πόρων για την ενίσχυση της τοπικής οικονομίας, η αναγκαιότητα στήριξης των ΟΤΑ Α΄ βαθμού σε ότι αφορά την οργάνωση, πιστοποίηση και στελέχωση των Υπηρεσιών τους ή και την ύπαρξη ενδιάμεσων φορέων υποστήριξης είναι σημαντική όχι μόνο για την ολοκλήρωση των συγχρηματοδοτούμενων παρεμβάσεων του προγράμματος 2000-2006, αλλά και των παρεμβάσεων ανάπλασης που θα υλοποιούνται με βάση τον Ν.2508/97. 

Η άποψή μου – και κλείνω εδώ για να μην φάω άλλο χρόνο – είναι ότι αν δεν υπάρξει μηχανισμός στήριξης θα είναι πάρα πολύ δύσκολο να προχωρήσουμε και τις παρεμβάσεις που ήδη έχουμε ξεκινήσει και πολύ περισσότερο τις παρεμβάσεις που θα απαιτούνται με το Δ΄ Κοινοτικό Πλαίσιο Στήριξης. Οι πόλεις μας παλιώνουν και οφείλουμε με τον καλύτερο τρόπο να δούμε τι θα κάνουμε, θα προσπαθήσουμε να αλλάξουμε τη κατάσταση από αυτή που ξέραμε μέχρι τώρα.

Θέλω να πω ότι τα ολοκληρωμένα αστικά είναι μια εξαιρετική παρέμβαση, θα μιλήσω για τα ολοκληρωμένα αστικά στα οποία έχω και γνώση. Υπήρξαν κάποια στιγμή σκέψεις από τη Περιφέρεια της Αττικής να χρηματοδοτηθούν και από ιδίους πόρους πέρα από τους ευρωπαϊκούς. Είναι μια λογική που πραγματικά θα είχαμε μεγάλες παρεμβάσεις στις πόλεις μας, αρκεί να υπήρχαν χρήματα. Όταν σε όλο το Λεκανοπέδιο δίνονται 9 ολοκληρωμένα αστικά, αντιλαμβάνεται κανείς ότι οι δυνατότητες παρέμβασης είναι πάρα πολύ μικρές και πραγματικά είναι προγράμματα που ακριβώς επειδή είναι ολοκληρωμένα μπορούν να κάνουν σημαντικές αλλαγές στις πόλεις, αρκεί να υπάρξουν χρήματα και σωστή κατεύθυνση προς αυτό. 

Ευχαριστώ.

ΠΡΟΕΔΡΕΙΟ: Ευχαριστούμε και εμείς τον κύριο Ιωακειμίδη. Ο λόγος στον Διευθύνοντα Σύμβουλο της ΠΕΤΑ κύριο Γιώργο Βασαρδάνη, για να κάνει μια συνοπτική παρουσίαση της μελέτης που έκανε η ΠΕΤΑ για λογαριασμό της ΚΕΔΚΕ. 

Γ. ΒΑΣΑΡΔΑΝΗΣ: Καλημέρα. Η ΠΕΤΑ έχει δημιουργήσει ένα σύστημα παρακολούθησης των έργων με τελικούς δικαιούχους ΟΤΑ, Δημοτικές Επιχειρήσεις και λοιπά σε όλα τα επιχειρησιακά προγράμματα. Με βάση αυτό το σύστημα θέλουμε να δώσουμε ορισμένα στοιχεία που αφορούν κατηγορίες προγραμμάτων που εντάσσονται σε αυτό που λέμε ολοκληρωμένα, είτε αστικά, είτε αγροτικά, για να έχουμε μια εικόνα της πραγματικότητας της σημερινής. 


Ποιες κατηγορίες προγραμμάτων άπτονται του αντικειμένου της σημερινής διημερίδας μας: πρώτον, είναι τα ολοκληρωμένα αστικά, δεύτερον είναι οι ολοκληρωμένες παρεμβάσεις ΟΠΑΑΧ, είτε στα ΠΕΠ, είτε μέσα από το επιχειρησιακό πρόγραμμα της αγροτικής ανάπτυξης, είναι οι τοπικές πρωτοβουλίες απασχόλησης, είναι τα έργα της habitat agenda και είναι και τα έργα της κοινοτικής πρωτοβουλίας URBAN. Πέντε κατηγορίες λοιπόν ολοκληρωμένα αστικά, αγροτικός χώρος και τοπικές πρωτοβουλίες, URBAN ΚΑΙ habitat agenda.


Οι ΟΤΑ με στοιχεία 31/8/2005 και με αρκετές επιφυλάξεις σε ότι αφορά τα στοιχεία από τα ολοκληρωμένα αγροτικά, οι ΟΤΑ λοιπόν έχουν ενταγμένα έργα προϋπολογισμού 523.000.000 €. Σε όλα τα επιχειρησιακά και το Ταμείο Συνοχής το σύνολο των έργων που έχουν σχέση με τους ΟΤΑ είναι 3.350.000.000 €. 523.000.000 € λοιπόν είναι αυτά που αφορούν τις κατηγορίες που συζητάμε σήμερα, σε σύνολο 3.350.000.000 € έργων ΟΤΑ. 

Αυτό δείχνει πρακτικά ότι η σημασία των προγραμμάτων που συζητάμε σήμερα ή και από οικονομική πλευρά είναι αρκετά σοβαρή για τους ΟΤΑ. Εύκολα τα στοιχεία για τα ενταγμένα, όταν πάμε όμως στους άλλους δείκτες θα δούμε ότι εκεί τα πράγματα είναι πολύ διαφορετικά. 

Για παράδειγμα, πρώτος δείκτης: αφορά το θέμα των συμβάσεων, 31/12/06 λήγει η δυνατότητα κατάρτισης συμβάσεων για υλοποίηση έργων του Γ΄ Κοινοτικού Πλαισίου Στήριξης. Το σύνολο των συμβάσεων από τα 523.000.000 € ενταγμένα τα συμβασιοποιημένα είναι 146.000.000 €. Δηλαδή το ποσό της συμβασιοποίησης είναι 27%-28%. Όπως καταλαβαίνετε εκεί η πιθανότητα απώλειας πόρων είναι εμφανής. Υπόψη ότι υπάρχει και υπόλοιπο πολύ μεγάλο προς ένταξη σε ορισμένες κατηγορίες. 

Δαπάνες: το χρήμα που έχει εκταμιευτεί προς τους ΟΤΑ για την υλοποίηση όλων αυτών των πέντε κατηγοριών προγραμμάτων είναι 52.000.000 €. Σκεφτείτε ότι με στοιχεία 31/8 η πρωτοβάθμια Αυτοδιοίκηση έχει εισπράξει 1.200.000.000 €. Από τα 1.200.000.000 € τα 52.000.000 € είναι χρήματα που αφορούν τα προγράμματα τα οποία εξετάζουμε.

Θα μπορούσαμε μερικά στοιχεία ακόμη να εισφέρουμε. Για τις ολοκληρωμένες παρεμβάσεις της αστικής ανάπτυξης, οι ολοκληρωμένες παρεμβάσεις αστικής ανάπτυξης έχουν συμβασιοποίηση 18,8%, η URBAN AGENDA με όρους ΟΤΑ έχει συμβασιοποίηση 34%, τα ΟΠΑΑΧ στα ΠΕΠ έχουν συμβασιοποίηση 22%, τα ΟΠΑΑΧ (…) έχουν συμβασιοποίηση 37%, οι τοπικές πρωτοβουλίες απασχόλησης έχουν συμβασιοποίηση 16%. Δηλαδή η κατάσταση συνολικά μιλώντας για όλα αυτά τα προγράμματα δεν είναι καθόλου καλή. 

Δυο σχόλια και έκλεισα. Νομίζω ότι τα ολοκληρωμένα προγράμματα αυτού του τύπου, στα οποία πρωταγωνιστικό ρόλο παίζει η Αυτοδιοίκηση, είναι κρίσιμα και γιατί είναι ένα προείκασμα προγραμμάτων που θα υλοποιήσει η Αυτοδιοίκηση στην τέταρτη προγραμματική περίοδο. Επομένως η τύχη τους μας ενδιαφέρει 100% και τα συμπεράσματα που θα βγουν από την ενδεχόμενη αποτυχία νομίζω ότι πρέπει να αξιοποιηθούν για τη συνέχεια.

Το δεύτερο: τα προγράμματα αυτά κατά κανόνα είναι προτάσεις, σχέδια πολλών εταίρων, όπου παίζει συντονιστικό ρόλο, πρωταγωνιστικό ρόλο η Αυτοδιοίκηση. Εδώ υπάρχει πρόβλημα συντονισμού και για την αντιμετώπισή του η ευθύνη δεν είναι μόνο δικιά μας. Λέω χαρακτηριστικά ότι οι διαχειριστικές Αρχές, τα προγράμματα αυτά τα ολοκληρωμένα ανάπτυξης αστικού χώρου, ενδεχομένως και του αγροτικού, δεν τα αντιμετωπίζουν σαν ολοκληρωμένα. 

Τα στοιχεία που δεν παίρνουν ένα σχέδιο συνολικό και λένε ότι κατατέθηκε μια τοπική πρωτοβουλία απασχόλησης που αφορά την Αττική, επικεφαλής η Νομαρχία Αττικής. Δεν το κοιτούν συνολικά, κοιτούν τα επιμέρους έργα όπως εντάσσονται. Ήδη με αυτό τον τρόπο δημιουργούνται αρκετά προβλήματα και στην πορεία εφαρμογής του προγράμματος. Το θέτω σαν πρόβλημα δεδομένου ότι εδώ πέρα είναι εκπρόσωποι σχεδόν από όλες τις διαχειριστικές Αρχές που ακουμπούν σε αυτά τα ζητήματα και θα παρακαλούσα, μιας και είναι πολύ ενδιαφέρον για εμάς, να δούμε τοποθετήσεις που να ερμηνεύουν και τον τρόπο αντιμετώπισης από τις διαχειριστικές Αρχές αυτών των ζητημάτων και τις προοπτικές που υπάρχουν.

Σας έχουμε μοιράσει ήδη μια εισήγηση, τα στοιχεία είναι 31/8/2005. Δεν έχει αλλάξει επί της ουσίας τίποτα, έχει μεγαλώσει ο αριθμός των εντάξεων. Αυτό είναι η διαφορά σε αυτό το τρίμηνο μέχρι σήμερα. 

Σας ευχαριστώ. 

ΠΡΟΕΔΡΕΙΟ: Ευχαριστούμε και εμείς τον κύριο Βασαρδάνη. Βασικά θέματα λοιπόν προς συζήτηση μέσα από την εμπειρία της μέχρι τώρα υλοποίησης των ολοκληρωμένων παρεμβάσεων στον αστικό, αλλά και στον αγροτικό χώρο, που γίνεται προσπάθεια για να αναδειχθούν αυτά τα ζητήματα, αφορούν στα εξής: πρώτον, στις πολλαπλές αρμοδιότητες διαφόρων φορέων τόσο στον σχεδιασμό, όσο και στη λειτουργία του αστικού και αγροτικού χώρου. 

Δεύτερον, στην ομοιότητα των ολοκληρωμένων παρεμβάσεων στον αστικό χώρο με τις παρεμβάσεις ανάπλασης και των ολοκληρωμένων παρεμβάσεων στον αγροτικό χώρο, με τις περιοχές ειδικών χωρικών παρεμβάσεων όπως αυτές προβλέπονται από τους νόμους 2508/97 και 2742/99. 

Τρίτον, στην αξιοποίηση της εμπειρίας από τον σχεδιασμό και την υλοποίηση των ολοκληρωμένων παρεμβάσεων στον αστικό και αγροτικό χώρο για την ολοκλήρωση ή την προσαρμογή των αντίστοιχων άρθρων του παραπάνω νόμου.

Τέταρτον, στις απαιτήσεις οργάνωσης, στελέχωσης και πιστοποίησης των Υπηρεσιών των Δήμων και Κοινοτήτων, έτσι ώστε να μπορούν να υλοποιήσουν αποτελεσματικά όχι μόνο τις ολοκληρωμένες παρεμβάσεις του Γ΄ Κοινοτικού Πλαισίου Στήριξης, αλλά και τις παρεμβάσεις που προβλέπονται ή πρέπει να προβλέπονται από εδώ και στο εξής στον εθνικό σχεδιασμό μέσα από το εθνικό θεσμικό πλαίσιο.

Πέμπτον, στην ενσωμάτωση της αστικής και αγροτικής ανάπτυξης ως οριζόντιας συνιστώσας των αξόνων προτεραιότητας του καινούργιου Κοινοτικού Πλαισίου Στήριξης, που καλώς εχόντων των προγραμμάτων θα έχει τη προγραμματική περίοδο από 2007 ως 2013.

Περνάμε κατευθείαν στις τοποθετήσεις, υπενθυμίζοντας και παρακαλώντας όλους τους εισηγητές να είναι ακριβείς στο θέμα τους και συγκεκριμένοι και να προσπαθήσουν να περιοριστούν στον χρόνο τον οποίο αναφέραμε.

Πρώτος τον λόγο παίρνει ο κύριος Ταχιάος, μέλος της διοικούσας Επιτροπής του ΤΕΕ και Αντιδήμαρχος Θεσσαλονίκης.

Ν. ΤΑΧΙΑΟΣ: Καλή σας μέρα. Βέβαια εγώ εισηγήθηκα πρώτος την σύντμηση του χρόνου, αλλά τέθηκαν τόσα πολλά προβλήματα που πιστεύω ότι θα χρειαστεί μια ευρύτερη συζήτηση για να αναδειχτούν. Εγώ θα προσπαθήσω να είμαι σύντομος. 


Ακούστηκε η λέξη επιτυχία ή αποτυχία των ολοκληρωμένων προγραμμάτων. Νομίζω ότι πρέπει να δούμε ποιο είναι το μέτρο αυτής της επιτυχίας ή της αποτυχίας, δηλαδή θα μπορούσε να είναι μια παράθεση στοιχείων που αφορούν τα σχέδια δράσης που έχουν υποβληθεί ή ένα κριτήριο το οποίο αφορά τον βαθμό απορρόφησης των πόρων, που κατά κανόνα είναι οι κοινοτικοί πόροι; Νομίζω πως όχι. 

Στη πραγματικότητα πρέπει να δούμε ότι ο βαθμός επιτυχίας ή αποτυχίας των ολοκληρωμένων προγραμμάτων πρέπει να κριθεί από αυτό που είναι ο βασικός τους στόχος, δηλαδή είναι να αντιμετωπίσει δύο ζητήματα ταυτόχρονα: το γεγονός της γήρανσης του αστικού ιστού, του αστικού χώρου και όχι μόνο, αλλά και της καταγραφής των προβλημάτων που υπάρχουν και εκτός του αστικού χώρου και από την άλλη μεριά της ανανέωσης των προβλημάτων σε αυτό τον χώρο που αφορούν το ανθρώπινο δυναμικό, τον πληθυσμό που κατοικεί σε αυτόν.

Άρα ουσιαστικά το μέτρο δεν είναι οι αριθμοί οι οποίοι αποδίδουν αυτή τη στιγμή τον βαθμό της απορρόφησης, αλλά του πώς αυτά επηρέασαν στη πραγματικότητα τις τοπικές κοινωνίες. Πολύ φοβάμαι ότι εξαρχής ο σχεδιασμός δεν κατατείνει σε κάτι τέτοιο, νομίζω ότι πρέπει να είμαστε ειλικρινείς. Αυτή τη στιγμή αυτό που συμβαίνει με τα ολοκληρωμένα προγράμματα είναι ότι στη πράξη σε μεγάλο βαθμό η ελληνική περιφέρεια και λιγότερο το κέντρο δέχεται να συμπληρώσει τις αδυναμίες της περιφερειακής ανάπτυξης από πόρους που προέρχονται από την Ευρωπαϊκή Κοινότητα. 

Αυτό γιατί; Διότι στη πραγματικότητα αυτό το οποίο διαβλέπουμε και νομίζω ότι μια έρευνα στα ίδια τα ολοκληρωμένα προγράμματα μπορεί να το αποδείξει, είναι ότι δεν πρόκειται για ουσιαστικά ολοκληρωμένες παρεμβάσεις, αλλά για άθροισμα επιμέρους δράσεων και επιμέρους έργων. Ίσως αυτό ετέθη με τη παρατήρηση ότι έτσι αντιμετωπίζονται αποσπασματικά από τις διαχειριστικές Αρχές. 

Όμως στη πράξη αυτό είναι και δεν θα μπορούσε να είναι διαφορετικά για πολλούς λόγους. Πρώτον, διότι σε ότι αφορά τα αστικά και ολοκληρωμένα προγράμματα ελάχιστες από τις περιοχές επέμβασης από τις ζώνες νεκρής κλίμακας στις οποίες αυτά αναφέρονται, έχουν τα πραγματικά χαρακτηριστικά του αστικού χώρου. 

Στη πραγματικότητα αυτό το οποίο συνέβη είναι ότι έχει επιλεχθεί ένας μηχανισμός κατανομής πόρων στη περιφέρεια σε περιοχές οι οποίες έχουν χαρακτηριστικά όχι αμιγώς αστικά, αλλά χαρακτηριστικά που θα άγγιζαν περισσότερο τον ημιαστικό αγροτικό χώρο και όπου τα προβλήματα δεν είναι αντίστοιχα με αυτά που παρουσιάζονται στα μεγάλα αστικά κέντρα. Αυτό λοιπόν έχει ως άμεση συνέπεια το γεγονός ότι υπάρχει ένας τέτοιος επιμερισμός των κονδυλίων που στη πραγματικότητα ολοκληρωμένα προγράμματα είναι πάρα πολύ δύσκολο να υλοποιηθούν, διότι στη κλίμακα των προβλημάτων και στη κλίμακα του χώρου στην οποία αναφέρονται αυτά τα ολοκληρωμένα προγράμματα οι πόροι οι οποίοι απαιτούνται να δεσμευτούν είναι πάρα πολύ υψηλοί, είναι πολλαπλάσιοι αυτών οι οποίοι είναι σήμερα διαθέσιμοι. 

Αν λοιπόν δούμε τι ακριβώς αφορά μια τέτοια ολοκληρωμένη παρέμβαση θα έλεγα ότι σαφώς και μοιάζει περισσότερο στον 2742 προς τις χωρικές παρεμβάσεις και λιγότερο προς τις περιοχές αναπλάσεων που πρέπει να έχουν πολύ ειδικά χαρακτηριστικά. Έχει μεγάλη σημασία να αντλήσουμε συμπεράσματα από το πώς εξελίχθηκε το καθένα από αυτά και το πώς δηλαδή ξανά το ανθρώπινο δυναμικό θα μπορέσει να συνδεθεί, ο κάτοικος δηλαδή μιας περιοχής πώς θα μπορέσει να συνδεθεί με τις χωρικές παρεμβάσεις, ώστε στη νέα γενιά προβλημάτων που έρχονται μπροστά μας, στη νέα γενιά προβλημάτων των πόλεων να μπορέσουμε να έχουμε ένα θεσμικό πλαίσιο το οποίο θα περιγράφει αυτό το οποίο πραγματικά χρειάζεται να γίνει. 

Πρέπει να πούμε ότι στη πραγματικότητα τα εργαλεία των αναπλάσεων και τα εργαλεία των ειδικών χωρικών προγραμμάτων είναι ανενεργά, υπό την έννοια ότι αυτά είτε καταγράφονται ως τέτοιες περιοχές σε γενικά πολεοδομικά σχέδια χωρίς όμως να υπάρχει μια ουσιαστική ευρείας κλίμακας ενεργοποίησή τους, είτε λείπουν εκτελεστικά διατάγματα τα οποία θα επέτρεπαν κάτι τέτοιο να γίνει θεσμός.

Πρέπει να πούμε πως σε ότι αφορά την εκτέλεση και πρέπει να ασχοληθείτε από τη μεριά του Τεχνικού Επιμελητηρίου με αυτό, πως σε ότι αφορά την εκτέλεση των τεχνικών έργων που αποτελούν μέρος των ολοκληρωμένων προγραμμάτων υπήρξαν πάρα πολλές εκκρεμότητες οι οποίες δημιούργησαν καθυστερήσεις και προφανώς αυτές είναι που σε μεγάλο βαθμό δικαιολογούν την χαμηλή απορροφητικότητα, έχουν να κάνουν με τις εκκρεμότητες που αφορούν στο θεσμικό πλαίσιο ανάθεσης των έργων, στα τιμολόγια – τα γνωρίζετε, δεν χρειάζεται να τα σχολιάσουμε αυτή τη στιγμή – γεγονός που βεβαίως έχει δημιουργήσει και προβλήματα απένταξης σε πολλά έργα τα οποία χρηματοδοτούνται από το Γ΄ Κοινοτικό Πλαίσιο Στήριξης. 

Ένα θέμα που επίσης είναι πολύ σημαντικό και στο οποίο πρέπει να δώσουμε επιτέλους μια απάντηση: σε ποιο βαθμό θα μπορέσει η Τοπική Αυτοδιοίκηση με τις Υπηρεσίες της να έχει πραγματική επάρκεια ανταπόκρισης στις ανάγκες του Δ΄ Κοινοτικού Πλαισίου Στήριξης ή στις πραγματικές ανάγκες ανταπόκρισης για ένα τέτοιο σχέδιο αστικής παρέμβασης το οποίο θα μπορέσει να είναι διαφορετικό από αυτό το οποίο σήμερα χρηματοδοτείται από την Ευρωπαϊκή Ένωση. 

Νομίζω ότι αυτό είναι πάρα πολύ μεγάλο ζήτημα, είναι σαφές ότι πρέπει να επιδιωχθεί η επάρκεια των Υπηρεσιών της Τοπικής Αυτοδιοίκησης, ανεξάρτητα από αυτή τη πρόταση για δημιουργία των πέντε μεγάλων εταιρειών οι οποίες θα συνυπάρχουν με τις πέντε Υπερπεριφέρειες που θα διαχειριστούν τέτοιου είδους προγράμματα. 

Προφανώς πρέπει να επιδιωχθεί μια αποκέντρωση των Υπηρεσιών και στόχος και του Τεχνικού Επιμελητηρίου, κάτι το οποίο αυτή τη στιγμή το δουλεύουμε σε συνεργασία και με το ΥΠΕΧΩΔΕ και με τη ΚΕΔΚΕ, είναι ακριβώς να υπάρξει μια τέτοια πιστοποίηση των Τεχνικών Υπηρεσιών. Βεβαίως ο χρόνος δεν θα έλεγα ότι λειτουργεί αυτή τη στιγμή υπέρ μας σε αυτό το πρόβλημα, μάλλον λειτουργεί αντιστρόφως ανάλογα προς τις πραγματικές του διαστάσεις.

Ένα τελευταίο θέμα που θέλω να θίξω, το θέμα των εταίρων: πρέπει να ξέρουμε ότι στην απόφαση για την εκτέλεση ενός δημόσιου έργου παντού στην Ευρώπη το θέμα των εταίρων και της δημόσιας διαβούλευσης είναι πάρα πολύ σημαντικό, διότι κανένα έργο δεν εντάσσεται σε οποιοδήποτε εθνικό ή ευρωπαϊκό χρηματοδοτικό πρόγραμμα στην Ευρωπαϊκή Ένωση αν δεν έχει προηγηθεί αυτή η διαβούλευση με τους κοινωνικούς εταίρους, αλλά αν δεν έχει διασφαλιστεί και η συμμετοχή των κοινωνικών εταίρων στον σχεδιασμό τους. 

Στη πραγματικότητα έχω την αίσθηση ότι και σε αυτό τον τομέα η παρουσία των εταίρων στα προγράμματα λειτούργησε κυρίως και αυτή στην εξασφάλιση αυτής της τυπικής προϋπόθεσης, που ήταν απαραίτητη για να εξασφαλιστεί και αυτό το άθροισμα δράσεων ή έργων που είχε στο μυαλό της η Τοπική Αυτοδιοίκηση κυρίως. Υπό την έννοια αυτή νομίζω ότι και σε αυτό τον τομέα χρειάζεται η Τοπική Αυτοδιοίκηση να ενεργοποιήσει και να ενθαρρύνει την ύπαρξη κοινωνικών φορέων οι οποίοι θα μπορούν να συνδράμουν στο έργο τους, κυρίως γιατί τα προβλήματα είναι πολύ διαφορετικά από αυτά τα οποία είχε να αντιμετωπίσει μέχρι σήμερα.

Ευχαριστώ. 

ΠΡΟΕΔΡΕΙΟ: Ευχαριστούμε και εμείς τον κύριο Ταχιάο, που περιορίστηκε κιόλας και στον χρόνο του. 


Αμέσως μετά ο Δήμαρχος Λάρισας κύριος Τζανακούλης, που θα αναφερθεί στα ολοκληρωμένα αγροτικά.

Κ. ΤΖΑΝΑΚΟΥΛΗΣ: Καλημέρα σας κύριε Γενικέ Γραμματέα του ΥΠΕΧΩΔΕ, αγαπητοί συνάδελφοι. Βέβαια ανέφερε για όσους δεν με γνωρίζουν ότι είμαι ο Δήμαρχος Λαρισαίων, αλλά τώρα δεν θα μιλήσω ως Δήμαρχος γενικότερα, θα μιλήσω περισσότερο με την επιστημονική μου ιδιότητα, αλλά και με την ιδιότητα του εκπροσώπου της ΚΕΔΚΕ στην Επιτροπή Παρακολούθησης αυτών των προγραμμάτων, αλλά και από την εμπειρία την οποία έχω αποκτήσει όλα αυτά τα χρόνια τα προηγούμενα από τότε που άρχισαν οι παρεμβάσεις για την ανάπτυξη του αγροτικού χώρου και ιδιαίτερα στη πρωτοβουλία Leader όπως ήταν στις αρχές της δεκαετίας του ’90 ως Leader 1, μετά πήγαμε Leader 2, τώρα είμαστε στο Leader Plus και έπεται συνέχεια. 


Θεωρώ σκόπιμο βέβαια να πω δυο λόγια για τη διαφοροποίηση που πρέπει να υπάρχει και η οποία αργά, αλλά σταθερά ήρθε και μέσα στην Ευρωπαϊκή Κοινότητα πρώτα και στην Ευρωπαϊκή Ένωση αργότερα, μεταξύ των όρων αγροτικής ανάπτυξης και γεωργικής ανάπτυξης. Αυτό έχει ιδιαίτερη σημασία και έπρεπε να είχαν καταλάβει πάρα πολλοί από νωρίς ότι υπάρχει διαφορά, γιατί όταν λέμε για γεωργική ανάπτυξη αν θέλουμε να το δούμε στα στενά όρια της έννοιας της λέξης, της επιστημονικής ερμηνείας, αλλά και της αναπτυξιακής του διάστασης θα έπρεπε ουσιαστικά να αναφερόμαστε στα γεωργικά θέματα και ιδιαίτερα σε αυτούς που ασχολούνται επαγγελματικά με τον πρωτογενή τομέα, που περιλαμβάνει όπως είναι γνωστό την γεωργία, την κτηνοτροφία, την αλιεία και μερικούς άλλους μικρούς κλάδους.

Όταν όμως μιλάμε για αγροτική ανάπτυξη – και αυτό έχει ιδιαίτερη σημασία – μιλάμε για όλους αυτούς τους ανθρώπους, για τις κοινωνίες που είναι εκτός του αστικού περιβάλλοντος. Αυτό έχει ιδιαίτερη σημασία, διότι αν θα δείτε στη παγκόσμια εξέλιξη της οικονομίας, κοινωνίες οι οποίες έχουν υψηλό ποσοστό γεωργικού πληθυσμού, το τονίζω, άρα δηλαδή απασχολουμένων στη γεωργία, δεν πάνε καλά. Η τάση πλέον είναι να μειώνεται μεν ο γεωργικός πληθυσμός, αλλά να μην μειώνεται ο αγροτικός πληθυσμός και για να μη μειωθεί ο αγροτικός πληθυσμός, δηλαδή οι άνθρωποι που είναι στην ύπαιθρο και δεν είναι απαραίτητο να απασχολούνται αποκλειστικά και μόνο με τις ειδικότητες που είπα προηγουμένως, θα πρέπει να υπάρξουν προγράμματα για να συγκρατήσουν τον πληθυσμό στην ύπαιθρο. 

Δεν θέλω να πω περισσότερα, νομίζω ότι με αυτά τα λίγα καταλαβαίνει ο καθένας τι έπρεπε να είχε γίνει και νομίζω είμαστε προς αυτή τη κατεύθυνση, για αυτό πλέον μιλάμε για ολοκληρωμένα προγράμματα ανάπτυξης του αγροτικού χώρου και όχι του γεωργικού χώρου. Σε αυτό ακριβώς έρχεται να παίξει καταλυτικό ρόλο η Τοπική Αυτοδιοίκηση, που έπρεπε να τον είχε παίξει και προ πολλού, αλλά και τώρα και για αυτό έχουμε αυτά τα προγράμματα.

Κατά τη τρίτη λοιπόν προγραμματική περίοδο του 2000-2006 οι ΟΤΑ Α΄ βαθμού συμμετέχουν στη δημιουργία υποδομών τοπικής αγροτικής ανάπτυξης κυρίως σε δύο φάσεις. Στη φάση του αναπτυξιακού σχεδιασμού και προγραμματισμού ως εταίροι στη διαβούλευση με το Υπουργείο Αγροτικής Ανάπτυξης και τη Περιφέρεια σε εφαρμογή της διαδικασίας σχεδιασμού της τοπικής ανάπτυξης εκ των κάτω προς τα πάνω. 

Στη φάση της υλοποίησης έργων υποδομών της περιοχής τους, ως τελικοί δικαιούχοι φορείς υλοποίησης στα γνωστά προγράμματα ΟΠΑΑΧ και ως κύριοι μέτοχοι των τοπικών ομάδων δράσης αναπτυξιακές εταιρείες της κοινοτικής πρωτοβουλίας LEADER PLUS πλέον που είναι τώρα. Η συμμετοχή αυτή των ΟΤΑ αποδεικνύεται σημαντική και ουσιαστική για την επιτυχία των αναπτυξιακών στόχων των προγραμμάτων, όμως η μέχρι σήμερα εμπειρία ανέδειξε σημαντικά προβλήματα και αδυναμίες των ΟΤΑ, που σχετίζονται κυρίως με την οργάνωση και την στελέχωσή του.

Ποια προβλήματα έχουμε εντοπίσει και σε συνεργασία που είχα με τις Υπηρεσίες που ασχολούνται με αυτά. Υπήρχε θα έλεγα μια κοινή διαπίστωση ότι έχουμε έλλειψη μακροχρόνιου σχεδιασμού τοπικής ανάπτυξης, που έχει σαν αποτέλεσμα την εμπειρική αναζήτηση προτάσεων, την προετοιμασία αντίστοιχων φακέλων υπό την πίεση των χρονικών περιθωρίων της κάθε προκήρυξης και σε πολλές περιπτώσεις την υποβολή μη ώριμων έργων με ανεπαρκείς μελέτες και αδειοδοτήσεις.

Η ανυπαρξία Τεχνικών και Οικονομικών Υπηρεσιών κυρίως για τους μικρούς ΟΤΑ ή η μη επαρκής στελέχωση με το κατάλληλο επιστημονικό προσωπικό για τους μεγαλύτερους ΟΤΑ είναι οπωσδήποτε ένα από τα προβλήματα. Αυτό έχει σαν συνέπεια την αδυναμία αντιμετώπισης της μεγάλης γραφειοκρατίας και πολυπλοκότητας των προγραμμάτων και βέβαια το υψηλό κόστος των εξωτερικών συνεργατών όταν είμαστε αναγκασμένοι να καταφύγουμε σε αυτούς.

Η μη πιστή εφαρμογή των τοπικών επιχειρησιακών προγραμμάτων λόγω της μεγάλης γεωγραφικής διασποράς των δεδομένων χρηματοδοτικών πόρων των προγραμμάτων στη λογική να ενταχθούν όλες οι περιοχές και να πάρουν όλοι κάτι, οδηγεί τελικά σε οριζόντια ένταξη, ουσιαστικά σε διανομή έργων και όχι σε επιλεκτική ένταξη με βάση τα κριτήρια της συγκριτικής αξιολόγησης. Αντιλαμβάνεται ο καθένας τι αντιμετωπίζουμε και πώς θέλουμε να δράσουμε. Αυτό που έλεγα προηγουμένως, όλοι να πάρουμε το κάτι και θα σας πω την εμπειρία όταν τα πρώτα χρόνια ασχολούμασταν με αυτά τα θέματα. Όταν οι κοινοτικοί έλεγαν για ολοκληρωμένες παρεμβάσεις, εμείς το εννοούσαμε διαφορετικά και έλεγαν ότι όταν μπαίνει η πολιτική στη μέση, για να είμαστε ειλικρινείς, τότε δεν γίνονται ολοκληρωμένες παρεμβάσεις, αλλά γίνεται αυτή η οριζόντια κατανομή και δεν είχαμε ολοκληρωμένα προγράμματα.

Θα σας πω ακόμα ότι τα πρώτα χρόνια, για αυτό και κάθε φορά σε κάθε πλαίσιο αλλάζουν τα δεδομένα παρακολουθώντας μας, ότι τότε μιλούσαμε και για ολοκληρωμένες φάσεις έργων και είχαμε βαφτίσει και περνούσαμε πολλές φορές ένα έργο σε φάσεις και εμείς το ονομάζαμε ολοκληρωμένο χωρίς να είναι ολοκληρωμένο. Για παράδειγμα όταν τελείωναν τα πρώτα έργα, αν θέλετε να πω όπως λένε οι τεχνικοί το καραγιαπί, το περνούσαμε σαν ολοκληρωμένη φάση. Ολοκληρωμένη φάση έργου και τελείωνε και μετά περιμέναμε τις γέφυρες και δεν ξέρω τι άλλο στο επόμενο Κοινοτικό Πλαίσιο Στήριξης. 

Δεν θέλω να αναφερθώ ονομαστικά, αλλά θα σας πω ότι υπάρχουν έργα που ξεκίνησαν από το Α΄ Κοινοτικό Πλαίσιο Στήριξης, το τονίζω, ουσιαστικά τελειώνει το Γ΄ Κοινοτικό Πλαίσιο Στήριξης – γιατί ακούσατε ότι μέχρι το 2006 πρέπει να γίνουν οι συμβάσεις και έχουμε μετά τα 2 χρόνια – και δεν έχουν ολοκληρωθεί ακόμη. Αυτά είναι τα διάφορα τερτίπια που βρίσκουν έναντι όλων αυτών που μας λένε ότι πρέπει να κάνουμε και εμείς κάνουμε αντίθετα.

Επίσης σε μερικές περιοχές έχουμε μόνο δημόσια έργα υποδομών και παντελή έλλειψη ή ανεπάρκεια ιδιωτικών επενδύσεων ή το αντίθετο, με αποτέλεσμα να αναιρείται ο ολοκληρωμένος χαρακτήρας του προγράμματος για τη περιοχή. Θα ολοκληρώσω μιας και βάλαμε τον λίγο αυτό χρόνο που είναι ανεπαρκέστατος για να αναπτύξουμε, αλλά δεν πειράζει, τις βάσεις να βάλουμε. Δυο λόγια και κλείνω με την τέταρτη προγραμματική περίοδο, γιατί βλέπετε ότι είμαστε ένα χρόνο πριν το κλείσιμο των συμβάσεων και τώρα μιλάμε και κάνουμε ανασκόπηση τι γίνεται, τι έπρεπε να γίνει και τα λοιπά. Καλό είναι λοιπόν να αρχίσουμε να συζητάμε πάρα πολύ για την τέταρτη προγραμματική περίοδο από τώρα, ούτως ώστε όλα τα προβλήματα αυτά που αναφέρουμε και αντιμετωπίσαμε να τα έχουμε ξεπεράσει και να πάμε πανέτοιμοι στη τέταρτη προγραμματική περίοδο και αυτό το εννοώ, γιατί κάθε φορά απλά τα λέμε και δεν τα κάνουμε. Όμως και προς τη ΚΕΔΚΕ, κύριε Δανιηλίδη, που σήμερα εσείς την εκπροσωπείτε, λέω ότι πρέπει να συντονιστούμε όλοι για τη τέταρτη προγραμματική περίοδο από τώρα.

Κατά την τέταρτη προγραμματική περίοδο λοιπόν η αγροτική ανάπτυξη θα αποτελέσει χωριστό επιχειρησιακό πρόγραμμα εκτός Κοινοτικού Πλαισίου Στήριξης και θα χρηματοδοτείται από το δικό της ταμείο, Ευρωπαϊκό Γεωργικό Ταμείο Αγροτικής Ανάπτυξης. Οι ΟΤΑ λοιπόν συμμετέχουν και πρέπει να συμμετέχουν μαζί με τους άλλους εταίρους στην διαβούλευση για τη σύνταξη του εθνικού σχεδίου αγροτικής ανάπτυξης, που προβλέπεται από το άρθρο 6 του νέου κανονισμού 1698/2005 για την αγροτική ανάπτυξη. 

Ποια θα είναι όμως η συμμετοχή του στην υλοποίηση του νέου προγράμματος δεν έχει ακόμη καθοριστεί, τα σχήματα εφαρμογής είναι υπό διαμόρφωση από το Υπουργείο Αγροτικής Ανάπτυξης και τροφίμων. Η επιδίωξη των ΟΤΑ θα πρέπει να είναι η ουσιαστική συμμετοχή του στην υλοποίηση των νέων προγραμμάτων τοπικής αγροτικής ανάπτυξης, με άρση των αδυναμιών της τρίτης προγραμματικής περιόδου, ενδεχομένως μέσα από ένα πιθανώς σχήμα διαδημοτικής συνεργασίας. 

Ευχαριστώ πολύ.

ΠΡΟΕΔΡΕΙΟ: Ευχαριστούμε και εμείς τον κύριο Τζανακούλη. Αμέσως μετά θα πάρει τον λόγο ο Πρόεδρος της Κοινότητας Πενταλόφου, κύριος Γιώργος Καρούτας, ο οποίος θα μας παρουσιάσει ένα παράδειγμα αγροτικού ολοκληρωμένου.

Γ. ΚΑΡΟΥΤΑΣ: Να σας καλημερίσω. Είμαι πρώτη φορά σε μια τέτοια διαδικασία και νιώθω και λίγο παράξενα, να με συγχωρέσετε. Ήθελα να πω το εξής από μέρους μας: είμαστε μια μικρή Κοινότητα στην άκρη εκεί της Κοζάνης, περίπου 700 άτομα πληθυσμό, αποτελούμαστε από τέσσερις οικισμούς και ήθελα να μιλήσω για τα προγράμματα αυτά. 


Από τη μικρή μας εμπειρία λοιπόν στα προγράμματα αυτά έχουμε εντάξει και υλοποιούμε τέσσερα έργα στο ΟΠΑΑΧ, δύο έργα στο Habitat και ένα έργο στο LEADER PLUS. Βέβαια κάποιοι θα πουν: τόσα πολλά έργα; Ποιοι είσαστε; Νομίζω ότι στα πλεονεκτήματα και μόνο η συμμετοχή στο έργο αυτό είναι πλεονέκτημα για τη Κοινότητά μας. Βέβαια και η ανταγωνιστικότητα του προγράμματος είναι και αυτό ένα από τα πλεονεκτήματα. Όποιοι είναι καλύτεροι όπως λένε νομίζω ότι πρέπει να αμείβονται.

Όμως τα μειονεκτήματα για τις μικρές Κοινότητες όπως είμαστε εμείς είναι πάρα πολλά, πρώτο και μεγαλύτερο οι Τεχνικές Υπηρεσίες. Είμαστε Πρόεδρος και δυο γραμματείς, τελειόφοιτοι παλιού γυμνασίου και οι δυο γραμματείς, να είναι καλά. Φανταστείτε ποια είναι τα προβλήματα. 

Προτείνουμε σε αυτές τις Υπηρεσίες να γίνουν για τις μικρές Κοινότητες που πρέπει να παλέψουν στο ΟΠΑΑΧ να γίνει μια διαδικασία τουλάχιστον σε σχήμα περιφέρειας, που θα βοηθούν και θα στηρίζουν τις Κοινότητες αυτές. Νομίζω πως πολλές φορές οι μικρές Κοινότητες αποδεικνύουν ότι μπορούν να απορροφήσουν μεγαλύτερα κονδύλια από πολλούς Δήμους που είμαστε σχεδόν στο ίδιο καζάνι.

Θα ήθελα λοιπόν να πω δυο πράγματα για να γίνουν καλύτερα αυτά. Πρέπει να υπάρξει πρώτα σχεδιασμός από τους ΟΤΑ και προτάσεις, που να επεξεργαστούν όμως στη Περιφέρεια κεντρικά και να μπουν όπως μπήκαν πριν να εκλεγεί σε αυτή τη τετραετία το λεγόμενο business plan και από εκεί να μπορούμε βήμα-βήμα να εκτελούμε καινούργια έργα. 

Όπως είπε και ο Δήμαρχος εδώ δεν μπορεί μια Κοινότητα να είναι το ίδιο με έναν Δήμο όπως είναι οι Δήμοι πάνω από 50.000 κατοίκους. Αγροτική βέβαια ανάπτυξη είναι αυτό που είπε ο Δήμαρχος, δεν πρέπει να ασχολείται με την κτηνοτροφία, την αλιεία και την αγροτική, πρέπει να ασχολείται με τον κόσμο που ζει και εργάζεται στα χωριά και στους μικρούς Δήμους.

Θα ήθελα τελειώνοντας να πω το εξής από την εμπειρία μου σε αυτά τα έργα που έχουμε παραλάβει: νομίζω ότι η στήριξη από ιδιωτικές εταιρείες και αναπτυξιακές εταιρείες όπως καλή ώρα η ΑΝΚΟ στη Κοζάνη, για εμάς ήταν νομίζω το δεξί μας χέρι. Πιστεύω και κλείνοντας θέλω να πω ότι η συμμετοχή μας στο Δ΄ Κοινοτικό Πλαίσιο Στήριξης θα πρέπει να κριθεί από τις διαδικασίες αυτές, αλλά θα πρέπει να κριθεί ολοκληρωμένα. Δηλαδή όχι σπασμοδικά η Κοινότητα μόνο του Πενταλόφου. Πιστεύω ότι θα πρέπει να μπουν περιοχές ολοκληρωμένου σχεδιασμού, όπως παραδείγματος χάρη η Βόρεια Πίνδος.

Ευχαριστώ και ελπίζω να τα ξαναπούμε στο επόμενο Κοινοτικό Πλαίσιο Στήριξης. 

ΠΡΟΕΔΡΕΙΟ: Ευχαριστούμε τον κύριο Καρούτα για τη παρουσίαση. Τον λόγο στον κύριο Βασίλη Παπαγεωργόπουλο, Δήμαρχο Θεσσαλονίκης, για το θέμα: «Παρεμβάσεις ανάπτυξης σε αστικό και μητροπολιτικό κέντρο»

Β. ΠΑΠΑΓΕΩΡΓΟΠΟΥΛΟΣ: Θα σας καλημερίσω και εγώ με τη σειρά μου, κυρίες και κύριοι αγαπητοί φίλοι, να ζητήσω συγνώμη για τη καθυστερημένη μου προσέλευση αλλά πράγματι υπήρχε σοβαρός λόγος. Να πω ότι θα πω ορισμένα πράγματα ανατρέχοντας στο παρελθόν για να βγάλουμε ορισμένα συμπεράσματα και να κινηθούμε με σωστό τρόπο στο ερχόμενο Κοινοτικό Πλαίσιο Στήριξης, το Δ΄ Κοινοτικό Πλαίσιο Στήριξης, γιατί προσωπικά πιστεύω ότι το Γ΄ Κοινοτικό Πλαίσιο Στήριξης ουσιαστικά έχει τελειώσει.


Ξεκίνησα λοιπόν να γράψω μια ομιλία, θα χρειαζόμουν αρκετό χρονικό διάστημα να την εκφωνήσω όλη, θα προσπαθήσω να την περιορίσω. Όπως λοιπόν όλοι γνωρίζετε το Γ΄ Κοινοτικό Πλαίσιο Στήριξης ήταν η μεγάλη ελπίδα του ελληνικού λαού και βεβαίως η ελπίδα της ελληνικής Τοπικής Αυτοδιοίκησης για να μειώσει την απόσταση που υπήρχε και υπάρχει βεβαίως με την ευρωπαϊκή Τοπική Αυτοδιοίκηση, διότι πράγματι εμείς οι οποίοι ασχολούμεθα με τη Τοπική Αυτοδιοίκηση επί καθημερινής βάσεως στεναχωριόμαστε πάρα πολύ όταν διαβάζουμε στις εφημερίδες ότι το ποσοστό το οποίο παίρνει η Τοπική Αυτοδιοίκηση στην Ευρώπη όσον αφορά το ακαθάριστο εθνικό προϊόν κινείται σε ένα επίπεδο του 33% όταν μιλάμε για τη Δανία, 25% όταν μιλάμε για τη Σουηδία, 14% όταν μιλάμε για την Ιταλία, 11% όταν μιλάμε για τη Γαλλία και μόλις 3% όταν μιλάμε για τη πατρίδα μας. Για να καταλάβουμε δηλαδή πού βρισκόμαστε και γιατί πράγματι το Γ΄ Κοινοτικό Πλαίσιο Στήριξης ήταν η ελπίδα της Τοπικής Αυτοδιοίκησης.


Παρά τις υποσχέσεις που είχαμε όμως πριν από 5 χρόνια για τον τρόπο με τον οποίο θα μοιράζονταν τα χρήματα του Γ΄ Κοινοτικού Πλαισίου Στήριξης και βεβαίως τα περιφερειακά προγράμματα, νομίζω ότι διαψευστήκαμε. Διαψευστήκαμε και χρονικά, οι καθυστερήσεις πράγματι για πολλούς και διάφορους λόγους ήταν πάρα πολύ μεγάλες και οικονομικά και κυρίως θα έλεγα ποιοτικά. 

Δεν θέλω να κάνω παρατηρήσεις για το παρελθόν, αλλά για να βγάλουμε ορισμένα συμπεράσματα θα μου επιτρέψετε να διαβάσω ένα μικρό κομμάτι μιας εγκυκλίου του Περιφερειάρχη, του Γενικού Γραμματέα της Περιφέρειας Κεντρικής Μακεδονίας πριν από 5 χρόνια, χωρίς να αναφέρω ονόματα. Έλεγε τότε ο Περιφερειάρχης ότι το Γ΄ Κοινοτικό Πλαίσιο Στήριξης θα φτάσει τα 17.500.000.000.000 δραχμές και η οριστική κατανομή των πόρων σε περιφερειακό και τομεακό επίπεδο θα γίνει με διαπραγμάτευση με τα Υπουργεία. Αυτό σημαίνει ότι το χρονικό διάστημα από το τέλος Σεπτεμβρίου μέχρι αρχές Οκτωβρίου του 2000 το Περιφερειακό Συμβούλιο της Περιφέρειας Κεντρικής Μακεδονίας έχοντας γνώση των έργων που θα ενταχθούν στα τομεακά προγράμματα των Υπουργείων και στο Ταμείο Συνοχής θα προχωρήσει στη κατανομή της ΣΑΝΑ ΙΙΙ μέχρι 25% των περιφερειακών προγραμμάτων και της πρωτοβάθμιας Αυτοδιοίκησης μέχρι 12% των περιφερειακών προγραμμάτων. Θα ήταν πράγματι πάρα πολύ ωραίο να είχαμε απορροφήσει, να είχαμε πάρει, να μας είχε δώσει η κεντρική εξουσία 12% μέσω των περιφερειακών προγραμμάτων των Περιφερειών μας.

Εν πάση περιπτώσει, ας ξεπεράσουμε τον χρόνο και ας δούμε τώρα λίγο την οικονομική διάσταση. Το μέτρο 3.8 και 3.9 από το οποίο άντλησε κυρίως πόρους η Τοπική Αυτοδιοίκηση, είχαν προϋπολογισμό – εδώ παίρνω το παράδειγμα της Περιφέρειας Κεντρικής Μακεδονίας – το 3.8 ήταν το 3% του ΠΕΠ και το 3.9 ήταν το 1,6%. Δηλαδή θεωρητικά ξεκινήσαμε από ένα 4,6% όσον αφορά τα ΠΕΠ Κεντρικής Μακεδονίας.

Αν σε αυτό το ποσοστό προσθέσουμε και όλα τα υπόλοιπα που άντλησαν οι ΟΤΑ από τα ΠΕΠ νομίζω ότι πολύ εύκολα αποδεικνύεται ότι από το 12% - από εκεί δηλαδή ξεκινάει το πρόβλημα - των ΠΕΠ όλης της χώρας που μας είχαν… (μικροφωνισμός)  …τι δυνατότητες έχουμε δώσει στην Τοπική Αυτοδιοίκηση, τι Υπηρεσίες της έχουμε δώσει, τι επιστημονικό προσωπικό της έχουμε δώσει, τι δυνατότητα απορρόφησης δηλαδή από τα κοινοτικά προγράμματα της έχουμε δώσει.


Επίσης θέλω για την ιστορία να σας διαβάσω ένα κομμάτι μιας επιστολής που είχα στείλει στα μέσα του 2000 προς τον τότε πάλι Περιφερειάρχη, για να καταλάβουμε και το ποιοτικό. Του έλεγα: «Στη συνεδρίαση του Περιφερειακού Συμβουλίου της 30/9/1999 το προσχέδιο δράσεων που εισηγήθηκε ο τότε Γενικός Γραμματέας της Περιφέρειας», γιατί άλλαξε εν συνεχεία «…ήταν σύμφωνο και με τις δράσεις φορέων των τοπικών κοινωνιών και της Αυτοδιοίκησης. Ωστόσο το τελικό κείμενο με τις δράσεις και τα κονδύλια που εγκρίθηκαν από το ΥΠΕΘΟ αύξησε τους φόβους μας ότι η επιλογή του έγινε υπολογίζοντας συγκεκριμένα έργα που σχεδίαζε η κεντρική εξουσία. Δυστυχώς τους φόβους μας φαίνεται ότι επιβεβαιώνει η τελευταία εισήγησή σας στο Ειδικό Συντονιστικό Συμβούλιο Περιφερειών, όπου δίπλα από τη στήλη Μέτρα, Αποτελέσματα και Επιπτώσεις περιγράφονται συγκεκριμένα έργα, εξαιρούνται δε όλες οι προτάσεις του Δήμου Θεσσαλονίκης.» Εξαιρέθηκαν δηλαδή όλες οι προτάσεις του Δήμου Θεσσαλονίκης από το έτος 2000.


Μέσα στο πλαίσιο αυτό λοιπόν κινήθηκε ο Δήμος Θεσσαλονίκης, μέσα στο πλαίσιο αυτό κινήθηκαν όλοι οι Δήμοι και οι Κοινότητες της πατρίδας μας και καλούμαι τώρα να μεταφέρω την εμπειρία ενός μεγάλου Δήμου, αυτού της Θεσσαλονίκης, ο οποίος διαθέτει μια εξαιρετικά ενδιαφέρουσα προϊστορία αστικών παρεμβάσεων, τη μεγαλύτερη ίσως σε εθνικό επίπεδο, δεδομένου ότι στο κλεινόν άστυ η Τοπική Αυτοδιοίκηση υποκαθίσταται ή προλαμβάνεται από τα διάφορα Υπουργεία, πολυτέλεια που δεν επιφυλάσσεται για τη περιφέρεια, για τη Θεσσαλονίκη, αλλά και όλη την υπόλοιπη Ελλάδα.


Διερευνώντας λοιπόν ο Δήμος Θεσσαλονίκης το σύνολο του ιστορικού κέντρου της πόλης, τη λεγόμενη πυρίκαυστο ζώνη, που εκ των πραγμάτων συνδυάζει στο μεγαλύτερο μέρος της έκτασής της τα φαινόμενα γήρανσης του δομημένου και αδόμητου αστικού χώρου και ανανέωσης του παραδοσιακού πληθυσμού με την έλευση ομάδων με ανάγκες κοινωνικής ένταξης. Καταλήξαμε σε μια αρκετά μεγάλη σε σχέση με άλλες προτάσεις περιοχή, που όμως για τα μέτρα του προβλήματος είναι μάλλον μικρή. 

Η περιοχή που διαλέξαμε για να αναπτύξουμε τη συγκεκριμένη αυτή δράση 3.8-3.9, για τους περισσότερους που γνωρίζετε τη Θεσσαλονίκη περιλαμβάνει ένα πολύ μεγάλο τετράγωνο το οποίο ξεκινάει από το Σιντριβάνι, ανεβαίνει προς τα πάνω προς την Ευαγγελίστρια, Εθνικής Αμύνης, στρίβουμε αριστερά Ολυμπιάδος, πηγαίνουμε μέχρι το τέλος που έχουμε την πλατεία Μουσχουτή, από εκεί κατεβαίνουμε στο διοικητήριο, Αγίου Δημητρίου και κατεβαίνουμε στην Εγνατία κάτω και στρίβουμε προς την Εγνατία και ξαναπέφτουμε στο Σιντριβάνι. 

Όλο αυτό το κομμάτι είναι μια περιοχή πυκνοκατοικημένη και πυκνοδομημένη με παλαιά και γερασμένα κτίρια, όπου υπάρχουν εκεί μέσα πάρα πολλά μνημεία. Στο τετράγωνο αυτό μέσα τελείως τηλεγραφικά να πω ότι είναι η Ροτόντα, είναι η Καμάρα, είναι ο Άγιος Δημήτριος, είναι ο Άγιος Παντελεήμων, είναι το Αλατζάι Μαρέτ, είναι η Πλατεία Διοικητηρίου με τις αρχαιότητές της και τα λοιπά. 

Επιλέξαμε λοιπόν αυτή τη περιοχή, εκεί τα τελευταία χρόνια έχουν εγκατασταθεί πάρα πολλοί οικονομικοί μετανάστες, το ποσοστό ανέρχεται στο 11%, κάναμε ειδικές έρευνες δηλαδή σε εκείνη τη περιοχή. Κατά πλειονότητα είναι γεννημένοι στη πρώην Σοβιετική Ένωση σε επίπεδο 59,2%. Ο δείκτης ανεργίας των μεταναστών ο δηλούμενος, αυτός που μας δηλώθηκε, ανέρχεται σε 23,5%, αλλά εμείς υπολογίζουμε ότι είναι πολύ μεγαλύτερο το ποσοστό ανεργίας σε εκείνη τη συγκεκριμένη περιοχή όσον αφορά βεβαίως τους μετανάστες. 

Το γενικό ποσοστό της περιοχής ανέρχεται στο 13%, το μέσο κατά κεφαλήν εισόδημα που υπολογίσαμε στους πολίτες αυτής της περιοχής ανέρχεται σε 6.200 €, δηλαδή στο 60% του μέσου όρου του κατά κεφαλήν εισοδήματος στο Νομό Θεσσαλονίκης. Για να αντιληφθείτε λοιπόν ότι επιλέξαμε μια περιοχή την οποία πράγματι έπρεπε να βοηθήσουμε. Συνεργαστήκαμε με πολλούς φορείς της Θεσσαλονίκης, με 15 συγκεκριμένα, να αναφέρω 4-5: το εργατικό κέντρο, το Επαγγελματικό Επιμελητήριο, το Οικονομικό Επιμελητήριο, τον Εμπορικό Σύλλογο, τη νεανική οργάνωση ΑΡΣΗΣ, τον Σύλλογο Αρχιτεκτόνων και τα λοιπά. Τα έργα ξεκίνησαν και πιστεύουμε σε λίγους μήνες να τελειώσουν. Υπάρχουν βεβαίως ορισμένες εκκρεμότητες, θα τις ξεπεράσουμε. 

Με απλά λόγια το βασικό συμπέρασμα είναι ότι ενώ ο Δήμος μας, όπως φαντάζομαι και οι περισσότεροι ΟΤΑ, επέδειξε υψηλή ετοιμότητα για τον σχεδιασμό και την εκτέλεση έργων ή για την υλοποίηση επιμέρους κοινωνικών προγραμμάτων, ελλείπει εκείνο το περιβάλλον που θα διασφαλίζει τη σύνδεση όλων αυτών μεταξύ τους, τη διεύρυνση της διείσδυσης των δράσεων αυτών στο πληθυσμό, τη διατήρησή τους στο χρόνο και την μέτρηση της αποτελεσματικότητάς τους.

Είναι κρίμα που η ελληνική διοίκηση δεν άδραξε την ευκαιρία του Γ΄ Κοινοτικού Πλαισίου Στήριξης ώστε να δημιουργήσει ένα ρεαλιστικό πλαίσιο πολιτικής ανανέωσης του χώρου, που θα επιτρέψει στις γενιές που έρχονται να ανακαλύψουν το παρελθόν των πόλεών τους και να ξανασχεδιάσουν στα μέτρα τους το μέλλον τους, ενσωματώνοντας στοιχεία μιας πραγματικότητας που αλλάζει καθημερινά.

Στη πραγματικότητα τα αστικά ολοκληρωμένα προγράμματα των ΠΕΠ αντιμετωπίστηκαν από τη Πολιτεία στο χρόνο που αυτά σχεδιάστηκαν και δημοσιοποιήθηκαν ως ένα υποκατάστατο χρηματοδότησης της ελληνικής περιφέρειας, που με ελάχιστα χρήματα έπρεπε να καλύψει αφενός το μεγάλο χάσμα που τη χωρίζει με το ευεργετημένο από το Ολυμπιακό εγχείρημα κέντρο και αφετέρου να επιχειρήσει να διανείμει αυτό το αντίδωρο σε όσες περισσότερες πόλεις θα ήταν εφικτό.

Ως Δήμαρχος ενός αστικού κέντρου που θα χρειαζόταν και θα μπορούσε από μόνο του να απορροφήσει το σύνολο των διαθέσιμων πόρων όλων των ΠΕΠ και τις δικές του αναπλάσεις και το ίδιο περίπου θα μπορούσαν να κάνουν και οι Δήμαρχοι όλης της υπόλοιπης Ελλάδας, διότι όλοι μας αντιμετωπίζουμε τα ίδια προβλήματα, μπορώ να είμαι απολύτως ικανοποιημένος για την ετοιμότητα και την επιχειρησιακή επάρκεια του διοικητικού μηχανισμού του Δήμου Θεσσαλονίκης. 

Έχουμε όμως μπροστά μας το Δ΄ Κοινοτικό Πλαίσιο Στήριξης και θα πρέπει πλέον σε αυτό να μην παρατηρηθούν ούτε καθυστερήσεις, ούτε αδράνειες, ούτε προκαταλήψεις. Ίσως η πρωτοβουλία της Τοπικής Αυτοδιοίκησης για το σημερινό Συνέδριο και η ανταλλαγή απόψεων με ανθρώπους που σχεδιάζουν θα μας δώσει το έναυσμα μιας νέας διεκδικητικής προτεραιότητας. 

Θα κλείσω και θα σας διαβάσω αυτό το οποίο είχα γράψει για τελείωμα, γιατί είναι ουσιαστικό και δείχνει και μια κοινωνική διάσταση του όλου εγχειρήματος. Όπως ξέρετε το 3.9 έχει κοινωνική διάσταση. Να τελειώσω λοιπόν ευχάριστα και να σας ενημερώσω ότι το Γραφείο Επαγγελματικής Κατάρτισης και Συμβουλευτικής που δημιουργήσαμε μέσα από το πρόγραμμα 3.9 το συνδέσαμε με ένα άλλο γραφείο εργασίας που έχει δημιουργήσει ο Δήμος Θεσσαλονίκης από το έτος 2000, ένα γραφείο εργασίας το οποίο έχει δεχτεί τα τελευταία 4-5 χρόνια ακριβώς 10.111 ανέργους, 1.112 εργαζόμενους, 3.906 εκπροσώπους επιχειρήσεων και βεβαίως χιλιάδες μέσω της ιστοσελίδας μας. 

Ένα γραφείο εργασίας που μόνο μέσα στο 2005 βρήκε εργασία σε 800 συμπολίτες μας. Αυτό δείχνει τις τεράστιες δυνατότητες της Τοπικής Αυτοδιοίκησης στη πατρίδα μας, αυτό είναι μια ακόμη απόδειξη ότι η κεντρική εξουσία πρέπει επιτέλους να δώσει περισσότερες δυνατότητες στους Δήμους και στις Κοινότητες της χώρας μας. Αυτό είναι η απόδειξη ότι με γοργούς ρυθμούς πρέπει να ακολουθήσουμε τον ευρωπαϊκό αυτοδιοικητικό δρόμο.

Σας ευχαριστώ. 

ΠΡΟΕΔΡΕΙΟ: Ευχαριστούμε και εμείς τον Δήμαρχο κύριο Βασίλη Παπαγεωργόπουλο. Τον λόγο στον κύριο Χρήστο Παλαιολόγο, Γενικό Γραμματέα της ΚΕΔΚΕ, για το θέμα κοινωνικές δομές και απασχόληση.

Χ. ΠΑΛΑΙΟΛΟΓΟΣ: Καλημέρα και από μένα. Βέβαια εγώ προσεγγίζω ένα θέμα το οποίο είναι λίγο ξένο από την διημερίδα, μιας και μονοπωλεί την διημερίδα κυρίως το τεχνικό θέμα και το θέμα των σχεδίων πόλεων και των Γενικών Πολεοδομικών Σχεδίων. Όμως είναι ένα πάρα πολύ σημαντικό και ουσιαστικό θέμα, ένα θέμα το οποίο δένεται και με τα ολοκληρωμένα προγράμματα ανάπτυξης στον αστικό χώρο, αλλά κυρίως δένεται με τον ρόλο της Αυτοδιοίκησης στις πόλεις σήμερα, είτε είναι μικρές, είτε είναι μεσαίες, είτε είναι μεγάλες. 


Ξεκινάω από το τελευταίο κλείσιμο του αγαπητού συνάδελφου Δημάρχου Θεσσαλονίκης, που έδειξε μια ευχάριστη νότα σε έναν σχεδιασμό μεσούντος του Γ΄ Κοινοτικού Πλαισίου Στήριξης και εδώ διαφωνώ. Δεν τελείωσε ακόμη, πάρα πολλά είναι ανοιχτά και πολύ περισσότερο πάρα πολλά χρήματα διακυβεύονται στο αν θα χαθούν για τη πατρίδα μας από τους πόρους του Γ΄ Κοινοτικού Πλαισίου Στήριξης. Δεν συμμερίζομαι απόψεις που είναι οι πιο απαισιόδοξες, ότι μπορεί να χαθούν μέχρι και 10.000.000.000 €, όμως θα χαθούν σημαντικοί πόροι και παίζεται, είναι ένα στοίχημα στο οποίο θα πρέπει να παίξει η Αυτοδιοίκηση, οι Δήμοι και οι Κοινότητες της χώρας μας. 

Τα θέματα του Κοινωνικού Ταμείου, γιατί περί αυτού πρόκειται και της χρηματοδότησης των κοινωνικών δομών είναι μια υπόθεση την οποία η Αυτοδιοίκηση την δέχτηκε πολύ γρήγορα γιατί ήταν έτοιμη από πριν, έτοιμη περισσότερο σε άλλα ζητήματα και σε πιο δύσκολες προσεγγίσεις που έχει το Γ΄ Κοινοτικό Πλαίσιο Στήριξης και ακόμη πιο δύσκολες θα έχει το Δ΄ Κοινοτικό Πλαίσιο Στήριξης, γιατί υπήρχαν πρωτοπόροι Δήμοι πριν από τα Κοινοτικά Πλαίσια Στήριξης που είχαν αναπτύξει κοινωνικές δράσεις στις πόλεις, έστω μικρός αριθμός, όμως ήταν πρωτοπόροι Δήμοι και είχαν χαράξει δρόμους εκεί. Έτσι όταν ήρθε το Β΄ Κοινοτικό Πλαίσιο Στήριξης εύκολα είχαμε μια θα λέγαμε πιο μαζική προσέγγιση στα ζητήματα των κοινωνικών δομών. 

Μια καταγραφή που αυτή τη στιγμή ίσως με μερικές επιφυλάξεις προς την τελική διαμόρφωση μας λέει ότι τελειώνοντας και το Β΄ Κοινοτικό Πλαίσιο Στήριξης μας έμεινε μια κληρονομιά από 359 δομές, δομές κοινωνικές, όπου η κληρονομιά είναι 1.811 εργαζόμενοι στην Αυτοδιοίκηση και στις Δημοτικές Επιχειρήσεις, κυρίως παιδικοί σταθμοί, βρεφονηπιακοί σταθμοί, κέντρα δημιουργικής απασχόλησης. Με ένα ετήσιο κόστος λειτουργίας περίπου προσεγγίζοντας 30.000.000 €. 

Αυτό ήταν μια πρώτη μαζική κληρονομιά από την υλοποίηση του Β΄ Κοινοτικού Πλαισίου Στήριξης και όταν μπήκαμε στο Γ΄ Κοινοτικό Πλαίσιο Στήριξης μέχρι αυτή τη στιγμή με βάση τα στοιχεία που έχουμε ακόμη πιο μαζικά θα λέγαμε μια δεύτερη γενιά προγραμμάτων, όπου περισσότεροι Δήμοι ακόμη και μικρές Κοινότητες έρχονται να υλοποιήσουν δράσεις του Κοινωνικού Ταμείου για την δημιουργία κοινωνικών δομών, έχουμε 1.121 κοινωνικές δομές στα πλαίσια του Γ΄ Κοινοτικού Πλαισίου Στήριξης, όπου 4.304 εργαζόμενοι, νέες θέσεις εργασίας, προσφέρουν ακόμα αυτή τη στιγμή και είναι σε εξέλιξη. Νομίζω ότι μπορούν ακόμα να προκηρυχθούν ίσως και κάποιες άλλες καινούργιες δομές, λίγες, μέχρι τέλος του 2006. 

Ο τελικός απολογισμός θα λέγαμε με Β΄ και Γ΄ Κοινοτικό Πλαίσιο Στήριξης ότι έχουν δημιουργηθεί 1.485 δομές με 6.136 εργαζόμενους που προσφέρουν υπηρεσίες σε αυτές τις δομές, υπηρεσίες αναντικατάστατες σχεδόν θα έλεγα καθολικά ή στη μεγάλη τους πλειοψηφία, υπηρεσίες σε ευπαθείς κοινωνικές ομάδες, υπηρεσίες στις τοπικές κοινωνίες κυρίως στα θέματα της παιδικής ηλικίας, αλλά εξυπηρετώντας και τις γυναίκες μέσα από τον στόχο για ίσες ευκαιρίες απασχόλησης, δημιουργία θέσεων απασχόλησης στον κοινωνικό τομέα της οικονομίας, όπου η Αυτοδιοίκηση εδώ εκμεταλλευόμενη και τους πόρους του Γ΄ Κοινοτικού Πλαισίου Στήριξης έκανε ένα βήμα σημαντικό, ένα βήμα που άλλες ευρωπαϊκές χώρες το έχουν κάνει με τη χαρακτηριστικότερη περίπτωση, τη περίπτωση της Γαλλίας, 400.000 θέσεις τα τελευταία χρόνια έχουν δημιουργηθεί στον τομέα της κοινωνικής οικονομίας, κυρίως από τέτοιες δράσεις απασχόλησης, όχι μόνο η Αυτοδιοίκηση βέβαια.

Θα έλεγα πριν μπούμε στο ζήτημα που αφορά και τη σημερινή ημερίδα, τα ολοκληρωμένα προγράμματα κυρίως του αστικού χώρου και δευτερευόντως του αγροτικού χώρου σε ότι αφορά το Κοινωνικό Ταμείο και τις δομές, γιατί είναι ένα θέμα ιδιαίτερα μεγάλο γιατί έχουμε νέα μορφή και νέα προβλήματα, θα ήθελα να αποπειραθώ να κάνω μια αξιολόγηση για τα συν και πλην των δύο προηγούμενων προγραμματικών περιόδων. Εκείνα που φαίνεται ότι είναι συν και τα ανέφερα είναι το ότι έχουμε μια πολύ καλή βάση και ένα κοινωνικό δίκτυο πια στους Δήμους, είναι ένα δίκτυο κοινωνικών υπηρεσιών όπου εξυπηρετεί στόχους πληθυσμού που έχουν ανάγκη, κοινωνικά ευαίσθητα άτομα, δημιουργούν θέσεις απασχόλησης, εξυπηρετούν τον στόχο για ίσες ευκαιρίες. 

Θέλω να πω όμως ότι αν στη φάση της προετοιμασίας – και είναι ένα από τα σημεία κριτικής προσέγγισης – και στο Β΄ και στο Γ΄ Κοινοτικό Πλαίσιο Στήριξης η Αυτοδιοίκηση είχε συμμετάσχει στη φάση του σχεδιασμού και της υποβολής των προτάσεων, ενδεχομένως να είχαμε καλύτερες προτάσεις, προτάσεις που θα ήταν ακόμα πιο διαδεδομένη αυτή η εμπειρία από τις δράσεις του Κοινωνικού Ταμείου και θα είχαμε και καλύτερα αποτελέσματα.

Σε αυτή τη φάση δεν έλειψαν και μερικές υπερβολές, υπερβολές οι οποίες θα πρέπει να τις αξιολογήσουμε τελειώνοντας και το Γ΄ Κοινοτικό Πλαίσιο Στήριξης, υπερβολές και σε αυτές καθ’ αυτές τις δράσεις. Αρκετοί Δήμοι προσέγγισαν δράσεις οι οποίες δεν ήταν χρήσιμες, απλώς για να τις χρηματοδοτήσει το Γ΄ Κοινοτικό Πλαίσιο Στήριξης υπέβαλλαν προτάσεις και για τον αριθμό των εργαζομένων, μικρός Δήμος που έχει τρεις μόνιμους υπαλλήλους μπορεί να έχει πέντε υπαλλήλους για ένα πρόγραμμα Βοήθεια στο Σπίτι, που είναι μια υπερβολή στο θέμα αυτό. 

Σε κάθε περίπτωση όμως αυτές οι δομές ιδιαίτερα του Γ΄ Κοινοτικού Πλαισίου Στήριξης νομίζω ότι θα έπρεπε να αξιολογηθούν, για να δούμε και τι συνέχεια ως Πολιτεία, ως Αυτοδιοίκηση μπορούμε να δώσουμε, διότι είναι μια τομή στο κοινωνικό πρόσωπο και της χώρας και κυρίως στο κοινωνικό πρόσωπο της Αυτοδιοίκησης.

Έρχομαι στα ολοκληρωμένα προγράμματα, που εδώ πρέπει να τα προσεγγίσουμε εντελώς διαφορετικά διότι είναι ολοκληρωμένα προγράμματα, δεν είναι μεμονωμένες δράσεις και εδώ οφείλουμε να πούμε ότι η Αυτοδιοίκηση δεν ήταν έτοιμη να δει ολοκληρωμένες παρεμβάσεις και ολοκληρωμένα προγράμματα. Στα 72 ολοκληρωμένα προγράμματα αναπτύσσονται δράσεις από το Ευρωπαϊκό Κοινωνικό Ταμείο, περίπου με μια προσέγγιση 30% στη χρηματοδότηση, όπου χρηματοδοτούνται δράσεις για την απασχόληση, για την δημιουργία κοινωνικών υπηρεσιών, για τη δημιουργία δράσεων συμβουλευτικής, για τη δημιουργία δράσεων κατά της προκατάρτισης και για τη δικτύωση. 

Αν δούμε μέχρι αυτή τη στιγμή τα αποτελέσματα δεν έχουμε ανάλυση και εκτίμηση πόσες είναι αυτές οι δράσεις στα 72 προγράμματα και τι συνολικό κόστος έχουμε ανά Δήμο και ανά πρόγραμμα που έχει υποβληθεί, όμως έχουμε μια προσέγγιση, ότι η απορροφητικότητα του προγράμματος πάει πάρα πολύ άσχημα. Ιδιαίτερα δε οι δράσεις του Ευρωπαϊκού Κοινωνικού Ταμείου κυρίως στα θέματα της δημιουργίας κοινωνικών υπηρεσιών όπως παιδικοί σταθμοί, Κέντρα Ημερήσιας Φροντίδας ηλικιωμένων και Κέντρα Δημιουργικής Απασχόλησης στα πλαίσια των 72 ολοκληρωμένων αστικών προγραμμάτων πάνε πάρα πολύ άσχημα και για έναν επιπλέον λόγο: έξω από τη προετοιμασία έχουμε και μια πάρα πολύ συγκεντρωτική δομή στη χώρα μας στις λειτουργίες του ΟΑΕΔ, με αποτέλεσμα να μπλοκάρουν μια σειρά δράσεις που αφορούν τη χρηματοδότηση από το Κοινωνικό Ταμείο, κυρίως αυτές των κοινωνικών δομών, που παρουσιάζουν σε πολλές περιφέρειες τα απογοητευτικά αποτελέσματα απορρόφησης έως και 0,01%.

Βέβαια πέρας του προγράμματος είναι το 2008, είναι προγράμματα καινούργια, είναι προγράμματα καινούργιας γενιάς, μένει να τα στηρίξουμε με όλες μας τις δυνάμεις ως Αυτοδιοίκηση και σε συνεργασία με τη Πολιτεία προκειμένου να πάνε καλά, διότι αυτό θα είναι και το στοίχημα για την επόμενη περίοδο, ένα στοίχημα όπου οι ολοκληρωμένες δράσεις και του Κοινωνικού Ταμείου, αλλά και η δράση που ανέφεραν προηγούμενοι συνάδελφοι θα είναι τα ζητήματα που θα αφορούν τη χρηματοδότηση μέσα από το Δ΄ Κοινοτικό Πλαίσιο Στήριξης. 

Αν δεν τα δούμε με μια προσέγγιση ολοκληρωμένων δράσεων, δημιουργίας σχημάτων εταιρικότητας, προετοιμασίας των Δήμων για την επόμενη περίοδο, φοβάμαι ότι θα είναι ίσως απροετοίμαστη για μια ακόμη φορά η Αυτοδιοίκηση. Δεν δικαιούμαστε να χάσουμε αυτή την ευκαιρία, διότι είμαστε νωρίς, ξέρουμε τις δυσκολίες, ξέρουμε τα προβλήματα και θα πρέπει από τώρα να τα αντιμετωπίσουμε για την επόμενη πρόκληση που είναι η περίοδος 2007-2013.

Ευχαριστώ. 

ΠΡΟΕΔΡΕΙΟ: Ευχαριστούμε και εμείς τον κύριο Παλαιολόγο. Τον λόγο έχει η κυρία Μανώλα, Προϊσταμένη της Διαχειριστικής Αρχής του Επιχειρησιακού Προγράμματος της Κοινοτικής Πρωτοβουλίας του ΥΠΕΧΩΔΕ URBAN ΙΙ.

Κ. ΜΑΝΩΛΑ: Ευχαριστώ κύριε Πρόεδρε. Η αστική αειφορία έχει καίρια σημασία για τη ποιότητα της ζωής των κατοίκων των πόλεων. Στόχος και ζητούμενο είναι η διαμόρφωση και εφαρμογή ολοκληρωμένων στρατηγικών και πολιτικών, σύμφωνα με τις οποίες οι στόχοι της οικονομικής ανάπτυξης, της βελτίωσης της ανταγωνιστικότητας και της κοινωνικής ενσωμάτωσης και της βελτίωσης του περιβάλλοντος δεν είναι αντικρουόμενη, αλλά συμπληρωματική και συνεπικουρούμενη. 


Η προσέγγιση αυτή, όπως από όλους αναφέρθηκε και τονίστηκε, απαιτεί ευρύτερες κοινωνικές συνεργασίες και συντονισμό της διοίκησης, της Αυτοδιοίκησης, του ιδιωτικού τομέα και άλλων κοινωνικών εταίρων. Αυτή είναι η προσέγγιση των προγραμμάτων της κοινοτικής πρωτοβουλίας URBAN. Και στις δύο προγραμματικές περιόδους, δηλαδή και στη πρώτη στο URBAN Ι και στη δεύτερη στο URBAN ΙΙ τόσο στον σχεδιασμό, όσο και στη παρακολούθηση απαιτήθηκαν συνεργασίες με τους κοινωνικούς εταίρους των περιοχών. 

Δεν θα έλεγα ότι ήταν τόσο ουσιαστικές οι συνεργασίες, τουλάχιστον όμως έγινε μια προσπάθεια. Όμως και καθ’ όλη τη διάρκεια της υλοποίησης των προγραμμάτων απαιτείται και όσο είναι δυνατόν προωθείται η ενημέρωση του κόσμου και η συμμετοχή του στην όλη διαδικασία. Είναι δεδομένο ότι ο πληροφορημένος πολίτης, αυτός που συμμετέχει στη διαδικασία αποδέχεται και βοηθάει και έχουμε πιο σίγουρη την επιτυχία των προγραμμάτων αυτών.

Δεν θα αναφερθώ περισσότερο στα προγράμματα, θα προχωρήσω στα προβλήματα που προέκυψαν, στα προβλήματα που αναδείχθηκαν από την υλοποίηση των προγραμμάτων και από τη διαδικασία παρακολούθησης. Από όλους αναφέρθηκε το μεγάλο πρόβλημα, καταρχήν στον σχεδιασμό είναι η ανωριμότητα των έργων που προτείνονται να ενταχθούν στα προγράμματα. Ο Πρόεδρος είπε ότι μέχρι τον Σεπτέμβρη η συμβασιοποίηση των προγραμμάτων URBAN ήταν στο 36%. Θα ήθελα να πω ότι έστω και μέσα στους δύο μήνες έχουμε φτάσει στο 65% της συμβασιοποίησης, αυτό όμως είναι αποτέλεσμα της ανωριμότητας των έργων που προτάθηκαν από τη Τοπική Αυτοδιοίκηση. 

Όμως η ανεπάρκεια της Τοπικής Αυτοδιοίκησης δεν είναι μόνο στο επίπεδο σύνταξης των προτάσεων, είναι και στο επίπεδο της υλοποίησης των έργων. Οι Τεχνικές Υπηρεσίες είναι τελείως ανέτοιμες, είναι τρομακτικό το πρόβλημα της υλοποίησης και παρακολούθησης. Βέβαια από τη Διαχειριστική Αρχή και από το Υπουργείο έχουν προσληφθεί Σύμβουλοι για τη στήριξη των τελικών δικαιούχων. Πιστέψτε με, δεν είναι αρκετό για να καλύψει την ανεπάρκεια των Τεχνικών Υπηρεσιών των Δήμων, πρέπει οι ίδιοι οι Δήμοι να ξεκινήσουν και να οργανωθούν και πραγματικά να μπορούν από μόνοι τους να αντιμετωπίσουν την πρόκληση της υλοποίησης αυτών των προγραμμάτων. 

Η εμπειρία των προγραμμάτων URBAN είναι σημαντική, τα αποτελέσματα έχουν ήδη φανεί και αυτή η εμπειρία έχει καταγραφεί. Μέσω ενός διευρωπαϊκού προγράμματος έχουν δημιουργηθεί δίκτυα των πόλεων του URBAN, που όχι μόνο έχουν καταγράψει την εμπειρία από την υλοποίηση των προγραμμάτων, αλλά δημιουργούν και οδηγούς καλών πρακτικών για τις πόλεις, για τους Δήμους που μπορούν να τα χρησιμοποιήσουν. Είναι πραγματικά ένα ιδιαίτερα χρήσιμο εργαλείο για τους Δήμους, για να προχωρήσουν στον προγραμματισμό και στον σχεδιασμό των δράσεων για τις πόλεις τους.

Εκτός όμως από τα δίκτυα αυτά και τους οδηγούς καλών πρακτικών που είναι διαθέσιμοι πλέον σε όλους, αν κάποιος μπει στο site του ΥΠΕΧΩΔΕ μέσω του site του URBAN μπορεί κατευθείαν να έχει όλη αυτή τη πληροφόρηση. 

Πέραν αυτού έχει δημιουργηθεί και μια βάση δεδομένων μέσα στην οποία υπάρχει όλη η πληροφόρηση που αφορά τον αστικό χώρο, αστικές πολιτικές, αστικές πρακτικές. Είναι το ευρωπαϊκό αστικό δίκτυο, που πάλι μέσω του site του ΥΠΕΧΩΔΕ και του URBAN μπορεί να έχει όποια πληροφόρηση χρειαστεί για αυτό το θέμα. 

Αναφέρθηκε ότι οι πόροι που διατίθενται για τα προγράμματα ανάπτυξης των αστικών περιοχών δεν είναι ιδιαίτερα μεγάλοι. Δεν περιμένουμε από τις ολοκληρωμένες αστικές παρεμβάσεις να λύσουν το πρόβλημα των πόλεων, οι παρεμβάσεις των URBAN δεν έλυσαν τα προβλήματα, δημιούργησαν όμως τη βάση για την ανάπτυξη του αστικού χώρου. Όπου υλοποιήθηκαν προγράμματα URBAN ήρθε τόσο ο δημόσιος, όσο και ο ιδιωτικός τομέας στη συνέχεια με άλλα προγράμματα να αυξήσει το αποτέλεσμα, να προσθέσει. Είναι αυτό που είπα πριν, η συνέργια των δράσεων όλων των προγραμμάτων, τόσο του δημοσίου, όσο και του ιδιωτικού χώρου. 

Για το Δ΄ Κοινοτικό Πλαίσιο Στήριξης όλοι ξέρουμε πια ότι το URBAN δεν θα συνεχιστεί σαν κοινοτική πρωτοβουλία με τη μορφή που είχε σήμερα. Τα ολοκληρωμένα αστικά προγράμματα εντάσσονται πλέον στον άξονα των προγραμμάτων του Ταμείου Περιφερειακής Ανάπτυξης. Πράγματι τα ολοκληρωμένα αστικά στα πλαίσια των ΠΕΠ δεν είχαν την μορφή των ολοκληρωμένων αστικών προγραμμάτων του URBAN, ήταν αποσπασματικές δράσεις στον αστικό χώρο. Επειδή αυτό πέρασε εν πάση περιπτώσει στον κοινοτικό χώρο, για αυτό στις κατευθύνσεις για την επόμενη προγραμματική περίοδο συμπεριλαμβάνονται συγκεκριμένες κατευθύνσεις του αστικού χώρου για τον αστικό χώρο, που έχουν ενσωματώσει την εμπειρία των δράσεων του URBAN.

Στην επόμενη προγραμματική περίοδο θα πρέπει να δούμε τη πόλη στη πραγματική της διάσταση. Η πόλης είναι η ατμομηχανή για την ανάπτυξη της περιφέρειας, είναι στοιχείο της περιφέρειας και η ανάπτυξη της πόλης σημαίνει ανάπτυξη της περιφέρειας. Όμως θα πρέπει πραγματικά οι Δήμοι να προετοιμαστούν. Χρειάζεται σοβαρή προετοιμασία από τη πλευρά των Δήμων για να μπορέσουν πράγματι να έχουν τα θετικά αποτελέσματα από τη συμμετοχή τους στο Δ΄ Κοινοτικό Πλαίσιο Στήριξης. 

ΠΡΟΕΔΡΕΙΟ: Ευχαριστούμε και εμείς τη κυρία Μανώλα. Τον λόγο στον κύριο Αντωνόπουλο, Προϊστάμενο της Διεύθυνσης Οικιστικής Πολιτικής και Κατοικίας του ΥΠΕΧΩΔΕ.

Χ. ΑΝΤΩΝΟΠΟΥΛΟΣ: Ευχαριστώ κύριε Πρόεδρε. Κύριε Γενικέ Γραμματέα του ΥΠΕΧΩΔΕ, κύριοι Δήμαρχοι, κυρίες και κύριοι, επιθυμώ καταρχήν να συγχαρώ τους συνδιοργανωτές για τη πρωτοβουλία που ανέλαβαν να συγκεντρώσουν σε ένα τραπέζι εκπροσώπους των αρμόδιων φορέων της κεντρικής διοίκησης της Τοπικής Αυτοδιοίκησης, επιστημονικών φορέων, επιμελητηρίων και ερευνητικών κέντρων με στόχο την αλληλοενημέρωση, την ανταλλαγή απόψεων και τη διατύπωση προτάσεων για την αειφόρο αστική ανάπτυξη και για τον ρόλο της Τοπικής Αυτοδιοίκησης στη προσπάθεια αυτή. Το πρόγραμμα εξάλλου των εργασιών της ημερίδας είναι πού σωστά δομημένο σε θεματικές ενότητες που διευκόλυναν και θα διευκολύνουν πάρα πολύ τη συζήτηση.


Ανάλογες συναντήσεις πιστεύουμε είναι απόλυτα απαραίτητες ώστε να εξασφαλίζεται η συστηματική ανταλλαγή απόψεων και εμπειριών και εντάσσονται στο πλαίσιο ενός γενικότερου διαλόγου που από χρόνια στην Ελλάδα έχει ανοίξει, κυρίως με την ευθύνη και τη συμβολή του ΥΠΕΧΩΔΕ. Μεταξύ όλων των εμπλεκομένων όπως το κράτος, οι κοινωνικοί και επιστημονικοί φορείς, οι παραγωγικοί φορείς και λοιπά. Ο διάλογος αυτός βοήθησε να αναδειχτούν αρκετά εκ των ζητημάτων του τομέα της αειφόρου αστικής ανάπτυξης, σήμερα διαπιστώνεται μια αρκετά ευνοϊκή κοινωνικοπολιτική συγκυρία που χαρακτηρίζεται από υψηλό βαθμό συνειδητοποίησης του όλου προβλήματος, τόσο εκ μέρους του ΥΠΕΧΩΔΕ, όσο και της Τοπικής Αυτοδιοίκησης και όλων των ενδιαφερόμενων φορέων.


Μέσα στην ευνοϊκή αυτή συγκυρία εξελίσσεται και το πιλοτικό πρόγραμμα «οργανωμένα τοπικά προγράμματα βιώσιμης ανάπτυξης», σε εφαρμογή της habitat agenda που προωθεί το ΥΠΕΧΩΔΕ. Γνωρίζετε ότι το ΥΠΕΧΩΔΕ μέσω της διεύθυνσης οικιστικής πολιτικής και κατοικίας εξασφαλίζει τη συνεργασία της χώρας σε ζητήματα οικιστικής και στεγαστικής πολιτικής με τα υπόλοιπα κράτη-μέλη της Ευρωπαϊκής Ένωσης, καθώς και με εθνικούς, ευρωπαϊκούς και διεθνείς Οργανισμούς και οργανώσεις.

Στο πλαίσιο αυτών των αρμοδιοτήτων εξασφαλίζει και τη συμμετοχή της χώρας σε συνεργασία με το Υπουργείο Εξωτερικών στις δραστηριότητες του Κέντρου Ανθρώπινων Οικισμών των Ηνωμένων Εθνών, του γνωστού ως UN HABITAT και βέβαια την υλοποίηση των δεσμεύσεων που απορρέουν από τη συμμετοχή αυτή, όπως είναι η προετοιμασιακή συμμετοχή στις συνόδους του UN HABITAT, στις συναντήσεις του Word Urban Forum ανά διετία και λοιπά. 

Θα χρειαστεί, αγαπητέ κύριε Πρόεδρε, να κάνω μια πολύ μικρή αναφορά στα γεγονότα που έφεραν δυναμικά στο προσκήνιο τη συνεργασία με το UN HABITAT. Το 1996 πραγματοποιήθηκε στη Κωνσταντινούπολη η παγκόσμια συνδιάσκεψη του ΟΗΕ για τους ανθρώπινους οικισμούς, η γνωστή ως HABITAT 2. Η συνδιάσκεψη αυτή και η παγκόσμια συνδιάσκεψη για το περιβάλλον που πραγματοποιήθηκε το 1992 στο Ρίο Ντε Τζανέιρο αποτελούν ορόσημα, σταθμούς στη συνειδητοποίηση από την διεθνή κοινότητα της ανάγκης για τη προστασία του περιβάλλοντος και τη βιώσιμη ανάπτυξη πόλεων και οικισμών.

Κατά τη συνδιάσκεψη της Κωνσταντινούπολης υιοθετήθηκαν δύο εξαιρετικά κείμενα, το πρώτο είναι η habitat agenda, στο οποίο διατυπώνονται οι αρχές και οι στόχοι, οι δεσμεύσεις και το παγκόσμιο σχέδιο δράσης για την επίτευξη βιώσιμων, υγιεινών, ασφαλούς διαμονής και ισόνομων οικισμών και για τη διασφάλιση κατοικίας για όλους τους ανθρώπους. 

Το δεύτερο κείμενο είναι η διακήρυξη της Κωνσταντινούπολης, στην οποία όλοι οι αρχηγοί εθνικών αποστολών που συμμετείχαν στη συνδιάσκεψη διακήρυξαν την απόφασή τους να υλοποιήσουν τις δεσμεύσεις που ανέλαβαν για την εφαρμογή της habitat agenda και των αντίστοιχων εθνικών τους σχεδίων δράσης. Και τα δύο κείμενα εγκρίθηκαν με απόφαση της γενικής συνέλευσης του ΟΗΕ. 

Η habitat agenda η οποία μαζί με την agenda 21 που υιοθετήθηκε στο Ρίο αποτελούν το παγκόσμιο συμβόλαιο αρχών το οποίο δεσμεύτηκαν οι χώρες να εφαρμόσουν, προωθώντας σε εθνικό και τοπικό επίπεδο συγκεκριμένες πολιτικές και προγράμματα που προάγουν την αειφόρο βιώσιμη ανάπτυξη, την ανάπτυξη δηλαδή που καταφέρνει να συνδυάζει την οικονομική ευημερία με τη προστασία του περιβάλλοντος, τη κοινωνική συνοχή και τη διατήρηση της πολιτισμικής κληρονομιάς. 

Το 2001 πραγματοποιήθηκε στη Νέα Υόρκη η ειδική σύνοδος της γενικής συνέλευσης των Ηνωμένων Εθνών, η γνωστή ως Instabul Plus 5, κατά την οποία έγινε ο απολογισμός και η αξιολόγηση της εφαρμογής της habitat agenda σε διάστημα 5 ετών. Σχετικά με την εφαρμογή της habitat agenda σε εθνικό και τοπικό επίπεδο έγιναν τα εξής βήματα: η διαπίστωση εξαρχής της ανάγκης συντονισμού των δράσεων και η καθιέρωση της αρχής της συλλογικότητας στην υλοποίηση των αρχών της habitat agenda στην Ελλάδα μας οδήγησε στη συγκρότηση της Εθνικής Επιτροπής habitat 2, με τη συμμετοχή όλων των εταίρων της habitat agenda, εκπροσώπων της κεντρικής διοίκησης της Τοπικής Αυτοδιοίκησης μη κυβερνητικών οργανώσεων, επαγγελματικών συλλόγων, της ακαδημαϊκής κοινότητας και του ιδιωτικού τομέα. 

Η Εθνική Επιτροπή habitat 2 προώθησε τη σύνταξη της εθνικής έκθεσης, στην οποία εκφράζονται οι προτεραιότητες, οι επιδιώξεις, οι στόχοι και οι κατευθύνσεις-δράσεις της habitat agenda. Τμήμα της εθνικής έκθεσης αποτελεί το εθνικό σχέδιο δράσης 1996-2000, το οποίο θέτει το πλαίσιο για την αντιμετώπιση των προβλημάτων και ζητημάτων προτεραιότητας που έχουν διαπιστωθεί σε συγκεκριμένους τομείς. Οι τομείς που αναφέρονται στον πρώτο στόχο για πόλεις ασφαλείς, υγιεινές, ισόνομες και αειφόρες είναι η ορθολογική χρήση και διαχείριση της γης σύμφωνα με τις αρχές της αειφορίας, η αναβάθμιση του περιβάλλοντος των πόλεων, η ισόρροπη ανάπτυξη των οικισμών στις αγροτικές περιοχές, η πρόβλεψη τεχνικής αστικής οικοδομής για υγιεινή διαβίωση, η πρόβλεψη κοινωνικής υποδομής, βασικών υπηρεσιών και εξυπηρετήσεων, η ανάπτυξη μεταφορών και συστημάτων επικοινωνιών, η πρόληψη καταστροφών και η ετοιμότητα αντιμετώπισης αποτελεσμάτων φυσικών καταστροφών, η ορθολογική χρήση και εξοικονόμηση ενέργειας και η διατήρηση και αναβίωση της ιστορικής και πολιτισμικής κληρονομιάς. 

Οι τομείς που αναφέρονται στον β΄ στόχο για εξασφάλιση επαρκούς κατοικίας για όλους είναι η διασφάλιση προσφοράς αστικής γης και κατοικίας, η ενίσχυση πηγών χρηματοδότησης της κατοικίας και η ενίσχυση κοινωνικών ομάδων στη προσπάθειά τους για απόκτηση στέγης. Σύμφωνα με την εθνική έκθεση η υλοποίηση του εθνικού σχεδίου δράσης γίνεται με μέριμνα των φορέων που έχουν την αρμοδιότητα προγραμματισμού δράσεων σε εθνικό, περιφερειακό και τοπικό επίπεδο. Μέρος της ευθύνης υλοποίησης των έργων βασικής υποδομής του εθνικού σχεδίου δράσης έχει το ΥΠΕΧΩΔΕ λόγω αρμοδιότητας στην εκτέλεση δημοσίων έργων. Σημαντικό μέρος των προβλεπόμενων δράσεων υλοποιείται σε τοπικό επίπεδο από φορείς της Τοπικής Αυτοδιοίκησης. 

Ένας από τους βασικότερους στόχους της habitat agenda είναι η προώθηση τοπικών σχεδίων δράσης σε επίπεδο ΟΤΑ. Για τον σκοπό αυτό το ΥΠΕΧΩΔΕ ανέλαβε να προωθήσει το πιλοτικό πρόγραμμα «ολοκληρωμένα τοπικά προγράμματα βιώσιμης ανάπτυξης» σε εφαρμογή της habitat agenda. Στόχος του πιλοτικού προγράμματος είναι να κατευθύνει τη Τοπική Αυτοδιοίκηση προς την ιδέα του τοπικού στρατηγικού σχεδιασμού και προγραμματισμού, προωθώντας τον ολοκληρωμένο τρόπο προσέγγισης των τοπικών ζητημάτων σε εφαρμογή της habitat agenda. 

Ύστερα από σχετική πρόσκληση του ΥΠΕΧΩΔΕ υπεβλήθηκαν 491 προτάσεις έργων για ένταξή τους στο πιλοτικό πρόγραμμα. Η Επιτροπή Αξιολόγησης, η οποία αποτελείτο από στελέχη του ΥΠΕΧΩΔΕ και εκπροσώπους ακαδημαϊκών ιδρυμάτων και επιστημονικών φορέων επέλεξε 58 προτάσεις έργων για ένταξή τους στο πιλοτικό πρόγραμμα. Βασική αρχή στην όλη διαδικασία αξιολόγησης των προτάσεων των ΟΤΑ υπήρξε η δίκαιη αντιπροσώπευση όλων των διοικητικών περιφερειών της χώρας, καθώς και όλων των κατηγοριών των ΟΤΑ, όπως αυτές προσδιορίζονται ανάλογα με τον πληθυσμό τους, τον οικονομικό και γεωγραφικό χαρακτήρα τους και το επίπεδο ανάπτυξής τους.

Από τις προτάσεις αυτές οι 48 πληρούσαν τις προϋποθέσεις ένταξης στο πιλοτικό πρόγραμμα και χρηματοδότησής τους από το μέτρο 7.2 του ΕΠΕΕΔ, ορισμένα στοιχεία θα ήθελα να δώσω για τους συμμετέχοντες. Ο προϋπολογισμός της σχετικής πρόσκλησης ήταν 22.000.000 €, τελικώς τα 48.000.000 € από αυτά εντάχθηκαν με προϋπολογισμό 20.477.000 € και αναλύονται σε 108 υποέργα, από τα οποία μέχρι σήμερα έχουν συμβασιοποιηθεί τα 84, με συνολικό προϋπολογισμό 14.695.000 €, δηλαδή 72% περίπου. Σύντομα πρόκειται να συμβασιοποιηθούν και τα υπόλοιπα έργα. Το σύνολο των μέχρι σήμερα απορροφήσεων είναι 8.000.000 €, 39% περίπου. Σε 21 από τα 48 συνολικά έργα η εκπόνηση ολοκληρωμένων τοπικών προγραμμάτων αποτελεί υποέργο του πιλοτικού προγράμματος του κάθε Δήμου και χρηματοδοτείται από το πρόγραμμα. 

Γενικά το πιλοτικό πρόγραμμα για κάθε Δήμο περιλαμβάνει την εκπόνηση ενός ολοκληρωμένου τοπικού προγράμματος βιώσιμης ανάπτυξης, όπου θα προσδιοριστούν οι στόχοι και οι δράσεις εκείνες που θα προάγουν την οικονομική ευημερία, την κοινωνική συνοχή, την περιβαλλοντική προστασία και τη διατήρηση και ανάδειξη της πολιτισμικής κληρονομιάς και περιλαμβάνει επίσης το πιλοτικό πρόγραμμα την υλοποίηση μιας παρέμβασης, η οποία θα έχει θετικές επιπτώσεις σε όλους τους τομείς της κοινωνικοοικονομικής ζωής. 

Τα ολοκληρωμένα τοπικά προγράμματα εκπονούνται σύμφωνα με τον οδηγό εκπόνησης ολοκληρωμένων προγραμμάτων βιώσιμης ανάπτυξης. Η αρμοδιότητα της εποπτείας των ολοκληρωμένων τοπικών προγραμμάτων που έχουν ανατεθεί ή που πρόκειται να ανατεθούν από τους ΟΤΑ ανήκει στους ίδιους τους ΟΤΑ. Τεχνική υποστήριξη για την εκπόνηση των ολοκληρωμένων τοπικών προγραμμάτων προς τους ΟΤΑ δεν προβλέπεται, επειδή κρίθηκε ότι η επίλυση των τυχόν προβλημάτων και των δυσκολιών που οφείλονται κυρίως στον καινοτόμο χαρακτήρα των ολοκληρωμένων τοπικών προγραμμάτων θα είναι σίγουρα δυνατή από τους ίδιους τους ΟΤΑ και τους μελετητές που έχουν αναλάβει την εκπόνηση των ολοκληρωμένων προγραμμάτων. 

Σταματώ εδώ, ζητώ συγνώμη αν σας κούρασα και ελπίζω να έχω την ευκαιρία δευτερολογώντας να απαντήσω σε ερωτήσεις που θα μου τεθούν, είμαι στη διάθεσή σας. Ευχαριστώ πολύ.

ΠΡΟΕΔΡΕΙΟ: Ευχαριστούμε και εμείς τον κύριο Αντωνόπουλο. Τον λόγο στην κυρία Αθανασία Κουρκουμπέτση, εκπρόσωπο της Ειδικής Υπηρεσίας Συντονισμού του Υπουργείου Οικονομίας και Οικονομικών, με τη παράκληση για όσο το δυνατόν συντομότερη τοποθέτηση για να προλάβουμε τον χρόνο.

Α. ΚΟΥΡΚΟΥΜΠΕΤΣΗ: Ευχαριστώ κύριε Πρόεδρε. Θα κάνω μια μικρή αναδρομή στην υλοποίηση των δράσεων ολοκληρωμένων αστικών παρεμβάσεων και ΟΠΑΑΧ τα οποία υλοποιούνται στα πλαίσια των ΠΕΠ. Τώρα δεν ξέρω πόσο σύντομη μπορεί να είμαι.


Οι δράσεις αυτές αντίστοιχα στα αστικά και στα ορεινά στα πλαίσια των ΠΕΠ δεσμεύουν το 3,6% και το 4,3% περίπου αντίστοιχα, κάτι το οποίο μας λέει ότι πράγματι τα ποσά τα οποία δαπανώνται για αυτές τις δράσεις είναι μικρά, όμως δεν είχαν σαν σκοπό να λύσουν τα αναπτυξιακά προβλήματα των υποβαθμισμένων περιοχών στις οποίες απευθύνονται, αλλά δρουν κυρίως παιδευτικά και λειτουργούν βεβαίως συμπληρωματικά και με άλλες δράσεις, οι οποίες υλοποιούνται από τα οριζόντια μέτρα του ΠΕΠ, αλλά και από άλλα προγράμματα όπως προανέφερε πολύ ωραία η κυρία Μανώλα. 


Ο χαρακτήρας τους είναι όπως είπαμε κυρίως παιδευτικός, έχουν πιλοτικό χαρακτήρα. Ο ολοκληρωμένος χαρακτήρας σηματοδοτείται κυρίως από τις πολυτομεακές παρεμβάσεις και το κύριο χαρακτηριστικό είναι η διαμόρφωση ποικιλόμορφων εταιρικών σχέσεων με επικεφαλής τους αντίστοιχους Δήμους, οι οποίοι έχουν και την ευθύνη για την εξασφάλιση του ολοκληρωμένου χαρακτήρα των παρεμβάσεων, κάτι για το οποίο έχει γίνει αρκετή κουβέντα προηγουμένως. Επίσης έγιναν διαδικασίες διαβούλευσης, έχουμε την από κάτω προς τα πάνω προσέγγιση, κάποια από τα οποία είναι τα βασικά καινοτόμα χαρακτηριστικά της υλοποίησης των δράσεων αυτών.


Από πλευράς τώρα Υπουργείου Οικονομίας και Οικονομικών έχουν δοθεί από πολύ νωρίς γενικές κατευθύνσεις που ενσωματώθηκαν στα αντίστοιχα συμπληρώματα προγραμματισμού των ΠΕΠ και έχουν πραγματοποιηθεί και ημερίδες όπου δόθηκαν κατευθύνσεις σχετικά με την υλοποίηση των σχεδίων. Τα στάδια τώρα ανάπτυξης σχεδιασμού αντιστοίχως των αστικών και των ορεινών παρεμβάσεων έχουν ως εξής: καταρχάς οι ολοκληρωμένες δράσεις αστικής ανάπτυξης χρηματοδοτούνται από δύο ταμεία, ΕΤΠΑ και ΕΚΤ και στοχεύουν στην αναβάθμιση προβληματικών αστικών περιοχών τόσο ως προς τα χωρικά και τα κοινωνικοοικονομικά χαρακτηριστικά τους. 

Προβλέπεται επίσης και η ενίσχυση βιοτικών επενδύσεων και αν και η ημερίδα αναφέρεται κυρίως σε δράσεις αστικών αναπλάσεων, στη πραγματικότητα οι βασικοί τομείς παρέμβασης οι οποίοι χρηματοδοτούνται από το ΕΤΠΑ είναι περισσότερες μεταφορές περιβάλλον, αναπλάσεις, υγεία, πρόνοια, πολιτισμός και τα λοιπά, κατά περίπτωση επιχειρησιακού σχεδίου. Επίσης από το ΕΚΤ χρηματοδοτούνται κατά βάση τομείς παρέμβασης όπως οι δομές κοινωνικής υποστήριξης, επαγγελματική κατάρτιση και προώθηση στην απασχόληση, επιχορήγηση νέων επιχειρήσεων και δημιουργία νέων θέσεων απασχόλησης.

Μέχρι στιγμής έχουν πραγματοποιηθεί σε όλα τα ΠΕΠ για όλα τα επιχειρησιακά σχέδια όλα τα διακριτά προβλεπόμενα στάδια ανάπτυξης, σχεδιασμού και υλοποίησης των δράσεων. Αν και είναι γνωστά θα τα αναφέρω εν τάχη. Αυτά ήταν η έγκριση των κριτηρίων καταρχάς επιλογής των ζωνών παρέμβασης, η εκπόνηση αναλυτικών οδηγών εφαρμογής των παρεμβάσεων και των κριτηρίων επιλογής των πράξεων, κατόπιν ακολούθησαν προσκλήσεις προς τους τελικούς δικαιούχους για την εκπόνηση των επιχειρησιακών σχεδίων. 

Να πω ότι αυτή η φάση έχει ολοκληρωθεί ως τον Απρίλιο του 2003. Ακολούθησε υποβολή επιχειρησιακών σχεδίων, η αξιολόγηση και έγκριση των επιχειρησιακών σχεδίων. Η φάση αυτή ολοκληρώθηκε για όλα τα ΠΕΠ μέχρι τέλος Ιουλίου του 2004, οπότε και είχαν εγκριθεί 73 συνολικά επιχειρησιακά σχέδια. Κατόπιν αυτού ακολούθησαν οι προσκλήσεις ένταξης πράξεων των επιχειρησιακών σχεδίων, ενώ έχουν αρχίσει πλέον εντάξεις πράξεων και για τα δύο ταμεία και τις δράσεις ΕΚΤ και ΕΤΠΑ. 

Να πω ότι συμπληρώθηκε το θεσμικό πλαίσιο όσον αφορά τις δράσεις ΕΚΤ με την ΚΥΑ113665/8/2002, η οποία αφορά το πλαίσιο εφαρμογής δράσεων ΕΚΤ στις ολοκληρωμένες παρεμβάσεις αστικής ανάπτυξης, καθώς επίσης και με την 132189/2004, η οποία αφορά την υλοποίηση δράσεων απασχόλησης με τελικό δικαιούχο τον ΟΑΕΔ στο πλαίσιο των ολοκληρωμένων παρεμβάσεων των ΠΕΠ. Είναι πολύ πρόσφατο όπως βλέπουμε. 

Να σημειώσω επίσης ότι εκδόθηκε η εγκύκλιος 33436/23.8.2004 του ΥΠΟΙΟ, η οποία αφορούσε τη διαδικασία υλοποίησης παρεμβάσεων σε όψεις ιδιωτικών κτιρίων στα πλαίσια των ολοκληρωμένων δράσεων αστικής ανάπτυξης. Προβλεπόταν η υλοποίησή τους σαν δημοσίων έργων. Τέτοιου είδους δράσεις προβλέπονται σε 9 Περιφέρειες, με συνολικό προϋπολογισμό περίπου 16.000.000 €. 

Σε εκκρεμότητα όσον αφορά τις δράσεις του ΕΤΠΑ παραμένουν οι προσκλήσεις για τα ιδιωτικά έργα του ΕΤΠΑ, των οποίων ο σχεδιασμός είναι σε εξέλιξη. Θα προκηρυχθούν αμέσως μετά τον τρίτο κύκλο προκηρύξεων για τις μικρομεσαίες επιχειρήσεις τα οριζόντια μέτρα, ο οποίος προβλέπεται να πραγματοποιηθεί κατά τον Φεβρουάριο του 2006.

Δυο λόγια τώρα για τα οικονομικά στοιχεία εξέλιξης των αστικών παρεμβάσεων. Μετά τη πρώτη αναθέωρηση των ΠΕΠ το 2004 διαμορφώνονταν ως εξής: η συνολική δημόσια δαπάνη ήταν 335.000.000 € περίπου, εκ των οποίων το 65% περίπου αφορούσε το ΕΤΠΑ και το 35% το ΕΚΤ. Οι δεσμεύσεις των επιχειρησιακών σχεδίων έχουν πραγματοποιηθεί με μικρό overbooking της τάξης του 5% περίπου, προκειμένου να καλυφθούν οι πόροι οι οποίοι θα ελευθερωθούν από τις εκπτώσεις και άλλου είδους αιτίες.

Οι εντάξεις αντιστοιχούν περίπου στο 42% αυτή τη στιγμή των δεσμεύσεων, ενώ οι πληρωμές αντιστοιχούν στο 3% περίπου των δεσμεύσεων, όπως βλέπουμε πάρα πολύ μικρά ποσοστά σε σχέση με τον μέσο ρυθμό υλοποίησης των ΠΕΠ. Έχουμε συνειδητοποιήσει ήδη, γνωρίζουμε ότι οι καθυστερήσεις που παρουσιάστηκαν στην ενεργοποίηση των δράσεων αυτών οφείλονται καταρχάς στον μακρύ χρόνο ωρίμανσης και έγκρισης των επιχειρησιακών σχεδίων στη πολυπλοκότητα της προσέγγισης, καθώς και στις αδυναμίες των τελικών δικαιούχων. 

Όσον αφορά τη διαδικασία υλοποίησης πράξεων, τα κυριότερα προβλήματα τα οποία έχουν εντοπιστεί είναι τα εξής: είναι η δυσκολία ωρίμανσης των έργων από πλευράς τελικών δικαιούχων, κάτι το οποίο έχει επισημανθεί επανειλημμένα από χθες, είναι η δυσκολία των συντονιστών φορέων επικεφαλής των κοινοπρακτικών σχημάτων να συντονίσουν τους φορείς του κοινοπρακτικού σχήματος και τους τελικούς δικαιούχους των εγκεκριμένων έργων και τέλος δυσκολία των τελικών δικαιούχων να σχεδιάσουν και να διαχειριστούν δράσεις ΕΚΤ λόγω έλλειψης εμπειρίας σε αυτή τη κατηγορία δράσεων.


Για την αντιμετώπιση των προβλημάτων αυτών έχουν πραγματοποιηθεί οι προσλήψεις Συμβούλων τεχνικής υποστήριξης των τελικών δικαιούχων μέσω της τεχνικής βοήθειας των ΠΕΠ. Ομάδα υποστήριξης της ΜΟΔ σε συνεργασία με τη Διαχειριστική Αρχή υποστηρίζει τελικούς δικαιούχους του ΕΚΤ σε όλες τις φάσεις διαδικασίας υλοποίησης των δράσεων. Από πλευράς ειδικών Υπηρεσιών Διαχείρισης έχουν γίνει υποστηρικτικές ενέργειες, κύρια σε δράσεις δημοσιότητας και ευαισθητοποίησης των τελικών δικαιούχων. 

Σε όλα αυτά τα προβλήματα θα πρέπει να πούμε ότι προστέθηκαν και καθυστερήσεις στη χρονική αυτή συγκυρία που διανύουμε, οι οποίες οφείλονται στις θεσμικές μεταρρυθμίσεις που άπτονται του συστήματος παραγωγής δημοσίων έργων. 

Να πω δυο λόγια όσον αφορά την επάρκεια των Τεχνικών Υπηρεσιών των Δήμων, για την οποία έχει γίνει πολύ κουβέντα από χθες. Να σημειώσω ότι στα πλαίσια των προτάσεων αναθεώρησης των ΠΕΠ που έχουν υποβληθεί στην Ευρωπαϊκή Ένωση και αναμένεται η έγκρισή τους έχει προταθεί η προσθήκη νέου μέτρου τεχνικής βοήθειας, το οποίο θα χρηματοδοτεί και μελέτες ωρίμανσης και προετοιμασίας της τέταρτης προγραμματικής περιόδου, όπου μεταξύ των άλλων και προκειμένου να υπάρξει η κατάλληλη προετοιμασία των φορέων που θα υλοποιήσουν αντίστοιχα έργα περιλαμβάνεται και η κατηγορία μελετών για τη βελτίωση υπαρχουσών δομών τελικών δικαιούχων και δημιουργία ή ωρίμανση νέων δομών. 

Θα αφορά προετοιμασία, τυποποίηση, πιστοποίηση ή συνένωση φορέων και οι δράσεις αυτές θα αφορούν ενδεικτικά μελέτες και συμβουλευτικές υπηρεσίες οργανωτικού χαρακτήρα και τυποποίησης λειτουργιών, πιλοτική λειτουργία, ενέργειες πιστοποίησης ή προμήθεια αναγκαίου εξοπλισμού και δαπάνες για την έναρξη και πρώτη φάση λειτουργίας τους. Αυτά θα γίνουν λαμβάνοντας υπόψη ενιαίες κατευθύνσεις και προδιαγραφές, που θα βασίζονται στην αποτίμηση της υπάρχουσας κατάστασης και στις απαιτήσεις του νέου κανονιστικού πλαισίου διαχείρισης και ελέγχου των προγραμμάτων.

Για τις ολοκληρωμένες δράσεις ορεινών και μειονεκτικών περιοχών αντιμετωπίζονται τα αντίστοιχα προβλήματα, τα οποία να μην τα επαναλαμβάνω, είναι παρόμοια. Επίσης και τα μέτρα που έχουν ληφθεί προς επίλυσή τους είναι παρόμοια. 

Να σας πω δυο λόγια για τα οικονομικά στοιχεία των ΟΠΑΑΧ των ΠΕΠ, που δεν αφορά το ΟΠΑΑΧ του Υπουργείου Αγροτικής Ανάπτυξης. Να σας πω λοιπόν ότι ως τον Δεκέμβριο του 2003 είχε ολοκληρωθεί το στάδιο της αξιολόγησης 47 συνολικά επιχειρησιακών σχεδίων για 12 ΠΕΠ, πλην Αττικής. Το σύνολο της διατιθέμενης δημόσιας δαπάνης ανέρχεται σε 422.000.000 € περίπου, από τα οποία 63% περίπου αντιστοιχεί στο ΦΑΟΥΝΤΑ, 28% περίπου ΕΤΠΑ και 9% περίπου ΕΚΤ. 

Οι δεσμεύσεις των επιχειρησιακών σχεδίων παρουσίασαν μια υπερδέσμευση περίπου του 10%, για τους ίδιους λόγους που αναφέραμε στα αστικά, οι εντάξεις αντιστοιχούν στο 35% περίπου των δεσμεύσεων και οι πληρωμές στο 6% περίπου των δεσμεύσεων, επίσης πάρα πολύ χαμηλά ποσοστά, τα οποία όμως σε γενικές γραμμές θεωρούμε ότι δεν πρέπει να μας απογοητεύουν. Από τα μηνύματα που υπάρχουν από τις Περιφέρειες φαίνεται ότι μέσα στα πλαίσια της παρούσας προγραμματικής περιόδου θα μπορέσουν να ολοκληρωθούν τα εγκεκριμένα επιχειρησιακά σχέδια. Έχουν ξεπεραστεί δηλαδή τα βασικά προβλήματα, οι δυσκολίες και έχουν συμπληρωθεί και οι βασικές ελλείψεις του νομοθετικού πλαισίου. 

Να αναφέρω ότι χρειάστηκε σε επίπεδο συμπλήρωσης θεσμικού πλαισίου να εκδοθούν διάφορες ΚΥΑ, όπως η 505/2002 περί καθεστώτων ενισχύσεως του ΚΠΣ για τα ολοκληρωμένα προγράμματα ανάπτυξης του αστικού χώρου, η οποία εφαρμόζεται και στα ΟΠΑΑΧ των ΠΕΠ, η ΚΥΑ471/7/2002 περί προσδιορισμού λειτουργικών μορφών των τουριστικών καταλυμάτων και λοιπών εγκαταστάσεων αγροτικού τουρισμού. 

Επίσης εκδόθηκε και σχετική ΚΥΑ του 2002, η οποία ορίζει το κανονιστικό πλαίσιο εφαρμογής των δράσεων ΕΚΤ για τις ολοκληρωμένες παρεμβάσεις στις ορεινές και μειονεκτικές περιοχές των ΠΕΠ. Επίσης παρουσιάστηκε η ανάγκη εξασφάλισης υποστηρικτικών μηχανικών, όπου έχουν πραγματοποιηθεί τα εξής: με πρωτοβουλία του Υπουργείου Γεωργίας συγκροτήθηκαν και λειτουργούν οι δομές στήριξης, οι οποίες στηρίζουν την υλοποίηση των δράσεων ιδιωτικών επενδύσεων που χρηματοδοτούνται από το ΦΑΟΥΝΤΑ. Στο πλαίσιο της τεχνικής βοήθειας χρησιμοποιήθηκαν εξωτερικές συνεργασίες διαχειριστικών Αρχών για την εφαρμογή των δράσεων και συστάθηκε, τέλος, μια ομάδα συντονισμού των ολοκληρωμένων δράσεων του αγροτικού χώρου με ΚΥΑ του 2003, τα οποία προβλέπονται στα ΠΕΠ, στο ΕΠΑΑΙ και της κοινοτικής πρωτοβουλίας LEADER. 
Ευχαριστώ.

ΠΡΟΕΔΡΕΙΟ: Ευχαριστούμε τη κυρία Κουρκουμπέτση για τα όσα ενδιαφέροντα μας παρουσίασε. Ο λόγος στη κυρία Πόπη Καστάνη, Αναπληρώτρια Προϊσταμένη της Ειδικής Υπηρεσίας Συντονισμού του Ευρωπαϊκού Κοινωνικού Ταμείου. 

Π. ΚΑΣΤΑΝΗ: Καλημέρα και από μένα. Μετά από τη παρέμβαση της συνάδελφου από τη Διαχειριστική Αρχή του Κοινοτικού Πλαισίου Στήριξης δεν θα σας κουράσω καθόλου με θεσμικά πλαίσια, με νούμερα, με αριθμούς και ποσοστά. Ξέρουμε όλοι εδώ που βρισκόμαστε ότι οι ολοκληρωμένες παρεμβάσεις έχουν καθυστερήσει πάρα πολύ από πολλές πλευρές και στη πλευρά του σχεδιασμού και στο επίπεδο της υποβολής και της ένταξης και κυρίως της υλοποίησης πια.


Λέγοντας ολοκληρωμένες παρεμβάσεις πολλοί θα πείτε για ποια από όλες μιλάμε, εκτός από τον τίτλο της ενότητας αυτής; Ακούγονται διαφόρων ειδών παρεμβάσεις, νομίζω ότι αυτό είναι το πρώτο σημείο που θα πρέπει να προσέξουμε για την επόμενη προγραμματική περίοδο, γιατί τώρα πια βρισκόμαστε προς το τέλος της υλοποίησης της τρέχουσας περιόδου. Να δούμε ολοκληρωμένες παρεμβάσεις που να είναι ολοκληρωμένες για διάφορες πτυχές που συνθέτουν έναν συγκεκριμένο χώρο. 

Το λέω αυτό ξέροντας ότι και εμείς όλοι μας έχουμε το μερίδιο της ευθύνης μας και σαν κεντρικές διοικήσεις, γιατί βλέπουμε την ολοκληρωμένη προσέγγιση από μια πλευρά, αγνοώντας τις υπόλοιπες πτυχές που συνθέτουν μια εικόνα, αλλά και από τη δική σας τη πλευρά. Από τις παρεμβάσεις των προηγούμενων ομιλητών νομίζω ότι είναι σαφές σε όλους μας το τι κατακερματισμός έχει γίνει και τι είδους συνοχή υπάρχει. 

Πράγματι το πρόβλημα είναι μεγάλο. Μπορεί να μην είναι τόσο πολύ έντονο μέσα στα πλαίσια ενός συγκεκριμένου σχεδίου, αλλά είναι πολύ έντονο όταν δούμε ποια σχέδια υλοποιούνται σε μια συγκεκριμένη χωρική περιοχή. Θα έλεγα μια άσκηση θα ήταν αν μπαίνατε στον δικτυακό μας τόπο, το www.esfellas.gr, όπου μέσα από μια εφαρμογή γεωγραφικών πληροφορικών συστημάτων έχουμε κάνει μια αποτύπωση των ολοκληρωμένων παρεμβάσεων στα πλαίσια των περιφερειακών προγραμμάτων, ιδιαίτερα για τη κεντρική Μακεδονία. Να δούμε εκεί λοιπόν πώς επικαλύπτονται το ένα σχέδιο με το άλλο και σε ποια έκταση. Βέβαια δεν έχουμε αναφέρει καθόλου τα προγράμματα που υλοποιούνται σε εθνικό επίπεδο. 

Θα ήθελα όμως να πω ότι παρ’ όλα τα προβλήματα, παρ’ όλες τις επικαλύψεις, παρ’ όλο τον κατακερματισμό των δράσεων σε πάρα πολλούς φορείς, εκ των οποίων η αλήθεια είναι, μεταξύ μας είμαστε, αρκετοί δεν είναι ικανοί να αντεπεξέλθουν στην υλοποίηση ενός έργου, μπορούν όμως να συμμετέχουν. Παρ’ όλα αυτά θεωρώ ότι οι ολοκληρωμένες παρεμβάσεις με τα προβλήματα που έχουν και με τα προβλήματα που θα πρέπει να αντιμετωπίσουν και στη συνέχεια, ήταν μια άσκηση πάρα πολύ σημαντική για τη Τοπική Αυτοδιοίκηση. Μια εμπειρία που θεωρώ ότι είναι πάρα πολύ σημαντική ειδικά για την επόμενη προγραμματική περίοδο, όπου ευελπιστούμε ότι οι παρεμβάσεις πλέον θα είναι σε μια τέτοιου είδους μορφή κατά μεγάλη τους πλειοψηφία. 
 Να αναφερθώ σε μερικά από τα σχόλια του παρακαθήμενού μου κυρίου Παλαιολόγου, σε έναν διάλογο που έχουμε πάντα όταν βρισκόμαστε σε κοινό τόπο. Έγινε μια αναφορά για τις κοινωνικές υπηρεσίες και για τη συμβολή της Τοπικής Αυτοδιοίκησης σε αυτές. Πράγματι ήταν από τα πιο ώριμα έργα, θεωρώ ότι είναι και από τα πιο εύκολα έργα. Εμπειρία υπήρχε στη λειτουργία τέτοιου είδους δομών, μικρή προσαρμογή στις απαιτήσεις των διαδικασιών του Κοινοτικού Πλαισίου Στήριξης. 

Παρ’ όλα αυτά, ακόμα και με αυτά έχουμε πρόβλημα. Ήξεραν όλοι οι φορείς της Τοπικής Αυτοδιοίκησης όταν θα έπαιρναν τη χρηματοδότηση για 2 ή 3 χρόνια, ανάλογα για ποια περίοδο μιλάμε, κάποια στιγμή αυτή θα τέλειωνε και βρισκόμαστε λίγους μήνες να έχει λήξει η χρηματοδότηση και τα προβλήματα να είναι τεράστια σχεδόν στο σύνολο της Ελλάδας. Αυτό σημαίνει ότι ένα μερίδιο ευθύνης νομίζω ότι υπάρχει και στη Τοπική Αυτοδιοίκηση και θα πρέπει να δει και η ίδια μια αξιολόγηση των δράσεων που προτίθεται να κάνει, γιατί όλα αυτά έχουν και ένα τέλος και πρέπει κάποιος να τα συνεχίσει με έναν άλλο τρόπο.

Δεν θα μπω σε λεπτομέρειες για το τι στοιχεία υπάρχουν, υπάρχουν όλα πάρα πολύ αναλυτικά και ποιος κάνει τι και πού το κάνει και πότε το ξεκίνησε και πότε προτίθεται να το τελειώσει. Στη διάθεσή σας για ότι πληροφορία θέλετε.

Κλείνοντας θα ήθελα να πω ότι η Τοπική Αυτοδιοίκηση πραγματικά θα πρέπει να συσπειρωθεί, θα πρέπει να βρει διαδρόμους έτσι ώστε να μπορεί να αξιοποιεί τις δυνατότητες, αλλά και μέσα σε χρόνους και με αποτέλεσμα για τον πολίτη που όλοι είμαστε υπόλογοι σε αυτόν.

Ευχαριστώ.

ΠΡΟΕΔΡΕΙΟ: Ευχαριστούμε πολύ τη κυρία Καστάνη. Ο λόγος στον κύριο Ζάπρη, που είναι εκπρόσωπος της Διαχειριστικής Αρχής του επιχειρησιακού προγράμματος Αγροτικής Ανάπτυξης και Ανασυγκρότησης της Υπαίθρου. 

ΖΑΠΡΗΣ: Καλή σας μέρα και από μένα, ευχαριστώ την οργάνωση της σημερινής συνάντησης, είναι αρκετά σημαντική. Αυτό θα έπρεπε να γίνεται και σε επίπεδο σχεδιασμού του όλου αντικειμένου και αυτό πιστεύω να το προλάβουμε με τη τέταρτη προγραμματική περίοδο. 


Εδώ απλώς θα θέσω ορισμένα σημεία του τι έγινε, χωρίς αριθμούς και όλα τα σχετικά αυτά που βρίσκονται σε εκθέσεις ή οτιδήποτε που μπορεί να βρεθεί και στα διαδίκτυα. Για τις περιοχές τις ολοκληρωμένες, που είναι περιοχές υποβαθμισμένες και εκεί πρέπει να δοθεί ένταση των παρεμβάσεων, για αυτό έγινε η επιλογή τους. Ήταν καταρχάς να βελτιωθούν οι συνθήκες ζωής και εδώ περιλαμβάνεται και το περιβάλλον ζωής, αλλά και η ανάπτυξη δυνατοτήτων θέσεων εργασίας και λοιπά. Δηλαδή να είναι ελκυστικές οι περιοχές και για νέο κόσμο, να μπορούν να δημιουργήσουν συνθήκες δουλειάς, αλλά και να μπορούν να μείνουν εκεί λόγω περιβάλλοντος, που έτσι και αλλιώς είναι η φύση πολύ ελκυστική.

Ο σχεδιασμός έγινε με βάση τις προτάσεις τοπικών πληθυσμών και Τοπικών Αυτοδιοικήσεων και έγιναν και για μικρά δημόσια έργα, αλλά και για ιδιωτικά. Αυτό το λέω από την άποψη ότι δημιουργήθηκαν οι 40 μελέτες, κινήθηκε με ερωτηματολόγια σε τοπικό πληθυσμό και για τη Τοπική Αυτοδιοίκηση, έτσι ώστε να δημιουργηθούν επιχειρησιακά σχέδια, business plans, τα οποία θα είναι όχι μόνο επιλέξιμα, αλλά και να έχουν αποτέλεσμα στη τοπική κοινωνία. 

Σε ότι αφορά τα ιδιωτικά έργα δημιουργήθηκε μια διαδικασία συντονισμού για αποφυγή εφαρμογής όμοιων πραγμάτων με LEADER, ΟΠΑΑΧ και λοιπά και των περιφερειών και τα δικά μας.

Κάπου ειπώθηκε σε όλη τη διαδρομή των συζητήσεων και των παρεμβάσεων ότι τα έργα των ΟΤΑ ήταν ανώριμα, όμως άμα σκεφτείτε και πάτε σε μάκρος χρόνου οι ΟΤΑ είχαν πάρει μια στήριξη από το Υπουργείο Εσωτερικών με τις πιστώσεις ΕΠΤΑ και εκεί θα μπορούσαν να χρησιμοποιηθούν αυτές οι πιστώσεις για ωρίμανση έργων, ωρίμανση παρεμβάσεων. Δηλαδή εδώ υπάρχει ένα κενό, δηλαδή χρησιμοποιήθηκαν αυτές οι πιστώσεις για κάτι άλλο, χωρίς να έχει δημιουργηθεί μακροχρόνιος προγραμματισμός ανάπτυξης των περιοχών. 

Επίσης παρατηρούμε σε πολύ μεγάλο βαθμό όταν αλλάζει η Δημοτική Αρχή αλλάζει και όλος ο σχεδιασμός. Αυτό δεν είναι σωστό, δηλαδή θα πρέπει να υπάρχει ένας μακροχρόνιος προγραμματισμός που να προβλέπει τη τοπική ανάπτυξη ανεξάρτητα ποιος είναι ο Δήμαρχος, ποιος είναι ο Πρόεδρος της Κοινότητας. Πρέπει να είναι αποδεκτά από τον πληθυσμό και να κινούνται από όλους και τα ιδιωτικά έργα και τα μικρά δημόσια έργα. 

Επίσης δημιουργήσαμε τις δομές στήριξης, που ήταν κυρίως για ιδιωτικά έργα και σε όλο το φάσμα των περιοχών βοήθησαν και τους τελικούς αποδέκτες, τους ωφελούμενους, τους αιτούντες να κάνουν τις αιτήσεις τους, να τις προωθήσουν διαδικαστικά, να βοηθήσουν τον τοπικό πληθυσμό τι ακριβώς θα μπορούσε να κάνει, αυτό που είχε προγραμματιστεί πώς θα το έκαναν. Αυτές οι δομές στήριξης βοηθούν ιδιωτικές επενδύσεις και στα ΟΠΑΑΧ του δικού μας προγράμματος, αλλά και στα ΟΠΑΑΧ των ΠΕΠ. 

Οι παρεμβάσεις είναι ολοκληρωμένες, παρότι το πρόγραμμα το δικό μας είναι μόνο ταμειακό, χρηματοδοτείται μόνο από το Γεωργικό Ταμείο, για τον λόγο ότι μέσω των ΠΕΠ στις ίδιες περιοχές γίνονται συμφωνημένες παρεμβάσεις και από το ΕΤΠΑ και από το ΕΚΤ. Δηλαδή οι περιφέρειες αποστέλλουν σε εμάς προτάσεις για έργα και δραστηριότητες του ΕΤΠΑ και του ΕΚΤ, συμφωνούνται αυτά και στη συνέχεια τα ΠΕΠ εφαρμόζουν τις συμπληρωματικές ενέργειες στις ίδιες περιοχές.

Πέρα από αυτό στο πρόγραμμα των ΟΠΑΑΧ υπάρχει η δυνατότητα να χρηματοδοτηθούν μελέτες ανάπλασης οικισμών, μαζί με μια ομάδα έργων, ένα έργο τουλάχιστον. Δηλαδή υπήρχε η δυνατότητα να είχαν προβλεφθεί μελέτες ανάπλασης και να είχαν ωριμάσει πολύ νωρίς όλα τα μικρά δημόσια έργα που προωθούν οι ΟΤΑ. Εμφανίστηκε μια μεγάλη ανωριμότητα έργων, εμείς είχαμε ζητήσει βοήθεια από τη ΜΟΔ, έγιναν παρεμβάσεις κυρίως στο νησιωτικό χώρο στο Αιγαίο για να βοηθηθούν οι εκεί Δήμοι να ωριμάσουν τα έργα τους. Αυτό έγινε.

Πέρα από όλα τα προβλήματα και την αργοπορία υλοποίησης φαίνεται τους τελευταίους μήνες ότι έχει επιταχυνθεί κατά πολύ η εφαρμογή, η υλοποίηση των έργων που έχουν ενταχθεί στο πρόγραμμα. Αυτό είναι πολύ ενθαρρυντικό, μη ξεχνάμε ότι έχουμε και το πρόβλημα του Ν+2 που δεν πρέπει να χαθούν πιστώσεις, φέτος πιστεύουμε ότι το καλύπτουμε αυτό με υλοποίηση σωστή, σωστά προγραμματισμένη και αποτελεσματική. 

Γενικότερα βέβαια βλέπουμε σαν Υπουργείο ότι υπάρχουν προγραμματισμοί σε επίπεδο ΟΤΑ από πολλές μεριές. Θα έπρεπε, ίσως πρόταση θα ήταν το Υπουργείο Οικονομίας και Οικονομικών που έχει τον συντονισμό σε εθνικό επίπεδο εφαρμογής διαφόρων πραγμάτων να είχε καταγράψει τους προγραμματισμούς σε ότι αφορά τους ΟΤΑ και όταν εμείς σαν Υπουργείο προχωρούσαμε προγραμματισμό ΟΤΑ μέσω του Γεωργικού Ταμείου να είχαμε λάβει υπόψη και όλους τους άλλους προγραμματισμούς, ούτως ώστε να έχουμε το καλύτερο δυνατό αποτέλεσμα. 

Πέρα από αυτό όμως σε επίπεδο ΟΤΑ εφαρμόζεται μια πληθώρα μέτρων και δραστηριοτήτων άλλων, πέρα των ΟΠΑΑΧ, που δίνουν ένα βήμα παραπάνω στον τοπικό πληθυσμό να αναβαθμιστεί η ποιότητα ζωής και η οικονομική ποιότητα. Είναι άπειρα, ήδη είναι μεγάλα αρδευτικά έργα ή άλλες υποδομές, πιλοτικά έργα επίσης, επενδύσεις στην εκμετάλλευση, μεταποίηση, εμπορία, προώθηση εξαγωγών. Υπάρχει μια γκάμα πραγμάτων σχεδιασμένων έτσι ώστε να βοηθάει σε κάθε περίπτωση τον πληθυσμό. 

Τώρα ερχόμαστε στο τρίτο πακέτο, εδώ σημειώνουμε ότι η ΚΕΔΚΕ έτσι και αλλιώς είναι εταίρος στο πλαίσιο της εταιρικής σχέσης για τον σχεδιασμό αγροτικής ανάπτυξης για τη τέταρτη προγραμματική περίοδο. Επομένως θα πρέπει να θέσει τους προβληματισμούς και τις θέσεις που θα πρέπει να τηρηθούν για την επόμενη περίοδο. Είναι πολύ σημαντικό, αλλά δεν είναι μόνο η ΚΕΔΚΕ, είναι και πολλοί άλλοι εταίροι οι οποίοι θα πρέπει να έχουν έναν τέτοιο σχεδιασμό. 

Το τελευταίο θέμα που είχατε θέσει, κύριε Πρόεδρε, ήταν η ενσωμάτωση των δύο προγραμματισμών στη προγραμματική περίοδο. Εδώ οι διάφοροι κανονισμοί προβλέπουν πολλά όμοια πράγματα και ήδη έχουν ξεκινήσει μια διαδικασία διαχωρισμού του τι κάνει το κάθε Υπουργείο. Θα γίνει μια Επιτροπή η οποία θα προτείνει στις πολιτικές ηγεσίες το πώς θα πρέπει να ξεχωριστούν οι παρεμβάσεις ώστε να μην υπάρχει πρόβλημα υλοποίησης.

Αυτά, ευχαριστώ.

ΠΡΟΕΔΡΕΙΟ: Ευχαριστούμε και εμείς τον κύριο Ζάπρη. Τον λόγο στον κύριο Μαρκάκη, Προϊστάμενο της Διαχειριστικής Αρχής στο ΠΕΠ Αττικής. 

Κ. ΜΑΡΚΑΚΗΣ: Ευχαριστώ πολύ κύριε Πρόεδρε. Θα είμαι ιδιαίτερα σύντομος, δεδομένου ότι από τους προηγούμενους ομιλητές έχουν καλυφθεί πάρα πολλά θέματα. Νομίζω ότι έχει πολύ μεγάλη σημασία να κατανοήσουμε την έννοια αυτού που λέμε πιλοτική λειτουργία των προγραμμάτων. Αυτά τα προγράμματα αστικής ανάπτυξης σχεδιάστηκαν και υλοποιούνται σε μια πιλοτική λογική, κατά συνέπεια θα πρέπει να πάρουμε τα θετικά πράγματα από αυτή εδώ τη διαδικασία για να πάμε παραπέρα και για την επόμενη προγραμματική περίοδο που έρχεται. 


Εμείς στη Περιφέρεια της Αττικής κάναμε πραγματικά μια πολύ μεγάλη προσπάθεια να εντάξουμε και εν πάση περιπτώσει να τροποποιήσουμε δέκα επιχειρησιακά σχέδια τα οποία τελικά βάλαμε στο πρόγραμμά μας, στα δύο μας μέτρα 3.1 που αφορά το Κοινωνικό Ταμείο και το 4.2 που αφορά το Ταμείο Περιφερειακής Ανάπτυξης, συνολικού προϋπολογισμού 50.000.000 € και τα δύο. Εμείς στην Αττική η κατανομή μας σε σχέση με τα δύο ταμεία είναι 45% υπέρ του Κοινωνικού Ταμείου, έχουμε κατά συνέπεια πιο πολλές παρεμβάσεις που αφορούν το Κοινωνικό Ταμείο παρά τις υποδομές. Αυτή τη στιγμή είμαστε σε μια φάση όπου έχουν ενταχθεί όλα τα έργα τα οποία αφορούν το ΕΚΤ, περίπου 100 και είμαστε στο 1/3 περίπου των εντάξεων των έργων που αφορούν το άλλο ταμείο. 

Σε σχέση με κάτι το οποίο έπεσε στο τραπέζι προηγουμένως για την παρακολούθηση και τη διαχείριση των προγραμμάτων, θα ήθελα να πω το εξής: η διαχείριση των έργων έτσι και αλλιώς είναι μια διαδικασία η οποία είναι δεδομένη από ένα κανονιστικό πλαίσιο το οποίο υπάρχει και δεν μπορεί να αλλάξει, που καλώς ή κακώς είναι δεδομένοι οι κανονισμοί, το διαχειριστικό πλαίσιο είναι δεδομένο. 

Εμείς παρακολουθούμε τα επιχειρησιακά σχέδια και σε επίπεδο έργων, σε επίπεδο διαχείρισης, αλλά και σε επίπεδο προγραμματικό. Θέλουμε δηλαδή πραγματικά οι δείκτες των σχεδίων να πιαστούν και οι παρεμβάσεις που έχουν προδιαγραφεί στα επιχειρησιακά σχέδια να υλοποιηθούν. 

Μέχρι τώρα έχουν υπάρξει πολλά προβλήματα και τα ανέφεραν προηγούμενα λίγο-πολύ όλοι οι ομιλητές. Θεωρούμε ότι είναι πάρα πολύ σημαντικό το γεγονός ότι σήμερα εφόσον έχουμε κλείσει ας πούμε τον κύκλο των εντάξεων, έχουμε μπει σε μια λογική πολύ μεγάλης βοήθειας στη δικιά μας Περιφέρεια των τελικών δικαιούχων είτε με υποστηρικτικές ενέργειες, είτε με πρόσληψη Τεχνικών Συμβούλων, είτε με παροχή υποστήριξης. Όσο μπορούμε δηλαδή προσπαθούμε και βοηθούμε τους φορείς. Πιστεύω όμως ότι θα πρέπει να κατανοήσουν και οι συντονιστές φορείς, ειδικά δηλαδή οι Δήμοι που είναι επικεφαλής των εταιρικών σχημάτων, να κατανοήσουν τον ρόλο τους μέσα σε αυτή τη κοινοπραξία η οποία έχει δομηθεί για να μπορέσουν να υλοποιηθούν τα έργα, ούτως ώστε να μεγιστοποιηθούν τα αποτελέσματα.

Για αυτόν ακριβώς τον λόγο και επειδή πρέπει πάντοτε να μιλάμε σε μια λογική βλέποντας προς το μέλλον, θεωρούμε πολύ σημαντικό το γεγονός ότι σήμερα υπάρχει μια κατεύθυνση και αυτό έχει προβλεφθεί και σε όλες τις αναθεωρήσεις των προγραμμάτων που υπάρχουν σήμερα – το είπε και ο εκπρόσωπος του Υπουργείου Οικονομίας – των μελετών που αφορούν τη πιστοποίηση των τελικών δικαιούχων και την ωρίμανση δομών των τελικών δικαιούχων για την επόμενη περίοδο. Θεωρούμε ότι είναι πολύ σημαντικό πράγμα αυτό και έχοντας και μια απολογιστική προσέγγιση του τι έχει γίνει μέχρι τώρα νομίζω θα μπορέσουμε να δούμε θετικά πράγματα από αυτή τη διαδικασία για να πάμε παραπέρα. 

Δεν έχω να πω άλλα πράγματα, όλοι ξέρουμε λίγο-πολύ τι συμβαίνει, εν πάση περιπτώσει τι γίνεται στη διαδικασία του σχεδιασμού, της διαχείρισης και της υλοποίησης αυτών των προγραμμάτων. Είμαι στη διάθεσή σας για οποιαδήποτε ερώτηση από εδώ και πέρα. 

Σας ευχαριστώ πολύ.

ΠΡΟΕΔΡΕΙΟ: Ευχαριστούμε και εμείς τον κύριο Μαρκάκη. Ο λόγος στη κυρία Ζαμπούνη που είναι Προϊσταμένη της Διαχειριστικής Αρχής της Γ΄ Ενότητας του ΠΕΠ Θεσσαλίας και θα μας πει και το μυστικό για τη μεγάλη απορροφητικότητα που παρουσιάζουν τα προγράμματα στη Θεσσαλία, από ότι βλέπουμε τουλάχιστον από τα στοιχεία.

Ν. ΖΑΜΠΟΥΝΗ: Καλημέρα σας. Η αλήθεια είναι ότι είμαι Προϊσταμένη της μονάδας Α΄ της Διαχειριστικής Αρχής, παρ’ όλα αυτά όμως σας ευχαριστώ πολύ.


Στο ΠΕΠ Θεσσαλίας υλοποιούνται τρεις ολοκληρωμένες παρεμβάσεις ως περιφέρεια, κυρίως έχουμε τα ολοκληρωμένα αστικά, τα οποία όμως έχουν δείξει κάποια υστέρηση. Τα ολοκληρωμένα αστικά αντιμετωπίζονται από τα δύο διαρθρωτικά ταμεία, το ΕΤΠΑ και το ΕΚΤ. Το ΕΚΤ μέχρι αυτή τη στιγμή δεν έχει ενεργοποιηθεί, δηλαδή να έχουμε πληρωμές. Είμαστε όμως στο στάδιο στο οποίο συμβασιοποιούνται και ενεργοποιούνται έργα. 


Οι υποδομές, δηλαδή το ΕΤΠΑ είναι ένα χαρακτηριστικό παράδειγμα της πορείας τους, έχουν ενταχθεί ως επιχειρησιακά σχέδια περίπου 15.000.000 € έργα, έχουν ενταχθεί μέχρι σήμερα 12.000.000 € έργα, έχουν συμβασιοποιηθεί 6.800.000 € συμβάσεις εκ των οποίων μέχρι σήμερα έχουν πληρωθεί μόλις τα 2.700.000 €. Συνολικά λοιπόν από τις 41 περίπου πράξεις υποδομών οι οποίες εντάχθηκαν αυτή τη στιγμή εντάχθηκαν 26, οι οποίες έχουν ξεκινήσει και αποδίδουν πόρους. 


Ενόψει Ν+2 αυτό βέβαια για το ΠΕΠ Θεσσαλίας είναι ανησυχητικό, για αυτό και στα πλαίσια της αναθεώρησης μεταφέρθηκαν πόροι από τα ολοκληρωμένα αστικά σε δράσεις που απορροφούν πιο πολύ. Η δική μας εκτίμηση είναι ότι κυρίως παρότι έχουμε τελικούς δικαιούχους που θεωρητικά είναι πλήρως και επαρκώς στελεχωμένοι, παρατηρείται μια μεγάλη καθυστέρηση στην ωρίμανση των έργων και κυρίως στην ωρίμανση στα πλαίσια των προϋπολογισμών των οποίων αρχικώς εγκρίθηκαν στα επιχειρησιακά τους σχέδια. 


Για να μην καθυστερήσω περισσότερο περνάω στο επόμενο πρόγραμμα, το οποίο είναι τα ΟΠΑΑΧ. Τα ΟΠΑΑΧ πράγματι στη Περιφέρεια Θεσσαλίας έχουν μια πολύ καλή πορεία, αφορά περίπου το 9,5% της δημόσιας δαπάνης του ΠΕΠ, από τα 120 έργα τα οποία αφορούσαν τα επιχειρησιακά σχέδια 9 συνολικά περιοχών έχουν ενταχθεί τα 110 τα οποία αποδίδουν και τα περισσότερα είναι σε στάδιο ολοκλήρωσης. Στα πλαίσια του Ν+2 έχει γίνει μια αυξημένη πίεση στους τελικούς δικαιούχους, δηλαδή στους ΟΤΑ, ώστε να ολοκληρώσουν τα έργα και να μπορέσουν γρήγορα να αποδώσουν τους πόρους, δηλαδή να δηλώσουν τους πόρους στο ΠΕΠ Θεσσαλίας. 

Υπάρχει μια καθυστέρηση και οφείλεται στο γεγονός ότι κυρίως οι τελικοί δικαιούχοι, δηλαδή οι ΟΤΑ, έχουν αδυναμία στη παρακολούθηση των έργων και στη παρακολούθηση της ροής χρηματοδότησης των έργων. Πιθανόν να είναι όλα αυτά τα οποία έχουν ειπωθεί ότι είναι η χαμηλή στελέχωση, η μη επαρκής στελέχωση των τελικών δικαιούχων. Για τον λόγο αυτό το ΠΕΠ Θεσσαλίας έχει προσλάβει Σύμβουλο Υποστήριξης των τελικών δικαιούχων, έχει περάσει ενάμισης χρόνος που έχει τη σύμβασή του και άλλο ένα μάλλον θα συνεχιστεί. 

Πράγματι σαν Θεσσαλία θεωρούμε ότι ως αγροτική περιοχή τα ΟΠΑΑΧ έχουν προχωρήσει αρκετά καλά. Για τον λόγο αυτό στην αναθεώρηση έχουμε μεταφέρει πόρους στα ΟΠΑΑΧ και κυρίως στις ιδιωτικές επενδύσεις, οι οποίες δείχνουν αυξημένη ζήτηση και μάλιστα στον αγροτοτουριστικό τομέα. 

Για κάθε παραπάνω πληροφόρηση είμαι στη διάθεσή σας.

ΠΡΟΕΔΡΕΙΟ: Ευχαριστούμε τη κυρία Ζαμπούνη. Ο λόγος στον κύριο Αμανατίδη, Γενικό Διευθυντή της Αναπτυξιακής Κοζάνης.

Γ. ΑΜΑΝΑΤΙΔΗΣ: Ξεκινώντας από τη θεματολογία της συνάντησης αυτής να πω για τον ρόλο της Τοπικής Αυτοδιοίκησης στα ολοκληρωμένα προγράμματα είτε του αγροτικού χώρου, είτε τα αστικά. Καταρχήν σε πρώτη φάση ενεργή συμμετοχή στον σχεδιασμό και όχι κατ’ επίφαση. Δηλαδή το ότι γίνεται μια ημερίδα και τους ενημερώνεις ότι υπάρχει ένα πρόγραμμα δεν σημαίνει ότι είναι ενεργά συμμετέχοντες. Ενεργά συμμετέχοντες είναι όταν αισθάνονται ότι η επιτυχία ή η αποτυχία δεν είναι επιτυχία ή αποτυχία του μακρινού Υπουργείου, αλλά επιτυχία ή αποτυχία δική τους.


Δεύτερον, συμμετοχή ενεργή στην υλοποίηση. Αυτό τι σημαίνει; Βελτίωση ικανότητας υλοποίησης έργου και βελτίωση οργανωτικής ικανότητας των φορέων αυτών και εδώ ευτυχώς είναι και ο Γενικός Γραμματέας του ΥΠΕΧΩΔΕ και πραγματικά θα είναι χρήσιμο να ακουστεί, σε συνέχεια και των όσων είπε και ο κύριος Ταχιάος νωρίτερα για την ομάδα του ΤΕΕ που σε συνεργασία με τη ΚΕΔΚΕ θα εισηγηθεί στο ΥΠΕΧΩΔΕ μια πρόταση για το τι σημαίνει επάρκεια σε εφαρμογή του 3316. Να ευχαριστήσουμε καταρχήν το ΤΕΕ για την εμπιστοσύνη που έδειξε στην ΑΝΚΟ να αποτελέσει το υποκείμενο πάνω στο οποίο θα δουλευτεί αυτή η προσπάθεια. 


Να σας ενημερώσω και αυτό γιατί οι αναπτυξιακές εταιρείες ανήκουν σε αυτό που λέμε κορμό της Αυτοδιοίκησης και άρα τα συμπεράσματα σε έναν τέτοιο φορέα που λειτουργεί με συστήματα ποιότητας θα είναι χρήσιμα για το σύνολο της Αυτοδιοίκησης. Τη βδομάδα αυτή που διανύσαμε επισκέφτηκε σε εφαρμογή ακριβώς της απόφασης του ΤΕΕ την εταιρεία ένας αγγλικός οίκος του ευρύτερου δημόσιου τομέα, ο οποίος ασχολείται με την πιστοποίηση της επάρκειας Τεχνικών Υπηρεσιών. 

Αυτό είναι πολύ σημαντικό, έχει ήδη καταλήξει σε συμπεράσματα όλη αυτή τη βδομάδα, είναι ένας οίκος του ευρύτερου δημόσιου τομέα του Ηνωμένου Βασιλείου και εντός του πρώτου τριμήνου του 2006 θα οδηγηθούμε σε πιστοποίηση της εταιρείας με ένα διεθνές πρότυπο, με βάση το οποίο θα είναι πλέον σε θέση να διαχειριστεί, να επιβλέψει, να στηρίξει τεχνικά και να προκηρύξει τη κατασκευή οποιουδήποτε δημόσιου έργου. 

Το σημαντικότερο είναι – και αυτή είναι η πρωτοτυπία στη δουλειά της ομάδας του ΤΕΕ – ότι αυτή η εμπειρία θα γίνει προσπάθεια να γίνει ένα νομοθετικό πλαίσιο σύμφωνα με αυτά που μας έχει ενημερώσει και ο κύριος Ταχιάος, προκειμένου να βγουν συμπεράσματα πώς και σε ποια σκαλοπάτια η Τοπική Αυτοδιοίκηση και όλοι οι φορείς θα μπορούσαν πλέον να πιστοποιούν την επάρκειά τους να υλοποιούν έργα στα πλαίσια της τέταρτης προγραμματικής περιόδου.

Επίσης σημαντικό ζήτημα στον σχεδιασμό είναι ποιο; Είναι και η αξιολόγηση, κάτι που συνήθως το ξεχνούμε. Η αξιολόγηση γίνεται συνήθως από εξωτερικούς αξιολογητές, η αξιολόγηση πρέπει να γίνεται με τη βοήθεια των εξωτερικών αξιολογητών, αλλά και αυτών που ήταν υποκείμενα της ανάπτυξης. Δηλαδή της Αυτοδιοίκησης, των φορέων, των τελικών δικαιούχων σε ένα τραπέζι. 

Τέλος, σημαντικό στοιχείο που πολλές φορές μας διαφεύγει είναι ο συσχετισμός με άλλα αναπτυξιακά προγράμματα. Είθισται να λένε ότι όταν σε μια περιοχή ΟΠΑΑΧ έρχονται συγκεκριμένοι πόροι τότε στον σχεδιασμό του ΠΕΠ δεν θα πρέπει να προσθέσουμε και άλλους πόρους, αλλά επειδή αυτοί παίρνουν από τα ΟΠΑΑΧ πρέπει να δώσουν πόρους κάπου αλλού. Μα ολοκληρωμένη ανάπτυξη σημαίνει ανισομερής κατανομή πόρων, άρα επομένως οι πόροι από τα ΟΠΑΑΧ είναι προσθετικοί σε αυτούς που θα έπρεπε να πάρουν έτσι και αλλιώς αυτές οι περιοχές για να οδηγηθούμε σε μείωση των ανισοτήτων. 

Ένα άλλο ζήτημα, πώς θα κάνουμε μια ύπαιθρο φιλική, άρα όλες οι ενέργειες και τα έργα δημόσιου χαρακτήρα θα πρέπει να αποσκοπούν στο να δημιουργηθεί ένας πυρήνας ίσως τρίτου τύπου οικισμός στην ύπαιθρο, που να έχει τις βασικές Υπηρεσίες, να είναι προσβάσιμος, να είναι φιλικός, να εξυπηρετεί τον πολίτη και να μπορεί να κάνει υποδομές εξυπηρέτησης της επιχειρηματικότητας. Αλλιώς ο σχεδιασμός θα μείνει στα δημόσια έργα, τα δημόσια έργα από μόνα τους και μάλιστα πολλές παρεμβάσεις ακόμα και του ΕΠΕΡ και καμιά φορά το έλεγα και μου έλεγαν: τι μας λες; Δεν έχουν ανταποδοτικό χαρακτήρα αν δεν συνδυαστούν με τέτοιες ενέργειες. Άρα συνοπτικά προσβασιμότητα οικισμών, φιλικότητα, ποιότητα ζωής, επιχειρηματικό περιβάλλον, με δημόσια έργα όμως. 

Ένα άλλο στοιχείο που θα πρέπει να πάρουμε υπόψη μας είναι το εξής: σχεδιάζουμε πολλές φορές τις ολοκληρωμένες παρεμβάσεις στις ορεινές ή μειονεκτικές περιοχές. Ορθά, δεν παίρνουμε όμως πολλές φορές υπόψη ότι για να αναπτυχθεί μια ορεινή και μειονεκτική περιοχή με όλες τις ενγενείς αδυναμίες, μη ύπαρξη Υπηρεσιών και ούτω καθ’ εξής, πρέπει να δούμε πώς η πέριξ περιοχή, τα αστικά κέντρα δηλαδή που υπάρχουν τριγύρω έχουν εισροές ή εκροές από τις περιοχές των ΟΠΑΑΧ και άρα οποιοσδήποτε σχεδιασμός θα πρέπει να λαμβάνει υπόψη και παρεμβάσεις και σε αυτές τις περιοχές. 

Δηλαδή η πρόταση του να εφαρμοστεί πλέον η LEADER PLUS 2 και στις πεδινές περιοχές δεν είναι μια ουτοπία, είναι το ότι ενώ δαπανούνται πολλοί πόροι στις ορεινές περιοχές με λίγο πληθυσμό, ξεχνούμε την πεδινή χώρα, όπου υπάρχει μεγαλύτερη πυκνότητα πληθυσμού και όπου η κοινή αγροτική πολιτική κυρίως αυτές τις περιοχές θα πλήξει. Επομένως συνολικός σχεδιασμός ναι μεν έμφαση στις ορεινές, αλλά παρέμβαση και στις πεδινές περιοχές.

Για τη πιστοποίηση της επάρκειας σας είπα, ένα σημαντικό στοιχείο το οποίο είναι δύσκολο μεν, αλλά στα δύσκολα φαίνονται οι φορείς που στηρίζουν την ανάπτυξη και τα δύσκολα είναι η πρόκληση, είναι ποιο; Η χρήση προϊόντων τεχνολογιών πληροφορικής και επικοινωνιών. Δηλαδή οι Σουηδοί ή οι Φιλανδοί γιατί ανέπτυξαν τη τεχνολογία; Γιατί ήταν αραιοκατοικημένοι και γιατί έβαλαν στόχους. Άρα λοιπόν και εμείς θα πρέπει να δούμε πώς στις ορεινές περιοχές με τα γνωστά τους προβλήματα θα προσπαθήσουμε ίσως με καθυστέρηση, γιατί είναι καινοτόμες ενέργειες και πραγματικά μπορεί να καθυστερήσουν να ωριμάσουν, αλλά είναι ένα τόλμημα. 

Κάτι ακόμα: οι ορεινές περιοχές ή μειονεκτικές ή οι περιοχές των ΟΠΑΑΧ γενικότερα θα πρέπει να τους μάθουμε να συνεργάζονται και αυτό είναι κομμάτι του σχεδιασμού, ότι δεν είναι μόνο αυτοί κάποιοι κακότυχοι γιατί είναι στα ορεινά και για αυτό βοηθιούνται, αλλά γιατί οι πολιτικές της Ευρωπαϊκής Ένωσης και της χώρας μας είναι αυτές που φτάνουν στα σπίτια τους και τους αφορούν. Αυτό σημαίνει ότι θα τους εμποδίσουμε με ένα μείγμα αισιοδοξίας και ρεαλισμού και κυρίως θα καταλάβουν ότι δεν είναι οι μόνοι αυτοί. Άρα ισχυροί δεσμοί συνεργασίας μεταξύ αυτών των περιοχών, αλλά σε μόνιμη βάση.

Δυο ακόμα θέματα και τελείωσα. Ένα άλλο ζήτημα: είπα νωρίτερα για τις παρεμβάσεις στα πλαίσια του ΕΠΕΡ και κυρίως του πρώην προγράμματος για τη φύση. Η υλοποίηση έργων, όπως λέγονται ερμηνείες του περιβάλλοντος, ναι μεν είναι πολύ χρήσιμες αλλά δεν είναι ανταποδοτικές. Τι θα πρέπει να κάνουμε; Θα πρέπει σε τοπικό επίπεδο να πεισθούν οι επαγγελματίες κάθε περιοχής ότι αυτές οι υποδομές γίνονται για αυτούς και τους αφορούν. 

Πρακτικά δηλαδή τι σημαίνει; Όλες οι ενέργειες με τα μονοπάτια, με τους χώρους θέας και όλα αυτά θα πρέπει να καταλάβουν πολύ καλά οι τοπικοί επιχειρηματίες και αυτός είναι και ο ρόλος μας άλλωστε, ότι θα πρέπει οι ίδιοι με μια ετήσια μικρή συνδρομή να τα συντηρούν. Γιατί όσο υπάρχουν αυτές οι περιοχές και αυτό είναι ζήτημα στρατηγικής και πραγματικά και η Τοπική Αυτοδιοίκηση μπορεί να βοηθήσει. Όσο υπάρχουν τα μονοπάτια, οι χώροι θέας, η προστατευόμενη περιοχή με τα χαρακτηριστικά της, τόσο και αυτοί οι επαγγελματίες θα έχουν περισσότερη δουλειά. Άρα γιατί να μην συνεισφέρουν σε αυτή τη προσπάθεια και οι ίδιοι; Αυτό δεν είναι ένα τοπικό σύμφωνο ανάπτυξης; Αυτό δεν είναι μια ενεργή συμμετοχή της τοπικής κοινωνίας με όλες της τις εκφράσεις;

Μηχανισμοί: οι μηχανισμοί έχουν αναπτυχθεί πλέον στην ελληνική περιφέρεια, νομίζω ότι έξω από τον ιδιωτικό τομέα που έχει συγκεκριμένο ρόλο είναι οι δομές στήριξης της υπαίθρου, δηλαδή οι αναπτυξιακές εταιρείες που είτε εφάρμοσαν τα LEADER, είτε εφάρμοσαν τα ολοκληρωμένα, αλλά και πολλές άλλες δράσεις, έχουν την επιστημονική επάρκεια και τεκμηρίωση για να προωθήσουν ζητήματα ανάπτυξης.

Τελειώνοντας να πω το εξής, ότι τα ιδιωτικά έργα, όπως και τα δημόσια, αλλά να πω για τα ιδιωτικά έργα των ΟΠΑΑΧ να είστε σίγουροι ότι θα υλοποιηθούν. Είναι μικρά έργα, είναι των 400.000 €, των 500.000 € ή των 100.000 €. Είναι έργα ενός έτους, δηλαδή σε μια περιοχή με μεγάλη κατασκευαστική περίοδο, παραδείγματος χάρη Κρήτη, υλοποιούνται σε μερικούς μήνες αν ο επενδυτής πραγματικά θέλει να υλοποιήσει την επένδυσή του. Άρα δεν υπάρχει φόβος.

Αυτό που θα ήθελα όμως να πω είναι ότι απαιτείται πλέον και στα πλαίσια της συμμετοχής μας στην εταιρική διαβούλευση του Υπουργείου Αγροτικής Ανάπτυξης θα το θέσουμε μετ’ επιτάσεως, ότι όταν δημιουργούμε δομές αποκεντρωμένες θα πρέπει να τους δίνουμε την αρμοδιότητα να λειτουργούν αποκεντρωμένα. Αυτή τη στιγμή τι γίνεται; Οι δομές στήριξης ελέγχουν τις δαπάνες των επενδυτών και το Υπουργείο Αγροτικής Ανάπτυξης ξαναελέγχει τις δαπάνες που οι δομές στήριξης έλεγξαν. Αυτό βέβαια έχει ένα θετικό, γιατί προστατεύει όλους ως μια επιπλέον δικλείδα ασφαλείας για τον έλεγχο των έργων. Όμως έχει και ένα αρνητικό, που όμως δημιουργεί δυσλειτουργίες και καθυστερήσεις. Η λύση είναι κάπου ανάμεσα βέβαια.

Επίσης δικαιολογητικά: οι επενδυτές, οι άνθρωποι της υπαίθρου για αυτό είναι και στην ύπαιθρο, για αυτό και πολλοί τους λένε: είστε χωριάτες ή δεν ξέρω τι μπορεί να τους λένε. Αυτοί είμαστε στο κάτω-κάτω και αυτούς στηρίζουμε. Αυτοί λοιπόν οι άνθρωποι δεν έχουν οργανωμένα τμήματα λογιστηρίου, μαρκετινγκ και τα λοιπά, δεν είναι βιομήχανοι του ΕΠΑΝ, δεν είναι βιοτέχνες του επιχειρησιακού της ανταγωνιστικότητας. Άρα εκεί όταν έρχεται μια προκήρυξη και τους λέει: φέρε μου μια σειρά δικαιολογητικών για να συμμετέχεις σε ένα πρόγραμμα, αυτός αποθαρρύνεται και επειδή έχει μια αίσθηση – βέβαια θα την πω μίζερη, αλλά δυστυχώς υπάρχει – ότι όλοι… (μικροφωνισμός) …με τον νόμο 3316 έκανε κάτι πολύ απλό. Τι είπε δηλαδή; Φέρε μου μια υπεύθυνη δήλωση ότι δεν έχεις κανένα κώλυμα ασυμβατότητας με όλα τα γνωστά κωλύματα και πλέον δεν θα πηγαίνει κανένας κανένα δικαιολογητικό μέχρι που να είναι ο τελικός ανάδοχος. Δηλαδή τι πιο απλό, τι πιο καλό, τι πιο αποτελεσματικό. Εδώ χάνονται οι επενδυτές επί μέρες ατελείωτες σας πληροφορώ να μαζεύουν δικαιολογητικά, να τρέχουν στις Υπηρεσίες και να τυραννιούνται. Δεν υπάρχει λόγος.


Επομένως αυτή ακριβώς η λογική αν εμποτίσει και τα προγράμματα ανάπτυξης της υπαίθρου, μια απλή υπεύθυνη δήλωση, τότε λύνονται τα ζητήματα και επίσης – και κλείνω με αυτό – είναι το ότι διαδικασίες ελέγχου. Καμία Ευρωπαϊκή Ένωση, έχω τη γνώση και το λέω αυτό, δεν μας λέει με ποιες διαδικασίες εμείς σαν χώρα πρέπει να εξασφαλίσουμε τη διαφάνεια, τη νομιμότητα και όλα αυτά. Τι μας λέει όμως; Εξασφαλίστε τη διαφάνεια και τη νομιμότητα. Ερχόμαστε εμείς σαν χώρα, βάζουμε μια σειρά δικαιολογητικών και δεν έχουμε όμως τους μηχανισμούς να αντιμετωπίσουμε πολύ γρήγορα και να ελέγξουμε όλα αυτά τα οποία ζητούμε από τους άλλους. 

Αυτό λοιπόν οδηγεί ξανά σε περαιτέρω καθυστερήσεις και αισθανόμαστε τελικά όλοι ότι τρέχουμε από το πρωί μέχρι το βράδυ, έρχονται οι αξιολογητές και λένε τόσο τοις εκατό απορροφητικότητα και λες τώρα μα σε ποιον να πω τον πόνο μου; Ευτυχώς βρίσκουμε και τέτοιες ευκαιρίες να τα λέμε, είναι πραγματικότητες, τα ζούμε και με αυτό έκλεισα και σας ευχαριστώ.

ΠΡΟΕΔΡΕΙΟ: Ευχαριστούμε και εμείς τον κύριο Αμανατίδη. Ήθελα να ρωτήσω, υπάρχει εκπρόσωπος της Εθνικής Συνομοσπονδίας Ελληνικού Εμπορίου που είχαμε ζητήσει να παρευρίσκεται για να κάνει παρέμβαση; Δεν υπάρχει από ότι φαίνεται. Αμέσως ο λόγος στους συμμετέχοντες, ποιος από τους συνάδελφους και συναδέλφισες θέλει τον λόγο; 
Ο κύριος Απόστολος Κοιμήσης, Δήμαρχος Αμφιλοχίας.

Α. ΚΟΙΜΗΣΗΣ: Κύριε Πρόεδρε ευχαριστώ, θέλω να κάνω μια μικρή τοποθέτηση γιατί μετά ως συντονιστής δεν θα έχω αυτή τη δυνατότητα.


Είναι σημαντική αυτή η πρωτοβουλία η οποία μας δόθηκε και νομίζω ότι είναι και καλό το ότι το ακροατήριο είναι ολιγομελές. Δεν ξέρω ποια είναι η σύνθεση, αν είστε μηχανικοί ή αν είστε στελέχη της Αυτοδιοίκησης ή πολιτικοδιοικητικό προσωπικό, όμως στο κλείσιμο θα επιδιώξουμε – και θα κάνω τώρα μια προλείανση του εδάφους – να εντοπίσουμε τις κακοδαιμονίες και να φτάσουμε και σε ένα δια ταύτα, γιατί ορισμένες φορές χανόμαστε στις διαπιστώσεις και στις προθέσεις.


Κάνω δύο θεωρηματικές διαπιστώσεις. Πρώτον, χωρίς τη Τοπική Αυτοδιοίκηση δεν μπορεί να υπάρξει καμία εθνική προοπτική. Αυτό δηλαδή όποιος δεν το καταλαβαίνει θα πρέπει με κάποιο τρόπο να του το δώσουμε να το καταλάβει και αν πάλι δεν μπορεί να το καταλάβει θα πρέπει να το βάλουμε στην άκρη, γιατί με τέτοια βαρίδια δεν μπορεί το κράτος να προχωράει. 


Δεύτερον, έχουμε μια χώρα που τα φυσικά της μεγέθη πρέπει να τα διαπιστώσουμε ποια είναι. Είμαστε 8.000.000 στα 10.000.000 της απογραφής, περίπου δηλαδή το 1/3 των τριτοκοσμικά ανεπτυγμένων μεγάλων πρωτευουσών, του Μεξικού, Σάο Πάολο και των λοιπών χωρών. Για να μην πάω συγκρίσεις με μεγέθη όπως είναι η Κίνα.

Άρα λοιπόν στην παγκοσμιοποιημένη οικογένεια που είμαστε σήμερα στη γη πρέπει να έχουμε και επίγνωση του τι διάολο είμαστε, για να μην πετάμε και στα σύννεφα. Επομένως το πολιτικοδιοικητικό μας προσωπικό να προσγειωθεί στη πραγματικότητα και να ασχοληθεί με τη πολιτική, με τίποτε άλλο. Με τη πραγματικότητα δηλαδή. Η πολιτική δεν είναι να κάνεις θεωρίες και σχέδια για μεταφυσικούς και ρομαντικούς δρόμους ή για το μέλλον της επόμενης 20ετίας, αυτά είναι μια επιχειρησιακή πρόβλεψη που πρέπει σωστά όπως επισημάνθηκε από το πάνελ να αποτυπώνονται σε σχέδια ενιαίας στρατηγικής ανάπτυξης για τη κάθε περιοχή. 

Κλείνοντας αυτό θέλω να πω ότι έχει αρμοδιότητες η Αυτοδιοίκηση για το θέμα το οποίο συζητάμε σήμερα; Έχει; Καμία, δεν έχει καμία. Δηλαδή η συζήτηση που γίνεται, γίνεται σε ένα υποθετικό θεσμικό υπόβαθρο το οποίο δεν υπάρχει. Δεν υπάρχει δυνατότητα των αμέσως ενδιαφερόμενων, δηλαδή της κοινωνίας, να έχουν μια ουσιαστική παρέμβαση στον τρόπο με τον οποίο θα αναπτυχθεί η περιοχή και μη μου πείτε ότι υπάρχει η τεχνογνωσία και εμπειρία και γνώση στους καθ’ όλα άξιους λειτουργούς του κράτους και της διοίκησης του κέντρου για το τι πρέπει να ισχύσει και να αναπτυχθεί στη περιφέρεια. 

Για αυτό και τα νούμερα τα οποία έχετε δώσει ως στοιχεία είναι απογοητευτικά. Δηλαδή μέσα σε μια 12ετία έχουμε εγκρίσεις 300 περίπου σχεδίων πόλεως και στην επόμενη 7ετία έχουμε 24 και ψαχνόμαστε μετά και συζητάμε γιατί υπάρχει αυτή η εκτεταμένη γενιά των αυθαιρέτων. Στην Ελλάδα βάζουμε συνεχώς εμπόδια στον τρόπο με τον οποίο αναπτύσσεται η κοινωνία και η οικονομία. Αυτό κάνει ο νομοθέτης, βάζει εμπόδια, μη φαντάζεστε ότι επιλύει προβλήματα. Προσπαθεί δηλαδή να περιγράψει με κάθε λεπτομέρεια το νομοθετικό πλαίσιο, στην ουσία βάζει εμπόδια και μετά έρχεται εκ των υστέρων να επιλύσει τα προβλήματα της αυθαιρεσίας που η ίδια η νομοθεσία έχει γεννήσει.

Άρα ο τρόπος του πολιτικού ενεργείν και του επιχειρησιακώς ενεργείν ως κράτος είναι άθλιος, απαράδεκτος, οπισθοδρομικός και καταδικασμένος. Δεν έχει καμία προοπτική αυτή η λογική, πρέπει να αλλάξουμε, συνάδελφοι, του κράτους, της πολιτικής, της Τοπικής Αυτοδιοίκησης. Συνολικά να ανατρέψουμε το μοντέλο με το οποίο μέχρι σήμερα εθιστήκαμε να λειτουργούμε και να εργαζόμαστε, δεν τραβάει άλλο αυτή η ιστορία, 8.000.000 είμαστε. Αν όπως είπε ένα ευφυής πολιτικός λέει καταλάβουμε τη Κωνσταντινούπολη θα είμαστε μειονότητα μέσα στην ίδια μας τη πατρίδα. 

Γραφειοκρατία: οι νόμοι πρέπει να είναι πλαίσια, να εμπιστεύονται τις τοπικές παραγωγικές δυνάμεις όλες. Ο οιοσδήποτε βιώνει ένα πρόβλημα έχει τρόπο να επιλυθεί. Μπορεί να μην είναι ο ευδοκιμότερος, αλλά τουλάχιστον ξέρει. 

Κράτος αποσυγκεντρωμένο: πρέπει να φύγει αυτή η νοοτροπία ότι μπορεί η Αθήνα να λύσει όλα τα προβλήματα, δεν μπορεί. Όλα τα κόμματα λένε ότι πρέπει να υπάρξουν επιτελικά Υπουργεία και ολιγομελής αριθμός Υπουργών. Δεν υπάρχει ποτέ, γιατί το παιχνίδι παίζεται στη δομή των προσώπων, η εξουσία δεν έχει σχέση με το επίπεδο υπηρεσιών και τις αρχές εγγύτητας και της επικουρικότητας που η Ευρωπαϊκή Ένωση βάζει, γιατί θέλουμε να λέμε ότι είμαστε εκεί μέσα και εμείς ακολουθούμε αυτό το μοντέλο ανάπτυξης. 

Έχει σχέση με τα πρόσωπα και τη πολιτική επιβίωση του καθενός, αυτό έχει καμία σχέση όμως με την εθνική μας ανάπτυξη και τη προοπτική μας ως χώρα; Καμία και ποιον ενδιαφέρει; Κανέναν, εννοώ δηλαδή από τους άμεσα ενδιαφερομένους που είναι οι πολίτες. Για αυτό είπα προηγούμενα ότι πρέπει να αλλάξουμε τον τρόπο του πολιτικώς επιχειρείν.

Να φτάσω και στη Τοπική Αυτοδιοίκηση σήμερα. Η Τοπική Αυτοδιοίκηση σήμερα βιώνει τον δικό της Γολγοθά, δεν περνάει τα καλύτερά της. Ευθύνεται ως ένα βαθμό και η ίδια, γιατί αποδέχεται μοιρολατρικά μια κατάσταση. Δεν μπορούμε δηλαδή να πείσουμε αντιτάσσοντας επιχειρήματα που έχουμε εκατομμύρια σε αυτή τη κατάσταση η οποία υπάρχει σήμερα, μοιρολατρικά ακολουθούμε μια πορεία, αλλά από την άλλη μεριά όμως υπάρχει αυτός ο ακήρυχτος πόλεμος ο οποίος αναθερμαίνεται και αναζωπυρώνεται συνεχώς μεταξύ του κεντρικού κράτους και της αποσυγκεντρωμένης άσκησης πολιτικής, που εμμένει να θεωρεί ότι το κέντρο μπορεί να διευθύνει ως διευθυντήριο τα πάντα στη ζωή της σήμερα. Δεν γίνεται αυτό και δεν γίνεται γιατί τα προβλήματα είναι πολυποίκιλα και πάρα πολύ μεγάλα στον αριθμό. 

Για να κλείσω, νομίζω ότι αν με απλές κινήσεις αποφασίσουμε να πατάξουμε τη γραφειοκρατία και να δώσουμε τη δυνατότητα και σε κάποιον άλλον να ασχοληθεί με τα κοινά, να δώσουμε και σε κάποιον άλλον ως διευθυντές, προϊστάμενοι, απλοί υπάλληλοι να ελέγξει, να παρακολουθήσει, να επιτελέσει τον θεσμικό του ρόλο ως εκ του καθήκοντος έχει αναλάβει και αυτός δηλαδή να ενεργοποιηθεί, να αποσυγκεντρώσουμε τις λειτουργίες. Μπορούμε με το ελληνικό μας δαιμόνιο να έχουμε χειροπιαστά αποτελέσματα.

Και το κυριότερο να καταλάβουμε ότι το πρόβλημα ανάπτυξης της πατρίδας μας είναι καθαρά πολιτικό. Δεν μπορεί να θεωρούμε ότι μαζεύοντας 5.000.000-6.000.000 από τους ολιγάριθμους Έλληνες στην Αθήνα και σε δυο πολεοδομικά συγκροτήματα υπάρχει προοπτική αυτής της χώρας, καμία δεν υπάρχει. Επομένως οι απορροφητικότητες, οι επενδύσεις, η αναγκαιότητα εκταμίευσης πόρων, κύριε εκπρόσωπε του Τεχνικού Επιμελητηρίου, που πραγματικά αυτές οι ανάγκες εξυπηρετούνται με τις διανομές των λιγοστών πόρων στην ελληνική περιφέρεια, είναι όρος ύπαρξης και εθνικής προοπτικής. 

Δηλαδή, να φτάσω στη τρίτη θεωρηματική διαπίστωση ότι αν δεν υπάρξει ανάπτυξη της περιφέρειας, εμπιστοσύνη στο ενδογενές δυναμικό το οποίο βλέπετε πόσο αξιόλογο είναι και στο πάνελ υπάρχει, δεν θα έχουμε καμία τύχη ως έθνος. Αν αυτά τα καταλάβουμε κάτι θα κάνουμε, διαφορετικά θα ανακυκλώνουμε αυτή τη κακοδαιμονία που ως φυλή μας ταλανίζει και δυστυχώς ακόμα την ανεχόμαστε. Να δούμε ως πότε.

Ευχαριστώ.

ΠΡΟΕΔΡΕΙΟ: Ευχαριστούμε και εμείς τον Δήμαρχο Αμφιλοχίας. Ο κύριος Πάνος Μαΐστρος έχει τον λόγο, Δημοτικός Σύμβουλος Νέας Ιωνίας και επιστημονικός συνεργάτης της ΚΕΔΚΕ και αμέσως μετά ο κύριος Νίκος Ταχιάος και ο κύριος Ανδρέας Καράβολας.

Π. ΜΑΪΣΤΡΟΣ: Για μια παρατήρηση μόνο σηκώθηκα Πρόεδρε. Σωστά ανέφερες την σημερινή μου ιδιότητα, θέλω να πω όμως ότι έχω βρεθεί και από την άλλη μεριά, δηλαδή υπήρξα και Γενικός Γραμματέας Δημόσιας Διοίκησης στο Υπουργείο Εσωτερικών Δημόσιας Διοίκησης και Αποκέντρωσης. 

Επειδή λοιπόν έχω βρεθεί και από τις δυο μεριές θα ήθελα να πω συμπληρώνοντας σε κάποιο βαθμό και αυτά που είπε ο κύριος Κοιμήσης, ότι τελικά το μεγαλύτερο πρόβλημα που νομίζω ότι έχουμε είναι ότι δεν αντιλαμβανόμαστε ότι είμαστε στην ίδια βάρκα. Άκουσα μερικούς συνάδελφους από τη κεντρική διοίκηση που λένε: η Τοπική Αυτοδιοίκηση δεν μπορεί. Μα δεν είναι ότι δεν μπορεί η Τοπική Αυτοδιοίκηση, πρέπει να λέμε το πολιτικό και διοικητικό σύστημα της χώρας μας δεν μπορεί. Δεν μπορούμε, στον πληθυντικό.

Δεν μπορεί να καθόμαστε από τη μια πλευρά και απλώς να κάνουμε διαχείριση των προβλημάτων, πρέπει να ξέρουμε ότι έχουμε ευθύνη αν οι πελάτες μας, οι Οργανισμοί Τοπικής Αυτοδιοίκησης, οι Νομαρχίες, οι φορείς υλοποίησης αν δεν μπορούν. Έχουμε πολύ μεγάλη ευθύνη για να τους βοηθήσουμε να μπορούν, για αυτό οι πρωτοβουλίες που άκουσα προηγουμένως ότι έχουν παρθεί και από το Υπουργείο Οικονομίας και Οικονομικών με τη ΜΟΔ για δομές υποστήριξης θεωρώ ότι είναι πάρα πολύ σημαντικές. Θεσμοί όπως οι αναπτυξιακές εταιρείες που ο εκπρόσωπός τους κύριος Αμανατίδης ανέφερε τις πάρα πολύ σημαντικές πρωτοβουλίες που έχουν πάρει με τη στήριξη κεντρικής διοίκησης ως φορείς Αυτοδιοίκησης. 

Να έρθω και από την άλλη μεριά. Το λάθος που κάνουμε εμείς που βρισκόμαστε στον χώρο της Τοπικής Αυτοδιοίκησης, τώρα από εκεί είμαι, είναι ότι νομίζουμε πως τα προβλήματα θα τα λύσει το κράτος, ότι θα τα λύσει η κεντρική διοίκηση, ότι θα τα λύσει η περιφερειακή διοίκηση. Αυτό που δεν αντιλαμβανόμαστε όσοι δεν έχουμε περάσει από τη κεντρική διοίκηση είναι ότι δεν μπορεί να κάνει περισσότερα από όσα εμείς μπορούμε. Είναι φανερό ότι έχουμε και εμείς ένα μεγάλο μερίδιο της ευθύνης, να πάρουμε τις αναγκαίες πρωτοβουλίες, αυτές που θα αφορούν την υποστήριξη και να μην έχουμε την ψευδαίσθηση ότι άλλος είναι αυτός που θα μας λύσει τα προβλήματα. Μαζί.

Κλείνω λοιπόν, νομίζω ότι υπάρχει ένα σοβαρό ζήτημα τελικά κουλτούρας στο πολιτικό και διοικητικό σύστημα της χώρας μας. Να καταλάβουμε ότι είμαστε στο ίδιο τρένο, στην ίδια βάρκα και τα προβλήματα είναι προβλήματά μας και οι όποιες επιτυχίες θα είναι επιτυχίες μας. Αυτά.

ΠΡΟΕΔΡΕΙΟ: Ευχαριστούμε τον κύριο Μαΐστρο. Ο κύριος Νίκος Ταχιάος.

Ν. ΤΑΧΙΑΟΣ: Ξαφνικά ακούστηκε η λέξη: η μία και η άλλη πλευρά σε αυτή την αίθουσα. Νομίζω ότι στις πράξεις μιλήσαμε με υπεκφυγές στο τραπέζι, διότι φαίνεται ότι διαμορφώνονται οι διάφορες οπτικές αντιμετώπισης του προβλήματος. Είναι προφανές ότι στο τραπέζι αυτό, στο πάνελ αυτό υπάρχουν πρόσωπα με πολιτική ιδιότητα και πρόσωπα τα οποία δεν έχουν πολιτική ιδιότητα, αλλά εκπροσωπούν με την καλώς ευνοούμενη έννοια του όρου τη κρατική μηχανή, τη γραφειοκρατία, την οποία πρέπει να έχει κάθε κράτος.


Θα έλεγα ότι από τη πλευρά του Τεχνικού Επιμελητηρίου και μάλιστα της Διοίκησης του Τεχνικού Επιμελητηρίου θα μπορούσαμε να δούμε τον εαυτό μας με ένα διαφορετικό ρόλο, δηλαδή με τον ρόλο της τεχνοκρατικής αντίληψης των πραγμάτων, αυτής που δεν αντιμετωπίζει τα πράγματα μέσα από την αυστηρά τεχνική τους διάσταση, αλλά έρχεται για να δει πώς η ίδια η τεχνολογία μπορεί να πάρει πολιτικούς προσανατολισμούς ή πώς μπορούν οι ίδιοι οι πολιτικοί προσανατολισμοί να βοηθήσουν τη τεχνολογία.


Με την έννοια αυτή νομίζω ότι θα ήταν πιο καλό να μιλήσουμε, να κάνουμε όλη αυτή τη κουβέντα με λιγότερες υπεκφυγές. Νομίζω ότι ένας μηχανισμός ελέγχου δεικτών και επιμερισμού των προβλημάτων ο οποίος μπορεί να κρίνεται μονάχα με τσεκαρίσματα κενών σημείων, στη πράξη δεν αποδίδει αυτό που θέλουμε. Δηλαδή κάποια στιγμή πρέπει να μετρήσουμε. Μιλήσαμε σήμερα για ολοκληρωμένα προγράμματα, τι θα προκύψει από αυτά τα ολοκληρωμένα προγράμματα; 


Ξαφνικά άκουσα να σχολιάζεται το γεγονός της μη επάρκειας των τελικών δικαιούχων, δεν άκουσα όμως να σχολιάζεται από εκπροσώπους της διοίκησης το γεγονός ότι και η ίδια συνέβαλλε σε αυτό. Είναι τυχαίο ότι ξαφνικά έρχεται ένα μπαράζ συμβασιοποιήσεων; Γιατί αυτό; Διότι υπήρχαν εκκρεμότητες στο θεσμικό πλαίσιο της εκτέλεσης των έργων, κυρίως για ότι αφορά τα δημόσια έργα τα οποία είχαν ενταχθεί σε τέτοια προγράμματα. Στις αδειοδοτήσεις, στις ωριμάνσεις, αλλά και στο ίδιο το θεσμικό πλαίσιο. 

Είναι τυχαίο ότι οι περισσότερες μελέτες έγιναν δύο φορές διότι χρειάστηκε να γίνει αναπροσαρμογή των τιμολογίων, ενώ ήταν έτοιμες και περίμεναν και δεν μπορούσαν να δημοπρατηθούν γιατί υπήρχε το θέμα της εκκρεμότητας του θεσμικού πλαισίου; Τέσσερις φορές το είπε ο κύριος Δανιηλίδης, για αυτό θεωρείται η Τοπική Αυτοδιοίκηση, οι τελικοί δικαιούχοι, είτε είναι οι κοινωνικοί εταίροι, είτε οποιοσδήποτε άλλος, δεύτερη κεντρική διοικητική μηχανή; Και με πολιτικές προεκτάσεις. 

Βεβαίως έρχεται ένας νόμος ο οποίος δίνει μια λύση σε αυτό το πρόβλημα, αλλά πάλι η κεντρική διοικητική μηχανή δεν έρχεται να ενημερώσει τον νομοθέτη ή τον Υπουργό ότι: κοίταξε να δεις, ναι, μειοδοτικό σύστημα παραγωγής των έργων, στο οποίο και το Τεχνικό Επιμελητήριο συμφώνησε, αλλά πρέπει να υπάρξει μια μεταβατική περίοδος. Δεν μπορεί να λες ότι σήμερα θα πρέπει οι ίδιες μελέτες να ξαναγίνουν με τα νέα τιμολόγια, διότι δεν υπάρχει δυνατότητα ανάθεσης καταρχήν. Σε ποιον θα αναθέσεις την επικαιροποίηση των μελετών; Μόνο στον πατριωτισμό των μελετητών. 

Πρέπει να καταλάβουμε ότι αυτό το οποίο στο θεσμικό πλαίσιο βλέπουμε ως εκσυγχρονισμό δεν λειτουργεί πάντα έτσι. Προσέξτε το θέμα της υπεύθυνης δήλωσης, φίλε κύριε Αμανατίδη, για τα δικαιολογητικά. Λέει ο νόμος ότι δεν πρέπει τα δικαιολογητικά να υποβληθούν σαν μια υπεύθυνη δήλωση, πλην όμως τα δικαιολογητικά που θα υποβληθούν αν είσαι ο τελικός ανάδοχος θα πρέπει να είναι δικαιολογητικά τις ημέρες του διαγωνισμού. Δηλαδή να έχεις την φορολογική ενημερότητα, την ασφαλιστική ενημερότητα και λοιπά την ημέρα του διαγωνισμού, πράγμα που σημαίνει όχι ότι θα πρέπει να τα έχεις εκδώσει, απλώς δεν τα υποβάλλεις. 

Καταλαβαίνετε λοιπόν ότι αν θέλουμε να επιταχύνουμε τα πράγματα θα πρέπει το θεσμικό πλαίσιο να τύχει μιας αναθεώρησης με ένα εκσυγχρονιστικό μάτι, το οποίο θα βλέπει όλα αυτά τα προβλήματα στη πράξη. Σημασία έχει και το αποτέλεσμα. Με την έννοια αυτή είναι γνωστό ότι πάρα πολλοί τελικοί δικαιούχοι, άρα και η Τοπική Αυτοδιοίκηση για την οποία μιλούμε σήμερα, έχει αντιμετωπίσει και τις Διαχειριστικές Αρχές με ένα τέτοιο μάτι. Με ένα μάτι δηλαδή μιας γραφειοκρατικής θεώρησης των πραγμάτων, η οποία δεν έρχεται να βοηθήσει, απλώς να ελέγξει και εν πολλοίς έχει συμβεί αυτό. 

Είναι πάρα πολύ περίεργο ότι υπάρχουν πάρα πολλές Διαχειριστικές Αρχές σε πλείστους όσους κρατικούς Οργανισμούς, φορείς και Υπουργεία, το οποίο μάλιστα έχει και μια αντιμετώπιση διαφορετικών ταχυτήτων. Διαφορετικά αντιμετωπίζει τα πράγματα μια διαχειριστική Αρχή ενός ΠΕΠ, διαφορετικά αντιμετωπίζει τα πράγματα μια διαχειριστική Αρχή του ΕΠΕΡ για παράδειγμα ενός Υπουργείου, με άλλο πρίσμα, με άλλο μάτι.

Νομίζω λοιπόν ότι είναι πάρα πολύ σημαντικό σε όλα τα πράγματα να βάλουμε – και το είπα και χθες στη τοποθέτησή μου στον χαιρετισμό για την έναρξη αυτής της διημερίδας – μια ισορροπία, πρέπει να αντιμετωπίσουμε όλα τα πράγματα με μια ισορροπία. Είναι γεγονός ότι τα ολοκληρωμένα αστικά προγράμματα θα πρέπει να χρησιμοποιηθούν όχι τόσο ως παιδευτικά, εγώ νομίζω ότι αυτό είναι σοφιστεία. Δεν μπορούν να έχουν παιδευτικό χαρακτήρα - για ποιον άραγε; - τα ολοκληρωμένα προγράμματα, όταν αυτά απλώνονται σε όλη την επικράτεια της Ελλάδος, σε κάθε μικρό ή μεγάλο οικισμό και όταν αυτά πρέπει να αθροίσουν δράσεις, που εκ των πραγμάτων δεν μπορούν να αθροίσουν από το οικονομικό αντικείμενο το οποίο τους χορηγείται.

Νομίζω ότι ο παιδευτικός χαρακτήρας από τα ολοκληρωμένα προγράμματα πρέπει κυρίως να αφορά τη κεντρική διοίκηση. Εδώ νομίζω, κύριε Γενικέ Γραμματέα του Υπουργείου ΠΕΧΩΔΕ, που είστε σήμερα εδώ, ότι έχει μεγάλη σημασία και η συμπλήρωση του κανονιστικού πλαισίου που αφορά τον χωροταξικό και πολεοδομικό σχεδιασμό και ο 2742 δεν έχει εκτελεστικά διατάγματα, άρα μιλάμε για ΕΣΟΑΠ, τα οποία δεν μπορούν να προχωρήσουν. Διατάγματα ΕΣΟΑΠ έχουν βγει μονάχα για τα Ολυμπιακά έργα, για τις Ολυμπιακές περιοχές και έξω από την Αττική τίποτα και εκεί με τις ειδικές διαδικασίες που προβλέπονταν για αυτό. 

Πρέπει αμέσως να ενεργοποιηθούν, εφόσον μπορούν να ενεργοποιηθούν, για να εκσυγχρονιστούν, να αναθεωρηθούν και οι διατάξεις και του 2508 και του 1337, διότι δεν μπορεί να μιλάμε για Δ΄ Κοινοτικό Πλαίσιο Στήριξης το οποίο δεν θα δίνει την ευκαιρία στη Τοπική Αυτοδιοίκηση, δηλαδή στις τοπικές κοινωνίες και στην ελληνική περιφέρεια, για να βάλουμε και τα όρια της ανάπτυξης η οποία ξεφεύγει από τα μεγάλα αστικά κέντρα. Να διαχειριστούν εργαλεία τα οποία θεωρητικά η νομοθεσία τα περιγράφει και νομίζω ότι αυτό είναι πάρα πολύ σημαντικό, το εντάξαμε μέσα στις προτεραιότητες του Υπουργείου στη διοίκηση του οποίου συμμετέχετε. 

Νομίζω λοιπόν ότι ως Τεχνικό Επιμελητήριο της Ελλάδος θα πρέπει να συμβάλλουμε ακριβώς σε αυτό. Πέραν του γεγονότος της συμβολής μας στην επάρκεια των Τεχνικών Υπηρεσιών, αλλά και στην εκπαίδευση του δυναμικού της Τοπικής Αυτοδιοίκησης νομίζω ότι πρέπει να συμβάλλουμε και θα πρέπει να είναι στις άμεσες προτεραιότητές μας, ακριβώς και σε παρακολούθηση του αν αυτού του είδους οι παρεμβάσεις και οι πρωτοβουλίες υπακούουν σε μια γενική αναπτυξιακή στρατηγική της χώρας και όχι σε επιμέρους όπως ειπώθηκε προηγουμένως προσωπικές στρατηγικές οι οποίες αναπτύσσονται σε περιφερειακό επίπεδο και αυτό έχει μεγάλη σημασία. 

Νομίζω ότι θα πρέπει να μετρήσουμε το τι ακριβώς συνέβη με τα ολοκληρωμένα προγράμματα, γιατί ουσιαστικά ακόμα και με το Ν+2, ακόμα και με την αναθεώρηση που φαίνεται ότι και η αναθεώρηση κυρίως κενά του προϋπολογισμού της κεντρικής εξουσίας θα έρθει να κλείσει και όχι ανάγκες των τοπικών κοινωνιών. Νομίζω ότι έχει σημασία να αξιολογήσουμε τι ακριβώς έχει συμβεί και να τα μετρήσουμε με βάση το ανθρώπινο δυναμικό και όχι δείκτες οι οποίοι μόνο αποσπασματικά μπορούν να παρουσιάσουν κάποια αποτελέσματα.

Ευχαριστώ. 

ΠΡΟΕΔΡΕΙΟ: Ευχαριστούμε και εμείς. Ο κύριος Καράβολας Δήμαρχος Πατρέων έχει τον λόγο. 

Α. ΚΑΡΑΒΟΛΑΣ: Εγώ θα κάνω μικρές αναφορές, δεν θα επαναλάβω διότι τα θεωρώ αυτονόητα πλέον αυτά και αυτά τα οποία είπε και ο κύριος Ταχιάος και ο φίλος μου κύριος Κοιμήσης. Εγώ θα πω ένα πράγμα, ότι καταρχήν τα δύο μεγάλα αστικά συγκροτήματα από στοιχεία τα οποία έχουμε συμβάλλουν στο ακαθάριστο εθνικό προϊόν κατά 75% το συγκρότημα Αθηνών, 17% το συγκρότημα Θεσσαλονίκης και μόνο 8% η υπόλοιπη περιφέρεια. Αυτό είναι ένας δείκτης ο οποίος ασφαλώς μας βάζει σε ένα τεράστιο προβληματισμό, έναν προβληματισμό ο οποίος πρέπει να μας δώσει ορισμένες τώρα πλέον συγκεκριμένες κατευθύνσεις. Δεν μπορεί τα αστικά συγκροτήματα να επιβιώσουν χωρίς ακριβώς τις αγροτικές αυτές περιοχές, την ύπαιθρο δηλαδή.


Ποιος είναι ο αυτοσκοπός όλων των ολοκληρωμένων προγραμμάτων; Ασφαλώς είναι η δυνατότητα απασχόλησης και η αντιμετώπιση των διαφόρων άλλων είδους κοινωνικών προβλημάτων. Είναι γεγονός ότι για να έχει μια απόδοση ο χθεσινός προβληματισμός σχετικά με τα σχέδια χωρικής, οικιστικής και οργανωτικής ανάπτυξης των ανοιχτών πόλεων και τα γενικά πολεοδομικά σχέδια παίζουν μια πολύ μεγάλη σημασία, διότι το υπόβαθρο αυτό μπορεί να δημιουργήσει τα δικά μας επιχειρησιακά σχέδια. 

Έχουμε μια διαφορετικότητα στον ελλαδικό χώρο, που ο καθένας που έχει τη δική του ιδιαιτερότητα θα έχει και το δικό του επιχειρησιακό σχέδιο. Πότε μπορεί όμως να έχουν τεράστια απόδοση τα οποιαδήποτε επιχειρησιακά σχέδια; Εκτός από τους μηχανισμούς που πρέπει να δημιουργήσουμε, πρέπει να έχουμε και μια γνώση συνολική. Κάθε μια περιφέρεια ο οποιοσδήποτε εθνικός σχεδιασμός σε επίπεδο υποδομών πρέπει να είναι γνωστός σε κάθε μια περιφέρεια, όπως πρέπει να γνωρίζουμε και ποιες είναι οι παρεμβάσεις σε επίπεδο περιφέρειας.

Αυτά λοιπόν πρέπει να είναι γνωστά σαν επιχειρησιακά σχέδια εθνικού και περιφερειακού επιπέδου. Η γνώση αυτή μας δίνει τη δυνατότητα οι δικές μας παρεμβάσεις να είναι προσθετικές και να μην υπάρχουν ούτε οι αλληλοεπικαλύψεις που άκουσα, ούτε η αποσπασματικότητα των έργων, που δεν αθροίζουν τον τελικό ολοκληρωμένο παρεμβατικό στόχο που όλοι μας έχουμε βάλει.

Είναι σαφές ότι η ύπαιθρος, που καταλαμβάνει πληθυσμιακά μόλις αν θέλετε το 30%, το 40% του πληθυσμού, σε έκταση όμως ξεπερνούν το 85% από τα μεγάλα αστικά συγκροτήματα. Τι πάει να πει λοιπόν αυτό; Ότι ο μεγάλος πλούτος, πέρα από τις υπηρεσίες που παρέχονται και η συγκέντρωση που έχουμε στα μεγάλα αστικά συγκροτήματα, ο μεγάλος πλούτος είναι σε αυτές τις περιφέρειες, όπου ο πλούτος αυτός είναι εντελώς αναξιοποίητος.

Η ΑΝΚΟ, η οποία είναι μια πολύ πετυχημένη επιχείρηση, δεν κάνει παρέμβαση μόνο σε ένα περιορισμένο τομέα, έχει μια πολυδιάστατη παρέμβαση και αν πάρει πραγματικά και το ISO πάει να πει ότι κάνει πολύ καλά τη δουλειά της. Λέμε να αναπτύξουμε τον αγροτικό τομέα, ασφαλώς ο αγροτικός τομέας δεν μπορεί να πάει αποσπασματικά με τη συνολική ύπαιθρο.

Η συνολική λοιπόν ύπαιθρος με μια συνολική επιχειρησιακή παρέμβαση μπορεί και τον πληθυσμό να συγκρατήσει, αρκεί να δημιουργηθούν και όλες εκείνες οι υποδομές που είναι απαραίτητες κοινωνικού χαρακτήρα, ούτως ώστε ο πληθυσμός να παραμείνει και στη περιοχή του. 

Πιστεύω ο σημερινός προβληματισμός πέρα από τις οποιεσδήποτε αδυναμίες επισημάναμε είναι ένας πλούτος, ένα απόθεμα το οποίο θα λειτουργήσει θετικά για τον παραπέρα προβληματισμό.

ΠΡΟΕΔΡΕΙΟ: Ευχαριστούμε τον Δήμαρχο Πατρέων. Τον λόγο έχει ο Στάθης Λαφαζανίδης, Δήμαρχος Ελευθερίου Κορδελιού. Σε δύο λεπτά οι υπόλοιποι ομιλητές πρέπει να ολοκληρώνουν τη παρέμβασή τους για να μπορέσουμε να αλλάξουμε το θέμα και να πάμε στην άλλη ενότητα.

Ε. ΛΑΦΑΖΑΝΙΔΗΣ: Κύριε Πρόεδρε, κυρίες και κύριοι, με όλα αυτά που ακούσαμε προηγουμένως καταλαβαίνουμε όλοι ότι λίγο-πολύ το πρόβλημα το γνωρίζουμε. Το θέμα όμως είναι γιατί δεν πηγαίνουμε μπροστά, γιατί δεν μαθαίνουμε από τα λάθη μας να κάνουμε ένα βήμα μπροστά στο επόμενο Κοινοτικό Πλαίσιο Στήριξης θα έλεγα και τι είναι αυτό το οποίο φταίει.


Ακούσαμε τα προβλήματα και προηγουμένως άκουσα και από τον κύριο Ζάπρη που έλεγε ότι από το ΕΠΤΑ η Τοπική Αυτοδιοίκηση πήρε τα χρήματα και δεν τα διέθεσε σωστά. Θα ήθελα να πω το εξής: η Τοπική Αυτοδιοίκηση έχει τα προβλήματά της και αν λέμε τα πράγματα με το όνομά τους, τα σύκα-σύκα και τη σκάφη-σκάφη, ο κάθε Δήμαρχος ο οποίος εκλέγεται προσπαθεί να παρουσιάσει έργο για να μπορέσει να πετύχει και την επόμενη τετραετία.


Θα ήθελα να κάνω μια πρόταση σε όλα αυτά τα οποία ακούστηκαν: από το κράτος να δοθούν χρήματα μόνο για μελέτες, να υπάρχει ένα ποσοστό όπως με τη ΣΑΤΑ που να αφορά μόνο τις μελέτες και μέσα από αυτά να μπορέσει και η Τοπική Αυτοδιοίκηση να μην έχει το δικαίωμα ο Δήμαρχος να κάνει οτιδήποτε άλλο παρά μόνο μελέτες, διότι αν χάθηκαν κονδύλια από το Γ΄ Κοινοτικό Πλαίσιο Στήριξης πέρα από τα προβλήματα τα οποία υπήρξαν από τις μελέτες οι οποίες έγιναν λόγω γραφειοκρατίας και λόγω αλλαγών και ούτω καθ’ εξής, ήταν διότι η Τοπική Αυτοδιοίκηση δεν μπόρεσε να κάνει μελέτες γιατί δεν είχε τα χρήματα ή και αυτά τα οποία είχε τα χρησιμοποίησε για να κάνει κάποια έργα με τον άλφα ή βήτα τρόπο. Νομίζω ότι είναι θέματα τα οποία ξεπερνιούνται, τα προβλήματά μας τα ξέρουμε, μας λείπει ο συντονισμός και η συνεργασία. Αυτό λείπει νομίζω στον Έλληνα, πράγμα το οποίο στη πορεία πιστεύω ότι θα διορθωθεί. 

Δράττομαι της ευκαιρίας με τη παρουσία εδώ του Γενικού Γραμματέα του ΥΠΕΧΩΔΕ να μπω σε μια ιδιαιτερότητα που αφορά τον Δήμο. Το Γενικό Πολεοδομικό Σχέδιο του Δήμου είναι σταματημένο εδώ και πάρα πολύ καιρό και αυτό γιατί δεν ψηφίζεται από τον Οργανισμό Ρυθμιστικού, διότι τυχαίνει ο Δήμος Ελευθερίου Κορδελιού να γειτνιάζει με τις βιομηχανίες και μάλιστα είμαστε στα 4-5χλμ. από το κέντρο της πόλης, που σημαίνει απόσταση μηδέν.

Έγινε ένα λάθος εκείνη την εποχή, μπήκαν αυτές οι μεγάλες βιομηχανίες, ΕΚΟ, Ηλεκτρική Ενέργεια, χημικές βιομηχανίες και ούτω καθ’ εξής στα όρια της Θεσσαλονίκης, με αποτέλεσμα μια περιοχή η οποία ήδη εντάχθηκε στο σχέδιο από το ’86 να έρχεται η ΕΚΟ με προσφυγή της προς τα διοικητικά δικαστήρια, να κάνει προσφυγή και τα διοικητικά δικαστήρια να παίρνουν απόφαση για αναστολή των οικοδομικών εργασιών και των αδειών. Έχουν αγοράσει σπίτια άνθρωποι δίπλα από αυτές τις βιομηχανίες στα όρια του Δήμου με δάνεια και αυτή τη στιγμή είναι έρμαιο των δικαστηρίων και το Γενικό Πολεοδομικό Σχέδιο του Δήμου δεν προχωράει, διότι δεν μπορείς να αφαιρέσεις μια περιοχή και να εντάξεις όλη την άλλη. 

Ο Οργανισμός Ρυθμιστικού δεν μας λέει τίποτα, συναντήσεις επί συναντήσεων με το ΥΠΕΧΩΔΕ και ο Δήμος βρίσκεται στο έρμαιο του κράτους και όχι μόνο ο Δήμος, αλλά και οι δημότες και οι συγκεκριμένοι άνθρωποι οι οποίοι αγόρασαν τα διαμερίσματα με δάνεια και αυτή τη στιγμή πληρώνουν τα δάνεια φτωχές οικογένειες και δεν ξέρουν τι να κάνουν. Σας παρακαλώ λοιπόν δώστε μια λύση το συντομότερο. 

Ευχαριστώ. 

ΠΡΟΕΔΡΕΙΟ: Ευχαριστούμε και εμείς. Η κυρία Ευαγγελίδου Μάρω πολεοδόμος, ο κύριος Μπενέτος Σπύρου αμέσως μετά και κλείνουμε με τον κύριο Βερύλη Ντομίνγκο.

Ν. ΤΑΧΙΑΟΣ: Θέλω να προσθέσω και κάτι που ξέχασα με την εξής έννοια: το δημόσιο συμφέρον πώς θα πρέπει να υπηρετούμε. Ακούστε να δείτε, άκουσα τη λέξη μελέτες. Θέλω να πω το εξής για να καταλάβετε πώς πρέπει να βλέπουμε τα πράγματα από μια γενική θεώρηση και επειδή έχω ακούσει πάρα πολλές φορές τη κριτική ότι η Τοπική Αυτοδιοίκηση δεν μπορεί να κάνει μελέτες. 

Η νέα πολιτική ηγεσία του Υπουργείου ΠΕΧΩΔΕ είχε προκρίνει την τροποποίηση του νόμου για την ανάθεση μελετών και παροχή υπηρεσιών και στη πράξη έφτιαξε τον 3316 που αφορά τα πάντα πλην της ανάθεσης και της κατασκευής ενός έργου. Είναι ένας νόμος ο οποίος έρχεται να φέρει διαφάνεια, εντάσσει το νέο καθεστώς της Ευρωπαϊκής Ένωσης το κανονιστικό στην ελληνική πραγματικότητα, αλλά είναι δύσκολος νόμος. Η Τοπική Αυτοδιοίκηση λοιπόν πρέπει να αναλάβει να κάνει μελέτες και να προσλάβει Συμβούλους με αυτό τον νόμο, για να δούμε λοιπόν τι θα πει αξιοπιστία του κράτους, γιατί και αυτά συζητιούνται σήμερα εδώ μέσα. 

Έρχεται το ίδιο το κράτος και επιφυλάσσει για τον εαυτό του με μια γνωμοδότηση του Νομικού του Συμβουλίου, που προκαλείται από το Υπουργείο Εθνικής Οικονομίας, την εξαίρεση της πρόσληψης των Τεχνικών Συμβούλων των Διαχειριστικών Αρχών από αυτό τον νόμο. Αυτό το λέω για να δούμε πώς διασφαλίζεται η ωριμότητα και πώς το κράτος διασφαλίζει την ωριμότητα για τον εαυτό του. Το λέω ως ΤΕΕ, που πρέπει να καταγγείλουμε αυτή τη διαδικασία.

Ευχαριστώ. 

ΠΡΟΕΔΡΕΙΟ: Η κυρία Ευαγγελίδου τον λόγο. 

Μ. ΕΥΑΓΓΕΛΙΔΟΥ: Είναι δύσκολο πραγματικά στον ελάχιστο χρόνο που μας μένει να αναπτύξω αυτό που θέλω να πω. Η κεντρική ιδέα που εισήχθηκε και από την εισαγωγική της ΚΕΔΚΕ, αλλά και από τον τίτλο νομίζω ήταν πώς συνδέουμε αυτή την αντίληψη των ολοκληρωμένων αστικών με τις αστικές αναπλάσεις έτσι όπως κινούνται στη πολεοδομική πολιτική. Δηλαδή πώς συνδέουμε μια ολοκληρωμένη αντίληψη με κάτι που μέχρι τώρα δεν είναι πολύ ολοκληρωμένο, είναι αρκετά αποσπασματική η πολεοδομική πολιτική που ασκείται στη χώρα είτε λόγω κατανομής αρμοδιοτήτων, αναδείχθηκε η διάσταση της ανετοιμότητας της Τοπικής Αυτοδιοίκησης. 

Χθες είπαμε πάρα πολλά πράγματα θετικά σε σχέση με το πώς μπορούν με το νέο θεσμικό πλαίσιο τα νέα γενικά πολεοδομικά να γίνουν στρατηγικά σχέδια, να βάλουν διαστάσεις από αυτές που μπαίνουν με τη καινοτόμα προσέγγιση των ολοκληρωμένων αστικών, όπως παραδείγματος χάρη η εταιρική σχέση, η εταιρική διακυβέρνηση, όπως η έννοια των μικτών χρηματοδοτήσεων της συνεργασίας τέλος πάντων δημόσιου και ιδιωτικού τομέα, όπως ο ρόλος της Αυτοδιοίκησης σαν διαχειριστή της αστικής ανάπτυξης και όχι σαν κάποιον που θα κανονίζει: εδώ μπορείς, εδώ δεν μπορείς. 

Είπαμε λοιπόν μερικά πράγματα χθες, δεν βλέπω σήμερα να συνδέονται ή να επανέρχονται. Είναι αδύνατον όπως είπα πριν να τα καταθέσω, θέλω όμως εν κατακλείδι να πω ότι νομίζω πως σε αυτή την ασυνδεσία οφείλεται εν μέρει και αυτό που αναφέρθηκε από πολλούς ομιλητές, την έλλειψη απορροφητικότητας στα ολοκληρωμένα αστικά, την ελλιπή ωριμότητα.

Οφείλουμε λοιπόν πέρα από αυτές τις πολύ συνοπτικές προτάσεις με τις οποίες συμφωνώ, που είπε και ο κύριος Ταχιάος – και συμφωνώ και επαυξάνω βεβαίως – ότι πρέπει να προχωρήσει λίγο το θεσμικό πλαίσιο όσον αφορά τα ΣΟΑΠ και τη σύνδεση με τις αναπλάσεις. Πιστεύω όμως ότι δεν αρκεί και ότι πρέπει να το δούμε λίγο κάτω από αυτό το πνεύμα. Θυμίζω ότι ο 2508 μελετήθηκε, ήμουν στην ομάδα που συνέταξε το κομμάτι των αναπλάσεων εκ μέρους του Συλλόγου Αρχιτεκτόνων. Συντάχθηκε λοιπόν το ’94 και δεν υπήρχε αυτή η πορεία, δεν υπήρχε αυτή η αντίληψη, ενώ μέσα στην Ευρώπη νομίζω ότι υπάρχει περιθώριο να ξαναδούμε μερικά πράγματα.

Συνδέομαι με το θέμα μικτές χρηματοδοτήσεις και ΣΔΥΠ. Μικτές χρηματοδοτήσεις στη πολιτική αναπλάσεων σημαίνει κάτι πάρα πολύ συγκεκριμένο και πάρα πολύ εμπλουτιστικό της πολιτικής αναπλάσεως. Σημαίνει ότι προσελκύω ιδιωτικά κεφάλαια σε ένα πρόγραμμα δημόσιου προσανατολισμού. Αυτή λοιπόν τη προσέλκυση δεν έχουμε καταφέρει να τη κάνουμε, έχει εκφυλιστεί κατά τη γνώμη μου το ζήτημα σε πονοκέφαλο των Διαχειριστικών Αρχών πώς θα φωνάξουμε ιδιωτικό κεφάλαιο, ενώ στη πράξη έπρεπε από μέσα τα ίδια τα προγράμματα ανάπλασης να υπάρχει αυτή η διάσταση, διότι ακριβώς έχουμε ιδιωτικό κεφάλαιο το οποίο ασχολείται με τέτοια προγράμματα, μέσα όμως από μια λογική real estate. 

Η σύνδεση αυτών των πραγμάτων σημαίνει κάτι αρκετά πιο πολύπλοκο από αυτό που περιγράφεται στην νομοθεσία περί προγραμμάτων αναπλάσεων, δυστυχώς έχουμε πάθει μια αποστέωση της έννοιας ανάπλασης από εκεί που ήταν τα ολοκληρωμένα προγράμματα της ΔΕΠΟ της δεκαετίας του ’80 σε πεζοδρομήσεις και αυτό το πράγμα πρέπει να το ανατάξουμε και για να το ανατάξουμε χρειαζόμαστε αυξημένες δυνάμεις και πιστεύω ότι αυτές οι δυνάμεις πρέπει να επικεντρωθούν και στο επίπεδο του θεσμικού πλαισίου δυστυχώς.

Ένα πράγμα μόνο, η ΖΕΠ ήταν η πρώτη μορφή μικτής χρηματοδότησης δημόσιου και ιδιωτικού του 1979, μπήκε στην ελληνική νομοθεσία για τα πολεοδομικά προγράμματα ακριβώς. Δυστυχώς κακομεταχειρίστηκε, κακόπαθε. Οφείλουμε αυτή τη στιγμή να δούμε την εκ νέου ένταξή της σε αυτή τη καινούργια στρατηγική λογική. 

ΠΡΟΕΔΡΕΙΟ: Ο Δήμαρχος Λειψών, κύριος Σπύρου Μπενέτος. 

Μ. ΣΠΥΡΟΥ: Ουσιαστικά ήθελα να κάνω ερώτηση, αλλά να πω δυο λόγια παραπάνω. Μιλάτε για τον αστικό και τον αγροτικό χώρο, δεν είδα πουθενά για τον νησιωτικό χώρο. Δεν με ενδιαφέρει εμένα σαν Λειψοί, συνάδελφε Κοιμήση, υπάρχει χωροταξικό σχέδιο των Λειψών και να είστε σίγουροι με δημοκρατικό προγραμματισμό έχει γίνει σεβαστό μέχρι σήμερα πάρα πολύ. Όμως βγάζω μια οργή και ακούστε με λίγο.


Πρέπει να υπενθυμίσω λοιπόν για όσους τουλάχιστον δεν γνωρίζουν, γιατί πιστεύω ότι αν δεν είναι παράλειψη είναι άγνοια ίσως γιατί δεν έχουμε μάθει ακόμα. Παρότι το σύνταγμά μας έχει πλέον αποδεχτεί τη νησιωτικότητα, θυμάστε ότι μόνο στο Συνέδριο της Κω και εμείς σαν Αυτοδιοίκηση μετά από 26 χρόνια ελληνικής δημοκρατίας αποδεχτήκαμε αυτή την ιδιομορφία της πατρίδας μας. Άρα έχουμε μια συνολική καθυστέρηση γενικότερη δηλαδή. 


Ένα να πω μονάχα, ότι ο θαλάσσιος χώρος της πατρίδας μας είναι σαν μια πρώην Ανατολική Γερμανία παρακαλώ, με στοιχεία ακριβή αυτό που σας λέω. Άρα ένα στοιχείο να δώσω και θα δείτε μετά πού θέλω να φτάσω. 


Ο νησιωτικός χώρος σε αυτό που λέτε εσείς και πολύ σωστά, τα διάφορα χωριά της πατρίδας μας που έχουν άποψη για τη βιώσιμη ανάπτυξη και αν είχαμε ξεκινήσει τελείως διαφορετικά όλα θα είχαν ενταχθεί σε ένα ευρύτερο περιφερειακό αναπτυξιακό σχέδιο και θα είχαν ένα συγκεκριμένο πολύ ακριβή ρόλο και δεν θα ερημώναμε αν είχαμε άποψη. 


Στον νησιωτικό όμως χώρο ειδικά δεν ισχύει αυτό, δηλαδή εκεί πρέπει να κάνεις τα πάντα που λέμε. Δεν έχεις τη δυνατότητα να κάνεις, λέμε έναν βιολογικό που υπάρχουν και φυσικοί τρόποι και αν σας πω τις εμπειρίες μου στο τι βίωσα με το ελληνικό κράτος αφήστε γιατί θα λυπόμαστε όλοι μαζί και θα κλαίμε. Ή για τον ΧΥΤΑ, κύριε Γενικέ, μπορεί να το βρείτε μπροστά σας αυτές τις μέρες. Των Λειψών που είναι τελειωμένος 2 χρόνια τώρα και δεν τον λειτουργώ γιατί τα μηχανήματα δεν έχω και επειδή έχω υποσχεθεί στους κατοίκους συμπατριώτες μου ότι εκεί θα πηγαίνουν να πίνουν καφέ και δεν θα είναι σκουπιδαριό για αυτό το κάνω, γιατί σε μικρές κοινωνίες μπορείς να κινηθείς σε ένα επίπεδο μοντέλου ανάπτυξης βιώσιμης.

Ακούστε όμως τώρα να δείτε το θέμα της χωροταξίας. Έχουμε ένα τεράστιο πρόβλημα με το συγκοινωνιακό, έχουμε φτάσει στο Αιγαίο να κυνηγούν όπως έχω πει τα λιμάνια τα πλοία, όχι τα πλοία τα λιμάνια. Δηλαδή πάει ένας εφοπλιστής και αγοράζει ένα πλοίο τεράστιο και λέει: φτιάξε μου λιμάνι να μπω μέσα. Ξέρετε σε πόσα νησιά έχει χαλάσει η χωροταξία των νησιών φτιάχνοντας λιμάνια απάνθρωπα, τεράστια, για να περνάει ένα πλοίο τον χρόνο; Αυτό είναι επίσης ένα αποτέλεσμα ενός γενικότερου λανθασμένου, στρεβλού, για να μην πω τίποτε άλλο σχεδιασμού και σήμερα σε εκβιάζει κιόλας με αυτή τη μορφή.

Κλείνω λοιπόν με αυτό: να ξέρετε ότι κάποιοι άνθρωποι, γιατί υπάρχουν φωνές εδώ και χρόνια και επειδή είμαι 20 χρόνια σε αυτή τη θέση έχω μια διαχρονική γνώση, εικόνα και λοιπά της όλης κατάστασης. Υπήρξαν άνθρωποι που χτυπούσαν κατά καιρούς τα καμπανάκια, στο νησιωτικό χώρο το πρώτο πράγμα που ζητούσαν πριν από τα Κοινοτικά Πλαίσια Στήριξης ήταν τα χωροταξικά. Δεν εισακουστήκαμε όμως και σαφώς αγωνιούμε όλοι να μαζέψουμε την όλη κατάσταση, ας βοηθήσουμε λοιπόν όλοι μαζί.

Ευχαριστώ. 

ΠΡΟΕΔΡΕΙΟ: Ευχαριστούμε τον Δήμαρχο Λειψών. Ο κύριος Βερίλης, Δημοτικός Σύμβουλος Καρδίτσας και κλείνει ο κύριος Παντόπουλος από το ΓΕΟΤΕ.

ΒΕΡΙΛΗΣ: Κύριε Πρόεδρε, κυρίες και κύριοι, θα ήθελα να σας μεταφέρω πολύ σύντομα τις εμπειρίες μου που έχω από τρεις θέσεις μάχης στο χώρο των έργων και των παρεμβάσεων στη Τοπική Αυτοδιοίκηση και συγκεκριμένα Δημοτικός Σύμβουλος Καρδίτσας και τώρα επικεφαλής της μειοψηφίας στο Δήμο Καρδίτσας. Σαν Πρόεδρος των ΤΥΔΚ της χώρας για περίπου 15 χρόνια, σαν μέλος της αντιπροσωπείας του Τεχνικού Επιμελητηρίου Θεσσαλίας περίπου για 15 χρόνια και Πρόεδρος της Νομαρχιακής Επιτροπής του ΤΕΕ Καρδίτσας.


Οι εμπειρίες μου και πριν και τώρα με τη κατάρρευση ουσιαστικά της υπαίθρου είναι πάρα πολλές, αλλά ήθελα να σταθώ σε δύο σημεία και απορώ πώς δεν αναφέρονται σε όλες τις περιπτώσεις και σε όλα τα Συνέδρια.


Το πρώτο είναι η περιφερειακή συγκρότηση του κράτους. Είπαμε ότι υπάρχει μια διαφοροποίηση μεταξύ Λεκανοπεδίου Αττικής και της επαρχίας, αλλά η πράξη έδειξε ότι υπάρχει και μια μεγάλη διαφοροποίηση με ενδοπεριφερειακές ανισότητες. Στη Θεσσαλία ζούμε με τη περιφερειακή συγκρότηση, μια άνευ προηγουμένου περιφερειακή ανισότητα μεταξύ δυτικής και ανατολικής Θεσσαλίας. 

Μέχρι τώρα εμείς στο Νομό Καρδίτσας οι Δήμοι και ο Δήμος Καρδίτσας γενικότερα για να πάμε στην Αθήνα πρέπει να περάσουμε μέσα από τη Λάρισα, μέσα από τη περιφέρεια, όπου από όλους τους υπαλλήλους και τους πάντες η πληροφόρηση αργεί να έρθει στο Νομό μας. Παλαιότερα υπήρχαν τα κονδύλια, υπήρχε η κατανομή κατά Νομό, ήξερε ο Νομάρχης – είμαι κατά βέβαια του διορισμένου Νομάρχη – ποιες ήταν οι ανάγκες και τα μοίραζε. Σήμερα τα χρήματα, όπως έγραψαν οι εφημερίδες, για έναν κάτοικο της Δυτικής Θεσσαλίας αναλογεί 1 €, για την Ανατολική Θεσσαλία 6 €.

Το δεύτερο είναι ότι τα τελευταία χρόνια στη περιφέρεια έχουν αυξηθεί οι μηχανισμοί ελέγχου, παρακολούθησης, αλλά οι στρατιώτες δεν έχουν αυξηθεί και οι στρατιώτες που φέρνουν όλο το βάρος της προώθησης των προγραμμάτων τουλάχιστον στον δημόσιο τομέα είναι η ΤΥΔΚ, δεν υπάρχει άλλος. Δεχόμαστε συνεχείς ελέγχους και τίποτε άλλο. 

Ευχαριστώ.

ΠΡΟΕΔΡΕΙΟ: Ευχαριστούμε και εμείς. Ο κύριος Παντόπουλος, εκπρόσωπος του ΓΕΟΤΕ και αμέσως μετά από το Προεδρείο σύντομα για να κλείσουμε. 

ΠΑΝΤΟΠΟΥΛΟΣ: Ευχαριστώ, κύριε Πρόεδρε, χαιρετίζω βέβαια και το σημερινό πάνελ. Αν και η παρέμβασή μου θα έπρεπε να γίνει χθες, εν τούτοις όμως αυτό έγινε εφικτό σήμερα και θα αναφερθώ επ ολίγον για ορισμένα θέματα τα οποία συζητήθηκαν χθες. 


Όπως ανακοινώθηκε χθες ο Πρόεδρος της ΚΕΔΚΕ κύριος Κουκουλόπουλος αποδέχθηκε για λογαριασμό του Γεωτεχνικού Επιμελητηρίου Ελλάδος να σας παρουσιάσω το θέμα «Η συμβολή μιας ορθολογικής διαχείρισης του πρασίνου των πόλεων κατά της μόλυνσης του ατμοσφαιρικού αέρα και του φαινομένου του θερμοκηπίου».

ΠΡΟΕΔΡΕΙΟ: Όπως καταλαβαίνετε δεν μπορείτε να κάνετε παρουσίαση σήμερα. 

ΠΑΝΤΟΠΟΥΛΟΣ: Ασφαλώς και δεν μου δίνεται αυτή η δυνατότητα, για δύο λόγους: ένας είναι αυτός που είπατε και ο δεύτερος λόγος είναι ότι δεν υπάρχει η τεχνική υποδομή έτσι ώστε να συντμήσω την εισήγησή μου αυτή με ένα επιδιοσκόπιο, έτσι ώστε να γίνει αυτό εφικτό. Όμως θα με ανεχτείτε στον άχαρο αυτό ρόλο για να απαντήσω σε ορισμένα ζητήματα που θίχτηκαν εδώ, διότι όπως σας είπα εκπροσωπώ το Γεωτεχνικό Επιμελητήριο Ελλάδος, που είναι τεχνικός σύμβουλος σε θέματα προστασίας του περιβάλλοντος, υδάτινων και φυσικών πόρων και όχι μόνο αυτό, βεβαίως προασπίζει τα επιστημονικά, κοινωνικά και λοιπά δικαιώματα των μελών του και τα λοιπά. 


Επειδή ειπώθηκε το θέμα ότι και το Κτηματολόγιο είναι ένα ζήτημα το οποίο θα συνεισφέρει για τη σύνταξη των Γενικών Πολεοδομικών Σχεδίων και έχουμε βέβαια και για αυτό το θέμα να πούμε ότι όταν τέθηκε το θέμα της σύνταξης του εθνικού Κτηματολογίου και τότε υπήρξε πρόβλημα μεταξύ του Γεωτεχνικού Επιμελητηρίου και του ΥΠΕΧΩΔΕ ότι τάχα εμείς είμαστε παραδείγματος χάρη δασολόγοι, γεωτεχνικοί, δεν έχουμε τη δυνατότητα να μπούμε στο εθνικό Κτηματολόγιο διότι αυτό είναι τοπογραφικής φύσης. 

Σε προσφυγές που έγιναν και από μένα προσωπικά και από το Γεωτεχνικό Επιμελητήριο Ελλάδος αποδείχθηκε ότι δεν είναι μόνο τοπογραφικής φύσης, αλλά αποτελεί εργαλείο για την προστασία του περιβάλλοντος και ούτω καθ’ εξής. Επειδή αυτά ειπώθηκαν χθες και πρέπει να απαντηθούν. Άρα λοιπόν για τον ίδιο λόγο…

ΠΡΟΕΔΡΕΙΟ: Θα γίνω δυσάρεστος, αλλά θέλω να σας παρακαλέσω. Δεν έχει καμία σχέση με αυτό το οποίο συζητάμε, αυτά τα οποία συζητήθηκαν χθες δεν μπορεί να μεταφερθούν σήμερα.

ΠΑΝΤΟΠΟΥΛΟΣ: Για τον ίδιο λόγο, κύριε Πρόεδρε, δεν συμμετέχουν οι μελετητές μας, οι επιστήμονες γεωτεχνικών επιστημών, ούτε στα Γενικά Πολεοδομικά Σχέδια. Κατόπιν αυτού δεν λύθηκε το Γεωτεχνικό Επιμελητήριο και για αυτό σας είπα ότι είναι άχαρος ο ρόλος τον οποίο έχω και δεν μπορώ να φύγω από το πάνελ χωρίς να τεθεί υπόψη αυτό το θέμα. Πώς να μιλήσουμε για άλλα θέματα; Εν πάση περιπτώσει, θα προσπαθήσω σε σύντομο χρόνο να έρθω στην εισήγησή μου. 


Η εισήγησή μου, για να κατανοηθεί αρχικά το θέμα το οποίο θα παρουσιάσω, πρέπει να δούμε την απειλή την οποία έχει η χώρα μας και γενικά η Ευρωπαϊκή Ένωση σύμφωνα με το πρωτόκολλο του Κιότου να μειώσει τις εκπομπές του διοξειδίου του άνθρακα κατά τη περίοδο από 2008 ως 2012 8%. Για να γίνει κατανοητό αυτό το πράγμα, εμείς οι γεωτεχνικοί επιστήμονες πιστεύουμε ότι το θέμα για να λυθεί το περιβάλλον ιδιαίτερα στα αστικά κέντρα θα πρέπει να δούμε το όλο ζήτημα του αστικού πρασίνου υπό την έννοια της διαχείρισης του αστικού πρασίνου και για αυτό τον λόγο θα ήθελα να μου δώσετε χρόνο 5 λεπτών για να αναπτύξω το θέμα.

ΠΡΟΕΔΡΕΙΟ: Όχι, αγαπητέ συνάδελφε, δεν υπάρχει χρόνος. Δεν γίνεται. 

ΠΑΝΤΟΠΟΥΛΟΣ: Εγώ δεν αναφέρομαι στο χθεσινό θέμα και δεν υπάρχει διαφορά μεταξύ χθες και σήμερα, όλα τα θέματα είναι τρέχοντα.

ΠΡΟΕΔΡΕΙΟ: Υπάρχει άλλη ενότητα και ήδη έχουμε καθυστερήσει ανθρώπους οι οποίοι…

ΠΑΝΤΟΠΟΥΛΟΣ: Κύριε Πρόεδρε, θα μου επιτρέψετε μόνο να πω μία κουβέντα. Μήπως αυτό σηματοδοτεί και το γεγονός ότι δεν κλήθηκε το Γεωτεχνικό Επιμελητήριο και δεν του δίνεται ο λόγος να απαντήσει; Αν αυτό πράγματι συμβαίνει και αν αυτό είναι δημοκρατικό, εγώ κατεβαίνω από το βήμα. Έχετε ήδη την εισήγησή μου εκεί, αλλά να ξέρετε ότι αυτό το πράγμα δεν θα μείνει αναπάντητο, παρά το γεγονός…

ΠΡΟΕΔΡΟΣ: Όχι τέτοια σας παρακαλώ. Ήρθατε προσκεκλημένος, σας δώσαμε τον λόγο και απειλές ότι δεν θα μείνει…

ΠΑΝΤΟΠΟΥΛΟΣ: Δεν απειλώ κανέναν. Εγώ είμαι εξουσιοδοτημένος από το Γεωτεχνικό Επιμελητήριο να σας πω αυτά που πρέπει να σας πω. Δηλαδή δεν δέχεστε ότι ένας σημαντικός φορέας, σύμβουλος της Πολιτείας, δεν συμμετέχει σε αυτό το Συνέδριο; Σας είπαμε και χθες ότι περιμένουμε με πολύ μεγάλη χαρά να δούμε τα αποτελέσματά του και δεν θέλετε να συμμετέχουμε. Ωραία λοιπόν, δεν θα μείνει όμως αναπάντητο αυτό το θέμα. 


Ευχαριστώ.

ΠΡΟΕΔΡΟΣ: Από τους εισηγητές. 

ΠΑΝΤΟΠΟΥΛΟΣ: Θα ήθελα απλώς να προσθέσω κάτι που ξέχασα να πω προηγουμένως στην τοποθέτησή μου. Στα πλαίσια της αγγλικής Προεδρίας προωθείται η ψήφιση συμφωνίας στις 6 και 7 Δεκεμβρίου στο Μπρίστολ, με βάση την οποία η Ευρωπαϊκή Τράπεζα Επενδύσεων εμπλέκεται στην χρηματοδότηση ολοκληρωμένων αστικών παρεμβάσεων για τις βιώσιμες κοινότητες και στα πλαίσια αυτής της χρηματοδότησης θα υπάρχει και χρηματοδότηση στήριξης της τεχνικής βοήθειας για την σύνταξη των προτάσεων προς την Ευρωπαϊκή Τράπεζα. 


Σας ευχαριστώ.

ΠΡΟΕΔΡΟΣ: Ο κύριος Βασαρδάνης.

Γ. ΒΑΣΑΡΔΑΝΗΣ: Επιγραμματικά, συνοψίζοντας μερικά πράγματα. Πρώτον, χαρακτήρας ολοκληρωμένων παρεμβάσεων. Νομίζω πως είναι ομόφωνη η άποψη ότι δεν είναι ολοκληρωμένα αυτά που διαχειριζόμαστε, ότι πρόκειται περί αποσπασματικών παρεμβάσεων. Αυτό είναι αξιοποιήσιμο 100% για τον σχεδιασμό του Δ΄ Κοινοτικού Πλαισίου Στήριξης, των ανάλογων πραγμάτων.


Δεύτερον. Επιδόσεις σε ότι αφορά τα ολοκληρωμένα. Πολύ χαμηλές, ανησυχητικές. Νομίζω πως δεν είναι απλώς νούμερα, δείχνουν αρκετά πράγματα. Σε ότι αφορά τις ευθύνες για τις επιδόσεις και μόνο το γεγονός ότι εμπλέκονται δύο τελικοί δικαιούχοι αλλά και Διαχειριστικές Αρχές, δείχνει ότι οι ευθύνες είναι κοινές και αυτό πρέπει να το αξιολογήσουμε. 


Τρίτον. Το ζήτημα των ευθυνών της Αυτοδιοίκησης. Έγινε πολλή συζήτηση, απαντήθηκε, νομίζω πως έχει μία σημασία ο διάλογος αυτός να συνεχιστεί και για να διευρυνθεί κοινή γραμμή πλεύσης, αλλά και για τον λόγο ότι μπήκαμε σε μία χρονιά όπου το ζήτημα της επίκλησης των ευθυνών των τελικών δικαιούχων φαίνεται να μεγαλώνει. Δηλαδή παρακολουθήσαμε κάποιες Διαχειριστικές Αρχές, κάποιες Επιτροπές Παρακολούθησης και εκεί ξαφνικά όλο το ενδιαφέρον, όλος ο προβληματισμός αφορούσε την δυνατότητα των τελικών δικαιούχων μέχρι 31/12/06 να κάνουν αυτά που δεν έκαναν τέσσερα χρόνια. Νομίζω πως καλώς γίνεται η προσπάθεια από την μεριά της Αυτοδιοίκησης να απαντήσει σε τέτοιου είδους ζητήματα. 


Τέταρτον. Για τους τελικούς δικαιούχους. Ενδεχομένως δεν είναι σαφές ότι η Αυτοδιοίκηση η Πρωτοβάθμια σήμερα, Νοέμβρη του 2005, σε ότι αφορά τις επιδόσεις της στα επιχειρησιακά προγράμματα 2000-2006 είναι αρκετά προχωρημένοι. Τα στοιχεία είναι σημαντικά. Σας λέω το εξής. Συνολικά  στοιχεία για τα προγράμματα τα επιχειρησιακά στα οποία μετέχει η Αυτοδιοίκηση. Με εξαίρεση λοιπόν, ΟΑΛΑ, σιδηρόδρομους και άλλα δύο τομεακά, η Αυτοδιοίκηση έχει πετύχει συμβασιοποιήσεις, συμμετοχή στις συμβασιοποιήσεις της τάξης του 11%, συμμετοχή στις απορροφήσεις της τάξης του 12%, συμμετοχή στις εντάξεις της τάξης του 12%.


Τα μερίδιά της αυτά αφορούν το σύνολο των έργων. Τα μερίδιά της θεωρώ ότι εκ των πραγμάτων είναι σημαντικά. Οι δε επιδόσεις της σε σχέση με απορροφητικότητα, οι επιδόσεις της σε σχέση με τον λόγο συμβασιοποιήσεων προς ενταγμένα έργα και λοιπά, στα Περιφερειακά Επιχειρησιακά Προγράμματα, είναι καλύτερες από τις επιδόσεις του συνόλου των έργων στα συγκεκριμένα προγράμματα. 


Επομένως, νομίζω ότι έχει αλλάξει λίγο το κλίμα και αυτό από τις Διαχειριστικές Αρχές και τους υπεύθυνους, πολιτικά προϊστάμενους, πρέπει να αξιολογηθεί για να βρεθεί τρόπος προσέγγισης και συνεργασίας εν όψει του Δ΄.


Δ΄ Κοινοτικό Πλαίσιο Στήριξης. Από την συζήτηση την σημερινή, είναι εξαιρετικά θετικό ότι η συντριπτική πλειοψηφία των προτάσεων έγινε από την πλευρά των εκπροσώπων της Αυτοδιοίκησης. Έγκαιρα η Αυτοδιοίκηση, πολύ γρήγορα σε σχέση με δεύτερο και τρίτο, ενδεχομένως σε σχέση και με κρατική προετοιμασία, είναι σε θέση να φέρει στο τραπέζι προτάσεις που αφορούν τον σχεδιασμό και την υλοποίηση του Δ΄ Κοινοτικού Πλαισίου Στήριξης. Απόφαση του Συνεδρίου της Ρόδου σε σχέση με τους φορείς υλοποίησης. 


Η άποψή μας, ρητή και καθαρή ότι εάν πάμε ΟΤΑ τελικά δικαιούχοι, όσοι ΟΤΑ μπορούν να πιστοποιηθούν, όσοι άλλοι φορείς Αυτοδιοίκησης μπορούν να πιστοποιηθούν, ούτως ώστε να προχωρήσει αποτελεσματικά η εμπλοκή της Αυτοδιοίκησης σε όλη αυτήν την διαδικασία. 


Δεύτερον. Σήμερα νομίζω δεν μπήκε, τουλάχιστον στην συζήτηση την τωρινή, δεν μπήκε με την βαρύτητα που έχει παρ’ όλο ότι συζητούσαμε τα ολοκληρωμένα αστικά, το ζήτημα της πόλης, αγροτικής ανάπτυξης, της σχέσης αυτής εν όψει της τέταρτης προγραμματικής περιόδου. 


Τρίτον. Πιστοποίηση Τεχνικών Υπηρεσιών ΟΤΑ. Αυτή είναι μία πρόταση την οποία την πάλεψε η ΚΕΔΚΕ σε συνεργασία με το Τεχνικό Επιμελητήριο και φαίνεται ότι έχει συνέχεια και μάλιστα ανάπτυξη από αυτά που είπε ο συνάδελφος από την ΑΝΚΟ.


Τέταρτον. Τεχνική Βοήθεια. Στο θέμα της τεχνικής βοήθειας είμαστε σε αναθεωρήσεις όλων των προηγούμενων προγραμμάτων. Είναι θετικό στοιχείο ότι μεγαλώνει το κομμάτι της τεχνικής βοήθειας ανεξάρτητα από την εξέλιξη των προγραμμάτων. Δηλαδή τα ΠΕΠ ενισχύονται όλα, αλλού χάνουν κονδύλια. Παρ’ όλα αυτά, τα κονδύλια της τεχνικής βοήθειας μεγαλώνουν. Το ζητούμενο είναι αυτή η τεχνική βοήθεια να δοθεί προς την Αυτοδιοίκηση γιατί δεν είναι πάντα σίγουρο ότι δίνεται προς την Αυτοδιοίκηση. 


Με αυτά τα δεδομένα, δηλαδή με τέτοια ζητήματα, χαρακτήρας ολοκληρωμένων, ευθύνες, Δ΄ Κοινοτικό Πλαίσιο Στήριξης, νομίζω ότι από την σημερινή συζήτηση μπορούν να προκύψουν πάρα πολλά χρήσιμα συμπεράσματα και για την Αυτοδιοίκηση, αλλά και για τους φορείς σχεδιασμού και υλοποίησης. Η κατεύθυνση θεωρώ ότι πρέπει να είναι κατεύθυνση συνεργασίας και όχι αντιπαράθεσης. Ο ρόλος της Αυτοδιοίκησης και η Αυτοδιοίκηση εν ολίγοις βγαίνει στον αφρό και του σχεδιασμού της Ευρωπαϊκής Ένωσης και για την επόμενη περίοδο και αυτό πρέπει να το συνειδητοποιήσουμε και να το αξιοποιήσουμε. 


Ευχαριστώ.

ΠΡΟΕΔΡΕΙΟ: Ευχαριστούμε τον κύριο Βασαρδάνη. Θα συνοψίσει σύντομα ο κύριος Χρήστος Παλαιολόγος, ο Γενικός Γραμματέας της ΚΕΔΚΕ.

ΣΥΝΕΔΡΟΣ: Αν  μου επιτρέπετε, ούτε ένα λεπτό δεν θα πάρει. Συμμεριζόμενη την άποψη ότι όλοι είμαστε στην ίδια βάρκα, σαν Γενική Γραμματεία Διαχείρισης Κοινοτικών Πόρων εκπονήσαμε μία μελέτη, αναθέσαμε στην ΕΕΤΑΑ και μας έκανε μία μελέτη για την αξιολόγηση του σχεδιασμού. Νομίζω πως είναι το εναρκτήριο λάκτισμα για όλες αυτές τις δράσεις τις οποίες συζητάμε. Έτσι ώστε να μπορέσουμε να δούμε και να αξιολογήσουμε τα μέτρα που λαμβάνονται, την συνάφεια που υπάρχει μεταξύ τους, την ποιοτική ανάλυση και συστηματοποίηση σε μία κοινή βάση δεδομένων όλων των προγραμματικών κειμένων, είτε είναι σε επίπεδο σχεδιασμού, είτε είναι σε επίπεδο υλοποίησης. Ακόμα και στους φορείς που καλούνται να εκτελέσουν τέτοιου είδους έργα, αξιολογήσαμε και εκεί το δικό τους σχεδιασμό για τις παρεμβάσεις που κάνουν. 


Αυτήν την σημείωση μόνο. Σας ευχαριστώ.
Χ. ΠΑΛΑΙΟΛΟΓΟΣ: Νομίζω ότι δικαιώνεται η Κεντρική Ένωση Δήμων και Κοινοτήτων που μαζί με το Τεχνικό Επιμελητήριο ανέδειξαν σε αυτήν την διημερίδα το θέμα αυτό με τα ολοκληρωμένα κυρίως, τον σχεδιασμό των πόλεων και των περιοχών αλλά κυρίως τα ολοκληρωμένα προγράμματα των αστικών περιοχών και των αγροτικών περιοχών και το κάναμε ακριβώς γιατί διαπιστώσαμε σε ένα πρόγραμμα το οποίο είναι σε πλήρη εξέλιξη, με τεράστιες ευθύνες της Πολιτείας και εδώ εμείς κάνουμε μία αυτοκριτική, αλλά φαίνεται ότι εκλαμβάνεται λίγο ως ένα αυτομαστίγωμα από κάποιους, που δεν θα έπρεπε να αναδείξουν έτσι το θέμα των ολοκληρωμένων προγραμμάτων. 


Δεν τα σχεδιάσαμε εμείς όταν τα υπέβαλλαν στην Ευρωπαϊκή Ένωση, ούτε τα συμπληρώματα προγραμματισμού. Η Αυτοδιοίκηση στην φάση του σχεδιασμού του Γ΄ Κοινοτικού Πλαισίου Στήριξης δεν είχε προετοιμαστεί για μία τέτοια αντιμετώπιση ολοκληρωμένων προγραμμάτων και προέκυψαν στην πορεία και παρά το ότι προέκυψαν στην πορεία, έγκαιρα υποβλήθηκαν τριπλάσιος αριθμός τουλάχιστον από αυτά που εγκρίθηκαν στο τέλος. Από αυτά δε που εγκρίθηκαν στο τέλος, υπάρχουν και προγράμματα τα οποία είναι έτοιμα για υλοποίηση από το 2002 και ξέρετε ότι δεν ξεκίνησαν πριν από πέντε μήνες, με καθυστέρηση δύο χρόνια και ξέρετε γιατί; Γιατί υπήρχε πλήρης αδυναμία του υπερσυγκεντρωτικού ΟΑΕΔ στην Ελλάδα να υλοποιήσει το κομμάτι που αφορά κομμάτι των ολοκληρωμένων προγραμμάτων αυτών. Υπήρξε καθυστέρηση πάνω από δύο χρόνια να βγουν οι κοινές Υπουργικές Αποφάσεις για την υλοποίηση των προγραμμάτων αυτών. Έξω από τα προβλήματα του σχεδιασμού και ποιος είναι ο ρόλος του κράτους, της Περιφέρειας, της Αυτοδιοίκησης, στα επίπεδα του σχεδιασμού, που δεν είναι λυμένα ζητήματα και είναι πολιτικά ζητήματα τα οποία θα πάνε στο επόμενο τραπέζι. 


Παρ’ όλα αυτά όμως, η Αυτοδιοίκηση ξεκίνησε με την καθυστέρηση, αλλά δεν είναι οι ευθύνες οι αποκλειστικές δικές της και αναδεικνύουμε το πρόβλημα διότι το σημαντικό είναι ότι αυτή η εμπειρία, αυτή η αξιολόγηση αυτών των προγραμμάτων θα είναι πάρα πολύ σημαντική για όλους μας για την επόμενη προγραμματική περίοδο που θα είναι πολύ πιο δύσκολη, πολύ πιο ολοκληρωμένη προγραμματικά και θα αφορά τις πόλεις μικρού, μεγάλου ή μεσαίου μεγέθους για τέτοιες ολοκληρωμένες παρεμβάσεις, σε ένα δύσκολο μέχρι την τώρα εμπειρία προγραμματισμό για την επόμενη προγραμματική περίοδο σε σχέση με τους στόχους, τις προοπτικές και τις πολιτικές που από ότι φαίνεται έρχεται να υπηρετήσει μέσα από τα προγράμματα αυτά και η Αυτοδιοίκηση και η χώρα μας συνολικά. 


Εν τοιαύτη περιπτώσει, νομίζω και πιάνω το τελευταίο κομμάτι, ότι σε σχέση με τον σχεδιασμό ο οποίος αυτήν την στιγμή βρίσκεται σε μία εξέλιξη και υπάρχουν και σοβαρά προβλήματα, φαίνεται ότι οι πόλεις, η Αυτοδιοίκηση επιζητά τον σχεδιασμό, την ολοκλήρωση του σχεδιασμού. Πρέπει να αρθούν οι αδυναμίες που υπάρχουν, είναι δεδομένες και οι προτάσεις της Κεντρικής Ένωσης Δήμων και Κοινοτήτων και του Τεχνικού Επιμελητηρίου, από κοινού προς την πολιτική ηγεσία του Υπουργείου ΠΕΧΩΔΕ, που θα πρέπει να γρήγορα να λυθούν, θα πρέπει ο ρόλος της Αυτοδιοίκησης να αναβαθμιστεί στα θέματα του σχεδιασμού, να ενισχυθούν οι Περιφέρειες, οι Περιφερειακές Υπηρεσίες σε σχέση με την έγκριση των σχεδίων αυτών, για να λειτουργήσει πιο επιτελικά τελικώς το Υπουργείο στα θέματα του σχεδιασμού. Έτσι μπορούμε να πάμε στην επόμενη προγραμματική περίοδο πολύ πιο συγκροτημένα και προγραμματισμένα για τα ολοκληρωμένα προγράμματα, σε συνδυασμό βέβαια με το ότι θα εγκαταλειφθούν και πολιτικές και πρακτικές που μέχρι τώρα ισχύουν αποσπασματικών έργων ή μερικών έργων και να ενταχθούν σε μία ολοκληρωμένη πολιτική προγραμματική  για τις πόλεις και τις περιοχές στην χώρα μας. 


Σας ευχαριστώ. 

ΠΡΟΕΔΡΟΣ: Ευχαριστούμε και εμείς τον Χρήστο τον Παλαιολόγο. Εκ μέρους του Προεδρείου και της Κεντρικής Ένωσης Δήμων και Κοινοτήτων, ευχαριστούμε όλους τους εισηγητές, όλους αυτούς που έκαναν παρεμβάσεις και βέβαια όλους και όλες εσάς που συμμετείχατε και σε αυτήν την ενότητα. 


Σας καλούμε να μην αποχωρήσετε για να πάρετε μέρος σε δέκα λεπτά, μόλις γίνει η αλλαγή, στην τελευταία ενότητα η οποία είναι εξίσου σημαντική, αν όχι σημαντικότερη και από αυτήν αλλά και από τις προηγούμενες. 

Ο ρόλος των ΟΤΑ στη διακυβέρνηση και την ενίσχυση των μικρών και μεγάλων πόλεων

ΠΡΟΕΔΡΕΙΟ (Α. ΚΟΙΜΗΣΗΣ): Είμαστε στο κλείσιμο της Διημερίδας. Η 4η Ενότητα είναι: «Ο ρόλος των ΟΤΑ στην διακυβέρνηση και την ενίσχυση…» διαγράφονται δύο λέξεις «…των μικρών και μεγάλων πόλεων.» Μετά τις συζητήσεις και τον προβληματισμό που αναπτύχθηκε στα προηγούμενα τραπέζια, στις προηγούμενες ενότητες, θα κλείσουμε το θέμα με αναφορές στην οικονομία, στην παιδεία, στον πολιτισμό, κοινωνικότητα, πρόνοια και στην πολιτική, όπως αυτά συμπλέκονται με βάση τους τίτλους της Διημερίδας και αμέσως προχωρά στην εξ αριστερών παρουσίαση, είναι ο κύριος Φίρμπας, Διευθυντής Ειδικής Υπηρεσίας Διαχείρισης του Κοινοτικού Πλαισίου  Στήριξης και της Μονάδας Σχεδιασμού-Αξιολόγησης Κοινοτικών Πολιτικών και Προγραμμάτων. Ο κύριος Αλαβάνος, ο Πρόεδρος του Τεχνικού Επιμελητηρίου Ελλάδας. Δεξιά μου ο κύριος Κουκουλόπουλος, Πρόεδρος της Κεντρικής Ένωσης Δήμων και Κοινοτήτων. Ο κύριος Κατσιγιάννης, Γενικός Γραμματέας Χωροταξίας του ΥΠΕΧΩΔΕ. Ο κύριος Παλαιολόγος, Γενικός Γραμματέας της ΚΕΔΚΕ. Η κυρία Λαγουδάκη, πολεοδόμος-χωροτάκτης, συνεργάτης της ΚΕΔΚΕ. Ψυχή της συλλογής των στοιχείων και της οργάνωσης αυτού του τραπεζιού. 

Να περάσουμε λοιπόν κατευθείαν στους ομιλητές. Ο κύριος Κουκουλόπουλος.

Π. ΚΟΥΚΟΥΛΟΠΟΥΛΟΣ: Έχω ετοιμάσει κυρίες και κύριοι, κάτι για το κλείσιμο. Αν υπάρχει ενδιαφέρον στο τέλος, να μην ξεκινήσω κλείνοντας εγώ από την μεριά μου. 


Εγώ θέλω να κάνω κάποιες διαπιστώσεις γιατί σε αυτό το τραπέζι ουσιαστικά πρέπει να μιλήσουμε για τα συμπεράσματα των τριών προηγουμένων. Είχαμε τρεις διακριτές συνεδρίες που αφιερώθηκαν στα παλιά και νέα γενικά πολεοδομικά σχέδια, τα ΣΧΟΑΠ και τα ολοκληρωμένα προγράμματα ανάπτυξης αστικού και αγροτικού χώρου και φτάνουμε στην τελευταία ενότητα. Η ενότητα βέβαια έχει τίτλο: «Ο ρόλος των ΟΤΑ στη διακυβέρνηση και την ενίσχυση της ανταγωνιστικότητας των μικρών και μεγάλων πόλεων.» Εγώ θα προτιμήσω στο συγκεκριμένο θέμα, θα ζητούσα από τους άλλους συμμετέχοντες στο τραπέζι κυρίως να μιλήσουν. Η άποψη η δική μας νομίζω πως είναι γνωστή και μπορούμε να απαντήσουμε ολότελα μονολεκτικά ή αν όχι μονολεκτικά, με λακωνικότητα θα έλεγα, ότι οι χώρες που έχουν υιοθετήσει τον αποκεντρωμένο τρόπο οργάνωσης, έχουν καταφέρει να κερδίσουν το στοίχημα της αποτελεσματικότητας και η αποτελεσματικότητα σήμερα περισσότερο από οποτεδήποτε άλλοτε είναι το ζητούμενο της εποχής. Ζητιέται επίμονα από τους πολίτες, από την ίδια την πραγματικότητα, η αποτελεσματικότητα. 


Στην Ελλάδα έχουμε υιοθετήσει ένα ολότελα συγκεντρωτικό μοντέλο, όπου σωρεία αποφάσεων που αφορούν τοπικές κοινωνίες, μικρές ή μεγάλες, μικρές ή μεγάλες πόλεις που λέει και ο τίτλος του τραπεζιού, εξαρτώνται από έναν δαίδαλο ενός συγκεντρωτικού, γραφειοκρατικού και τελικά αναποτελεσματικού κράτους και από την πλευρά της Κεντρικής Ένωσης Δήμων και Κοινοτήτων έχει υπάρξει ένας στοιχειοθετημένος αγώνας επί πάρα πολλές δεκαετίες θα έλεγα, δεν είναι τωρινός, για να μπει και η Ελλάδα στον δρόμο της αποκέντρωσης, όπως έχουν μπει όλες οι χώρες.


Εγώ θα πω σε όλους επειδή το ακροατήριο έχει μία συγκεκριμένη σύνθεση και δεν συνηθίζει να μας ακούει, να ξέρει ιδιαίτερα τις θέσεις μας. Θα πω ότι στην εποχή την σημερινή της παγκοσμιοποίησης καμία φυσικά χώρα δεν εγκαταλείπει το αποκεντρωμένο μοντέλο γιατί έχει αποδειχθεί ανθεκτικό στον χρόνο με κριτήριο κυρίως την αποτελεσματικότητα και ότι βέβαια αντίθετα στις μέρες μας ενισχύεται το αποκεντρωμένο μοντέλο για μία σειρά λόγους. Δεν θα σας κουράσω να μνημονεύω τέτοιους λόγους. Απλά θα πω ότι ο πλησιέστερος στον πολίτη θεσμός θεωρείται το ασφαλέστερο όχημα και η πιο σίγουρη απάντηση στην ανασφάλεια των πολιτών για το ταξίδι στην παγκοσμιοποίηση. Θα πω ότι η ενίσχυση των αποκεντρωμένων θεσμών είναι ουσιαστικά μία από τα κάτω ενίσχυση της εθνικής κυριαρχίας, που κατά τα άλλα στην εποχή μας συρρικνώνεται καθώς ολοένα και περισσότερες σημαντικές αποφάσεις μεταφέρονται σε υπερεθνικά κέντρα και έτσι επανανομιμοποιείται κατά κάποιον τρόπο το εθνικό κράτος του οποίου τα όρια κυριαρχίας αμφισβητούνται και κλονίζονται, καθώς ενισχύει την νομιμοποίησή του με την ενίσχυση των αποκεντρωμένων θεσμών, τοπικών και περιφερειακών Αρχών. 


Τέτοιες δομές έχουν υιοθετήσει οι χώρες που αντιμετωπίζουν όχι ακριβώς χωρίς φόβο γιατί το ρίσκο είναι στοιχείο της εποχής και αυτοί που κινούν τα νήματα παγκοσμίως είναι αρκετά κυνικοί και αμείλικτοι στον τρόπο με τον οποίο παίρνουν τις αποφάσεις και δρομολογούν εξελίξεις. Ωστόσο ξέρουμε όλοι πολύ καλά σε αυτήν την αίθουσα ότι υπάρχουν μία σειρά έθνη, κράτη, τα οποία αντιμετωπίζουν με πολύ μεγαλύτερη ασφάλεια το μέλλον και κατά σύμπτωση, όχι βέβαια κατά σύμπτωση, ανάμεσα στα άλλα αυτά τα κράτη έχουν υιοθετήσει και το αποκεντρωμένο μοντέλο διακυβέρνησης και όπως έλεγα νωρίτερα, στις μέρες μας μάλιστα το ενισχύουν. 


Έτσι, η Δανία πριν από λίγα χρόνια με τον κύριο Ραζμούσεν Πρωθυπουργό, προχώρησε σε μία επαναστατική πράξη. Κατήργησε τον ΟΑΕΔ Δανίας, κατήργησε το Υπουργείο Εργασίας, το μετέτρεψε σε μία επιτελική Υπηρεσία 40 υπαλλήλων, αποκέντρωσε το σύνολο των πολιτικών και των πόρων για την απασχόληση στις Κομητείες και τους Δήμους – Κομητείες λένε εκεί τις Περιφέρειες – και η Δανία υποδιπλασίασε την ανεργία μέσα σε τρία χρόνια. 


Ανάλογες επιλογές έχουν φέρει την Φιλανδία στον χώρο της παιδείας, έχουν οδηγήσει μάλλον όλους εμάς, ακούτε τον κύριο Παπαδρέλη, την κυρία Γιαννάκου πολύ συχνά να μιλάνε για την Φιλανδία. Αναφερόμαστε πια σε φιλανδικό πρότυπο παιδείας και έκαναν πολύ ρηξικέλευθη τομή. Αποκέντρωσαν την διοίκηση μέχρι και της Τριτοβάθμιας Εκπαίδευσης στις τοπικές Αρχές και σήμερα απολαμβάνουν αυτά τα αποτελέσματα. 


Στην Σουηδία, η οποία καμαρώνει κυριολεκτικά και την κοιτάζουμε εμείς περίεργα, στην κορυφή της ανταγωνιστικότητας κουβαλώντας και ένα πανάκριβο κράτος πρόνοιας στην πλάτη της και όμως είναι σύμφωνα με όλους τους διεθνείς οίκους ή πρώτη ή δεύτερη κατατάσσεται με τα κριτήρια της ανταγωνιστικότητας η οικονομία της. Σε αυτήν την χώρα λοιπόν, εδώ και σαράντα χρόνια περίπου, οι τοπικές και περιφερειακές Αρχές έχουν διακριτό και συγκεκριμένο ρόλο σε αυτό που λέμε ανάπτυξη. 


Θέλω μάλιστα να σας πω ότι με βάση τα κριτήρια ενός αμερικάνικου οίκου το οποίο μετρά την ανταγωνιστικότητα, είναι αυτοί οι οίκοι που μας κατατάσσουν εμάς στην θέση 112, 117, εκεί παίζει η Ελλάδα, έχει 108 κριτήρια. Τα 102 από αυτά στην Σουηδία, αποτελούν τοπική υπόθεση. 


Έχει πολύ βαρύ τίμημα λοιπόν το συγκεντρωτικό μοντέλο και για αυτό ο συγκεντρωτισμός πρέπει να αποτελέσει παρελθόν και στην Ελλάδα. Αντίθετα βέβαια, εδώ έχουμε εξελίξεις άλλες στην Ελλάδα. Η κυβέρνηση προωθεί την ενίσχυση του συγκεντρωτισμού με πέντε Υπερπεριφέρειες και σε μία εποχή που αναζητούνται επειγόντως απλές δομές και αποτελεσματικές, εμείς θα βρεθούμε από ότι δείχνουν τα πράγματα, να αντιμετωπίσουμε τις προκλήσεις της εποχής με 1.031 ΟΤΑ - εκ των πραγμάτων τεράστιος αριθμός, χρειάζονται λιγότεροι και πιο ισχυροί Δήμοι - με 52 Νομαρχίες, με 13 Περιφέρειες διοικητικές που θα έχουν και Περιφερειακό Συμβούλιο κατά το ένα τρίτο εκλεγμένο, αυτό λέει το κυβερνητικό πρόγραμμα. 5 Υπερπεριφέρειες που η κυβέρνηση ισχυρίζεται ότι δεν θα είναι διοικητικές μονάδες, θα είναι μόνο αναπτυξιακές. Δεν θα είναι διοικητικές όσο δεν είναι διοίκηση και το Υπουργείο Οικονομίας και Οικονομικών, αφού θα έχουν τον αναπτυξιακό νόμο, τις Διαχειριστικές Αρχές, το ΚΠΣ και τα λοιπά και το κεντρικό κράτος. Πέντε δομές, όταν χώρες με υπερδιπλάσιο πληθυσμό και έκταση από την Ελλάδα είναι με 400 Δήμους, έξι, επτά, οκτώ αιρετές Περιφέρειες και το κεντρικό κράτος. Έτσι κυβερνώνται τα σύγχρονα κράτη και όχι με έναν δαίδαλο, ο οποίος το μόνο που ενισχύει τελικά είναι η γραφειοκρατία, η αναποτελεσματικότητα και τελικά έξω από την πρόθεση των κάθε φορά κυβερνώντων, η αδιαφάνεια. Όλες οι αποφάσεις, όλοι οι πόροι από την φορολογία, χάνονται στους δαιδάλους μίας απίστευτης γραφειοκρατίας και στο τέλος κανείς δεν ξέρει τι δίνει, τι του επιστρέφεται, που πάει και πάει λέγοντας.


Για να έρθω στο δικό μας θέμα, να μιλήσουμε για ανθρώπινες πόλεις και βιώσιμους οικισμούς, αυτό που λέμε βιώσιμη ή αειφόρο ανάπτυξη, θα πρέπει να ενισχύσουμε τα μέγιστα τον ρόλο της Αυτοδιοίκησης, τον ρόλο τελικά και την ευθύνη των τοπικών κοινωνιών. 


Με αυτό θα ήθελα να κλείσω τον πρώτο κύκλο, λέγοντας ότι η διαδικασία της αποκέντρωσης – πρέπει να γίνει κατανοητό – δεν είναι μία διαδικασία ενός καβγά για το πάπλωμα, ότι δώσε μας παραπάνω αρμοδιότητες γιατί δήθεν οι Δήμαρχοι μπορεί να είναι ικανότεροι. Δεν τίθεται τέτοιο ζήτημα ικανοτήτων. Είναι ζήτημα αντίληψης με την οποία οργανώνεις την επίλυση των δημοσίων προβλημάτων και υποθέσεων. Αυτό είναι η αποκέντρωση. 


Εμείς πιστεύουμε ότι ο καλύτερος τρόπος είναι η ίδια η τοπική κοινωνία, σε οριοθετημένα φυσικά πλαίσια από την ενιαία Πολιτεία, να μπορεί να αναλάβει μεγάλες πρωτοβουλίες, μεγάλες ευθύνες και να υφίσταται και τις συνέπειες των επιλογών της. Αυτό είναι το μοντέλο ουσιαστικά της αποκέντρωσης. Χωρίς μπάρμπα στην Κορώνη αν θέλετε. Είναι ακριβώς σε αντιδιαστολή με το πελατειακό κράτος και τον τρόπο με τον οποίο λειτουργούν αυτό στο οποίο πιστεύουμε. 

Τα πολεοδομικά ζητήματα και χωροταξικά είναι ένας τομέας στον οποίο απέχουμε πάρα πολύ από αυτό το μοντέλο, δεδομένου ότι επανειλημμένες αποφάσεις του Συμβουλίου της Επικρατείας ουσιαστικά θέλουν να καταργήσουν, η τελευταία απόφασή του θέλει να καταργήσει όχι μόνο τον ρόλο των τοπικών και περιφερειακών Αρχών στην Ελλάδα, αλλά και τον ρόλο του κράτους αφού είναι γνωστό ότι το ΣτΕ ζητά να γίνουν όλα ξανά Προεδρικά Διατάγματα για να έχει το ίδιο το Συμβούλιο της Επικρατείας τον τελικό λόγο.


Νομίζω λοιπόν, πρέπει να πω εδώ απευθυνόμενος στον εκπρόσωπο της κυβέρνησης, στον Γενικό Γραμματέα του ΥΠΕΧΩΔΕ, ότι στην επόμενη συνταγματική αναθεώρηση που από ότι φαίνεται ετοιμάζεται, πρέπει να αντιμετωπιστεί και αυτό το ζήτημα. Εγώ θέλω να ανακοινώσω, όπως είπα και χθες στην έναρξη, ότι εμείς έχουμε ξεκινήσει και ασχολούμαστε με την συνταγματική αναθεώρηση με την βοήθεια του  Ινστιτούτου Τοπικής Αυτοδιοίκησης, με την Προεδρεία του καθηγητή κυρίου Τσάτσου που προεδρεύει του Επιστημονικού μας Συμβουλίου. Έχουμε ξεκινήσει ήδη την δουλειά για την συνταγματική αναθεώρηση και ένα από τα επίμαχα θέματα βέβαια με τα οποία θα ασχοληθεί το Ινστιτούτο, που διαθέτει και το απαραίτητο επιστημονικό κύρος, είναι τα ζητήματα τα πολεοδομικά και χωροταξικά, έτσι ώστε να ανοίξει και στην πατρίδα μας ένας άλλος δρόμος. 


Μέχρι όμως να περιμένουμε κύριε Γενικέ, το Σύνταγμα, νομίζω πρέπει το ΥΠΕΧΩΔΕ να αξιοποιήσει τα μέγιστα αυτήν την διημερίδα που κωδικοποίησε εκατοντάδες προβλήματα και νομίζω αν υπάρξει μία γενναία πρωτοβουλία από την μεριά του ΥΠΕΧΩΔΕ, μπορούμε να κάνουμε απλούστερη την ζωή μας χωρίς να χρειάζεται να περιμένουμε κάποια χρόνια μέχρις ότου ολοκληρωθεί η επόμενη συνταγματική αναθεώρηση. 


Ιδιαίτερα θέλω να μείνω στο ότι πρέπει να υπάρξει πρωτοβουλία για να αντιμετωπιστούν οι συνέπειες της τελευταίας απόφασης του Συμβουλίου της Επικρατείας, καθώς επίσης και όλα τα προβλήματα που σχετίζονται με την ομαλή εξέλιξη των γενικών πολεοδομικών σχεδίων, των ρυθμιστικών σχεδίων, των ΣΧΟΑΠ, των ολοκληρωμένων προγραμμάτων ανάπτυξης αστικού και αγροτικού χώρου, μιας και θα κυριαρχείται όπως καλά γνωρίζετε και ο κύριος Φίρμπας ίσως το γνωρίζει λίγο καλύτερα από όλους μας στο τραπέζι, ότι θα κυριαρχείται από τέτοιου τύπου και είδους προγράμματα το Δ΄ Κοινοτικό Πλαίσιο Στήριξης. 


Κλείνοντας, για να καταθέτουμε και κάποιες προτάσεις, εμείς είναι γνωστό ότι έχουμε υπογράψει ένα μνημόνιο συνεργασίας με το Τεχνικό Επιμελητήριο. Θέλω να αναφερθώ σε δύο ζητήματα κλείνοντας. Το ένα είναι το μνημόνιο συνεργασίας για το οποίο είχα μιλήσει και στην εναρκτήρια συνεδρία χθες. 


Το μνημόνιο συνεργασίας με το Τεχνικό Επιμελητήριο ξένισε πάρα πολλούς γιατί έχει κεντρικό χαρακτήρα  στο μνημόνιο το ζήτημα πολεοδομία και χωροταξία. Εγώ πιστεύω, όπως φαντάζομαι το ίδιο πιστεύει και ο αγαπητός Πρόεδρος του ΤΕΕ, ότι το τολμήσαμε δύο θεσμικοί φορείς, δύο συλλογικές εκφράσεις της Αυτοδιοίκησης και των μηχανικών, να δώσουν στην πολεοδομία και την χωροταξία την θέση που τους αξίζει. Να προτάξουμε αυτό που δεν είναι ιδιαίτερα δημοφιλές στις κυβερνήσεις και στους αιρετούς, αλλά είναι τελικά η πεμπτουσία και η βάση οποιασδήποτε σοβαρής απόπειρας για ανάπτυξη που θα έχει και μάλιστα στοιχεία αειφορίας. 


Νομίζω ότι η θεσμοθετημένη Πολιτεία πρέπει να αξιοποιήσει αυτήν την συνεργασία γιατί παρήγαγε αυτό το διήμερο, που έχει καταλήξει σε πολύ πλούσια και κωδικοποιημένα συμπεράσματα που απευθύνονται προς πάσα κατεύθυνση. Καλούν τους αιρετούς της Αυτοδιοίκησης σε συγκεκριμένη ενεργοποίηση, αλλά είναι και πάρα πολλές προτάσεις με εντοπισμό καίριων προβλημάτων που ζητούν επειγόντως απάντηση ή επίλυση. 


Το δεύτερο που θέλω να απευθύνω αγαπητέ Πρόεδρε και εδώ να σταματήσω γιατί πρέπει να μιλήσουμε όλοι, είναι η δεύτερη πρόταση. Αφορά το Δ΄ Κοινοτικό Πλαίσιο Στήριξης. Εάν λοιπόν όλοι πιστεύουμε ότι δεν μπορεί να κρατά χρόνια αυτή η κατάσταση με τα χωροταξικά και πολεοδομικά ζητήματα, θα πρέπει να πάρουμε μία απόφαση, τέτοια που πήραμε κύριε Φίρμπα και κύριε Κατσιγιάννη πρόσφατα νομίζω με την ιδιαίτερη συμβολή και της ΚΕΔΚΕ, στα πλαίσια της αναθεώρησης του Γ΄ Κοινοτικού Πλαισίου και πήραμε μία ανάλογη απόφαση για τους χώρους ανεξέλεγκτης διάθεσης απορριμμάτων και ενεργοποιηθήκαμε όλοι από κοινού για να αποτελέσει σε ένα-δύο χρόνια παρελθόν αυτό το πρόβλημα για την χώρα, να σταματήσουμε να πληρώνουμε τα πρόστιμα. 


Η πρόταση λοιπόν, είναι πολύ απλή και συγκεκριμένη. Εμείς όπως έχουμε ήδη πει, η ουσιαστικότερη πρωτοβουλία που έχουμε πάρει για αυτά τα ζητήματα, είναι το πρόγραμμα Χώρος που εξελίσσεται στα πλαίσια του Ινστιτούτου Τοπικής Αυτοδιοίκησης. Κάναμε μία πολύ προωθημένη και σοβαρή βάση δεδομένων. Σε λίγους μήνες θα έχουμε κωδικοποιημένα τα πάντα. Δεν θα υπάρχει εκκρεμότητα σε επίπεδο πολεοδομικού και χωροταξικού σχεδιασμού που δεν θα είναι επακριβώς εντοπισμένη και δεν θα παρακολουθείται και θα εγκατασταθεί μία διαδικασία μόνιμης παρακολούθησης και υποβοήθησης των ΟΤΑ για την αντιμετώπιση αυτών των ζητημάτων. Αυτό είναι το πρόγραμμα Χώρος. Θα έχουμε λοιπόν όλα εκείνα τα στοιχεία πάρα πολύ νωρίς και έγκαιρα, θα έχουμε και κοστολογημένο επακριβώς όλο το ανυλοποίητο αντικείμενο σε επίπεδο χωροταξικών, πολεοδομικών μελετών, πράξεων εφαρμογής. 


Πρόταση. Αυτά μαζί με το Κτηματολόγιο, αξιοποιώντας κύριε Γενικέ και την πρότασή μας, ενιαιοποιήστε πλέον υποχρεωτικά την διαδικασία, τις προδιαγραφές που αφορούν υπόβαθρα Κτηματολογίου και πολεοδομικών μελετών και πράξεων κυρίως εφαρμογής, διότι δεν θα τελειώσουμε ποτέ σε αυτήν την χώρα. Δεν είναι δυνατόν δηλαδή να έχει κάνει ένας Δήμος Κτηματολόγιο και να μην είναι διαθέσιμο για την πράξη εφαρμογής και να πρέπει να ξανά πληρωθούν από μία δημόσια δαπάνη. Αυτά πια είναι τριτοκοσμικές καταστάσεις. Δεν μπορεί να είναι ανεκτές το έτος 2005.


Μία τέτοια πρωτοβουλία λοιπόν, να ενιαιοποιηθούν οι προδιαγραφές των υποβάθρων υποχρεωτικά και Κτηματολόγιο, ολοκλήρωση χωροταξικού, ρυθμιστικό Αθηνών-Θεσσαλονίκης, γενικά πολεοδομικά σχέδια, πολεοδομικές μελέτες, πράξεις εφαρμογής, ότι είναι σε εκκρεμότητα, τι κάνει αυτό; Δεν ξέρω. Διακόσια εκατομμύρια ευρώ κάνει; Αυτό να είναι το ΕΠΕΡ πρώτα από όλα. Μιλάω με την σημερινή γλώσσα. Θα μας πει ο κύριος Φίρμπας αν είναι άλλο, ότι θέλει ας είναι. Έχει άξονα και προτεραιότητα η αειφορία. Έχει άξονα τάδε. Πρώτη λοιπόν προτεραιότητα, είναι αυτά τα ζητήματα. 


Νομίζω ότι η Ελλάδα πρέπει να τα βάλει σε απόλυτη προτεραιότητα αυτά τα θέματα εάν θέλει πραγματικά να μην βλέπει διαρκώς τα τρένα να περνούν από μπροστά της και να τα χάνει. Πρέπει να παρθεί μία γενναία πρωτοβουλία. 


Αυτή είναι η συγκεκριμένη πρόταση με την οποία ήθελα να κλείσω αυτό το τελευταίο μέρος. Αν δοθεί χρόνος θα αναφερθώ και σε κάποια άλλα ζητήματα που αφορούν και εμάς και την όλη διαδικασία και πολλά από αυτά που συζητήσαμε, αλλά προτίμησα να σταθώ λίγο πιο πολιτικά ας μου επιτραπεί να πω, στην τελευταία αυτή συνεδρία, γιατί νομίζω πως αυτό είναι και το νόημα και το αντικείμενό της. 

Γ. ΑΛΑΒΑΝΟΣ: Θα κυμανθώ στο ίδιο επίπεδο που μίλησε ο Πρόεδρος της ΚΕΔΚΕ, σε πολιτικό κυρίως επίπεδο και αυτό είναι φυσιολογικό. Πρώτον, από ότι μπορώ να κρίνω εγώ, έχουμε ένα ακροατήριο εξαιρετικά ειδικευμένων στο αντικείμενο που συζητάμε. Δεύτερον, είμαστε στην τέταρτη συνεδρίαση. Έχουν προηγηθεί τρεις συνεδρίες με εξαιρετικούς ομιλητές. Από μεριάς του Τεχνικού Επιμελητηρίου νομίζω ότι είναι συνάδελφοι οι οποίοι κατέχουν τα θέματα πολύ καλά και από πλευράς ΚΕΔΚΕ το ίδιο και έγιναν και συγκεκριμένες και γενικές και εξειδικευμένες προτάσεις, οι οποίες θα πρέπει στο τέλος προφανώς να καταγραφούν όχι μόνο στα γενικά συμπεράσματα που νομίζω ότι θα βγουν άμεσα, αλλά και ως εξειδικευμένες προτάσεις. 


Θα ήθελα να σταθώ καταρχήν στον τίτλο της διημερίδας που συνδιοργάνωσε η ΚΕΔΚΕ – κυρίως πρωτοβουλία της ήταν – και το Τεχνικό Επιμελητήριο, στο POLIS δηλαδή ή αν θέλετε στο πόλεις με «ει» πια που είναι της τέταρτης συνεδρίασης. 


Ξέρουμε ότι παγκόσμια πια ο βαθμός αστικοποίησης έχει ξεπεράσει το 50%, τείνει να πλησιάσει το 60%. Στην Ελλάδα βέβαια και στις ανεπτυγμένες χώρες είναι πολύ μεγαλύτερος. Έχει οδηγήσει αυτό στην σύνταξη ενός παγκόσμιου καταστατικού χάρτη για το δικαίωμα στην πόλη, που αν θέλετε έχει τρία κυρίως σκέλη. Το πρώτο είναι το δικαίωμα του πολίτη στους όρους που διαβιεί, στην πρόσβαση στα δίκτυα, σε καλή κατοικία, στην απασχόληση. Το δεύτερο είναι πως γίνεται και με ποιες προϋποθέσεις γίνεται ο αστικός σχεδιασμός. Τι λαμβάνει υπόψη του και σίγουρα λαμβάνει υπόψη του τις τοπικές συνθήκες, την πολιτιστική κληρονομιά που υπάρχει. Το τρίτο είναι το δικαίωμα στην πληροφόρηση και στην ενημέρωση, κάτι που νομίζω ότι έχει διατρέξει απόλυτα αυτό το διήμερο μέχρι τώρα. 


Όσον αφορά το πρώτο, το ελληνικό Σύνταγμα προφανώς δεν μπορούσε να υστερεί, γιατί αλίμονο αν υστερούσε έναντι ενός παγκόσμιου καταστατικού χάρτη που λαμβάνει πρόνοια για πολύ λιγότερο ανεπτυγμένες περιοχές και πόλεις. Λέει το ελληνικό Σύνταγμα βεβαίως στο άρθρο 24, ότι ο σκοπός του είναι να εξυπηρετεί την λειτουργικότητα και ανάπτυξη των οικισμών και να εξασφαλίζονται καλύτεροι όροι διαβίωσης. 


Στον δεύτερο όρο που θα ήθελα να αναφερθώ, είναι ο όρος ανταγωνιστικότητα, που ο Πρόεδρος παρέλειψε από την συνεδρίαση και καλά έκανε κατά την άποψή μου. Διανύουμε το έτος ανταγωνιστικότητας, που έχει συγκεκριμένες σκοπιμότητες, αλλά φέρνει και αρνητικούς συνειρμούς και ίσως ο όρος εδώ πέρα δεν ήταν ο ορθότερος. Είναι και περιοριστικός ως όρος. 


Ήθελα να κάνω μία αναφορά πολύ σύντομη και να υπενθυμίσω ότι πριν από έναν χρόνο με πρωτοβουλία του Τεχνικού Επιμελητηρίου, αλλά με πολύ μεγάλη συμμετοχή της Τοπικής Αυτοδιοίκησης, έγινε ένα συνέδριο της Παγκόσμιας Ένωσης Αρχιτεκτόνων για τις Μεσαίες Πόλεις στην Λάρισα. Εκεί πέρα έγινε μία αναφορά για τις 3.600 πόλεις με πληθυσμό από 100.000 ως 2,5 εκατομμύρια. Αυτός είναι πληθυσμιακά ο ορισμός που δέχτηκαν στο συνέδριο για τις μεσαίες πόλεις. Συγκεντρώνουν οι μεσαίες πόλεις το 62% του πληθυσμού έναντι των 200 πόλεων που παγκόσμια έχουν πληθυσμό πάνω από 2,5 εκατομμύρια. 


Αναφέρθηκαν βέβαια οι διαφορετικές ταχύτητες που προχωρούν τα θέματα μεταξύ μικρών, μεσαίων και μεγάλων πόλεων. Εδώ πέρα πολύ σωστά αναφέρθηκαν και για οικισμούς, για ορεινές περιοχές, για τις αγροτικές περιοχές, που προφανώς κάθε μία έχει την δική της λογική στην ανάπτυξη και ταχύτητα. 


Όμως στο Συνέδριο και αυτό ήθελα να επισημάνω, κυρίως η λέξη που τονίστηκε εκεί πέρα ήταν η συνεργασία και το δίκτυο και έχουμε ανάγκη για συνεργασία και δίκτυο και σε διεθνές επίπεδο και βεβαίως πολύ περισσότερο σε ένα διαδίκτυο που αφορά τις ελληνικές πόλεις. 


Το δίκτυο στην Λάρισα τονίστηκε κύρια ενάντια στην μοναξιά. Όχι μόνο την ατομική που συναντιέται στις μικρές και μεσαίες πόλεις ίσως περισσότερο από τις μεγάλες, αλλά και του επιστήμονα ο οποίος θα πρέπει να έχει πρόσβαση σε όλες τις σκέψεις και εξελίξεις που παγκόσμια γίνονται και εδώ πέρα η παγκοσμιότητα προφανώς βοηθά πάρα πολύ, όπως θα πρέπει να ζει – όπως χαρακτηριστικά λέχθηκε εκεί πέρα – σε ένα πανεπιστήμιο της πραγματικότητας. Δεν αρκούν μόνο οι γνώσεις που παίρνουμε, δεν αρκεί η επαφή με τον υπόλοιπο κόσμο. Τονίστηκε πριν από λίγο και το άκουσα από κάποιον ομιλητή, ότι πρέπει οι επιστήμονες και οι επαγγελματίες να παρακολουθούν πάρα πολύ την πραγματικότητα που βιώνεται. 


Ένα στοιχείο που δόθηκε επίσης σε αυτό το Συνέδριο ήταν ότι οι πόλεις της Βόρειας Αφρικής διαχειρίζονται 20 δολάρια τον χρόνο ανά κάτοικο, ενώ η Λοζάννη διαχειρίζεται, ο Δήμος τη Λοζάννης διαχειρίζεται 7.000 δολάρια ανά κάτοικο. Προφανώς οι ελληνικές πόλεις είναι κάπου ενδιάμεσα, αλλά αυτό που σίγουρα όλοι έχουμε στο μυαλό μας είναι ότι η αποκέντρωση χρειάζεται χρήματα και για να είμαστε μέσα στην επικαιρότητα, το νομοσχέδιο που θα συζητηθεί την επόμενη εβδομάδα στην Βουλή και έχει ξεσηκώσει βέβαια πολλές σκέψεις και αντιδράσεις και ίσως και λανθασμένη πληροφόρηση κουβαλάει, αυτό που αφορά την φορολογία των ακινήτων, σίγουρα θα πρέπει να ειδωθεί και από την σκοπιά ότι η συζήτηση που κάνουμε σήμερα αφορά κυρίως ακίνητα και το πώς θα έχουμε καλύτερη αξιοποίησή τους και κατά συνέπεια πόροι από την μεγάλη φορολογία που προβλέπεται μέσα από αυτό το νομοσχέδιο, θα πρέπει σίγουρα να κατευθύνονται προς τους  φορείς που ουσιαστικά υλοποιούν και εφαρμόζουν τις διατάξεις για τα ακίνητα. Δηλαδή, κυρίως την Τοπική Αυτοδιοίκηση, που ο Πρόεδρος της ΚΕΔΚΕ πολλές φορές έχει αναφέρει, αλλά δεν το ανέφερε αυτήν την στιγμή, ότι στην Ελλάδα το ΑΕΠ που αντιστοιχεί στην Τοπική Αυτοδιοίκηση είναι το 3%, όταν ο μέσος όρος στην Ευρωπαϊκή Ένωση είναι το 15%. 


Αρκετές μελέτες έχει κάνει το Επιμελητήριο και μάλιστα το τελευταίο διάστημα. Έχει κάνει όμως και πάρα πολλές στο παρελθόν. Βλέπετε στο φυλλάδιο που μοιράσαμε για το διήμερο, η πρώτη δηλαδή από τις τρεις, συστήματα και επίπεδα σχεδιασμού στις χώρες της Ευρώπης, επισημαίνεται ότι ο βαθμός αποκέντρωσης της εξουσίας είναι ένας σημαντικός παράγοντας για τον αποτελεσματικό σχεδιασμό. Τα ανέφερε πολύ καλά και πολύ σωστά ο Πρόεδρος της ΚΕΔΚΕ. 


Σημειώνεται σε αυτήν την μελέτη του Τεχνικού Επιμελητηρίου ότι η τοπική εξουσία στην Ελλάδα σε επίπεδο της Ευρωπαϊκής Ένωσης των 15 χωρών που μελετούσε η συγκεκριμένη μελέτη, είναι πολύ ασθενέστερη από όλες τις άλλες. 


Υπάρχουν και μελέτες του ΟΗΕ που λένε αυτό το αυτονόητο νομίζω, τουλάχιστον για όσους παρίστανται σήμερα εδώ πέρα. Ότι το επίπεδο ανάπτυξης μιας χώρας φαίνεται και από τον βαθμό της αυθαίρετης δόμησης που έχει και της υστέρησης στον σχεδιασμό και αναφέρεται σε πολλά παραδείγματα. Για παράδειγμα να αναφέρω ότι στο Περού για να πάρει κανείς μία άδεια για να κτίσει, έχει πέντε φάσεις. Η πρώτη φάση θέλει 270 επιμέρους ενέργειες. 


Θα ήθελα να επισημάνω μονάχα για τα αυθαίρετα που είναι η συζήτηση που γίνεται με αφορμή το άλλο νομοσχέδιο που νομίζω ότι τον Ιανουάριο τελικά θα συζητηθεί στην Βουλή, το νομοσχέδιο για τις οικιστικές άδειες, ότι η λογική των αυθαιρέτων έχει διαπεράσει όλον τον ελληνικό πληθυσμό. Έχουμε μπει όλοι σε μία νοοτροπία μικροδιαπλοκής και αυτή πρέπει να την κτυπήσουμε πάρα πολύ. Δεν είναι τυχαία αυτή η νοοτροπία που έχει περάσει και μας κάνει ανεκτικούς σε κάθε φαινόμενο διαπλοκής, αλλά είναι μία νοοτροπία που πρέπει να κτυπηθεί και αν θέλετε είναι και μία νοοτροπία που στην αντίθετη μορφή της εμφανίζεται σε αυτό που εμείς είμαστε τελείως αντίθετοι στις διατάξεις του συγκεκριμένου νομοσχεδίου, δηλαδή στον περιορισμό των προϋποθέσεων για τους ημιυπαίθριους χώρους. Δεν μπορεί καλές διατάξεις που υπάρχουν ήδη από το 1985 στην χώρα μας, τον Κτιριοδομικό Κανονισμό, να τον ακυρώνουμε επειδή δεν μπορούμε να κάνουμε ελέγχους. Ο έλεγχος είναι μία έννοια που διατρέχει το Τεχνικό Επιμελητήριο σχεδόν σε όλες του τις παρεμβάσεις και έχει σημασία και στο θέμα που συζητάμε. 


Τέλος, από την ίδια μελέτη που σας ανέφερα πριν, να αναφέρω κάτι που ήδη και ο Πάρις ο Κουκουλόπουλος ανέφερε και προφανώς έχει λεχθεί κατά κόρον στα προηγούμενα τραπέζια. Η Ελλάδα, η Ιταλία και η Πορτογαλία έχουν το πιο αυστηρό σύστημα λήψης αποφάσεων, νομοθεσία που περιλαμβάνει πολύ μεγάλο αριθμό πράξεων, αποφάσεων, κανονισμών και αφορούν συγκεκριμένα σχέδια και εργαλεία και διαδικασίες. 


Εκείνο που μπορεί να απορεί κανείς, είναι γιατί ενώ οι δείκτες δείχνουν ότι η Ελλάδα είναι μία ανεπτυγμένη χώρα, το φαινόμενο της αυθαιρεσίας και ιδίως της υστέρησής μας στον σχεδιασμό είναι τόσο μεγάλο που σίγουρα μας κατατάσσουν σε μη ανεπτυγμένες χώρες. 


Αυτό είναι ακόμα πιο αρνητικό για την χώρα μας. Όλα τα δεδομένα που έχουν σημειωθεί στις μελέτες που παρουσιάστηκαν εδώ πέρα, νομίζω ότι αναδεικνύουν αυτό το φαινόμενο. Εγώ να πω μόνο ότι ο μέσος όρος έγκρισης πολεοδομικών μελετών είναι τα δώδεκα χρόνια. Είναι κάτι το οποίο κανείς από μακριά το ακούει ως αστείο και νομίζω ότι έχουν αναφερθεί πάρα πολλά παραδείγματα. 


Να πω λοιπόν ότι πρώτον, προφανώς και τελικά χρειάζεται και καινούργια νομοθεσία στο συγκεκριμένο θέμα γιατί έχουμε αποτύχει στις νομοθετικές ρυθμίσεις, αλλά το μεγάλο πρόβλημα στην Ελλάδα τελικά και αυτό είναι μία εμπειρία που έχουμε στο Τεχνικό Επιμελητήριο όχι μόνο από τα θέματα χωροταξίας, είναι η μη εφαρμογή τουλάχιστον των σωστών διατάξεων, η μη έκδοση εκτελεστικών διαταγμάτων που προβλέπει η σωστή νομοθεσία, η έλλειψη κωδικοποίησης. Είναι κάτι που συναντάμε σχεδόν παντού και να αναφέρω και εγώ δύο παραδείγματα της επικαιρότητας. Το ένα είναι από το νομοσχέδιο που θα συζητηθεί στην Βουλή την ερχόμενη εβδομάδα και αφορά τις αντικειμενικές αξίες. Είναι ένας μηχανισμός τεχνικός ο οποίος έχει θεσμοθετηθεί σαν τέτοιος, έχει χρησιμοποιηθεί σαν εργαλείο φορολογικής πολιτικής και χρησιμοποιείται και σαν εργαλείο για να δημιουργείται υποθέρμανση ή υπερθέρμανση της αγοράς των ακινήτων, πράγμα που έχουμε ζήσει την φετινή φούσκα. Έχουμε δηλαδή μία πλήρη παραποίηση μίας πολύ σωστής νομοθετικής ρύθμισης. 


Το δεύτερο είναι ο νόμος που ο Νίκος ο Ταχέος ανέφερε επανειλημμένα στις παρεμβάσεις του που παρακολούθησα. Ο νόμος για τις μελέτες. Δεν είναι το θέμα αν οι δύο γνωμοδοτήσεις που έχει βγάλει το Νομικό Συμβούλιο του Κράτους είναι λανθασμένες ή όχι. Είναι και οι δύο γνωμοδοτήσεις σκοπιμότητας και νομικά άκυρες και θα αποδειχτεί αμέσως μόλις προσφύγει κάποιος όταν αυτές εφαρμοστούν. 

Στο Τεχνικό Επιμελητήριο και σε συνεργασία με την ΚΕΔΚΕ βρήκαμε μία διάταξη που ξεπερνά μεν αυτό το πρόβλημα, αλλά δεν θέλουμε να ξεπεραστεί καθόλου το πρόβλημα της διαφάνειας στην όλη διαδικασία και στις γνωστοποιήσεις ότι γίνονται αυτά, ώστε να έχουμε μεγαλύτερη συμμετοχή έστω σε πολύ περιορισμένο χρόνο μελετητών. 


Εκείνο που έχει γίνει τώρα με αυτές τις γνωμοδοτήσει του Νομικού Συμβουλίου του Κράτους, είναι ότι έχουν ανατεθεί πολύ περισσότερες μελέτες με αυτήν την διαδικασία, παρά με την διαδικασία του καινούργιου νόμου, του 3316, ο οποίος βέβαια καθυστερεί και γιατί δεν έχουν βγει και οι συγκεκριμένες Υπουργικές Αποφάσεις. Όμως ο 3316 ουσιαστικά θεμελιώθηκε πάνω στο πολύ σωστό επιχείρημα ότι πρέπει να υπάρχει πια μια πολύ συγκεκριμένη νομοθεσία που να διέπει όλες τις μελέτες, να μην έχουμε χιλιάδες εξαιρέσεις και ήδη πριν εφαρμοστεί ο 3316, έχουμε περάσει στο καθεστώς των απολύτων εξαιρέσεων. 


Όσον αφορά τώρα για τους πόρους, είναι μεν αναγκαιότητα να υπάρχουν πόροι, προφανώς δεν είναι και ικανή συνθήκη και έχουν αναφερθεί πολλά παραδείγματα. Η προσπάθεια που κάνει η ΚΕΔΚΕ, η ΕΜΔΥΔΑΣ, η Ένωση Μηχανικών Δημοσίων Υπαλλήλων και το Τεχνικό Επιμελητήριο για την επάρκεια, την στελέχωση και την ποιότητα των Υπηρεσιών, έχει τονιστεί κατά κόρον, όπως επίσης έχει τονιστεί κατά κόρον και η ανάγκη να υπάρχουν βάσεις δεδομένων πληροφοριακών, το είπε ο Πρόεδρος και το Κτηματολόγιο. Αν κάπου πρέπει να δούμε ότι στο Κτηματολόγιο υπάρχει μία σκανδαλώδης χροιά, είναι ότι πραγματικά δεν έχει συνδυαστεί με τον πολεοδομικό σχεδιασμό και έτσι έχουμε μία πολύ σημαντική απώλεια πόρων από αυτόν τον λόγο.


Θα ήθελα και εγώ να κάνω μία αναφορά στην απόφαση του Συμβουλίου της Επικρατείας. Προσωπικά εκτιμώ ότι το Συμβούλιο της Επικρατείας έχει επέμβει πολλές φορές και προς θετική κατεύθυνση στα θέματα πολεοδομίας. Παρότι κατηγορείται ότι το Συμβούλιο της Επικρατείας θέλει να πολεοδομεί και να χωροτακτεί, εγώ νομίζω ότι πάρα πολλές επεμβάσεις του είναι προς την ορθή κατεύθυνση. 


Στην συγκεκριμένη απόφαση, η οποία είναι ιδιαίτερα προβληματική και η οποία ελπίζω ότι δεν αποτελεί την τελική κουβέντα του Συμβουλίου της Επικρατείας για το συγκεκριμένο θέμα…

ΣΥΝΕΔΡΟΣ: (εκτός μικροφώνου)

Γ. ΑΛΑΒΑΝΟΣ: Είναι της Ολομέλειας, επειδή όμως οι διατυπώσεις που χρησιμοποιεί αφήνουν παραπέρα ερμηνεία και επειδή φαίνεται ότι μέσα στο ίδιο το Συμβούλιο της Επικρατείας υπήρξαν πολλά σκεπτικά και πολλές αντιδράσεις έχουν διαφορετικές αφετηρίες, μπορεί στην ερμηνεία της απόφασης της Ολομέλειας να δούμε και καινούργιες ερμηνείες, γιατί προφανώς η προσπάθεια που κάνει η ΚΕΔΚΕ και είναι πολύ σωστή, για την συνταγματική αναθεώρηση που θα αντιμετωπίσει και ριζικά πιθανά αυτό το πρόβλημα, θα έρθει αργά. Δεν πρέπει να περιμένουμε με ένα τέτοιο σκεπτικό, να περιμένουμε όλα αυτά τα χρόνια.


Όμως το Συμβούλιο της Επικρατείας ξεκινά τον συλλογισμό του από το ότι  δεν θέλει την οικιστική πολιτική σαν άθροισμα αυτόνομων οικισμών που μπορούν να δουν κατά το δοκούν και έτσι να δημιουργείται η συνολική οικιστική πολιτική στην Ελλάδα ή κάθε τροποποίηση από ατομικές πολεοδομικές ρυθμίσεις θεωρεί το Συμβούλιο της Επικρατείας ότι επιδρά στο υπόλοιπο κανονιστικό μέρος. Δηλαδή το Συμβούλιο της Επικρατείας ίσως αναγνωρίζει και μία μερική πραγματικότητα, ότι από κάτω, από το μερικό έρχονται οι γενικοί κανονισμοί. 


Επίσης, υπάρχουν ανεπάρκειες και εδώ πέρα έχουν τονιστεί πολλές φορές, στους χαμηλότερους βαθμούς αποφασιστικών Οργάνων, όπως είναι οι Δήμοι, η οποία όμως ανεπάρκεια περισσότερο προέρχεται από το ότι ως χαμηλότερη βαθμίδα επειδή δέχεται όλες τις πιέσεις που παρεμβαίνουν και όχι υπέρ του δημοσίου συμφέροντος. Όμως αυτό που εντοπίζει το Συμβούλιο της Επικρατείας είναι ίσως μία πραγματικότητα. Ότι από τα πάνω δεν έχουμε ένα ξεκάθαρο καθεστώς, ότι δεν έχουμε το πάνω επίπεδο σχεδιασμού, το εθνικό χωροταξικό για παράδειγμα, ούτε καν το έχουν αποφασίσει, αλλά πηγαίνοντας σε χαμηλότερα επίπεδα το κάθε ανώτερο επίπεδο δεν προσδιορίζει με κάποιους συγκεκριμένους κανόνες το χαμηλότερο και δεν υπάρχουν επίπεδα ελέγχου του ανώτερου επιπέδου προς το χαμηλότερο. 


Αυτό είναι μία ούτως ή άλλως σημαντική αναγκαιότητα που πρέπει να προχωρήσουμε και όχι μόνο για νομικούς λόγους. Όμως αν υπάρξουν αυτού του είδους οι ρυθμίσεις, νομίζω ότι το Συμβούλιο της Επικρατείας μπορεί ακριβώς στις ερμηνείες που θα δώσει, να δώσει και διαφορετική διάσταση. 


Από εκεί και πέρα υπάρχουν πολλά σημαντικά προβλήματα, όπως είναι η έλλειψη συντονισμού των Υπηρεσιών. Εγώ θα έλεγα εδώ πέρα ότι πρέπει να τονίσουμε και νομίζω ότι συμφωνούμε όλοι στον επιτελικό ρόλο που πρέπει να παίξει το ΥΠΕΧΩΔΕ σε αυτά τα θέματα. Να θυμίσω ότι περίπου πριν από έναν χρόνο υπήρξε μία εκδήλωση όπου συμμετείχαν το Τεχνικό Επιμελητήριο Ελλάδας, οι περιβαλλοντικές οργανώσεις, ο ΣΕΒ και η ΓΣΕΔΕ, όπου τονίστηκε εκεί πέρα όπως τονίζεται σχεδόν σε όλες τις συνεδριάσεις της Επιτροπής Ανταγωνιστικότητας ότι οι χρήσεις γης, το να περάσει το γενικό χωροταξικό ή τα ειδικά χωροταξικά, να μην έχουμε σημειακές παρεμβάσεις, είναι προτεραιότητα για την χώρα μας. Προτεραιότητα αυτών των φορέων που υποτίθεται ότι ίσως άλλου είδους συμφέροντα εξυπηρετούν και άρα έχουμε, ενώ μπαίνουν στα ζητήματα που συζητάμε πολύ έντονα τα συμφέροντα, αναμφίβολα, έχουμε όλους τους φορείς ουσιαστικά που εκφράζουν οργανωμένα συμφέροντα, να συμφωνούν ότι αυτά που συζητάμε σε αυτό το διήμερο είναι πραγματικά πρώτης προτεραιότητας για όλους. Για το Τεχνικό Επιμελητήριο, όπως και για την ΚΕΔΚΕ που μας είπε ο Πρόεδρος, πραγματικά για αυτήν την χρονιά, το 2006, θα είναι θέμα προτεραιότητας. 


Θα μου επιτρέψετε να χρησιμοποιήσω και τον όρο της ανταγωνιστικότητας που υπήρχε αρχικά και αφαιρέθηκε. Πραγματικά μπορούμε να μιλάμε ακόμα και για προσέλκυση επενδύσεων αιχμής, ανάπτυξης καινοτομιών, νέων τεχνολογιών, δημιουργία ευνοϊκού επενδυτικού κλίματος, προσφορά νέων ευκαιριών εργασίας, σε ένα συναγωνισμό ή ανταγωνισμό σε ένα διεθνές επίπεδο ή και σε ελληνικό επίπεδο των πόλεων. Όμως αυτού του είδους η προσέγγιση σίγουρα δεν μπορεί να μην αναδεικνύει την τοπική ταυτότητα και σαν στοιχείο ανταγωνιστικότητας, δεν μπορεί να μην διασφαλίζει την περιβαλλοντική ποιότητα, να αγνοεί την ισόρροπη σχέση αστικού και έξω αστικού χώρου στην περιφέρεια, κάτι που η διημερίδα ήθελε να το τονίσει και προκύπτει νομίζω από τα κύρια αιτήματα της διημερίδας. 


Τελειώνοντας τουλάχιστον αυτήν την παρέμβαση, θέλοντας να επισημάνω και εγώ ότι θεωρούμε την συνεργασία με την ΚΕΔΚΕ μία από τις κορυφαίες στιγμές της δράσης μας γιατί πιστεύουμε πάρα πολύ ότι η δημοκρατία μας ενισχύεται όταν φορείς που δεν είναι ούτε νομοθετικοί φορείς, ούτε άμεσα εκτελεστικοί, συνεργάζονται μεταξύ τους και σε πολλά σημεία ενοποιούν δυνάμεις και προφανώς προτάσεις και μελέτες που κάνει η ΚΕΔΚΕ από κοινού θα τις αξιοποιήσουμε. 


Τελειώνω λοιπόν, θέλοντας να πω ότι για το Τεχνικό Επιμελητήριο νομίζω ότι η αναβάθμιση του σχεδιασμού είναι μονόδρομος για την αντιμετώπιση όσων συζητάμε και ότι στα τοπικά κινήματα τα οποία κυρίως εκφράζονται από την Τοπική Αυτοδιοίκηση, εμείς βλέπουμε την διασφάλιση των δικαιωμάτων του πολίτη. 

ΠΡΟΕΔΡΕΙΟ: Ευχαριστούμε πολύ κύριε Πρόεδρε. Δύο σύντομα σχόλια. Το ένα είναι όσον αφορά τις μελέτες, δηλαδή τις αμοιβές με  βάση το πτυχίο του μελετητή α΄ τάξης στο 30% στους μικρούς Δήμους και Κοινότητες κατά κανόνα. Αν δεν υπήρχε ως δυνατότητα, θα πρέπει να ξέρετε ότι μετά την επενδυτική απραξία των δύο ετών, από εθνικούς πόρους στους ΟΤΑ της Ελλάδας θα μιλούσαμε για τρίτο και τέταρτο χρόνο επενδυτικής απραξίας γιατί όλα τα έργα θα ήταν ανώριμα να δημοπρατηθούν. Αν δούμε δηλαδή το πρακτικό μειονέκτημα αυτών των ρυθμίσεων. 


Το δεύτερο, όσον αφορά το Συμβούλιο της Επικρατείας. Οι λογικές οι οποίες αναπτύσσονται, που πολλές φορές δεν ξέρω κατά πόσο υπάρχει συνταγματική υπέρβαση των δικαιοδοσιών δηλαδή του Οργάνου αυτού, απευθύνονται όμως σε κοινωνίες οι οποίες έχουν μία στατική εξέλιξη. Δηλαδή, είναι κοινωνίες νεκροταφείου. 


Η κοινωνία έχει μία δυναμική στην ανάπτυξή της και εκ των πραγμάτων οτιδήποτε συνδέεται με την ανάπτυξη, την πολεοδομία και την χωροταξία, σαφώς εξελίσσεται. Δεν μπορεί λοιπόν ότι έχει θεσμοθετηθεί και λεπτομερώς έχει περιγραφεί με ένα Προεδρικό Διάταγμα να παραμένει για μία εικοσαετία όταν η ζωή εξελίσσεται. 


Με το πνεύμα αυτό, αν είναι νομικώς συμβατές αυτές οι αποφάσεις, θα πρέπει κύριε Γενικέ, ταχύτατα να προχωρήσουμε σε νομοθετικές ρυθμίσεις θωράκισης της δυνατότητας της αποσυγκεντρωμένης κοινωνίας να εκφράζεται και σε αυτό τον τομέα. Διαφορετικά, θα χαθούμε όλοι μας και θα συζητάμε περί ανέμων και υδάτων. 


Τον λόγο έχει ο κύριος Παλαιολόγος, Γενικός Γραμματέας της ΚΕΔΚΕ. Στο τέλος θα μιλήσει ο κύριος Κατσιγιάννης για να μπορέσει να απαντήσει και επί θεμάτων που έχουν τεθεί. 

Χ. ΠΑΛΑΙΟΛΟΓΟΣ: Είπαν και οι δύο προηγούμενοι ομιλητές, οι δύο Πρόεδροι των συλλογικών Οργάνων, ότι υπάρχει ένα βαθύ πολιτικό πρόβλημα. Το θέμα της αποκέντρωσης στην χώρα μας και επειδή η αποκέντρωση δεν είναι κάτι γενικό και αφηρημένο και μετριέται με δείκτες πολύ συγκεκριμένους, ανέφερε ο Πρόεδρος του ΤΕΕ δύο νούμερα ακραία. Ένα πολύ ελάχιστο για κάποια πόλη της Αφρικής, πόσα διαχειρίζεται ετησίως ανά κάτοικο και μία κεντροευρωπαϊκή πόλη και είπε η Ελλάδα κάπου στην μέση θα είναι. 


Να που δεν είναι στην μέση. Με βάση τελευταίους δείκτες η αποκέντρωση μετριέται με τα πόσα διαχειρίζεται η Αυτοδιοίκηση ανά κάτοικο ετησίως. Στην Ελλάδα η Αυτοδιοίκηση διαχειρίζεται 350 € ανά κάτοικο ετησίως. Ο μέσος όρος στην Ευρωπαϊκή Ένωση είναι 2.500 €…

Π. ΚΟΥΚΟΥΛΟΠΟΥΛΟΣ: Συγνώμη, να σας διορθώσω. Τα μέτρησα, δεν ήθελα να παρέμβω. Αυτά που λέτε είναι από τον κρατικό προϋπολογισμό. Μέτρησα και τα υπόλοιπα, έκανα μία αναγωγή ακόμα και των πόρων του ΠΔΕ και Γ΄ ΚΠΣ, είναι 500-550 € ετησίως. 

Χ. ΠΑΛΑΙΟΛΟΓΟΣ: Δεν προσθέτω τους κοινοτικούς πόρους και για αυτό ίσως Πρόεδρε, είναι χαμηλότερα τα νούμερα. Οι κοινοτικοί πόροι δεν θα είναι συνεχώς. Ο μέσος όρος είναι 2.500 στην Ευρωπαϊκή Ένωση και ακραίες περιπτώσεις είναι από 7 και πάνω. 


Υπάρχει λοιπόν ένα βαθύ πολιτικό πρόβλημα το οποίο αν δεν ξεπεραστεί, κατά την ταπεινή μου γνώμη, θα βλέπουμε και το Γ΄ και το Δ΄, πολύ πιο δύσκολο το Δ΄, για αυτό και επιχειρούνται διάφορα πράγματα, να περνούν και να χάνονται πόροι μοναδικοί για την χώρα μας. 


Θεωρώ ότι το πολιτικό πρόβλημα στην Ελλάδα, τουλάχιστον ως Αυτοδιοίκηση έχουμε απαντήσει και νομίζω ότι υιοθετείται πια η πρόταση όχι μόνο από την Αυτοδιοίκηση, αλλά και από άλλους τους κοινωνικούς φορείς, αλλά και πολιτικά κόμματα. Δεν μπορεί σήμερα να μην μιλάμε για μόνο επιτελικό κράτος, αιρετή Περιφέρεια, ισχυροί Δήμοι και μητροπολιτικά Όργανα διακυβέρνησης στα δύο μεγάλα συγκροτήματα τουλάχιστον. 


Είναι ένα απλό, καθαρό σχήμα. Σχήμα που μπορεί και με βάση την συνταγματική επιταγή να λειτουργήσει από σήμερα, να προετοιμάσει την χώρα, να προετοιμάσει τις απαιτήσεις και του σήμερα και του αύριο πολύ περισσότερο. Όσο δεν θα λύνουμε τα ζητήματα αυτά, θα προσπαθούμε να βρούμε σχήματα όπως οι πέντε Υπερπεριφέρειες, στις οποίες θα αναφερθώ πιο κάτω. 


Με δεδομένο το ότι αναγνωρίζεται σήμερα ο ρόλος των πόλεων ως ατμομηχανή στην ανάπτυξη και στην χώρα μας και με βάση τις ευρωπαϊκές ουσιαστικά οδηγίες και αυτά που προετοιμάζονται εν όψει της επόμενης προγραμματικής περιόδου, έτσι θα πρέπει να δούμε και τον ρόλο των πόλεων που είναι και το θέμα στην ατζέντα σήμερα. 


Βέβαια, υπάρχει επίσης ένα δεύτερο ζήτημα το οποίο νομίζω ότι θα οξύνει ακόμα περισσότερο. Οι πολιτικές που αναπτύσσονται σήμερα από την Ευρωπαϊκή Ένωση στα θέματα και του ρόλου των πόλεων και ποια πολιτική καλούνται να υπηρετήσουν τα κράτη-μέλη και οι Περιφέρειες και η Αυτοδιοίκηση για την επόμενη προγραμματική περίοδο. 


Είναι προφανές ότι καταλήγεται με βάση την αναθεωρημένη στρατηγική της Λισσαβόνας, ότι εκείνο που έχει μία προτεραιότητα πια είναι τα θέματα της ανταγωνιστικότητας και έτσι αντιμετωπίζεται και όλος ο σχεδιασμός για την επόμενη προγραμματική περίοδο. Ανταγωνιστικότητα των πόλεων. Άρα είτε τον εκλείψουμε εμείς από τον τίτλο της συζήτησης ή όχι, αυτή θα μας έρχεται από άλλες πλευρές και θα πρέπει να δούμε πως πολιτικά θα το διαχειριστούμε και ως Αυτοδιοίκηση και ως Τεχνικό Επιμελητήριο και ως Πολιτεία γενικά το ζήτημα και τις προτεραιότητες για την επόμενη προγραμματική περίοδο. 


Φαίνεται ότι εγκαταλείπονται ή ελαχιστοποιούνται οι πολιτικές συνοχής, εγκαταλείπονται ή μπαίνουν στο περιθώριο πολιτικές και για το περιβάλλον και για αυτό που λέγεται κοινωνικό πρότυπο. Θέλω να πω ότι είναι σε διαπραγμάτευση και είναι γνωστό το ότι φαίνεται, συμφωνείται, εκεί πιέζει η εγγλέζικη Προεδρεία, ότι ένα κομμάτι τουλάχιστον 40% της πολιτικής συνοχής θα υπηρετήσει την νέα στρατηγική της Λισσαβόνας. 

Άρα έχουμε ένα νέο τοπίο για την επόμενη προγραμματική περίοδο. Ένα τοπίο στο οποίο καλούνται οι πόλεις, είτε μικρές, είτε μεσαίες και βέβαια δεν αναφερόμαστε στις πάνω από 100.000 που είπε προηγούμενα ο Πρόεδρος του ΤΕΕ, διότι οι πόλεις πάνω από 100.000 κατοίκους στην Ελλάδα είναι πολύ ελάχιστες. Μιλάμε λοιπόν για τις μικρές και μεσαίες πόλεις που καλούνται να παίξουν έναν σημαντικό ρόλο, έναν ιδιαίτερο ρόλο στην επόμενη προγραμματική περίοδο. 

Χρειάζεται προφανώς λοιπόν να επιλεγούν οι πόλεις ατμομηχανές στην χώρα μας. Θεωρώ ότι οι 70-80 πόλεις που ήδη από ότι φαίνεται μπορούν να παίξουν έναν τέτοιο ρόλο, αλλά όμως αυτές οι πόλεις θα πρέπει να δημιουργήσουν και γύρω τους ή να δημιουργηθούν γύρω τους τα  δίκτυα των άλλων πόλεων, των μικρών και των μεσαίων πόλεων, για να μπορέσει με τον καλύτερο τρόπο να υπηρετηθούν οι πολιτικές για την χώρα μας, οι πολιτικές και της εδαφικής συνοχής και της κοινωνικής συνοχής, αλλά κυρίως της περιφερειακής ανάπτυξης. 

Με δεδομένο ότι οι προτεραιότητες που θα μπαίνουν είναι η επιχειρηματικότητα, η τοπική απασχόληση, η ανάπτυξη των τοπικών κοινωνιών, η παροχή υπηρεσιών στον πληθυσμό, λαμβανομένου υπόψη και των δημογραφικών εξελίξεων, η προσέλκυση εξειδικευμένου προσωπικού στην βάση της οικονομίας και της κοινωνίας της γνώσης, η προστασία του περιβάλλοντος και η κοινωνική συνοχή, μπορούμε να έχουμε το πλαίσιο στο οποίο καλούμαστε για την επόμενη προγραμματική περίοδο να διαχειριστούμε και ως Πολιτεία συνολικά και ως Αυτοδιοίκηση. 

Μία τέτοια πολιτική μπορεί να υπηρετηθεί με το σχήμα που πρότειναν και οι προηγούμενοι συνομιλητές, με τολμηρές αποφάσεις αποκέντρωσης και Αυτοδιοίκησης στην χώρα. Σχήματα που καλούνται, όπως αυτό που διαφαίνεται ως πέντε Υπερπεριφέρειες, όπου ενσωματώνονται όχι μόνο οι κοινοτικοί πόροι, αλλά και το Πρόγραμμα Δημοσίων Επενδύσεων να υπηρετήσουν την νέα πολιτική της στρατηγικής της Λισσαβόνας, θα είναι εις βάρος και της συνοχής, της εδαφικής συνοχής κυρίως και της περιφερειακής ανάπτυξης της χώρας και αυτό θα πρέπει να ενεργοποιήσει αντιδράσεις και αντιστάσεις. Πολύ περισσότερο αν καλούνται ακόμα και τομείς της Αυτοδιοίκησης να κρατικοποιηθούν μέσα από σχήματα που με το δήθεν το πρόσχημα της μη δυνατότητα πιστοποίησης ως φορέα υλοποιήσεις, μέσα από κρατικές εταιρείες, ανώνυμες εταιρείες, να υλοποιήσουν ακόμα και πολιτικές και προγράμματα και έργα για λογαριασμό της Αυτοδιοίκησης. 

Θεωρώ λοιπόν ότι αυτό θα είναι ολέθριο λάθος, λάθος που θα το πληρώσουμε όλοι μας και θα πρέπει να αντιδράσουμε πριν να υπάρξει μία τέτοια εξέλιξη. 

Κλείνοντας, νομίζω ότι σε ένα τέτοιο τοπίο και με βάση την εμπειρία των προηγούμενων Κοινοτικών Πλαισίων Στήριξης και με βάση την πραγματικότητα την οικονομική και κοινωνική στην χώρα μας, χρειάζεται μία νέα αστική πολιτική η οποία θα πρέπει να περιλαμβάνει πρώτον, την ολοκλήρωση του χωροταξικού σχεδιασμού σε εθνικό επίπεδο. Δεν μπορεί να πάμε και στην τελευταία καινούργια προγραμματική περίοδο και να μην έχει ολοκληρωθεί ο χωροταξικός σχεδιασμός για τα κρίσιμα και τα μεγάλα ζητήματα στην χώρα μας. Να ενεργοποιηθούν τα περιφερειακά χωροταξικά σχέδια στην βάση των εγκρίσεών τους για σημαντικές παρεμβάσεις στην περιφέρεια σήμερα, οι οποίες θα πρέπει να προβλεφθούν και για την επόμενη προγραμματική περίοδο και το σημαντικότερο για ότι αφορά τις πόλεις, με δεδομένες τις τοποθετήσεις και του πρωινού τραπεζιού, θα πρέπει να αρθούν όλες οι δυσχέρειες που υπάρχουν στην ολοκλήρωση του σχεδιασμού με έναν ενεργότερο ρόλο στην φάση του σχεδιασμού από την πλευρά των πόλεων και των Δήμων, με συγκρότηση των Περιφερειακών Υπηρεσιών που θα έχουν την ευθύνη της έγκρισης της ολοκλήρωσης αυτού του σχεδιασμού και βέβαια με έναν επιτελικό ρόλο του Υπουργείου στα θέματα αυτά του σχεδιασμού. 

Έτσι μπορούμε να πάμε στην επόμενη περίοδο με τις αυξημένες απαιτήσεις και με πολιτικές που θέλουμε για λογαριασμό της χώρας μας, που είναι κυρίως η περιφερειακή ανάπτυξη να υπάρξει ως πράξη επιτέλους.

ΠΡΟΕΔΡΕΙΟ: Ευχαριστούμε τον κύριο Παλαιολόγο. Να κάνω ένα σχόλιο. Στο Συνέδριο της ΚΕΔΚΕ στην Ρόδο πρόσφατα, το τακτικό, σημειώθηκε από έναν ομιλητή ότι υπάρχει στην Ελλάδα μία παραδοξότητα όσον αφορά τις κυβερνήσεις και ενώ το ’61 είχαμε μία συντηρητική κυβέρνηση με συνεπώνυμο του σημερινού Πρωθυπουργού Πρωθυπουργό, είχαμε τις πρώτες μεγάλες μαζικές κρατικοποιήσεις. Δηλαδή μία πολιτική ενός κρατικού συγκεντρωτισμού, που απαντώνται σε άλλου είδους συστήματα και όχι σε φιλελεύθερες οικονομίες που πρεσβεύουν κατά κανόνα οι συντηρητικές κυβερνήσεις.


Σήμερα λοιπόν, μετά από 44 χρόνια, χωρίς να έχουν αλλάξει και τα ονόματα, οδηγούμαστε πάλι σε μία πολιτική ενός κρατικού υπερσυγκεντρωτισμού από μία φιλελεύθερη κυβέρνηση. Αυτή η επισήμανση έχει γίνει από έναν άνθρωπο ο οποίος ανήκει στον φιλελεύθερο χώρο. 


Για να δείξω ότι δεν είναι θέμα προθέσεων κυβερνητικών ή συνέπειας ιδεολογιών των κομμάτων και των κυβερνήσεων, αλλά υπάρχει ένα βαθύ κράτος, ένας μηχανισμός από πίσω, ο οποίος με μία τρομακτική αδράνεια κρατά τα πάντα φρεναρισμένα και αυτό είναι ένα μείζον πρόβλημα της δομής του ελληνικού κράτους.


Τον λόγο έχει ο κύριος Φίρμπας.
Ι. ΦΙΡΜΠΑΣ: Καταρχήν να ξεκινήσω και εγώ λίγο φαιδρά αν μου επιτρέπετε. Μου συμβαίνει για δεύτερη φορά στην πόλη σας να είμαι προσκεκλημένος σε κάτι αντίστοιχο και να συμβαίνει το εξής παράδοξο: Μιλάω περίπου τέταρτος στην συνάντηση αυτή. Βγαίνει ο πρώτος ομιλητής, επιτίθεται στο Υπουργείο Οικονομίας. Βγαίνει ο δεύτερος ομιλητής, ως χωροτάκτης-μηχανικός, επιτίθεται στους οικονομολόγους. Βγαίνει ο τρίτος και μιλάει για το Αθηνοκεντρικό κράτος, επιτίθεται στην Αθήνα. Εγώ ο τέταρτος, όπως και σήμερα περίπου, έχω τα τρία κακά της μοίρας μου. Είμαι Αθηναίος, είμαι οικονομολόγος και είμαι και Υπουργείο Οικονομίας. 


Επιτρέψτε μου λοιπόν, να σας μιλήσω σήμερα όχι ως αντικαθιστών τον Γενικό Γραμματέα Επενδύσεων και Ανάπτυξης του Υπουργείου Οικονομίας και Οικονομικών, ο οποίος πραγματικά χαιρετίζει την εξαιρετική πρωτοβουλία, που όμως δεν μπορούσε να είναι εδώ, διότι ως δημόσιος υπάλληλος δεν μπορώ να παίξω τον ρόλο πολιτικού προσώπου. 


Επιτρέψτε μου όμως να σας μιλήσω σήμερα ως ένας δημόσιος υπάλληλος που ασχολείται πολλά χρόνια με το Κοινοτικό Πλαίσιο Στήριξης, που ξέρει αρκετά τις δυσκολίες του και που σε αυτήν την φάση της καριέρας του ασχολείται για δεύτερη φορά με τον σχεδιασμό ενός νέου προγράμματος. Είμαι μπλεγμένος και στις διαπραγματεύσεις για τους νέους κανονισμούς, είμαι μπλεγμένος και με τον σχεδιασμό του νέου, Κοινοτικό Πλαίσιο Στήριξης εγώ θα συνεχίσω να το λέω και για πολλούς λόγους, δεν θα λέγεται όμως πια έτσι. Θα είναι το ψευδώνυμό του. Θα λέγεται ΕΣΠΑ, Εθνικό Στρατηγικό Σχέδιο Αναφοράς. 


Πολλές φορές ξέρετε – επιτρέψτε μου μία παρένθεση – πηγαίνουμε ως χώρα και μιλάμε στις διαπραγματεύσεις με την Κοινότητα και ακόμα και τα αυτονόητα επειδή το έχει συλλάβει η Επιτροπή, αντιστέκεται να καταλάβει ακόμα και μία μικρή τέτοια λεπτομέρεια τι σημασία μπορεί να έχει. Ξέρετε τι σημασία έχει για την δημοσιότητα του Κοινοτικού Πλαισίου Στήριξης; Επί τρεις προγραμματικές περιόδους ξοδεύουμε λεφτά και κοινοτικά και εθνικά γιατί πάντα πάνε πακέτο, για να μάθουμε τον κόσμο τι σημαίνει Κοινοτικό Πλαίσιο Στήριξης και έχετε ακούσει διάφορα έξυπνα λογότυπα και τα λοιπά και ξαφνικά στην νέα προγραμματική περίοδο δεν θα πρέπει να λέμε ΚΠΣ, θα λέμε ΕΣΠΑ. Αυτά τα μικρά πράγματα μπορούν καμιά φορά να ανατρέψουν ακόμα και προϋπολογισμούς. Κλείνει η παρένθεση και να γυρίσω στην σημερινή μου παρέμβαση. 


Η σημερινή μου παρέμβαση επειδή εγώ ήθελα να μείνω κύριε Πρόεδρε, στον τίτλο που ήξερα ότι υπάρχει το θέμα ανταγωνιστικότητα των μικρών και μεσαίων πόλεων και όχι διαγραφή δύο λέξεων που συνήθως κάνουν οι συμβολαιογράφοι, διότι είμαστε στο 2005 και δεν πρέπει πια να μιλάμε απλά για ενίσχυση. Όπως είπε ο κύριος Παλαιολόγος προηγούμενα, είναι πολύ κρίσιμο το θέμα της ανταγωνιστικότητας και λόγω του ότι η στρατηγική της Λισσαβόνας και ότι αυτό σημαίνει στην πράξη, είναι διάχυτη μέσα στις νέες στρατηγικές κατευθύνσεις της Ευρωπαϊκής Επιτροπής για την προγραμματική περίοδο 2007-2013, αλλά και η παγκοσμιοποίηση και η ζωή που ζούμε όλοι πια σήμερα, κινείται στα πλαίσια της ανταγωνιστικότητας. 


Στον λόγο που είχα ξεκινήσει να γράφω και έγραψα, σπάνια τον ακολουθώ όπως βλέπετε, σημείωνα και επιτρέψτε μου να το διαβάσω και νομίζω πως όλοι θα συμφωνήσουμε σε αυτό: «Η ανταγωνιστικότητα δεν θα πρέπει να εκληφθεί ως ανταγωνισμός μεταξύ των αστικών κέντρων. Κάτι τέτοιο οδηγεί σε σπατάλη πόρων και διαφοροποιήσεις και με δεδομένη την δομή των αστικών κέντρων της χώρας και τις εσωτερικές δικτυώσεις τους, μπορεί να αποτελέσει μία διαδικασία σημαντικών, μη επιθυμητών διαφοροποιήσεων και ανισοτήτων.»


Σε ότι αφορά τον ανταγωνισμό, θα συμφωνούσα μαζί σας. Σε ότι αφορά όμως την ανταγωνιστικότητα και διότι προωθούνται και θα σας πω αμέσως - ενδεχομένως η συνάδελφός μου, Κική Μανόλα, που ήταν στο προηγούμενο πάνελ να έκανε αναφορά στο τι «παίζεται» αυτήν την στιγμή σε σχέση με τις στρατηγικές και το πώς συνδέονται με την αστική ανάπτυξη - ο ρόλος των πόλεων και στις στρατηγικές κατευθύνσεις της Ένωσης, αλλά και από την όλη διαβούλευση που γίνεται, που έχει ξεκινήσει ήδη από την ολλανδική Προεδρεία με την ενδυνάμωση των πόλεων στην Ευρώπη, με το URBAN ΑΚΙ, το αστικό κεκτημένο ή πώς το είπατε, αλλά και με τις ενέργειες που αυτήν την στιγμή γίνονται από την βρετανική Προεδρεία για το μεγάλο θέμα με τίτλο «Sustainable Communities», το sustainable, συνηθίσαμε πια, βιώσιμες, αειφόρες, πάρτε ότι θέλετε. Το communities εκεί ακόμα πρέπει να το διευκρινίσουμε τι είναι. Όμως τουλάχιστον ανταγωνιστικές και βιώσιμες είτε για πόλεις μιλάμε, μικρές ή μεγαλύτερες, είτε για περιφέρειες μιλάμε, δεν μπορεί να κρυβόμαστε πίσω από το δάκτυλό μας. Προς τα εκεί θα πάμε αναγκαστικά. Γιατί θα πάμε προς τα εκεί; Αν κανείς διαβάσεις τις τρεις προτεραιότητες των στρατηγικών κατευθύνσεων της Ένωσης, που όσοι έχετε υπόψη σας τους νέους κανονισμούς θα δείτε ότι υπάρχει υποχρέωση κάθε κράτος-μέλος, αυτό που πριν ανέφερα ως ΕΣΠΑ, που θα καταθέσουμε στην Ευρωπαϊκή Επιτροπή, να αποδεικνύει πως διασυνδέεται η στρατηγική του με τρεις βασικές μέχρι στιγμής που μιλάμε προτεραιότητες, που το ένα είναι να κάνουμε την Ευρώπη ένα μέρος ελκυστικό για επενδύσεις και για να ζει κανείς, το δεύτερο είναι η κοινωνία της γνώσης και η καινοτομία και ο τρίτος μεγάλος άξονας, ανθρώπινο δυναμικό και καλύτερες θέσεις εργασίας. Μέσα σε αυτές τις στρατηγικές κατευθύνσεις είναι σαφές ότι παίζουν πολύ μεγάλο ρόλο και η αστική ανάπτυξη σε σύνδεση με το rural, σε σύνδεση με την ύπαιθρο, αλλά και τώρα και διότι το Ευρωπαϊκό Κοινοβούλιο έθεσε θέμα μεγαλύτερου ρόλου στα αστικά κέντρα, αλλά και γιατί η βρετανική Προεδρεία το προχωράει και διότι η Ευρωπαϊκή Επιτροπή απαντώντας σε αυτές τις «προκλήσεις», ετοιμάζει από όσο γνωρίζουμε και όπου να’ ναι θα δημοσιευθεί κείμενο πολύ συγκεκριμένο για το θέμα των βιώσιμων κοινοτήτων, βιώσιμων πόλεων, βιώσιμων περιφερειών.

Είναι πάρα πολύ κρίσιμο να δούμε τα πράγματα και να τα αντιμετωπίσουμε με το όνομά τους. Εάν κανείς διαβάσει αυτά τα κείμενα, θα δει ότι οι στόχοι που τίθενται, έτσι όπως τίθενται, δεν μπορεί κανένας να διαφωνήσει. Μιλάμε ότι πρέπει τα αστικά κέντρα να καταστούν βιώσιμα και με την οικονομική και με την περιβαλλοντική έννοια, αναφέρθηκε προηγούμενα ο Πρόεδρος του ΤΕΕ και να δημιουργηθούν προϋποθέσεις για την προσέλκυση επιχειρήσεων και την εγκατάστασή τους στα αστικά κέντρα. 

Είναι γνωστό, τα προβλήματα αναφέρθηκαν, για το πώς στην Ελλάδα ο αστικός χώρος αναπτύσσεται. Δεν θα σας κουράσω, δεν είμαι  ειδικός, είμαι οικονομολόγος. Δεν είμαι χωροτάκτης-μηχανικός. Μπαίνω μόνος μου στην θέση μου. Ξέρουμε, τα παρακολουθούμε. Όμως και αναφέρθηκε προηγούμενα, δεν έχουμε όλα τα στοιχεία και τα χρειαζόμαστε τα στοιχεία και χαιρετίζουμε και την προσπάθεια που πριν άκουσα. Πάντως δεν είμαστε καλά πληροφορημένοι Πρόεδρε. Είναι πολύ ενδιαφέρον αυτό το πρόγραμμα ΧΩΡΟΣ που αναφέρθηκε. Είναι πολύ ενδιαφέρουσα κάθε προσπάθεια που κατατείνει στο να μπορέσουμε να αποκτήσουμε τα απαραίτητα στοιχεία για να σχεδιάσουμε. 

Είμαι 20 χρόνια υπάλληλος του Υπουργείου Οικονομίας. Τα 11 από αυτά ασχολούμαι με την αξιολόγηση, με τον σχεδιασμό και με δείκτες. Μόνιμο πρόβλημα όλα αυτά τα χρόνια ήταν η έλλειψη στοιχείων και χωρίς στοιχεία ούτε να αξιολογήσεις μπορείς, αλλά κυρίως δεν μπορείς να σχεδιάσεις σωστά, γιατί για να αξιολογήσεις πρέπει πρώτα να έχεις σχεδιάσει σωστά. Αυτό λοιπόν πρέπει να το λύσουμε, προϊόντος του χρόνου πρέπει να το λύσουμε και να πάρουμε σοβαρές αποφάσεις και να συγκεντρώνουμε σε ένα σημείο – ας μην είναι ένα, ας είναι περισσότερα – αλλά να υπάρχουν αυτά τα στοιχεία για να μπορεί ο καθένας τις αποφάσεις που παίρνει να τις έχει ζυγίσει σωστά και στην νέα προγραμματική περίοδο οι αποφάσεις θα είναι ιδιαίτερα κρίσιμες. Οι δημοσιονομικές προοπτικές δεν έχουν καταλήξει σε συμφωνία. Υπάρχουν κάποιοι που είναι αισιόδοξοι ότι ενδέχεται να κλείσουν τώρα. 

Πείτε ότι δεν κλείνουν. Είτε έχουμε λιγότερα χρήματα, είτε έχουμε περισσότερα, που είναι γνωστό ότι δεν θα έχουμε περισσότερα, η προσωπική μου άποψη όλα αυτά τα χρόνια είναι ότι όσο λιγότερα χρήματα έχεις, τόσο σωστότερο προγραμματισμό και σωστότερες, σημαντικότερες αποφάσεις πρέπει να πάρεις και για να πάρεις αυτές τις αποφάσεις πρέπει να έχεις όλα εκείνα τα στοιχεία που σου είναι απαραίτητα. Δηλαδή πρέπει να έχεις στοιχεία, πρέπει να έχεις φορείς που μπορούν να σχεδιάσουν και να πάρουν αποφάσεις και πρέπει να έχεις όλες εκείνες τις δομές που αυτό που έχεις προγραμματίσει και αποφασίσει μπορούν να το υλοποιήσουν. 

Επιτρέψτε μου λοιπόν να πω το εξής, διότι ένα άλλο από τα κακά της μοίρας ενός που μιλάει τέταρτος, είναι ότι ήδη έχει ακούσει πράγματα που ενδεχομένως τον έχουν τσιγκλήσει. Πράγματα λοιπόν που με τσίγκλησαν, ήταν τα εξής: θεωρώ ως υπάλληλος του Υπουργείου Οικονομίας και Οικονομικών ότι είναι άδικο μία επιλογή η οποία βρίσκεται υπό συζήτηση, να της μπαίνει η ταμπέλα ότι γίνεται με αποκλειστικό σκοπό την διοίκηση και μάλιστα με δείξατε κύριε Πρόεδρε εκείνη την ώρα, ως Υπουργείο βέβαια και όχι ως Γιάννη Φίρμπα, να πάρει την διοίκηση όλων των πραγμάτων, δηλαδή τις αποφάσεις, δηλαδή τον προγραμματισμό, δηλαδή όλα, το ΥΠΟΙΟ. 

Π. ΚΟΥΚΟΥΛΟΠΟΥΛΟΣ: Είπα ότι υπάρχει ισχυρισμός από την κυβέρνηση ότι οι πέντε Υπερπεριφέρειες είναι μόνο αναπτυξιακός μηχανισμός και όχι διοικητικός και είπα όσο ακριβώς δεν είναι διοικητικός μηχανισμός το Υπουργείο Οικονομίας και Οικονομικών, όσο δεν είναι διοικητικός μηχανισμός ένας μηχανισμός που έχει όλα τα αναπτυξιακά προγράμματα, τον αναπτυξιακό νόμο, την Διαχειριστική Αρχή και η κυβέρνηση ισχυρίζεται ότι αυτό δεν είναι διοίκηση. Όσο δεν είναι διοίκηση, λέω και εγώ, το Υπουργείο Οικονομίας και Οικονομικών, τόσο δεν θα είναι διοίκηση και οι πέντε Υπερπεριφέρειες. 

Ι. ΦΙΡΜΠΑΣ: Ελπίζω να μην ξαναπαίξουμε μπαλάκι Πρόεδρε και αναφέρομαι στον Πρόεδρο του πάνελ, αλλά οφείλω να απαντήσω. 


Το Υπουργείο Οικονομίας και Οικονομικών δεν είναι διοίκηση με την έννοια που το αναφέρατε. Το Υπουργείο Οικονομίας και Οικονομικών δεν διαχειρίζεται κανένα άλλο πρόγραμμα εκτός από το Επιχειρησιακό Πρόγραμμα Τεχνικής Βοήθειας και στο οποίο τελικοί δικαιούχοι είναι μη Υπουργείο Οικονομικών, με εξαίρεση το θέμα της δημοσιότητας και κάποιες μελέτες. 


Τα άλλα, το Υπουργείο Οικονομίας και  Οικονομικών έχει ξεκάθαρο συντονιστικό, καθοδηγητικό χαρακτήρα όπως λένε και οι διατάξεις εφαρμογής του Κοινοτικού Πλαισίου Στήριξης και ο νόμος 2860. Καλώς, κακώς, μέχρι να αναμορφωθεί αυτός είναι. Όμως κυρίως οι διατάξεις εφαρμογής. 


Λοιπόν, εμείς δεν αποφασίζουμε για καμία ένταξη κανενός έργου και ούτε στο μέλλον θα αποφασίζουμε για καμία ένταξη κανενός έργου υπό την έννοια που κανείς θεωρεί ότι η ένταξη ενός έργου είναι θέμα προγραμματισμού. 


Αυτό που ανέφερε η κυβέρνηση στην μέχρι τώρα κουβέντα, είναι και αυτό ισχύει, ότι δεν έχουν διοικητικό χαρακτήρα διότι ο διοικητικός χαρακτήρας των περιφερειών παραμένει στις υφιστάμενες, δημιουργούνται πέντε μείζονες Περιφέρειες με κύριο στόχο την αναπτυξιακή δομή αυτών των Περιφερειών, διότι όλες οι μελέτες μέχρι σήμερα λένε ότι τα μεγέθη των Περιφερειών δεν είναι ανταγωνιστικά. Είναι πολύ μικρές οι Περιφέρειές μας και για αυτό πρέπει να δημιουργηθούν μεγαλύτερα μεγέθη που μαζί θα αποφασίζουν για το μέλλον τους στην νέα παγκοσμιοποιημένη οικονομία. Μιλάμε λοιπόν για ανταγωνιστικό μέγεθος και μιλάμε για διαχειριστικού χαρακτήρα Περιφέρειες. Οι αποφάσεις θα συνεχίσουν να ανεβαίνουν από κάτω προς τα πάνω και να λαμβάνονται εκεί που πρέπει να λαμβάνονται. 


Σας παρακαλώ όμως, μην συνεχίσουμε σε αυτό το θέμα. Απλά έπρεπε κάπου με την δική μου γνώση των πραγμάτων, να αποκαταστήσω κατά την δική μου άποψη μία αλήθεια. 


Αυτό που είναι κρίσιμο και θα ήθελα να είναι θέμα και ξέρω ότι η ΚΕΔΚΕ και συνεργασία με το ΤΕΕ, διάβαζα πριν το μνημόνιο συνεργασίας σας και με πολύ ενδιαφέρον είδα το θέμα της πιστοποίησης των τελικών δικαιούχων φορέων της Τοπικής Αυτοδιοίκησης. Χαίρομαι διότι η εικόνα μέχρι στιγμής που κανείς σωστά ή λάθος, διορθώστε με αν κάνω λάθος, είναι ότι γενικά έχουμε πρόβλημα με τους τελικούς δικαιούχους και έχουμε πρόβλημα το οποίο διαπιστώνεται από πολλές μελέτες. Διάβαζα την αξιολόγηση, διότι σε αυτήν την φάση της αξιολόγησης των προγραμμάτων επιλέξαμε να πάμε σε βάθος αναλύσεις για κάποια συγκεκριμένα θέματα και κάποιοι αξιολογητές ανέλυσαν σε βάθος τα αστικά ολοκληρωμένα. Τα περισσότερα σχόλια ήταν θετικά και για την εταιρική σχέση και για τον σχεδιασμό και τα λοιπά, όλες όμως συγκλίνουν στην αδυναμία των φορέων να μπορέσουν να αντεπεξέλθουν στις απαιτήσεις. 


Εάν λοιπόν πάμε με αυτές τις νέες στρατηγικές, με αυτήν την έμφαση στις πόλεις, στην νέα προγραμματική περίοδο, με αυτόν τον αριθμό των τελικών δικαιούχων των μεγάλων, με τελικούς δικαιούχους που άλλοι είναι δυνατοί και άλλοι είναι αδύνατοι και οφείλοντας να τηρήσεις συγκεκριμένες διατάξεις εφαρμογής και κριτήρια ένταξης και ελέγχονται όλοι αυτοί για αυτό, τότε πρέπει να βρεθεί λύση. 


Οι λύσεις είναι ανοικτές, περιμένουμε προτάσεις, ενδιαφερόμαστε για προτάσεις. Δεν επιδιώκουμε τον τίτλο του παντογνώστη, ούτε το αλάθητο του Πάπα. Χρειάζεται σε αυτήν την διαβούλευση που βρίσκεται σε εξέλιξη, που αυτήν την στιγμή μιλάμε για την επιλογή των αναπτυξιακών προτεραιοτήτων και ενημερωτικά σας λέω 1, 2 και 3 Δεκεμβρίου γίνονται πέντε θεματικές συναντήσεις για πέντε πολύ σημαντικούς άξονες στρατηγικής προτεραιότητας, 9 Δεκεμβρίου γίνεται το δεύτερο Αναπτυξιακό Συνέδριο, είμαστε σε πλήρη εξέλιξη του σχεδιασμού. Αμέσως μετά πρέπει να μιλήσουμε για τις νέες διατάξεις εφαρμογής, να μιλήσουμε για την εφαρμογή, αλλά πρέπει όλοι να είμαστε έτοιμοι. Το να κρυβόμαστε πίσω από το δάκτυλό μας ή να σηκώνουμε το χαλί και να πετάμε τα προβλήματα κάτω από το χαλί, δεν θα μας βγάλει πουθενά. 


Μακρηγόρησα ενδεχομένως κύριε Πρόεδρε. Σας ευχαριστώ για την υπομονή σας. 

ΠΡΟΕΔΡΕΙΟ: Ευχαριστώ κύριε Φίρμπα. Ήταν πολύ χρήσιμα αυτά τα οποία είπατε. Στην τελευταία σας διαπίστωση να ξέρετε ότι η Αυτοδιοίκηση ποτέ δεν το κάνει αυτό και μάλιστα τώρα τελευταία οι διαπιστώσεις από πολλούς είναι ότι αυτομαστιγωνόμαστε. 


Να κάνω μία επισήμανση μόνο. Το Υπουργείο Οικονομίας δεν μιλάει ότι έχει ρόλο εποπτικό ή αποφασιστικό ή οριστικό θα λέγαμε όσον αφορά την αναπτυξιακή διαδικασία στην χώρα. Μιλάει για διαδικασίες συντονισμού. Όταν ένας image maker λέει στον πελάτη του έλα να σε συντονίσω με το κύκλωμα και με το κλίμα, θέλει να τον φτιάξει για να τον βάλει έξω και να μην λέει αρλούμπες και να είναι με το πώς το κοινό τον θέλει να τον δει. Όταν ένας ηλεκτρονικός μιλάει για διαδικασία συντονισμού, συντονίζει τις ραδιοσυχνότητες, δηλαδή να πιάσει το μήκος κύματος για να μπορείς να εκπέμπεις, να λαμβάνεις μηνύματα και ούτω καθεξής. Όταν ένας μουσικός μιλάει για συντονισμό, μιλάει ότι πρέπει να είναι όλοι μέσα στο μέτρο, τον τόνο και ούτω καθεξής. 


Δηλαδή η έννοια του συντονισμού έχει πολλούς χαρακτηρισμούς, πολλές ερμηνείες. Το Υπουργείο Οικονομίας, που ήταν Υπουργείο Συντονισμού και κατά τον τίτλο, όταν λέει για συντονισμό, με τις γνωστές διαδικασίες των έργων στο Γ΄ ΚΠΣ, θέλει να έχει τον τελικό ρόλο, τον τελικό λόγο. Δεν έχει όμως την δυνατότητα και το απαραίτητο ανθρώπινο δυναμικό για να μπορεί να έχει τον τελικό λόγο σε όλα τα έργα και αυτό περνάει το γνωστό χρονικό όριο και μετά τα έργα προχωρούν κανονικά. 


Θα σας πω ένα γεγονός. Όταν ξεκίνησαν οι διαδικασίες να καθιερωθούν για την διαχείριση του Γ΄ ΚΠΣ, αφελώς εγώ και ο σημερινός Πρόεδρος σκεπτόμενοι, πήγαμε τέσσερις φορές στον τότε Υπουργό τον αρμόδιο, τον κύριο Πάχτα και του είπαμε ότι αυτά που ακούγονται στην πιάτσα περί διαδικασιών ελέγχου και τα λοιπά, θα βάλουν μία θηλιά γύρω από το σύστημα και θα καταρρεύσει, δεν υπάρχει περίπτωση. Γιατί αφού η Ευρωπαϊκή Ένωση δεν ζητά τόσο πολύπλοκες διαδικασίες και ελεγκτικούς μηχανισμούς αλλεπάλληλους, εσείς προτίθεστε να κάνετε κάτι τέτοιο. 


Μας άκουσε με πολύ μεγάλη προσοχή και συμφώνησε και εμείς φύγαμε ήσυχοι την τέταρτη φορά ότι εν πάση περιπτώσει, κάτι κάναμε και τον πείσαμε και θα γίνει αυτό το πράγμα, δηλαδή θα υπάρξει ένα ευέλικτο σύστημα. 

Το αποτέλεσμα ήταν χειρότερο και αναρωτηθήκαμε μήπως είπαμε και τίποτα βλακείες εκεί μέσα και αντί να τον πείσουμε ότι θα έπρεπε να γίνει πιο ευέλικτο και πιο ελαστικό το σύστημα, ότι καταφέραμε το αντίθετο, δηλαδή με τα λογικά μας επιχειρήματα τον πείσαμε ότι έπρεπε να βάλει αυτόν τον βρόγχο. 

Το αποτέλεσμα κρίνοντας λοιπόν τις διαδικασίες του Γ΄ ΚΠΣ σήμερα, ανεξαρτήτως των συντελεστών, των φυσικών προσώπων δηλαδή που είχε ο καθένας το δικό του μερίδιο ευθύνης στην υλοποίηση, είναι απογοητευτικό. Είναι απογοητευτικό γιατί η ίδια η Επίτροπος της Ευρωπαϊκής Ένωσης ομολόγησε ότι εσείς οι Έλληνες δεν ξέρω τι σας έπιασε και υπερβήκατε το μέτρο των ελεγκτικών μηχανισμών.

Μα δεν μας έφταναν αυτοί, ήρθαμε σαν κράτος και προσθέσαμε και άλλους τρεις ελεγκτικούς μηχανισμούς εθνικού χαρακτήρα. Χθες υπήρχε μία παράλληλη εκδήλωση με συμμετοχή και του Ελεγκτικού Συνεδρίου, όπου υπάρχει αυτό το τερατούργημα των ελέγχων που δεν είναι ούτε κατασταλτικοί, ούτε προσυμβατικοί, δηλαδή προληπτικοί και υπάρχουν έργα, σωρεία έργων κύριε Γενικέ του ΥΠΕΧΩΔΕ και κύριε Φίρμπα του Υπουργείου Οικονομίας, τα οποία δεν αποπληρώνονται γιατί οι τελικοί ελέγχοντες των ενταλμάτων των ΟΤΑ και των άλλων Νομικών Προσώπων κρίνουν κατά την δική τους κρίση ότι υπάρχει πρόβλημα νομιμότητας όσον αφορά την λήψη της απόφασης, που ελέγχεται από άλλους ελεγκτικούς μηχανισμούς του κράτους κατά νόμο αρμοδίως. 

Αυτό λοιπόν το αλαλούμ είναι σημαντική τροχοπέδη στην απορροφητικότητα των πόρων και στον συντονισμού του όλου συστήματος, για να ξανά έρθουμε στον συντονισμό. Άρα λοιπόν, ίσως αυτές οι εμπειρίες τις οποίες η Αυτοδιοίκηση καταθέτει σε αυτού του είδους τις συζητήσεις, είναι χρήσιμες στο κράτος για να κάνουμε ένα βήμα παραπέρα. 

Κύριε Γενικέ Γραμματέα του ΥΠΕΧΩΔΕ, κύριε Κατσιγιάννη, έχετε τον λόγο.

Δ. ΚΑΤΣΙΓΙΑΝΝΗΣ: Απλώς θα μου επιτρέψετε από λόγους συνήθειας κύριε Πρόεδρε, να μιλήσω όρθιος. Αυτό θα διαρκέσει 14 λεπτά. Έχω ετοιμάσει μία εισήγηση στο θέμα της συζήτησης και νομίζω ότι θα απαντήσω και στα περισσότερα ερωτήματα που τέθηκαν.


Καταρχήν θέλω να σας συγχαρώ κυρίες και κύριοι του ΤΕΕ και της ΚΕΔΚΕ για αυτήν την πρωτοβουλία σας και θέλω να σας ευχαριστήσω για την πρόσκληση που μου κάνατε. 


Αναφερόμενος προς τον Πρόεδρο της ΚΕΔΚΕ και τις προτάσεις συνεργασίας που απευθύνει, θέλω να πω ότι πραγματικά η παρουσία μου σήμερα εδώ σηματοδοτεί και την θέση και την στάση του ΥΠΕΧΩΔΕ και το ενδιαφέρον του ΥΠΕΧΩΔΕ σε αυτά που μας λέτε. 


Η διοργάνωση τέτοιων εκδηλώσεων καταρχήν δημιουργεί ευκαιρίες για ανταλλαγή απόψεων και καταγραφή και ανάδειξη κάθε αξιόλογης πρότασης που αφορά στην προσέγγιση μιας σημαντικότατης σύγχρονης πρόκλησης. Αυτής της διακυβέρνησης των πόλεων, της αστικής διακυβέρνησης, αφού όλοι όσοι συμμετέχουν σε αυτήν, δηλαδή πολίτες και φορείς, Τοπική Αυτοδιοίκηση και κεντρική κυβέρνηση, συμμετέχουν και στην διοργάνωσή σας. 


Η χωροταξία και η πολεοδομική οργάνωση της χώρας συνιστά έναν σημαντικό πυλώνα ανάπτυξης και εξωστρέφειας της ελληνικής οικονομίας. Μία χώρα ευχάριστη να ζεις, να εργάζεσαι και να επιχειρείς, είναι μία χώρα ελκυστική για κεφάλαια και επισκέπτες. Μία σύγχρονη στρατηγική για την χωροταξική αναδιάρθρωση της χώρας, πρέπει να συνδυάζει την ικανοποίηση μιας σειράς οικονομικών, κοινωνικών και περιβαλλοντικών παραμέτρων. Οι στόχοι που θα υπηρετούν, θα αφορούν κυρίως πρώτον, στην βιωσιμότητα της λειτουργίας των πόλεων. Με στόχους δηλαδή για μία πόλη ανθρώπινη, λειτουργική, περιβαλλοντικά και ενεργειακά φιλική, αισθητικά σύγχρονη, με χώρους προορισμούς για ελεύθερο χρόνο κατοίκων και επισκεπτών, με σύγχρονο και φιλικό σύστημα μέσων μαζικής μεταφοράς, αλλά και μία πόλη φιλική στην κυκλοφορία και στην μετακίνηση όλων των ηλικιών.


Δεύτερον. Στην δημιουργία ανταγωνιστικών πόλεων σε εθνικό και διεθνές επίπεδο, δηλαδή πόλεων που θα αποτελούν μόνιμους βιοτικούς και βιώσιμους προορισμούς για επενδύσεις και εργασία, πόλεις παροχούς κινήτρων και υποδομών. 


Τρίτον. Στην οργάνωση της υπαίθρου και την δημιουργία προϋποθέσεων βιώσιμης ανάπτυξης από τους παραγωγικούς και περιβαλλοντικούς της πόρους. Μιας υπαίθρου που θα συνδυάζει ποιοτική αγροτική παραγωγή με περιβάλλον και τουρισμό, αλλά και την αναψυχή των κατοίκων και των επισκεπτών. 


Η σύγχρονη χωροταξία δημιουργεί προϋποθέσεις για ανάπτυξη επενδύσεων στην τεχνολογία, στην καινοτομία, στην κατοικία, την υγεία, τον τουρισμό και την αναψυχή, εξασφαλίζοντας ευημερία, δημόσια έσοδα και κυρίως απασχόληση και ποιότητα ζωής. Στην χώρα μας, η νομοθεσία για τον χωροταξικό σχεδιασμό καθιέρωσε ένα νέο πλαίσιο για την ρύθμιση του χώρου, που αποτελεί και την βάση για κάθε άλλο επίπεδο ή είδους σχεδιασμού ανά την επικράτεια. 

Οι  βασικές αρχές και οι στόχοι, όπως ανέφερε και ο Πρόεδρος του Τεχνικού Επιμελητηρίου, απορρέουν από το περιεχόμενο του άρθρου 24 του Συντάγματος, σύμφωνα με το οποίο στόχος του χωροταξικού σχεδιασμού είναι η εξυπηρέτηση της λειτουργικότητας και της ανάπτυξης των οικισμών και η εξασφάλιση των καλύτερων δυνατών όρων διαβίωσης. 

Ο σχεδιασμός αυτός γίνεται στα πλαίσια της αειφορίας, ήτοι της διαχείρισης του φυσικού περιβάλλοντος και των φυσικών πόρων, όχι μόνο της παρούσας, αλλά και των μελλοντικών γενεών. Έτσι, με την σύνταξη των χωροταξικών πλαισίων που προωθεί το ΥΠΕΧΩΔΕ, θα δοθούν οι αναγκαίες κατευθύνσεις και τα μεγέθη για την βιώσιμη ανάπτυξη των πόλεων και των οικισμών της χώρας, συγχρόνως με τις κατευθύνσεις για την οργάνωση του εξωαστικού χώρου. 

Γνωρίζετε πως η Ελλάδα στερείται ολοκληρωμένου χωροταξικού σχεδιασμού και η έλλειψη αυτή έχει κυρίως τις εξής επιπτώσεις: Πρώτον, στο περιβάλλον, αφού χωρίς σχεδιασμό αυξάνονται οι κίνδυνοι που προκαλούνται κατά την αναπτυξιακή διαδικασία. Δεύτερον, στην ίδια την ανάπτυξη αφού καθυστερούν ή και ακυρώνονται ευκαιρίες και δυνατότητες ανάπτυξης σε κάθε σημείο της Ελλάδας. 

Ο χωροταξικός σχεδιασμός της χώρας είναι η σημαντικότερη παράμετρος ανάπτυξης της χώρας γιατί είναι η βάση της αναφοράς για τον συντονισμό και την εναρμόνιση επιμέρους αναπτυξιακών πολιτικών, προγραμμάτων και επενδυτικών σχεδίων του κράτους, του ιδιωτικού τομέα και της Τοπικής Αυτοδιοίκησης. Όμως αυτό έλειπε από την χώρα μας. 

Γνωρίζετε δε ότι πολλές φορές εξαγγέλθηκε κατά το παρελθόν, αλλά δεν έγινε. Γνωρίζετε βέβαια πως  σήμερα αυτό δεν είναι εξαγγελία, αλλά ήδη η διαδικασία σύνταξης έχει ξεκινήσει και προχωρά τάχιστα η διαδικασία αυτή σε συνεργασία με τα συναρμόδια Υπουργεία για το εθνικό χωροταξικό σχέδιο και για τα ειδικά χωροταξικά σχέδια, για τις ανανεώσιμες πηγές ενέργειας, για τον τουρισμό και βιομηχανία. 

Σημειώνω εδώ πως κάποιοι βιάστηκαν πριν μερικούς μήνες να μας κατακρίνουν επειδή δεν είχαμε κάνει τίποτα για τον χωροταξικό σχεδιασμό, λες και αυτό ήταν κάτι απλό. Μα αν ήταν κάτι τόσο απλό, γιατί άραγε δεν είχε γίνει τόσα χρόνια; 

Σημειώστε πως μας κατέκριναν αυτοί που μας κατέκριναν και το έπραξαν πριν καλά-καλά συνέλθει το ΥΠΕΧΩΔΕ από κάτι άλλο εξίσου απλό που είχε ολοκληρώσει. Τους Ολυμπιακούς Αγώνες του 2004. 

Γνωρίζετε πως ο εθνικός χωροταξικός σχεδιασμός ήταν η πρώτη και βασική πολιτική προτεραιότητα που είχε θέσει ο Υπουργός, κύριος Σουφλιάς, για το ΥΠΕΧΩΔΕ από την πρώτη στιγμή. Σήμερα ο χωροταξικός σχεδιασμός δεν είναι εξαγγελία. Υλοποιείται και σε λιγότερο από έναν χρόνο από σήμερα, θα έχει θεσμοθετηθεί. Το ξεκινήσαμε και θα το κάνουμε όχι γιατί κάποιοι μας κατέκριναν. Άλλωστε, όσοι έχουν την στοιχειώδη γνώση του αντικειμένου της χωροταξίας και νομίζω πολλοί εδώ μέσα, γνωρίζουν πως οι χρόνοι που αναφέρω για την προετοιμασία και την υλοποίηση είναι ρεαλιστικοί και ακριβείς. 

Εμείς μάγοι δεν είμαστε, ούτε προσπαθούμε να γίνουμε. Προσπαθούμε όμως να είμαστε συνεπείς. Το είπαμε, θα το κάνουμε. Όχι γιατί κάποιοι μας κατηγόρησαν, το ξαναλέω, αλλά γιατί πιστεύουμε στους καθαρούς κανόνες. Για αυτό και προχωρήσαμε από την πρώτη στιγμή… (μικροφωνισμός) …χωροταξικού σχεδιασμού, εξασφαλίζεται η ανάπτυξη στην ανταγωνιστικότητα του παραγωγικού συστήματος παράλληλα με την ποιότητα του περιβάλλοντος, κυρίως όμως ξεκαθαρίζει το τοπίο. Θα είναι πλέον γνωστό σε όλους και σαφές για τους επενδυτές τι θα μπορεί να γίνει και που. Θα δημιουργηθεί έτσι ένα ευνοϊκό κλίμα πιστεύουμε για τις επενδύσεις, το οποίο πλήττεται σήμερα από τις συνεχείς ανατροπές των αποφάσεων της διοίκησης και την έλλειψη καθαρών κανόνων. Θα επανέλθω σε αυτό. 


Η ολοκλήρωση του σχεδιασμού αυτού θα αποτελέσει και την βάση για τον συντονισμό των πολιτικών του χώρου που εξειδικεύονται και στα μεγάλα αστικά κέντρα και μεταρρυθμιστικά σχέδια. Έχουν γίνει ήδη σημαντικά βήματα στην κατεύθυνση αυτή για την προώθηση ρυθμιστικών σχεδίων, Πάτρας, Ηρακλείου, Λάρισας, Βόλου και Ιωαννίνων και στα μικρότερα αστικά κέντρα και στους αγροτικούς οικισμούς με τα γενικά πολεοδομικά σχέδια ή τα ΣΧΟΑΠ. Με τον τρόπο αυτό προωθείται η ισόρροπη σχέση μεταξύ αστικού, περιαστικού και αγροτικού χώρου. 


Κυρίες και κύριοι, η αστική διακυβέρνηση έχει πολύ μεγαλύτερη σημασία στις σημερινές συνθήκες, που όλο και περισσότεροι οργανισμοί και φορείς παρεμβαίνουν σε διαφορετικά επίπεδα λήψης αποφάσεων στα θέματα των πόλεων, τα οποία γίνονται όλο και πιο πολύπλοκα. Εγώ θα αναφερθώ συνοπτικά στους ρόλους του κράτους και των κεντρικών Υπηρεσιών, αλλά και της Τοπικής Αυτοδιοίκησης και των πολιτών σε αυτό που λέμε αστική διακυβέρνηση. 


Ο ρόλος του κράτους καταρχήν. Συνίσταται κυρίως στην διαμόρφωση πολιτικών και θεσμικών εργαλείων και κυρίως είναι πρώτον, καθορισμός θεσμικών εργαλείων για την διευκόλυνση της ανάπτυξης και του σχεδιασμού. Δηλαδή καθορισμός θεσμικών εργαλείων εφαρμογής, όπως εφαρμογή, παρακολούθηση σχεδίων και προγραμμάτων ή βελτίωση μηχανισμών εφαρμογής σχεδίων και προγραμμάτων, αλλά και καθορισμός θεσμικών συνεργασιών για την προώθηση τομεακών πολιτικών. Δεύτερον, καθορισμός πολιτικής μέσω εθνικού χωροταξικού πλαισίου, ειδικών χωροταξικών σχεδίων και περιφερειακών πλαισίων χωροταξικού σχεδιασμού. Τρίτον, καθορισμός κινήτρων και διευκολύνσεων. 


Στο ΥΠΕΧΩΔΕ εργαζόμαστε, επεξεργαζόμαστε ήδη αυτά τα θεσμικά εργαλεία. Γνωρίζετε βέβαια πως και αυτό δεν είναι κάτι απλό. Γνωρίζετε πως τα υπάρχοντα εργαλεία είναι ήδη πολλά και τα περισσότερα ανενεργά και αναξιοποίητα. Θα επαναλάβω όμως την δήλωση του Υπουργού ΠΕΧΩΔΕ, κυρίου Σουφλιά, πως θα προχωρήσουμε σύντομα στην σύνταξη ενός σχεδίου νόμου που θα θέτει σε νέες βάσεις τον πολεοδομικό σχεδιασμό της χώρας. 


Κεντρικές Υπηρεσίες. Κράτος είναι και οι κεντρικές Υπηρεσίες και ο ρόλος τους συνίσταται στην εξειδίκευση και την χωρική μεταφορά της πολιτικής με τον σχεδιασμό. Αυτός περιλαμβάνει, πρώτον, διαμόρφωση αναγκαίων πλαισίων για την υποστήριξη του πολεοδομικού σχεδιασμού όπως είναι τα ρυθμιστικά σχέδια, τα γενικά πολεοδομικά σχέδια, οι ΖΟΕ και τα ΣΧΟΑΠ και αυτό γίνεται με οδηγίες και εγκυκλίους για τις κατευθύνσεις που θα βοηθήσουν τις περιφερειακές και τις αποκεντρωμένες Υπηρεσίες, με διαμόρφωση προτύπων και πολεοδομικών standard, αλλά και την προώθηση πιλοτικών παρεμβάσεων. Δηλαδή μελέτες χαρακτηριστικών περιπτώσεων οικισμών μπορούν να λειτουργήσουν και σαν υπόδειγμα σχεδιασμού. Ρόλος των κεντρικών Υπηρεσιών είναι και ο συντονισμός των επιμέρους φορέων, των τοπικών και τομεακών.


Ερχόμαστε στον ρόλο της Τοπικής Αυτοδιοίκησης στην αστική διακυβέρνηση. Ο ρόλος της συνίσταται κυρίως στην προσπάθεια της αναβάθμισης των αστικών κέντρων. Είναι πολυεπίπεδος και  μπορεί να είναι συμβουλευτικός, συμμετοχικός, αποφασιστικός και εκτελεστικός. Συμβουλευτικός προς την κεντρική διοίκηση. Ως προς τα στοιχεία σχεδιασμού που πρέπει να διορθωθούν για να ανταποκρίνονται στις ανάγκες της περιοχής ή ως προς τα θεσμικά εργαλεία που θέλουν συμπλήρωση ή διόρθωση με την μορφή των προτάσεων ή προς τα στοιχεία της υπάρχουσας κατάστασης που θεωρούνται κρίσιμα στον σχεδιασμό από την σκοπιά των χρηστών και η Τοπική Αυτοδιοίκηση τα γνωρίζει καλύτερα.


Συμμετοχικός στον σχεδιασμό της τοπικής κλίμακας βάσει κατευθυντήριου πλαισίου από την κεντρική εξουσία και αυτό μπορεί να γίνει είτε σε συνεργασία με τον ιδιωτικό τομέα και σε προγράμματα ΣΔΙΤ, σύμπραξης δημοσίου και ιδιωτικού τομέα, είτε με φορείς Τοπικής Αυτοδιοίκησης, είτε με συμμετοχή σε διαχείριση προγραμμάτων υπερτοπικού χαρακτήρα. 


Είπα αποφασιστικός στον συντονισμό συμμετοχικών διαδικασιών, όπως είναι η ενημέρωση του κοινού και των τοπικών φορέων. Η παρακολούθηση της εφαρμογής, η βελτίωση της λειτουργίας της πόλης σε θέματα καθημερινής της λειτουργίας.


Τέλος, είναι και εκτελεστικός ως προς την υλοποίηση κεντρικών προγραμμάτων, την συνεργασία με ιδιωτικούς φορείς για προγράμματα ΣΔΙΤ, την υλοποίηση προγραμμάτων πιλοτικού χαρακτήρα και την ενημέρωση των πολιτών, αλλά και για την επιβολή των προστίμων σε παραβάτες. 


Στα πλαίσια των παραπάνω και με γνώμονα τις δυνατότητες για θεσμικές συνεργασίες μεταξύ ΟΤΑ και ιδιωτών, των στόχων της πολιτικής για τον σχεδιασμό εθνικού, περιφερειακού και αστικού χώρου, την ιεράρχηση προτεραιοτήτων ανάπτυξης και τους διαθέσιμους πόρους βέβαια, προσφέρονται πολλές δυνατότητες στους Οργανισμούς Τοπικής Αυτοδιοίκησης για συμμετοχή στην διακυβέρνηση του χώρου τους. Οι συνεργασίες όμως αυτές, διαφοροποιούνται ανάλογα με τον χαρακτήρα της παρέμβασης, κυρίως όμως από την ετοιμότητα και την ωριμότητα των ΟΤΑ να αναλάβουν τέτοιες πρωτοβουλίες. Οι ίδιοι οι ΟΤΑ πρέπει να αναλάβουν πρωτοβουλίες, αλλά κυρίως όμως να ιεραρχήσουν ορθά  τις προτεραιότητές τους. Να κατατάξουν δηλαδή τον επιτελικό σχεδιασμό της πόλης τους σαν μία σημαντική προτεραιότητα. 


Απαντώ και στην πρόταση του Προέδρου της ΚΕΔΚΕ. Πιστεύουμε κύριε Πρόεδρε, πως τελικά θα πρέπει να συνειδητοποιήσουμε όλοι πως ο σχεδιασμός είναι μία ενέργεια χαμηλού κόστους, αλλά με πολλαπλασιαστικά οφέλη στην κοινωνία, στο περιβάλλον και στην οικονομία. 


Σημαντική είναι η ευθύνη τέλος των ΟΤΑ και στην ενεργοποίηση των τοπικών κοινωνιών, αλλά και αυτή καθαυτή η συμμετοχή των πολιτών στην διακυβέρνηση των πόλεων. Δηλαδή με απλά λόγια, θα πρέπει να ενισχύσουμε τις πρωτοβουλίες των πολιτών που έχουν σαν σκοπό να καταστεί ο πολίτης συμμέτοχος στον σχεδιασμό. Στόχος; Η δημιουργία ενός ενημερωμένου πολίτη που μπορεί να έχει ενεργό συμμετοχή στις διαδικασίες χωρικού και περιβαλλοντικού σχεδιασμού. 


Σε ότι αφορά τώρα τον ρόλο των ΟΤΑ στην διακυβέρνηση και την ενίσχυση της ανταγωνιστικότητας των μικρών και μεγάλων πόλεων, ο βασικός στόχος αυτής της τοποθέτησης είναι να προσδιοριστεί ο ρόλος των ΟΤΑ στην προσπάθεια όλων, κράτους και Τοπικής Αυτοδιοίκησης, για την βιώσιμη ανάπτυξη. Ο σχεδιασμός των παρεμβάσεων αστικού χώρου θα πρέπει να αντιμετωπίζει ισότιμα και τις τρεις συνιστώσες ανάπτυξής του. Δηλαδή, την οικονομική αναδιάρθρωση, δεύτερη συνιστώσα ανάπτυξης η κοινωνική συνοχή της πόλης, προγράμματα δηλαδή που στοχεύουν στην συμπλήρωση κοινωνικών υποδομών ή στην εξάλειψη των κοινωνικών αντιθέσεων, τρίτη συνιστώσα, η αναβάθμιση του δομημένου περιβάλλοντος και η προστασία του φυσικού περιβάλλοντος, με προγράμματα που στοχεύουν στην βελτίωση του δημόσιου χώρου, στην αλλαγή της εικόνας της αστικής περιοχής. 


Ανάλογα με τους διαθέσιμους πόρους και τις δυνατότητες της περιοχής, η αναβάθμιση μπορεί να γίνει με προγράμματα και παρεμβάσεις συνολικού χαρακτήρα, όπως αναφέρθηκαν σήμερα, με μία κρίσιμη παρέμβαση τοπικού χαρακτήρα που μπορεί να λειτουργήσει σαν μοχλός ανάπτυξης με πολλαπλασιαστικές επηρεάσεις σε όλη την πόλη και τους υπόλοιπους τομείς. 


Στις δύο περιπτώσεις όμως, η συμμετοχική διαδικασία πρέπει να έχει δύο παραμέτρους. Πρώτον, τον βαθμό της δημοκρατικής προσέγγισης που επιδιώκουμε, συνολικές και εκτεταμένες διαδικασίες. Δεύτερον, σίγουρα τον παράγοντα χρόνο και κόστος από τις πολύχρονες και συνεχείς διαδικασίες. Θα πρέπει να βρεθεί η χρυσή τομή και στα δύο, με βασικό πρωταγωνιστή την Τοπική Αυτοδιοίκηση, για να μην ακυρωθούν προγράμματα κρίσιμα και ουσιαστικά για την αναβάθμιση των περιοχών τους. 


Τέλος, είναι σημαντικό να αξιοποιηθεί και ο ρόλος της σύγχρονης τεχνολογίας στην διακυβέρνηση των πόλεων. Αυτό θα βοηθήσει στην συγκέντρωση και αξιολόγηση των στοιχείων και στην παρουσίασή τους, στον σχεδιασμό και στην αξιολόγηση σεναρίων, στην διαμόρφωση αντικειμενικών δεικτών ποιοτικού ελέγχου, το γνωστό λεγόμενο monitoring, την αξιοποίηση της ηλεκτρονικής ενημέρωσης – μέσω του internet δηλαδή – στην διάχυση της πληροφορίας, στην διευκόλυνση και στην διεύρυνση των διαδικασιών, τον συσχετισμό και την κωδικοποίηση στοιχείων και σχετικών μελετών ή αλλιώς best practice. Στην έρευνα τέλος των παραμέτρων που καθορίζουν τον σχεδιασμό του χώρου. 


Με βάση τα παραπάνω, γίνεται σαφές ότι η μεγάλη πρόκληση για την Τοπική Αυτοδιοίκηση στην νέα εποχή, είναι η εξασφάλιση των προϋποθέσεων που απαιτούνται για την άσκηση του ρόλου τους στους τομείς, πρώτον, θεμάτων σχεδιασμού του χώρου, του περιβάλλοντος, αλλά και των υποδομών τοπικού χαρακτήρα. Δεύτερον, των ελέγχων αδειοδοτήσεων και κανονιστικών αποφάσεων που αφορούν το περιβάλλον, την κυκλοφορία και την οικοδόμηση. Τρίτον, της προώθησης της αναπτυξιακής διαδικασίας. Τέταρτον, της προώθησης και της στήριξης και τον συντονισμό των τοπικών κινημάτων πολιτών. Πέμπτον, του εκσυγχρονισμού των Υπηρεσιών τους με την χρήση των νέων τεχνολογιών. 


Κυρίες και κύριοι, δεν θέλω να σας κουράσω άλλο. Εξάλλου στελέχη του ΥΠΕΧΩΔΕ είμαι σίγουρος πως έχουν κάνει με την συμμετοχή τους στις εργασίες σας σημαντικές και ενδιαφέρουσες παρεμβάσεις. Επιτρέψτε μου όμως να σταθώ λίγο σε αυτούς τους ανθρώπους. Στο εξαιρετικό στελεχικό δυναμικό του ΥΠΕΧΩΔΕ. Μαζί τους δουλεύω καθημερινά δέκα και δώδεκα ώρες τους τελευταίους είκοσι μήνες. Το επίπεδο των επαγγελματικών τους δεξιοτήτων, αλλά και της επιστημονικής τους γνώσης, σας διαβεβαιώνω είναι εντυπωσιακά υψηλό και αυτό καθιστά το ΥΠΕΧΩΔΕ έναν οργανισμό που μπορεί να πετύχει κάθε στόχο που θέτουν οι πολιτικές του ηγεσίες. Σε ότι με αφορά προσωπικά, το θεωρώ τιμή μου να συνεργάζομαι με αυτούς τους ανθρώπους, αλλά και μεγάλη τύχη. Επιτρέψτε μου λοιπόν, από αυτό το βήμα να τους πω: κυρίες και κύριοι του ΥΠΕΧΩΔΕ, σας συγχαίρω και σας ευχαριστώ. 


Γνωρίζω ότι πολλές φορές έχετε ακούσει δεσμεύσεις και εξαγγελίες στο παρελθόν και αυτό μας καθιστά όλους δύσπιστους, συμπεριλαμβανομένου και εμένα. Στους είκοσι αυτούς μήνες στο ΥΠΕΧΩΔΕ έχει γίνει πολλή δουλειά. Εγώ αυτό πιστεύω και αυτό ας το κρίνει και ο καθένας σας εδώ. Αυτό όμως που μπορώ να σας διαβεβαιώσω, είναι πως όπως μεθοδικά, συστηματικά και με συνέπεια προς τις εξαγγελίες μας αλλάξαμε το θεσμικό πλαίσιο για την ανάθεση έργων και των μελετών, ετοιμάσαμε και δώσαμε σε διαβούλευση το σχέδιο νόμου για τον νέο τρόπο έκδοσης οικοδομικών αδειών, προετοιμάσαμε και ξεκινήσαμε το εθνικό χωροταξικό σχεδιασμό και κάναμε και πολλά άλλα ακόμη που δεν θα τα αναφέρω τώρα βέβαια, όλο αυτό το διάστημα στο ΥΠΕΧΩΔΕ εργαζόμαστε το ίδιο μεθοδικά και αθόρυβα, προετοιμάζοντας ένα νέο σχέδιο νόμου που θα θέσει σε νέες βάσεις τον πολεοδομικό σχεδιασμό της χώρας, όπως πρόσφατα εξήγγειλε και ο Υπουργός, κύριος Σουφλιάς. Η συνέπειά μας μέχρι τώρα νομίζω πως αποτελεί την εγγύηση πως και αυτό θα υλοποιηθεί. 


Πριν κλείσω, μία αναφορά στα όσα ακούστηκαν για την απόφαση του Συμβουλίου της Επικρατείας. Ο 3044, βγήκαμε και είπαμε επισήμως πως κινιόταν προς την σωστή κατεύθυνση γιατί μετέφερε αρμοδιότητες του πολεοδομικού σχεδιασμού στην Τοπική Αυτοδιοίκηση και έτσι βοηθούσε στην αποκέντρωση. 


Αυτή η απόφαση του Συμβουλίου της Επικρατείας είναι βέβαιο πως σε πολύ μεγάλο βαθμό θα καθυστερήσει τον σχεδιασμό και θα καθυστερήσει εν τέλει την παροχή πολεοδομημένης γης στους πολίτες, με τις συνέπειες αυτού που όλοι γνωρίζετε, στην νέα γενιά των αυθαιρέτων. 


Ποια είναι λοιπόν η λύση, γιατί αυτό είναι το πρόβλημα. Ο κύριος Κουκουλόπουλος ανέφερε πως η συνταγματική αναθεώρηση και συμφωνώ μαζί του, είναι η τελεσίδικη και πιο ξεκάθαρη λύση. Θα συμφωνήσω μαζί του. Όμως και ο Πρόεδρος του Τεχνικού Επιμελητηρίου, κύριος Αλαβάνος, ανέφερε κάτι άλλο εξίσου σωστό γιατί δεν είναι σωστό να κάνουμε κριτική προς το Συμβούλιο της Επικρατείας μόνο με βάση αυτήν την απόφασή του. 


Πράγματι κύριε Πρόεδρε και σε αυτό θα συμφωνήσω μαζί σας, πως πολλές αποφάσεις του Συμβουλίου της Επικρατείας, κάποιες από αυτές ήταν σε δυσαρμονία με το δημόσιο συμφέρον και κάποιες άλλες όμως πραγματικά λάμβαναν υπόψη τους μία σημαντική έλλειψη. Η χώρα μας παρά τις αλλεπάλληλες αλλαγές των αποφάσεων της διοίκησης από το Συμβούλιο της Επικρατείας, δεν αποφάσιζε να φτιάξει επιτέλους μία ολοκληρωμένη μελέτη και έναν ολοκληρωμένο σχεδιασμό με τον οποίο θα τροφοδοτήσει όλα τα υπόλοιπα επίπεδα και επομένως, όταν θα φτάσει στο επίπεδο του πολεοδομικού σχεδιασμού, κανείς να μην μπορεί να της αμφισβητήσει αυτήν την δυνατότητα. 


Αυτό μας δίνει μία ευκαιρία. Αν υποθέσουμε πως πράγματι η ερμηνεία που θέλουμε να δώσουμε σε αυτήν την απόφαση αφορούσε μόνο την έλλειψη από την πλευρά της Πολιτείας στο επίπεδο του σχεδιασμού. Εμείς στο ΥΠΕΧΩΔΕ έχουμε κάνει το εξής και αυτό νομίζω, η πρώτη πρόταση που είπε ο κύριος Κουκουλόπουλος, είναι η τελεσίδικη και η ξεκάθαρη. Η δεύτερη είναι μία μεσοπρόθεσμη. Ποια δηλαδή; Θεωρώντας αυτό που σας είπα, εμείς του ΥΠΕΧΩΔΕ έχουμε ξεκινήσει ήδη και έχουμε δρομολογήσει τον χωροταξικό σχεδιασμό. Σας είπα αυτό και δεν νομίζω ότι το αμφισβητεί κανείς πλέον, θα έχει θεσμοθετηθεί σε λιγότερο από έναν χρόνο. 


Παράλληλα, έχουμε την ευχέρεια, όπως εξαγγείλαμε και έχουμε προετοιμάσει ένα νέο θεσμικό πλαίσιο το οποίο βεβαίως και θα το συζητήσουμε, να συμπεριλάβουμε μέσα σε αυτό το νέο θεσμικό πλαίσιο για τον πολεοδομικό σχεδιασμό της χώρας, αυτές τις παρατηρήσεις που θα μπορούσαν κάνουν, όπως είπατε κύριε Πρόεδρε του Τεχνικού Επιμελητηρίου – δεκτές κάποιες άλλες μεταφορές των αρμοδιοτήτων. Για την ώρα μόνο αυτό μπορώ να σας πω. 


Κλείνοντας, θέλω να σας πω ότι με αυτόν τον τρόπο θέλω να απαντήσω και συνολικά σε αυτήν την στρατηγική που πιστά ακολουθεί το ΥΠΕΧΩΔΕ μέχρι τώρα. Δηλαδή ξεκινήσαμε και δεν είναι τυχαίο και δεν το κάνουμε αποσπασματικά και χωρίς πρόγραμμα, πρώτα να ξεκαθαρίσουμε το νούμερο ένα και πιο σημαντικό ζήτημα, τον σχεδιασμό, τον χωροταξικό σχεδιασμό. Αυτόν που θα τροφοδοτήσει όλα τα υπόλοιπα επίπεδα αναφοράς. Αυτόν που θα θέσει τις παραμέτρους της ανάπτυξης στην χώρα μας και θα βοηθήσει και σε μεγάλο βαθμό τις επενδύσεις. 


Δεύτερον. Φέραμε σε διαβούλευση και θα ψηφιστεί αμέσως μετά, δεν είμαι σίγουρος αν θα προλάβουμε μέσα στο 2005, τον νέο τρόπο έκδοσης οικοδομικών αδειών και παράλληλα θα έχουμε ετοιμάσει και θα φέρουμε αμέσως μετά το νέο σχέδιο νόμου για τον πολεοδομικό σχεδιασμό και κάποιες παρεμβάσεις στο θεσμικό πλαίσιο του χωροταξικού σχεδιασμού, όπως έχει εξαγγείλει ο κύριος Σουφλιάς. Αυτό το κάνουμε γιατί έχουμε στο μυαλό μας έναν συγκεκριμένο τρόπο να αντιμετωπίσουμε αυτό που περιμένει τελικά ο πολίτης. Όπως ακούστηκε, υπάρχουν πολεοδομικά σχέδια τα οποία θέλουν έξι χρόνια ή έχουν καταγραφεί και περιπτώσεις που καθυστερούν δέκα ή δώδεκα χρόνια. Δηλαδή ένας πολίτης που θέλει να οικοδομήσει μαζεύοντας τα χρήματα μιας ολόκληρης ζωής και έχει αγοράσει κάτι εκτός σχεδίου πόλεως, θα χρειαστεί να περιμένει δέκα με δώδεκα χρόνια να μπει στο σχέδιο πόλης και ύστερα θα πρέπει να περιμένει δύο ή τρία χρόνια, θα πρέπει να είναι μια άλλη έρευνα αυτή που να μας δείξει πόσο καθυστερεί η έκδοση των οικοδομικών αδειών και τελικά αυτό που συμβαίνει είναι να αδικείται, προφανώς, δεν μπορεί να περιμένει πάνω από δεκαπέντε χρόνια γιατί σε αυτήν την ζωή είναι πεπερασμένη η ηλικία όλων μας και αποφασίζει λοιπόν να κάνει το αυθαίρετο. Αυτό που συμβαίνει όμως τελικά, ξέρετε τι είναι; Δεν είναι μόνο τα αυθαίρετα και η επίδρασή τους στο περιβάλλον. Είναι κυρίως ότι ο πολίτης που είναι νόμιμος και νομοταγής και περιμένει και έχει την απαίτηση από την Πολιτεία να νομοθετήσει και να του φτιάξει έναν νόμο για να μπορέσει να απαγορεύσει σε όλους αυτούς που δίπλα του και απέναντί του αυθαιρετούν και να επιτρέψει στον ίδιο να μπορέσει να οικοδομήσει, αυτός ο πολίτης να εισπράττει την αδιαφορία της Πολιτείας. 


Σας ευχαριστώ πολύ. 

ΠΡΟΕΔΡΕΙΟ: Ευχαριστούμε πολύ κύριε Γενικέ και διερμηνεύοντας τις προθέσεις, θεωρώ δεδομένο και αυτονόητο ότι θα υπάρξει συνεργασία με την ΚΕΔΚΕ για την σύνταξη του νέου νόμου. Όχι για την σύνταξη, αλλά θα υπάρξει ένας διάλογος εκτενής, όπως και με το Τεχνικό Επιμελητήριο, για να μην έχουμε τετελεσμένα και νομοσχέδια που αφορούν την Αυτοδιοίκηση πρωτίστως και τις πόλεις που τα μαθαίνουμε στην Βουλή. Άρα, θα έχουμε την δυνατότητα. 


Ολοκληρώθηκε ο κύκλος των ομιλητών. Ποιος θα ήθελε τον λόγο εκ του ακροατηρίου; Μπορούμε να έχουμε είκοσι λεπτά για σύντομες παρατηρήσεις, επισημάνσεις και να κλείσουμε. 


Παρακαλώ να αναφέρετε το όνομά σας για τα πρακτικά. 

Χ. ΠΑΝΑΓΙΩΤΙΔΗΣ: Δεν είχα πρόθεση να τοποθετηθώ, μια όμως και δεν υπάρχει ενδιαφέρον, ένα λεπτό μόνο θα πάρω. Παναγιωτίδης Χρήστος, πολιτικός μηχανικός, Αντιδήμαρχος Δήμου Μελισσίων, ειδικά για τον πολεοδομικό σχεδιασμό. 


Ακούστηκε για Κτηματολόγιο. Θα τα πω πολύ γρήγορα. Παρακαλώ τον Γενικό Γραμματέα, επαναφέρω το θέμα, ακούστηκε για λίγο. Έχουμε προβλήματα στην μεταγραφή των πράξεων εφαρμογής. Πρέπει να καταβάλλουμε πολλά χρήματα να παίρνουμε τα στοιχεία του Κτηματολογίου. Πρέπει κάτι να γίνει εκεί. Προφανώς το θεσμικό πλαίσιο θέλει συμπλήρωση.


Επίσης διαπίστωσα, ενώ φάνηκε από την τοποθέτηση του κυρίου Κουκουλόπουλου ότι θα έχουμε κάτι σύντομα να νομιμοποιήσουμε τα σχέδια τα οποία όλα βρίσκονται ξεκρέμαστα, ο Γενικός Γραμματέας ήταν σε αυτό λίγο αφηρημένος. Πιστεύω ότι θα κάνει κάτι πολύ πιο γρήγορα από αυτό που ακούστηκε να θέλει να κάνει. 


Ευχαριστώ. 

ΠΡΟΕΔΡΕΙΟ: Αφηρημένος δεν ήταν συνάδελφε, συγκεκριμένος ήταν. Δεν μπορεί να είναι πιο πολύ σαφής ή σαφέστερος. 

Σ. ΠΑΠΑΔΟΠΟΥΛΟΣ: Λέγομαι Σαράντης Παπαδόπουλος και είμαι πολιτικός μηχανικός. Σίγουρα φεύγοντας από εδώ, ερχόμενος από κάπου μακριά, από την Θράκη, φεύγω σοφότερος με όλα αυτά που έχω ακούσει. Δεν θα ήθελα όμως όλα αυτά να μείνουν σε ένα επίπεδο διαπιστώσεων, αλλά θα ήθελα κάπου να συγκεντρωθούν και να γίνουν κάποιες συγκεκριμένες προτάσεις οι οποίες θα βοηθήσουν σε κάποια πράγματα. 


Από την μεριά μου θα ήθελα να προτείνω δύο-τρία πράγματα. Στον νόμο 2508 στο άρθρο 19 δεν δίνει την δυνατότητα μεταβολής των ορίων των οικισμών που έχουν επιβληθεί με απόφαση του Νομάρχη. Μέσα από κάποιες μικρομέγαλες πολιτικές ή μαξιμαλιστικές διαθέσεις κάποιων ανθρώπων, έχουν μπει κάποια όρια που σήμερα ή δεν μπορούν να κτίσουν ή είναι τόσο μακριά, είναι γνωστό το θέμα σε εσάς άλλωστε, ίσως να κομίζω γλαύκα εις Αθήνας, αλλά τουλάχιστον στην δική μας περιοχή έχουμε τεράστια προβλήματα.


Το δεύτερο που θα ήθελα να πω, είναι αν θα μπορούσε να υπάρξει η δυνατότητα χαρακτηρισμού πρωτοβάθμια, μέσα από την ΕΠΑΕ, η ΕΠΑΕ δηλαδή η Επιτροπή Πολεοδομικού και Αρχιτεκτονικού Ελέγχου, να μπορούσε πρωτοβάθμια να χαρακτηρίζει κάποια κτίρια τα οποία είναι απείρου κάλλους αρχιτεκτονικού και είναι καταπληκτικά όσον αφορά την σκέψη, την λαϊκή σοφία της οργάνωσης των χώρων αυτών των σπιτιών, να τα χαρακτηρίζουν διατηρητέα με έναν στόχο και έναν σκοπό να μπορέσουμε να διασώσουμε αυτήν την αρχιτεκτονική λαϊκή πολιτιστική μας κληρονομιά. 


Θα μπορούσε, επεκτείνοντας την πρότασή μου, να γίνεται και μεταφορά συντελεστή δόμησης για να νομιμοποιηθούν από αυτά τα διατηρητέα κάποιοι υφιστάμενοι ήδη παράνομοι ημιυπαίθριοι χώροι σε κάποιες πόλεις, που επαναλαμβάνω είναι υφιστάμενοι. Ταυτόχρονα, να γίνει μεταβίβαση της κυριότητας αυτών των διατηρητέων στους ΟΤΑ με πρόβλεψη παράλληλα τέτοιας δράσης στο ΟΠΑΑΧ. Δηλαδή αυτά που θα έρθουν από τον ιδιοκτήτη στον Δήμο, να μπορούν μέσω των ΟΠΑΑΧ να αναστηλωθούν ενδεχόμενα και να αναδειχθούν. 


Ένα άλλο που δεν άπτεται των θεμάτων του σημερινού Συνεδρίου και θα μου επιτρέψετε όμως μία που βρήκα βήμα να το πω, είναι όσον αφορά την αγροτική οδοποιία. Είναι γνωστό λίγο-πολύ σε εσάς το θέμα, είναι μία πονεμένη ιστορία. Ο κάθε Δήμαρχος που δεν έχει Τεχνική Υπηρεσία, μέσω αυτής της αγροτικής  οδοποιίας μπορεί να κάνει χίλια δύο έργα. Μπορώ να σας πω εγώ ότι στην Υπηρεσία μας έχουν έρθει αγροτικοί δρόμοι οι οποίοι κατ’ επανάληψη φτιάχνονται, ξανά  φτιάχνονται και τελειωμό δεν έχουν. 


Θα ήθελα λοιπόν, να προτείνω το εξής πράγμα. Αν θα μπορούσε να γίνει αποτύπωση και απαρίθμηση αυτών των αγροτικών δρόμων κάθε Δήμου, αυτή η αποτύπωση και η απαρίθμηση θα σήμαινε αυτόματα μία κατάταξη σε τρεις-τέσσερις κατηγορίες, κύριας κυκλοφορίας, δεύτερης και λοιπά. Τι σημαίνει αυτό το πράγμα; Ότι αφενός μεν θα ξέρουμε ποιους δρόμους φτιάχνουμε. Κανείς Δήμαρχος δεν θα μπορεί να λέει ότι αυτόν τον δρόμο δεν τον έχουμε ξανά φτιάξει, οπότε θα εξοικονομείται κάποιο ποσό προφανώς από το Υπουργείο και θα μπορούσε να γίνει καλύτερη οδοποιία, θα μπορούσε να γίνει ασφαλτόστρωση, δηλαδή μία τελείως διαφορετική πολιτική που σήμερα υπάρχει. 


Θα ήθελα να μιλήσω λίγο για ένα τελευταίο, για την εμπειρία που έχω όσον αφορά τα πολεοδομικά γραφεία των Δήμων. Πρόσφατα κλήθηκα για να καταθέσω τις τεχνικές μου απόψεις για ένα θέμα που αφορούσε έναν ιδιώτη και είχε πρόβλημα με την Τεχνική Υπηρεσία του Δήμου, ενός Δήμου. Αφού λοιπόν κατέθεσε όλες τις τεχνικές μου απόψεις και η Τεχνική Υπηρεσία τις βρήκε σωστές και τεκμηριωμένες, μου απάντησε ναι, έχεις δίκιο, αλλά να δούμε και τι θα πει και ο Δήμαρχος.


Ευχαριστώ πολύ.

ΠΡΟΕΔΡΕΙΟ: Ευχαριστούμε πολύ κύριε Παπαδόπουλε, γιατί τεκμαίρεται εκ των τοποθετήσεων και της δικής σας και παρομοίων ότι η Αυτοδιοίκηση έχει απόλυτα δίκιο που λέμε να εμπιστευτούμε το ενδογενές δυναμικό της περιφέρειας. Είστε από την Ορεστιάδα. 

Δ. ΑΝΤΩΝΑΚΟΥ: Ευχαριστώ που δίνετε τον λόγο. Λέγομαι Δανάη Αντωνάκου και είμαι εντεταλμένη Νομαρχιακή Σύμβουλος και ασχολούμαι με τον προγραμματισμό. 


Θέλω να πω πόσο πάρα πολύ συμφωνώ με αυτά που ακούστηκαν σήμερα και αφορούν στην διεκδίκηση, στην προάσπιση της υπόθεσης της τοπικής ανάπτυξης, πράγμα που όποιος ασχολείται με την Αυτοδιοίκηση, Πρωτοβάθμια, Δευτεροβάθμια και λοιπά, δεν μπορεί να μην πει πόσο αναγκαία είναι, πόσο το διαπιστώνει καθημερινά. 


Να πω εγώ από την μεριά μου σαν Νομαρχιακή Αυτοδιοίκηση, εκεί που δουλεύω στην Νομαρχιακή Αυτοδιοίκηση και έχω αρμοδιότητα προγραμματισμού, βλέπω τι περιθώρια τεράστια υπάρχουν στο να μπορεί κανείς να συμβάλλει σημαντικά και πόσο συρρικνώνεται η όλη του προσπάθεια σε ένα διεκπεραιωτικό ρόλο μέσα από καταναγκασμούς θεσμών μπερδεμένων, που όμως έχουν να κάνουν και με τις χρηματοδοτήσεις και έτσι όπως είναι όλα αυτά διαρθρωμένα, ακυρώνουν συνέχεια προσπάθειες. 


Εδώ θέλω να πω ότι παρ’ όλο που βλέπω ότι υπάρχουν πάρα πολύ μεγάλα περιθώρια για την βελτίωση της δουλειάς όλων ημών που εργαζόμαστε στην Αυτοδιοίκηση, θέλω να πω ότι υπάρχουν τεράστια περιθώρια για την βελτίωση του επιτελικού ρόλου που παίζουν και οι κεντρικοί φορείς και να πω και συγκεκριμένα, όσον αφορά τα ευρωπαϊκά προγράμματα, θα ήθελα να δείτε και εσείς που είστε στα κεντρικά Όργανα, πόσο μεγάλα περιθώρια βελτίωσης, τεράστια περιθώρια βελτίωσης υπάρχουν για την δουλειά των Διαχειριστικών Αρχών και την εν γένει οργάνωση κάποιων πραγμάτων που πολλές φορές μας μπλοκάρουν. 


Εγώ θα αναφέρω τοπικές πρωτοβουλίες απασχόλησης. Έχει η Νομαρχία Αθηνών τριακόσιες τόσες θέσεις εργασίας, φιλοδοξούμε να εξασφαλίσουμε, τα δίνουμε όλα, είμαστε είκοσι εταίροι και φτάνουμε  τώρα στην συμβουλευτική και μπλοκαριζόμαστε σε ένα κυκεώνα διαδικασιών που δίνουν δεν δίνουν δικαίωμα να προχωρήσουμε στην συμβουλευτική αναθέτοντάς την έξω. Με αυτό το πράγμα κοπανιόμαστε στην κυριολεξία έξι μήνες και απάντηση δεν έχουν πάρει. Αυτό είναι ένα παράδειγμα. 


Για αυτό θέλω να σας πω, σας το ξανά λέω, παρ’ όλο που η Τοπική Αυτοδιοίκηση πολλά μπορεί να κάνει και σήμερα άκουσα πολλά θετικά και από τον Πρόεδρο της ΚΕΔΚΕ για αυτό το πρόγραμμα ΧΩΡΟΣ, σας λέω και εσάς από τα Υπουργεία, επίσης είδα για άλλη μία φορά το χάσμα που υπάρχει ανάμεσα στην κουλτούρα και τα Υπουργεία ενώ ακούνε τοπική ανάπτυξη και τοπική ανάπτυξη, δεν απαντούν σε αυτό το θέμα. Είπε ο Γενικός Γραμματέας του Υπουργείου, καλοί είστε εσείς, συμβουλευτικοί, δημοσιότητα και τα λοιπά. Κάτι είναι και αυτό. Εγώ μπορώ να πω ότι είναι πολύ περισσότερο, πολύ μεγαλύτερος ο ρόλος της Αυτοδιοίκησης και είναι βασικά αναπτυξιακός. Είναι αυτός ο ρόλος που παίζει στην Δανία, που έχει δώσει τεράστιες ανόδους στην απασχόληση, τεράστια διαφορά από πριν με τώρα, το πριν και το μετά. Αυτό το πράγμα πρέπει να το δούμε και να μπορέσουμε επιτέλους να συνεννοηθούμε στην βάση αυτή και με την ίδια γλώσσα. Οι εξελίξεις είναι ραγδαίες και δεν μπορούν να περιμένουν. 


Ευχαριστώ.

ΠΡΟΕΔΡΕΙΟ: Ευχαριστούμε πολύ.

Γ. ΑΛΕΞΙΑΔΗΣ: Εγώ θα είμαι πολύ σύντομος. Αλεξιάδης Γεώργιος λέγομαι, είμαι μηχανικός, Διευθύνων Σύμβουλος εταιρείας συμβουλευτικών και μελετητικών υπηρεσιών. 


Το θέμα που θα βάλω ενώπιόν σας είναι πολύ σημαντικό. Πρόσφατα η χώρα μας απέκτησε θεσμικό πλαίσιο για τις συμπράξεις του δημοσίου με τον ιδιωτικό τομέα. Αυτό είναι ένα πολύ σημαντικό βήμα, το οποίο ευελπιστούμε όλοι ότι θα προσελκύσει σημαντικές επενδύσεις για την χώρα. 


Ωστόσο, ένα σημαντικό πρόβλημα το οποίο αντιμετωπίζουμε είναι οι χρήσεις γης και κυρίως για τις εκτός σχεδίου περιοχές. Θα έπρεπε λοιπόν τώρα εν όψει και του νέου θεσμικού πλαισίου για το χωροταξικό και πολεοδομικό σχεδιασμό, να γίνει μία πρόβλεψη ώστε να υπάρχει δυνατότητα θεσμοθέτησης χρήσεων γης χωρίς κατ’ ανάγκη τις διαδικασίες μιας νομοθετικής ρύθμισης, ώστε οι επενδυτές να βρίσκουν εύκολα πλέον την δυνατότητα για τις εκτός σχεδίου περιοχές, να δουν τις χρήσεις που χρειάζονται για κάποια επένδυση, να έχουν ένα εφικτό χρονοδιάγραμμα υλοποίησης αυτών των χρήσεων σε επίπεδο θεσμοθέτησης και άρα πλέον να είναι δυνατόν ο προγραμματισμός μιας επένδυσης. Ξέρουμε όλοι ότι ήδη υπάρχουν πάρα πολλές επενδύσεις οι οποίες πραγματικά λιμνάζουν στην χώρα μας εξαιτίας του γεγονότος ότι δεν μπορούν να θεσμοθετηθούν οι χρήσεις τους και άρα να προχωρήσουν στο επόμενο βήμα που είναι τα περιβαλλοντικά και όλα τα υπόλοιπα. 


Ευχαριστώ. 

Κ. ΛΑΛΕΝΗΣ: Κώστας Λαλένης, πολεοδόμος από το Πανεπιστήμιο Θεσσαλίας. Πάρα πολύ σύντομα. Αναλύθηκαν εδώ και συμφωνώ απόλυτα για τις ανάγκες αποκέντρωσης προς την Τοπική Αυτοδιοίκηση. Απλώς θα ήθελα να επισημάνω ότι αυτά που ακούστηκαν είχαν σαν στόχο και σαν βασικό επίπεδο αποκέντρωσης τους ΟΤΑ και κυρίως τους Δήμους.


Θα ήθελα απλώς να ρωτήσω ή να επισημάνω από εκεί και πέρα τι γίνεται. Δηλαδή παλαιότερα μιλούσαμε πολύ για Συνοικιακά Συμβούλια, μιλούσαμε για Πολεοδομικές Επιτροπές Γειτονιάς. Τι έχει γίνει και υπάρχει σκοπός να γίνει κάτι προς αυτήν την κατεύθυνση;

ΠΡΟΕΔΡΕΙΟ: Ευχαριστούμε. Παρακαλώ τον επόμενο ομιλητή. 

ΓΚΑΡΤΣΟΣ: Λέγομαι Γκάρτσος και είμαι μελετητής πολεοδομικών και χωροταξικών μελετών. Στα πολύ σημαντικά πράγματα που άκουσα σήμερα και που τα άκουσα με πνεύμα μαθητείας πρέπει να σας πω, γιατί πραγματικά είναι κάτι που παλαιότερα δεν συνέβαινε, θέλω απλώς να προσθέσω κάτι το οποίο νομίζω ότι λείπει και αφορά την σχέση μεταξύ των ολοκληρωμένων αναπτυξιακών προγραμμάτων, ΟΠΑΑΧ και τα λοιπά και των ΓΠΣ και γενικά των πολεοδομικών, χωροταξικών εργαλείων, που πρέπει στην πραγματικότητα αυτά τα δύο να είναι οι δύο όψεις του ίδιου νομίσματος. Πρέπει δηλαδή να είναι πάρα πολύ δεμένα μεταξύ τους γιατί οποιοδήποτε διαζύγιο δεν θα μπορέσει να βοηθήσει να γίνουν ολοκληρωμένα και αυτό θα πρέπει να γίνει στην κατεύθυνση ακριβώς της ανάπτυξης του αγροτικού χώρου, που όπως ορίστηκε ήταν ο μη αστικός χώρος. Δηλαδή δεν είναι μόνο γεωργία, κτηνοτροφία και τα λοιπά, αλλά οτιδήποτε δεν είναι αστικό. Στην κατεύθυνση αν θέλετε της ισόρροπης ανάπτυξης του χώρου, διότι όταν μιλάμε ότι συγκεντρώνουμε όλον τον πληθυσμό σε ελάχιστες μεγάλες πόλεις, αυτό είναι φυσικό να φέρει ανεργία και μετά αφού το κάνουμε, προσπαθούμε να δημιουργήσουμε θέσεις απασχόλησης μέσα στις πόλεις. Ενώ θα έπρεπε οι πόροι της Ευρώπης να κατευθυνθούν από την αρχή σε έναν σωστό σχεδιασμό με στόχο να συγκρατηθεί ο πληθυσμός στην ύπαιθρο, όχι όμως έτσι με επιδοτήσεις, παρά με μία βάση οικονομικής ισορροπίας η οποία μόνο μπορεί να είναι η εξής: Να πούμε ότι θα πρέπει να γίνει μία συστηματική καταγραφή των φυσικών πόρων και των δυνατοτήτων απασχόλησης που μπορούν να προκύψουν από αυτούς. Κάποιους φυσικούς πόρους θα τους αφήσουμε να αναπτυχθούν από το εξωγενές κεφάλαιο γιατί δεν υπάρχουν τοπικοί συντελεστές για αυτό, αλλά θα πρέπει να δούμε η τοπική κοινωνία ποιους πόρους από αυτούς μπορεί να διαχειριστεί με τοπικούς συντελεστές και εκεί να βοηθήσουμε με την ευρωπαϊκή χρηματοδότηση. Αν θέλετε, αφού το κάνουμε αυτό, να έχουμε μία σωστή καταγραφική των προγραμματικών μεγεθών των χωροταξικών σχεδίων. Λέμε, προβολές πληθυσμού. Πώς θα τις κάνουμε αυτές; Με βάση κάποια απασχόληση συγκεκριμένη που θα προκύψει από μία τέτοια συγκεκριμένη επιστημονική ανάλυση.


Είναι ίσως λίγο τεχνοκρατική η προσέγγιση αυτή, αλλά δεν πειράζει. Ευχαριστώ.

ΠΡΟΕΔΡΕΙΟ: Σας ευχαριστούμε κύριε Γκάρτζο.

Κ. ΚΟΣΟΒΙΤΣΑΣ: Κώστας Κοσοβίτσας, συμμετέχω σαν πολιτικός μηχανικός και είμαι και Πρόεδρος της Κοινότητας Νέας Πεντέλης. Άκουσα αυτές τις μέρες από πολλούς ομιλητές για την αδυναμία της Τοπικής Αυτοδιοίκησης και των μικρότερων Δήμων σαν τελικών αποδεκτών, να μπορέσουν να συμμετάσχουν με επιτυχία στην ωρίμανση ενεργειών και απορρόφηση πόρων και μάλιστα προτάθηκαν από πλευράς του Υπουργείου, η γνωστή πρόταση για τις αναπτυξιακές και λοιπά. 


Θέλω να καταθέσω την εμπειρία μου και να πω ότι ο τελικός αποδέκτης δυστυχώς είναι αυτός στον οποίο δίνουμε αυτόν τον χαρακτηρισμό και δεν έχουμε εξετάσει τα άλλα επίπεδα της εξουσίας, τα παράλληλα και προς τα επάνω, τα οποία θα έπρεπε να είχαν κάνει κάποιες ενέργειες από πολλά χρόνια για να μπορέσουν να διευκολύνουν και να μην έχει τα βαρίδια ο τελικός αποδέκτης. Για παράδειγμα, θέλει κάποιος Δήμος να συμμετάσχει σε ένα πρόγραμμα ανάπλασης ενός ρέματος ή οτιδήποτε. Στο τέλος φτάνει να χρειάζεται μία οριοθέτηση αυτού του ρέματος, που δεν είναι αρμόδια η Αυτοδιοίκηση. Είναι η Νομαρχία, είναι η Περιφέρεια, είναι το ΥΠΕΧΩΔΕ και τελικά εκείνου να του λένε ότι είναι ανώριμο το έργο. 


Επομένως, πρέπει όλα τα επίπεδα να συντονιστούν για να μπορέσουν να φύγουν τα βαρίδια από την Τοπική Αυτοδιοίκηση η οποία προσπαθεί απεγνωσμένα μέσα σε ένα τέτοιο δαίδαλο να βοηθήσει την ανάπτυξη. 


Σας ευχαριστώ.

ΠΡΟΕΔΡΕΙΟ: Ο κύριος Κοσοβίτσας, το λέω, μην νομίζετε ότι είναι ένας απλός Πρόεδρος και μόνο μηχανικός. Έχει περάσει και από διαδημοτικές συνεργασίες, έχει δηλαδή την εμπειρία της πράξης και αυτά που λέει είναι απλά πράγματα στην ζωή τα οποία είναι δυσνόητα για αυτούς που νομοθετούν και σχεδιάζουν. 


Πριν ολοκληρώσουμε κύριε Πρόεδρε, έλεγα να μιλήσει η κυρία Λαγουδάκη, να κάνει συνοψίσει περιληπτικά τι έχει διημειφθεί  μέχρι σήμερα, για να γίνει ένας κύκλος οριστικοποίησης της συζήτησης. 

Α. ΛΑΓΟΥΔΑΚΗ: Εγώ να πω ότι σε αντίθεση με τον κύριο Φίρμπα, έχω πάθει τα τέσσερα καλά της μοίρας μου γιατί σαν μηχανικός είναι ο Πρόεδρος του ΤΕΕ, συνεργάζομαι με την ΚΕΔΚΕ, είμαι χωροτάκτης-πολεοδόμος και είναι ο Γενικός Γραμματέας και ταυτόχρονα άλλο θέλω να πω, για τον κύριο Φίρμπα είναι το τελικό, αξιολογώ προγράμματα κοινοτικά και είχα ως στόχο την εμβάθυνση στα αστικά και ολοκληρωμένα αγροτικά για την περιφέρεια της Κρήτης. 


Επίσης, καλό της μοίρας μου είναι και θέλω να το καταθέσω, ότι επειδή είχαμε κυλιόμενο ακροατήριο σε αυτήν την Διημερίδα, έχουμε μοιράσει γύρω στους 700 φακέλους και έχουμε πάνω από 400 εγγραφές που ζητούν υλικό και πρακτικά. Αυτό σημαίνει για εμάς, για την ΚΕΔΚΕ και το ΤΕΕ που συνδιοργανώσαμε, ότι καταφέραμε να βάλουμε τους κρίκους ανάμεσα στις τρεις διαφορετικές ενότητες ώστε να καταφέρουμε να συζητάμε σε αυτήν την τέταρτη. Το δια ταύτα της ιστορίας. 


Νομίζω ότι αυτό που προέκυψε και επειδή κάνω και την αξιολόγηση, για αυτό ανέφερα τα τέσσερα καλά της μοίρας μου, πρέπει να βάλουμε τον όρο ανταγωνιστικότητα στο τραπέζι, γιατί νομίζω ότι χθες στις δύο θεματικές ενότητες και στην τρίτη, ουσιαστικά μιλήσαμε για την ανταγωνιστικότητα στο εθνικό πλαίσιο, μέσα στην χώρα μας. Δεν μπορούμε όταν η πρώτη ενότητα μιλάει ότι το 26% μόνο των περιοχών που θα έπρεπε να είχαν πράξεις εφαρμογής, ξεκινώντας από το 1985 μέχρι σήμερα, έχουν πράξεις εφαρμογής και κτίζουν, δεν μπορούμε να μιλάμε για ανταγωνιστικές πόλεις όπως τόνισε και ο Γενικός και οι Πρόεδροι ότι είναι ανταγωνιστικές για τι; Για κατοικία; Για επενδύσεις; Δεν μπορεί να ενεργοποιηθεί τίποτα. 


Επίσης, βασικό συμπέρασμα όλων των ενοτήτων ήταν ότι θα πρέπει να ξεκαθαρίσουν οι κανόνες του παιχνιδιού, είτε αυτό λέγεται θεσμικό πλαίσιο, δηλαδή να δούμε τους νόμους να ολοκληρώνονται με ξεκάθαρες εκτελεστικές διατάξεις, να μην έχουμε εκκρεμότητες γιατί δεν μπορούμε να συνεχίσουμε πλέον, να ξεκαθαρίσουμε το παιχνίδι και στα συγχρηματοδοτούμενα, που ήταν βασικό συμπέρασμα νομίζω του σημερινού πρωινού θέματος. Δεν μπορεί να βγαίνουν εκτελεστικές διατάξεις μετά από πάρα πολύ καιρό. Δεν μπορεί επίσης να έχουμε και ανέτοιμα έργα. 


Νομίζω ήταν πολύ κρίσιμη η επισήμανση που έγινε ότι η συμμετοχή στον σχεδιασμό δεν είναι τυπική διαδικασία. Θα πρέπει να είναι ουσιαστική. Πώς διασφαλίζεται όμως αυτή η ουσιαστική; 


Άρα, το ένα είναι ότι βασικό συμπέρασμα που προέκυψε και από τις τρεις θεματικές, ξεκάθαροι νόμοι,  χωρίς εκτελεστικές, ξεκάθαρο πλαίσιο διαπραγμάτευσης τόσο για την ολοκλήρωση του Γ΄, όσο για το Δ΄, με αποσαφήνιση των Υπουργικών Αποφάσεων, των εκτελεστικών πλέον ως πλαίσιο εφαρμογής. 


Ένα δεύτερο σημείο που νομίζω ότι είχε πάρα πολύ ενδιαφέρον και προέκυψε από όλες τις θεματικές, ήταν ότι καταφέραμε μηχανικοί, οικονομολόγοι, αυτοδιοικητικοί, άνθρωποι της κεντρικής διοίκησης ή της Αυτοδιοίκησης, να αναγνωρίσουμε μία συγκλίνουσα προσπάθεια και έναν κοινό στόχο και αυτό προκύπτει από τα πρακτικά της Διημερίδας μας, ότι θα πρέπει ιδιαίτερα να υπάρξει σύγκλιση και επικοινωνία ανάμεσα σε όλα τα επίπεδα της διοίκησης. Δηλαδή φαίνεται πολύ καθαρά από τις τοποθετήσεις όλων μας ότι όταν αποκεντρώνουμε αρμοδιότητα, πρέπει να αποκεντρώσουμε και γνώση και μέσα. Δεν είναι μόνο θέμα του νόμου. Πρέπει η κεντρική διοίκηση αποκεντρώνοντας, να διώχνει την γνώση. Νομίζω ότι η αναφορά η συχνή στις νέες τεχνολογίες, δικαιολογεί αυτήν την δυνατότητα. Η τηλεεκπαίδευση και όλο αυτό το «τηλε», νομίζω ότι διευκολύνει αυτήν την διάχυση πληροφορίας σε όλα τα επίπεδα. 


Επίσης βασική επισήμανση ήταν η πιστοποίηση των Υπηρεσιών. Νομίζω ότι ειπώθηκε πάρα πολλές φορές, δεν χρειάζεται να επαναληφθεί, στην Αυτοδιοίκηση αλλά και σε όλα τα επίπεδα της Διοίκησης. Δηλαδή δεν είναι τελικός δικαιούχος εν δυνάμει μόνο η Αυτοδιοίκηση. Διοικούν, διαχειρίζονται όλα τα επίπεδα της διοίκησης, άρα η αλλαγή του πλαισίου για το Δ΄ δεν α φορά μόνο τους τελικούς δικαιούχους. Αφορά και τους φορείς που διαχειρίζονται και υλοποιούν και συντονίζουν αυτές τις παρεμβάσεις με όποια έννοια του συντονισμού. 


Επίσης, ξεκάθαρο θέμα που αναδείχθηκε, νομίζω στην πρώτη και δεύτερη κυρίαρχα ενότητα, αλλά νομίζω αναδείχθηκε και από τον κύριο Φίρμπα στο πλαίσιο του Δ΄ Κοινοτικού Πλαισίου Στήριξης, έχει να κάνει με τα αξιόπιστα στοιχεία και την αναγκαιότητα βάσης δεδομένων κοινωνικών και οικονομικών με σαφή αναφορά. Ειπώθηκε πάρα πολύ χαρακτηριστικά τόσο  για το χωροταξικό σχεδιασμό, όσο και για τον αναπτυξιακό προγραμματισμό, είτε αυτά λέγονται έργα υποδομής, ότι πόλεις και οικισμοί που καταγράφονται κάτω των 2.000 κατοίκων, λόγω παραθεριστικού χαρακτήρα στην ουσία είναι 100.000 κατοίκων. 


Άρα λοιπόν, αυτό βάζει μία τεράστια γκάμα και κλίμακα τόσο στον σχεδιασμό, όσο και στην προετοιμασία έργων από μία Αυτοδιοίκηση η οποία στην ουσία διοικεί 2.000 κατοίκους τον χειμώνα και 150.000 κατοίκους εξυπηρετεί κατά την διάρκεια του καλοκαιριού. 


Επίσης, ειπώθηκε νομίζω στην πρώτη και δεύτερη θεματική ενότητα με πολύ μεγάλη έμφαση, ότι θα πρέπει να υπάρξει επιτέλους συντονισμός και νομίζω ότι επισημάνθηκε από τον Γενικό Γραμματέα του Υπουργείου, των διαθέσιμων πληροφοριών. Δεν είναι θέμα τεχνικό καθαρά το να έχουμε καθαρά υπόβαθρα. Έχει να κάνει και με την απλούστευση των διαδικασιών. Ειπώθηκε χαρακτηριστικά ότι πάει να πάρει ο ένας άδεια, στην δεύτερη θεματική ενότητα και οι αποκλίσεις που υπάρχουν είναι κάποιων εκατοστών σε κάποιες κλίμακες περίεργες, πραγματικά μέτρων στην πραγματικότητα. 


Άρα λοιπόν, η ανάγκη πιστοποιημένων υποβάθρων με σαφή αναφορά στοιχείων στους χώρους για τους οποίους αναφερόμαστε, φαίνεται να προκύπτει σαν ανάγκη. 


Επίσης, ο κύριος Φίρμπας είπε ότι στην επόμενη προγραμματική περίοδο – να μην το πούμε ΚΠΣ αφού μας έδωσε άλλο όρο – θα χρειαστούν σαφώς πιστοποιημένες τιμές βάσεις προκειμένου να μιλήσουμε όχι μόνο για τις πόλεις, αλλά και για το σύνολο. Φαντάζομαι και από όσο ξέρω από την μέχρι σήμερα πορεία διαπραγμάτευσης, η απαίτηση για την ύπαρξη δικτύων ύδρευσης-αποχέτευσης, από τι αφετηρία ξεκινάμε υποδομών, υποδομών στον αστικό χώρο, θα είναι ένα απαιτούμενο.


Νομίζω πως από τις τοποθετήσεις της σημερινής θεματικής, προέκυψαν δύο βασικά συμπεράσματα. Η Habitat, αν σωστά αντιληφθήκαμε το περιεχόμενο των ολοκληρωμένων, δημιουργεί μια σοβαρή βάση και πλήρη καταγραφή σε κάποιες περιοχές. Τα γενικά πολεοδομικά και ΣΧΟΑΠ δημιουργούν επίσης μία σοβαρή βάση και καταγραφή. 


Φαντάζομαι ότι μία πρώτη κίνηση είναι να βρεθεί ένας κοινός φορέας με πάρα πολλούς Δήμους που εκπροσωπεί, περιγράφω λίγο την ΚΕΔΚΕ νομίζω, που να μπορέσει να δημιουργήσει μία πιστοποιημένη βάση που αναγνωρίζεται ως πιστοποιημένη, αξιοποιώντας αυτές τις καταγραφές και διασφαλίζοντας μηχανισμούς επικαιροποίησης αυτών των καταγραφών και μιλάμε για τον αστικό χώρο που είναι το κυρίαρχο. 


Τέλος, νομίζω ότι δόθηκε πάρα πολύ μεγάλη έμφαση και στις τρεις θεματικές ενότητες στην ανάγκη ενίσχυσης δικτυώσεων, συνεργασιών, προβολής καλών πρακτικών. Είναι χαρακτηριστικό ότι από την καταγραφή και την έρευνα που κάναμε, είναι ελάχιστες οι διαδημοτικές συνεργασίες. Νομίζω ότι ακούστηκε ότι και στα αστικά, ακόμα και σε μητροπολιτικό χώρο, είναι ελάχιστοι οι Δήμοι που συνεργάζονται για να δημιουργήσουν κοινή ανάπτυξη και προϋποθέσεις, είτε αυτό αφορά σχεδιασμό, είτε υλοποίηση ολοκληρωμένων παρεμβάσεων ανάπτυξης. Επίσης, είναι ελάχιστοι οι Δήμοι, παρότι με μικρό μέγεθος, που εκπονούν κοινά ΓΠΣ – ΣΧΟΑΠ. Επίσης, είναι πάρα πολλοί οι Δήμοι που εντάσσονται σε δίκτυα διευρωπαϊκά, πέρα των εθνικών  συνόρων και ελάχιστοι Δήμοι που εντάσσονται σε δίκτυα εντός των συνόρων της χώρας μας. 


Τέλος, νομίζω ότι αυτό που αναδείχθηκε πολύ έντονα και ήταν βασικός στόχος της πρωτοβουλίας ΚΕΚΔΕ και ΤΕΕ, ήταν να δείξουμε ότι είτε λέγεται URBAN, είτε λέγεται ΣΧΟΑΠ, είτε λέγεται ανάπλαση του 2508, είτε λέγεται ολοκληρωμένα αστικά, έχουν κοινά γνωρίσματα και όλα αυτά νομίζω κύριε Γενικέ, θα μπορούν να αξιοποιηθούν αξιολογικά και απολογιστικά σαν πιλοτικές περιοχές εφαρμογής του πλαισίου. Νομίζω ότι έχουμε πολύ μεγάλο αριθμό πλέον παρεμβάσεων ολοκληρωμένων στον αστικό χώρο, που μπορούν να αξιοποιηθούν για την ολοκλήρωση του θεσμικού πλαισίου. 


Αυτά νομίζω ότι ήταν οι επισημάνσεις των τεσσάρων θεματικών ενοτήτων. Ζητώ συγνώμη αν κάτι που ξέφυγε, αλλά νομίζω ότι θα έχουμε ολοκληρωμένα πρακτικά και συμπεράσματα πολύ σύντομα. 


Ευχαριστώ πολύ.

ΠΡΟΕΔΡΕΙΟ: Ευχαριστούμε πολύ κυρία Λαγουδάκη για την συνόψιση των συμπερασμάτων. Ο κύριος Γενικός έχει τον λόγο.

Δ. ΚΑΤΣΙΓΙΑΝΝΗΣ: Νομίζω ότι στα περισσότερα σημεία δεν θα επεκταθώ. Ήταν αυτά που ανέφερα και στην τοποθέτησή μου. Να σημειώσω πιο πολύ αυτό που ανέφερε τώρα στο τέλος η κυρία Λαγουδάκη, ότι θα πρέπει όλες αυτές οι παρεμβάσεις να αξιολογηθούν, να κωδικοποιηθούν και στην συνέχεια να αποτελέσουν μία εισροή σε αυτούς που αποφασίζουν και νομοθετούν. Το ανέφερα για να απαντήσω και στην κυρία από την Νομαρχιακή Αυτοδιοίκηση, ότι δεν θα είναι μόνο εκτελεστικός, θα είναι και αποφασιστικός και θα είναι και συμβουλευτικός ο ρόλος και επειδή θα είναι και συμβουλευτικός, έχει σημασία μεγάλη η Τοπική Αυτοδιοίκηση να έρθει και με προτάσεις. 


Πρέπει να σας πω και να το ομολογήσω εδώ ότι και σε μία συνάντηση, σε αρκετές μάλλον συναντήσεις που έχουν γίνει με την ΚΕΔΚΕ, η ΚΕΔΚΕ ήρθε με συγκεκριμένες προτάσεις και μία από αυτές αφορούσε και την γνωστή αλλαγή του 2508 του άρθρου 4 αν δεν κάνω λάθος, το οποίο δεν επιτρέπει τα γενικά πολεοδομικά σχέδια να τροποποιούν, παρά μόνο για το ευμενέστερο, για το περιβάλλον της ΖΟΕ, όπου αυτές υπάρχουν και μάλλον θα υπάρξει μια θετική ανταπόκριση από την δική μας πλευρά σε αυτό. 


Κατέγραψα λοιπόν αυτό και πρέπει τέτοιες ιδέες και τέτοιες προτάσεις να έρχονται υπό την μορφή προτάσεων από την Τοπική Αυτοδιοίκηση και να αποτελούν επίσημη τοποθέτηση επ’ αυτού από την πολιτική ηγεσία. Αυτό είναι μία σωστή, μία υγιής διαδικασία, που πρέπει να την βάλουμε μπροστά. Όταν κάνεις μία κριτική, που αντιλαμβάνομαι τους λόγους για τους οποίους μπορεί να γίνει, θα πρέπει να καταλήγεις σε μία πρόταση. 


Πιστεύω ότι στην Ελλάδα τώρα βιώνουμε πλέον αυτήν την φάση, μία πιο ώριμη φάση, όπου δεν γίνεται πλέον μόνο η κριτική. Η Τοπική Αυτοδιοίκηση, τα Όργανά της, καταλήγουν σε προτάσεις και πρέπει τώρα να μπει και σε μία πιο ώριμη εποχή και η πολιτική στην Ελλάδα. Προϋπόθεση όμως είναι και τα δύο. Να γίνονται και να ακούγονται από τις πολιτικές ηγεσίες. 


Μία αναφορά και ένα σχόλιο σε αυτό που ανέφερε ο κύριος Αλεξιάδης για τις με γρήγορο τρόπο αποφάσεις χαρακτηρισμού χρήσεων γης για να κάνεις επενδύσεις και τα λοιπά. Πιστέψτε με, είναι ότι χειρότερο. Δηλαδή το έχουμε βάλει, το έχουμε σχεδιάσει, τα έχουμε ψάξει όλα αυτά και είναι το μεγαλύτερο κακό που θα μπορούσε να κάνεις για μία τέτοια επένδυση. Δηλαδή να έρθει και να την χωροθετήσει μαζί με έναν νόμο και να πει ότι εδώ θα κάνω αυτήν την επένδυση, εδώ θα κάνω αυτήν την χρήση για να μπορέσει να γίνει αυτή η επένδυση και στην συνέχεια, χωρίς να πατά σε κανένα επίπεδο σχεδιασμού, χωρίς να προκύπτει από κανενός είδους δεδομένα και το αποτέλεσμα είναι η πρώτη προσφυγή που γίνεται στο Συμβούλιο Επικρατείας να πέφτει και αν θέλετε κατά την γνώμη μου, δικαίως.

Θα υπάρξουν και άλλα. Αυτά τα τρία ιεραρχήσαμε και όλες οι πολιτικές ηγεσίες κρίνονται από τον τρόπο με τον οποίο ιεραρχούν τα πράγματα. Αυτά ιεραρχήσαμε αυτήν την στιγμή. Θα βάλουμε και άλλα στην συνέχεια. Να δώσουμε τις βασικές πληροφορίες για τα επόμενα επίπεδα σχεδιασμού. Για αυτό εννοώ ότι έχουμε στο μυαλό μας ένα συγκεκριμένο πλαίσιο με το οποίο μπορεί να γίνει αυτό. Δεν μπορείς ούτε να κριτικάρεις μόνο άκριτα τις αποφάσεις του Συμβουλίου της Επικρατείας και να τα βάζεις μαζί του. Βεβαίως, το δικό μας Υπουργείο και ο δικός μας Υπουργός τα έχει βάλει και ανοικτά μαζί τους, στις περιπτώσεις όπου πραγματικά εξόφθαλμα και θα μου επιτρέψετε να πω ενδεχομένως και προκλητικά ερχόταν σε προφανή δυσαρμονία με το δημόσιο συμφέρον. 


Για να επιστρέψουμε όμως πάλι στο δικό μας. Το να πας και να κάνεις, ένας επενδυτής, επειδή και εργαζόμουν στον ιδιωτικό τομέα, για αυτό που ενδιαφερόταν ήταν να γνωρίζει ότι θα μπορέσει να πάει σε αυτόν τον χώρο, να ξέρει ότι η χρήση αυτού του χώρου είναι σαφώς προδιαγεγραμμένη και να ξέρει ότι η επένδυσή του μπορεί να προχωρήσει. Όμως ακόμα και ένας πολίτης, δεν θα πρέπει να γνωρίζει ότι εκεί που θα πάρει και θα επιλέξει να αγοράσει το σπίτι του και θα αποθέσει τους κόπους μίας ολόκληρης ζωής, η χρήση θα είναι συγκεκριμένη. Θα είναι αμιγής κατοικία, τελεία και παύλα. Πώς είναι δυνατόν να μπορεί να αγοράζει ένα σπίτι σε μία περιοχή που υποτίθεται ότι είναι αμιγής κατοικία και μετά από μερικά χρόνια με απόφαση ενός Νομάρχη και δεν εννοώ κάτι για τους Νομάρχες ή ενός Γενικού Γραμματέα της Περιφέρειας ή ακόμα και μία τροποποίηση ρυμοτομικού σχεδίου και μία απόφαση Υπουργού, να έρχεται και να αλλάζει αυτή η χρήση. Μα αυτός ξέρει ότι αυτό που πήρε, το πήρε για να μείνει και θα ήταν διαφορετικά τα κριτήρια της επιλογής του αν απέναντί του είχε μία οχλούσα χρήση. 


Αυτά όμως, πρέπει να κατανοήσουμε ότι ο μόνος τρόπος για να αντιμετωπιστούν, είναι με έναν ορθολογικό τρόπο αντιμετώπισης. Σχεδιασμός ανώτερος και κατεβαίνεις προς τον κατώτερο, κατώτερο πιο λεπτομερή και πιο αποφασιστικό, αυτόν που ανήκει στην Τοπική Αυτοδιοίκηση και είναι άλλο πράγμα ο ρόλος και η συμμετοχή της Τοπικής Αυτοδιοίκησης στην διακυβέρνηση και είναι άλλο πράγμα οι κανονιστικές διατάξεις και οι αποφάσεις. Αυτό το πλαίσιο κοιτάζουμε να το λήξουμε. Σας είπα. Ελπίζω να έχετε εμπιστοσύνη στην συνέπεια και να εμπιστεύεστε αυτό που είπα, ότι υπάρχει αυτή η συνέπεια στις πράξεις μας. 


Ευχαριστώ. 

ΠΡΟΕΔΡΕΙΟ: Ευχαριστούμε κύριε Γενικέ. Ο κύριος Αλαβάνος.

Γ. ΑΛΑΒΑΝΟΣ: Θα ήθελα να πω καταρχήν την απόλυτη συμφωνία μου με την τοποθέτηση του Γενικού στο θέμα των σημειακών παρεμβάσεων. Είπε ότι είναι κάτι που όχι μόνο το Τεχνικό Επιμελητήριο, αλλά όλοι οι φορείς είναι αντίθετοι. Σημειώνω όμως ότι εν τη ρύμη του λόγου ακριβώς της απάντησης, ο Γενικός είπε ότι θα μας (…) αμέσως στο Συμβούλιο της Επικρατείας και επειδή πολλές κριτικές δέχεται το Συμβούλιο της Επικρατείας, εγώ για άλλη μια φορά θα ταχθώ υπέρ του γιατί παίζει αυτόν τον ρόλο, έστω και τον ρόλο του φόβητρου και δεν μπορούμε να αποδίδουμε τώρα, δεν δικαιούμαστε να αποδίδουμε καθυστερήσεις στο Συμβούλιο της Επικρατείας με τις αποφάσεις που παίρνει. Μακάρι να λειτουργήσουν όλα τα άλλα τόσο σωστά, ώστε πραγματικά οι καθυστερήσεις που βάζει το Συμβούλιο της Επικρατείας να είναι σωστές και τότε θα είναι πραγματικά σημαντικές.


Στα πολλά σωστά που είπε ο Γενικός σαν τοποθέτησή του, ανέφερε και το γνωστό δίλημμα που μπαίνει, χρόνος ή κόστος από τις συμμετοχικές διαδικασίες. Εγώ λέω ότι δεν είναι συγκρουόμενα. Αν λειτουργήσουν σωστά οι συμμετοχικές διαδικασίες και λειτουργήσουμε σωστά σε όλα τα επίπεδα, οι συμμετοχικές αυτές διαδικασίες θα πιέζουν υπέρ της μείωσης και θα λειτουργούν υπέρ της μείωσης του χρόνου. 


Τρεις άλλες πολύ σύντομες παρατηρήσεις, παρότι η κάθε μία παρέμβαση γεννά ερεθίσματα και αν σκεφτούμε ότι μέσα στο διήμερο είχαμε πάρα πολλές παρεμβάσεις και τοποθετήσεις, έχουμε άπειρα ερεθίσματα. 


Μία όμως που αναφέρθηκε σε αυτό το τραπέζι, για τις ΣΔΙΤ. Το Τεχνικό Επιμελητήριο λέει ότι μπορεί να είναι χρήσιμο εργαλείο, έτσι όμως όπως νομοθετήθηκαν είναι αρνητικό γιατί κύρια έρχονται σε αντίθεση με αυτό που εδώ πέρα προβάλλεται, στην ανάγκη σχεδιασμού δηλαδή και προγραμματισμού και ιεράρχησης και τήρησης κανόνων και εμείς λέμε ότι ο νόμος που έχει περάσει για τις ΣΔΙΤ δεν είναι πληροί αυτές τις προϋποθέσεις.


Για τις πολεοδομίες που αναφέρθηκε ο συνάδελφος. Οι δύο επόμενες αναφορές μου θα είναι στον συνάδελφο από τον Έβρο. Για τις πολεοδομίες πραγματικά και εμείς έχουμε πολύ μεγάλο όχι δίλημμα, αλλά μπαίνουμε στο δίλημμα να πούμε ότι οι χειρότερες πολεοδομίες στην λειτουργία αυτήν την στιγμή και δικαιολογείται βέβαια από πολλούς λόγους που έχει αναπτύξει η ΚΕΔΚΕ, είναι κάποιων μικρών Δήμων και εδώ πέρα εμείς σαν Τεχνικό Επιμελητήριο δεν πρόκειται να υποστηρίξουμε την αποκέντρωση αν δεν συνοδεύεται από άλλες προϋποθέσεις. Των πόρων και των τρόπων αξιοποίησης αυτών των πόρων και της λειτουργίας συνολικότερα, γιατί έχουν αποκεντρωθεί άπειρες αρμοδιότητες προς την Τοπική Αυτοδιοίκηση ή προς τις Περιφέρειες ή Νομαρχίες, με την λογική της υποβάθμισής τους γιατί δεν στηρίζονται από την κεντρική διοίκηση. 


Για το οδικό δίκτυο, θέλω να πω ότι μιλάμε για το αγροτικό δίκτυο την στιγμή που δεν έχουμε κωδικοποιήσει και κατατάξει το κύριο δίκτυο της χώρας. Δηλαδή μακάρι να έχουμε απαιτήσεις τέτοιες, δεν είναι αρνητικές, αλλά έχουμε να κάνουμε πολλά βήματα.


Το τελευταίο που θέλω να πω είναι προσωπικό. Ξεκινάει από την θέση μου εδώ πέρα. Ως Πρόεδρος του ΤΕΕ έχω διαπιστώσει ότι στα πολλά θέματα που αντιμετωπίζουμε και διαφορετικά μεταξύ τους, οι μηχανικοί δεν στερούνται καλής τοποθέτησης των ζητημάτων και χρησιμοποίησης όρων που ταιριάζουν με τα θέματα που συζητάμε. Όμως η πιο ωραία γλώσσα, οι πιο ωραίοι όροι, τα πιο μεγάλα λόγια, είναι αυτά που χρησιμοποιούνται στα θέματα της χωροταξίας και της πολεοδομίας. Ελπίζω να μην δικαιωθεί, γιατί μέχρι τώρα έχει δικαιωθεί το τραγούδι, είναι και ψεύτικα. Ελπίζω και αυτό αφορά όλους μας, ότι δεν θα δικαιωθούν τουλάχιστον από εδώ και εμπρός. 

ΠΡΟΕΔΡΕΙΟ: Ευχαριστούμε κύριε Πρόεδρε. Ο κύριος Κουκουλόπουλος.
Π. ΚΟΥΚΟΥΛΟΠΟΥΛΟΣ: Ο αγαπητός Πρόεδρος του ΤΕΕ και συνάδελφος, είναι διακριτικός. Εγώ το είπα πολύ ωμά αγαπητέ Πρόεδρε. Είπα ότι η βασικότερη αιτία, που αφορά και την προσπάθεια που έχουμε ξεκινήσει από κοινού, την δική οπτική φυσικά έβαλα στον δικό μου χαιρετισμό χθες, είπα λοιπόν ότι η χωροταξία και η πολεοδομία πρέπει να πάρουν την θέση που τους αξίζει, μιας και το εν αρχή είναι ο χώρος ισχύει όταν μιλάμε για ανάπτυξη και τα λοιπά και κάποτε πρέπει να δαπανήσουμε τα λίγα για τα σημαντικά για να μπορούμε καλύτερα τα υπόλοιπα. Όπως είπε και ο Γενικός Γραμματέας. 


Εγώ λοιπόν είπα και την καταθέτω δεύτερη φορά την γνώμη μου, ότι πιστεύω ότι με εξαίρεση το φωτεινό διάλειμμα Μάνου – Τρίτση στο ΥΠΕΧΩΔΕ, έκτοτε όλες οι πολιτικές ηγεσίες χωρίς καμία εξαίρεση δεν φαίνεται να έχουν συνειδητοποιήσει την απόλυτη προτεραιότητα που έχει αυτή η πρακτική. Δεν ξέρω αν επαναλαμβάνω αυτό που έλεγα την πρώτη μέρα, αν η συνένωση του ΥΧΩΠ με το ΥΔΕ σε ΥΠΕΧΩΔΕ, όπως πολλοί ισχυρίζονται, είναι η πραγματική αιτία. Προσωπικά δεν την ασπάζομαι αυτήν την άποψη γιατί υιοθετώ την γνώμη των επιτελικών κυβερνήσεων με τα λίγα Υπουργεία, άρα δεν με ενοχλεί η συνένωση καθαυτή. Πίστευα και πιστεύω ότι είναι ζήτημα πολιτικών προτεραιοτήτων, γιατί το βλέπω και αυτοκριτικά σε ότι με αφορά και εμένα ως αιρετό. Αυτά τα ζητήματα δεν αποδίδουν άμεσα, εξ ου και έρχονται σε δεύτερη προτεραιότητα και μοίρα κάθε φορά. 


Έτσι λοιπόν, μπαίνω και απαντώ και νομίζω κοινή μας προσπάθεια πρέπει να είναι Πρόεδρε, από την ώρα που είμαστε δύο θεσμικοί συγκεκριμένοι κοινωνικοί εταίροι, που νομίζω έχουμε μία δύναμη και μία δυναμική και έχουμε και ένα τεκμήριο γνώσης σε αυτά τέτοια θέματα, νομίζω ότι η προσπάθειά μας όπως από το μνημόνιο ξεκίνησε, πρέπει να συνεχιστεί μέχρι να καταφέρουμε να αναδείξουμε την απόλυτη προτεραιότητα των ζητημάτων σχεδιασμού για να μην μείνουμε στα λόγια. Θα είναι πραγματικά πολύ κρίμα γιατί για να πάμε στις επενδύσεις που είπε ο κύριος Αλεξιάδης για παράδειγμα ή τις χρήσεις γης, για να στηρίξω και εγώ την γνώμη που και ο Πρόεδρος του ΤΕΕ και ο κύριος Κατσιγιάννης κύριε Αλεξιάδη είπαν και εγώ συμφωνώ, θα σας πω ότι το πρόβλημα ουσιαστικά είναι ανεστραμμένο. Δηλαδή το ΚΑΠΕ, είναι εδώ και ο κύριος Αγορής που το υπηρέτησε για ένα διάστημα και μπορεί να με επιβεβαιώσει, εδώ και πόσα χρόνια δεν θυμάμαι, έχει κάνει τους ανεμολογικούς χάρτες και λοιπά. Εκεί που είναι το παράλογο, ενώ είναι αυστηρά προσδιορισμένοι μετά από επιστημονική μελέτη όλοι εκείνοι οι τόποι που μπορείς να κάνεις αιολικά πάρκα, αντιμετωπίζουν οι επενδυτές εκεί πέρα προβλήματα χρήσης γης. Εκεί είναι να τρελαίνεσαι πραγματικά. 


Πραγματικά με τα ειδικά χωροταξικά τώρα, προφανώς αυτό το πρόβλημα θέλω να πιστεύω ότι θα λυθεί μία και έξω, όχι αυθαίρετα, αλλά με βάση συγκεκριμένα κριτήρια της επιστήμης που ακολούθησε το Κέντρο Ανανεώσιμων Πηγών Ενέργειας νωρίτερα και όχι ανάλογα με το τι ο καθείς επενδυτής νομίζει ή ο κάθε δήθεν μελετητής από το εξωτερικό μας λέει ή ο κύριος Δήμαρχος που του μίλησε ο τάδε εκεί που τον βρήκε και είπε θα κάνουμε ή δεν θα κάνουμε. 


Εν πάση περιπτώσει. Προφανώς κάπως έτσι πρέπει να το εννοούσατε. Δεν ξέρω αν το εννοούσατε διαφορετικά. 

ΑΛΕΞΙΑΔΗΣ: Μισό λεπτό μία διευκρίνιση και θα διευκολύνει όλους. Να εξηγήσω τι εννοούσα. Δεν εννοούσα αυθαιρεσία. Αυτό που εννοούσα είναι η ταχύτητα να γίνει το πλαίσιο του σχεδιασμού που λέμε, αλλά το πιο κάτω επίπεδο, κάτω από το γενικό χωροταξικό, να γίνεται με έναν πιο γρήγορο και ευέλικτο τρόπο. Θα μπορούσε για παράδειγμα να εκδίδονται Προεδρικά Διατάγματα για μια συγκεκριμένη περιοχή. Η έκδοση Προεδρικού Διατάγματος έχει προληπτικό έλεγχο από το Συμβούλιο της Επικρατείας. 

Π. ΚΟΥΚΟΥΛΟΠΟΥΛΟΣ: Τρία θέματα να θίξω και εγώ εν συντομία. Το πρώτο αφορά το ζήτημα που έβαλε ο κύριος Λαλένης. Λοιπόν, κύριε Λαλένη, σε αυτό που ρωτήσατε να σας θυμίσω, προφανώς αφού είστε της δουλειάς που λέμε, θα το ξέρετε το άρθρο 228 του 2508 που επαναλαμβάνει αυτούσια από ότι μου λένε εδώ πέρα το άρθρο 30 του 1337, που προβλέπει τις Πολεοδομικές Επιτροπές Γειτονιάς. Παρέπεμπε τότε ο αείμνηστος ο Αντώνης ο Τρίτσης με τους συνεργάτες του, σε μία Υπουργική Απόφαση για το πώς συγκροτούνται και τι αρμοδιότητες έχουν. Μετά από 22 χρόνια δεν έχει βγει – για να επιβεβαιώσει αυτά που λέω για φωτεινά διαλείμματα – δεν έχει ακόμα εκδοθεί η Υπουργική Απόφαση, όπως δεν έχουν εκδοθεί και οι Υπουργικές Αποφάσεις που αφορούν την οριοθέτηση των περιοχών για τις αστικές αναπλάσεις, όπως δεν έχουν εκδοθεί οι Υπουργικές Αποφάσεις που διευρύνουν την έννοια του ωφελούμενου παρόδιου για μείζονος σημασίας απαλλοτριώσεις. Εμείς στην Κοζάνη, στην πόλη μου, κάναμε απαλλοτρίώση στο ΚΤΕΛ, που είναι σε κεντρικό σημείο της πόλης. Ένα δισεκατομμύριο και είμαστε υποχρεωμένοι να βεβαιώσουμε ωφελούμενους παρόδιους μόνο αυτούς που έχουν φάτσα μπροστά, ενώ κραυγαλέα ωφελείται το ευρύτερο κέντρο και σε τελική ανάλυση ολόκληρη πόλη. Υπάρχει ο νόμος, εκκρεμεί το εκτελεστικό διάταγμα, η Κοινή Υπουργική Απόφαση που θα ορίζει τον τρόπο με τον οποίο εμείς μπορούμε. Θα ήταν κάτι πάρα πολύ απλό. Σε  μία πόλη 50.000, ένα δισεκατομμύριο θα μπορούσες να το εισπράξεις σε μία μέρα κυριολεκτικά για μία τόσο μείζονος σημασίας παρέμβαση. 


Για αυτό και είπα ότι λείπει από τις πολιτικές προτεραιότητες των πολιτικών ηγεσιών του ΥΠΕΧΩΔΕ διαχρονικά, λείπει το όραμα και η προτεραιότητα τέτοιων παρεμβάσεων γιατί αλλού είναι οι πολιτικές προτεραιότητες. Δεν είμαι υπαινικτικός με έννοια απαξιωτική, προς Θεού. Είναι άλλες οι πολιτικές προτεραιότητες. 


Εγώ πάντως θέλω να σας πω ότι στην διημερίδα μας, η κυρία Λαγουδάκη δεν είχε προφανώς τον χρόνο να τα πει όλα, μέσα στις κωδικοποιημένες προτάσεις εμείς ζητάμε όχι βέβαια δια της παραπομπής σε Υπουργικές Αποφάσεις, γιατί αυτήν την πρακτική πρέπει μάλλον να την σταματήσουμε. Προτείνουμε να θεσμοθετηθούν και πιο προωθημένα πράγματα, όπως για παράδειγμα όταν υλοποιείται μελέτη ΣΧΟΑΠ, ΓΠΣ ή ρυθμιστικού, οι μαθητές Πρωτοβάθμιας και Δευτεροβάθμιας να γράφουν υποχρεωτικά με μία ορισμένη αιφνίδια μάλιστα διαδικασία και όχι σχεδιασμένη για να είναι δασκαλεμένα τα παιδιά, να το πω απλά, ανεπηρέαστα τα παιδιά να καταθέτουν την γνώμη τους. Βάζει πολύ προωθημένες απόψεις για να πάρει πραγματικά ο σχεδιασμός και την προς τα κάτω αποκεντρωμένη διαδικασία και όχι όπως είπε ο συνάδελφος από την Ορεστιάδα, να πει ο κύριος Δήμαρχος στο τέλος. Εδώ δεν είναι πολεοδόμοι οι Δήμαρχοι. Αυτό που κυρίως δεν είναι, είναι πολεοδόμοι, εκτός και αν κατά σύμπτωση τυγχάνει να είναι και πολεοδόμοι. 


Για το δεύτερο, για το Συμβούλιο της Επικρατείας. Παρακαλώ λίγο την προσοχή όλων σας σε ένα θέμα. Έχουμε συμφωνήσει ήδη για το τελεσίδικο με την συνταγματική αναθεώρηση και λοιπά. Είπα ότι απαιτείται και μία νομοθετική πρωτοβουλία κύριε Γενικέ και θέλω να πω το εξής. Ονόμασα χθες αγαπητέ Πρόεδρε, που απουσιάζατε λόγω ανωτέρας βίας αμφότεροι εδώ οι εναπομείναντες συνομιλητές στο τραπέζι, σαν μία από τις βασικές αιτίες όλης αυτής της καθυστέρησης που υπάρχει στα πολεοδομικά και χωροταξικά ζητήματα και μία χρόνια διαμάχη μεταξύ της Διοίκησης του ΥΠΕΧΩΔΕ και του Συμβουλίου της Επικρατείας, η οποία είπαμε ότι πρέπει να λυθεί. Προφανώς με πρωτοβουλία πολιτική, από την πολιτική ηγεσία του ΥΠΕΧΩΔΕ, υπονοώντας και εγώ αγαπητέ Πρόεδρε, ότι προφανώς το Συμβούλιο της Επικρατείας κατά κανόνα πραγματικά  προστατεύει και το περιβάλλον και το δημόσιο συμφέρον. Αυτό λέει η ιστορική αποτίμηση των αποφάσεων και των παρεμβάσεων. Δεν υπάρχει σε αυτό νομίζω καμία αμφιβολία. 


Όμως στην συγκεκριμένη απόφασή του την πρόσφατη, για την οποία πολύς λόγος έγινε, εγώ δεν είμαι ούτε νομικός, ούτε πολεοδόμος, ούτε τίποτα από όλα αυτά, με προβλημάτισε έντονα πρώτα από όλα το σκεπτικό του εισηγητή, το περιεχόμενο της εισήγησης του εισηγητή στην Ολομέλεια, που τελικά μειοψήφησε. Επειδή αμφισβήτησε λοιπόν η πλειοψηφία της Ολομέλειας την δυνατότητα της Πολιτείας να εφαρμόζει το 102 του Συντάγματος που δίνει την δυνατότητα στο κράτος να αποκεντρώνει με νόμο αρμοδιότητες, το Συμβούλιο της Επικρατείας αμφισβήτησε το ίδιο το 102 άρθρο του Συντάγματος. Αυτό αμφισβητείται. 


Ο εισηγητής λοιπόν, της μειοψηφίας τελικά, ενώ ήταν αυτός που όρισε ο Πρόεδρος, ο Αντιπρόεδρος, η Ολομέλεια των Προέδρων εκεί πέρα, ο εισηγητής που μειοψήφησε τελικά η εισήγησή του, δεν μπήκε καθόλου στην ουσία του θέματος και αν διαβάσουμε, θα μας σηκωθούν οι τρίχες ή σε άλλους θα πέσουν τα μαλλιά. Ο εισηγητής λοιπόν λέει πολύ απλά ότι αν γίνουν δεκτές οι προσφυγές κατά των αποφάσεων αυτών των Νομαρχιακών Αυτοδιοικήσεων και Περιφερειαρχών και τα λοιπά, τότε το Συμβούλιο της Επικρατείας εκτρέπεται από το συνταγματικό του ρόλο. Δηλαδή αμφισβητεί ευθέως το ίδιο το Σύνταγμα και ουχί την ερμηνεία του. Αυτό λέει ο εισηγητής. Δηλαδή η μειοψηφία του Επικρατείας θεωρεί, λέω και εγώ, βγάζω ένα δικό μου αυθαίρετο συμπέρασμα, ότι έχει εκτραπεί το ΣτΕ από τον ρόλο του με αυτήν την απόφαση. 


Είναι ένα ζήτημα στο οποίο νομίζω έχει υπερβεί τον κανόνα του μέτρου του Συμβουλίου αγαπητοί, κύριε Γενικέ, κύριε Πρόεδρε και για αυτό και πρέπει να υπάρξει τάχιστα μία νομοθετική πρωτοβουλία. Εγώ έτσι το αντιλαμβάνομαι, ούτε νομικά γνωρίζω σας είπα, ούτε πολεοδομικά θέματα. 


Ξέρω καλά σε τι περιπέτεια θα μπουν με την αναδρομικότητα που έχουν κατ’ ουσία όλες οι πόλεις στην Ελλάδας. Όλες. Ότι και αν έχει εγκριθεί με απλή δημοσίευση στο ΦΕΚ με υπογραφή Υπουργού, Περιφερειάρχη, Νομάρχη, το ένα, το άλλο, καταλαβαίνετε τι σημαίνει αυτό. Οι άδειες που έχουν εκδοθεί πάνω σε μία επέκταση και σε ένα όριο Νομάρχη και ένα τάδε και ένα τάδε. Χιλιάδες πράγματα. Τώρα μιλάμε για μία ανατροπή των πάντων και νομίζω ότι ο ρόλος των θεσμοθετημένων Οργάνων δεν είναι να προκαλούν αναταραχή στην κοινωνία, αλλά αντίθετα να λειτουργούν προστατευτικά από αυτήν την άποψη. 


Το τελευταίο σχόλιο που ήθελα να κάνω αγαπητέ Αποστόλη, αφορά το κεντρικό θέμα με ανταγωνιστικότητα, που την σβήσαμε ή δεν την σβήσαμε, για τον ρόλο των πόλεων. Ακούστε λοιπόν κάτι για τρία περίπου λεπτά και μετά για δέκα δευτερόλεπτα, το ίδιο πράγμα σε δέκα δευτερόλεπτα. Να δείτε ποια είναι η διαφορά και ποιο είναι το ζητούμενο. 


Στις 8 Μαΐου φέτος, με τον κύριο Παλαιολόγο που προ ολίγου έφυγε, την κυρία Μπακογιάννη και την κυρία Γεννηματά, συμμετείχαμε στην Σύνοδο Κορυφής της Αυτοδιοίκησης που γινόταν εν όψει της αντίστοιχης Συνόδου Κορυφής που τελικά μπήκε στην γνωστή περιπέτεια με το δημοψήφισμα για την Ευρωπαϊκή Συνθήκη. Στις διάφορες συνεδρίες, όπως οι δικές μας εδώ, στην μία συνεδρία είχε περίπου αυτόν τον τίτλο, ο ρόλος των μεγάλων πόλεων – άνω του εκατομμυρίου ή κάπως έτσι, δεν θυμάμαι πως τις όριζε – στο παγκόσμιο ανταγωνιστικό περιβάλλον. Χωρίς να παραποιήσω ούτε μία λέξη, θα σας πω ότι μια αντικειμενικά εκ των κορυφαίων προσωπικοτήτων της χώρας, η κυρία Μπακογιάννη, μίλησε ως Δήμαρχος της Αθήνας λέγοντας περίπου τα εξής. Μίλησε για τον τεράστιο βαθμό δυσκολίας της Ολυμπιάδας και την σημαντικότητα του τι κερδίσαμε ως χώρα, ως πόλη και τα λοιπά, το στοίχημα και την τεράστια σημαντικότητα τω υποδομών που έλυσαν στρατηγικού χαρακτήρα προβλήματα για την πρωτεύουσα – μετρό, αεροδρόμιο, Αττική Οδός και τα λοιπά – και στο τέλος μίλησε κατ’ ουσία για την ιστορία και το πολιτιστικό και ιστορικό απόθεμα της Αθήνας, που με αυτό αντιμετωπίζει το μέλλον και με μια δεκαπεντάλεπτη πραγματικά πολύ καλογραμμένη ομιλία, κάθισε. 

Μία εκ των κορυφαίων προσωπικοτήτων της Αυτοδιοίκησης αυτήν την φορά και όχι της πολιτικής σε ολόκληρη την Ευρώπη επί 32 χρόνια διαρκώς εκλεγόμενη, πρόσφατα βγήκε σε σύνταξη μόνη της, αποχώρησε και συνταξιοδοτήθηκε, είναι η κυρία Σιτόνεν, Δήμαρχος του Ελσίνκι. Την εκλέγανε οι συμπολίτες της επί 32 συναπτά έτη και είναι από τις κορυφαίες προσωπικότητες στο Ελσίνκι. Άλλαξε την μοίρα του Ελσίνκι, κυριολεκτικά. Κατέθεσε σε μία επτάλεπτη ομιλία – είναι η διαφορά μας με τους βόρειους, εμείς θέλουμε πολύ ώρα να τα πούμε ενώ αυτοί τα λένε σε λίγο χρόνο – την πολιτική της υποθήκη για την πόλη της, λέγοντας τα εξής περίπου. Βάλαμε έναν στόχο, να επενδύσουμε στην καινοτομία και στην κοινωνία της γνώσης. Για τον σκοπό αυτό πρώτον, δημιουργήσαμε ένα ελκυστικό περιβάλλον για επιχειρήσεις και ανθρώπους που δραστηριοποιούνται σε αυτούς τους τομείς. Δεύτερον, αναπροσαρμόσαμε το σύνολο των προγραμμάτων σπουδών από την Πρωτοβάθμια μέχρι την Τριτοβάθμια Εκπαίδευση, των οποίων εμείς έχουμε την ευθύνη, για να είναι πλήρως προσαρμοσμένη σε αυτό το όραμά μας. Τρίτον, επειδή οι έρευνές μας λένε ότι ο κοινωνικός αποκλεισμός σε ότι έχει σχέση με την νέα τεχνολογία και την ψηφιακή εποχή δεν έχει την παραμικρή ομοιότητα με την κλασική φτώχεια, έχουμε ξεκινήσει προγράμματα στους Παιδικούς Σταθμούς γιατί οι ειδικοί μας έπεισαν ότι μετά τα τέσσερα χρόνια το παιδί που έχει ενδεχόμενη δυσκολία πρόσβασης, αλίμονό του αύριο. 


Αυτές είναι οι τρεις μεγάλες ενέργειες που κάνει σήμερα το Ελσίνκι. Δεν μας είπε για τα άλλα, γιατί τα άλλα τα έχουν λυμένα οι άνθρωποι. 


Αυτά όλα, με πολύ λιγότερα λόγια, τα είπε ένας άλλος άνθρωπος του οποίου νομίζω το ριζοσπαστικό και οραματικό περιεχόμενο του λόγου του δεν το αμφισβητεί κανένας Έλληνας, ο Στέφανος Μάνος. Προχθές σε μία τηλεοπτική εκπομπή τον ρώτησε ένας ή μία δημοσιογράφος αν ποτέ θα τον ενδιέφερε η Δημαρχία της Αθήνας και με την γνωστή αμεσότητα που έχει ο κύριος Μάνος, απάντησε: θα με ενδιέφερε και θα ήταν κάτι ιδιαίτερα συναρπαστικό και να μην έκανα τίποτα άλλο στην ζωή μου στα κοινά, ούτε αυτά που έκανα, ούτε αυτά που πρόκειται να κάνω αν κάνω, αν διέθετα στοιχειώδεις αρμοδιότητες για να αντιμετωπίσω το κυκλοφοριακό, το άλφα, το βήτα. Τι να πάω να κάνω, λέει; Την γλάστρα της κεντρικής εξουσίας από δίπλα; Με μία χώρα στην οποία το ΥΠΕΧΩΔΕ και δεν φταίει βέβαια ο Γενικός, όχι γιατί εξαιρείται ως παρών, αλλά γιατί θα κριθεί στο τέλος της θητείας και ο ίδιος και ο Υπουργός, με το ότι, δεν είναι θεωρητικό αυτό που θα πω αλλά πραγματικό, ότι είναι υπεύθυνος αυτοπροσώπως ο κύριος Σουφλιάς  για το πόσα μπεκ δεν δουλεύουν στην οδό Κηφισίας, γιατί ανάμεσα στα άλλα είναι αρμόδιος και υπεύθυνος ως Υπουργός ΠΕΧΩΔΕ για 380 χιλιόμετρα οδικού δικτύου στην Αθήνα, όπου μεταξύ των άλλων φροντίζει και για το πότισμα των νησίδων και για την αλλαγή των λαμπτήρων που καίγονται; 


Αυτή είναι η πραγματική πρόκληση που έχει η χώρα. Ας διαλέξει το ένα μοντέλο ή το άλλο. Αν νομίζει ότι μπορεί να συνεχίζει με το μοντέλο που διακυβερνά με τα χρόνια, εγώ προσωπικά ως πολίτης θέλω την κυβέρνησή μου να ενεργοποιείται στα μεγάλα, τα κανονιστικά, για τα οποία μίλησε ο Γενικός, την θέλω να είναι παρούσα – και δεν υπαινίσσομαι ότι δεν είναι, προς Θεού – στο Κόσσοβο που διακυβεύονται χιλιάδες πράγματα για το μέλλον μας και την θέλω ενεργοποιημένη στα διεθνή κέντρα στα οποία διαμορφώνεται το 80% των ζητημάτων που αφορούν την ζωή μου ως πολίτη. 


Για τα υπόλοιπα, το κεντρικό κράτος είναι ιδιαίτερα μεγάλο και δυσκίνητο για να ασχολείται με αυτά που ονομάζουμε μικρά. Στα άλλα πρέπει να ασχολούνται οι άλλοι. Οι κυβερνήσεις σήμερα, οι αποτελεσματικές κυβερνήσεις, πρέπει να ενεργοποιούνται εκεί που διαμορφώνονται οι αποφάσεις που μας αφορούν, γιατί εμείς ως πολίτες θα πληρώσουμε το πρόστιμο για τις ανανεώσιμες πηγές ενέργειας, όπως τώρα πληρώνουμε για τους ΧΑΔΑ και πάει λέγοντας. 


Εκεί που διαμορφώνονται οι αποφάσεις χρειάζονται οι κυβερνήσεις και όχι για να ποτίζουν τις νησίδες στην οδό Κηφισίας. 

ΠΡΟΕΔΡΕΙΟ: Ευχαριστούμε τον κύριο Πρόεδρο. Ολοκληρώνοντας λοιπόν, να ευχαριστήσουμε όλους τους συντελεστές αυτής της Διημερίδας. Να πούμε ότι λίγο ως πολύ αναδείχθηκαν συγκρούσεις δυο λογικών. Ότι η τοπική αυτονομία, όχι μόνο η Τοπική Αυτοδιοίκηση, δηλαδή Δήμοι και Κοινότητες, Νομαρχιακές Αυτοδιοικήσεις, Περιφέρειες, αλλά συνολικά η κοινωνία όπως εκφράζεται μέσω των συλλογικών της εκφράσεων, σαφώς θα πρέπει να έχει τον πρωταρχικό ρόλο για την ανάδειξη της χώρας, χωροταξικό σχεδιασμό, πολεοδομίες, όλα όσα έχουν σχέση με την ζωή που εξελίσσεται και να υπάρχει ένα κράτος επιτελικό. Όχι την αντίστροφη πορεία. Δηλαδή ένα ισχυρό κεντρικό κράτος με δίκτυα και ιμάντες επικοινωνίας συμβουλευτικού χαρακτήρα και νομίζω ότι τη δεύτερη άποψη δεν την υποστήριξε κανένας, ούτε και οι εκπρόσωποι της κεντρικής κυβέρνησης. 


Τώρα, τι συμβαίνει στην χώρα μας και η δεύτερη άποψη είναι αυτή η οποία κυριαρχεί ως μοντέλο ανάπτυξης, προκαλεί έκπληξη. Θα σας πω ότι όταν στο Σάο Πάολο έγινε η πρώτη συνεδρίαση του νεότευκτου Οργάνου Τοπικών Αυτοδιοικήσεων, που έγινε το UCLG, υπάρχει ένα πλέον Όργανο για να μην υπάρχουν αυτές οι πολυεπίπεδες αρμοδιότητες και επικαλύψεις αρμοδιοτήτων, κάποιοι από τους λεγόμενους τριτοκοσμικούς ανέφεραν ότι η Παγκόσμια Τράπεζα Επενδύσεων που τους δίνει χρήματα για να κάνουν τοπική υποδομή, αρχίζουν τώρα και καλοβλέπουν τώρα οι κυβερνήσεις αυτές τις χρηματοδοτήσεις και θέλουν να πάρουν αυτοί τα χρήματα για να πουν πού θα διατεθούν. Όχι λέει να τα υλοποιούμε, αλλά να κάνουμε έναν καλύτερο προγραμματισμό. 


Στην ουσία, το μερίδιο της οικονομικής διαχείρισης και της διανομής είναι κατά την στρεβλή πολιτική αντίληψη, ένα ισχυρό όπλο στα χέρια της πολιτικής εξουσίας και αυτό είναι το ζητούμενο. 


Όταν λοιπόν έκατσα και σκέφτηκα και είπα ότι μα καλά, αυτοί που είναι τόσο υπανάπτυκτοι παίρνουν απευθείας χρήματα και κάνουν έργα και όχι μόνο βοήθεια και δανειοδοτήσεις που ελέγχεται η πιστοληπτική τους ικανότητα και εμείς στην πατρίδα μας για να πάρουμε ένα απλό δάνειο από ένα πιστωτικό ίδρυμα πρέπει να έχουμε αυξημένες πλειοψηφίες και ένα κάρο εγκρίσεις μηχανισμών πέρα από την επιχειρησιακή έρευνα την οποία κάνει ο φορέας, που θα δώσει τα χρήματά του και καταλαβαίνει ο φορέας που θα δώσει τα χρήματά του, μία τράπεζα ας πούμε, ότι ο Δήμος Κοζάνης έχει φερεγγυότητα και πιστοληπτική ικανότητα και θα τα πάρει τα χρήματα από τον Δήμο της Κοζάνης. Αυτό το απλό που η αγορά το ελέγχει και το πιστοποιεί, πρέπει να περάσει από σαράντα δύο κύματα της διοίκησης. 


Αυτό λοιπόν το αλαλούμ το οποίο επικρατεί στην χώρα μας, παρά το γεγονός ότι έχουμε θεσμική επάρκεια, δεν υπολειπόμαστε στις υπόλοιπες προοδευμένες χώρες σε θεσμούς, θα έλεγα ότι έχουμε και θεσμικό πλεόνασμα. Δηλαδή φτάσαμε να έχουμε υπερχειλίσεις στο ποτήρι σε θεσμούς στην πατρίδα μας και ζητάμε ακόμα περισσότερους, κάπου στραβώνει και οι ευθύνες επιμερίζονται αναλογικά φυσικά στον κάθε ένα.


Αν το κεντρικό κράτος καταλαβαίνει, εγώ νομίζω – την προσωπική μου άποψη εκφράζω – ότι αν η κεντρική πολιτική σκηνή, η αστική μας δημοκρατία, ο κοινοβουλευτισμός μας, καταλάβει ότι η θέση του περνάει μέσα από έναν αναβαθμισμένο ρόλο του Εθνικού Κοινοβουλίου, γιατί δεν είναι το Κοινοβούλιό μας και οι διαδικασίες οι οποίες εφαρμόζονται αντάξιες μίας χώρας που θέλει να είναι μέσα στην Ευρωπαϊκή Ένωση και προοδευμένης. Δηλαδή θέλω να πω απλά ότι ο Βουλευτής δεν είναι αυτός που θα έπρεπε με την συνταγματική μας πρόβλεψη. Θα έπρεπε να είναι πιο αναβαθμισμένος. Αν δεν γίνει αυτό, αυτή η κακοδαιμονία θα συντηρεί όλο το νομοθετικό κλίμα, θα είναι δηλαδή τα νομοθετικά μας πλαίσια περιοριστικά όλων των θεσμών από εκεί και κάτω και θα υπάρχει αυτό το αντιφατικό αλαλούμ της νομοθεσίας που ευνοεί τελικά μόνο εκείνους οι οποίοι έχουν χρήμα και το διαθέτουν για να μπορούν να ξεμπλοκάρουν τα ζητήματα. Μιλώ για τις νόμιμες καθαρά διαδικασίες. 


Αισιόδοξα να κλείσουμε ότι είτε είμαστε στην Αυτοδιοίκηση, είτε δεν είμαστε, όλοι θα πρέπει να εργαστούμε για να ενισχύσουμε τους θεσμούς της τοπικής αυτονομίας, γιατί στα πλαίσια της παγκοσμιοποιημένης οικονομίας και όχι της ανταγωνιστικότητας αγαπητοί συνάδελφοι του πάνελ, εγώ επιμένω να μιλάω γιατί η γλώσσα μας είναι πλούσια, να μιλήσουμε για ελκτυκότητα επενδύσεων, να μιλήσουμε για ένα άλλο περιβάλλον, άρα θα πρέπει να υπάρχει και νομοθετική αρμοδιότητα και αρμοδιότητα κανονιστικού πλαισίου στις τοπικές Αρχές, όπως είναι στην Ευρώπη. Η γέφυρα που συνέδεσε το Μάλμοε με την Κοπεγχάγη, είναι διαδημοτική συνεργασία δύο κρατών. Του Μάλμοε και της Κοπεγχάγης. 

Π. ΚΟΥΚΟΥΛΟΠΟΥΛΟΣ: Σύμφωνα με το 3ο Συμβούλιο Ανταγωνιστικότητας, που συμμετέχει και το ΤΕΕ και η ΚΕΔΚΕ, ανταγωνιστικότητα, είναι η ευρωπαϊκή και η ελληνική, ορισμός της λέξης. Επειδή μας τρομοκρατούν πολλοί. Ανταγωνιστικότητα είναι η ικανότητα μιας οικονομίας να ανταποκρίνεται στην διαρκή απαίτηση για αύξηση ποσοτική, αυξάνοντας παράλληλα τους ποιοτικούς δείκτες και συγκεκριμένα ποιότητα ζωής, περιβάλλον και απασχόληση. Αυτός είναι ο ορισμός της ανταγωνιστικότητας. 

ΠΡΟΕΔΡΕΙΟ: Λοιπόν, εγώ κάνω μία πρόταση. Να κάνουμε ένα συνέδριο για τους όρους καθαρά της οικονομίας, μιλάω ειλικρινά τώρα, να κάνουμε ένα συνέδριο ως ΚΕΔΚΕ, ως Τοπική Αυτοδιοίκηση και να φέρουμε και φορείς του κεντρικού κράτους για το θέμα της οικονομίας, τι θα πει ανταγωνιστικότητα, τι θα πει ελκτυκότητα, τι θα πει νομοθετική αρμοδιότητα, τι θα πει ευελιξία στην αγορά, τι θα πει νέες σχέσεις εργασίες, όλα αυτά τα πράγματα. Να κάτσουμε να τα κουβεντιάσουμε και να δούμε ο καθένας τι εννοεί στο δικό του μυαλό, στο πίσω μέρος του κεφαλιού, για να είμαστε ειλικρινείς μεταξύ μας. 


Τώρα, σημασία έχει ότι έχουν μπει τα θέματα στο τραπέζι και εγώ οφείλω να κλείσω την κουβέντα ευχαριστώντας όλους τους συντελεστές που δεν είναι παρόντες και δεν είναι και εμφανώς επώνυμοι ή διακριτοί, γιατί υπάρχει πολύ προσωπικό το οποίο βοήθησε σε αυτήν την Διημερίδα και δούλεψε για αυτό πολλούς μήνες. Να ευχαριστήσω όλους τους προσκεκλημένους αυτού του τραπεζιού, τον κύριο Φίρμπα, τον κύριο Αλαβάνο, τον κύριο Κουκουλόπουλο, τον κύριο Κατσιγιάννη, την κυρία Λαγουδάκη, τον κύριο Παλαιολόγο και όλους που είχαν την καλοσύνη στις προηγούμενες συνεδρίες να συμμετέχουν, υποσχόμενοι ότι η Τοπική Αυτοδιοίκηση είτε με εμάς, είτε χωρίς εμάς, θα εξακολουθεί να πορεύεται τον δρόμο προς την τοπική αυτονομία γιατί αυτό είναι εθνική επιλογή και όρος ύπαρξης του ελληνικού κράτος. Διαφορετικά, χαθήκαμε. 
ΕΥΡΕΤΗΡΙΟ ΟΜΙΛΗΤΩΝ

(με αλφαβητική σειρά)

